
PREFAŢĂ 


De o viaţă întreagă, Părintele Boris Bobrinskoy se stră- 
duiește să cerceteze taina Duhului şi să-l identifice lucrarea în 
viaţa Bisericii. Tratatul său, Le Mystère de la Trinité, lăsa să se 
presimtă aceasta; culegerea de faţă, care reuneşte studii re- 
dactate de-a lungul ultimilor treizeci de ani, o confirmă. 

Părintele Boris nu se complace câtuşi de puţin în pura 
speculație, mai ales în ceea ce priveşte taina Duhului, pentru 
că vorbim acum despre aceasta. Condamnă, pe bună drep- 
tate, prolixitatea „pnevmatologilor”. A vorbi despre Duhul în- 
seamnă a te lăsa purtat de EI într-un elan doxologic, aşa cum 
au şi făcut, de altfel, urmând Sfântului Vasile, Părinţii Sino- 
dului al doilea Ecumenic (381): pentru a chema pe Duhul „de 
viaţă dătător”, ei au spus că EI trebuie „inchinat şi slăvit”. 

Autorul nostru străbate neobosit calea împărătească a 
marii patristici, cu vădită predilecție pentru Sfântul Vasile, al 
cărui Tratat despre Sfântul Duh l-a cercetat cu râvnă; dintre 
bizantini, preferinţele sale se îndreaptă spre Nicolae Cabasila, 
cel care a ştiut să dezvolte o spiritualitate a laicilor, în care se 
desfășoară și se interiorizează viaţa tainelor Bisericii; dintre 
autorii modermi, îl citează mult pe Pr. Pavel Florensky, un în- 
noitor ancorat în Tradiţie. Însă, originalitatea lui Boris Bobrin- 
skoy constă, după părerea mea, în adânca cunoaştere pe care 
o are nu numai despre elenismul creştin, ci şi despre ceea ce 
s-ar putea numi, schematizând, semitismul creștin şi rădă- 
cinile sale biblice. Mă gândesc la maniera sa de a analiza afir- 
marea progresivă a Duhului în Vechiul Testament (o aseme- 
nea familiaritate cu Biblia este rară astăzi printre teologii 
ortodocşi, în timp ce, pentru Sfinţii Părinţi, era pâinea cea de 

toate zilele), la faptul că recurge frecvent la tradiţia siriană, 
care nu izolează într-o taină diferită, cea a mirungerii, dimen- 
siunea pnevmatologică a botezului şi care celebrează în 
Fuharistie împărtășirea „cu focul și cu Duhul”. Toate acestea 
nu fac decât să-i îmbogăţească şi mai mult sinteza. 

Întâlnim la Părintele Boris preocuparea, aş spune pas- 
torală, pentru un limbaj reînnoit, nedespărţit de un mod de 
viaţă eclezial şi, în acelaşi timp, mai presus de temeri şi de 
polemici, deschis frământărilor şi intuiţiilor lumii moderne. 
Astfel, ajunge să descopere, în adâncul ritualului, puterea pro- 
fetică a Tradiţiei adevărate, care cere atât fidelitate, cât şi spirit 
critic şi creativitate. impotriva ispitei către „ecleziolatrie”, el 
aminteşte că Biserica nu este nimic prin ea însăși, că adevă- 
rata sa realitate este o transparenţă sacramentală, iar comen- 
tariul patristic şi liturgic al Evangheliei nu trebuie să o înlo- 
cuiască pe aceasta, ci să-i pună în valoare strălucirea. 


* 


Din marea bogăţie a acestei cărţi, aş vrea să rețin mai întâi 
trei intuiţii fundamentale, cu referire tocmai la pnevmatologie: 

Prima se referă, după părerea mea, la „odihna” (cuvânt 
care, în mod paradoxal, trebuie luat în sens dinamic) Duhului 
în Fiul, în chip nedespărţit în veşnicia dumnezeiască și în 
Întrupare. Căci - şi autorul îl citează aici pe Sfântul Vasile - 
cuvintele Psalmului 44: „Pentru aceasta Te-a uns pe Tine, 
Dumnezeul Tău, cu untdelemnul bucuriei” se referă atât la 
firea dumnezeiască, cât şi la iconomia Întrupării. Din veci, 
Duhul este ungerea Fiului. Întru Duhul sălăşluieşte Tatăl în 
Fiul, şi Acesta în Tatăl. Duhul poartă Cuvântul, Îl pătrunde, 
odihnește în Fl, Se arată prin EI. 

„Duhul Domnului este peste Mine”, citează lisus la prima 
Sa propovăduire publică. lisus ştie că este Uns de Duhul, Care-L 
umple şi-L conduce. Boris Bobrinskoy, după cum vedem, se 

alătură magistralei afirmații a mitropolitului de Pergam (Ioan 
Zizioulas) privind „constituția pnevmatică a lui Hristos”, con- 
stituţie pe care - remarcă el - o evoca şi Sf.loan Gură de Aur 
care, echilibrând „umanismul” antiohian, sublinia că „Hristos 
este acoperit din toate părțile de către Duhul Sfânt” şi „Duhul 
Însuşi este Cel care L-a zidit”. 

Aici intervine o a doua intuiție esențială a Părintelui 
Boris: cea a unei relații de reciprocitate, de slujire reciprocă 
între Fiul - deci Hristos - şi Duhul. Duhul ni-L dăruieşte pe 
Hristos, şi Hristos ne dăruieşte pe Duhul. Duhul face posi- 
bilă Întruparea şi manifestă filiația dumnezeiască în omeni- 
tatea lui lisus. Acesta, prin mijlocirea Sa la Tatăl, face cu 
putință Cincizecimea. Împreună, Hristos şi Duhul Îl reve- 
lează pe Tatăl. Duhul ne face să fim părtaşi la filiația 
veșnică a lui Hristos. Amândoi, în chip nedespărţit, extind 
asupra omenirii şi universului acest uriaş circuit de viaţă şi 
iubire căruia Tatăl îi este în acelaşi timp izvor şi ţintă, izvor 
din care purcede şi ţintă spre care tinde. Această trans- 
parenţă reciprocă culminează într-un fel de coincidenţă de-a 
dreptul apofatică, ne spune Părintele Boris, căci nici o 
teologie conceptuală nu o poate surprinde deplin. „Domnul 
este Duh” a îndrăznit să spună într-adevăr Sfântul Pavel (II 
Cor. 3,17). 

Astfel este depăşită polemica din jurul lui Filioque. Acesta 
exprimă, stângaci de altfel (căci este vorba, după cum obser- 
va Bolotov, de o condiţie, şi nu de o cauzalitate), dependenţa 
Duhului faţă de Fiul. Trebuie, deci, reașezat în perspectiva 
unei subordonări reciproce, singura care permite respectul 
faţă de persoana şi de lucrarea Duhului, fără a-L lega unilate- 
ral de instituţia eclezială, pe care o însufleţeşte, dar care nu-L 
ţine închis în ea. 

Cea de-a treia intuiţie se referă la prezenţa şi la lucrarea 
Duhului în omul eclezial. Duhul este Dumnezeul lăuntric, 
Dumnezeul tainic Care Se ascunde în darurile Sale, aproape 

“confundându-Se cu acestea, așa cum Se ascunde în interio- 
ritatea noastră cea mai personală şi aproape Se confundă cu 
ea. Nu este aici nici un fel de imanentism, căci Duhul face din 
interioritatea pe care o înflăcărează o trans-subiectivitate 
(cum spunea Berdiaev) deschisă spre lumea de dincolo prin 
însuşi centrul său; de asemenea, El face din ea, în pofida 
oricărei complezenţe narcisiste, o existenţă în comuniune, în 
răspândirea iubirii treimice: căci chiar şi în figura cea mai 
opacă El ne dezvăluie icoana lui Hristos. Ajunge astfel la 
univers, permite omului să-şi „enipostazieze” lauda fără cu- 
vinte, căci Duhul mai este şi acea Ruah maternă care infu- 
zează viaţa, face materia fecundă. 

Duhul este deci bucurie, frumuseţe, milostivire. În Duhul 
„tresaltă lisus de bucurie”, ne spune Evanghelia. Dincolo de 
„patimile” îndurate pasiv, dintre care cea mai grea este 
moartea, Duhul învierii ne împărtăşeşte bucuria de a fi. Întru 
EI, întreaga noastră capacitate pătimitoare se preface în com- 
pasiune activă, creatoare, făcându-ne sensibili la acea frumu- 
seţe în care Dumnezeu iese din Sine în întâmpinarea noastră, 
„frumuseţea care provoacă orice comuniune“, cum spunea 
Dionisie Areopagitul, și care, pentru Boris Bobrinskoy, este 
criteriul adevărului celui mai profund - „filocalic”. 


Gândirea Părintelui Boris Bobrinskoy este profund 
eclezială. Aşa cum Duhul „odihnește“ în Fiul din veci, așa cum 
plineşte ungerea mesianică a lui lisus, tot aşa nu încetează să 
odihnească în adâncurile de taină ale Bisericii, odihnă dina- 
mică, repet, „a harului peste har” care binecuvântează fiecare 
existenţă şi „indreptează” către Împărăţie. În Duhul Sfânt, 
Hristos, „Omul durerilor” cel preaslăvit, Se revelează a fi exis- 
tenţă comunitară ce asumă întreaga umanitate şi transfigu- 
rează în chip tainic, sacramental, universul. 

incă de la facerea lumii, ne spune Părintele Boris, evo- 
când simbolul Duhului care, asemenea unei uriașe păsări 
materne, încălzea sub aripile Sale apele primordiale, apoi, 
o dată cu plăsmuirea omului, lut însufleţit de Suflarea în- 
săşi a lui Dumnezeu, Duhul, printr-o îndelungă şi stărui- 
toare lucrare pregătitoare, face materia și omul să asculte 
de puterea modelatoare a Cuvântului. Ca şi cum materia, 
potenţial sacramentală, s-ar oferi lucrării sfinţitoare a omu- 
lui. Mişcarea Duhului poartă şi ritmează evoluţia cosmică, 
apoi „dospeşte” istoria omenească printr-o exigenţă mereu 
înnoită de dreptate, de frumuseţe, de depășire creatoare. 
Şi totul se împlineşte atunci când Hristos împărtăşeşte Tru- 
pului Său eclezial nu numai energiile aparent impersonale 
ale Duhului, ci însăși Persoana Acestuia. 

Boris Bobrinskoy dezvoltă o amplă teologie a epiclezei, cu 
mult peste disputele liturgiştilor. Pentru el, Biserica este însu- 
fleţită de o epicleză permanentă, care nu face decât să pre- 
lungească, să actualizeze, mijlocirea lui Hristos înălțat de-a 
dreapta Tatălui, epicleză întemeietoare, s-ar putea spune, care 
face posibilă Cincizecimea, o Cincizecime niciodată încheiată, 
tinzând către plenitudinea eshatologică. Astfel, Biserica, întru 
Duhul, este „misterul“ prin excelenţă, taina unică a Domnului 
răstignit şi preaslăvit. Părintele Boris reia aici viziunea siriană a 
rolului fundamental al Duhului în sfinţirea elementelor, unt- 
delemnul şi apa, pe de o parte, pentru un botez care să includă 
sensul actualei mirungeri, iar pe de alta, pâinea şi vinul pentru 
Euharistie. Biserica nu-şi posedă Domnul în chip magic, ci I se 
oferă. Nu există prefacere sacramentală „automată”, căci epi- 
cleza este implorare. În ultimă instanţă, implorarea, asumată 
de mijlocirea cerească a Mirelui, a Cărui credincioşie este de 
nezdruncinat, se preface în certitudine. Epicleza înnoadă astfel 
„sinergia” ministeriului şi a comunităţii, cea din urmă implo- 
rând, cel dintâi adeverind. Este acel Maranatha al Bisericii pri- 
mare, expresie care, aşa cum se știe, înseamnă în același timp 

Şi „Vino, Doamne” şi „Domnul vine”. Căci dialectica epicletică 
a pământescului şi a cerescului nu poate fi decât o dialectică 
a Împărăției, dar şi a lui hic et nunc. 

Sacramentalitatea Bisericii se concentrează în Euharistie. 
Aici, Părintele Boris reia remarcabilele elaborări în acest sens 
ale diasporei ruseşti din secolul nostru, în special cele ale lui 
Nicolai Afanasiev şi Alexander Schmemann. Dar nu uită nici 
importanţa, fundamentală, a botezului, al cărui adevărat Săvâr- 
şitor, spune el, este Duhul Sfânt. Desigur, Euharistia şi Bise- 
rica, în calitate de comunitate euharistică, sunt prin excelenţă 
locul Duhului, locul harismelor. Împărtăşirea cu Trupul şi, încă 
şi mai mult, cu Sângele lui Hristos este simultan împărtășire a 
Duhului şi cu Duhul, căci, aşa cum spune Sfântul Efrem (că- 
ruia Părintele Boris i-a închinat unul din primele sale studii), 
„vinul (este) amestecat cu foc şi cu Duh”, viziune confirmată 
de ritul bizantin al zeon-ului, aşa cum îl interpretează în spe- 
cial Nicolae Cabasila. 

În epicleză, Duhul Sfânt este chemat atât peste adunare, 
cât şi peste Daruri; peste adunare ca jertfă, dar şi peste jert- 
fa adunării, ceea ce-l face pe Părintele Boris să sublinieze 
legătura organică dintre sfințire şi împărtăşire, a căror sin- 
teză este singura în stare să permită o teologie justă a 
prezenţei reale. 

Părintele Boris subliniază în mod deosebit corespondenţa 
dintre viaţa sacramentală și viaţa lăuntrică. Aici, gândirea sa, 
asemenea celei a lui Cabasila, este mai puțin monastică din 
punct de vedere tehnic, şi mai mult în acord cu spiritualitatea 
celor care caută, suferă şi încearcă să dea mărturie în lume. 

A deveni conştient de plenitudinea Euharistiei înseamnă 
tocmai a te minuna de Dumnezeul Care Se întrupează şi vine 
către noi, dintr-un adânc mai profund decât înseși viaţa şi moar- 
tea noastră, astfel încât putem „să-L mâncăm, să-L bem, să ne 
unim cu EI”, să devenim prin Duhul, în Hristos, fii ai Tatălui. 
Puțin câte puţin, între cultul exterior al templului şi cultul interi- 

or al inimii se stabileşte necesara corespondenţă. În timp ce 
primele generaţii monastice au pus accentul mai ales pe harul 
botezului şi asceza aspră menită a-l scoate la iveală, Boris 
Bobrinskoy, pe urmele marilor teologi şi părinţi duhovnicești ai 
veacului al XIV-lea bizantin, evocă mai curând bucuria euharis- 
tică primită în credinţă şi în dragoste, o dragoste negreşit lu- 
crătoare. „Rugăciunea lui lisus” devine atunci o jertfă lăuntrică, 
o epicleză a întregii fiinţe, căreia, în cele din urmă, îi va răs- 
punde, în taină, flacăra unei Cincizecimi. Şi vin, astfel, fără a fi 
căutate, „roadele Duhului”, printre care cele mai de seamă, dar 
şi cele mai discrete, sunt „deosebirea duhurilor” şi milostivirea... 


* 


Părintele Boris Bobrinskoy aduce astfel o viziune „inclusivă” 
(cuvântul îi vine adesea sub condei) a Ortodoxiei. Așa cum 
spuneam, el vine să ofere o soluţie conciliantă polemicii în jurul 
lui Filioque, deplasând problema infailibilităţii de pe planul 
juridic, întotdeauna reductor, spune el, pe planul împărtășirii în 
Duhul Sfânt a poporului eclezial adunat în jurul ierarhiei sale. 
Cum ar putea, oare, Duhul, Duhul dragostei şi al unităţii, să 
devină obiect de discordie, se întreabă el așa cum se întreba şi 
Sfântul Vasile, deplângând „noaptea tristă și întunecată ce se 
întinde peste Biserici”? Ortodoxia nu este proprietara tradiţiei 
sobomiceşti, a cărei păstrătoare se ştie a fi. Întorcându-se către 
propria sa profunzime deseori umbrită de teamă, de orgolii sau 
de tradiţii prea omenești, Ortodoxia nu poate decât să 
privească cu bunăvoință, să înlesnească, să întărească orice 
întoarcere la izvoare şi, totodată, şi orice anticipare a lucrurilor 
de pe urmă, dinafara hotarelor sale canonice, dar nu dinafara 
curentului de viaţă al comuniunii sfinţilor. Această frumoasă 
carte este, deci, și o mărturie a ecumenismului duhovnicesc, 
lipsit de nerăbdare, dar nu şi de nădejde. 


OLIVIER CLEMENT 


Împărate ceresc, Mângâietorule, 
Duhul adevărului, Care pretutindenea 
eşti şi toate le plineşti; Vistierul bu- 
nătăților şi Dătătorule de viaţă, vino şi 
Te sălășluieşte întru noi și ne curățește 
pe noi de toată intinăciunea şi mântu- 
iește, Bunule, sufletele noastre. 


I 


SFÂNTUL DUH 


PRELIMINARII 


Teologia Sfântului Duh - sau pnevmatologia - este nu atât 
un capitol al teologiei creştine, cât o dimensiune constantă şi 
esenţială a oricărei viziuni teologice asupra Bisericii, a spiritu- 
alităţii sale, a experienţei sale liturgice şi sacramentale. Duhul 
Sfânt constituie, desigur, obiectul cercetării noastre, dar El 
este, înainte de toate, Cel pe Care îl chemăm, Cel care ve- 
ghează la zidirea şi înnoirea Bisericii, Cel care revarsă lumina 
lui Hristos peste orice om care vine în lume. 

Acest articol nu are pretenţia de a epuiza problemele teo- 
logice legate de Sfântul Duh, de fiinţa Sa veșnică şi treimică, 
de lucrarea Sa în creaţie, în mântuire, în Biserică, în lume, 
căci urmează să fie completat de alte studii ale Enciclope- 
dieil, ca de pildă: Dumnezeu, Treime, Filioque, har, creaţie, 
Cincizecime, Taine, epicleză, comuniune etc. 

În articolul nostru, înfăţişăm principalele direcţii ale pnev- 
matologiei clasice: lucrarea Duhului lui Dumnezeu în Vechiul 
Legământ, plinătatea Duhului în Hristos lisus, evenimentul 
cincizecimic al Duhului în Biserică, elaborarea dogmei pnev- 
matologice şi, în sfârşit, lucrarea Duhului în Biserică și în viaţa 
creştină. 


1. Un rezumat al acestui text a fost publicat în traducere engleză în 
Dictionary of the Ecumenical Movement, Geneva, 1991, articolul „Holy Spirit”, 
p.470-472. Textul integral publicat în prezentul volum este inedit. 

A 


Vechiul Testament : „A grăit prin prooroci” 


1. Generalităţi. Cuvântul și Duhul 


În tipologia Vechiului Testament, legătura dintre dabar 
(cuvânt) şi ruah (suflare, vânt, duh) este una dintre cele mai 
importante prefigurări ale teologiei treimice. Dumnezeu pre- 
gătea Întruparea lui Hristos prin teofanii prefigurative, ca Înge- 
rul lui Yahve, Norul, prin experienţe profetice şi prin viziuni 
asemenea celor pe care le întâlnim la Isaia şi lezechiel. Cu- 
vântul lui Dumnezeu este viu şi sfinţitor, pătruns de Duhul, 
purtat de Suflarea dumnezeiască. Această imagine antropo- 
logică sugerează legătura intimă şi necesară dintre Persoana 
dumnezeiască a Fiului şi ceaa Duhului. În Psalmul 32, 6, se 
spune : „Cu cuvântul Domnului cerurile s-au întărit și cu duhul 
gurii Lui toată puterea lor". În acest verset, vedem legătura 
dintre cuvântul creator şi suflarea dătătoare de viaţă, ca în 
primele capitole ale Facerii. Proorocii, însufleţiţi de Duhul, ros- 
tesc Cuvântul. Cuvântul nu epuizează fiinţa transcendentă a 
lui Dumnezeu, ci trimite dincolo de cuvânt, la tăcerea Tatălui, 
de unde izvorăşte Cuvântul. 

Fruntariile Duhului par mai mişcătoare decât cele ale 
Cuvântului. În Sfânta Scriptură este uneori greu să faci deo- 
sebirea dintre Duhul lui Dumnezeu şi duhul omului. Crearea 
lumii este continuă şi este menţinută în permanenţa fiinţei şi 
a binelui de către Cuvântul şi de către Duhul. Temele Cuvân- 
tului şi Duhului ni se înfăţişează, în Biblie, într-o constantă și 
profundă inter-relaţie, astfel încât Aceştia ne apar într-o condi- 
ţionare intimă şi reciprocă. 

În antropologia biblică, Cuvântul şi Duhul nu sunt nişte 
realităţi exterioare omului, extrinseci naturii sale, ci fac parte 
din misterul său fiinţial, definindu-l şi orientându- totodată ca 
fiinţă personală, specifică şi ireductibilă, dar şi ca fiinţă comu- 
nitară. Cuvântul lui Dumnezeu revarsă şi transmite Duhul 
Sfânt, dar şi invers, Cuvântul este revărsat şi transmis de către 
Duhul. Acesta însufleţeşte Cuvântul, Îl întrupează în om, fă- 
cându-l pe om în stare să primească Cuvântul, deşteptându-i 
auzul să Îl asculte şi să I se supună. 

Pomind de la scrierile Vechiului Testament, este necesar 
să pătrundem în modalităţile specifice ale Cuvântului şi ale 
Duhului. Vom afla o funcţie proprie Cuvântului şi o funcţie 
proprie Duhului: acestea converg şi sunt coextensive, fără a 
se suprapune sau confunda. 

Cuvântul, prin definiţie, Se intrupează, în timp ce Duhul, 
tot prin definiţie, intrupează. Cuvântul Se întrupează, Se reve- 
lează, este receptat de om prin toate simţurile sale, ajungând 
la acesta oarecum dinafară. Duhul este puterea de întrupare, 
de prezenţă, de adevăr, de ascultare, de viaţă. Fără El, Cuvân- 
tul rămâne nelucrător, exterior, lipsit de consistenţă şi de evi- 
denţă lăuntrică, inactual. Evidenţa Duhului este tot atât de 
reală ca şi cea a Cuvântului, numai că este de alt ordin. Ea 
pregăteşte inima omului spre ascultare, o face capabilă şi 
doritoare să primească Cuvântul, face ca acest Cuvânt să fie 
fecund, să încolţească şi să dea roade. Avem astfel un sens 
de relaţie, de slujire reciprocă a Cuvântului şi a Duhului în 
sânul făpturii. 

În vremea proorocilor şi a leşirii, tema Cuvântului şi cea a 
Duhului se precizează progresiv în texte care reflectă, la rândul 
lor, tradiţii orale mai vechi. Ne gândim la acele texte arhaice 
potrivit cărora Yahve umbla prin grădina raiului, „in răcoarea 
serii” (Fac. 3, 8), „răcoare” care este ruah, duh, şi care poate 
face obiectul unor traduceri - şi deci al unor interpretări - vari- 

ate: suflare, vânt. Avem oare de a face cu un element natu- 
ral, sau mai curând cu un simbol al „prezenţei” lui Yahve, sau 
chiar al mâniei Sale, care îi face pe Adam şi pe Eva să se 
teamă şi să se ascundă printre pomi? Dumnezeu umblă, deci, 
prin grădina raiului, „in râcoarea serii”, şi-l strigă pe Adam 
(Fac. 3, 9). Este aici o apropiere, nedefinită încă, între suflare 
şi cuvânt. 

Treptat, Cuvântul Se va cristaliza, Îşi va dezvălui identi- 
tatea, puterea, personalizându-Se chiar, în anumite texte din 
Psalmi. Aceeaşi evoluţie va avea loc şi cu privire la Duh sau la 
întelepciune. Dincolo de încercări şi de presimţiri, un început 
de pnevmatologie şi sofiologie se conturează deja, dezvoltân- 
du-se în scrierile posterioare leşirii. 

În strădania de a ne apropia de taina Sfintului Duh, avem 
de întâmpinat însă problema limbajului, a cuvintelor folosite, 
a tonului just, a corespondenţei, mereu insuficiente, dintre 
imagini şi conţinutul abia sesizabil. Această neputinţă a lim- 
bajului omenesc priveşte, de fapt, (in)capacitatea noastră de 
a ne apropia de taina lui Dumnezeu, în totalitatea sa, căci 
până şi în deplinătatea evanghelică a Revelaţiei, Treimea 
dumnezeiască işi păstreză alteritatea, rămânând într-o lumină 
neapropiată. 

Cine L-a văzut sau auzit vreodată pe Duhul lui Dumnezeu? 
Duhul pătrunde şi cercetează adâncurile lui Dumnezeu, este 
părtaş intim la taina de nepătruns şi la plinătatea veşnică a 
Treimii dumnezeieşti, constituind în acelaşi timp o prezenţă 
dumnezeiască inalienabilă în inima omului, o realitate care 
reprezintă pentru om atât o deschidere a sinelui său, cât şi o 
împlinire, un elan, dar şi o odihnă. Putem noi oare să folosim 
aceleași concepte teologice şi pentru Duhul, și pentru Hristos, 
adică noţiunile de persoană, de limbaj, de nume? 

Tot mai mult, Duhul Sfânt Se impune ca o realitate 
prezentă, dar ireductibilă, impalpabilă, simplă, dar multiplă şi 

variată în lucrările Sale, identificându-Se aproape cu ceea ce 
are omul mai lăuntric şi mai adănc, cu rădăcinile ultime ale 
personalităţii sale, dar fiind totodată Celălalt, suflarea, flacăra, 
viaţa de dincolo care izbucnesc în viaţa noastră. 


2. Duhul creator 


Împreună cu Cuvântul, Duhul lui Dumnezeu lucrează la 
facerea lumii, dând viaţă apelor primordiale cu puterea Sa 
zămislitoare, insuflându-le sămânţa vieţii, încălzind materia 
primară inertă. Referatul biblic de la Facere 1, 2 („Pământul 
era netocmit şi gol. întuneric era deasupra adâncului și Duhul 
(ruah) lui Dumnezeu Se purta pe deasupra apelor”) ridică pro- 
blema interpretării acestui text cu adânci ecouri, atât în cos- 
mologia creştină, cât şi în teologia sacramentală. Să amintim 
că în limbile semitice, cuvântul ruah este de genul feminin, 
ceea ce permite să se sublinieze „maternitatea” proprie Du- 
hului, Care insuflă viaţă, fecundează materia şi zămisleşte 
făpturile. 

Purtarea Duhului pe deasupra apelor sugerează exegeţilor 
imaginea unor aripi întinse protector (cf. Deut. 32, 11) sau 
rafalele şi vârtejurile de vânt „bătând din aripi” (cf. Ps. 17, 12) 
pe deasupra haosului. Întâlnim aici un fel de viziune profetică, 
descriind prezenţa iniţială a Duhului creator deasupra adân- 
cului şi desfiinţând, astfel, potenţial şi efectiv, miturile despre 
acei monştri care, în străvechile cosmogonii, îşi ridică dintru 
adâncuri capetele, ca niște puteri ale răului, impotriva lui 
Dumnezeu. 

Ruah din Facere ar fi deci vântul, suflarea lui Dumnezeu, 
având o lucrare anume de îndeplinit. Dar această misiune nu 
este oare, încă de la primele versete din Facere, aceea a unei 
revelații primordiale, fundamentale, a lucrării proprii Duhului 
Sfânt, lucrare inaugurală, înainte de toate, care creează şi face 
materia (şi omul) în stare să primească pe Cuvântul vieţii, să se 

deschidă către viaţă prin Acesta? Astfel, în Vechiul Testament, 
Duhul lui Dumnezeu Se înfăţişează în lucrare, într-un lent şi 
tainic proces de creaţie. La apariţia omului, tot Duhul va fi Cel 
care-i va insufla energia vitală, Care va întrupa în el chipul lui 
Dumnezeu, Care-l va îndruma către chemarea de supunere 
fiască faţă de Tatăl. 

Tema apei ca receptacol al Duhului dumnezeiesc avea să 
joace un rol de seamă în cateheza sacramentală a Bisericii pri- 
mare, dezvoltată fiind cu precădere în tradiţia siriană. Apa 
este literalmente fecundată de Duhul, primește de la EI vir- 
tutea de a da naştere unor fiinţe care să I se asemene, adică 
pnevmatice, duhovnicești. Duhul Sfânt face să rodească apa 
botezului, tot aşa cum făcea roditoare, încălzindu-le sub aripi- 
le Sale, și apele Facerii: „Duhul Sfânt care, la început, Se purta 
deasupra lor -spune un imn siriac- le-a înzestrat cu puterea de 
a da naştere celor duhovniceşti și de a zămisli, întru slavă, fii 
pentru Tatăl”. 

În aceste texte liturgice întâlnim şi noţiunea unei lucrări 
specifice Duhului, aceea de maturare2, lucrare ce se produce, 
într-o profundă corespondenţă, atât în ordinea creaţiei „natu- 
rale”, cât şi în ordinea naşterii duhovniceşti. În amândouă, 
Duhul pregăteşte făptura să primească Cuvântul vieţii, Care să 
o instituie, la rândul Său, adică să o aşeze şi să o menţină în 
existenţa adevărată. 

În capitolul I al Facerii, preambulul pnevmatologic este 
urmat de acte şi lucrări ale lui Dumnezeu, implinite, prin 
însăşi rostirea lor, de către Cuvântul viu, lucrător. Dar în 
această lucrare creatoare, Cuvântul lui Dumnezeu nu este nu- 
mai precedat de Duhul, ci Acesta Îl şi însoțește şi-l amplifică 
răsunetul. Există astfel o simultaneitate a Cuvântului şi a 


2. Înţeleasă aici ca lucrare de pregătire, dar şi de permanentă susţinere, 
a creşterii, a devenirii (de la germinare la coacere sau rodire, de la zămislire 
la naştere etc., subinţelegând totdeauna procesul: dospirea, clocirea, gestaţia. 
N.tr.). 

Duhului în întreaga ordine a creaţiei. Biblia atestă acest lucru 
din plin: „Cu cuvântul Domnului cerurile s-au întărit și cu duhul 
gurii Lui toată puterea lor” (Ps. 32, 6). „Va trimite cuvântul Lui 
și le va topi, va sufla Duhul Lui şi vor curge apele” (Ps. 147, 7). 

Părinţii Bisericii au invocat deseori aceste texte din Psalmi 
pentru a sublinia complementaritatea Cuvântului şi a Duhului, 
în opera creaţiei, ca și în lucrarea harului, pentru a afirma reci- 
procitatea „misiunilor” Fiului și Mângâietorului, cele două 
„mâini ale Tatălui”5 

La ivirea omului, chemat la fiinţă, la înţelegere şi la dra- 
goste de către Cuvântul plin de putere al Tatălui, Duhul este 
Cel pe Care Dumnezeu i-L insuflă acestuia, ca energie vitală, 
suflare de viaţă izvorâtă din însăşi gura lui Dumnezeu spre a 
însufleţi lutul. Duhul este, de asemenea, Cel care întruchi- 
pează, Care întipărește în om chipul lui Dumnezeu asemenea 
unei peceţi de neşșters, este Cel care-l consacră pe om în dem- 
nitatea sa împărătească, călăuzindu-l spre împlinirea vocației 
sale de fiu ascultător al Tatălui. 


3. Duhul peste popor şi peste Mesia 


O dată cu căderea în păcat şi apoi în vremea pedagogiei 
divine a Providenţei restauratoare, Duhul lui Dumnezeu este 
acel glas lăuntric care-l cheamă neincetat pe om la originile 
sale şi-i aminteşte care-i este destinul. Un glas lăuntric care 
murmură : „Vino la Tatăl”4, o nelinişte care-l frământă pe om 
şi face să se smulgă din propria-i suficienţă. 

Toată istoria sfântă a lui Israel, de dinainte de timpul 
Bisericii, vădește această păsuitoare pedagogie a lui Dum- 
nezeu, Care vorbește unui popor cu „inima învârtoşată”, pe 


3. Sfântul Irineu de Lugdun, Adversus Haereses IV, 20, 1, SC 100, p. 267, 
V. 1, 3 şi 6, 1, SC 153, p. 28-29 şi 71-73. 
4. Sfântul Ignatie al Antiohiei, Epistole, Către Romani, VII,2. 

care l-a ales şi l-a iubit, cu care S-a logodit în pustiu, căruia îi 
dezvăluie cuvântul Său prin prooroci. Mâna lui Dumnezeu se 
înscrie în însăși țesătura evenimentelor istorice, în chemarea 
proorocilor care transmit cuvântul lui Dumnezeu. Duhul lui 
Dumnezeu este mereu prezent, pogoară asupra proorocilor 
pe care îi inspiră şi îi întăreşte spre mărturie, îi pătrunde pe 
cântăreţi şi psalmişti, călăuzeşte Poporul... El asigură lenta 
fermentare a sevei, tinzând către coacere, într-o aşteptare tot 
mai nerăbdătoare şi mai dureroasă a Izbăvitorului, a timpurilor 
mesianice, a revărsării Duhului în zilele de pe urmă. Duhul 
este, de asemenea, puterea credincioșiei Poporului faţă de 
Legământul încheiat cu Yahve; este lumina lăuntrică, cea care 
dăruieşte înţelegerea Scripturilor şi desluşirea lucrării dum- 
nezeieşti în istorie. Numai în lumina Duhului istoria profană 
devine în întregime istorie sfântă, străbătută de Pronia dum- 
nezeiască, de necurmata bună-voire a lui Dumnezeu de a da 
viaţă şi de a mântui. 

Cartea Judecătorilor ni-i înfăţişează pe aceştia purtaţi cu 
totul de Cuvânt şi de Duh într-o izbucnire neaşteptată, greu de 
stăpânit. În vremea marilor prooroci, însă, se va produce o 
vădită interiorizare a Suflului - ruah - profetic. De altfel, acum 
nu numai acesta odihneşte peste Ilie, ci „mâna lui Dum- 
nezeu”, expresie accentuând aspectul de ordine și de autori- 
tate. Si să nu uităm că această „mână a lui Dumnezeu”, acest 
„deget al lui Dumnezeu” va fi deseori, în Evangheliile sinop- 
tice, sinonim cu Duhul Sfânt. 

indeosebi la Isaia şi la lezechiel, manifestarea pnevma- 
tică, ruah, se precizează ca teologie a Duhului. În capitolul 37 
de la lezechiel, binecunoscuta vedenie a oaselor uscate reu- 
neşte temele Maicii Domnului, a Duhului şi a Cuvântului: 
Mâna Domnului vine peste prooroc, Duhul îl duce în acel 
câmp al morţii, Vocea Domnului îi porunceşte să prooro- 
cească şi el vede venind din cele patru vânturi Duhul care 
suflă peste oasele casei lui Israel. 

În capitolul 36 de la lezechiel, fiecare Persoană în parte 
este vizată, dar nu s-ar putea pune în opoziţie, totuși, lucrarea 
„comunitară” și cea „personală” a Duhului. Aici, revărsarea 
Duhului este legată de un ritual - „stropirea cu apă curată” -, 
fiind deja sugerat botezul şi întreaga teologie neotestamen- 
tară a „apei celei vii”, iar urmările darului Duhului sunt arătate 
limpede: curățirea de întinăciune, eliberarea de idoli, inima 
de carne, inima cea nouă. Pentru omul astfel pregătit și înnoit 
de Duhul, Cuvântul devine Cale cu putinţă de urmat. 

Darul profetic, care se manifestă la cei aleși printr-o 
prezenţă extraordinară a Cuvântului și a Duhului, vestește 
astfel o revărsare a Duhului, atât peste întreg Poporul, cât şi 
peste fiecare persoană, în chip nedespărţit peste toţi și peste 
fiecare în parte, pentru a face cunoscut şi a împlini Cuvântul 
lui Dumnezeu. 

Într-un mod privilegiat, îngemănata prezenţă şi lucrare a 
Cuvântului şi a Duhului ia chip şi formă în mesianismul biblic, 
cu toate că dimensiunea pnevmatologică a acestuia a fost 
adesea trecută cu vederea. 

Întreaga istorie a lui Israel este aşadar o răbdătoare peda- 
gogie divină, în care Duhul lui Dumnezeu pătrunde proorocii, 
inspiră înţelepţii, întărește martorii şi pe sărmanii lui Yahvé. 
Prin persoana aleşilor Săi, Duhul Sfânt sfinţeşte întreg poporul. 

Dacă Mesia va putea urma Cuvântul Legii date de Dum- 
nezeu lui Moise şi va putea împlini dreptatea încă de aici de 
pe pământ, aceasta se datorează faptului că Duhul lui Dum- 
nezeu va fi peste El (Is. 61, 1). Proorocul însuşi poate aduce 
mărturie Cuvântului numai pentru că Duhul Sfânt a pus stăpâ- 
nire pe el. Dacă Ebed lahve, „Robul lui Dumnezeu”, dar, în 
același timp, şi „Omul durerilor”, este cel care „aduce nea- 
murilor mântuirea”, aceasta este pentru că „Duhul lui Dum- 
nezeu odihnește peste EI”. Dacă, în sfârşit, întreg poporul va 
fi într-o zi capabil să se alipească lăuntric de Cuvânt, aceasta 

se va întâmpla numai pentru că inima fiecăruia va fi innoită 
de Duhul. 

Duhul profetic şi împărătesc odihnește în cele din urmă 
peste „Slujitorul fără de prihană”. Acesta va vesti (profetic) nea- 
murilor dreptatea, o va instaura (împărăția) prin propriile Sale 
suferinţe, suferind (sacrificiu cultual) ca o jertfă bineplăcută. În 
El se desăvârşește noua închinare în Duh şi în Adevăr. 

Această constantă complinire: a Duhului şi a Cuvântului, a 
Duhului şi a celor aleşi, a Duhului şi a Slujitorului, îşi află 
desăvârşita împlinire în ungerea baptismală a lui lisus de câtre 
Duhul. Acum, Alesul lui Dumnezeu nu rosteşte, doar, ca dinafară, 
Cuvântul lui Dumnezeu, ci îl întrupează şi-l manifestă epifanic. 


B 
Noul Testament. Duhul lui Hristos 


1. Duhul Sfânt peste Hristos 


Chiar dacă limbajul Evangheliilor poartă încă pecetea 
pnevmatologiei veterotestamentare, prezenţa Duhului începe 
să devină copleşitoare, indeosebi în Evanghelia după Luca, 
unde ea constituie cu adevărat cheia şi trăsătura cea mai evi- 
dentă a hristologiei. 

„inaintemergătorii” lui lisus, loan Botezătorul, Simion, Eli- 
sabeta şi, desigur, Maria, sunt plini de Duh Sfânt şi participă 
la taina Întrupării Cuvântului. În vremea Întrupării, Duhul 
Sfânt este Duhul Întrupării, Cel în Care şi prin Care Cuvântul 
lui Dumnezeu pătrunde în istorie, Cel care Îi pregăteşte un 
trup omenesc, templu al dumnezeirii Cuvântului. 

Evangheliştii sunt unanimi în a afirma lucrarea proprie 
Duhului în Întruparea lui lisus (cf. Mat. 1, 20-21; Luc. 1, 31 şi 
35). În continuare, întreg rolul Duhului constă în manifestarea 
deplină a filiaţiei dumnezeiești în omenitatea lui lisus. 

Botezul lui lisus în lordan de către Înaintemergătorul este 
o etapă majoră în revelaţia Duhului, Care purcede din Tatăl şi 
odihneşte peste Fiul, însoţind şi confirmând astfel mărturia 
Tatălui. Revelaţie a mişcării veşnice a Duhului Tatălui Care 
sălăşluieşte în Fiul din veşnicie. Duhul Sfânt este Duhul lui 
lisus: El Îl pătrunde şi Îl manifestă, Îl revelează lumii. În pogo- 
rârea Duhului, Tatăl sălăşluieşte în Fiul şi Fiul în Tatăl, Tatăl 
iubeşte pe Fiul şi Fiul iubeşte pe Tatăl, lisus recunoaşte şi 
ascultă glasul Tatălui. 

Cele dintâi cuvinte rostite de lisus în slujirea Sa publică 
exprimă clar conştiinţa Sa că El este Hristosul, că este uns de 
către Duhul şi pătruns de Acesta (cf. Luc. 4, 18 şi 21, Mat. 12, 
17-18) şi chiar condus de EIl (cf. Mat. 4, 1, Marc. 1, 12). De 
acum înainte, sfinţit de ungerea Duhului care sălăşluieşte în El 
şi Care îl trimite, lisus aduce Vestea cea Bună celor săraci. În 
Duhul săvârşeşte El minuni, tămăduieşte pe cei bolnavi, învi- 
ază morţii, alungă demonii. În lumina Duhului vestește 
Evanghelia. 

Evangheliile ne spun că, în diferite împrejurări, lisus Se 
ruga. De fapt, lisus era El însuși rugăciune, căci Duhul rugăciu- 
nii, Care purcede de la Tatăl, odihnea peste El („Tu ești Fiul 
Meu”) şi Se înălța către Tatăl într-un suspin neîncetat („Avwva, 
Părinte”), într-o alternanță nesfârşită de iubire şi de unitate. 
Nici o părticică, nici o clipită din viaţa pământească a lui lisus 
nu poate fi concepută în afara acestei rugăciuni a Duhului şi 
întru Duhul, acestei flăcări a Duhului care-L aprindea în 
întregime, într-o mişcare nesfârşită şi o odihnă deplină de a fi 
la Tatăl, în sânul Său (cf. loan 1, 1 şi 18, I Ioan 1, 2). 

Toate rugăciunile, sau, mai curând, intreaga rugâciune a lui 
lisus este în Duhul (cf. Luc. 10, 21, loan 11, 33 şi 41, 4,23). 
Rugăciune neîncetată, în care întreaga ființă a Mântuitorului 
este definită într-o relaţie existenţială constantă cu Tatăl, în Du- 
hul. Pe deplin şi întotdeauna întors către Tatăl, El este întru Du- 

hul. Duhul Sfânt este astfel mediul, locul negrăitului schimb de 
cuvinte treimice veşnice: „Tu ești Fiul Meu” şi „Avva, Părinte”. 

Lumina orbitoare a Taborului, albul strălucitor al veşmin- 
telor Domnului, norul luminos care-L învăluie pe lisus iar pe 
apostoli îi face să se arunce la pământ de teamă, sunt tot 
atâtea manifestări ale prezenţei Duhului, semne ale bunăvoirii 
Tatălui în Fiul Său Cel Preaiubit. 

De la intrupare până la înălţare, întreaga viaţă pămân- 
tească a lui lisus este o viaţă plină de Duhul, plină de darurile 
Acestuia, de semnele Sale, de suflarea şi de focul Său, 
trecând astfel prin Patimi, prin Cruce, prin sărăcia supremă în 
care lisus realizează idealul Fericirilor şi al cărei unic şi mare 
exemplu este chiar EI: „Fericit cel sărac cu Duhul, că a aceluia 
este Împărăția cerurilor” (cf. Mat. 5, 3 şi I Petr. 4, 14). 

lisus Se sfinţeşte pe Sine în Duhul (loan 17, 19), în Duhul 
Se oferă Tatălui asemenea unei jertfe fără de prihană (Evr. 9, 
14) şi, potrivit relatării făcute Patimilor de către Luca (23, 46) 
şi loan (19, 30), dându-Şi ultima suflare, El „Își încredințează 
Duhul în mâinile Tatălui”. Ca răspuns la acest dar ultim al 
Duhului, Tatăl înviază pe Fiul din morţi prin acelaşi Duh (Fapt. 
2, 32-33). De acum înainte, Duhul va fi, deci, şi puterea 
irezistibilă care sfărâmă peceţile mormântului gol, şi bucuria 
copleșitoare care umple femeile mironosiţe și ucenicii, şi lu- 
mina orbitoare a Învierii, prezenţă care rămâne în lisus chiar 
şi în moarte şi pe care iadul nu o poate înghiţi. 

La Învierea Domnului, întreaga creaţie se pregăteşte să 
treacă un prag al fiinţei, într-o nouă devenire a Bisericii, în trimi- 
terea cincizecimică a Duhului. Cincizecimea (care se perpe- 
tuează în Taine) apare, deci, ca țelul ultim al iconomiei dum- 
nezeieşti pe pământ: „Foc am venit să arunc pe pământ și cât aș 
vrea să fie acum aprins!” (Luc. 12, 49). Hristos Se reîntoarce la 
Tatăl pentru ca Duhul să Se pogoare în lume (cf. loan 16, 7). 

Toate aceste imagini biblice, care exprimă legătura dintre 
lisus şi Duhul, pot fi interpretate fie ca atare, literal, fie figu- 

rat; ele pot semnifica în acelaşi timp o prezenţă activă sau 
tăcută, care se poate interpreta, la rândul său, astfel: 

a) în sensul pasivităţii omenităţii lui lisus, pătrunsă de 
Duhul şi condusă de El (Mat. 4, 1 şi trim. par.), trimisă de 
Acesta la propovăduire (Luc. 4, 18), înflăcărată de Duhul în 
rugăciune (Luc. 10, 21), înviată (Rom. 8, 11) şi înălțată de 
Acelaşi Duh în slava dumnezeiască, 

b) sau în sensul în care Hristos Îl are pe Duhul, ceea ce 
defineşte personalitatea desăvârşită şi de nepătruns a lui 
Hristos lisus Însuşi, Care, prin chiar condiţia Sa dumnezeiască, 
este lăcașul deplin al Duhului Sfânt. 

Desluşirea, de către evangheliști, a lucrării Duhului în eve- 
nimentele majore din viaţa lui lisus nu exclude însă celălalt 
limbaj, voalat, în care persoana Duhului rămâne mai mult 
anonimă, ascunzându-se în spatele simbolurilor (degetul lui 
Dumnezeu, putere, lumină, nor, Împărăţie) şi fiind nedespăr- 
tită de trăirea roadelor Împărăției (pace, bucurie, blândeţe, 
milostivire, înţelepciune, îndrăzneală...). 

Acest anonimat al Duhului este confirmat de cuvintele 
Sfântului Pavel, cum că „întru EI locuiește, trupeşte, toată 
plinătatea Dumnezeirii” (Col. 2, 9, cf. loan 1, 14). În astfel de 
expresii pauline sau ioaneice, presimţim că Duhul Se ascunde 
şi Se confundă întrucâtva cu darurile Sale, cu energiile Sale, 
care sunt strălucirea veșnică a Preasfintei Treimi. Aceste in- 
tuiţii profund scripturistice sunt dezvoltate în chip magistral 
de către teologia bizantină şi palamită. 

Transparenţa reciprocă dintre lisus şi Duhul culminează 
într-o taină negrăită de „coincidenţă” constitutivă, pe care o 
teologie pur conceptuală nu o poate reda pe deplin. Dragos- 
tea treimică desăvârşită este cea care postulează această co- 
incidenţă deplină, fără confundarea - sau amestecarea - Per- 
soanelor. Această coincidenţă permite lămurirea aspectului 
de necesitate organică şi internă a prezenţei Duhului în acea 
praeparatio evangelica reprezentată de Vechiul Legământ, în 

viaţa şi lucrarea lui Hristos Însuşi. Mai mult decât atât, ea ne 
fereşte să considerăm trimiterea cincizecimică a Duhului peste 
Biserică drept secundară sau exterioară în raport cu lucrarea 
mântuitoare a lui Hristos. Tot această coincidenţă ne interzice 
să situăm iconomia eclezială şi sacramentală a Duhului Sfânt 
într-o relaţie de cauzalitate unilaterală cu taina pascală. Toate 
aceste categorii conceptuale sunt deci legitime şi necesare, 
dar numai în contextul de reciprocă revelare şi slujire dintre 
Domnul şi Duhul, dincoace de misterul apofatic al unităţii 
Ipostasurilor dumnezeiești. 


2. Îimpărtășirea Duhului de către Hristos 


Certitudinea venirii Duhului este afirmată în propovădu- 
irea lui lisus. Dacă ne amintim de tâlcuirea făcută de lisus 
Însuşi la cuvintele din Tatăl nostru: „Pâinea noastră cea de 
toate zilele dă-ne-o nouă astăzi” (cf. Luc. 11, 13), înţelegem 
atunci că toate cele trebuincioase omului: pâinea, focul, apa, 
lumina... (cf. Luc. 12, 49), sunt semne ale Duhului și prilej de 
a-L vesti pe El. 

Iminenţa Patimilor prilejuieşte Mântuitorului o ultimă şi 
supremă învăţătură cu privire la Sfântul Duh, în Cuvântarea de 
despărţire (loan 13, 51 - 16, 33) şi în Rugăciunea arhierească 
(loan 17, 1-26), care alcătuiesc, împreună şi în chip nedes- 
părţit, marea „mângâiere“. Făgăduinţa Sfântului Duh este făcută 
aici în chip mai solemn decât oricând, în contextul „plecării“ 
Mântuitorului, plecare ce-şi dobândeşte astfel sensul deplin, 
acela de condiţie necesară a trimiterii Duhului Sfânt. 

Duhul Sfânt este porunca cea nouă a iubirii pe care lisus 
o dă ucenicilor Săi (loan 13, 34). Dar El este şi mulţimea 
acelor lăcașuri ale Tatălui, unde lisus Se duce să ne „gătească 
loc” (14, 2-3). Este împlinirea cererilor pe care ucenicii le-au 
adresat Tatălui, în Numele lui lisus (14, 13-14). Este plinătatea 
revelaţiei şi a cunoaşterii desăvârșite (14, 26). Este pacea lui 

Hristos care alungă teama şi tulburarea din inimile noastre 
(14, 27). Este puterea de a-L mărturisi pe Hristos, în faţa oa- 
menilor, a neamurilor, a lumii, cu preţul vieţii, până la moarte 
(15, 20, 26-27). 

lisus, pentru că „este Duh” (loan 4, 24 şi Il Cor. 3, 17-18) 
din veșnicie, iar „în vremea viețuirii Sale în trup” este pe 
deplin pătruns de Duhul şi unit cu Acesta până în rădăcinile 
cele mai profunde ale fiinţei Sale divino-umane, Îl poate îm- 
părtăși oamenilor în permanenta Cincizecime a Bisericii, care 
este Trupul Său şi Templul Duhului. 


3. Duhul Cincizecimii 


Darul Cincizecimii este implinirea necesară a tainei pas- 
cale. Pătruns de Duhul, Hristos devine Dătătorul Duhului în 
dimineaţa Cincizecimii, în Foişorul de sus. Atunci, Biserica, 
botezată şi regenerată prin Sângele lui Hristos, este pecetlui- 
tă, întărită o dată pentru totdeauna în viaţa cea nouă care este 
viaţa Duhului, viaţă în Duhul lui Dumnezeu. 

În viaţa Bisericii primare, Duhul constituie o realitate de 
zi cu zi, pe care creştinii o cunosc nemijlocit: „Duhul să nu-L 
stingeți” (I Tes. 5, 19), „vă umpleţți de Duhul” (Efes. 5, 18), „cu 
duhul fiți fierbinţi” (Rom. 12, 11). 

Sfântul Pavel descrie pe larg experienţa duhovnicească a 
Bisericii întru Duhul: „Iubirea lui Dumnezeu s-a vărsat în inimile 
noastre prin Duhul Sfânt, Cel dăruit nouă” (Rom. 5, 5). Cap. 8 
din Epistola către Romani expune în amănunţime viaţa nouă 
a creştinului în Duhul. În sânul personalităţii noastre reînno- 
ite, în duhul nostru, Sfântul Duh Însuşi este Cel care lucrează, 
Care vorbește, Care suspină, Care Se roagă (8,26). 

În scrierile pauline, surprinde deseori caracterul extraor- 
dinar al manifestărilor Duhului în comunităţile creștine. Fie la 
creştinii din Galatia (Gal. 3, 2), fie la cei din Macedonia (l Tes. 
1, 8), sau la cei din Corint (| Cor. 2, 4 şi Il Cor. 12, 12), con- 


30 ÎMPĂRTĂŞIREA SFÂNTULUI DUH 


vertirea la Hristos este însoţită de semne văzute ale prezenţei 
Duhului, la fel ca şi propovăduirea Evangheliei de către Pavel 
(Gal. 3, 5). 

Cu toate acestea, viaţa cea nouă în Duhul, întru Duhul, 
pare a fi mai importantă decât aceste fenomene trecătoare, 
oricât de extraordinare ar fi ele: „Roada Duhului este dragos- 
tea, bucuria, pacea, indelunga răbdare, bunătatea, facerea 
de bine, credința, blândeţea, infrânarea, curăția” (Gal. 5, 22; 
cf. Rom. 14, 17). Exaltarea entuziastă nu prezintă suficiente 
garanţii asupra autenticităţii darurilor duhovnicești. Criteriul 
hotărâtor al judecății, al discernământului duhovnicesc îl 
constituie mărturisirea dumnezeirii lui lisus (cf. I Cor. 12, 3; 
I loan 4,1). 

Dacă raţiunea de a fi a Bisericii este aceea de a-L invoca 
pe lisus ca Domn, iar creştinii Bisericilor pauline sunt numiţi 
„Cei ce cheamă numele Domnului nostru lisus Hristos în tot 
locul“ (| Cor. 1, 2), Duhul Sfânt este Cel fără de care această 
invocare a lui lisus ca Domn nu ar fi cu putinţă (cf. 1 Cor. 12, 3). 
Pe de altă parte, această invocare continuă în Duhul pre- 
schimbă Biserica însăşi într-o comunitate euharistică, adăpată 
la „băutura duhovnicească” (cf. 1 Cor. 10, 4). Tocmai în con- 
textul euharistic al adunărilor creştine își dezvoltă Sfântul 
Pavel învăţătura sa cu privire la darurile duhovniceşti. Aduna- 
rea euharistică şi harismele nu pot fi despărțite . 

Lucrarea Duhului constă deci în zidirea Trupului unic al lui 
Hristos care este Biserica, diversificând harismele şi slujirile, 
dar aceasta întotdeauna în perspectiva unităţii edificiului du- 
hovnicesc ale cărui pietre sunt creştinii (cf. 1 Cor. 12 şi 13). 

Chiar dacă în epistolele pauline, Duhul este izvorul şi 
dătătorul harismelor, Cel care deşteaptă vocaţiile sau slujirile, 
în altă parte, cuvântul lui lisus ne învaţă că Duhul „nu va vorbi 
de la Sine... Mă va Slăvi, pentru că din al Meu va lua şi vă va 
vesti” (loan 16, 13-14). Slujirile și harismele nu pot exista în 

afara referirii constante şi necesare la unicul Purtător al Duhu- 
lui, Cel în care se unesc toate darurile şi toate slujirile. Hristos 
este Slujitorul altarului (Evr. 8, 2), Arhiereul (5, 6), Apostolul 
(3, 1), Slujitorul (Rom. 15, 8; Luc. 22, 27), Păstorul (| Petr. 2, 
25), Învățătorul (Mat. 23, 8; loan 13, 14). 

Înaintea tuturor darurilor Duhului şi ca o sinteză a aces- 
tora, Sfântul Pavel aşază dragostea: „Râvniți însă la darurile 
cele mai bune și vă arăt încă o cale care le intrece pe toate” 
(| Cor. 12, 51). Dragostea nu este, deci, un dar printre altele, 
ea este plinătatea Duhului, fără de care orice dar, chiar şi cel 
mai desăvârşit (cunoașterea, credinţa, mucenicia, darul face- 
rii de minuni) nu are nici un preţ. Dragostea este liantul, tesu- 
tul conjunctiv care dă viață slujirilor, care le înrudeşte cu slu- 
jirea Celui Unic, a Slujitorului prin excelență. 


PĂRINȚII SI SINOADELE 


A 
Slujirea Duhului în Biserică 


Scrierile patristice oglindesc în aceeaşi măsură ca şi Noul 
Testament mărturisirea fundamentală de credinţă a Bisericii 
în lisus Hristos Cel mort și înviat, în certitudinea trăirii pre- 
zenţei Duhului de viaţă dătător. Mai mult decât o reflexie 
asupra Duhului, Părinţii ne împărtăşesc o experiere a Duhului 
Însuşi în Biserică. 

De altminteri, tema Duhului nu era încă prea distinctă în 
gândirea teologică de dinaintea sinoadelor de la Niceea şi 
Constantinopol. Se poate remarca, atât în Răsărit cât și în 
Apus, la Roma ca şi la Alexandria, absenţa aproape totală a 
referirilor la lucrarea Duhului Sfânt în ordinea creaţiei, ex- 
cepţie făcând doar Sfântul Irineu din Lyon. 

Anumite expresii hristologice din primele veacuri lasă 
impresia unei confuzii între Fiul şi Duhul Sfânt: „Nu este nici 
o deosebire dacă spui că proorocii erau inspirați de Duhul sau 
iluminaţi de Cuvântul - scria Sfântul Teofil al Antiohiei (sec. II) 
- din moment ce Cuvântul este Duhul lui Dumnezeu“. Cu 
toate acestea, dincolo de arhaismul limbajului, se poate 
desluşi un sens eminamente pozitiv în intuiţia fundamentală 
şi adevărată pe care aceste expresii o conţin, şi anume că 
Duhul Îl umple pe deplin pe Hristos în timpul vieţii Sale 
pământeşti, tot aşa cum odihneşte peste Hristos pururea, 
neamestecat, desigur, dar şi nedespărţit. 


B 
Sfântul Irineu de Lugdun (Lyon). Duhul şi Biserica 


Sfântul Irineu, ca şi autorii creştini ai primelor trei veacuri, 
nu face încă speculaţii asupra a ceea ce se vor numi „relaţiile 
imanente” veșnice dintre Tatăl, Fiul şi Sfântul Duh. Tot ceea 
ce caută să aprofundeze şi să propovăduiască referitor la 
Sfânta Treime priveşte numai şi numai mântuirea noastră. 
Viziunea sa teologică asupra lumii şi a omului este întotdeau- 
na treimică. Repetă adesea că Tatăl, cu Mâinile Sale, care sunt 
Cuvântul şi Duhul, l-a făcut pe om, plămădindu- din ţărână şi 
din Duhul Sfânt. Cuvântul și Duhul constituie astfel cei doi 
mijlocitori ai revelaţiei iubirii şi comuniunii cu Tatăl. 

La Sfântul Irineu se poate observa o dublă mişcare a haru- 
lui treimic: pe de o parte, împărtășirea harului dumnezeiesc 
pe care Tatăl îl dăruieşte Fiului, iar Fiul îl revarsă asupra 
Bisericii, har care este Duhul; pe de altă parte, acelaşi Duh 
este Cel care readuce făptura la Tatăl, prin Fiul. Duhul Sfânt 
nu cunoaște limite în lucrarea Sa de pătrundere a acestui 


5. Ad Autolycum 2,10. 

aluat omenesc din care trebuie să plămădească o unică Pâine, 
Trupul lui Hristos. Este o aceeaşi lucrare a Duhului, asupra 
Fiului dar şi asupra Bisericii, în taine ca şi în omul însuşi. 

Chiar dacă Duhul este prezent la crearea lumii şi în 
lucrarea proniatoare, rolul Său specific este insă cel de 
sfințire, adică de împlinire a ţelului dumnezeiesc, rolul Celui 
care ne readuce la Tatăl: „Cei care sunt purtători ai Duhului lui 
Dumnezeu sunt conduși la Fiul; Fiul, însă, îi înfățișează Tată- 
lui, iar Tatăl le dăruieşte nestricăciunea. Deci, fără Duhul nu 
este cu putinţă să vezi pe Fiul lui Dumnezeu, iar fără Fiul 
nimeni nu se poate apropia de Tatăl, căci cunoaşterea Tatălui 
este Fiul, iar cunoașterea Fiului lui Dumnezeu se face prin 
mijlocirea Duhului Sfânt. Cât priveşte Duhul, El este dăruit, 
după voia Tatălui, de către Fiul, ca Slujitor, şi anume cui 
voieşte şi cum voieşte Tatăl”6. 

În planul vieţii bisericeşti, Duhul este factorul de unitate 
prin excelenţă. Sfântul Irineu subliniază legătura care uneşte 
Duhul cu Euharistia. El vede jertfelnicul Euharistiei ca pe o 
vatră de la care primim o pregustare a vieţii veşnice, printr-o 
lucrare proprie Duhului: „Însufleţiţi de aceleaşi simţiri, uceni- 
cii aduceau slavă lui Dumnezeu, în timp ce Duhul aduna la 
un loc seminţiile despărțite şi aducea ca ofrandă Tatălui pârga 
tuturor neamurilor. lată de ce şi Domnul făgăduise să ne 
trimită un Mângâietor care să ne ducă la împăcarea cu Dum- 
nezeu (...) Căci, aşa cum din făină uscată nu poţi, fără apă, să 
faci un singur aluat şi o singură pâine, tot aşa şi noi, mulţime 
cum eram, nu puteam să devenim una în Hristos lisus fără 
Apa venită din cer”?. 

Euharistia este împărtăşirea Duhului tot atât cât şi împăr- 
tășirea Cuvântului. Sinteza treimică a Sfântului Irineu reuneşte 
mărturisirea de credinţă tradiţională, experienţa sacramentală 


6. Dem. apost. 7. 
7. Adv. Haer. IlI,1 7,2. 

şi duhovnicească şi doctrina teologică într-un mod mult mai 
deplin decât toţi predecesorii şi contemporanii săi. El a fost 
primul teolog care, în mod consecvent și susţinut, a plasat 
Persoana Sfântului Duh într-un sistem pe deplin trinitar. 


C 


Origen 


Pentru a formula o judecată dreaptă, este pe cât de nece- 
sar pe atât de dificil să distingem în scrierile lui Origen ceea 
ce constituie mărturia credinței ecleziale, care merge până la 
martiriu, de ceea ce aparține îndrăznețului şi vigurosului teo- 
log, atunci când cercetează înălțimile neapropiate ale Ființei 
dumnezeieşti şi veşnice. 

În Tratatul despre rugăciune, Origen stabileşte o anume 
progresie în cunoaşterea Prea Sfintei Treimi. Doar lucrarea lui 
Hristos nu este suficientă pentru a împărtăşi revelaţia deplină 
a Treimii: „Avem nevoie de încă Cineva care să ne deschidă şi 
să ne dezvăluie toate (...) Altfel nimic nu va fi considerat 
încheiat de către cel căruia îi lipseşte Duhul Sfânt, prin Care 
se împlinește taina Prea Sfintei Treimi”8. 

Se cunosc tendinţele subordinaţioniste ale teologiei trinitare 
la Origen, care au dus la condamnarea sa de către Sinodul V 
Ecumenic de la Constantinopol (553). Doctrina sa despre cele 
trei sfere de influenţă (Tatăl dăruieşte fiinţa, Fiul, raţionali- 
tatea, Duhul, sfinţenia) este o consecinţă riguroasă a acesto- 
ra. Limitând astfel rolul Sfântului Duh la sfinţirea în Biserică, 
Scriptură şi Taine, Origen tinde să-L excludă de la orice par- 
ticipare directă la lucrarea creatoare a Tatălui şi la cea mân- 
tuitoare a Fiului. Aceeaşi tendinţă se întâlneşte şi la Părinţii de 
dinainte de Niceea, cu excepţia Sfântului Irineu. 


8. Hom. in Jos. 3,2. 

Pe de altă parte, Origen ar putea fi considerat un precursor 
şi în ceea ce priveşte anumite învățături în spiritul doctrinei 
Filioque, dată fiind afirmaţia sa că Duhul purcede şi de la Fiul”. 

În general, la Origen, hristologia Evangheliilor lasă prea puţin 
loc acţiunii Duhului Sfânt în lisus; dacă Duhul Se pogoară și 
sălășluiește în lisus la botez, aceasta este numai pentru a putea 
fi împărtășit credincioşilor, încă din noaptea Învierii Domnului. 

În schimb, în timpul Bisericii, Duhul este modul necesar 
al prezenţei lui Hristos, Sfânta Scriptură fiind lăcaşul inspi- 
raţiei Duhului Sfânt, căci Acesta sălășluiește în Scriptură în 
aceeași măsură ca și Cuvântul: Hristos este cheia acesteia, iar 
Duhul, suflarea. În tălmăcirea Scripturii îşi dă Origen frâu liber 
inspiraţiei, deschizându-se cel mai mult revărsării Duhului. 


D 
Dumnezeirea Sfântului Duh. Sfântul Atanasie 


Raționamentul teologic al Sfântului Atanasie este riguros. 
În Scrisorile către Serapion susţine dumnezeirea Duhului 
Sfânt, alături de cea a Tatălui și a Fiului. Spre deosebire de 
Origen, Sfântul Atanasie extinde rolul Duhului la sfera creaţiei: 
„Una este, deci, virtutea lucrătoare a Treimii”10. Astfel, curen- 
tul sfinţitor pornit de la Tatăl ajunge neabătut la făpturi, prin 
Fiul, în Duhul Sfântil. Sfântul Atanasie dezvoltă cu fermitate 
ideea unei prezenţe şi a unei comuniuni reciproce a Fiului şi 
a Duhului, asemănătoare celei a Fiului cu Tatăl: „Nu este îngă- 
duit a aşeza Duhul Sfânt printre făpturi, El, Care este întru Fiul 
şi are pe Fiul în El, nici de a-L despărţi de Cuvântul şi de a 
ştirbi astfel Treimea”12. 


9. Cf. îndeosebi Comm. in Jo. 2,10. 
10. Scrisori câtre Serapion, 1,31. 
11. Ibid., 1,20. 
12. Ibid., 1,21. 

E 


Părinţii capadocieni: 
treimea care a cântat Treimea 


Aşa i-a numit tradiţia ortodoxă. Într-adevăr, între cei trei 
teologi: Sfântul Vasile cel Mare, prietenul şi părtașul său întru 
ucenicie, Sfântul Grigorie Teologul, şi fratele său, Sfântul 
Grigorie de Nyssa, aflăm o vădită înrudire spirituală, o adevă- 
rată „comuniune” de duh şi de gând, care i-a făcut pe ultimii 
doi să poată continua gândirea şi strădaniile celui dintâi. 

Cu toate acestea, caracteristica proprie fiecăruia dintre 
cei trei Capadocieni iese cu putere în evidenţă. Dimensiunea 
pastorală şi pedagogică a operei Sfântului Vasile îşi pune pe- 
cetea pe „iconomia sa doctrinala”, iar sensul rolului propriu al 
Ipostasurilor dumnezeieşti şi puterea sfinţitoare a Duhului 
Sfânt rămâne linia de forţă a geniului său teologic. 

Sfântul Grigorie de Nazianz tâlcuieşte în chip mai desluşit 
dumnezeirea Duhului şi cântă neasemuit înălțimile Duhului în 
taina cincizecimică a Bisericii. 

Sfântul Grigorie de Nyssa pune bazele unei teologii a Nu- 
melor divine, considerate ca energii veşnice (impărăţie, Înţe- 
lepciune, Ungere etc.) comune Persoanelor treimice, dar asu- 
mate de fiecare dintre Acestea în mod propriu şi unic. 

Regăsim la Sfântul Vasile cele două mișcări ale harului tre- 
imic, către Tatăl şi de la Tatăl: „Calea cunoaşterii lui Dumnezeu 
merge deci de la Duhul care este unul, prin Fiul care este unul, 
până la Tatăl care este unul, iar în sens invers, bunătatea 
firească, sfinţenia firii şi demnitatea împărătească se revarsă 
de la Tatăl, prin Fiul Cel Unul Născut, până la Duhul”13. 

Darul Duhului este condiţia prealabilă pentru a contempla 
Cuvântul, El Însuşi chip al Tatălui: „Când, sub influenţa unei 


13. Despre Sfântul Duh XVIII, 47, SC 17 bis, p.413. 

puteri iluminatoare, îţi îndrepţi privirea spre frumuseţea Chipului 
lui Dumnezeu cel nevăzut şi prin ea te înalți până la spectacolul 
desfătător al Arhetipului, Duhul cunoaşterii este nedespărţit de 
aceasta, dăruind în El Însuşi, celor care doresc să privească 
Adevărul, puterea de a vedea Chipul; nu lasă să fie descoperit 
dinafară, ci în Sine arată slava Fiului Unuia Născut, iar adevăra- 
ţilor închinători le dăruieşte ştiinţa lui Dumnezeu”14. 

Când caută să exprime în mod adecvat interioritatea Du- 
hului în inima celor sfinţiţi, Sfântul Vasile foloseşte o imagi- 
ne spaţială, cea a „locului“ sau a „spaţiului“: Duhul Sfânt este 
locul adevăratei închinări. „Astfel, Duhul este cu adevărat 
locul sfinţilor, iar sfântul este pentru Duh un loc al Său, 
întrucât se oferă să locuiască cu Dumnezeu și se numește 
templul Său”15. 

Duhul Sfânt este deci „locul“ şi „spaţiul“ închinării, într-o 
mişcare ascendentă, căci fără Duhul suntem ca şi întemnițați; 
dar EI este şi locaș al sfințirii treimice, într-o mişcare descen- 
dentă, până la noi. Inima omului este lăcașul Duhului, îndeo- 
sebi inima sfinţilor. Desigur, „sfinţii nu primesc decât o împăr- 
tăşire parţială a Duhului”16, precizează Sfântul Vasile, în timp 
ce „între Duhul şi Fiul, între Uns şi Ungere, între Împărat şi 
Împărăţie nu este nici o distanţă”17. „Cuvântul şi Duhul, scrie 
Vladimir Lossky, rezumând în chip fericit gândirea Părinților 
capadocieni, cele două raze ale aceluiași soare, sau mai 
curând doi noi sori, sunt de nedespărţit în lucrarea Lor de 
manifestare a Tatălui”18. 

Împotriva pnevmatomahilor, care au constituit ultimul val 
al arianismului în declin în timpul celei de-a doua jumătăţi a 
sec. IV, Sfântul Vasile a aplicat „iconomia doctrinală”, acea 


14. Ibid. 

15. Despre Sfântul Duh, XXVI, 62, SC 17 bis, p.473. 

16. Comm. in Ps., 44,8. 

17. Grigorie de Nyssa, C. Eun., 2,2. 

18. Théologie mystique de l'Église d'Orient, Paris, 1944, p.60. 

prudenţă pastorală care ocoleşte discuţiile asupra termenilor, 
învățând esenţialul credinţei. Geniul teologic al Sfântul Vasile, 
şi nu mai puţin tactul său duhovnicesc, l-au ajutat să găsească 
cuvintele potrivite pentru a vorbi de dumnezeirea Duhului, 
situând taina Sfântului Duh în cadrul lucrării Sale sfinţitoare, în 
mișcarea însăși de închinare, al cărei izvor și forţă este tocmai 
Duhul. Evitând „deofiinţimea” simbolului niceean, el afirmă în 
primul rând egalitatea de cinstire şi deci de închinare care se 
cuvine Duhului tot atât cât şi Tatălui şi Fiului, situându-se de 
la bun început în cadrul limbajului evlaviei liturgice şi al trăirii 
duhovniceşti. 

Trebuie amintit că Sinodul Ecumenic de la Constantinopol 
(581), care avea să reabiliteze definitiv dogma dumnezeirii 
Sfântului Duh, reţine termenii inspirați de Sfântul Vasile: 
„(Cred) întru Duhul Sfânt, Domnul de viaţă Făcătorul, Care de 
la Tatăl purcede, Cela ce impreună cu Tatăl și cu Fiul este 
închinat și Slăvit, Care a grăit prin prooroci”. 


F 
Şcoala exegetică din Antiohia 


Este instructivă, pentru început, o juxtapunere a doctrinei 
teologice a celor doi principali dascăli din Şcoala antiohiană, 
Teodor de Mopsuestia şi Sfântul loan Gură de Aur, amândoi 
ucenicii marelui exeget antiohian Diodor de Tars. În primul 
rând, se observă locul preponderent acordat lucrării Sfântul 
Duh în sistemul hristologic al lui Teodor. Ideea unei „consti- 
tuţii pnevmatologice”1* a lui Hristos este comună şi lui Teodor 
Şi lui loan Gură de Aur, dar, spre deosebire de cel din urmă, 
această idee, prețioasă în sine, îl va determina pe Teodor să 
lase în umbră prezenţa Logosului dumnezeiesc în lisus şi să 


19. IPS Mitropolit loan Zizioulas. 

sublinieze într-un mod extrem „nevoia omenească” de Duhul 
pe care o resimțea lisus în vederea lucrării Sale mântuitoare 
şi a propriei Sale „înfieri” de către Tatăl. Sfântul Chiril al 
Alexandriei avea să-și dedice cea de-a IX-a Anatematismă 
respingerii învăţăturii despre sălăşluirea Duhului în Hristos 
asemenea unei „puteri străine”. 

La polul opus lui Teodor de Mopsuestia, Sfântul loan Gură 
de Aur dă dovadă de un remarcabil echilibru şi de o judecată 
sigură în ceea ce priveşte sensul prezenţei Duhului Sfânt în 
lisus Hristos. Nu ezită să afirme că „Hristos este acoperit din 
toate părţile de către Duhul Sfânt”20, că este „plin de Duhul 
încă de la început'2l, că „lisus este duhovnicesc, căci Duhul 
Însuşi L-a zidit. Dumnezeu Cuvântul şi toată energia Duhului 
sălăşluiesc în E1“22. 

În timp ce pentru Teodor, lisus a fost botezat în Iordan 
pentru că avea nevoie de Duhul „ca să săvârșească ceea ce 
avea de făcut (...) şi ca să fie curăţit”, Sfântul loan Gură de Aur 
afirmă, dimpotrivă, că „lisus a primit botezul lui loan nu din 
nevoie de Duhul, ci numai ca mărturie, căci nimeni nu poate 
primi ceea ce deja îi aparţine”25. 

Potrivit logicii riguroase a hristologiei lui Teodor, între învi- 
erea lui lisus, prin puterea Duhului Sfânt, şi dăruirea Duhului 
de viaţă dătător celor credincioşi, prin Sfintele Taine, există o 
legătură de cauzalitate şi de continuitate: „El Cel dintâi a primit 
nemurirea prin Duhul Sfânt, devenind astfel pentru noi Cel 
care ne dăruieşte împărtăşirea cu aceste bunuri”24. 

Pentru Teodor, taina Euharistiei realizează identitatea din- 
tre trupul „pnevmatic al lui Hristos cel înviat şi trupul euharis- 


20. Impotriva Anomeilor 6, 6. 
21. Hom. 9 in Epiph., 3. 

22. In Haebr. 15,2. 

23. Comm. in Is., 42. 

24. Hom. 10, 2 şi 19, 30. 

tic care dăruieşte nemurirea: pâinea şi vinul au devenit trupul 
şi sângele lui Hristos prin venirea Duhului Sfânt, pentru că şi 
trupul Domnului nostru a fost uns şi a primit Duhul”25. Tre- 
buie precizat că sensul rolului primordial al Duhului Sfânt în 
sfinţirea euharistică şi în îindumnezeirea credincioşilor este 
comun întregii tradiţii antiohiene. 

Originalitatea Sfântului loan Gură de Aur constă, fără 
îndoială, în modul său de a insista asupra puterii, plenitudinii 
şi actualităţii Cincizecimii în prezentul cotidian al Bisericii: 
„Cincizecimea este o sărbătoare permanentă”26. Această con- 
cepţie asupra Euharistiei ca Cincizecime perpetuă se va regăsi 
şi în scrierile lui Nicolae Cabasila, în secolul al XIV-lea. 

Sfântul loan Gură de Aur este stăpânit, pe de o parte, de 
nostalgia Bisericii primare („cei dintâi creştini aveau un singur 
suflet... astăzi, nici unul dintre noi nu-şi cunoaște fratele”27) 
şi, pe de altă parte, de încrederea nestrămutată în prezenţa 
mereu vie şi reală a harismelor Duhului în Biserica vremii sale. 
Lipsa minunilor nu- tulbură pe marele predicator: „Şi astăzi Îl 
avem pe Duhul Sfânt... Altfel, Biserica nu ar putea dăinui; 
dacă dăinuie, este un semn evident al prezenţei Duhului”28. 


G 
Sfântul Chiril al Alexandriei 


Sfântul Chiril şi-a însuşit toate acumulările pe plan teolo- 
gic şi spiritual realizate în epoca sinoadelor trinitare, integrând 
aceste date într-o sinteză teologică ce poartă amprenta puter- 
nicei sale personalităţi şi care i-a atras renumele de „pecete a 
Părinților”. 


25. Hom. cat. 2,12. 
26. Hom. l in Pent. 
27. Hom. 40, 4 in Act. 
28. Hom.1,3 in Pent. 

Imaginile cele mai evocatoare privind legătura de unitate 
dintre Fiul și Duhul le aflăm la Sfântul Chiril în învățătura sa 
despre sfințire. Descoperim aici elaborarea unei adevărate 
teologii a energiilor şi atributelor Cuvântului întrupat. Duhul 
Sfânt apare, pe de o parte, ca harul multiform care izvorăşte 
din Hristos, sau pe care Hristos îl împărtășește făpturii; pe de 
altă parte, Duhul Sfânt Însuşi este Cel care modelează făptura 
şi o face conformă Chipului dumnezeiesc, adică Fiului veşnic. 
Duhul Sfânt apare când ca artizanul, sau mai bine zis sculp- 
torul care realizează cu fidelitate copia arhetipului, când ca 
mediul viu în care se mişcă ipostasurile şi în care Tatăl şi Fiul 
lucrează asemănarea. 

Fie că este vorba de tema mirosului de bună mireasmă 
duhovnicească, fie de tema frumuseţii, întotdeauna Duhul 
Sfânt este cel care ne face asemenea frumuseţii dumneze- 
ieşti: „Plămădiţi, mulţumită Duhului, după frumuseţea dum- 
nezeiască şi transcendentă a Fiului, ne facem părtaşi firii dum- 
nezeieşti”29. 

Omul a fost creat în vederea vieţii dumnezeiești şi a îm- 
părtăşirii Duhului. Din cauza căderii în păcat, a fost lipsit de 
Duhul: „Din cauza păcatului, Duhul nu mai poate odihni peste 
oameni. Dar atunci când Fiul lui Dumnezeu Se face om, El 
este primul - ca pârgă a neamului omenesc - peste care Duhul 
odihneşte, pentru a odihni şi peste noi”50. Dar, odinnind peste 
Fiul potrivit firii Sale omeneşti, Duhul este totodată propriul 
Duh al Fiului, Care izvorăște din El, dar într-un chip atât de 
intim încât lisus Se numește pe Sine Duh, Duhul nefiindu-l 
străin. Până şi trupul Său, EIl îl înfăţişează ca fiind plin de ener- 
gia de viaţă dătătoare a Duhului, căci de acum înainte EI Îşi 
numeşte trupul Duh, fără a nega însă că este totuşi trup3l. 


29. Dialog IV. 
30. In Is.11,1. 
31. Cf. Comm. in Jo. 6,63. 

H 
Fericitul Augustin 


De-a lungul întregii vieţi, Fericitul Augustin a meditat asupra 
tainei treimice. Elaborarea teologică din De Trinitate nu a fost 
încheiată decât spre sfârşitul vieţii sale. Cum să sesizezi ceea ce 
este propriu Duhului, ceea ce Îl distinge de Tatăl şi de Fiul? 
Insistând asupra deplinei unităţi fiinţiale a celor Trei Persoane 
dumnezeieşti, el va numi Duhul Iubirea Tatălui pentru Fiul, sau 
chiar Duhul Amândurora. Astfel, în mod necesar, Duhul trebuie 
să purceadă de la Amândoi, chiar dacă principaliter de la Tatăl. 
Această intuiţie augustiniană despre Duhul ca legătură de iubire 
a Tatălui şi a Fiului avea să determine definitiv orientarea în 
direcţia lui Filioque a teologiei latine medievale, precum și defi- 
niția dogmatică a Conciliului de la Lyon (1274). 

Este important să se recunoască legătura dintre gândirea 
treimică a Fericitului Augustin şi ecleziologia sa: „Pentru că 
(Duhul) Le este comun, Tatăl şi Fiul au voit să fim în comuniu- 
ne unii cu alţii şi cu Ei, adică întru Duhul Sfânt, Care este 
Dumnezeu şi dar al lui Dumnezeu (...) Căci în Duhul este 
readus la unitate Poporul lui Dumnezeu (...) Biserica este 
lucrarea proprie a Duhului Sfânt, iar în afara ei nu există 
iertare a păcatelor”352. 


DUHUL SFÂNT ÎN CULTUL BISERICESC 


A 
Pnevmatologia cultului 


Funcţia proprie celei de-a Treia Persoane este de a fi 
însăşi capacitatea şi locul laudei şi închinării. Duhul Sfânt este 
Cel care întipăreşte în noi dorul de Dumnezeu, Cel care ne 


32. Semo 71. 

întoarce spre Domnul lisus pentru ca, prin El, să ne înfăţişeze 
Tatălui. Pe de altă parte, Duhul este şi termen al binecuvân- 
tării Tatălui prin Fiul. Cultul creștin este, deci, o închinare în 
duh şi în adevăr (loan 4, 23-24), o închinare duhovnicească 
(Rom. 12, 1), în acelaşi timp prin puterea Duhului care lucrea- 
ză în Biserică, cât şi prin scopul acestei inchinări, care este cel 
de a ne face pnevmatofori, purtători de Duh, preschimbaţi de 
El în omul cel nou, până vom ajunge toţi „la măsura vârstei 
deplinătății lui Hristos” (Efes. 4, 13), la starea lui Hristos smerit 
şi preaslăvit (Filip. 2, 6-11). 

Dacă este adevărat că cultul creştin ne integrează în 
marea mişcare a rugăciunii, a mijlocirii pământești şi cereşti a 
Marelui Arhiereu lisus, trebuie să adăugăm că Duhul Sfânt 
constituie obiectul, conţinutul unic al acestei invocări, al aces- 
tei „epicleze” a lui Hristos. Cultul creștin în întregime consti- 
tuie astfel o epicleză neîncetată care culminează în Cincize- 
cimea perpetuă, adică în prezenţa permanentă a Duhului în 
Biserică, Templul Său. 

În epoca Sinodului al Il-lea Ecumenic de la Constantinopol 
(581), la sfârșitul conflictului, odată cu izbânda Bisericii asu- 
pra ereziei pnevmatomahilor, este afirmată şi justificată din 
punct de vedere teologic egalitatea de inchinare și slăvire a 
Duhului cu Tatăl și cu Fiul (termenii aparţin Sfântului Vasile şi 
au fost preluaţi întocmai în învăţătura despre Sfântul Duh 
mărturisită în Simbolul de credinţă niceo-constantinopolitan). 
De acum înainte, Duhul Sfânt nu mai este doar „locul“ şi pute- 
rea închinării, ci chiar termen al acesteia; nu mai este doar 
„spaţiul” sfințirii, ci Sfinţitorul Însuşi, asemenea Tatălui şi Fiului. 

Dimensiunea atât treimică, cât şi pnevmatologică a cultului 
şi a tainelor se accentuează. Vechea sărbătoare a Cincizecimii 
se va desprinde de perioada pascală devenind o sărbătoare 
autonomă, care are de acum înainte în centrul său pomenirea 
pogorârii Sfântului Duh asupra ucenicilor. Rânduiala ungerii 

cu mir de după botez se generalizează, ca „dar” specific al 
Sfântului Duh, şi astfel apar primele cateheze mistagogice cu 
privire la mirungere (Sfântul Chiril al Alexandriei şi succesorii 
săi). În sfârşit, epicleza euharistică dobândeşte o importanţă 
tot mai mare în săvârşirea tainei şi în elaborarea teologiei 
sacramentale. 

Înţelegem astfel exultaţia Sfântului Grigorie de Nazianz, 
Teologul, care, cu multă îndrăzneală dar nu fără motiv, a com- 
parat această perioadă binecuvântată a proclamării sinodale a 
dumnezeirii Sfântului Duh cu etapele hotărâtoare ale reve- 
laţiei treimice: „Vechiul Testament mărturisea limpede pe 
Tatăl şi mai ascuns pe Fiul. Noul Testament L-a arătat pe Fiul 
şi a lăsat să se întrezărească dumnezeirea Duhului. Acum, 
Duhul S-a încetățenit printre noi şi ne dăruieşte o vedere mai 
limpede asupra Sa”55. 


B 
Iniţierea creștină 


Adevăratul Săvârşitor al iniţierii baptismale este Duhul 
Sfânt Însuşi, marele Slujitor al Tainelor ecleziale. În El şi 
prin El se realizează întâlnirea şi unirea cu lisus Hristos. La 
rândul Său, Domnul devine Dătător al Duhului; această 
dăruire este inaugurată într-o Cincizecime personală la 
botez şi se perpetuează în viaţa Bisericii, prin Cincizecimea 
euharistică. 

Întreaga derulare a rânduielilor baptismale implică o acţi- 
une constantă şi tainică a Duhului; Acesta insuflă omului 
dorul de Dumnezeu şi-i dezvăluie chipul lui Hristos. Pregătirea 
catehumenală, exorcismele, lepădarea de Satana, alipirea de 
Hristos, fiecare etapă a luptei duhovniceşti se desfăşoară sub 


33. Cuvântarea XXXI.26. 

semnul şi întru puterea Duhului. Prin sfinţirea apei botezului, 
mediul viu al apei este exorcizat de puterile diavoleşti şi pă- 
truns de harul Duhului. Untdelemnul, apa, mirul (iar mai târ- 
ziu darurile euharistice, pâinea şi vinul) sunt pnevmatizate și 
devin instrumentele şi vehiculele sfințirii omului. În sfârşit, în 
afundarea baptismală, moartea şi naşterea coincid: moartea 
omului vechi şi a păcatului, naşterea la viaţa cea nouă în 
Împărăţia Duhului care infuzează sămânţa vieţii în trupurile 
noastre muritoare. 


C 


Euharistia 


În taina euharistică, darul Duhului se înnoieşte şi se per- 
petuează în Biserică, în Euharistie, înţeleasă ca focar de con- 
vergenţă şi de prezenţă treimică în plenitudine. Cuvântul lui 
Dumnezeu plin de Duhul conduce la Euharistie, o constituie 
şi o realizează, aceasta izvorând din El prin mărturia însăși a 
vieţii creştine. 

În celebrarea euharistică şi în învăţătura sa teologică, 
Ortodoxia acordă o importanţă cu totul deosebită epiclezei 
Sfântului Duh. Pentru învăţământul ortodox, epicleza a devenit 
aproape exclusiv momentul pnevmatic prin excelenţă, indi- 
când intervenţia sfinţitoare a Sfântului Duh asupra cinstitelor 
daruri. În realitate, rolul Sfântului Duh depăşeşte cadrul unei 
formule punctuale. Euharistia Bisericii (şi Biserica euharistică) 
este în întregime epicleză-invocare, aşa cum este în întregime 
memorial şi comuniune, dar totdeauna în Duhul. 

Putem deosebi două orientări ale epiclezei euharistice şi 
deci ale Bisericii înseşi în atitudine epicletică: epicleza către 
Hristos, care nu se poate face decât în Duhul („Şi Duhul şi 
mireasa zic: Vino, Doamne lisuse”, Apoc. 22, 20), şi epicleza 

propriu-zisă a Sfântului Duh, care se alătură rugăciunii lui 
Hristos Însuşi pentru trimiterea celuilalt Mângâietor (loan 14, 16). 
intreg cultul Bisericii trebuie înţeles în perspectiva acestei 
mijlociri cerești a lui Hristos pe lângă Tatăl pentru trimiterea 
Duhului peste Biserică, peste Sfintele Daruri, peste comuni- 
tatea credincioşilor, peste lume. 

Rugăciunea de pogorâre a Sfântului Duh este deci o 
rugăciune care priveşte atât adunarea, cât şi cinstitele Daruri. 
Prefacerea darurilor se face în vederea împărtăşirii credin- 
cioşilor cu tainele dumnezeieşti. Acelaşi Duh, Care Se pogoară 
peste daruri şi le preface în adevăratul Trup şi Sânge al lui 
Hristos, ne preface şi pe noi, prin aceeași mișcare sfinţitoare, 
în Trupul şi Sângele lui Hristos şi în Temple ale Duhului Său 
de viaţă dătător. Trebuie evitată, însă, primejdia de a izola, pe 
de o parte, sfinţirea de contextul său treimic, iar pe de altă 
parte, de a uita scopul acesteia, care este sfinţirea comunităţii 
ecleziale. 

Lucrarea euharistică a Duhului Sfânt nu se limitează la 
cadrul ritual al tainelor. Dimensiunea cincizecimică a Euharis- 
tiei şi a Bisericii implică deci, în chip necesar, expansiunea 
misionară şi apostolică a Bisericii în lume, prin trimiterea 
finală a adunării întru Duhul, trimitere prezentă în toate litur- 
ghiile creştine („Cu pace să ieşim”, „Mergeţi în pacea lui 
Hristos”), care exprimă permanenta supunere a Bisericii la 
porunca Domnului: „Mergeţi în toată lumea și propovâduiţi 
Evanghelia la toată făptura” (Marc. 16, 15). Liturghia expri- 
mă, astfel, prin adunarea euharistică și prin trimiterea în 
lume, legea profundă a ritmului Bisericii, care se adună din 
cele patru laturi ale pământului, se constituie în închinare și 
comuniune, apoi se împrăştie, întărită şi hrănită cu Pâinea 
vieţii, îndemnată fiind de Duhul să propovăduiască şi să-L 
facă văzut pe Hristos, unicul Domn și Stăpân al Bisericii, 
Împăratul lumii. 

DUHUL SFÂNT, VIAŢA BISERICII 


Liturghia constituie locul prin excelenţă al Duhului, me- 
diul dumnezeiesc în care se realizează impărtăşirea cu viaţa 
dumnezeiască. Dar trăirea însăşi a Duhului este mai diversifi- 
cată, pe măsura diversităţii persoanelor umane, în harisme, 
vocaţii şi slujiri. Întreaga tradiţie duhovnicească a Ortodoxiei, 
începând cu primele veacuri şi până în zilele noastre, dă măr- 
turie despre prezenţa sfinţitoare a Duhului în Trupul eclezial 
al lui Hristos, astăzi, ca şi în ziua Cincizecimii: „Pogorât o dată, 
Duhul Sfânt nu ne-a părăsit, ci este cu noi şi va fi până la 
sfârşit”354. 

Există o corespondenţă profundă între expresia liturgică a 
Euharistiei - Cincizecime perpetuă a Duhului - şi experienţa 
sfinţilor şi a oamenilor duhovniceşti: şi într-una şi în cealaltă, 
Duhul Sfânt este Cel care creează dinamismul chemării, al 
întâlnirii, al prefacerii omului în Templu al lui Dumnezeu. Acest 
sens al rugăciunii Duhului în inima omului este trăit cu mare 
intensitate în tradiţia rugăciunii inimii, chemare neîncetată a 
Numelui lui lisus: „Atunci când Duhul Sfânt Se sălăşluieşte în 
om, acesta nu mai poate înceta de a se ruga, căci Duhul nu 
încetează de a Se ruga în el“55. 

Primind Duhul Sfânt în adâncul său, Biserica este lăuntric 
pătrunsă de Acesta, prin revărsarea darurilor Sale, astfel încât 
Duhul Însuşi este Cel „care mijloceşte pentru noi”, „cel care 
ne face să strigăm: Ava, Părinte”, cel care aşteaptă şi ade- 
vereşte venirea Domnului lisus. 

Toate structurile Bisericii sunt determinate de către îndoi- 
ta mijlocire, simultană şi reciprocă, a Fiului în Duhul, și a 
Duhului în Fiul, prin această dublă prezenţă reală a Domnului 


34. Nicolae Cabasila, Tâlcuirea dumnezeieștii liturghii, XXVIII, 2. 
35. Issac Sirul, Oeuvres spirituelles, Discours 85, trad. de J. Touraille, DDB, 
1981, p. 437-438. 

lisus şi a Mângâietorului şi, în Ei şi prin Ei, prin întâlnirea cu 
Tatăl, izvor şi ţintă a comuniunii dumnezeiești. Există astfel în 
Biserică un echilibru fundamental, dar niciodată dobândit 
odată pentru totdeauna, ci mereu de reinnoit, între principiul 
tradiţiei, al ascultării, al ordinii, al formelor sacramentale, litur- 
gice, canonice, pe de o parte, şi cel al libertăţii, al creaţiei, al 
propriei responsabilităţi, al integrităţii ireductibile a persoanei 
umane, a comunităţii locale, a harului dumnezeiesc care inte- 
riorizează formele, structurile, care asigură o relaţie verticală 
unică şi necesară între persoană şi Dumnezeu, între adunarea 
locală şi Întâistătătorul. În acest sens, inspiraţia Duhului trebuie 
mereu reînnoită şi nu poate fi codificată, întrucât se întru- 
pează: Adevărul este întotdeauna viu şi niciodată pe deplin 
conform formulărilor dogmatice care îl exprimă, dar îl şi 
încorsetează. 

Cuvântul este chezaş că într-adevăr Duhul este Cel care 
lucrează, şi-L identifică în darul deosebirii duhurilor. Dar 
aceasta nu înseamnă că astfel Cuvântul ar supune Duhul vre- 
unei ierarhii sau instituţii. Duhul suscită şi în zilele noastre 
harisme profetice care pot intra în conflict cu ierarhia sta- 
bilită, dar nu infailibilă, care o pot îndemna la pocăință sau îi 
pot vesti judecata lui Dumnezeu. Proorocia este tot atât de 
inerentă firii înseşi a Bisericii ca şi preoţia împărătească, sau, 
mai curând, constituie unul din aspectele esenţiale şi inalie- 
nabile ale ungerii preoţeşti a Bisericii de către Duhul Sfânt la 
Cincizecime. Acesta este un Duh al ordinii, dar ordinea dum- 
nezeiască nu se potriveşte întotdeauna şi în toate cu cea a 
ierarhiei constituite. 


Il 


ODIHNA DUHULUI PESTE FIUL , 
„HRISTOLOGIA PNEVMATICĂ” 
LA PĂRINŢII CAPADOCIENI! 


OBSERVAŢII GENERALE 
CU PRIVIRE LA HRISTOLOGIE ŞI LA DUHUL SFÂNT 


Alegerea acestei teme s-a făcut din două considerente, 
unul, general, celălalt, special. Este vorba, înainte de toate, 
despre o preocupare teologică privind un fapt devenit treptat 
certitudine, şi anume că maniera clasică de predare a hris- 
tologiei acordă adesea un loc insuficient, modest, chiar inexis- 
tent, rolului jucat de Duhul Sfânt în descoperirea tainei lui 
Hristos, Cuvântul întrupat, pe de o parte, şi Fiul Omului prea- 
slăvit şi înălţat, pe de altă parte. 

Şcolile teologice, în general, au redus pnevmatologia fie la 
un capitol al teologiei treimice, relativ la purcederea veşnică 
a Duhului Sfânt doar din Tatăl, fie, pe de altă parte, la un capi- 
tol despre darurile Duhului în Biserică şi lucrarea sfinţitoare a 


1. Această conferinţă a fost ţinută la şedinţa solemnă anuală („Convocare”) 
a Seminarului de Teologie ortodoxă Sf. Vladimir, New-York , la 30 ian. 1984. 
Principiul acestor Convocări anuale la sărbătoarea Sf. Trei Ierarhi a fost stabilit de 
Decanul seminarului, Protopresbiterul Alexander Schmemann, care l-a invitat pe 
autor la această reuniune. Domnul l-a chemat la Sine pe Părintele Alexander la 
13 dec. 1985, dar aceste convocări aveau să rămână legate de amintirea sa, de 
personalitatea sa religioasă care şi-a pus pecetea asupra Seminarului, pe întrea- 
ga viaţă şi dezvoltare a acestuia. Această conferinţă se doreşte un omagiu plin de 
gratitudine adus memoriei sale. 

Acestuia în viaţa duhovnicească a credincioșilor. Şi într-un caz, 
şi în celălalt, legătura organică şi „normativă” cu hristologia s-a 
pierdut sau este ignorată. Așa cum Sfântul Grigorie al Ciprului 
sau Sfântul Grigorie Palama au legat domeniul purcederilor 
veşnice de cel al misiunilor temporale în sânul Preasfintei 
Treimi, introducând noţiunea de veşnică revărsare a energiilor 
divine necreate, îmi îngădui, la rândul meu, să susţin că afir- 
marea rolului crucial al ungerii lui Hristos de către Duhul leagă 
în mod organic domeniul odihnei veşnice a Duhului peste Fiul 
de cel al trimiterii temporale a Duhului, de către Hristos, peste 
Biserică, începând încă de la Înviere. Trebuie reamintit în 
acelaşi timp rolul „central“ al hristologiei ca loc fundamental 
al revelaţiei şi al reflexiei treimice, astfel încât structurile teolo- 
gice ale hristologiei, fie alexandrine, fie antiohiene, fie romane, 
să determine viziunea treimică însăşi. 

Pe de altă parte, dacă remarca Părintelui Georges Florovsky 
- cum că ecleziologia nu constituie decât un capitol, impor- 
tant, desigur, al hristologiei - este adevărată, atunci tot ceea ce 
am putea spune despre lucrarea Duhului Sfânt în Biserică, în 
Scriptură, în Taine, în ierurgii în general, trebuie să se înte- 
meieze pe taina lui Hristos Însuși, uns de către Duhul pentru 
mântuirea lumii, dar, în acelaşi timp, El Însuşi lăcaş al Duhului 
din vecie. 

Aceasta este preocuparea fundamentală care străbate 
întreaga mea cercetare teologică din ultimii ani şi care m-a 
determinat să aleg acum acest subiect. 

Sunt convins că, atât pentru dezbaterea hristologică în 
sine, cât şi pentru soluţionarea creatoare a impasului creat de 
polemica multiseculară legată de Filioque, este important să 
ne putem înnoi schemele şi categoriile hristologice, şi aceasta, 
desigur, prin revenirea la izvoarele marii tradiţii patristice a 
Ortodoxiei. Aş vrea să citez un pasaj dintr-un articol al Părin- 
telui Jean Meyendorff: „Nu este posibil în nici un fel să-L 

desparţi sau să-L izolezi pe Duhul de Fiul, de „plinătatea 
Dumnezeirii” care a fost revelată în [Hristos odată pentru tot- 
deauna. Astfel de încercări de separare sunt cele care au con- 
dus la reducţiile unilaterale ale mesajului creştin: noţiunea 
unei „atreia alianţe a Duhului”, care urmează să se împlinească, 
mişcarea harismatică, opusă unei concepţii hristocentrice şi 
euharistice a Bisericii”2. Îmi îngădui să adaug la acest citat 
menţionarea pericolului opus, inerent și el acestei distor- 
sionări a lui Hristos și a Duhului Său: este vorba de suprae- 
valuarea hristologiei, atunci când Biserica, Trupul viu al lui 
Hristos, devine o instituţie, iar credinţa vie este redusă la niște 
capitole conceptuale de dogmatică. 

Un al doilea considerent, mai special, care mă îndeamnă 
să mă opresc asupra Părinților capadocieni ai secolului al IV-lea, 
este, desigur, această sărbătoare a Teologiei ortodoxe, legată 
în mod tradiţional de sărbătorirea celor trei mari Dascăli ai 
Bisericii. Din raţiuni care ţin de unitatea de gândire, m-aş măr- 
gini la cei trei Părinţi capadocieni: la Sfântul Vasile cel Mare, 
la prietenul său din tinereţe şi părtaş întru luptă, Sfântul Grigo- 
rie Teologul, şi la fratele său mai mic, Sfântul Grigorie de 
Nyssa. Îmi voi îngădui totuşi să adaug un capitol anume pen- 
tru Sfântul loan Gură de Aur. 

Cred că se poate afirma la modul general şi, desigur, 
schematic, că ceea ce s-ar putea numi o distorsionare a hris- 
tologiei şi a pnevmatologiei se întâlneşte, pentru prima dată 
în sinteza treimică a lui Origen, în secolul al III-lea. 

Părinţii Apostolici din secolul al II-lea și Sfântul Irineu din 
Lyon aparţin încă tradiţiei iudeo-creştine, marcată de ceea ce 
s-a numit „hristologie pevmatică”. Principalele texte scripturis- 
tice sunt, desigur: 1) relatarea pogorârii Sfântului Duh şi a odihnei 


2. J. Meyendorff, „The Theology of the Holy Spirit”, în Catholicity and the 
Church, New York, 1983, p. 20. 

Sale peste lisus la lordan, conform Evangheliilor sinoptice, 
relatare confirmată de pasajul ioaneic corespunzător (1, 33); 2) 
propovăduirea lui lisus în sinagoga din Nazaret (Luc. 4, 16- 
52); 5) Evanghelia după Luca, ce acordă un loc fără egal 
Sfântului Duh; 4) Faptele Apostolilor, care relatează ungerea 
lui lisus de către Duhul Sfânt (10, 38; cf. 4, 27) sau 5) Epistola I 
către Corinteni, în care Sfântul Pavel Îl vesteşte pe Hristos cel 
înviat în Duhul (15, 45; cf. şi II Cor. 3, 17). 

Trecând la Sfântul Irineu, descoperim o prezentare sintetică 
a tainei credinţei, unde fiecare temă teologică este pluridi- 
mensională, atotcuprinzătoare și particulară în acelaşi timp. 
Suflarea Duhului pătrunde principalele direcţii ale gândirii 
Sfântului Irineu - iconomia trinitară, creaţia, omul, mântuirea, 
Biserica, darul nestricăciunii în Împărăţie, dar anticipat prin 
Tainele Duhului, în viaţa hic et nunc a Bisericii. 

În ceea ce ne priveşte, să reținem doar că Sfântul Irineu 
dezvoltă în numeroase pasaje o adevărată „nristologie a Duhului 
Sfânt”: dacă Cincizecimea inaugurează ungerea, adică odihna 
Duhului peste Biserică, aceasta se datorează faptului că trupul 
omenesc al Cuvântului este uns de Duhul. „Cu adevărat Duhul 
lui Dumnezeu a pogorât peste El, pentru ca, primind noi 
înşine belșugul acestei Ungeri, să fim mântuiţi”5. Şi, de ase- 
menea: „Domnul a recapitulat toate acestea în El, unindu-l pe 
om cu Duhul și făcând ca Duhul să sălășluiască în om, deve- 
nind EI însuşi capul Duhului şi dăruind Duhul pentru a fi capul 
omului, căci prin acest Duh vedem, auzim şi vorbim”4. 

Doctrina treimică a lui Origen se caracterizează prin: 1) o 
concepţie ierarhică, chiar subordinaţianistă, a relaţiei dintre 
Ipostasurile dumnezeieşti, nu fără analogie cu ierarhia plotinia- 
nă a ipostasurilor; 2) o teorie a celor trei sfere de influenţă, 


3. Adversus Haereses, Ill, 9,3; cf. SC 211, p.111-113. 
4. Ibid., V.20,2; cf. SC 153,p.261. 

câte una pentru fiecare lpostas dumnezeiesc: „Tatăl a dăruit 
tuturor făpturilor existenţa, dar participarea la împărtăşirea cu 
Hristos, Care este Cuvântul - sau Rațiunea - îi face raţionali... 
harul Sfântului Duh este în ei pentru a-i face sfinţi prin parti- 
cipare... Au primit mai întâi de la Tatăl fiinţa, apoi de la 
Cuvântul, raționalitatea, iar în al treilea rând, de la Sfântul Duh, 
sfinţenia...”5. 

În plus, întâlnim la Origen cunoscuta supraevaluare a multi- 
plelor funcţii ale Cuvântului (luminător, pedagog etc.), în detri- 
mentul rolului Duhului, pe care-l limitează la sfinţirea Bisericii 
şi la insuflarea Sfintelor Scripturi. 

Întregul conflict al Bisericii cu arianismul, în secolul al IV-lea, 
se caracterizează, de altfel, prin disocierea reflexiei asupra 
dumnezeirii Cuvântului de cea a Duhului. În prima fază a 
polemicii ariene, aproape că nici nu este vorba de Duhul 
Sfânt, și tot așa va fi şi în structura marilor opere antiariene şi 
antieunomiene ale Părinților din secolul al IV-lea. 

De abia în ultima etapă a luptei sale pentru Ortodoxie, 
Sfântul Atanasie al Alexandriei va lărgi dezbaterea asupra 
dumnezeirii Duhului, constrâns fiind la aceasta de erezia 
pnevmatomahă. Dar apologia pe care o face deofiinţimii nu îi 
oferă încă resursele conceptuale necesare pentru a defini 
relaţia Duhului Sfânt cu Fiul altfel decât prin analogie cu 
relaţia Fiului cu Tatăl: „Duhul este numit şi este chip al Fiului”, 
tot aşa cum Acesta este chip al Tatălui6. Părinţii Capadocieni 
vor prelua, la rândul lor, această formulă. 

Decât să analizez succesiv gândirea fiecăruia dintre Capa- 
docieni, am preferat să aleg ca fir conducător opera Sfântului 
Vasile al Cezareii, enumerând temele care mi se par impor- 
tante sau originale în gândirea sa. Pentru fiecare dintre aceste 


5. De principiis, |, 3,8, SC 252, p. 163. 
6. Lettres ă Serapion, |, 24, SC 15, p.127. 

teme, voi completa când este cazul cu referinţe sau remarci 
privitoare la cei doi sfinţi Grigorie. 

AŞ dori să încep această incursiune în gândirea Părinților 
Capadocieni, şi îndeosebi a Sfântului Vasile, cu un citat din 
frumoasa carte a Părintelui Alexander Schmemann, La Voie 
historique de I'Orthodoxie”, unde Părintele Alexander evocă 
marea personalitate a Sfântului Vasile şi sensul întregii sale 
opere ecleziale. 

Mă aplec cu adâncă emoție asupra acestui citat, intenţi- 
onat extins, din cartea Părintelui Alexander. Părerea sa despre 
marele episcop al Cezareii este exprimată în aceste rânduri cu 
un extraordinar simţ duhovnicesc al congenialităţii. De altfel, 
multe din cele ce scrie Părintele Alexander despre Sfântul 
Vasile în textul care urmează i se aplică lui însuşi în chipul cel 
mai fericit şi mai profund. Să-l ascultăm: 

„În această lucrare de restaurare a vieţii Bisericii, trei epis- 
copi au jucat un rol cu totul deosebit. Obişnuim să-i numim 
pe toţi trei împreună „marii Părinţi Capadocieni”. Este vorba 
de Vasile cel Mare, Grigorie Teologul şi Grigorie de Nyssa, 
care, împreună cu Sfântul Atanasie, sunt cei mai mari Părinţi 
şi dascăli din tradiţia Bisericii. După cum numele lui Atanasie 
cel Mare este pentru totdeauna legat de Sinodul de la Niceea 
şi de lupta pentru apărarea hotărârilor acestuia, tot aşa Biserica 
datorează acestor trei mari sfinţi Părinţi, şi îndeosebi Sfântului 
Vasile, izbânda sa finală... 

Figura Sfântului Vasile cel Mare luminează cu o strălucire 
deosebită epilogul acestei lungi şi întunecate lupte, care dese- 
ori părea lipsită de speranţă. Bolnav, tânjind neincetat după 
singurătatea monahală, după viaţa de contemplaţie şi creaţie 
teologică, el își va închina totuşi întreaga existenţă refacerii 
unităţii Bisericii, cu un tact, o răbdare şi o tenacitate fără mar- 


7. Ed. rusă, New York, 1954, p. 132, trad. engleză Henry Regnery Co., 
Chicago, 1966, p. 93 ş.u. 

gini. De atâtea ori părea că nu mai există nici o ieşire din 
impas, din dezbinarea care pătrunsese deja în trupul însuşi al 
Bisericii! Câte umilinţe, câte calomnii, câtă lipsă de înţelegere! 
Cu toate acestea, marele arhiepiscop al Cezareii nu a încetat 
câtuşi de puţin lupta. Această slujire neobosită i-a fost recu- 
noscută și binecuvintată de însuşi bătrânul Atanasie, cel care, 
înainte de a muri, şi-a putut în sfârșit petrece ultimii ani, cu 
pace, în sânul poporului său. Sfântul Vasile avea să-i ducă slu- 
jirea la bun sfârşit. Avea să moară în 379, aproape de izbân- 
da finală a teologiei niceene, adică în ajunul celui de-al doilea 
Sinod Ecumenic de la Constantinopol, asemenea lui Moise, 
care şi-a călăuzit poporul până la pământul făgăduinţei, fără a 
putea el însuşi să ajungă acolo”. 

Aş dori să-mi structurez modul de abordare a Părinților 
Capadocieni în jurul a două mari teme fundamentale: 1) evo- 
luţia teologiei treimice şi specificitatea Duhului Sfânt; 2) locul 
Duhului Sfânt în iconomia mântuitoare a Fiului Celui veșnic. 


I 
TEOLOGIA TREIMICĂ 


Marea noutate teologică adusă de Sfântul Vasile rezidă în 
stabilirea distincției terminologice dintre ființă (ousia) şi ipostas 
şi în precizarea caracterelor sau atributelor ipostatice proprii 
şi inalienabile ale fiecărui ipostas; este vorba de strădania de 
a determina, cu ajutorul Revelaţiei scripturistice, caracterul 
unic al fiecărei Persoane dumnezeieşti, atât în lucrarea crea- 
toare şi mântuitoare, cât şi în relaţiile veşnice ale Persoanelor 
treimice. Acesta este temeiul cel dintâi şi cel din urmă al per- 
sonalismului creştin, în taina veşnică - dar şi revelată în timp 
- a Preasfintei Treimi. Nu este vorba, la Sfântul Vasile, de un 
exerciţiu de teologie speculativă şi abstractă, ci de un efort 
existenţial de formulare teologică a celei mai autentice trăiri 

duhovniceşti, a viziunii credinţei şi cunoașterii, privind specifi- 
citatea ipostasurilor dumnezeieşti, ireductibile, pe de o parte, 
dar şi aflate în comuniune reciprocă, pe de alta, în plinătatea 
nesfârşită a vieţii dumnezeieşti. Deosebirea dintre fiinţă şi 
ipostasuri elaborată de Sfântul Vasile va constitui de acum un 
câștig definitiv pentru învăţătura ortodoxă treimică, pe care şi-l 
vor însuși cu rigurozitate tovarăşii săi de luptă. 

Ca text clasic, este citată de obicei Scrisoarea 38 către 
Grigorie de Nyssa, din colecţia epistolară a Sfântului Vasile, 
scrisoare atribuită astăzi fratelui său Grigorie de Nyssa, cel 
care i-ar fi adresat-o lui Petru al Sevastei. În ce mă privește, 
Subscriu nu fără rezerve la această opinie, dată fiind izbitoa- 
rea înrudire a stilului şi a terminologiei cu scrierile Sfântului 
Vasile; oricare ar fi realitatea, citez deci această scrisoare, căci 
expune în modul cel mai limpede doctrina deosebirii dintre 
ipostasuri. De altfel, poate fi completată cu alte două scrisori, 
a căror patemitate vasiliană nu este pusă la îndoială: Scrisoarea 
214 către Terenţiu (paragr. 4) şi Scrisoarea 236 către Amfi- 
lohie (paragr. 6)8. 

Nu numai că termenul de ipostas este rezervat de acum 
înainte Persoanelor treimice, dar Sfântul Vasile şi, după el, con- 
tinuatorii săi, se vor strădui să definească - sau, mai curând, 
să descrie - caracteristicile sau modalităţile specifice fiecăruia 
dintre celei Trei Persoane, afirmând în acelaşi timp caracterul 
lor netransmisibil şi relaţia lor personală, atât între Ele cât şi 
faţă de făpturile raţionale. 

În Tratatul despre Sfântul Duh, la capătul unei remarcabile 
analize gramaticale a utilizării prepoziţiilor în Biblie, apoi în 


8. În acest sens a se vedea A. Spassky, Histoire des courants dogmatiques 
à l'époque des conciles oecumeniques, t. I, La question trinitaire, Moscova, 
1914, p. 490 ş. u. (în rusă); a se vedea şi J. Gribomont, „Notes biographiques 
sur S. Basile le Grand”, în Saint Basile. Évangile et Église, t. 1, SO 36, 
Bellefontaine, 1984, p.120-121. 

doxologiile liturgice treimice, Sfântul Vasile arată rolul propriu 
fiecăreia din Persoanele dumnezeieşti în lucrarea de sfințire şi 
locul lor specific în lauda eclezială, prin aceasta preluând de 
altfel termenii Sfântului Irineu. „Preoţii, ucenicii apostolilor, 
scria Sfântul Irineu, descriu calea urmată de cei care sunt 
mântuiţi şi treptele urcuşului lor: prin Duhul se ridică la Fiul, 
prin Fiul, la Tatăl, iar Fiul, la sfârşit, predă împărăţia lui 
Dumnezeu şi Tatălui, cum a spus Apostolul” (I Cor. 15, 24)9. 

Desigur, această mişcare ascendentă a urcuşului duhov- 
nicesc şi a închinării treimice nu contrazice mişcarea inversă, 
descendentă, de iîntrupare a Dragostei dumnezeieşti care 
izvorăşte de la Tatăl, se manifestă prin Fiul şi este împărtăşită 
în Duhul Sfânt. În cea dintâi mişcare, Duhul se află la originea 
lucrării dumnezeieşti, care acţionează dinlăuntrul istoriei 
omenirii, începând cu Vechiul Testament, dând naştere lungu- 
lui şir de martori care culminează cu venirea Domnului nostru 
lisus Hristos, Care ni-L revelează pe Tatăl și ne introduce în 
intimitatea Acestuia. Cea de-a doua mişcare este cea a reve- 
laţiei treimice în care Duhul Sfânt apare drept ţintă şi plinătate 
a lucrării dumnezeieşti; Cincizecimea este scopul Întrupării: 
„Foc am venit să arunc pe pământ” (Luc. 2, 49). 

Să revenim acum la Sfântul Vasile. Vom regăsi la el aces- 
te două mişcări ale harului treimic: „Drumul cunoaşterii lui 
Dumnezeu porneşte de la Duhul cel unul, (trece) prin Fiul cel 
unul (şi ajunge) la Tatăl cel unul. Şi invers, bunătatea, sfinţe- 
nia şi demnitatea împărătească (purced) de la Tatăl, (trec) prin 
Fiul cel unul şi ajung la Duhul”10. 

Reiese cu toată limpezimea, aşadar, din gândirea Sfântului 
Vasile, faptul că darul Duhului este condiţia prealabilă pentru 


9. Adv. Haer. V ,36; cf. SC 153, p. 459-461. 
10. De Spiritu Sancto, XVIII, 47, PG 32, 153B; trad. fr. Traité sur le Saint 
Esprit, SC 17 bis, p. 413; trad. rom. Pr. Prof. Const. Corniţescu (Despre Sfântul 
Duh, in PSB 12, p. 62). 

contemplarea Cuvântului, El Însuşi chip al Tatălui. Dar 
această lucrare a Duhului nu este exterioară omului, căci ilu- 
minarea, descoperirea lui Dumnezeu se săvârșeşte în adâncul 
fiinţei noastre, „când, ajutaţi de o putere iluminatoare (adică 
de Duhul), contemplăm frumuseţea lui Dumnezeu Celui nevăzut 
(adică a Fiului) şi de la Acesta ne ridicăm (cu ochii minţii) la 
spectacolul răpitor al Arhetipului (adică Tatăl), Duhul cunoaş- 
terii este undeva de faţă. El dă celor ce iubesc adevărul pute- 
rea de a contempla Chipul, nu le arată dinafară chipul, ci îi 
conduce să-L cunoască prin (intermediul vieţii) în EI”1l. Este 
o lucrare întrutotul lăuntrică a Duhului dumnezeiesc în 
sufletele curăţite în chip deplin şi statornic; ba chiar şi în 
sufletele păcătoşilor, dar fără „a rămâne în cei care (...) res- 
ping cu uşurinţă harul pe care l-au primit”12. 

Sunt deci două mișcări ale harului treimic: descendentă și 
ascendentă. Aceste două mişcări, cea ascendentă, respectiv 
cunoaşterea şi închinarea, şi, de cealaltă parte, cea descen- 
dentă, adică sfinţirea omului prin harul treimic, se fac întot- 
deauna prin Duhul şi întru Duhul. Acesta apare o dată ca 
săvârşitorul sfințirii, unindu-ne cu Fiul, şi, prin El, cu Tatăl, dar 
şi ca mediul dumnezeiesc al lucrării Tatălui prin Fiul, mediu 
viu în care omul este în măsură să vadă lumina dumneze- 
iască, afându-se el însuşi în lumină, devenind lumină. 

Alte texte ale Sfântului Vasile ne precizează şi ne confirmă 
acest rol inițiatic şi iluminator al Duhului în ceea ce privește 
vederea lui Dumnezeu. „(Mângâietorul) strălucind precum 
străluceşte soarele înaintea ochiului curat, îi va arăta acestuia 
în el însuşi Chipul (adică Fiul) Celui nevăzut (adică al Tatălui). 
În fericita contemplare a chipului vei vedea frumuseţea 
Arhetipului”15. 


11. Ibid., Pa 32, 153 A; SC 17 bis, p. 413; PSB 12, p. 61-62. 
12. Ibid., XXVI, 61, PG 32, 180 D; SC 17 bis, p. 469; PSB 12, p. 76. 
13. Ibid., IX, 23; PG 32, 109 B; SC 17 bis, p. 329; PSB 12, p. 39. 

Şi iarăşi: „inchinarea în Duh luminează mintea noastră 
(...), Duhul, Cel ce arată în Sine divinitatea Domnului (...) 
Pentru că este imposibil să vadă cineva chipul lui Dumnezeu 
cel nevăzut, fără iluminarea Duhului. Prin iluminarea Duhului 
vedem strălucirea slavei lui Dumnezeu, adică pe Fiul, iar de la 
Fiul ne ridicăm cu mintea la Tatăl, a Cărui imagine și pecete 
este Fiul”14. 

Această acţiune iluminatoare a Duhului, Care ne preschimbă 
şi pe noi în lumină pentru a contempla lumina treimică, se 
regăseşte de-a lungul întregii tradiţii duhovnicești a Orto- 
doxiei. Astfel, Sfântul Grigorie Palama afirmă de-a dreptul că 
facultatea suprafirească de a-L vedea pe Dumnezeu devine in 
noi în întregime lumină şi ne asimilează cu ceea ce vedem. 
„De se priveşte pe sine, vede lumină; de priveşte spre ceea ce 
vede, şi aceea este lumină; de priveşte spre aceea prin care 
se vede, şi aceea este lumină”15. 

Tot astfel, și atunci când Nicolae Motovilov, ucenicul Sfân- 
tului Serafim al Sarovului, îl vede pe stareţ iluminat de harul dum- 
nezeiesc: „Părinte, nu te pot privi. Din ochi îți ţâşnesc fulgere. 
Chipul ţi-a devenit mai luminos decât soarele. Mă dor ochii...”. 
Sfântul Serafim îi spune: „Nu te teme, prietene al lui Dumnezeu. 
Ai-devenit tot așa de luminos ca şi mine. Şi tu te afli acum în 
plinătatea Sfântului Duh, altminteri nu m-ai putea vedea”16. 

Când caută să exprime în mod adecvat interioritatea 
Duhului în inimile celor sfinţiţi, Sfântul Vasile folosește o ima- 
gine spaţială: „Duhul, spune el, este numit adesea „loc“ (châra) 
al celor care se sfinţesc” şi adaugă că Duhul Sfânt este cu ade- 


14. Ibid., XXVI, 64, PG 32, 185 A-C; SC 17 bis, p.477; PSB 12, p.78; cf. Ep. 
226,3 către asceţi. 

15. Triades à la defense des saints hesychastes, Il, 3,36, tradus şi citat de 
J. Meyendorff, în St.Gregoire Palamas et la mystique orthodoxe, col. Maitres spi- 
rituels, Seuil, 1959, p.125; trad. rom. Pr. Prof. D. Stăniloae, Filocalia, 7, p.311. 

16.1. Gorainoff, Séraphin de Sarov, col. Théophanie, DDB/Bellefontaine, 
1979, p.177. 

vărat „locul propriu pentru o veritabilă adorare... Zice Scrip- 
tura: „la seama să nu aduci arderile de tot ale tale in orice loc, 
ci în locul pe care il va alege Domnul Dumnezeul tău” (cf. 
Deut. 12, 13-14). Care este deci arderea de tot spirituală? 
Este jertfa de laudă (adusă lui Dumnezeu). În care loc o adu- 
cem? În „locul“ Duhului, aşa cum spune Domnul: „Adevăraţii 
inchinători se vor închina Tatălului în Duh şi adevăr (loan 4, 
23)... Duhul este cu adevărat locul sfinţilor, iar sfinţii sunt 
locul potrivit pentru Duhul, pentru că se oferă ca locuinţă lui 
Dumnezeu şi devin templul Lui”17. 

In aceste texte, schema triadică este imuabilă. La vederea 
Fiului veşnic şi, prin El, a Arhetipului, adică a Tatălui, ajungem 
întru (şi prin) Duhul. Nuanţa întrucâtva filosofică a acestui lim- 
baj nu trebuie să ne facă să pierdem din vedere intensitatea 
trăirii duhovnicești pe care această vedere a luminii o implică 
la Sfântul Vasile. 

Tema luminii treimice se regăsește, desigur, la Sfântul 
Grigorie de Nazianz, dar într-o concepţie mai egalitară, în care 
cel care-L vede pe Dumnezeu trece de la Unul la Trei și invers, 
copleşit de întreitul Soare, dar fără a se mai opri la mistagogie, 
la „mecanismul” vederii. Sfântul Vasile se situează „incă” (dacă 
putem spune așa) în stadiul iconomiei treimice și al urcușului 
către Dumnezeu. Sfântul Grigorie, şi, împreună cu el, toată 
Biserica de Râsărit, face cu bună ştiinţă un pas mai departe în 
lauda treimică: „Nici n-am început bine să cuget la Unitate, că 
Treimea mă scaldă în strălucirea Sa. Nici nu am început bine 
să cuget la Treime, că mă reintorc la Unitate. Când unul din 
Cei Trei mi se înfăţişează, mi se pare că este întregul; cu cât 
ochii mi se umplu, cu atât nu pot cuprinde ceea ce mă depă- 
şeşte; căci în mintea mea, prea mărginită pentru a cuprinde 
măcar unul singur, nu mai rămâne loc pentru ceea ce este 


17. De Spiritu Sancto, XXVI, 62, PG 32, 181 D-184 A; SC 17 bis, p. 473; 
PSB 12, p. 76.77. 

mai presus. Când unesc pe cei Trei intr-un singur cuget, văd 
o singură flacără, fără a putea cerceta sau despărţi lumina 
unificată”18. 

Dar contribuţia proprie a pedagogiei treimice a Sfântului 
Vasile rămâne statornic valabilă pentru a discerne caracterul 
şi rolul specific al fiecărei Persoane dumnezeieşti în lucrarea 
sfinţitoare. 

incă un cuvânt despre renumita „iconomie” doctrinală a 
Sfântului Vasile, adică despre prudenţa sa pastorală în formu- 
larea dumnezeirii Sfântului Duh, care evită să aplice Duhului 
termenii de „Dumnezeu“ şi „de-o-fiinţă”. Convingerea mea foarte 
profundă este că atitudinea Sfântului Vasile nu se poate explica 
numai prin această grijă pentru prudenţa pastorală. Geniul 
său teologic, ca şi tactul său duhovnicesc, l-au condus la 
aflarea cuvintelor potrivite pentru a vorbi despre dumnezeirea 
Duhului fără a şoca nu atât pe adversarii săi, cât pe cei 
temători şi şovăielnici, situând taina Sfântului Duh în cadrul 
unic şi personal al lucrării Sale sfinţitoare, în mişcarea însăşi 
de închinare, al cărei izvor şi putere este. În deplină coerenţă 
cu ansamblul operei sale trinitare şi cu efortul său de a stabili 
caracteristicile proprii ipostasurilor dumnezeieşti, Sfântul 
Vasile găseşte cuvintele potrivite pentru a vorbi de Duhul, acel 
limbaj care îi este propriu. Evitând „deofiinţimea” (identitate 
de fiinţă) pe care o va folosi prietenul său Grigorie, Sfântul 
Vasile afirmă egalitatea de închinare (isotimia) şi deci de slă- 
vire care se cuvine Duhului. Astfel se situează de la bun 
inceput în limbajul liturgic, cel al evlaviei şi al trăirii duhovni- 
ceşti. Evitând termenii ontologiei de sorginte filosofică, pre- 
cum „deofiinţimea”, el îşi va alcătui un limbaj care exprimă 
sensul însuși al evlaviei Bisericii faţă de Duhul, Cel care insuflă 
lauda şi este El însuşi ţintă a închinării treimice aduse de către 
făptură. Să remarcăm că Sinodul de la Constantinopol, din 381, 


18. Discours XL, Sur le saint bapteme, 41; cf. SC 358, p.295. 

care avea să reabiliteze definitiv dogma dumnezeirii Sfântului 
Duh, reţine termenii inspirați de Sfântul Vasile: „Şi întru Duhul 
Sfânt, Domnul de viaţă Făcătorul, Care din Tatăl purcede, Cel 
ce împreună cu Tatăl şi cu Fiul este închinat şi slăvit, Care a 
grăit prin prooroci”. 

A putut surprinde, desigur, tăcerea Sinodului de la Con- 
stantinopol, al cărui Simbol nu afirmă explicit dumnezeirea şi 
deofiinţimea Sfântului Duh, spre deosebire de Sinodul de la 
Niceea, care afirmase limpede cei doi termeni în legătură cu 
Cuvântul. Ne putem gândi că, după moartea Sfântului Vasile, 
Biserica va fi recunoscut în scrierile sale nu numai o atitudine 
de prudenţă doctrinală sau de politică eclezială de circum- 
stanţă, ci un remarcabil simţ al certitudinii teologice, pe care 
o va omagia cu prilejul triumfului credinţei ortodoxe, doi ani 
după moartea sa. Mai mult, mă gândesc că, asemenea Sfân- 
tului Maxim Mărturisitorul, a cărui operă teologică şi mărtu- 
risire mucenicească au pregătit izbânda Ortodoxiei la cel de al 
VI-lea Sinod Ecumenic din 681, ori asemenea Sfântului loan 
Damaschinul, a cărui luptă teologică pentru apărarea sfintelor 
icoane a precedat cel de-al Vil-lea Sinod Ecumenic de la 
Niceea, din 787, tot aşa truda teologică şi eclezială a epis- 
copului Cezareii a asigurat temeiurile pentru afirmarea dum- 
nezeirii Sfântului Duh la Sinodul de la Constantinopol, în 381. 


II 
HRISTOLOGIE PNEVMATICĂ 


Am ajuns la cea de-a doua temă a prezentei comunicări, mai 
precis la problema centrală a expunerii mele. Care este locul 
Sfântului Duh în lucrarea mântuitoare a Cuvântului Întrupat şi - 
trecând de la iconomia mântuirii la comuniunea treimică din 
veşnicie - care este locul Duhului în ființa veşnică a Fiului? 

Considerabilul efort al Sfântului Vasile în descrierea lucrării 
proprii fiecărei Persoane dumnezeieşti dă un relief cu totul 
deosebit acestei îndoite întrebări. 

Aş dori să citez mai întâi două pasaje din Tratatul Sfân- 
tului Vasile despre Sfântul Duh, remarcabile în această privin- 
tă. „Cine neagă că lucrările săvârşite de Dumnezeul şi 
Mântuitorul nostru lisus Hristos, izvorâte din bunătatea lui 
Dumnezeu, în vederea mântuirii omului, s-au împlinit prin harul 
Duhului? Fie că cercetezi pe cele din trecut: binecuvântările 
patriarhilor, ajutorul dat prin lege, prefigurările, profeţiile, 
isprăvile răsunătoare din războaie, minunile drepţilor, fie că 
cercetezi pregătirile venirii Domnului în trup, toate au fost 
înfăptuite prin Duhul. În primul rând, Fl a fost prezent în 
însuşi trupul Domnului, fiindu-l ungere şi însoțitor nedespărţit, 
potrivit spuselor Scripturii: „Peste Cel care vei vedea pe Duhul 
coborând şi rămânând peste El, Acesta este Fiul Meu cel 
iubit” şi: „Pe lisus cel din Nazaret, pe Care L-a uns Dumnezeu 
cu Duhul Sfânt“. Apoi, orice lucrare (a Fiului) se săvârșea în 
prezenţa Duhului. Duhul era de faţă chiar şi când lisus a fost 
ispitit de diavol. „Căci, zice Scriptura, lisus a fost dus de 
Duhul în pustiu, pentru a fi ispitit”. Şi când a săvârşit minuni, 
Duhul era de faţă. „Pentru că, zice, dacă Eu scot demonii cu 
Duhul lui Dumnezeu...” Nu L-a părăsit nici după ce a înviat din 
morţi. Pentru că, în lucrarea de reînnoire a omului, de a-i reda 
harul - pe care îl primise din suflarea lui Dumnezeu, dar îl pier- 
duse -, Domnul, suflând peste ucenici, a zis: „Luaţi Duh Sfânt. 
Cărora veţi ierta păcatele, iertate vor fi şi cărora le veţi ţine, 
vor fi ţinute”19. 

Şi mai departe: 

„Avea să vină Hristos, Duhul l-a luat-o înainte. Are loc 
întruparea, Duhul este nedespărţit. S-au săvârşit minuni, s-au 


19. De Spiritu Sancto, XVI, 39, PG 32, 140B-D; SC 17 bis p. 385-387; PSB 
12, p. 55. 

acordat harismele vindecărilor, toate s-au făcut prin Duhul 
Sfânt. Demonii au fost alungaţi în numele Duhului lui Dum- 
nezeu. Când diavolul a fost certat, Duhul era de faţă. Izbăvirea 
de păcat s-a făcut prin harul Duhului”20. 

La rândul său, Sfântul Grigorie de Nazianz, în a Cincea 
Cuvântare teologică despre Sfântul Duh, foloseşte un limbaj 
asemănător: „Se naşte Hristos, (El) vine în lume; Se botează, 
dă mărturie; e ispitit, urcă (în Galileea), săvârşeşte minuni, Se 
mărturiseşte împreună (cu Duhul); Se înalţă, Îi urmează'21. 

Pe de altă parte, în Predica sa despre Cincizecime, Sfântul 
Grigorie descrie faptele Duhului ca urmând faptelor pămân- 
teşti ale lui Hristos: „Lucrarea trupească a lui Hristos se în- 
cheie şi începe lucrarea Duhului“22. 

Sfântul Grigorie este chiar reticent în a spune că Duhul 
lucrează în Hristos: „N-aş spune că Duhul lucra în Hristos, căci 
sălăşuia în El nu ca făptuitor, ci ca unul care însoţeşte o fiinţă 
de aceeaşi cinstire“25. 

Deja presimţim ecourile născânde ale polemicii hristolo- 
gice, în care Nestorie va fi condamnat tocmai pentru că a 
acordat un loc excesiv Sfântului Duh în viaţa lui Hristos, în 
dauna integrităţii Persoanei Sale dumnezeieşti. 

Teodor din Mopsuestia, prieten al Capadocienilor, va spune 
că „Hristos avea nevoie de Duhul pentru a- învinge pe diavol, 
pentru a săvârşi minuni, pentru a învăţa ceea ce are de făcut”24. 
Cu aceasta îşi asuma deja riscul supraevaluării omenităţii lui 
Hristos, în sensul a ceea ce Părintele Florovsky numea un 


20. Ibid., XIX, 49; PG 32, 157A; SC 17 bis, p. 419-421; PSB 12, p. 64. 

21. Discours XXXI, 29, PG 36, 165B,; SC 250, p. 333;. trad. rom. Pr. Prof. 
D. Stăniloae, Cele cinci cuvântări teologice ale celui intre Sfinţi Părintelui nostru 
Grigorie de Nazianz, p. 114. 

22. Discours XLI, 5, PG 436 B; SC 358, p. 325. 

23. Ibid., 11; PG 444B; SC, p. 339. 

24. PG 66, 996B. 

„maximalism antropologic”, prin considerarea omenităţii lui 
Hristos drept receptacol pasiv al Duhului, pierzând din vedere 
că Mântuitorul este, inainte de toate, sălașul împărătesc, lăcașul 
viu şi unic al prezenţei depline a Duhului, care Îi este proprie. 

Sfântul loan Gură de Aur va găsi termeni mai echilibraţi 
pentru a afirma dumnezeirea lui Hristos, fără a se teme că 
diminuează lucrarea Duhului. El nu ezită să afirme că „Hristos 
este acoperit de pretutindeni de către Duhul Sfânt“25, că „este 
plin de Duhul dintru început”26, că „este uns de Duhul în 
întregime“27, că „lisus este duhovnicesc pentru că Duhul 
Însuși L-a zidit; Dumnezeu Cuvântul şi întreaga energie a 
Duhului sălăşluiesc în EI”28. 

Pentru Părinţii Capadocieni şi pentru Sfântul loan Gură de 
Aur, a vorbi despre prezenţa Duhului în lisus în diferitele 
momente ale vieţii Sale pământești înseamnă înainte de toate 
a aminti că însuşi Numele de „Hristos“ este un nume treimic, 
„pnevmatofor” prin excelenţă. Scripturistic, epifania treimică 
se împlineşte în chipul cel mai deplin la botezul lui lisus în 
lordan, prin bunăvoința Tatălui și odihna Duhului peste EI. 

„În primul rând, spune Sfântul Vasile, Duhul a fost prezent 
în însuşi trupul Domnului, fiindu-i ungere şi însoțitor 
nedespărţit”29. 

În comentariul său la Psalmul mesianic 44, Sfântul Vasile 
scrie că „trupul Domnului a fost uns cu o ungere adevărată, 
prin pogorârea peste ela Duhului Sfânt care este numit „untde- 
lemnul bucuriei”. Domnul este uns „mai mult decât părtașii 
Săi”, adică mai mult decât toţi oamenii care se împărtășesc de 
Hristos. Căci aceştia nu primesc decât o împărtășire parţială a 


25. C. Anom., 6, 6. 

26. Hom. in Epiph., 9, 3. 

27. Hom. in Ps. 44. 

28. Hom. in Haebr., 15, 2. 

29. De Spiritu Sancto, XVI, 39; PG 32, 140 C; SC 17 bis, p. 387; PSB 12, p. 55. 

Duhului, în timp ce Duhul Sfânt care coboară peste Fiul lui 
Dumnezeu, cum spune loan (1, 32), rămâne în El. În chip 
foarte fericit este numit Duhul „untdelemnul bucuriei”, căci 
una din roadele Duhului este bucuria (...) Cuvântul profetic 
despre Mântuitorul privește atât firea dumnezeiască, cât și 
iconomia întrupării”50. 

Sfântul Grigorie de Nazianz dezvoltă aceeași temă, dimi- 
nuând însă, aşa cum am văzut, energia, adică lucrarea activă 
a Duhului în lisus. „Dar El este „Hristos” (Unsul) din cauza 
„dumnezeirii”. Căci aceasta este ungerea omenităţii Lui, pe 
care o sfinţeşte nu prin lucrare, ca pe ceilalţi „hristoşi” (unşi), ci 
prin prezenţa întreagă a Celui care lucrează ungerea, prezenţă 
care face să fie numit om Cel ce unge şi să facă Dumnezeu pe 
Cel uns“5l. 

Ungerea este un simbol foarte potrivit pentru a exprima 
strânsa înrudire dintre Hristos şi Duhul. Sfântul Grigorie de 
Nyssa ne arată aceasta într-un limbaj plin de imagini: „Nu este 
nici o distanţă între Duhul şi Fiul, între Uns și Ungere, sau între 
Împărat şi Împărăţie, sau între inţelepciune şi Duhul Înţe- 
lepciunii, sau între Adevăr şi Duhul adevărului, sau între 
Putere și Duhul Puterii. Dar, tot așa cum Fiul este în veci con- 
templat în Tatăl, (acest Fiu) care este Înţelepciune, Adevăr, 
Sfat, Putere, Cunoaştere şi Înţelegere, tot aşa Duhul este în 
veci contemplat în Fiul, (acest Duh) care este Duhul Înţe- 
lepciunii, al Adevărului, al Sfatului, al Înţelegerii şi a tot ceea 
ce este numit Fiul”52. 

Un alt pasaj, extras din Tratatul său despre Sfântul Duh, 
scris după cât se pare chiar înaintea Sinodului de la Constan- 
tinopol din 381, precizează: 


30. Comm. in Ps., 44, 8. 

31. Discours XXX, 21 (2-eme discours theologique), PG 36, 132 B; SC 250, 
p. 273. 

32. C. Eun., IlL 2. 

„Noţiunea de ungere sugerează prin lucruri tainice că între 
Fiul şi Duhul nu este nici o distanţă. Într-adevăr, tot aşa cum 
între suprafaţa trupului şi ungerea cu untdelemn, nici raţiunea 
nici senzaţia nu cunosc nici un mijlocitor, tot aşa de nemij- 
locită este şi atingerea Fiului de Duhul, astfel încât cel care va 
lua părtăşie cu Fiul prin credinţă să întâlnească mai întâi unt- 
delemnul prin atingere. Cu adevărat, nu există nici o parte 
care să fie lipsită de Duhul Sfânt. lată de ce mărturisirea că 
Fiul este Domn se face în Duhul Sfânt pentru cei care o 
primesc, Duhul venind din toate părţile în întâmpinarea celor 
care se apropie cu credinţă. Astfel, dacă Fiul este Împărat prin 
firea Sa, şi dacă Duhul este vrednicia împărătească cu care 
este uns Fiul, cum s-ar mai putea închipui lipsirea de Împă- 
răţia din sine după fire?”55. 

În sfârşit, această intimitate reciprocă a lui Hristos cu Duhul 
depăşeşte la infinit timpul Întrupării mântuitoare. Ungerii de 
către Duhul a omenităţii lui Hristos îi corespunde taina unităţii 
şi a comuniunii negrăite a Duhului cu Fiul din vecie: „Cuvântul 
profetic (al Psalmistului) despre ungerea Mântuitorului, spune 
Sfântui Vasile, privește atât firea dumnezeiească, cât şi icono- 
mia întrupării”54%. 

S-ar putea înmulţi cu uşurinţă citatele pentru a arăta că 
acest paralelism dintre Cuvântul şi Duhul sau, pentru a prelua 
limbajul Sfântului Vasile, această deplină şi desăvârșită par- 
ticipare (koinonia) a Duhului la viaţa dumnezeiască este trăită 
în concreteţea rugăciunii liturgice, a expresiei duhovniceşti şi 
a contemplării treimice. Regăsim acest paralelism până şi în 
ordinea calificativelor atribuite de Sfântul Vasile Cuvântului şi 
Duhului în Partea pregătitoare a anaforalei bizantine care-i 
poartă numele: „Cuvântul şi Duhul, scrie Vladimir Lossky rezu- 
mând gândirea Capadocienilor, sunt de nedespărţit în acţiu- 


33. III, PG 45,1321. 
34. Comm. in Ps., 44,8. 

nea lor de manifestare a Tatălui ca două raze ale aceluiaşi 
soare, sau, mai curând, ca „doi noi sori”355. 

L-aş cita aici pe Sfântul Grigorie de Nyssa, pentru care 
„Tatăl este izvorul Puterii, Fiul este Puterea Tatălui, iar Sfân- 
tului Duh este Duhul Puterii”56. Sfântul Grigorie de Nyssa 
exprimă această noţiune de paralelism dintre Fiul şi Duhul, 
vorbind și de o „insoţire” a Cuvântului de către Duhul, expresie 
pe care am mai întâlnit-o în două rânduri la Sfântul Grigorie 
Teologul. „Ni s-a făcut cunoscută existenţa unui Duh al lui 
Dumnezeu, care însoţeşte Cuvântul şi manifestă lucrarea Sa 
(tot aşa cum cuvântul nostru este însoţit de răsuflare)“37. 


CONCLUZIE 


Să tragem o concluzie, în câteva cuvinte, după un parcurs 
şi aşa prea scurt şi prea grăbit, deci în mod inevitabil super- 
ficial, prin învăţătura atât de bogată şi nuanţată a celor trei 
Părinţi Capadocieni. Tradiţia ortodoxă i-a supranumit „treimea 
care a cântat Treimea”. Este vădită, într-adevăr, adânca înru- 
dire, „comuniunea” de duh şi de gândire dintre Sfântul Vasile 
şi prietenul, respectiv fratele său, care i-au continuat cuge- 
tarea şi lupta. Cei doi Grigorie au dus la bun sfârşit elaborarea 
terminologică și doctrinară a tainei treimice, iniţiată de Sfântul 


35. Théologie mystique de l'Église d'Orient, Aubier, 1944, p. 60, citându-l 
pe Sfântul Grigorie de Nazianz, Discours XXXI, 32, PG 36, 169B, SC 250, p. 340- 
341. Îi citez în detaliu pe Părinții Capadocieni, în studiul meu „Liturghie şi eclezi- 
ologie treimică la Sf.Vasile” inclus în prezentul volum. 

36. Cuv. despre Duhul Sfânt, 13. 

37. Grande catechese 1,2. Această idee a „insoţirii” Cuvântului de câtre 
Duhul a fost subliniată în mod remarcabil de către Pr. J. Meyendorff, încă din 
1950, în studiul său despre „purcederea Sfântului Duh la Părinţii Răsăriteni”, în 
Russie et chrétienté, Paris, 1950, nr.35-4, indeosebi la p.169. Importanţa acestei 
noțiuni în problema Filioque este uriașă. 

Vasile, cu o asemenea afinitate clarvăzătoare, încât se mai dis- 
cută şi acum asupra patemităţii cutărei scrisori sau omilii. 

Cu toate acestea, caracteristica specifică fiecăruia dintre 
cei trei Capadocieni iese în evidenţă cu putere. La Sfântul 
Vasile, dimensiunea pastorală şi pedagogică a operei sale şi-a 
pus pecetea pe iconomia sa doctrinară. Una din liniile de forţă 
ale cercetării sale teologice rămâne sensul rolului propriu 
fiecăruia din Ipostasurile dumnezeieşti şi mai ales cel al peda- 
gogiei Duhului Sfânt. 

Sfântul Grigorie de Nazianz va fi pentru totdeauna ilumi- 
nat şi copleşit de întreitul soare al Dumnezeirii Treimii, al 
cărui cântăreţ şi herald s-a făcut. În timp ce legăturile Sfân- 
tului Vasile cu Sfântul Efrem şi cu tradiţia siriană sunt foarte 
probabile, Sfântul Grigorie, ucenic al lui Didim, este mai apro- 
piat de tradiţia alexandrină. El va fi mai reticent decât Sfântul 
Vasile în investigarea tainei omenițăţii lui Hristos şi a modului 
tainic al prezenţei Sfântului Duh în aceasta („prezent, spune 
el, dar nu lucrător”), din teama de a nu diminua rolul perso- 
nal al Cuvântului întrupat. 

Sfântul Grigorie de Nyssa va insista asupra legăturii dintre 
Uns şi Ungere, dintre Hristos şi Duh, punând bazele unei 
teologii a numelor divine ca energii veşnice (impărăţie, Înţe- 
lepciune, Ungere) comune Persoanelor treimice, dar asumate 
de fiecare dintre Acestea potrivit modului Său propriu şi unic. 
Se poate vorbi chiar de o hristologie şi o pnevmatologie a 
energiilor divine, şi deci a darurilor divine către lume. 

Vedem astfel bine formulat, la cel mai tânăr dintre Capa- 
docieni, temeiul teologiei energiilor aşa cum avea să fie dez- 
voltată, în context hristologic, la Sfântul Chiril al Alexandriei, pe 
de o parte, şi, pe de altă parte, la Sfântul Grigorie Palama, în 
apărarea învăţăturii despre sfinţirea și îndumnezeirea făpturii. 

Un ultim cuvânt despre Părintele antiohian pe care tradiţia 
bizantină l-a pus alături, în celebrarea sa liturgică, de Sfântul 

Vasile cel Mare şi de Sfântul Grigorie Teologul: Sfântul loan 
Gură de Aur. El este purtătorul de cuvânt cel mai autorizat al 
tradiţiei exegetice şi hristologice a școlii din Antiohia. Sfântul 
loan Gură de Aur va arăta cât de nedespărţit de Duhul este 
lisus în omenitatea Sa, într-o transparenţă reciprocă, încât, de 
acum înainte, Duhul poate odihni peste orice făptură, 
călăuzind-o de la chipul originar la asemănarea ultimă. Sfântul 
loan Gură de Aur nu va ezita să afirme cu putere că lisus era 
duhovnicesc, întrucât Duhul îl zidise, şi că Duhul lucra prin 
omenitatea lui lisus în care sălășluia ca într-un templu. 

În toate aceste texte se desluşeşte, chiar la o lectură 
grăbită, atâta înţelepciune, atâta îndrăzneală strunită, atâta 
prudenţă pastorală, şi, mai presus de toate, în deplină comu- 
niune şi fidelitate faţă de credinţa Bisericii păstrată prin tra- 
diţie, o privire iubitoare asupra lui Hristos lisus, Templu desă- 
vârșit după dumnezeirea Sa veșnică şi după omenitatea Sa 
care este şi a noastră, Templu desăvârşit al Duhului Tatălui şi 
Dătător al Duhului pentru viaţa lumii. 


ÎNĂLŢARE ŞI LITURGHIE 


ÎNĂLŢAREA ŞI ARHIERIA LUI HRISTOS 
ÎN LEGĂTURA LOR CU CULTUL 


Înainte de a studia taina Înălţării şi taina Arhieriei lui 
Hristos în proiecția lor liturgică, ne vom ocupa, într-o parte 
preliminară, cu situarea acestora în contextul Noului Testa- 
ment şi al tradiţiei primare. Apoi, vom arăta în ce mod cultul 
divin este o participare sacramentală la acestea. 


A 
În Noul Testament şi în tradiţia primară 


O analiză propriu-zisă a datelor neotestamentare ne-ar 
îndepărta de subiectul propus şi ne-ar depăşi competenţa. 
Vom aminti totuşi că Biserica a operat o selecţie lucidă între 
diferitele relatări şi descrieri ale Înălţării lui Hristos, cunoscute 
încă de la mijlocul secolul al II-lea, şi că a ştiut să elimine cu 
fermitate din canonul Noului Testament povestirile apocrife, 
care dezvăluiau, cu naivitate, dar și cu îndrăzneală, modul în 
care Hristos S-a înălţat și a străbătut cerurile, spre uimirea 
cetelor îngereşti. Din mărturiile atât de diferite privind Înăl- 
tarea, din multitudinea de amănunte, Biserica a reţinut în Sfânta 
Scriptură doar aspectul pâmântesc şi cel transcendent al 
tainei Înălţării. Aspectul pământesc îl constituie afirmaţiile 
martorilor oculari, apostolii, care relatează cu smerenie expe- 

rienţa lor tangibilă privind despărţirea de Hristos Înălţat la cer 
şi reîntoarcerea lor la lerusalim „cu bucurie mare” (Luc. 24, 52). 
Este bucuria paradoxală a despărțirii, bucurie reală datorată 
certitudinii cu privire la venirea celuilalt „Mângâietor” pe care 
lisus li-L făgăduise (Luc. 24, 49; loan 16, 7), şi întru care va fi 
El Însuşi prezent în lume. Aspectul transcedent al tainei, sin- 
gurul care contează pentru credinţă, este „Înălţarea lui Hristos 
cel înviat în lumea dumnezeiască a slavei. Este limpede că 
înălţarea nevăzută, transcendentă, a lui Hristos cel înviat în 
lumea dumnezeiască, este partea esenţială a tainei. Plecarea 
Sa văzută de pe acest pământ nu este decât un aspect secun- 
dar. Aceasta explică faptul „că tradiţia creștină primară insistă 
atât de mult pe afirmarea esenţială a triumfului ceresc al lui 
Hristos” !. Descrierea Înălţării se regăseşte într-un mare număr 
de izvoare ale tradiţiei primare, atât în Apocrife (Înălțarea lui 


1. P. Benoit, L'Ascension, Revue Biblique, 5 (1949), p. 195. Aproape că nu 
mai este necesar să insistăm asupra faptului că, potrivit mărturiei Evangheliştilor, 
Înălţarea lui Hristos de-a dreapta Tatălui comportă o dublă învățătură: a) cea a 
suirii Sale în slava Tatălui; „dreapta Tatălui” nu trebuie înţeleasă în sens spaţial, 
ci în sensul slavei şi cinstirii care se cuvin Cuvântului Întrupat şi pe care Acesta 
le avea mai înainte de facerea lumii. Înălţarea lui Hristos semnifică deosebirea şi 
distanţa substanţială dintre Ziditor şi zidirea Sa, dintre veşnic şi temporal. Ea 
implică de asemenea legătura indisolubilă, puntea (de unde pontifex) dintre aces- 
te două ordine ireductibile.Într-adevăr, Hristos S-a înălțat de-a dreapta Tatălui unit 
cu firea omenească preaslăvită. Această taină de nepătruns pentru raţiunea 
firească este temeiul dogmei Înălţării; b) a doua învăţătură a Noului Testament 
este cea a prezenţei lui Hristos în lume (Mat. 28,20). Această prezenţă este făcută 
reală prin lucrarea Sfântului Duh care dă mărturie despre Hristos, care este Duhul 
lui Hristos, care-L perpetuează în Biserică,prin viața sacramentală, cea care ne 
încorporează în Hristos. Această îndoită prezenţă a lui Hristos de-a dreapta Tatălui 
şi în lume nu implică nici o contradicţie, ba mai curând o soluţionează într-o 
„antinomie“, căci prezenţa lui Hristos prin Sfântul Duh nu este altceva decât 
înălțarea noastră pe urmele Lui in slava şi intimitatea Tatălui. Pr. Serghie 
Bulgakov a scos bine în evidenţă acest dublu aspect - pământesc şi ceresc - al 
Înălţării şi al Arhieriei lui Hristos în L'Agneau divin (capitolul despre Arhieria lui 
Hristos şi Înălțarea Cuvântului întrupat, trad. fr., Paris, Aubier, 1943). 

Isaia, Epistola Apostolilor, Apocalipsa lui Petru), cât şi la Sfinții 
Părinţi (Grigorie de Nyssa, loan Gură de Aur, Ambrozie, loan 
Damaschinul, Grigorie Palama). 

În general, Părinţii reproduc nu numai povestirile evan- 
gheliştilor, ci şi datele scrierilor apocrife, relatând Înălţarea lui 
Hristos care străbate cerurile, spre uimirea şi admiraţia puteri- 
lor îngerești în faţa acestui triumf al Mântuitorului, Care se 
reîntoarce în ceruri cu trup omenesc, pentru a „așeza” acolo 
omenitatea noastră, chiar pe tronul dumnezeiesc. Aceasta este 
tema principală a sărbătorii Înălţării, expresie liturgică a ace- 
leiaşi tradiţii primare. Adevărul esenţial pe care Biserica ni-l 
împărtăşeşte este acela că Înălţarea lui Hristos nu reprezintă 
doar un moment din viaţa pământească a lui lisus, ci un eve- 
niment care se desfăşoară în sfera făpturilor spirituale, unde 
își dobândește adevăratele dimensiuni cosmice. 

În elaborarea treptată a temei Înălţării, un rol de prim ordin 
lau jucat anumiţi psalmi mesianici, cum este Psalmul 23, 7-10 
(dialogul dintre îngeri, uimirea lor la trecerea lui Hristos în 
slavă, străbătând cerurile; această sub-temă lipseşte din Noul 
Testament, însă Apocrifele și Părinţii Bisericii o leagă adesea 
de taina Înălţării Domnului), Psalmul 67, 19 (suirea lui Mesia 
întru cele de sus şi eliberarea celor robiţi, cu aplicare la 
inălţare în Efes. 4, 7-9), în sfârşit, şi îndeosebi, Psalmul 109, 
1-4 (şederea lui Mesia-impărat de-a dreapta Tatălui şi izbânda 
Sa împotriva duşmanilor, idee reluată în I Cor. 15, 21-26; 
Rom. 8, 34; Evr. 10, 12-13, Simbolul niceo-constantinopoli- 
tan, Părinţii Bisericii). 

În timp ce tema Înălţării şi a şederii de-a dreapta Tatălului 
este atestată la autorii neotestamentari şi în Biserica primară, 
sărbătoarea propriu-zisă a Înălţării nu apare ca atare decât 
începând din secolul al IV-lea, mai întâi în Biserica din leru- 
salim, care voia să pomenească tainele Mântuirii noastre chiar 
în locul şi la data la care se petrecuseră. Începând aşadar cu 

secolul al IV-lea, întâlnim predici rostite în ziua sărbătoririi 
Înălţării (Grigorie de Nyssa, loan Gură de Aur). Se pare că Bise- 
rica pre-niceeană comemora Înălţarea cu prilejul sărbătorii 
Cincizecimii şi că, în general, perioada pascală (50 de zile) era 
consacrată celebrării comune şi indivizibile a slăvitelor taine 
ale lui Hristos, fără a evidenția în mod deosebit Înălţarea, ci 
într-o contemplare unică a aceleiaşi mișcări ascensionale de 
proslăvire Mântuitorului nostru în Înviere şi Înălţare. 


B 


Dimensiunea cerească 
a mântuirii în Epistola către Evrei? 


1. - Epistola către Evrei, ca şi Apocalipsa, ne descoperă, 
mai mult decât celelalte cărţi ale Noului Testament, aspectul 
ceresc al jertfei Mielului dumnezeiesc: aici, lucrarea mântu- 
itoare a lui Mesia este esenţial jertfelnică. Prin jertfa de bună 
voie a Fiului, omenirea este reconciliată cu Tatăl, Care primeşte 
această jertfă. Sfântul Pavel exprimă această idee într-un text 
care se referă direct la Înălţare: „Iar Hristos, venind Arhiereu 
al bunătăţilor viitoare, (...) a intrat o dată pentru totdeauna în 


2. O întrebare legitimă este aceea de a şti dacă noţiunea de Jertfă pe care 
o dezvoltă Epistola către Evrei corespunde pe deplin lucrării mântuitoare a lui 
Hristos, altfel spus, dacă terminologia referitoare la jertfă a acestei Epistole nu a 
fost aplicată liturghiei euharistice în mod prea sistematic şi arbitrar în tradiţia pri- 
mară. În această polemică multiseculară în care teologii reformaţi şi catolici se 
înfruntă în problema caracterului de jertfă al Euharistiei, aş dori să menţionez, în 
special pentru partea protestantă, recenta carte a lui Max Thurian, L'Eucharistie 
(Neuchâtel et Paris, 1959, 278 p). Autorul caută să repună în valoare ideea de 
jertfă liturgică. Pr. Spicq a demonstrat pe larg afinităţile neotestamentare ale 
Epistolei către Evrei: cf. „L'origine johannique de la conception du Christ-pretre 
dans l'Epitre aux Hébreux ”, in Aux sources de la tradition chrétienne (Mélanges 
M. Goguel), Neuchâtel et Paris, 1950, p. 258-269; L'Epitre aux Hébreux, |, Intro- 
ducere, Paris, 1952, p. 109-168. Cf. Congar, Le Mystere du Temple, Paris, Cerf, 
1958, p.170. 

Sfânta Sfintelor (...) cu însuşi sângele Său și a dobândit o 
veșnică răscumpărare” (Evr. 9, 11; cf. 4, 14; 8, 1; 9, 24; 10, 
12-25; 12, 2). Această Sfântă a Sfintelor, Prezenţă slăvită a 
Tatălui, este altarul ceresc, preinchipuit de Templul din leru- 
salim, căruia jertfelnicul altarelor din bisericile noastre îi este 
reprezentarea sacramentală3. Arhieria pe care lisus a exer- 
citat-o în timpul vieţii Sale pământeşti, este veșnică, ea se 
situează în altarul ceresc pe care trebuie să-l slujească; în cer 
este primită jertfa crucii, în faţa altarului ascuns al slavei dum- 
nezeieşti. Odată cu Înălţarea Sa, lisus este intronizat de-a 
dreapta Tatălui, pătrunde în altarul ceresc şi atunci se împli- 
nește făgăduinţa dumnezeiească „Tu ești preot în veac, după 
rânduiala lui Melchisedec”. Preoţia împărătească după rân- 
duiala lui Melchisedec se exercită în prezenţa Tatălui: „Hristos 
n-a intrat intr-o Sfântă a Sfintelor făcută de mâini - închipuirea 
celei adevărate - ci chiar în cer, ca să se infățişeze pentru 
noi înaintea lui Dumnezeu” (Evr. 9, 24) unde mijlocește pen- 
tru neamul omenesc și de unde dăruiește bunătăţile viitoare 
(Evr. 9, 11). 

2. -În această dublă perspectivă - pământească şi cerească 
- a Tainei Mântuirii noastre, aşa cum o aflăm în Epistola către 
Evrei, putem înţelege lucrarea lui Hristos înălțat la ceruri în 
raport cu jertfa Sa. Paştile însângerat şi slăvit al lui Hristos, 
Învierea din morţi, Înălţarea la ceruri şi şederea de-a dreapta 
Tatălui s-au împlinit în istorie, în „vremea cea din urmă”, o 
dată pentru totdeauna, şi au ecou universal, o rezonanţă cos- 


3. Pr. Congar şi-a consacrat cartea sa, Le Mystère du Temple, studiului 
iconomiei Prezenţei lui Dumnezeu în Vechiul şi Noul Testament. El arată în chip 
magistral în ce fel Templul şi jertfele Vechiului Legământ sunt înlocuite de Însăşi 
Persoana Mântuitorului, al Cărui Trup este adevăratul altar al Dumnezeirii şi în ce 
mod această Prezenţă se continuă în Biserică, templu al lui Dumnezeu, şi în 
creştin, templu al Duhului Sfânt, şi, în sfârşit, în ce mod această prezenţă se rea- 
lizează în dimensiunea pământească şi in cea eshatologică, în ceruri, în zilele din 
urmă. 

mică. Nu trebuie însă pierdută din vedere dimensiunea ce- 
rească, supraistorică, a Tainei mântuirii noastre, care cuprin- 
de şi adună „vremea“ preștiinţei dumnezeieşti (I Petru 1, 
Apoc. 13, 8; 17, 8), vremea pregătirii şi a viziunilor profetice, 
vremea realizării istorice sub domnia lui August şi cea a lui 
Tiberiu, vremea Bisericii între Înălţare şi Parusie, în sfârşit, 
vremea judecății universale, „când timp nu va mai fi (...) atunci 
va fi săvârşită taina lui Dumnezeu” (Apoc. 11, 6-7). Nu avem 
dreptul să introducem în viziunea cerească a acestei taine 
concepţia noastră liniară despre timp. Felul ceresc de a privi 
realităţile ne este ascuns, dar revelaţia acestora ne este dată 
în experienţa liturgică a Bisericii. Orice viziune profetică a 
Tainei tinde să suprapună şi să amestece timpurile pe care le 
deosebim în dezvoltarea lor istorică. 

Preoţia cerească a lui Hristos constituie nucleul însuşi al 
tainei, reprezentarea cerească şi extratemporală a mântuirii în 
istorie. Cele două planuri - ceresc şi istoric - nu pot fi despărțite, 
dar trebuie totuşi deosebite: deşi jertfa însângerată a Fiului lui 
Dumnezeu se săvârşeşte pe pământ, ea este primită în cer, 
căci ţinta finală a Dramei pascale este Tatăl nostru Care este 
în ceruri. Întreaga lucrare pământească a lui Hristos trebuie 
de altminteri contemplată în această perspectivă cerească. 

„lisus S-a jertfit pe Golgota, scrie Mgr. Cassien, dar sân- 
gele Şi l-a oferit, ca Preot, în Cortul ceresc. Ofranda presupune 
jertfa. Învățătura Epistolei către Evrei nu elimină Golgota, dar 
slujirea preoțească a lui Hristos pe care această jertfă o scoa- 
te în evidenţă se raportează nu la Golgota, ci la Cortul ceresc. 
Aceste două momente sunt strâns legate. Moartea lui lisus pe 
Cruce are loc într-un punct determinat din spaţiu şi într-un 


4. A se vedea proorociile Vechiului Testament, cuvântările lui lisus privind 
distrugerea Ierusalimului şi sfârsitul lumii, apoi viziunile apocaliptice ale lui loan 
pe care nu suntem în stare să le transpunem ca atare în urzeala istorică asa cum 
o trăim şi cum ne-o reprezentăm. 

moment determinat din timp. Golgota se raportează la istorie. 
Altarul ceresc este în afara timpului şi în afara spaţiului. Doar 
în mod condiţional se poate vorbi despre Cortul ceresc ca 
„loc” al jertfei lui Hristos. Dar temporalul şi extratemporalul 
sunt date într-o unitate indivizibilă în Epistola către Evrei”5. 

Jertfa lui Hristos este deci adusă şi împlinită o dată pentru 
totdeauna, este desăvârşită şi bineplăcută Tatălui, Cincize- 
cimea fiindu-i dovada de netăgăduit. Dar moartea lui Hristos 
îşi dobândeşte deplinul sens doar în perspectiva jertfei cereşti 
aduse în veci de Hristos. Mijlocirea Sa preoțească pentru 
păcătoşi nu poate fi decât permanentă. 

Desigur, tema arhieriei cereşti a lui Hristos în Epistola 
către Evrei nu epuizează conţinutul mijlocirii veşnice a lui 
Hristos pentru oameni. Epistola Îl mai numeşte pe Marele 
Arhiereu ceresc şi Înaintemergător: „Dincolo de catapeteas- 
mă, unde lisus a intrat pentru noi ca Înaintemergător, fiind 
făcut Arhiereu în veac, după rânduiala lui Melchisedec” (Evr. 
6, 20). Din acest text reiese un adevăr de cea mai mare impor- 
tanţă pentru înţelegerea cultului creştin, şi anume că lisus a 
intrat în cer nu numai ca Arhiereu, ci şi ca „Înaintemergător 
pentru noi”7. Pătrunzând înlăuntrul Sfintei Sfintelor, El ne 


5. Mgr.Cassien, Le Christ et la premiere generation chrétienne, Paris, 1950, 
p.270 (în Ib.rusă). 

6. Calvin a arătat limpede valoarea elementului ceresc al Mântuirii: „Tot 
ceea ce pare pământesc în Hristos la prima vedere trebuie să fie privit 
duhovniceşte cu ochii credinţei. Astfel, trupul Său, pe care Şi l-a luat din sămânţa 
lui Avraam, a fost de viaţă dătător în măsura în care era Templul lui Dumnezeu; 
până şi moartea lui Hristos a fost viaţa întregii lumi, ceea ce este desigur un lucru 
mai presus de fire. Astfel, Apostolul nu priveşte doar proprietatea firii omeneşti, 
ci mai curând virtutea tainică a Sfântului Duh, care este cauza pentru care 
moartea lui Hristos nu are nimic pământesc... Vărsarea sângelui Său era exte- 
rioară, dar spălarea păcatelor era lăuntrică şi duhovnicească; pe scurt, El a murit 
pe pământ, dar virtutea lucrătoare a morţii Sale provenea din cer” (Despre Evrei 
8, 2-4). Citat de Spicq, op. cit., p. 315, nota 1). 

duce şi pe noi, în urma Sa, în intimitatea vieţii treimice inacce- 
sibile până atunci omenirii căzute, în sânul Slavei dumnezeieşti, 
a cărei imagine biblică era Sfânta Sfintelor din Templul din 
lerusalim. Se formează o procesiune solemnă și o sumedenie 
de martori Îl urmează lui Hristos în slavă (cf. Evr. 12, 12-14; 
135, 14; I Tes. 4, 17). 

„Fiul şi fiii merg împreună, asociaţi şi solidari în aceeași 
lucrare („părtaşi ai lui Hristos”, Evr. 3, 14), asemenea unui 
Păstor cu turma Sa (Evr. 13, 20); ei alcătuiesc unul și acelaşi 
grup în mers. Trebuie deci să ne închipuim intrarea Marelui 
Arhiereu în prezenţa lui Dumnezeu ca pe aceea a unui înain- 
temergător (6, 20). El arată calea, El o străbate primul, o inau- 
gurează şi o sfinţeşte (10, 19-20); credincioşii nu trebuie 
decât să-L urmeze pentru a pătrunde la rândul lor în cer...”8. 

Locul privilegiat unde se formează această procesiune 
este Biserica, templul lui Dumnezeu, în fruntea căreia se află 
Marele Preot Însuşi (10,21 şi urm.) iar momentul prin exce- 
lenţă este liturghia euharistică a comunităţii, care este una cu 
ofranda cerească a lui lisus. Cultul euharistic este o proiecţie 
liturgică, deci, a cultului ceresc adus de Marele Arhiereu lisus, 
dar și memorialul jertfei istorice a lui Hristos pe Cruce. 


C 
înălțarea în cultul euharistic 


Liturghia euharistică este actul comun al Bisericii prin 
care aceasta își împlinește vocaţia sacerdotală. Biserica par- 
ticipă într-adevăr la misiunea sacerdotală a dumnezeiescului 
său Mire (cf. leş. 18, 6; I Petru 2,-9; Apoc. 5, 10). În cultul eu- 


7. Cf. Mgr. Cassien, „Jesus le Précurseur”, în Theologia, 27 (1956), Atena; 
cf. şi Pr. Congar, op. cit., p. 205-207. 
8. C. Spicq, O. P., LEpitre aux Hébreux, t. I, Introd., p. 301. 

haristic, întreaga Biserică se asociază jertfei lui Hristos; ea 
este, prin mijlocirea slujitorului hirotonit, una cu Marele Preot 
al cultului celui nou şi mijloceşte pentru neamul omenesc in 
Christo în faţa tronului dumnezeiesc. Cultul Bisericii constituie, 
aşadar, în acelaşi timp, o reprezentare liturgică şi sacramen- 
tală a jertfei de pe cruce şi a preoţiei cereşti a lui lisus, în care 
cele două aspecte - pământesc şi ceresc - ale slujirii Sale sunt 
totodată comemorare şi „proiecţie”. 

„Aceeași corelare, scrie episcopul Cassien, care există 
între moartea lui Hristos pe Golgota, în timp, şi jertfa Sa în 
Cortul ceresc, în afara timpului, trebuie afirmată şi între jertfa 
cerească şi euharistiile altarelor pământești”?. 

Aspectul pământesc (jertfa de pe Cruce şi Învierea) este 
comemorat în memorialul Patimilor, în relatarea de către 
preotul slujitor a ultimei porunci a lui Hristos („aceasta să 
faceţi spre pomenirea Mea”), în repetarea aceloraşi cuvinte 
rostite de către lisus la instituirea Cinei celei din urmă. 

Aspectul ceresc al jertfei lui Hristos (ofranda şi mijlocirea 
Sa pe lângă tronul dumnezeiesc) nu mai este comemorat căci, 
așa cum am văzut, transcende timpul şi spaţiul. Nefiind situat 
în trecut, nu poate fi decât obiect al unei invocări, al unei „epi- 
cleze” adresate Tatălui ceresc, în care Biserica se alătură 
mijlocirii sacerdotale a lui Hristos şi roagă pe Dumnezeu să 
trimită Duhul Sfânt peste darurile aduse la altar şi peste cre- 
dincioşii care-l înconjoară pe preotul săvârşitor. Epicleza, 
invocarea Sfântului Duh, aşteptarea venirii Sale peste darurile 
comunităţii, işi are corespondentul, deci, în istoria evanghe- 
lică a perioadei de zece zile dintre Înălţare şi Cincizecime, 
când Apostolii erau adunaţi în templu (Luc. 24, 53) şi în 
„încăperea de sus” (Fapt. 1, 15), așteptând cu bucurie venirea 
Mângâietorului făgăduit lor de Hristos. 


9. Mgr. Cassien, op. cit., p.272. 

Aceste două aspecte, memorial şi epicleză, sunt desigur 
nedespărţite, dar trebuie deosebite, căci darul Duhului Sfânt 
este garanţia acceptării jertfelor euharistice de către Tatăl 
ceresc: prin această pogorâre a Sfântului Duh, se întărește 
unitatea turmei Păstorului ceresc. Întărită cu darurile Cincize- 
cimii, aceasta se îndreaptă către altarul ceresc pe urmele 
Înaintemergătorului. 

Dimensiunea cerească a liturghiei ortodoxe rezultă din 
natura însăşi a Bisericii. Biserica, în fiinţa sa lăuntrică, nu este 
doar o aşteptare a Împărăției lui Dumnezeu, ci o anticipare in 
actu a acestei Împărăţii pe pământ, încă de pe acum. Prin 
însăși natura sa, Biserica se situează între cei doi eoni, eonul 
cel vechi („veacul“), care se află în păcat, sub stăpânirea pute- 
rilor răului, şi unde izbânda finală a lui Dumnezeu face încă 
obiectul aşteptării noastre, al rugăciunii şi luptei noastre - și 
eonul cel nou, Împărăţia lui Dumnezeu în deplinătatea sa. Cu 
toate acestea, realitatea prezentă a Împărăției în viaţa Bisericii 
este incontestabilă. 

„Biserica este în lume nu numai ca o vestire, ci deja ca o 
înfăptuire a Împărăției, şi, cu toate acestea, nu este din lumea 
aceasta... Timpul Bisericii culminează astfel o dată cu conști- 
entizarea, de către fiecare persoană umană, că Sfârşitul este 
deja prezent, că istoria, în Hristos, este deja consumată” 10. 

întreaga rugăciune a Bisericii este deci o invocare a 
Împărăției lui Dumnezeu, o certitudine triumfătoare că aceas- 
ta este aproape, înlăuntrul nostru, o chemare şi o aşteptare a 
Cincizecimii când, la ruga lui lisus (loan 14, 16), Tatăl revarsă 
din belşug peste Biserică apa vie a Sfântului Duh. Această 
realitate prezentă şi iradiantă a Împărăției este pe deplin tan- 
gibilă în rugăciunea Bisericii. 


10. O. Clement, „Notes sur le temps” (3-&me partie), Messager de I'Exarchat 
du Patriarche Russe en Europe Occidentale, nr. 28, 1957, p. 217. 

„intreaga viaţă harismatică a Bisericii, cu rugăciunile, sluj- 
bele, tainele sale, în care se revarsă întotdeauna harul Sfân- 
tului Duh, aparţine domeniului Împărăției lui Dumnezeu, iar 
noi, sălăşluind în Biserică, pătrundem în această Împărăţie, 
suntem părtaşi la ea”11. 

Dimensiunea cerească a liturghiei ortodoxe se exprimă, 
cu o conştiinţă remarcabilă, de la un capăt la celălalt al cultu- 
lui. Părinţii au insistat în mod deosebit asupra acestui aspect12. 
Liturghia, în ansamblul său, ne face să retrăim viaţa pămân- 
tească a Cuvântului întrupat şi înălţarea Sa în slavă; nu se limi- 
tează deci, asemenea missei catolice, la săvârşirea jertfei 
nesângeroase, precedată de cuvenitele lecturi şi rugăciuni15. 
Nicolae Cabasila, un mare mistic laic al Bizanțului veacului al 


11. S. Bulgakov, „Sur le Royaume de Dieu”, în La Voie, nr. II, Paris, 1928, 
p.10 (în Ib. rusă). Trebuie păstrat echilibrul între un unilateralism excesiv al 
caracterului ceresc şi eshatologic al împărăției „implinite“ şi o insistenţă exage- 
rată asupra acelui „incă nu” al împărăției lui Dumnezeu aici pe pământ. Preoţia 
împărătească a Bisericii înseamnă nu numai stăpânirea lui Hristos asupra Bisericii 
şi mijlocirea Sa pentru ea, ci şi participarea reală încă de acum a Bisericii la dem- 
nitatea împărătească şi la mijlocirea arhierească a lui Hristos - Înaintemergător. 
Să amintim în legătură cu aceasta dublul sens, narativ şi epicletic, al cuvintelor 
ebraice „Maranatha” („Vino, Doamne”, şi „Domnul vine”) şi „Amin” („Adevărat 
este” şi „Aşa să fie”). Aş dori să menţionez aici o frumoasă „lecţie inaugurală” a 
Prof. J.J. von Allmen, "Le Saint Esprit et le culte”, în Revue de Théologie et de 
Philosophie, Lausanne, 1958, în care autorul descrie „jocul eshatologic” pe care 
il constituie cultul creştin, „întins între viitorul care deja a început, cu slava, liber- 
tatea şi iluminarea sa, şi trecutul care stăruie încă cu opacitatea, robiile şi limitele 
sale” (p. 16). 

12. „În concepţia liturgică tradiţională, scrie M.Lot-Borodine, această slujbă 
solemnă nu este decât tălmăcirea pământească a celei pe care o săvârşesc în cer 
puterile îngereşti având în fruntea lor pe Marele Arhiereu după rânduiala lui 
Melchisedec, de unde numele de Theia (Dumnezeiasca) leitourgia”. M. Lot- 
Borodine, Un Maitre de la spiritualité byzantine au XIVe siècle, Nicolas Cabasilas, 
Paris, 1959, p. 23. 

13. L. Bouyer, „Les catholiques occidentaux et la liturgie byzantine ”, în Dieu 
Vivant, nr. 21, p. 22. 

XIV-lea, înfăţişează pe larg, într-o lucrare clasică, Tâlcuirea 
Dumnezeieștii Liturghii, semnificaţia simbolică a diferitelor 
rânduieli şi rugăciuni euharistice: „De pildă, scrie el, psalmii 
antifonici, care se cântă la începutul liturghiei, închipuiesc cea 
dintâi treaptă a iconomiei lui Hristos; iar cele următoare, 
adică citirile din Scriptură şi celelalte, închipuiesc treapta a 
doua(...) cele dinainte de Jertfă, închipuiesc cele petrecute 
înainte de moartea Domnului, adică întruparea, ieşirea la pro- 
povăduire şi arătarea cea desăvârşită în lume; jertfa vesteşte 
moartea, învierea şi înălţarea Domnului, deoarece Cinstitele 
Daruri se prefac în însuşi dumnezeiescul Trup (...) cele de 
după Jertfă amintesc „făgăduinţa Tatălui” cum a numit-o Dom- 
nul Însuși, adică pogorârea Sfântului Duh peste Apostoli şi 
aducerea neamurilor la Dumnezeu şi părtăşia lor cu El, prin- 
trinşii”!4. „Liturghia catehumenilor” sau liturghia Cuvântului, 
începe cu binecuvântarea treimică: „Binecuvântată este Împă- 
răţia Tatălui, a Fiului şi a Sfântului Duh...” Scopul întregului 
cult creştin este de a aduce laudă Prea Sfintei Treimi, de a 
vesti cu tărie, până la marginile pământului, venirea Împă- 
răţiei Sale. 

„Liturghia catehumenilor „se înfăţişează ca o lentă şi con- 
stantă înălţare a sufletelor către cer”!5, punctul său culminant 
fiind procesiunea solemnă cu Evanghelia, în cântarea Trisaghi- 
onului „Sfinte Dumnezeule, Sfinte Tare, Sfinte Fără de moarte 


14. N. Cabasilas, Explication de la divine liturgie, XVI, semnificaţia liturghiei 
în rezumat, Migne, PG, 150, c. 404B (trad. fr. S. Salaville, SC 4, Paris 1943, p.115- 
116). Cu toate acestea Pr. Al. Schmemann a arătat într-un studiu incă inedit 
modul în care simbolismul „reprezentativ“ al comentatorilor bizantini ai liturghiei, 
care arată „semnificaţiile” diferitelor părţi ale liturghiei în raport cu iconomia mân- 
tuirii, trebuie să fie deosebit de simbolismul „sintetic” al Bisericii primare, care 
actualiza în jertfa euharistică taina totală şi indivizibilă a morţii şi învierii lui 
Hristos (trad. rom. Pr. Prof. E. Branişte, Nicolae Cabasila: Tâlcuirea Dumnezeieștii 
Liturghii, Ed. Arhiepiscopiei Bucureştilor, 1989, p.52). 

15. M. Lot-Borodine, op. cit., p. 33. 

miluieşte-ne pe noi”. „Îngerii şi oamenii s-au unit într-o singură 
Biserică şi o singură ceată, prin venirea lui Hristos, Cel ce e 
mai presus de ceruri şi totodată e şi pe pământ. De aceea, 
după ce sfânta Evanghelie a fost arătată şi apoi dusă la altar, 
cântăm imnul acesta cu glas tare, pentru că Cel ce S-a sălăș- 
luit între noi ne-a aşezat împreună cu îngerii, făcându-ne loc 
în ceata lor”16. Trisaghionul este forma creştină a cântării 
„Sfânt, Sfânt, Sfânt”, atât a heruvimilor din vedenia lui Isaia 
(6, 3), cât şi a celor patru Fiare din Apocalipsă (14, 8)17. În 
timpul liturghiei, se face de mai multe ori trimitere la această 
cântare, care scoate în evidenţă strânsa participare a îngerilor 
la taina euharistică și la unitatea Bisericii triumfătoare şi 
luptătoare în jurul lui Hristos în slavă, prezent pe altar. Îngerii 
care înconjoară tronul dumnezeiesc şi care cântă neîncetat 
cântări de slavă asistă în chip nevăzut la liturghia Bisericii, 
împreună cu toţi membrii Bisericii cereşti adunaţi în jurul 
Mielului dumnezeiesc!8. lată de ce în timpul proscomidiei 
(pregătirea Cinstitelor Daruri) preotul pomeneşte nu numai viii şi 
morţii, ci şi pe membrii Bisericii triumfătoare, Sfânta Fecioară, 
sfinţii şi îngerii, această pomenire însemnând că întreaga Bise- 
rică participă la jertfa cerească simbolizată pe altar. 

Pe măsură ce se apropie momentul cutremurător al tainei, 
preotul invocă milostivirea dumnezeiască şi-L roagă pe 
Dumnezeu să ne învrednicească să stăm în faţa altarului Său, 
fără păcat şi fără osândă, căci altarul înaintea căruia stă preo- 


16. N. Cabasilas, op. cit. PG 150, c. 412B-413A (trad. fr., p. 128; trad. rom. 
cit., p. 59). 

17. Potrivit tradiţiei bizantine, creştinii din Constantinopol ar fi primit, în seco- 
lul V, de la ingeri, cântarea întreit-sfântă „Trisaghion” (Sfinte Dumnezeule, Sfinte 
Tare, Sfinte Fără-de-moarte), la care s-ar fi adăugat doar cuvintele „Miluieşte-ne 
pe noi” (Sf. loan Damaschin, De fide orth. |, III, cap. 10, PG 94, 1021A). 

18. „Agneţ” — nume simbolic dat pâinii sfințite, ducându-ne cu gândul la 
Jertfa de pe Cruce (loan I, 29-36) şi la adorarea din cer a lui lisus in slavă, în viz- 
iunea din Apocalipsă (5, 8-14). 

tul este scaunul slavei dumnezeieşti nevăzute ochilor noştri 
trupeşti. 

„Liturghia credincioșilor” sau Euharistia propriu-zisă în- 
cepe cu Vohodul Mare, procesiune solemnă din naos către 
altar, când preotul poartă la înălţimea capului Cinstitele Daruri 
încă nesfinţite. Cântările din acel moment sunt admirabile şi 
ilustrează pe deplin subiectul nostru. Imnul cel mai cunoscut 
este Heruvicul: 

„Noi care pe heruvimi cu taină închipuim şi Făcătoarei de 
viaţă Treimi întreit-sfântă cântare (Trisaghionul) aducem, toată 
grija lumească să o lepădăm ca pe Împăratul tuturor să primim 
pe Cel înconjurat în chip nevăzut de cetele îngereşti. Aliluia, 
aliluia, aliluia”19. 

În Sâmbăta Mare, această cântare este înlocuită de imnul 
din liturghia Sfântului lacov: 

„Să tacă tot trupul omenesc şi să stea cu frică şi cu 
cutremur şi nimic pământesc întru sine să nu gândească, 
fiindcă Împăratul împăraţilor şi Domnul domnilor vine să Se 
junghie şi să Se dea mâncare credincioşilor: şi merg înaintea 
Acestuia cetele îngereşti cu toată începătoria şi stăpânia, heru- 
vimii cei cu ochi mulţi şi serafimii cei cu câte şase aripi, feţele 
acoperindu-şi şi cântând cântarea: Aliluia, aliluia, aliluia”20. 

În sfârşit, la liturghia Darurilor mai înainte sfinţite, în mo- 
mentul intrării celei mari a preotului cu Sfintele Daruri mai 
înainte sfinţite, strana cântă: 

„Acum Puterile cerești împreună cu noi nevăzut slujesc, că ia- 
tă, intră Împăratul slavei, iată Jertfa tainică săvârşită, de dânsele 


19. Traducerea franceză a imnelor liturgice este preluată din La Priere des 
Eglises de Rite Byzantin, editată de benedictinii de la Chevetogne (Belgia), vol. L, 
1937, la care ne vom referi, în continuare, sub formă prescurtată: „Chevetogne”. 
Imnul citat se află la pag. 244. Pentru versiunea românească este folosit 
Liturghierul, Editura Institutului Biblic, Bucureşti, 1995, pp.139-140. 

20. Ibid., trad. rom cit. p. 203. 

este înconjurată. Cu credinţă şi cu dragoste să ne apropiem ca 
părtași ai vieţii veşnice să ne facem. Aliluia, aliluia, aliluia“21. 

Aceste trei imne şi alte rugăciuni tainice menţionează 
tema comună a prezenţei nevăzute a puterilor îngereşti pe 
care credincioşii le prefigurează în chip tainic şi care însoțesc 
pe Împăratul slavei în urcuşul Său către altarul jertfei. Această 
temă a prezenţei îngerilor şi a participării lor la cultul adunării 
creştine ne arată cât de nedespărţite sunt în conştiinţa Bise- 
ricii liturghia văzută şi adorarea din cer şi în ce mod Biserica 
luptătoare se integrează cultului ceresc, laudelor pe care în- 
gerii şi Biserica triumfătoare le aduc neîncetat Mielului. Împă- 
răţie a Sfintei Treimi, escortă nevăzută a puterilor îngerești, 
jertfă cerească, jertfă adusă în faţa altarului slavei Tatălui, 
aşteptare şi pogorâre a Sfântului Duh peste adunarea creşti- 
nilor într-o Cincizecime sacramentală, acestea sunt ecourile 
lăuntrice ale liturghiei ortodoxe, adânc înrădăcinată în duhul 
Noului Testament şi al Bisericii primare. 

După Vohodul mare şi câteva rugăciuni de mijlocire, 
începe anaforaua, cu cuvintele tradiţionale ale vechilor litur- 
ghii euharistice: „Sus să avem inimile” (Sursum corda), adică: 
„Cugetaţi cele de sus, nu cele de pe pământ” (Col. 3,2). 
Credincioşii încuviinţează şi declară că inimile le sunt acolo 
unde le este şi comoara (Mat. 6,21), acolo unde este Hristos, 
şezând la dreapta Tatălui22. Este aceeaşi mişcare ascensio- 
nală a liturghiei pe care Biserica o actualizează, mişcare prin 
care cerurile şi pământul se întâlnesc: în săvârşirea cultului, 
noi participăm la liturghia cerească, unică şi veşnică; cerul 
întreg coboară spre noi şi ne învăluie din toate părţile, luân- 
du-ne cu sine, dimpreună cu omenitatea şi temporalitatea 
noastră, transfigurate. Timpul omenesc în întregime este sfin- 
tit şi capătă rezonanţa şi valoarea veşniciei. 


21. Chevetogne, |, p.293; trad. rom cit. p.270. 
22. N. Cabasila, op. cit. PG 150, 424D (trad. fr. p.143). 

„În timp ce binecuvântarea şi rugăciunea de mulţumire 
sunt reluate de-a lungul întregii slujbe a Bisericii - scrie Pr. 
Alexander Schmemann - îndemnul „Sus să avem inimile” 
aparţine deplin şi exclusiv tainei euharistiei. Aceasta se expli- 
că prin faptul că respectivul îndemn nu este o simplă chemare 
la înălţarea duhovnicească a credincioșilor, ci amintește Bise- 
ricii că Euharistia se săvârşeşte în ceruri, căci „pe noi, cei ce 
eram morţi prin greşalele noastre, ne-a făcut vii împreună cu 
Hristos - prin har sunteţi mântuiţi! - şi împreună cu EI ne-a sculat 
şi împreună ne-a aşezat întru ceruri, în Hristos lisus” (Efes. 2, 
5-6). Aceasă urcare a Bisericii la ceruri a început o dată cu 
Împărăţia slavei care s-a arătat în Hristos. Liturghia este taină 
eshatologică în sensul că ceea ce se săvârşeşte în timp şi pe 
pământ este arătarea celor cereşti şi veşnice, pe care ni le 
împărtășește. „Cerul pe pământ” - în această formulă aparent 
paradoxală, Răsăritul creştin exprima încă din antichitate 
realitatea Liturghiei ca taină a veacului ce va să vie, a ceres- 
cului care se manifestă în cele pământeşti. „Hristos a intrat 
chiar în cer” (Evr. 9, 24), iată de ce ierurgiile noastre vor fi 
întotdeauna lucrări ale lui Hristos „cereşti şi în ceruri, cu toate 
că se săvârșesc pe pământ” (Sfântul loan Gură de Aur)»+25. 

În legătură cu anaforaua, aş menţiona „Sfânt, Sfânt, 
Sfânt” (Sanctus) care face parte integrantă din rugăciunea 
euharistică; aici răsună cu toată puterea cântarea de izbândă 
şi de laudă a îngerilor şi a oamenilor, a locuitorilor cerului şi 
pământului, cântare pe care Biserica o intonează deja înainte 
de Evanghelie (Trisaghionul) şi care este pomenită în Heruvicul 
de la Vohodul Mare („întreit sfântă cântare aducem”). 

«Cu aceste fericite Puteri şi noi, lubitorule de oameni, 
Stăpâne - rosteşte preotul în timpul cântării „Sfânt, Sfânt, 


23. Al. Schmemann, «La Liturgie», în Le Messager de l'Action chrétienne des 
Etudiants Russes, martie-aprilie 1952, p. 16 (în Ib.rusă). 

Sfânt” - strigăm și grăim: Sfânt ești şi Preasfânt, Tu și Unul 
Născut Fiul Tău şi Duhul Tău cel Sfânt. Sfânt ești şi Preasfânt 
şi slava Ta este plină de măreție, căci Tu ai iubit lumea Ta atât 
de mult încât pe Unul Născut Fiul Tău L-ai dat (loan 3,16)»24. 

Urmează anamneza lucrării lui Hristos şi relatarea 
Patimilor. După cuvintele de instituire, urmează Epicleza, 
invocarea Sfântului Duh asupra credincioşilor şi asupra Cinsti- 
telor Daruri aflate pe sfânta masă. În acest moment în care 
Duhul Sfânt coboară nu numai peste daruri pentru a le prefa- 
ce în Trupul şi Sângele de viaţă dătător al Domnului nostru, ci 
şi peste credincioşii care participă la slujbă, are loc o adevă- 
rată Cincizecime. Nu se acordă destulă atenţie importanţei 
fundamentale a acestei Pogorâri a Sfântului Duh peste Bise- 
rică în timpul liturghiei, a acestei invocări a Duhului peste cre- 
dincioşi, pe care preotul o repetă în mai multe rânduri între 
prefacerea darurilor şi îimpărtăşire: 

„invredniceşte-ne pe noi să aflăm har înaintea Ta pentru 
ca jertfa noastră să fie primită şi trimite Duhul Tău cel Sfânt 
peste noi şi peste aceste Daruri ce sunt puse înainte“25. 

Rugăciunea următoare este în mod deosebit demnă de 
reţinut: 

„Ca lubitorul de oameni Dumnezeul nostru, Cel ce le-a 
primit-pe Dânsele (Sfintele Daruri - n. tr.) în sfântul, cel mai 
presus de ceruri şi duhovnicescul Său jertfelnic, întru miros 
de bună mireasmă duhovnicească, să ne trimită nouă dum- 
nezeiescul har și darul Sfântului Duh, să ne rugăm“26. 

În toate aceste rugăciuni de mijlocire, regăsim tema pogo- 
rârii asupra credincioşilor. Această ultimă rugăciune îndeosebi 
ne face să pătrundem în atmosfera duhovnicească a Epistolei 
către Evrei, în cadrul liturghiei cerești săvârşite, în ultimă in- 


24. Chevetogne, p.152. Trad. rom cit., p.151. 
25. Ibid., p.248. 
26. Ibid., p. 256. Trad. rom cit. p.158. 

stanţă, în altarul lui Dumnezeu. Darul Sfântului Duh peste cin- 
stitele daruri şi peste credincioşi este dovada că jertfa Bisericii 
a fost bine primită pe altarul ceresc „intru miros de bună 
mireasmă duhovnicească” (Efes. 5, 2), că este cuprinsă în 
lucrarea jertfelnică a Mielului, căci același Duh este Cel ce S-a 
pogorât peste Apostolii adunaţi în încăperea cea de sus, 
chezăşie a bunăvoinţei Tatălui şi a împăcării Sale prin jertfa 
Fiului Său Unul-Născut, ca şi Cel ce Se pogoară acum peste 
Darurile puse înainte de către Biserică. Şi este acelaşi Duh 
prin puterea Căruia jertfa lui Hristos a devenit o jertfă veşnică 
(Evr. 9, 14), prin puterea Căruia Tatăl L-a înălţat pe Hristos de-a 
dreapta Sa, prin puterea Căruia Tatăl ne înalţă și pe noi acum, 
pe urmele Înaintemergătorului lisus. 

Încă un cuvânt despre otpust, despre încheierea cultului 
euharistic: îl voi cita iarăşi pe Nicolae Cabasila: 

„La Sfârşitul sfintei slujbe... când, prin urmare, s-au înde- 
plinit toate cele cuvenite faţă de Dumnezeu - preotul se desface 
oarecum din acea împreună-petrecere cu Dumnezeu şi parcă 
se coboară puţin câte puţin, în mijlocul oamenilor, din înălţi- 
mea la care se suise (...) rugându-se, (...). Până acum s-a rugat 
înlăuntrul altarului, în taină, fără să-l audă nimeni (...) acum 
însă, ieșind din altar, stând în mijlocul poporului şi în auzul 
tuturora»27. 

După Înălţare şi Cincizecime, urmează întoarcerea la re- 
alităţile de zi cu zi, cu mărturia celor văzute şi auzite, „cu- 
vinte de nespus pe care nu se cuvine omului să le grăiască” 
(UI Cor. 12,4). 

Aceste câteva exemple şi texte extrase din liturghia eu- 
haristică ne pot da o idee de ansamblu asupra perspectivei 
cerești a întregului cult ortodox. Aşa cum spune o rugăciune 
din Post: „În Biserica Ta stând, în cer ni se pare a ne afla”. 


27. N. Cabasila, op. cit., Migne, PG 150, 489B (trad. fr. p.292); trad. rom. 
cit., p.113. 

„luminat, omul atinge culmile veşniciei... - spune Sfântul 
Grigorie Palama - şi deja aici, pe pământ, totul devine minune. 
Şi chiar fără a fi în cer, el se întrece cu puterile cerești în nesfâr- 
şite cântări; fiind pe pământ ca un înger, el duce la Dumnezeu 
toată făptura”28. 

Din păcate, trebuie să ne limităm la liturghia euharistică, 
centrul rugăciunii Bisericii: un studiu mai aprofundat al sluj- 
belor zilnice ne-ar confirma, însă, în chip strălucit, că neince- 
tata adorare cuvenită lui Dumnezeu Îi este adusă de adunarea 
creştină întotdeauna în prezenţa îngerilor şi a Bisericii trium- 
fătoare şi în comuniune cu aceştia2%. 


D 


Înălţarea, temelie a mărturiei misionare a Bisericii. 


Rugăciunea Bisericii este, deci, în ansamblul său, o înăl- 
tare continuă a omului către intimitatea dumnezeiească, o 
procesiune care se alcătuieşte şi care, urmându-L pe lisus, 
urcă către Tatăl. Rodul acestei înălţări este indumnezeirea 


28. St. Grégoire Palamas, Traité à la moniale Xenia sur les passions et la 
quiétude mentale, PG 150, 1081AB (apud P. Evdokimov, La femme et le salut du 
monde, Paris, 1958, p. 76; trad. rom. G. Moldoveanu, Femeia și mântuirea lumii, 
Ed. Christiana, Bucureşti, 1995, 83). 

29. lată câteva exemple din cântările Utreniei Postului Mare: „Cu toate pute- 
rile cele cereşti, ca Heruvimii să strigăm Celui ce este întru cei de sus, întreit- 
sfântă laudă înălțându-l: Sfânt, Sfânt, Sfânt eşti, Dumnezeul nostru, pentru rugă- 
ciunile tuturor Sfinţilor Tăi, miluieşte-ne pe noi” (Ceaslov, Edit. Institutului Biblic, 
Bucureşti, 1973, p. 56); „Puterilor celor de sus, urmând pe pământ, cântare de 
biruinţă aducem ie, Bunule: Sfânt, Sfânt, Sfânt eşti, Dumnezeul nostru...” (ibid., 
P. 57); „Noi, cei muritori, îndrăznind să aducem cântarea slugilor Tale celor ce sunt 
duhuri, zicem: Sfânt, Sfânt, Sfânt...“ (ibid., p. 58); „Cel ce în pântece fecioresc ai 
încăput şi de sânurile Tatălui nu Te-ai despărţit, Hristoase, Dumnezeule, cu îngerii 
primeşte-ne şi pre noi care strigăm ţie: Sfânt, Sfânt, Sfânt eşti, Dumnezeul nos- 
tru...” (ibid., p. 59); „Spre cer inimile având, cetelor îngereşti să urmăm şi cu frică 
la Cel ce nu ia mită să cădem, laude de biruinţă strigând: Sfânt, Sfânt, Sfânt eşti, 
Dumnezeul nostru...” (ibid., p. 60). 

firii omeneşti, care nu este doar făgăduită pentru viaţa de 
dincolo, ci este inaugurată deja, hic et nunc. Momentul cul- 
minant al acestei îndumnezeiri este comuniunea euharistică, 
în care Dumnezeu Însuşi Se face hrană pentru noi şi ne pre- 
face prin unire. 

Dar această înălţare a lui Hristos, la care luăm parte încă 
de pe acum (Efes. 2, 4-6; Evr. 12, 22-24) nu are nimic comun 
cu înălţările individualiste şi privilegiate ale iluminaţilor din 
platonism, din misteriile greceşti sau din religiile Indiei. Con- 
templarea acestora este singuratică, este „o fugă a celui sin- 
gur către Singurul”50, o suită de evaziuni din ce în ce maj 
depărtate, o ignorare şi un refuz al materiei (care ori repre- 
zintă răul, ori nu există defel), o totală dezincamare. Căile 
acestor ascensiuni vor fi ori ascetismul sau extazul, ori filo- 
sofia sau iniţierea în rituri secrete, toate acestea în contextul 
unei transmigrări nesfârşite3l. 

Faţă de aceste concepţii ale salvării ca evadare, doar doc- 
trina creştină a Înălţării este legată de un scop dumnezeiesc 
privitor la lumea însăşi, lume pe care „Dumnezeu atât a iubit-o...“ 
(loan 3, 16). Numai Înălţarea creștină se leagă, în cadrul icono- 
miei mântuirii, de prezenţa lui Hristos în slavă în Biserică, 
prezenţă realizată întru Duhul Sfânt, în plenitudinea darurilor 
Sale, prezenţă tainică, dar reală şi perceptibilă simţurilor cură- 
tite. Numai Înălţarea creştină precede Pogorârea Duhului dum- 
nezeiesc în Biserică, determină dimensiunea cerească a vieţii 
liturgice şi sacramentale, condiţionează, în sfârşit, mărturia 
misionară a Bisericii în lume. „Hristos S-a suit mai presus de 
toate cerurile, ca pe toate să le umple” spune Sfântul Pavel 
(Efes. 4,10), să le umple deci cu Prezența Sa de-viață-dătă- 
toare întru Duhul Sfânt. 


30. Plotin, Enneade, VI, tr.9, c.9 şi Il, tr.7 3.34. 
31. Cf. H. de Lubac, Catholicisme, Paris, 1947: cap.V „Le christianisme et 
l'histoire, doctrines d'evasion”, pp.107-110. 

„Doar în măsura în care Hristos S-a suit mai presus de 
toate cerurile, poate pe toate să le umple, scrie Pr. Danielou. 
Adică, numai înălţat mai presus de toată făptura, harul care 
este în EI se poate extinde la întreaga făptură”32. 

Asemenea Înălţării lui Hristos, înălţarea noastră liturgică și 
sacramentală inaugurată în taina cultului nu este o evadare 
din lumea aceasta. Dimpotrivă, doar în măsura în care sus vom 
avea inimile, în care vom participa la procesiunea sacerdotală 
pe urmele Arhiereului şi Înaintemergătorului, doar în măsura 
în care vom pătrunde în viziunea intimităţii lui Dumnezeu vom 
putea da o mărturie autentică şi vesti ceea „ce era de la ince- 
put, ce am auzit, ce am văzut cu ochii noștri, ce am privit și 
mâinile noastre au pipăit despre Cuvântul vieții, şi Viaţa s-a 
arătat şi am văzut-o...” (| loan 1, 1-2). 

«ată de ce chemarea (sus să avem inimile) nu este atât o 
chemare de a ne desprinde de pământ, cât de a deveni con- 
ştienţi de natura Bisericii și de scopul adunării euharistice: 
„Cum să nu mă intereseze cerul - spunea Sfântul loan Gură de 
Aur - când eu sunt în contemplarea Stăpânului cerului, când 
eu însumi devin cer?” Vom veni, Tatăl Meu și cu Mine, şi Ne 
vom face locaș la el (loan 14, 23). Această chemare este în 
acelaşi timp o exigenţă. Nu este loc în această FEuharistie ce- 
rească pentru cei rămași pe pământ („să ne temem de a rămâne 
pe pământ“, mai spune Sfântul loan Gură de Aur), încât până 
şi prezenţa noastră (fără vrednicie) ne este imputată, ca o 
osândă. lar când cerul, şi prin el, noi toţi, întreaga adunare, dă 
răspunsul: „Avem, către Domnul”, atunci se săvârşeşte jude- 
cata noastră. Căci nu-ţi poţi înălța inima către Domnul în acea 
clipă dacă nu te-ai îndreptat și dacă nu te îndrepţi către El în 
toate zilele vieţii tale, dacă nu măsori mereu pământul cu 
măsura cerului»35. 


32. J. Daniélou, op.cit., p.166. 
33. A. Schmemann, op.cit., p.16. 

La temelia mărturiei misionare se află trăirea personală a 
vieţii Bisericii; condiţia acestei trăiri este vederea lui Hristos, 
întâlnirea cu Hristos Care, prezent printre noi, nu încetează de 
a şedea în slavă de-a dreapta Tatălui. Tema biblică a Înălţării 
este şi cea a preoţiei cereşti a lui Hristos, constituind în primul 
rând o categorie teologică esenţială a vieţii liturgice a Bisericii. 
Ele condiţionează totodată și edificarea unei teologii ortodoxe 
a evanghelizării în afară, ca şi a slujirii pastorale înlăuntru, a 
întregii mijlociri sacerdotale şi împărăteşti a Bisericii în lume. 
Aceste două dimensiuni, cea liturgică şi cea misionară, sunt 
legate în fiinţa lor lăuntrică. Ele reprezintă firea însăşi a Bise- 
ricii, care constă în primul rând în a te ruga şi a te avânta spre 
întâlnirea cu Hristos preaslăvit în elanul nestăvilit al adorării; 
în al doilea rând, în a întrepătrunde pământul cu cerul, în a înălța 
pe fiecare om către destinul său veşnic. Rugăciunea Bisericii 
nefiind închisă în sine, ci îmbrăţișând întregul univers, misi- 
unea Bisericii nu are nici ea alt scop decât pe acela de a înălța 
pe toţi oamenii la slăvirea şi închinarea Prea Sfintei Treimi. 


IV 


CUM SE SITUEAZĂ HRISTOS ŞI SFÂNTUL DUH 
UNUL FAŢĂ DE CELĂLALT ÎN LITURGHIE? 


Ne bucurăm astăzi de roadele unei profunde înnoiri litur- 
gice şi teologice. Unul din rezultatele acesteia ar fi trecerea de 
la o concepţie îngustă hristomonistă a liturghiei - concepută 
doar ca actualizare a unicei jertfe mântuitoare a lui Hristos (cu 
excluderea oricărei referiri conştiente şi elaborate la Tatăl şi 
la Sfântul Duh) - la o viziune vădit treimică a Euharistiei, taină 
a adunării eclesiale, venire a Împărăției treimice în lume. 

Un alt rezultat al înnoirii teologice a Bisericilor noastre este 
perspectiva eclesiologică a Euharistiei şi a structurilor sale: 
relaţia Euharistiei cu Biserica, cu clerul acesteia, cu laicatul, cu 
mărturia catehetică şi misionară. 

În sfârşit, însăși dihotomia hristologie/pnevmatologie este 
pusă în discuţie şi depășită, într-un mod determinant, aşa cum 
putem constata în diferitele categorii ale dialogului ecumenic, de 
pildă Grupul de la Dombes, ori dialogul catolic-ortodox desfășu- 
rat sub egida Secretariatului pentru Unitate al Vaticanului înce- 
pând cu 1972, şi mai ales „Cincizecimea” din 1980, de la Rhodos. 

Tema generală a Săptămânii Liturgice de la Saint Serge 
din anul acesta, „Hristos în liturghie”, are, deci, o importanţă 
capitală şi este, în acelaşi timp, o temă dificil de mânuit, căci 
pare, la prima vedere, un adevăr bătător la ochi, o tautologie, 
şi există riscul de a trece pe alături de punctul sensibil, dar 
esenţial. lată de ce am dorit să-mi precizez subiectul: „Hristos 
şi Duhul Sfânt în raporturile lor reciproce”. În realitate, mă voi 

strădui de asemenea să situez contextul treimic şi finalitatea 
„patrocentrică” a Euharistiei şi a Bisericii. Amploarea subiectu- 
lui şi complexitatea sa mă vor constrânge să mă limitez la o 
expunere destul de schematică a câtorva teze fundamentale 


care ar merita, fiecare în parte, să fie completate și dezvoltate. 


LOCUL DUHULUI SFÂNT ÎN TAINA LUI HRISTOS 


Taina lui Hristos, Cuvântul veşnic şi întrupat, Dumnezeu- 
Omul şi Domnul slavei, este o taină nedespărţită de Duhul 
Sfânt. Acesta odihneşte peste Fiul din veșnicie şi Îl umple 
deplin pe lisus încă din prima clipă a Întrupării Sale la Nazaret 
şi până în momentele Crucii, Învierii şi Înălţării. Întreaga viaţă 
a lui lisus este „constituită” de prezenţa Duhului Sfânt, înce- 
pând cu zămislirea feciorelnică de la Nazaret. lisus a fost alcă- 
tuit, format, purtat de Duhul Sfânt, însufleţit de Duhul, ascul- 
tând de Duhul, mânat de Duhul. 

Sfântul loan Gură de Aur aminteşte că „lisus Hristos este 
duhovnicesc, căci Duhul Însuşi L-a zidit” (Om. XV in Hebr. 2, 
PG 63, 119). Dar, o dată cu aceasta şi de acum înainte, lisus 
este Dătătorul Duhului, mai întâi ca o pregustare, în firea Sa 
pământească, apoi şi deplin, în slavă, în misiunea cincizeci- 
mică asupra lumii. 

Nu se poate disocia, așadar, viaţa lui lisus de prezenţa 
Duhului. Aceasta nu este nici secundară, nici consecutivă, ci 
„constitutivă” tainei lui Hristos Mântuitorul şi tainei Hristosului 
„total”, adică tainei Bisericii. 

Taina lui Hristos nu trebuie restrânsă la cadrul vieţii Sale 
pământești. lisus este viu în slava Tatălui, El este prezent în 
Biserica pe care o însufleţeşte și pe care o păstrează în Duhul. 
Hristologia creştină este, deci, o hristologie „extensivă”, reca- 
pitulând în ea întreaga istorie umană şi cosmică, istorie sfântă 

care culminează în taina Bisericii. Aceasta nu poate fi exte- 
rioară nici lui Hristos, nici lucrării mântuirii. 

Aş dori să amintesc aici viziunea teologică a Hristosului 
total pe care o dezvoltă Fericitul Augustin şi al cărei ecou se 
face şi Pr. Georges Florovsky („Le Corps du Christ vivant”, în 
La Sainte EgJise Universelle, Neuchâtel, 1948, p. 9-57, îndeo- 
sebi p. 21). 

O hristologie extensivă trebuie să „recapituleze” deveni- 
rea Bisericii, a cultului şi a teologiei sale, înglobând totodată 
şi destinul omului creat după Chipul Cuvântului Întrupat şi 
chemat la dumnezeiasca asemănare. Este evident că rolul Du- 
hului Sfânt nu este nici secundar, nici exterior, în zidirea tainei 
Hristosului total. El continuă, în timpul Bisericii - Trup al lui 
Hristos -, ca şi în devenirea omului - chemat să fie hristos după 
har -, aceeași lucrare epifanică de manifestare a lui Hristos 
ascuns kenotic şi totodată glorificat, în istorie şi în viaţa lăun- 
trică a lui lisus, în care Duhul Sfânt lucra pururea. 


EUHARISTIA, CULT TREIMIC 


Să trecem acum la Euharistie, momentul central al cultu- 
lui pe care Biserica îl închină Sfintei Treimi, manifestare ple- 
nară a Bisericii, ea însăşi taină a mântuirii şi a Noului Legă- 
mânt. Nu este fără rost să spunem că Euharistia - şi corespon- 
dentul său tainic din rugăciunea inimii - constituie locul cen- 
tral, punctul de forţă al identităţii spirituale a Bisericii. Abia 
atunci când se roagă îşi manifestă Biserica (şi omul, dealtfel) 
adevărata sa identitate, în relaţia de comuniune cu Treimea 
cea veșnică. Cultul eclesial este astfel liturgic şi treimic prin 
excelenţă, prin însăşi firea sa. A evoca Treimea înseamnă, pe 
de o parte, a vorbi despre taina comuniunii treimice a Persoa- 
nelor dumnezeiești, despre nesfârşita şi veșnica mișcare de 
iubire şi de comuniune. Înseamnă, pe de altă parte, a pătrunde 

înlăuntrul cercului treimic şi a descoperi că relaţiile trinitare 
ale Persoanelor divine privesc lumea creată, omul, şi că Bise- 
rica însăşi dăinuie creând relaţii specifice cu Tatăl, prin Fiul, 
în Duhul Sfânt. Fiecare din aceste relaţii le cuprinde şi le 
determină pe toate celelalte şi exprimă în mod specific tota- 
litatea comuniunii treimice. 

A trăi dimensiunea treimică a Euharistieil înseamnă a 
descoperi şi a vesti că de la Întruparea Cuvântului şi de la 
Cincizecimea Duhului, între taina Treimii şi destinul omului nu 
mai este nici o distanţă; înseamnă a descoperi că „Treimea 
este programul social al omului” (Fedorov), că existenţa umană 
cea mai concretă este o ucenicie a iubirii dumnezeieşti, care 
„S-a vărsat în inimile noastre prin Duhul Sfânt” (Rom. 5, 5). În 
termenii Bisericii, iubirea treimică se numeşte, pe de o parte, 
sobomicitate, prin dăruirea de către Duhul a armoniei şi a 
umanităţii lăuntrice (Fac. 1, 14); se mai numeşte şi compasiune 
şi milostivire în deschiderea inimilor către aproapele, către cel 
sărman şi către cel suferind. 

Învățătura Sfântului loan Gură de Aur despre corespon- 
denţa dintre taina fratelui şi taina altarului este semnificativă 
în acest sens. 

Pentru Sfântul loan Gură de Aur, iubirea frăţească şi milos- 
tivirea constituie împreună o prelungire a tainei lui Hristos 
trăite în Euharistie. Acest cuvânt „prelungire” este chiar prea 
şters şi evocă o relaţie exterioară, de la cauză la efect. Or, ar 
trebui spus că pentru Sfântul loan Gură de Aur, grija şi răspun- 
derea faţă de cel sărman sunt înscrise în miezul tainei 
Euharistiei?. 


1. A se vedea Pr. B. Bobrinskoy, „Confession de foi trinitaire et consecra- 
tions baptismales et eucharistiques dans les premiers siècles”, in La Liturgie, 
expression de la foi, Roma, 1979, p. 57-67. 

2. A se vedea Pr. B. Bobrinskoy, „L'Esprit du Christ dans les sacrements chez 
Jean Chrysostome et Augustin”, în Jean Chrysostome et Augustin, Paris, 1975, 
îndeosebi p. 272-276. 

incă de la originile creştinismului, structura rugăciunii eu- 
haristice corespunde legilor rugăciunii şi ale credinţei Bisericii. 
Rugăciunea euharistică este adresată, fără excepţie, Tatălui, 
către Care se întoarce Biserica, ca într-o continuare a Rugăciu- 
nii Împărăteşti a lui lisus Însuşi: „Ava, Părinte”, „Tatăl nostru”. 
Către Tatăl se întoarce Biserica atât in rugăciunile sale de 
mulţumire (euharistie) cât şi în cele de mijlocire. De la Tatăl 
primeşte harul vieţii celei noi, har pe care, la rândul său, îl împăr- 
tăşeşte oamenilor. „Tatăl nostru” reprezintă într-adevăr, împre- 
ună cu împărtăşirea, momentul culminant al tainei euharisti- 
ce, în care Biserica se constituie într-o atitudine filială. 

Rugăciunea se lărgeşte spre a primi prezenţa Fiului şi a 
Duhului o dată cu Cincizecimea. Mijlocirea lui Hristos cel înviat 
este deplină în plenitudinea Duhului: „Preoţii, urmaşi ai Apos- 
tolilor - ne spune Sfântul lrineu de Lugdun - înfăţişează calea 
celor mântuiţi şi treptele urcuşului lor: prin Duhul se înalţă la 
Fiul, prin Fiul, la Tatăl, iar Fiul, la sfârşit, va preda Tatălui 
împărăţia, aşa cum ne învaţă Apostolul (| Cor. 15, 24)%5. 

Tot astfel, Sfântul Vasile al Cezareii: „Prin urmare, drumul 
cunoaşterii lui Dumnezeu porneşte de la Duhul cel unul, 
(trece) prin Fiul cel unul (şi ajunge) la Tatăl cel unul. Şi invers, 
bunătatea, sfinţenia şi demnitatea împărătească (pornesc) de 
la Tatăl, (trec) prin Fiul cel unul şi ajung la Duhul”4. 

Deci, dacă Tatăl este țelul și principiul mântuirii și al cul- 
tului eclesial, Fiul și Duhul sunt mijlocitorii unici şi necesari. 

Mijlocire ascendentă, în care Hristos Se roagă întru Duhul, 
iar Duhul suspină (Rom. 8, 23 şi Gal. 4, 6) şi Se bucură (Luc. 
10, 21) întru Hristos. După cum Biserica se va identifica cu 
Hristos, al Cărui trup este, sau cu Duhul, Căruia Îi este Templu 
- iar noi ştim în ce chip coincid aceste două prefigurări ale 


3. Adv. Haer., V, 36,2. 
4. Despre Duhul Sfânt, 18,47; trad. rom. PSB 12, p. 62. 

Bisericii (cf. loan 2, 21 şi Cor. 6, 19) -, Biserica fie va implora 
venirea Duhului Mângâietor, alăturându-se epiclezei perma- 
nente a Arhiereului lisus (loan 14, 16), fie va vesti şi va slăvi 
venirea Domnului Înviat: „Duhul și Mireasa zic: Vino, Doamne 
lisuse!” (Apoc. 22, 17 şi 20). 

Dar şi mijlocire descendentă, a Fiului şi a Duhului, „pogo- 
rându-se de la Părintele luminilor”, de la Care „Toată darea 
cea bună și tot darul desăvârşit este” (Iac., 1, 17). Fiecare din- 
tre Persoanele dumnezeieşti dăruiește şi este dăruită, trimite 
şi este trimisă, dar întotdeauna într-un mod unic şi care Îi este 
propriu. Tatăl şi Fiul trimit pe Duhul, Care Le este propriu, în 
Cincizecimea istorică şi în Cincizecimea permanentă; aceasta 
are drept urmare misiunea, expansiunea Bisericii în istorie, în 
lume. Tatăl şi Duhul arată pe Fiul în Întrupare şi în Paştile is- 
toric, cât şi în actualizarea eclesială a acestora. Hristosul 
istoric şi preaslăvit înglobează, recapitulează Biserica, o adună 
şi o arată. În sfârşit, Hristos şi Duhul ne introduc în Casa 
Tatălui (loan 14, 2-3) şi introduc pe Tatăl în locașul inimii 
omeneşti (loan 14, 23). 


EUHARISTIA 
POMENIRE A MÂNTUITORULUI ŞI A LUMII 


Continuând lectura treimică a rugăciunii euharistice, vom 
descoperi locul propriu al Domnului Înviat. lisus este obiectul 
memorialului euharistic, al anamnezei; în faţa Tatălui şi în faţa 
lumii, Biserica evocă întru Duhul întreaga lucrare mântuitoare 
a Domnului, dar evocarea se produce şi în sens invers, cuprin- 
zând cosmosul, creaţia, întreaga omenire proiectată în Hristos, 
recapitulată şi restaurată în El. Regăsim aici noţiunea de „hristo- 
logie extensivă”. Aceasta înseamnă că Paştile mântuitoare pe 
care Biserica le comemorează reprezintă nucleul istoriei lumii, 
destinul său cel mai real şi hotărâtor. Biserica mulţumeşte 

Tatălui pentru lisus şi Îl pomeneşte. În puterea Duhului, această 
memorie a Bisericii este creatoare, transcende spaţiul și tim- 
pul, ne face contemporani cu lisus al istoriei, cu Cuvântul cre- 
ator, cu Domnul răstignit şi înălțat în slavă la dreapta Tatălui, 
cu Cel care este, care era şi care vine. Încercările prin care 
trec creştinii din spatele tuturor cortinelor de fier ale lumii ne 
fac mai sensibili faţă de memorialul eclesial şi cosmic al crucii 
şi al Patimilor Celui care recapitulează şi sublimează în El 
toată suferinţa umană, Cel care va șterge orice lacrimă. Cita- 
tul următor va fi mai elocvent decât cuvintele mele teologice: 
„Acum ne aflăm pe Golgota şi Hristos este pus pe cruce... Acum, 
în fiecare fiinţă răstignită, în fiecare fiinţă care suferă, este 
răstignit Hristos... Şi iată că toate aceste răstigniri le vedem că 
dau roade, iată învierea care începe. Astăzi, Golgota se află în 
Rusia și acolo unde este Golgota, acolo este şi Învierea” (Pr. 
Dimitri Doudko, L'esperance qui est en nous, Paris, 1976, p. 
155-136 şi 74, 113, 183). Dar, adaugă Pr. Doudko, „Cel care 
nu ia parte într-un fel sau altul la suferinţe, acela nu are drep- 
tul să vorbească de înviere...” (p. 183). Aceasta este deosebit 
de adevărat pentru ceea ce spuneam, de a actualiza în 
Euharistie Patima mântuitoare a Domnului. 

Este necesar ca pomenirea lui Hristos să se extindă la 
pomenirea sfinţilor, a defuncţilor, a celor suferinzi, a celor vii, 
a tuturor mădularelor Trupului lui Hristos. Este necesar ca 
pomenirea lui Hristos Cel dumnezeiesc, istoric și total, să cul- 
mineze cu comuniunea euharistică. Aceasta ne introduce toto- 
dată în prezenţa faţă către faţă a Domnului Înviat, Care ne 
devine mai intim şi mai lăuntric decât tot ce avem noi mai 
lăuntric. Dar comuniunea euharistică înseamnă totodată viaţă 
comună şi impărtăşire cu toate mădularele Trupului lui Hristos, 
sfinţii, defuncţii, cei vii; comuniunea euharistică realizează 
deci prezenţa reală şi sacramentală a întregii Biserici, în totali- 
tatea şi deplinătatea credinţei sale, a tradiţiei şi sfinţeniei sale. 

Toate acestea sunt cufundate în Trupul şi Sângele euharistic pe 
care le asimilăm şi care ne asimilează (V. Nicolae Cabasila, Viaţa 
în Hristos, 1, IV, P.G. 150, 593 BC, trad. fr. Broussaleux, p. 108). 


DUHUL SFÂNT ÎN EUHARISTIE 


În liturghie şi în ştiinţa liturgică, epicleza este cea care a 
devenit treptat şi aproape exclusiv momentul pnevmatologic 
prin excelenţă, indicând intervenţia Duhului Sfânt pentru sfin- 
ţirea Darurilor şi prefacerea lor în Sfânt Sângele şi Trupul lui 
Hristos. De fapt, rolul Duhului Sfânt în Euharistie depăşeşte 
cadrul respectivei formule. Euharistia Bisericii (şi Biserica 
euharistică) este în întregime epicleză-invocare, așa cum este 
în întregime memorial. Aceste momente nu se pot juxtapune 
sau, în orice caz, această juxtapunere nu poate fi prea rigidă, 
aşa cum nu poate fi rigidă juxtapunerea Paşti-Cincizecime. 
Lucrarea Duhului nu se restrânge la un moment (Cincizecime, 
epicleză), ci implică o durată, o permanenţă, o stare, o atitu- 
dine nouă, caracteristice timpului și fiinţei Bisericii. 

Aşa cum în timpul Întrupării Cuvântului, Duhul Sfânt nu 
Se întrupează, ci pătrunde firea omenească a Cuvântului de 
care este în veci nedespărţit, tot aşa, în timpul Bisericii, Duhul 
Sfânt nu face obiectul unui memorial festiv sau euharistic, ci 
constituie puterea, harul însuși al memorialului și al prezenţei 
lui Hristos în Biserică. 

Duhul Sfânt nu este doar darul lui Hristos, a Cărui venire 
ar fi o consecinţă a Paştilor mântuitoare, ci El Îl pătrunde lăun- 
tric, săvârşindu-l întruparea, „constituindu-l” taina, manifestân- 
du-l prezenţa în faţa oamenilor oamenilor, împlinindu-l strălu- 
cirea şi slava. Duhul Sfânt este în acelaşi timp şi Persoană 
negrăită şi dar dumnezeiesc, care-şi ascunde chipul şi numele. 
Taină ascunsă în lisus şi plenitudine a tuturor calităţilor şi 
energiilor Sale. Hristos Cel viu, luminos, blând, sfânt, înţelept. 


HRISTOS ŞI SFÂNTUL DUH ÎN LITURGHIE 101 


Toate atributele lui lisus constituie roadele Duhului, despre 
care va vorbi Sfântul Pavel (Gal. 5, 22-24) şi care sunt mani- 
festările puterii Duhului în sfinţi. 

Astfel, dacă Duhul lui lisus Îl manifestă şi Îl constituie 
trupeşte din Fecioară, același Duh compune și mădularele 
risipite ale trupului eclesial al lui lisus Însuşi adunându-le într-un 
singur Om nou. Duhul este, deci, puterea de a aduna laolaltă 
oamenii în Biserică, în unitatea „fiilor lui Dumnezeu cei imprâş- 
tiati” (loan 11, 52). 

În sfârşit, Duhul Sfânt reprezintă, pentru toate timpurile, 
puterea cincizecimică de expansiune misionară a adunării eu- 
haristice până la marginile pământului, chiar şi până în întu- 
nericul iadului unde, de acum înainte, „lumina luminează în 
întuneric și intunericul nu a cuprins-o” (loan 1, 5). 

Alternanţă neîncetată a expansiunii și a reîntoarcerii în 
sine, a dilatării şi a contractării, asemenea ritmurilor respira- 
tiei şi inimii. Aceste imagini naturale ale ritmurilor umane sunt 
întrutotul potrivite pentru a exprima lucrarea Duhului dum- 
nezeiesc, care însufleţeşte trupul total al lui Hristos, Biserica, 
aşa cum însufleţeşte trupurile individuale, create şi destinate 
să fie după chipul lui Hristos. 

În legătură cu Duhul Sfânt în Euharistie, am vorbit despre 
„Cincizecimea perpetuă”. Putem adânci această temă, deslu- 
şind în Cincizecime timpul unic de așteptare a Duhului (Luc. 
24, 49, Fac. 1, 4), de comuniune prealabilă (Fac. 1, 14). Aceasta 
corespunde foarte bine epiclezei, sau mai curând diferitelor 
epicleze ale Euharistiei, dinaintea sfințirii sau dinaintea comu- 
niunii euharistice. 

Pe de altă parte, pogorârea însăşi a Duhului sfinţitor peste 
Apostoli corespunde, în taina euharistică, îndoitei pogorâri a 
Duhului Sfânt peste daruri şi peste credincioşi. În realitate, 
pogorârea este una singură, iar rodul său este sfinţirea ele- 
mentelor în vederea sfințirii credincioşilor, în vederea prefacerii 

acestora în trupul îndumnezeit al lui Hristos. Să amintim aici 
importanţa realismului sacramental al Sfinţilor Părinţi. Comu- 
niunea euharistică este, deci, comuniune cu Trupul dătător de 
viaţă al Mântuitorului, „plin de foc şi de Duh Sfânt” (Sfântul 
Efrem Sirul, Sermon sur la Semaine sainte, Ed. Lamy, vol. |, 
Malines, 1885, p. 415 şi urm.), este comuniune cu Duhul Sfânt 
(2 Cor. 13, 13), după cum ne învaţă multe din rugăciunile 
liturghiei bizantine. Duhul Sfânt ne introduce în intimitatea 
vieţii treimice, prin Hristos, către Tatăl; în viaţa noastră se 
instaurează o relaţie inefabilă, dar totodată esenţială cu Duhul 
dumnezeiesc. 

Duhul este marele Înaintemergător al lui lisus, Căruia Îi 
pregăteşte venirea în inimile noastre; El se ascunde în spatele 
propriilor Sale daruri: starea cea nouă de har, de blândeţe şi 
de bucurie, de bună mireasmă a lui Hristos, al Cărui parfum 
este Duhul. Duhul Sfânt reprezintă, în sfârșit, taina persoanei 
umane, a fiinţei umane devenite în sfârşit persoană, după 
chipul unicului Ipostas al Cuvântului Întrupat; în această per- 
soană umană, Duhul Se contopește, Se ascunde şi Se afirmă, 
rugându-Se în noi (Gal. 4, 6 şi Rom. 8, 26) şi noi în El (Rom. 
8, 15), desţelenind în fiinţa noastră un spaţiu mereu crescând 
în care să se instaureze Împărăţia lui lisus, în care „nu mai 
trăiesc eu, ci Hristos trăiește în mine” (Gal. 2, 20). 

Relaţie a lui Hristos şi a Duhului Sfânt în Euharistie. Dar 
reciproc permanent făcut Bisericii spre a o menţine în fiinţă, 
în mişcare şi în viaţă. (Fac. 17, 28, aplicat în mod simetric 
trilogiei sacramentale de către Nicolae Cabasila: a se vedea 
Viaţa în Hristos, 1, |, PG 150, 501-504, trad. fr. p. 27). Duhul 
pregăteşte în noi un spaţiu nesfârşit de primire, ne constituie 
ca templu al divinității, strigă El Însuşi în noi „Vino, Doamne 
lisuse”, „Maranatha”, „Ava, Părinte”. Domnul înviat ne împăr- 
tăşeşte din nou Duhul Său ca la creaţie şi ca la Înviere: „Luaţi 
Duh Sfânt”. 

TAINA TATĂLUI 


În sfârşit, rugăciunea unică pe care lisus o murmură întru 
Duhul şi Duhul întru lisus este Ava, Părinte. „Tatăl nostru” este 
cu adevărat punctul culminant al tainei euharistice, în care se 
realizează şi se reinnoieşte paternitatea inaugurată la botez. 
În permanenţa prezenţei Duhului lui lisus în inimile noastre, 
strigătul lui lisus se înalţă în sfârşit din străfundurile fiinţei 
noastre: Părinte. Părintele ceresc nu este nici străin, nici exte- 
rior comuniunii care se inaugurează în Euharistie, ci este autorul 
acesteia și în același timp punctul său culminant. Atunci când 
chemarea către Tatăl urcă din inima omului, acesta îşi redes- 
coperă în sfârșit adevărata sa identitate. Duhul lui lisus, care 
se revarsă în noi la Euharistie, ne întredeschide inima Stă- 
pânului, făcându-ne să ne aprindem la atingerea rugului de 
iubire care arde în ea. În Biserică, rugăciunea lui lisus (Tatăl 
meu) se extinde la întreaga familie umană (Tatăl nostru), în 
primul rând comunitatea (loan 17), apoi celelalte oi care se 
află încă în afara staulului dumnezeiesc. Euharistia ne face 
astfel să pătrundem, prin inima lui lisus, până la rugul aprins 
al Duhului unde se hotărăşte soarta lumii pe care o poartă 
Tatăl în mâinile Sale: „Atât de mult a iubit Dumnezeu lumea”. 


V 


SENSUL PASCAL AL BOTEZULUI 


INTRODUCERE 


Acest studiu doreşte să precizeze, în prima sa parte, sem- 
nificația fundamentală a botezului creștin, relația sa cu taina 
lui Hristos mort şi înviat, dimensiunea sa „cincizecimică”, 
simbolismului său sacramental şi rostul catehezei Bisericii 
primare. A doua parte este consacrată studiului structurii pas- 
cale a liturghiei baptismale, de-a lungul etapelor succesive ale 
ritualului botezului. Un capitol suplimentar tratează dificila 
problemă a Mirungerii şi a relației sale cu botezul propriu-zis 
în tradiția ortodoxă, botezul copiilor şi finalitatea euharistică 
a botezului. 

După părerea noastră, punctul de plecare “pascal” și „cinci- 
zecimic” al acestui studiu al botezului este cel care permite 
sesizarea a ceea ce este esenţial în tradiţia ortodoxă, deslu- 
şirea experienţei mereu reinnoite a bucuriei şi luminii pascale 
în profunzimea vieţii Bisericii şi a sfinţilor săi, încă din prima 
clipă a catehezei baptismale şi până în ultima clipă a vieţii 
celui botezat, când „trece” de la moarte la viaţă. Desigur, o 
întreagă credinţă şi tradiţie ortodoxă se află în spatele acestui 
demers, tradiţie ce nu este resimţită ca o constrângere şi care 
nu împiedică defel spiritul de căutare şi de deschidere, în 
strădania comună a creştinilor încă divizați de a ajunge la o 
convergenţă crescândă şi la reînnoirea sacramentală şi spiri- 
tuală comună. 

A 
PAŞTE ŞI BOTEZ. SIMBOLURI ŞI PLENITUDINE 


1. Taina lui Hristos cel inviat 


Întreg mesajul, esenţa însăşi a creştinismului se pot con- 
densa în acest strigăt biruitor al Bisericii în noaptea de Paşti: 
„Hristos a înviat! Adevărat a înviat!”. De acum înainte, lisus din 
Nazaret Se arată lumii învăluit de lumina pascală; prin credinţă, 
creştinii sunt martorii lui Hristos cel inviat, a Cărui prezenţă o 
experiază în cult şi în taine şi al Cărui chip li se dezvăluie în 
comuniune şi slujire. Toată teologia creştină, tot tezaurul bimi- 
lenar al tradiţiei nu este decât o neîncetată meditaţie asupra 
acestui „singur lucru trebuincios”, la toate nivelurile şi în toate 
registrele culturii creștine: în teologia sinoadelor, în exegeza 
scripturistică, în teologia cultului și a tainelor, în imnografia 
creştină, în experienţa duhovnicească a sfinţilor. Mereu şi pre- 
tudindeni, taina lui Hristos este faptul creștin prin excelenţă în 
care își află convergenţa toate simbolurile și din care izvorăște 
întreaga bogăţie a tradiţiei Bisericii. În Biserică, totul se referă la 
Hristos, totul se definește prin El: limbajul teologic, ca și icoana 
sau cultul îşi au temeiul lor hristologic. Dacă limbajul omenesc 
poate fi de acum înainte adecvat obiectului său, dacă omul 
reinnoit prin Duhul Sfânt poate „vorbi” Tatălui, poate vorbi 
despre Hristos, poate vorbi în Duhul Adevărului şi al Vieţii, 
aceasta este cu putinţă numai deoarece Cuvântul lui Dumnezeu 
a asumat firea omenească în întregime şi a reiînnoit-o în Sine. 

În centrul tainei lui Hristos şi a lucrării Sale istorice de 
mântuire se află deci taina pascală, taina iubirii jertfelnice a 
Sfintei Treimi, taină unică, ce se descoperă în patimile și 
preaslăvirea lui lisusl, în chenoza şi slava Fiului lui Dum- 


1. Cf. tema „Proslâvirii” din Evanghelia a IV-a. în special loan 12, 23-33; 13, 
31-32; 17, 1-5. 

nezeu2, în „trecerea” - Pascha - de la moarte la Înviere. Para- 
dox, mai degrabă decât contradicţie, a cărui depășire se reali- 
zează inefabil în crucea biruitoare, în mormântul dătător de 
viaţă, în pogorârea în slavă la iad, în rănile trupului înviat. 
Tocmai această unitate a tainei mântuitoare este exprimată 
de simbolismul întreitei afundări (moartea) și al ieșirii (învi- 
erea) catehumenului din apa botezului. 

Dincolo de limbajul teologic sau liturgic, viaţa creştină 
poartă ea însăşi pecetea inefabilă a unei relaţii fundamentale 
cu Hristos, prin lucrările mântuitoare care-l încorporează pe 
creștin în istoria însăși a mântuirii. Este astfel necesar ca 
treptele iniţierii creştine să fie situate de la bun început în 
această perspectivă hristologică şi pascală. Taina lui Hristos 
cel înviat, cuprinsă şi trăită în tainele creștine prin puterea 
Sfântului Duh, este prefigurată în semnele şi instituţiile Vechiu- 
lui Legământ și „implinită” în „istoria mântuirii” de către Hristos. 


2. Duhul Celui inviat 


Taina lui Hristos este o taină totală. Nu poţi vorbi despre 
ea fără a include revelaţia Sfântului Duh, ca prezenţă perso- 
nală şi în acelaşi timp ca dar al prezenţei treimice. 

Potrivit firii Sale omeneşti, Domnul este uns, plin de Duh 
Sfânt încă de la zămislirea Sa feciorelnică. Porumbelul de la 
lordan nu inaugurează prezenţa Duhului în lisus, ci Îl manifestă 
ca atare lumii. Întreaga viaţă a lui lisus este o viaţă plină de 
har şi de Duh Sfânt. Cu aceasta, ajungem la cuvântul Evan- 
gheliei, despre Pruncul „ce sporea cu ințelepciunea şi cu vârsta 
și cu harul la Dumnezeu și la oameni”. 

Sporire şi plinătate: nici unul din aceşti doi termeni nu 
poate lipsi. Prezenţa Duhului în lisus este atât semnul supu- 
nerii filiale, cât şi al deplinei intimităţi a lui lisus cu Tatăl. Duhul 


2. Filip. 2,9. 

Sfânt este în Hristos Duhul Tatălui, Cel care Îl pătrunde pe lisus, 
Care-L duce în pustie, întărindu-L totodată spre a mărturisi 
Cuvântul Evangheliei. lisus este pătruns de Duh, I Se supune, 
în Duhul vorbeşte, făptuieşte, învaţă, Se roagă, vindecă, alungă 
demonii, în Duhul Se aduce ca jertfă, Se sfinţeşte, iar această 
jertfă este bineplăcută Tatălui în Duhul5. Dăruindu-Şi viaţa, lisus 
dăruiește Duhul Însuşi, Care Se află în El4. În sfârşit, îimpăr- 
tăşirea credincioşilor de Duhul decurge din preaslăvirea lui 
lisus, este chiar semnul acesteia, chezășia şi rodul5. 

Cincizecimea istorică, perpetuată în taine, apare astfel drept 
scopul, țelul ultim al iconomiei dumnezeiești în lume: „Foc am 
venit să arunc pe pământ şi cât aș vrea să fie acum aprins!“6. 
Hristos Se întoarce la Tatăl pentru ca Duhul să Se pogoare?”. 

Darul Cincizecimii este astfel împlinirea necesară a tainei 
pascale. Dacă Duhul Sfânt este Cel care pregăteşte venirea lui 
Hristos, Care Îl vestește, Îl revelează, Îl întrupează, Îl face 
prezent în comunitatea eclezială, trebuie totodată să subli- 
niem că, printr-o mişcare inversă, începând de la Cincizecime 
Hristos este Cel care Îl roagă pe Tatăl să trimită Duhul Sfânt, 
Îl trimite El însuşi din partea Tatălui. La rândul Său, Hristos 
devine dătător al Duhului, iar acest dar se perpetuează în 
viaţa Bisericii, prin taine, într-o Cincizecime continuă și per- 
manentă8. 

Cincizecimea instaurează de acum înainte o nouă ordine, 
cea a Duhului Sfânt, şi în El cea a prezenţei sacramentale, 
„duhovniceşti”, a lui Hristos înălțat cu trupul de-a dreapta 


3. Evr. 9, 14; cf. Lossky, Essay sur la théologie mystique de l'Eglise d'Orient, 
Paris, 1944, p. 154. 

4. loan 19, 30-34. 

5. loan 20, 22 şi 7, 39. 

6. Luc. 12, 49. 

7. loan 16, 7. 

8. Cf. B. Bobrinskoy, „L'Action dynamique de l'Esprit Saint”, în Parole et 
Pain, nr. 38 (mai-iunie, 1970), p. 96-103. 

Pașştile, de la moarte la înviere, de la trupesc la duhovnicesc, 
în comuniunea eclezială în care individul devine persoană și 
se împlinește în comuniunea treimică. 

În sfârşit, anamneza euharistică ne încorporează tainei 
aceloraşi Paști ale Domnului mort şi înviat, înălţat de-a dreap- 
ta Tatălui, ne hrănește şi ne menţine în această stare, prin per- 
manenţa darurilor Duhului, în procesul de îndumnezeire întru 
Hristos, în intimitatea deja inaugurată a ospăţului Tatălui. 


3. Taină, taine și simbolism baptismal 


Tainele Bisericii vin să prelungească taina lui Hristos, cea 
din veci ascunsă și dezvăluită la plinirea vremii. Pentru Părinţii 
Bisericii, lucrările sacramentale constituie cadrul prin exce- 
lenţă al experienţei ecleziale, al cunoaşterii şi participării la 
taina lui Hristos prin Duhul Sfânt. 

„Acum, spune Sfântul Irineu din Lyon, ne învrednicim doar 
în parte de părtăşia Duhului lui Dumnezeu, ca o pregustare şi 
o pregătire spre nestricăciune, obișnuindu-ne treptat să-L pri- 
mim şi să-L purtăm pe Dumnezeu în noi; este ceea ce Apos- 
tolul numește o arvună, căci este o frântură a acestei slave 
făgăduite nouă de Dumnezeu. Această arvună ce sălășluiește 
în noi ne înduhovnicește încă de pe acum, când elementul 
muritor este absorbit de nemurire, iar Duhul care Se află în 
noi ne face să suspinăm şi să strigăm către Tatăl. Dacă încă 
de pe acum, pentru că am primit această arvună, noi strigăm 
„Ava, Părinte!”, ce va fi atunci când, înviaţi, Îl vom vedea faţă 
către faţă?...”12. 

Cateheza sacramentală caută să transmită catehumenilor 
sensul însuşi al tainei lui Dumnezeu împlinită în lisus Hristos, 
trăită în tainele Bisericii, ea însăși taina cea mare a îndurării 


12. Sfântul Irineu de Lugdun, Adv. Haer., V. 8,1; trad. fr. SC 153, 1969, p. 
93-97. 

dumnezeieşti, mântuitoare. În cadrul acestei funcţii „iniţia- 
tice” a Bisericii trebuie situat simbolismul creştin, formă pri- 
vilegiată a cultului sacramental şi liturgic, mod specific al 
prezenţei divine, al comuniunii cu Dumnezeu. Dincolo de deo- 
sebirile de şcoală şi de mentalitate, realitatea însăşi a sim- 
bolismului eclezial se impune conştiinţei creştine ca un dat 
fundamental şi ineluctabil al revelaţiei şi al credinţei; prin origi- 
nile sale, simbolismul cultual este profund biblic, astfel încât 
strădania noastră de a cerceta şi înţelege simbolurile sacra- 
mentale trebuie să aibă în vedere acest dat biblic, pentru a 
percepe duhul însuşi al Scripturii. 

Mi se pare necesar ca realitatea sacramentală tradiţională 
să fie situată într-o teologie de ansamblu a simbolului creștin. 
Simbolismul creştin este mai vast decât sacramentalismul, 
căci acesta se limitează în mod explicit la anumite acte sacre, 
în timp ce simbolismul acoperă ansamblul „limbajului“ litur- 
gic, determină comportamentul creştin, corespunde firii pri- 
mordiale a omului, bipolarităţii sale de „fiinţă” duhovnicească, 
revelează vocaţia sa ultimă, cea a transparenţei la Duhul Sfânt, 
adică vocaţia mântuirii ca transfigurare şi îndumnezeire. Acest 
simbolism acoperă, deci, întreaga gamă de expresie a Bisericii, 
polivalenţa gesturilor şi lucrărilor acesteia, arta și limbajul său, 
în ultimă instanţă teologia sa, ale cărei concepte sunt tot atâ- 
tea simboluri şi semne ale unei Realităţi întrupate şi transcen- 
dente în acelaşi timp. Întruparea este cea care oferă temeiul 
simbolismului creștin, Taina Pascală și Schimbarea la Faţă îi 
asigură libertatea şi dinamismul, Înălţarea îi marchează limi- 
tele intr-o depăşire a sinelui care conferă măreție simbolului, 
Cincizecimea îi conferă atât caracterul lăuntric, cât şi puterea 
de iradiere; în sfârşit, Parusia dezvăluie în acelaşi timp şi jude- 
cata şi înnoirea tuturor lucrurilor prin focul purificator. 

Noţiunile biblice de „creaţie” şi de „înnoire” a tuturor lucru- 
rilor în Hristos sunt singurele care îngăduie simbolismului 

sacramental să se desfăşoare în toată plenitudinea. „Universul 
nu este copia, oglindirea degradată a unei lumi divine, ci a ieșit, 
nou, din mâinile lui Dumnezeu, Care a văzut că toate acestea 
erau bune...”15. Nu numai că universul sensibil a purces din 
mâna lui Dumnezeu, nu numai că prin splendoarea sa oglin- 
deşte frumuseţea şi înţelepciunea Creatorului, dar el cântă în 
același timp slava lui Dumnezeu, Cel ce Se încinge cu măreţia şi 
Se îmbracă cu lumina ca şi cu o haină: „Râurile vor bate din 
palme, munţii se vor bucura”14, „Lăudaţi-L pe El soarele și luna, 
lăudaţi-L pe EI toate stelele şi lumina, Lăudaţi-L pe El cerurile 
cerurilor şi apa cea mai presus de ceruri (...), Lăudaţi pe Domnul 
toţi cei de pe pământ, balaurii şi toate adâncurile; focul, grin- 
dina, zăpada, gheaţa, viforul, toate îndepliniţi cuvântul Lui; 
munţii şi toate dealurile, pomii cei roditori și toți cedrii; fiarele şi 
toate animalele, târâtoarele şi păsările cele zburătoare” t5., 

Dacă elementele firii cântă slava lui Dumnezeu, aceasta 
este pentru că în inima însăşi a creaţiei, cele sensibile ascund 
o semnificaţie, fiind deci un limbaj pe care doar omul, odată 
unificat, îl poate descifra. Cele sensibile „semnifică” deci, şi 
„vorbesc” prin însăşi originea lor, căci au fost scoase din ne- 
fiinţă de către Cuvântul Creator al lui Dumnezeu. Acesta le 
in-formează, le pătrunde, constituie însăși raţiunea lor lăun- 
trică şi vitală; materia exprimă deci un raport permanent între 
lume și Dumnezeu, Care Se manifestă în ea. 

Proorocii înfăţişează chiar şi timpurile eshatologice drept 
nişte timpuri de belşug material, oglindind o realitate lăuntrică 
şi spirituală: „A răspuns Domnul către poporul Său, grăind: 
„lată, Eu vă voi trimite grâu, must şi untdelemn şi vă voi 
sătura şi nu vă voi mai face de ocară printre neamuri!“16. 


13. O. Clement, „Le sens de la terre”, în Contacts, nr. 59-60 (1967), p.257. 
14. Ps. 97, 10. 

15. Ps. 148, 3-10. 

16. Ioil 2, 19. 

Forţele naturii, vântul, focul sau elementele materiale, apa, 
untdelemnul, pâinea, vinul, piatra sunt pătrunse de o semni- 
ficaţie spirituală, care nu vine însă să se suprapună pe o sub- 
stanţă materială opacă în sine sau neutră, ci care dezvăluie 
adevărata esenţă a materiei: 

Apa curăţă şi astâmpără setea, se revarsă şi înnoieşte; ea 
este principiul şi condiţia oricărei vieţi. La venirea mesianică, 
apa va deveni principiul vieţii celei noi, al Duhului Sfânt, ale 
cărui izvoare vor ţâşni din sânul nostru şi vor curge spre viaţă 
veşnicăl?. 

Untdelemnul, în folosinţa zilnică, împărtășește și semni- 
fică veselia, bucuria, sănătatea sau vindecarea. Împreună cu 
parfumul, dă senzaţia de bună mireasmă, asemenea tămâii la 
jertfa din templu sau la rugăciunea de seară. În Biblie, untde- 
lemnul posedă un simbolism pnevmatologic, de curăţire, de 
într-armare împotriva demonilor, de vindecare spirituală a ur- 
mărilor păcatului. 

Pâinea este hrana omului prin excelenţă, dar adună în 
sine şi semnifică orice roadă a muncii omenești. Ca orice hrană, 
pâinea este făcută pentru bucurie, dar poartă în ea şi pecetea 
căderii şi a blestemului!8. Dar până şi în blestem, până şi în 
foamea şi suferinţa trudei, omul descoperă pronia şi peda- 
gogia dumnezeiească: „Să-ţi aduci aminte de toată calea pe 
care te-a povăţuit Domnul Dumnezeul tău prin pustie de acum 
patruzeci de ani, ca să te smerească, ca să te incerce și ca să 
afle ce este În inima ta și de ai să păzești sau nu poruncile Lui. 
Te-a smerit, te-a pedepsit cu foamea şi te-a hrănit cu mana pe 
care nu o cunoșteai și pe care nu o cunoșteau nici părinţii tăi, 
ca să-ți arate că nu numai cu pâine trăieşte omul, ci că omul 
trăiește şi cu tot cuvântul ce iese din gura Domnului... ”19. 


17. loan 4,14 şi 7,37. 
18. Fac. 3,19. 
19. Deut. 8,2-5. 

Astfel, printr-o îndelungă „pregătire“ a Vechiului Legământ, 
Dumnezeu dezvăluie sensul însuşi al hranei şi depăşirea aces- 
teia în merindea duhovnicească a Cuvântului lui Dumnezeu şi 
a vieţii dumnezeiești înseși, în Evanghelie și în Euharistie. 
De asemenea, vinul este simbolul firesc al bucuriei, al 
sărbătorii, al iubirii. Dar vinul, care „veselește inima omului“20 
este simbolul duhului, al iubirii duhovniceşti, dar și al sufe- 
rinţei (paharul lui Isaia sau cupele din Apocalipsă)?1, al sânge- 
lui vărsat, al pedepsei, ca şi al răscumpărării (mântuirii). Astfel, 
cosmosul întreg este purtător de semnificaţii, dar nu doar în 
sine, ci pentru folosinţa omului, pentru care este valorificat şi 
consacrat. La rândul său, prin trup şi prin nevoile sale „fireşti“, 
prin sensibilitatea sa, omul se situează el însuşi în prelungirea 
creaţiei sensibile, cu care este „de-o fiinţă”, fără a uita însă 
nici o clipă că această dependenţă firească nu este decât unul 
din cei doi poli ai „indoitei deoființimi” a omului, ai bi-polari- 
tăţii sale originare. Nu există deci nici o discontinuitate a tru- 
pului nostru: „Omul, spune Olivier Clement, este un microcos- 
mos care rezumă, condensează, recapitulează în el treptele 
făpturii, şi astfel poate cunoaşte dinlăuntru universul“22. 
Tocmai „bipolaritatea” omului este aceea care nu-i îngă- 
duie să fie redus doar la această deofiinţime inferioară, la 
această materialitate comună cu universul creat, chiar dacă el 
este condensarea, rezumatul şi încununarea acestuia. Omul 
este în același timp şi trup, carne, şi chip al lui Dumnezeu, 
templu pătruns de Suflarea dumnezeiească. Chipul lui Dum- 
nezeu şi Suflarea Sa exprimă prezenţa în om a unei dimensi- 
uni ireductibile la trupul său, la materialitatea sa, la animali- 
tatea sa chiar. Prin însăşi prezenţa sa în centrul creaţiei, omul 
este menit să asigure transparenţa cosmosului la cele duhov- 
niceşti, să înlesnească înălţarea „cu trupul” a creatului de 


20. Ps. 103,16. 
21. Is. 51,17 ş.u.; Apoc. 15,7 ş.u. 
22. O. Clement, op.cit. p. 263. 

către divin, să instaureze revărsarea harului în lume. Aceasta 
este vocaţia pascală şi baptismală a omului: „Omul, spune 
Claude Tresmontant, este fiinţă pascală, a trecerii (...) Prin 
natura sa însăşi, ca să spunem aşa, el este puntea dintre 
creat şi Creator. Pnevma din el este acea legătură imaterială 
prin care este înălţat până la viaţa personală a lui Dumnezeu. 
Cu omul, întreaga creaţie se întoarce la Creatorul ei. Ciclul se 
închide. Ordinea fizică este copleşită de pulsaţia vieţii, ordi- 
nea psihică depăşeşte biologicul; o dată cu omul, ordinea 
suprafirească intervine în creaţie, conducând-o la împlinirea 
finală, care este totodată și transformarea înnoitoare a aces- 
teia”25. 

Această vocaţie pascală a omului în lume se poate împli- 
ni printr-o mijlocire împărătească, preoțească și invăţătorească, 
dar numai în măsura în care universul (el însuși unificat în 
om) se odihnește în Dumnezeu. Pe de altă parte, păcatul şi 
căderea omului nu sunt numai o dramă a persoanei sau doar 
a condiţiei umane. Neascultarea omului aduce după sine o 
alienare a acestuia faţă de propria sa fiinţă lăuntrică, o înde- 
părtare de Dumnezeu, o întunecare a chipului, a Cuvântului 
dumnezeiesc sălășluit în om; alcătuirea omenească unitară şi 
duhovnicească este antrenată într-o dezagregare lăuntrică, 
într-o disociere, o răzvrătire a puterilor inferioare faţă de duh 
şi de logos, şi, ca urmare, creaţia cea bună și frumoasă devine 
la rândul său alienată și aservită, ajunsă sub stăpânirea răului 
şi a morţii2%. 

Reiese astfel că opacitatea cosmosului faţă de lumina 
dumnezeiească, subjugarea sa faţă de stricăciune și de moarte 
decurg din propria opacitate a omului la harul lui Dumnezeu, 


23. CI. Tresmontant, Essay sur la pensée hébraïque, Paris 19553, pp. 108-109. 


24. Cf. Rom. 8, 19-21. A se citi in acest sens paginile sugestive ale lui O. 
Clement din „Le sens de la terre”, loc. cit. 


SENSUL PASCAL AL BOTEZULUI 115 


ca şi la prezenţa aproapelui. Şi invers, transparenţa cosmosu- 
lui, eliberarea sa în Dumnezeu depind de transparenţa regă- 
sită faţă de Cuvânt şi de Duhul lui Dumnezeu. Deschiderea 
omului la viaţa dumnezeiască, restaurarea în el a capacităţii 
de dialog şi de comuniune verticală şi orizontală este ceea ce 
întemeiază şi restabileşte simbolismul pascal al creaţiei. 

În acest context al creaţiei şi căderii, devine limpede că 
„mu putem despărţi cosmologia de istoria mântuirii”25, iar ca- 
pacitatea făpturii de a fi simbol, apoi taină, este restaurată în 
Cel de al doilea Adam: în întruparea Sa și apoi în Paştile Sale 
mântuitoare, Hristos apare drept simbolul prin excelenţă, pre- 
cum şi marea şi unica taină a Noii Creaţii, cea spre care tinde 
şi la care participă orice limbaj, orice simbol, orice făptură: 
elementele naturale, apa, stânca, pâinea, untdelemnul, vinul, 
lumina, vântul, apoi simbolurile figurative, calea, energiile 
vitale, lumina, viaţa, în sfârşit, valorile eterne, adevărul, 
dragostea, pacea, bucuria... Prin Paştile mântuitoare, pămân- 
tul, blestemat împreună cu roadele sale, este exorcizat, elibe- 
rat, botezat, sfinţit de trecerea lui Hristos de la moarte la viaţă, 
de la trup la duh. 

În spaţiul şi timpul Bisericii, materia, şi o dată cu ea întregul 
cosmos, este botezată, sfinţită, devine templu reînnoit al pre- 
zenţei Creatorului, semn al veşnicului Legământ. Prin binecu- 
vântările sacramentale care fac parte integrantă şi necesară 
din liturghia de iniţiere baptismală, elementele naturale își 
regăsesc puritatea primordială, transparenţa originară. Duhul 
Sfânt restaurează apele, le eliberează din robie, le face folosi- 
toare, iar la suflarea de foc a Duhului creator, lumea dezordo- 
nată îşi regăseşte dinamismul, vitalitatea, sensul. Restaurarea 
simbolismului cosmic se înfăptuieşte în Biserică, aceasta fiind 
locul comuniunii regăsite: în ea, simbolurile naturale îşi regă- 
sesc limbajul, se unifică, se prefac în taine, devin, adică, in- 


25. O. Clement, ibid., p.270. 

strumente ale mântuirii, semne şi mijloace ale nașterii din 
nou, ale comuniunii la viaţa dumnezeiască, ale iubirii lui Dum- 
nezeu revărsată în inimile noastre. 


4. Tipurile Vechiului Testament şi cateheza creștină 


În cateheza sa sacramentală, Biserica acordă un spaţiu 
amplu realităţilor din istoria biblică a Vechiului Testament. Aces- 
tea sunt prefigurări ale viitorului, implinite în lisus Hristos; ele 
constituie tipologia26 creştină prin excelenţă, în care Noul 
Adam apare ca împlinire şi încununare a tipurilor şi umbrelor 
Vechiului Legământ, care devine astfel, în întregime, o mărtu- 
rie despre Acesta. 

Aceste prefigurări veterotestamentare care se împlinesc în 
lisus Hristos se realizează totodată în timpul Bisericii, prin rea- 
litatea sacramentală. Tipologia sacramentală este prin urmare 
o tipologie cu trei termeni, în care plenitudinea Evangheliei 
luminează figurile Vechiului Legământ, pe de o parte, iar pe 
de alta, aceste figuri se realizează în timpul Bisericii, prin lu- 
crările sacramentale. Este cazul botezului creştin, de pildă, al 
cărui adevăr ultim este moartea şi învierea lui Hristos şi darul 
Sfântului Duh, dar a cărui rânduială se desfăşoară nu fără 
legătură cu abluţiunile rituale şi cu ungerile din mozaism. 

Nu trebuie căutată o disociere a acestor trei poli sau di- 
mensiuni proprii tipologiei sacramentale, deoarece constituie 
un mod de citire a Scripturii, eclesial prin excelenţă, şi în care, 
prin intermediul experienţei sacramentale, creştinismul atinge 
plenitudinea revelaţiei lui Dumnezeu în lisus Hristos, prefigu- 


26. Nu avem posibilitatea aici să intrâm în detaliul exegezei biblice a Sfin- 
tilor Părinţi şi al aplicării figurilor din Vechiul Testament la tainele creştine. Pentru 
ceea ce interesează aici este deajuns så facem trimitere la câteva lucrâri impor- 
tante: Per Lundberg, La typologie baptismale dans l'Ancienne Eglise, Lund, 1941; 
şi îndeosebi studiile lui J.Danielou, care ne-au fost extrem de utile: Sacramentum 
futuri, Paris, 1950, şi Bible et Liturgie, Paris, 1958. 

rată în imaginile Legii. Cu toate acestea, între figurile Legii 
şi tainele creștine nu există nici continuitate directă şi imedia- 
tă, nici dependenţă exclusivă. Tainele creştine, ca şi figurile 
Vechiului Testament, converg deopotrivă în taina lui Hristos. 
Orice lectură strict veterotestamentară a tainelor creştine (ablu- 
ţiuni, ungeri, preoţie, cult) ar însemna o întoarcere la umbrele 
şi litera legii mozaice. Fără referirea necesară la Hristos şi la 
darul Cincizecimii, riturile şi instituţiile iudaice își epuizează 
sensul. Odată cu Hristos, la plinirea vremii, Legea veche nu 
mai are putere, proorocii amuţesc, biserica Legii este stearpă, 
vălul sanctuarului se sfâşie, sacerdoţiul huleşte, templul este 
întinat de înşişi închinătorii lui, Sfânta Sfintelor este pustie de 
Prezentă, într-un cuvânt, instituţiile sunt perimate şi Dum- 
nezeu Se îndepărtează de Sion. Hristos este axa unică şi mij- 
locitorul necesar între riturile mozaice, figurile Legii şi tainele 
creştine. 

Între Vechiul şi Noul Testament este desigur continuitate, 
dar şi ruptură. Structurile Vechiului Legământ, limbajul său, 
antropologia sa explicitează limbajul propriu Noului Tes- 
tament. Acesta, la rândul său, nu creează propriu-zis tipologia 
biblică, ci arată că ea se împlineşte în Hristos, în evenimen- 
tele vieţii Sale pământeşti. 

Tipologia creştină se dezvoltă cu precădere în contextul 
catehezei sacramentale, în care catehumenilor li se prezintă 
structurile spirituale ale iniţierii creştine. Cateheza stabileşte, 
astfel, felul în care credinciosul se sălășluiește în istoria mân- 
tuirii. Marile etape ale istoriei lui Israel sunt descifrate sacra- 
mental, în timpul acelei praeparatio evangelica, când icono- 
mia mântuirii se în-scrie în chip tainic în evenimentele înseşi 
ale istoriei poporului ales. Această istorie a mântuirii culmi- 
nează cu taina mântuirii pascale, descoperită și împlinită în 
lisus Hristos, taină pe care se altoiește Biserica, la Cincizeci- 
me, precum şi creştinul însuşi, odată cu iniţierea sa. 

Temele tipologiei sacramentale sunt temele fundamentale 
ale vieţii spirituale: ieşirea, pustia, stânca, apa, mana, untde- 
lemnul ungerii. Limbajul tipologic este o pregătire duhovni- 
cească progresivă, în trepte succesive. Cea dintâi grijă a cate- 
hetului este să provoace o convertire morală, dar şi să trans- 
mită învăţătura tradiţională de credinţă a Bisericii; apoi, într-un 
stadiu ulterior, cel al mistagogiei, sunt descoperite temeiurile 
vieţii spirituale. În fiecare dintre aceste stadii ale învăţăturii, 
catehetul se referă mereu la figurile tradiţionale ale botezului, 
Facerea, potopul, leşirea, Paştile27. 

Dintre scrierile Vechiului Testament, izvorul principal al 
tipologiei baptismale îl constituie, pentru Sfinţii Părinţi, ciclul 
leşirii, cuprinzând marile teme biblice care se regăsesc constant 
în conştiinţa religioasă a lui Israel. Fac trimitere la mântuirea 
în Hristos, înainte de toate, cunoscutele episoade ale leșirii, 
plecarea din Egipt, trecerea Mării Roşii, cei patruzeci de ani de 
încercări în pustiu, intrarea în Pământul făgăduinţei... În lumi- 
na acestora, Hristos este adevăratul FEliberator, în întâlnirea 
dintre Viaţă şi Moarte, prin suirea pe cruce şi pogorârea la iad. 
Evangheliştii redau de altfel în mod izbitor această legătură 
dintre Paștile lui Hristos şi evenimentele leşirii. Tocmai în vre- 
mea Paştilor, când evreii comemorau liturgic ieşirea din Egipt, 
Hristos, noul nostru Paşti, a săvârşit, prin moartea şi Învierea 
Sa, mântuirea lumii. În Biserica primară, de altminteri, botezul 
era administrat chiar în noaptea de Paşti. 

Cel mai cunoscut temei biblic pentru lectura sacramentală 
a leşirii este întâia Epistolă a Sfântul Pavel către Corinteni: „Câci 
nu voiesc, fraţilor, ca voi să nu știți că părinţii noștri au fost toți 
sub nor și că toţi au trecut prin mare. Şi toți, întru Moise, au fost 
botezați în nor și in mare. Şi toţi au mâncat aceeași mâncare 
duhovnicească; și toți aceeași băutură duhovnicească au băut, 


27. Cf. metoda lui Origen, la A. Hamman, Baptême et Confirmation, Paris, 
1969, p.62,68. 

pentru că beau din piatra duhovnicească ce avea să vină. lar 
piatra era Hristos... Şi acestea s-au făcut pilde pentru noi'28. 

leşirea din Egipt este deci pilda prin excelenţă a botezului 
creştin: „Ambele realităţi, scrie J. Daniélou, au aceeași sem- 
nificaţie. Ele marchează sfârşitul robiei păcatului şi intrarea 
într-o nouă existenţă”29. Sfinţii Părinţi scot în evidenţă cu pu- 
tere această relaţie. Astfel, într-una din cele mai vechi cate- 
heze, cea a lui Tertulian, citim: „Când poporul, părăsind liber 
Egiptul, scapă de sub puterea regelui Egiptului trecând prin 
apă, apa îl nimiceşte pe rege cu întreaga sa oaste. Ce poate fi 
mai limpede ca prefigurare a botezului? Neamurile sunt elibe- 
rate de lume, prin apă, şi-l lasă pe demon, care înainte le stă- 
pânea, biruit în apă”50. 

Şi în istoria poporului lui Israel, şi la botez, apa este întot- 
deauna instrumentul privilegiat al puterii dumnezeieşti, elibe- 
rând pe om de tirania lui Faraon, ori de sub puterea satanei şi 
a păcatului, cea mai radicală şi mai deplină tiranie din câte 
există. Elementul natural al apei exprimă continuitatea jude- 
căţii lui Dumnezeu Care i-a nimicit pe egipteni şi a lăsat cale 
liberă fiilor lui Israel. 

În secolul al IV-lea, veacul de aur al patristicii, cateheţii 
reiau aceeaşi analogie: „Cele referitoare la ieșirea lui Israel au 
fost istorisite pentru că sunt tip al mântuirii prin botez... (...) 
Cum a preinchipuit marea botezul? Prin faptul că a separat 
(pe israeliți) de Faraon, după cum baia aceasta (botezul - n.tr.), 
de tirania diavolului. Aceea ucidea în valurile ei pe duşman, în 
această baie este ucisă duşmănia noastră cea către Dum- 
nezeu. Din aceea, poporul a ieșit nevătămat; din apa (botezu- 
lui) noi ne ridicăm ca înviaţi din morţi“51. 


28. | Cor. 10, 146. 

29. J. Daniélou, Bible et Liturgie, p. 122. 

30. Tertulian, De baptismo, 9,1; trad. fr. SC 35, Paris 1952, p.78. 

31. Sf. Vasile, De Spiritu Sancto, 14; trad. fr. SC 17 bis, Paris, 1968, p. 357- 
359; trad. rom. PSB 12, p. 46. 

Tema aceasta a apei se regăseşte de-a lungul întregului 
Vechi Testament, mai întâi în ciclul Facerii. Apele primordiale 
ale creaţiei, însufleţite de Duhul lui Dumnezeu, devin izvor şi 
putere de viaţă: „De ce ești renăscut din apă? întreabă Sfântul 
Ambrozie al Milanului. Citim: apele să mişune de vietăţi (Fac. 
1, 20), şi vietăţile s-au născut. Aceasta s-a petrecut la în- 
ceputul facerii. Dar ţie ţi se menise să te naşti din nou din apă, 
prin har, aşa cum aceasta a dat naştere vieţii fireşti”52. 

Această proprietate a apei de a deveni mediu vital este 
dezvoltată în mod deosebit în tradiţia siriană. Apa este literal- 
mente fecundată de Duhul, primeşte de la El virtutea de a da 
naștere celor care I se aseamănă, adică celor duhovnicești; 
Duhul Sfânt face să rodească apa botezului, tot aşa cum 
făcuse roditoare şi apele primordiale la Facere: „Duhul Sfânt 
Care, la inceput, Se purta pe deasupra lor, le-a înzestrat cu pute- 
rea de a da naștere celor duhovnicești și de a zămisli, întru 
slavă, fii Tatălui”33. „Duhul Sfânt, spune şi Sfântul Efrem Sirul, 
S-a pogorât din înălţimi pentru a fertiliza apele şi a le da 
viaţă. În botezul lui loan, a odihnit peste unul singur; dar 
acum S-a pogorât şi odihneşte peste toţi cei care se nasc, 
din nou, din apă”54. 

Tot astfel, încă din Vechiul Testament, potopul apărea 
drept semnul judecății iminente a lui Dumnezeu. În vremea 
proorocilor, apa este instrumentul, atât al proniei, cât și al ju- 
decăţii dumnezeieşti. Domnul trimite ploaia pe pământ, o ţine 
sub stăpânirea legilor Sale, dar poate şi să aducă prăpădul: 
„lată, Domnul pustieşte pământul (...), zăgazurile cele de sus 
se vor deschide (...); când urgia va trece, vă va zdrobi”55. 


32. De Sacramentis, |,3; SC 25, Paris, 1949, p.72. 

33. Fangith (Breviar sirian), vol. III, Mossoul, 1875, p. 30, 35, 273. 

34. Hymni in Fest. Epiphaniae, VI,l, ed. Th. J. Lamy, S. Ephraemi Syri Hymni 
et Sermones, vol. I, Malines, 1882, p. 56. 

35. Is. 24,1,18 şi 28,14-18. 

Isaia lasă însă să se întrevadă milostivirea lui Dumnezeu, 
înscrisă ca şi judecata în relatarea Potopului: „În izbucnirea 
mâniei, Mi-am intors fața de la tine, dar in veşnica Mea 
îndurare, Mă voi milostivi de tine (...) Şi va fi ca în vremea lui 
Noe, când M-am jurat că apele potopului nu se vor mai răs- 
pândi pe pământ; tot aşa Mă jur acum că nu Mă voi mai mânia 
împotriva ta”56. 

Domnul Însuşi asemuieşte zilele de acum cu cele ale lui 

Noe este astfel el însuşi o prefigurare a lui Hristos, Cel 
care a purtat judecata lui Dumnezeu, Care a străbătut apele 
potopului în coborârea Sa la iad. Începând cu Noul Testament 
când a intrat Noe în corabie, și n-au știut până ce a venit poto- 
pul şi i-a luat pe toți, la fel va fi şi venirea Fiului Omului”37. 

Noe este astfel el însuşi o prefigurare a lui Hristos, Cel 
care a purtat judecata lui Dumnezeu, care a străbătut apele 
potopului în coborârea Sa la iad. Începând cu Noul Testament 
(I Petr. 3, 18-21) şi de-a lungul întregii cateheze creştine, este 
vădită referirea potopului la botez. O descriere pertinentă a 
utilizării acestei teme în literatura patristică o datorăm lui 
J. Danielou58. Un singur text, aparţinând lui Didim al Alexan- 
driei, va fi suficient pentru a o confirma: „Potopul, care a curăţit 
lumea de străvechea nedreptate, era o proorocie ascunsă a 
curăţirii păcatelor în scăldătoarea sfântă. Arca, de asemenea, 
care i-a scăpat pe cei care au intrat într-insa, este un chip al 
preacinstitei Biserici şi al nădejdii celei bune pe care o nutrim 
prin aceasta. Cât priveşte porumbelul care a adus ramura de 
măslin la arcă, arătând că pământul ieșise de sub ape, acesta 
desemna venirea Sfântului Duh şi împăcarea venită de sus, 
căci, într-adevăr, măslinul este semn al păcii”39. 


36. Is. 54,7-10. 

37. Mat. 24,37-39. 

38. Bible et Liturgie, p. 104-118. 
39. De Trinitate, IlI, PG 39, 697 AB. 

Pornind tot de la evenimentele simbolice ale leșirii, şi alte 
teme se organizează în jurul temei centrale a apei, prin paralelis- 
mul dintre contextul lor istoric iniţial şi semnificaţia lor spirituală 
profundă; aceasta se degajează şi se precizează treptat încă la 
autorii biblici înșiși, apoi şi în Tradiţia creştină. Vom trece rapid 
în revistă câteva dintre temele simbolice esenţiale ale catehezei 
creştine: Mielul pascal, pecetea, ungerea cu ulei, norul. 


a) Mielul pascal 


Jertfirea Mielului în robia egipteană esta una dintre prefigu- 
rările esenţiale ale mântuirii, care dezvăluie atât judecata cu 
care Dumnezeu loveşte lumea păcătoasă (plăgile Egiptului, 
ingerul morţii), cât şi milostivirea lui Dumnezeu care-i cruţă pe 
cei însemnați cu sângele Mielului. Sunt prefigurate atât jertfa 
lui Hristos, Mielul cel Nou fără de pată, cât şi botezul, unde, prin 
ungerea în semnul crucii sau pecetea crucii pe fruntea cate- 
humenului, este evocată pecetea sângelui mielului pe pragul 
uşilor fiilor lui Israel. Iată un text patristic, al Sfântului Chiril al 
Alexandriei: „Că stropirea cu sânge îi mântuie pe cei care au 
primit ungerea, Scriptura o stabileşte spunând că trebuie unse 
intrările caselor, adică uşorii şi pragul uşii; taina lui [Hristos 
face ca morţii să nu-i fie îngăduită intrarea. lată de ce şi noi, 
unşi cu sângele sfânt, vom deveni mai puternici decât moar- 
tea și vom dispreţui stricăciunea”40. 

Trebuie remarcat că în acest simbolism prefigurarea pati- 
milor lui Hristos (sângele Mielului) devine în același timp semn al 
darului vieţii celei noi, darul Duhului Sfânt. Un bogat conţinut 
pnevmatologic se leagă astfel de sânge şi de împărtăşirea cu 
vinul sfinţit. După cum se poate citi într-o cateneză anonimă“, 


40. De adoratione, PG 68, 1069 A. 
41. Homélies pascales du Pseudo-Chrysostome, PG 59, 726 D-727 A; trad. 
fr. SC 36, Paris, 1953, p. 82. 

„prin acest sânge primim Duhul Sfânt, căci, cu adevărat, Duhul 
şi sângele se înrudesc...”, „în potirul clocotind de foc şi de 
Duh”, cum se spune altundeva42. 


b) Pecetea 


Tema peceţii (sphragis) cu sânge ocupă un loc privilegiat 
în simbolistica biblică și creştină. Prin semne exterioare (tăiere 
împrejur, punerea mâinilor, ungere), Dumnezeu pune pecetea 
Legământului pe fiii poporului ales. Semnul crucii moștenește 
acest simbolism biblic, iar pecetea cruciformă se va preciza 
în rânduiala baptismală, ajungând să semnifice ansamblul ini- 
ţierii baptismale. Pentru a rezuma tipologia creştină a peceţii, 
să amintim că ea este: 

1. Un semn de apartenenţă la Dumnezeu, așa cum oile 
din turmă sunt însemnate cu fierul roșu pentru a putea fi recu- 
noscute de stăpân: „Această însemnare, spune Teodor de 
Mopsuestia, cu care acum te pecetluieşti, este semnul că de 
acum înainte ești pecetluit ca oiţă a lui Hristos. Căci o oiţă, de 
îndată ce este dobândită, primește pecetea după care se 
recunoaşte cărui stăpân îi aparţine; şi paşte în aceeași pășune 
şi stă în același staul cu cele pe care s-a pus aceeași pecete, 
arătând că toate aparţin aceluiaşi stăpân”45. 

2. Un semn de protecţie pentru ca oiţa să poată fi ocrotită 
de Păstor: „Eu sunt Păstorul cel bun și cunosc pe ale 
Mele... "44. 

3. Un semn de familiaritate şi de asemănare cu Dumne- 
zeu, „pentru ca îngerii să o poată recunoaşte”45. 


42. Homélie pascale de la Tradition d'Hippolyte, trad. fr. SC 27, Paris, 1950, 
p.134. 

43. Cat. bapt., 13,17. 

44. loan 10,14. 

45. Chiril al lerusalimului, Cat. bapt., 1,3, PG 33, 373A. 

4. Un semn al ostaşului dintr-o oştire. Întâlnim aici tema 
luptei celei bune, dezvoltată încă de Sfântul Pavel46. Creștinul 
este un ostaş înrolat în oștirea Împăratului ceresc: „Aşa cum 
pecetea este imprimată pe ostaşi, tot aşa şi Duhul Sfânt pe 
credincioşi”, spune Sfântul loan Gură de Aur+7. 

5. Semnul Mielului de pe fruntea sfinţilor, din vedenia 
Apocalipsei: „Şi am văzut un alt inger care se ridica de la 
răsăritul soarelui şi avea pecetea Viului Dumnezeu. Îngerul a 
strigat cu glas puternic către cei patru îngeri, cărora li s-a dat să 
vatăme pământul și marea, zicând: Nu vătămaţi pământul, nici 
marea, nici copacii, până ce nu vom pecetlui, pe frunţile lor, pe 
robii Dumnezeului nostru'48. Comentatorii recenți ai Apoca- 
lipsei au relevat aici reminiscenţele baptismale şi liturgice4?. 

O întreagă teologie creștină a caracterului sacramental 
indelebil s-a dezvoltat în jurul temei peceţii, ca semn al iubirii 
nezdruncinate a lui Dumnezeu şi al Legământului Său veşnic 
cu omul, în care El Îşi reînnoiește chipul, el însuși indestruc- 
tibil, dar care reprezintă totodată și judecata imanentă și actu- 
ală în viaţa celui botezat. 


c) Ungerea cu untdelemn 


Reprezintă un alt semn al alegerii dumnezeieşti, cu care 
sunt însemnați doar cei aleşi. În Vechiul Testament, untdelem- 
nul are o largă utilizare profană și religioasă: 

1. Înainte de toate, untdelemnul este un semn de bucurie 
şi de cinste: „Tu, însă, când postești, unge capul tău şi faţa ta 
o spală, ca să nu te arăţi oamenilor când postești, ci Tatălui 
tău, care este în ascuns”50. În timpurile mesianice, proorocea 


46. Efes. 6, 10-17; II Tim.2,3-5 şi 4, 7-8. 

47. PG 61, 418. 

48. Apoc. 7,2-3. 

49. De ex. P. Prigent, Apocalypse et Liturgie, Neuchatel şi Paris, 1968. 
50. Mat. 6, 17-18. 

Isaia, „in muntele acesta, vor bea cu bucurie, vor bea vin, se 
vor unge cu untdelemn binemirositor'5|. 

Untdelemnul este deseori numit, în Biblie ca şi la Sfinţii 
Părinţi, untdelemnul bucuriei: „Pentru aceasta Te-a uns pe 
Tine, Dumnezeul Tău, cu untdelemnul bucuriei, mai mult decât 
pe părtașii Tăi, Smirna şi aloea imbălsămează veșmintele 
Tale“52. Bucuria exprimă caracterul esenţial al prezenţei Sfân- 
tului Duh, Care împărtășeşte din belşug bucurie duhovnicească. 
Această bucurie se oglindeşte pe chipul noilor botezați. 

2. Untdelemnul este folosit ca leac pentru bolnavi, iar în 
Noul Testament şi pentru cei stăpâniţi de demon. Bunul 
samarinean toarnă untdelemn şi vin pe rănile celui lovit de 
tâlhari. Domnul îi învaţă pe ucenici să-i ungă pe bolnavi şi pe 
demonizaţi55. 

Încă din cele mai îndepărtate timpuri ale creștinismului, 
dezlegările catehumenilor erau însoţite de ungeri simbolice cu 
untdelemn: „Miluieşte-ne, înnoieşte-ne întru zidirea cea dintâi, 
scrie o cateheză atribuită Sfântului loan Gură de Aur, îmbracă 
pe cei despuiaţi de demon, unge-ne cu untdelemnul ungerii 
Tale sfinte, pentru ca veninul Şarpelui să nu ne vatăme”54. Iar 
în altă parte: „catehumenul este uns asemenea luptătorilor 
care intrau în arenă (...) Şi dacă cei unşi de către oameni nu 
au fost atinşi de şerpi, nici ţie nu ţi se va întâmpla nimic dacă 
păstrezi ungerea”55. 

Ungerea împărtăşeşte deci creştinului o putere, cea a lui 
Hristos, Care, prin lucrarea Sa mântuitoare, a învins puterile 
răului. „Cine este acest om, întreabă Sfântul loan Gură de Aur, 
paşnic şi războinic totodată, din care izvorăsc miresme, dar 


51. Is. 25, 6 ş.u. (LXX). 

52. Ps. 44, 8-9; cf. Ps. 104, 15 şi 132, 2. 

53. Luc. 10, 34; Marc. 6,13. 

54. Cateheză atribuită Sfântului loan Gură de Aur la Mat 20, 1-16; PG 50, 585. 
55. Sfântul loan Gură de Aur, Omilia VI la Coloseni, PG 62, 342. 

care poartă totuşi arme, care iese dintr-un palat minunat şi 
care în acelaşi timp nimiceşte mii de vrăjmaşi şi îi pune pe 
fugă?”56. Aici, tema luptei este opusă celei a ungerii pașnice, 
acest contrast fiind rezolvat în persoana lui Hristos. Astfel 
este puterea dumnezeiască, doboară și întărește, astfel este 
Dragostea dumnezeiască, încălzeşte şi luminează, dar şi arde; 
aprinde iubirea şi bucuria, dar şi nimiceşte şi distruge. 

in tradiţia ortodoxă, ungerea reprezintă, deci, atât o armă 
împotriva demonului, cât şi o curăţire de urmările păcatului. În 
Biserica Ortodoxă, ungerea cu untdelemn administrată bolna- 
vilor (Sfântul Maslu, n.tr.) are valoare de Taină, prelungind în 
viaţa creştinului ungerile baptismale, cerând Doctorului dumne- 
zeiesc vindecarea de bolile trupeşti şi sufleteşti. Antropologia 
ortodoxă afirmă legătura profundă dintre trupesc şi duhov- 
nicesc în alcătuirea omenească. Păcatul introduce în fiinţa 
umană un proces radical de dezintegrare şi de divizare pe 
care numai harul dumnezeiesc unificator îl poate contracara... 

3. în sfârşit, ritualul ungerii este dezvoltat în ceremonialul 
înscăunării regilor la lerusalim. Ungerea din psalmii mesianici 
se referă, înainte de toate, la rege, al cărui prototip rămâne 
pentru totdeauna David57. Ulterior, această temă a ungerii 
regale se extinde, ajungând să includă și preoţia după Aaron, 
se interiorizează în chemarea profetică şi culminează în teologia 
mesianică, a Unsului - Căruia atât preotul, cât şi regele nu-l 
erau decât prefigurări -, şi se împlineşte în ungerea Duhului 
lui Yahve peste Omul durerilor58. 

Teologia creştină vede convergenţa tuturor acestor sen- 
suri ale ungerii în persoana lui lisus, Unsul, Mesia, însemnat și 
îmbrăcat cu ungerea Duhului Sfânt. Domnul Îşi atribuie în 


56. Com. la Ps. 44: PG 55, 189. 
57. Cf. Ps. 2,45 ş.u. 
58. Is. 61,1. 

mod explicit această imagine a ungerii Omului durerilor5?. 
Dar ceea ce se spune despre Hristos se poate spune cu ace- 
eaşi îndreptăţire şi despre creştini60. Cel mai vechi text creştin 
al tipologiei sacramentale a ungerii se găseşte la Tertulian: 
„leşiţi din apa botezului, suntem unşi cu untdelemnul binecu- 
vântării, potrivit vechiului obicei, care cerea să fii uns cu unt- 
delemn revărsat din corn în vederea preoţiei. Cu acest untde- 
lemn a fost uns Aaron de către Moise; de aici, numele de uns 
(christus), care vine de la chrisma, ungere. Această ungere 
(chrisma) a dat numele Său Domnului, devenind duhovni- 
cească, căci cu adevărat EI a fost uns cu Duhul de către Tatăl 
(...). Astfel, asupra noastră ungerea se revarsă în chip văzut, 
dar lucrează în chip duhovnicesc”6l. 

Acest ultim sens al ungerii cu untdelemn, cel mai impor- 
tant, vădește că aceasta nu numai că ne aduce aproape de 
Hristos, prin ideea de luptă pe care o exprimă, prin vindeca- 
rea morală pe care o împărtăşeşte, ci ne face să fim de pe 
acum părtaşi la Hristos Însuşi şi purtători ai Duhului Său: „Nu- 
mele ungerii este asemănător Numelui lui Hristos, spune Sfân- 
tul Efrem, căci Numele lui Hristos de aici se trage (Mesia, 
Unsul), ungerea însăşi fiind umbra Numelui lui Hristos”62. Sau, 
Sfântul Chiril: „Despuiaţi de veșmintele voastre, aţi fost unşi 
cu untdelemn sfinţit (...) şi aţi fost făcuţi părtaşi Untdelem- 
nului celui adevărat, lisus Hristos...”65 şi „aţi fost cu adevărat 
unși cu Duhul Sfânt, căci temeiul mântuirii voastre este Unsul 


59. Luc. 4,18. 

60. A se vedea l. De la Potterie, „L'Onction du Christ”, în Nouvelle Revue 
Theologique, 80 (1958) p.225-252; şi îndeosebi „L'Onction du chretien par la 
foi”, în I. De la Potterie şi S. Lyonnet, La vie selon l'Esprit, condition du chrétien, 
Paris, 1965, p. 107-67. 

6l De Baptismo, 7; PL 1, 1207A; trad. fr. op. cit. p.76. 

62. De Oleo, 4, ed. Card. Rahmani, Sancti Ephraemi, Hymni de Virginitate, 
Scharfe, 1906, p.11. 

63. Cat. myst., IlI, 3; PG 33, 1080A. 

(Hristos)”64. Părtăşia cu Hristos prin ungere este nedespărţită 
de darul Duhului Sfânt: „Untdelemnul, spune Sfântul Efrem, 
este ca un prieten al Sfântului Duh şi ca o slugă a Sa, care Îl 
vestește, dar Îl şi însoţeşte”65. 

Aceste pasaje nu pot decât să sugereze importanţa unei 
teme care depășește cu mult contextul baptismal şi care va prile- 
jui Părinților o foarte bogată teologie a energiilor divine şi a par- 
ticipării, prin lucrări sacramentale, la viaţa însăşi a lui Dumnezeu. 


d) Norul 


Stâlpul de nor care mergea înaintea fiilor lui Israel în vre- 
mea leşirii66 este în primul rând simbolul prezenţei protec- 
toare a lui Yahve alături de poporul Său. Dar această temă a 
prezenţei dumnezeieşti în nor se regăseşte de-a lungul între- 
gului Vechi Testament, fie că e vorba de norul care umple cor- 
tul în pustiu67, fie în Templul din lerusalim, când insuflă proo- 
rocului o teamă sfântă68. 

O dată cu Noul Testament, norul odihneşte de acum în 
lisus, în Care sălășluiește trupește plinătatea Dumnezeirii69, în 
Cuvântul întrupat Care S-a sălășluit printre noi70. Acest nor se 
face văzut simţurilor trupeşti prin lucrarea Sfântului Duh, la 
Schimbarea la Faţă a lui lisus în muntele Taborului sau la 
Înălțarea Sa7l. A doua venire a Fiului Omului se va face pe 
norii cerului72. La rândul lor, şi creștinii se află în norul pre- 
figurat odinioară de cel din leșire. Acesta este, deci, semnul 


64. Cat. myst., III, 6; PG 35, 1093A. 

65. De Oleo, 7, 6, Rahmani, p. 23. 

66. leş. 13, 21-22. 

67. leş. 33, 9-10. 

68. Is. 6, 4. 

69. Col. 2, 9. 

70. loan 1, 14. 

71. Mat. 17,5 şi trimiterile paralele; Fapte 1,9. 
72. Mat. 24,350 ; Apoc 14,14. 

Duhului Sfânt. „Prezenţa norului, unită cu trecerea prin mare, 
la leşire75, preînchipuia unirea apei cu Duhul, cele două ele- 
mente fundamentale ale Botezului”74. 

La Părinţii Bisericii, tema norului dobândește două înţe- 
lesuri complementare: cel al prezenţei Sfântului Duh şi cel al 
prezenţei lui Hristos. 

1. Prefigurare a Duhului Sfânt: „Ceea ce evreii considerau 
a fi un nor, explică Origen, Sfântul Pavel stabilește că este 
Sfântul Duh”75. De asemenea, Sfântul Ambrozie spune: „Stâlpul 
de nor este Duhul Sfânt. Poporul se afla în mare și stâlpul de 
lumină mergea înaintea lui, apoi stâlpul de nor îl urma, ase- 
menea umbrei Sfântului Duh. Vezi că prin Duhul Sfânt şi prin 
apă, prefigurarea Botezului este limpede”76. 

2. Prefigurare a lui Hristos: este ceea ce prefigura deja 
cartea alexandrină a Înţelepciunii: „(inţelepciunea) i-a călăuzit 
pe o cale preaminunată şi ziua le-a fost acoperământ, iar noap- 
tea lumină de stele; i-a trecut prin Marea Roșie și i-a purtat prin 
ape mari. Pe vrăjmaşi i-a acoperit cu ape”77. Această imagine 
îşi află încununarea în cea de-a patra Evanghelie: „Cel ce-Mi 
urmează Mie nu va umbla în întuneric“78. „Ce este acest stâlp 
de lumină, va exclama Sfântul Ambrozie al Milanului, dacă nu 
chiar Domnul Hristos, Care a risipit întunericul păgânismului 
şi a răspândit lumina adevărului şi harul duhovnicesc în inima 
oamenilor”79. 

În jurul acestei imagini a norului se dezvoltă şi alte teme 
sacramentale importante: 


73. I Cor. 10,1. 

74. J.Danielou, Bible et Liturgie, p.126. 

75. Hom. sur Exode, V,1; SC 16, Paris, 1946, p.136. 

76. De Sacramentis, 1,22; SC 25, Paris, 1949, p.61. 

77. Inţelepciunea lui Solomon, 10, 17-19; cf 19, 7-8 şi Eccl. 24,4 ş.u. 
78. loan 8,12. 

79. De Sacramentis, 1,22; SC 25, p.61. 

I. Cei patruzeci de ani petrecuţi în pustiu de către Israel. 
Este o întreagă lucrare a pedagogiei dumnezeieşti în vremuri 
de încercări şi de aşteptare; aceste vremuri sunt retrăite de 
Biserică, o dată cu instituţia catehumenatului, în răstimpul 
celor patruzeci de zile ale Postului Mare. 

2. Revelația Legii, ea însăşi prefigurare a iluminării oame- 
nilor de către Evanghelia lui Hristos, dătătorul Legii celei noi. 
În acest sens, orice cateheză baptismală îşi are originea în 
amintita pedagogie divină. 

Aceasta este, de altfel, şi semnificaţia rânduielilor bap- 
tismale (dezlegări, ungeri, asceză, cateheză): naştere, urcuş şi 
întărire în credinţă, darul Adevărului (Cuvântul Adevărului, dar 
şi Duhul Adevărului), ungerea însăși, care ne va face „să ştim 
toate”80. Acesta este în ultimă instanţă rolul Duhului, de a-i 
aduce pe oameni la credinţa care este condiţia botezului. 

Temele menţionate aici nu epuizează nici pe departe 
bogăţia tipologiei biblice şi frecvenţa folosirii lor în cateheza 
sacramentală. Ar mai fi de adăugat simbolistica complemen- 
tară a Cântării Cântărilor (simbolismul nupţial) sau tematica 
Bunului Păstor, din Psalmi, care va fi utilizată pe larg de cate- 
heza creştină. Dar, în cadrul limitat al acestui studiu, nu ne 
putem opri mai mult asupra lor8l. 


B 
STRUCTURA PASCALĂ A INIȚIERII 


Botezul creştin este, aşadar, o taină cu adevărat pascală. 
El îl face pe creştin părtaş la moartea şi la Învierea lui Hristos. 
Textul capital în această privinţă este Epistola către Romani 6, 


80. I loan 2, 20 şi 27; cf. loan 14, 26. 


81. Cf. capitolele privitoare la Ps. 22 şi la Cântarea Cântărilor din; J. 
Daniélou, Bible et Liturgie. 

3-5: „Au nu știți că toți câți in Hristos lisus ne-am botezat, 
întru moartea Lui ne-am botezat? Deci ne-am ingropat cu EI în 
moarte, prin botez, pentru ca, precum Hristos a inviat din 
morți, prin slava Tatălui, aşa să umblăm şi noi întru înnoirea 
vieţii. Căci dacă am fost altoiți pe El prin asemănarea morții 
Lui, atunci vom fi părtași şi ai Învierii Lui”. 

Acest dublu aspect al botezului, de a fi în același timp și 
moarte şi înviere în Hristos, este esenţial. Numai prin moartea 
şi învierea lui Hristos poate fi omul izbăvit de păcat şi născut 
la o viaţă nouă. Botezul nu are nici o eficacitate în sine, ci 
doar ca participare la lucrarea mântuitoare a Domnului. În 
botez este, deci, o convergenţă, cea a trecutului și a viitoru- 
lui, cea a luptei care se pregăteşte să înceapă, dar şi a izbânzii 
care determină şi încununează întreaga existenţă creștină, cea 
a curăţirii şi a iertării, cea a lepădării de Satana şi a alipirii de 
Hristos. 

Toată această pregătire, lupta, asceza sunt cuprinse în 
întreita afundare, care le este şi semn și scop. Toată viaţa cea 
nouă nu este decât o dezvoltare a acestui dar iniţial, care este 
nu mai puţin o plenitudine, părtăşia la viaţa Duhului. 


1. “Cu moartea pre moarte călcând“... 


O dată cu păcatul primului om, moartea devine în noi o 
necesitate ineluctabilă. Instinctul de conservare ne face să 
dăm înapoi în faţa acestei scadenţe universale, omul nu vrea 
să moară, nu vrea să accepte verdictul divin, care ne pecetlu- 
iește trupul păcatului. 

Dar moartea ascunde o profundă contradicţie lăuntrică. 
Moartea nu este numai o pedeapsă dumnezeiască, impusă 
omului din afară, ci este şi o consecinţă logică a înstrăinării 
omului de Creatorul său, Care este izvorul vieţii. Moartea con- 
stituie întotdeauna o sfidare permanentă a lucrării înţelepciu- 
nii şi bunătăţii Creatorului, Cel ce la zidit pe om pentru viaţa 

veşnică. În starea de păcat, omul „moare” încă de la naş- 
tere, adică încă de la venirea sa pe lume este supus legii 
stricăciunii, nedreptei tiranii a diavolului, destinului de muri- 
tor al tuturor. 

Creştinismul dezvăluie lumii taina răului, îl demistifică, îl 
arată în toată urâţenia şi răutatea lui; şi dezvăluie, totodată, că 
mântuirea în Hristos este o eliberare de sub această domi- 
nație satanică. 

Încă dinainte de botez, prin desele sale rugăciuni, Biserica 
îl eliberează pe om din robia diavolului. Izbânda pascală a 
botezului este pregătită printr-o îndelungată luptă prebap- 
tismală pe care catehumenul o duce la bun sfârşit prin pute- 
rea lui Hristos cel înviat. Biserica primară privea cu multă seri- 
ozitate această perioadă de pregătire a botezului pe care o 
reprezintă catehumenatul. În această treptată maturizare duhov- 
nicească, în care omul, printr-o acţiune stăruitoare şi o necon- 
tenită strădanie lăuntrică, se leapădă treptat de condiţia sa 
păcătoasă şi aderă la Hristos, Duhul Sfânt lucrează şi El. De 
acum inima se curăţește, cunoaşterea lui Dumnezeu devine 
cu putinţă; primul act al acestei morţi faţă de păcat, care va 
culmina cu scufundarea în apa baptismală, este convertirea, 
eveniment deocamdată lăuntric, dar nu mai puţin hotărâtor şi 
cuprinzând în el tot elanul și toată plinătatea viitoare a daru- 
lui Duhului Sfânt. 

Această convertire este o pocăință radicală, o întoarcere 
lăuntrică totală, o rupere - întotdeauna dureroasă şi dramatică 
- de obișnuinţe, de mentalități, de însăşi legea păcatului, o 
adevărată agonie ce însoţeşte moartea omului celui vechi. 
Această moarte se petrece mai întâi în universul interior și 
personal al omului, uneori într-o treptată confruntare cu tene- 
brele lăuntrice pe care lumina lui Hristos le risipește, alteori 
printr-o iluminare ca o străfulgerare, totdeauna prin darul haru- 
lui lui Dumnezeu, care este lumină, cunoaştere, viaţă, drep- 

tate. Rugăciunile și rânduielile baptismale simbolizează această 
moarte faţă de păcat, în asceză: post, rugăciune, milostenie, 
prin care ființa umană întreagă, trup şi suflet, ia parte la 
această luptă nevăzută, al cărei apogeu va fi lepădarea defi- 
nitivă de păcat şi solemnă, în faţa Bisericii. 

Această luptă este în acelaşi timp şi o conştientizare, prin 
înţelegerea reînnoită, a adevărului Evangheliei. Duhul Sfânt 
este întotdeauna marele săvârșitor al iluminării lăuntrice, al 
înaintării în credinţă a catehumenului. În această perspectivă, 
a deşteptării credinţei şi a creşterii lăuntrice în perioada cate- 
humenatului, trebuie înţeles și botezul însuşi, mai curând 
decât în concepţia mecanicistă a unei transformări bruște în 
momentul botezului. Această acceptare a adevărului lui Hristos, 
această mărturisire de credinţă, această îndepărtare de viaţa 
în păcat se înscriu, în perioada Postului Mare, în contextul 
general al vieţii liturgice şi duhovnicești, de intensă rugăciune, 
de post, de luptă lăuntrică, de eliberare de patimi, nu numai 
a catehumenilor, ci şi a întregii comunităţi creştine. 

Nu există, deci, botez fără pocăință; Cuvântul lui Dum- 
nezeu îl străpunge pe om în adâncul prăpastiei decăderii sale, 
asemenea unei lumini albe, asemenea ascuţișului sabiei, care 
desparte grâul de neghină, care-l face pe om să renunţe la tre- 
cutul său, să lepede vechile veșminte ale omului celui vechi. 
Dar, în botez, această lepădare este deja o eliberare şi o 
izbândă, care este cu putinţă şi se face lucrătoare numai prin 
acţiunea prealabilă şi constantă a Duhului Sfânt, Care-l spri- 
jină pe om şi îl inspiră. 

Convertirea baptismală se situează, deci, pe trei nivele: 

a) este o lepădare de Satana, care este exorcizat şi 
alungat; 

b) este o eliberare de condiţia păcătoasă care-l împiedică 
pe om şi îl paralizează; 

c) este o pocăință personală profundă şi o încredințare 
deplină în voia milostivirii dumnezeieşti. 


a) Exorcismele şi lepădarea de Satana 


Puterea malefică şi ura înverşunată a Satanei sunt dez- 
văluite chiar în Evanghelie. O dată cu venirea Sa, Domnul arată 
chipul şi urâciunea Vrăjmaşului, descoperă „filiaţia” diavo- 
lească a păcătoşilor: „Voi sunteți din tatăl vostru, diavolul, și 
vreți să faceți poftele tatălui vostru. El, de la început, a fost 
ucigător de oameni și nu a stat întru adevăr, pentru că nu este 
adevăr întru el. Când grăieşte minciuna, grăieşte dintru ale 
sale, căci este mincinos și tatăl minciunii“82. Evangheliile ne 
descriu viaţa pământească a lui lisus ca pe o luptă neîncetată 
împotriva puterilor răului. Dar lisus nu îndură pasiv atacurile 
Ispititorului. El este literalmente „purtat” de Duhul în pustie, 
după Botezul în lordan85. Cu putere şi autoritate, El reduce 
demonii la tăcere, vindecă pe cei îndrăciţi, demască sorgintea 
satanică a ispitelor îndurate de oameni, de farisei şi chiar de 
ucenici84%. Patimile şi moartea Mântuitorului reprezintă punc- 
tul culminant al urii şi al aparentei izbânzi a puterilor răului. 
Dar această izbândă este şi marea lor iluzie, căci din adâncul 
stării de părăsire şi în culmea suferinţei se va împlini biruinţa 
asupra Satanei: „Acum este judecata acestei lumi, acum stă- 
pânitorul lumii acesteia va fi aruncat afară. lar Eu, când voi fi 
înălțat de pe pământ, îi voi trage pe toți la Mine”85. 

Biserica continuă lupta Învăţătorului. Ea cunoaşte rădă- 
cinile diavoleşti ale răului, ale păcatului şi ale urii. Astfel, nu 
este cu putinţă să aderi la Hristos, să te alături luminii, fără a 


82. loan 8, 44. 

83. Mat. 4, 1; Mc. 1, 12; Lc 4, 1. 
84. Mat. 16, 21-23. 

85. loan 12, 31-32. 

fi mai întâi eliberat de duhurile rele care-şi fac sălaş în inima 
omului. Acesta este sensul lepădărilor, de a arăta lupta lăun- 
trică ce se dă pentru sufletul catehumenului, între Hristos şi 
Satana: „Şarpele stă la marginea drumului, pândind pe cei ce 
trec, spune Sfântul Chiril al lerusalimului. Ai grijă să nu te muşte 
cu necredinţa. EI se uită după cei ce sunt pe cale să se mân- 
tuiască şi caută pe cine să înghită. Te îndrepţi către Părintele 
duhurilor, dar treci pe lângă şarpe. Cum să treci de el? Încalţă 
picioarele tale cu Evanghelia păcii, astfel ca, dacă te muşcă, 
să nu păţeşti nimic. Dacă vezi că-ţi vine în minte vreun gând 
rău, să ştii că este șarpele din mare care-ţi întinde curse. 
Păzeşte-ți sufletul, să nu poată fi înşfăcat”86. 

Lepădările au drept scop tocmai eliberarea sufletului de 
cursele diavolului: „Primește cu râvnă lepădările, fie că este 
vorba de suflări sau de certări, pentru tine sunt izbăvitoare 
(...) Asemenea topitorilor care, suflând în foc, fac să se aleagă 
aurul de ţărâna care îl ascunde, tot astfel lepădările, alungând 
teama prin Duhul lui Dumnezeu şi făcând să clocotească 
sufletul în trup ca aurul în cuptor, alungă diavolul vrăjmaș şi 
nu lasă decât nădejdea vieţii veşnice“87. 

Cu fiecare botez, o pradă este smulsă din ghearele 
Satanei, o făptură a lui Dumnezeu îşi regăsește menirea sa 
dintâi: „Teme-te, ieși şi te depărtează de la zidirea aceasta și 
să nu te întorci, nici să te ascunzi întru el, nici să-l întâlneşti 
pe el, sau să lucrezi asupra lui, nici în noapte, nici în zi, sau 
în vreun ceas sau în amiază-zi. Ci te du întru al tău tartar până 
în ziua cea mare gătită judecății (...)”88. „leşi şi te depărtează 
de la cel ce se gătește către sfânta luminare. Juru-te cu pati- 
ma cea mântuitoare a Domnului nostru lisus Hristos şi cu cin- 


86. Procat. bapt., 16; PG 33, 361AB. 

87. Procat. bapt., 9; PG 33, 349AB. 

88. Trad. fr. în E.Mercenier şi F. Paris, La Priere des Eglises de rite byzantin, 
vol. I, Namur, 1937, p. 336; trad. rom. în Aghiasmatar, 1950, p. 18-19. 

stitul Lui Trup şi Sânge şi cu venirea Lui cea înfricoşată, că va 
veni şi nu va zăbovi să judece tot pământul, şi pe tine şi pe 
toată puterea cea împreună lucrătoare cu tine să te mun- 
cească în gheena focului, dându-te întru întunericul cel mai 
dinafară, unde viermele nu doarme şi focul nu se stinge”89. 

Satana nu poate ţine piept puterii biruitoare a Crucii lui 
Hristos. Trebuie, însă, ca şi omul să ia parte cu toată fiinţa lui 
la această luptă şi la lepădări, „ca să nu-i fie ceva mai rău”90 
şi pentru ca duhul necurat să nu se întoarcă cu şi mai multă 
putere în casa omului din care fusese alungat?!. Chiar şi atunci 
când omul este supus unei robii exterioare a păcatului, aceasta 
nu se petrece fără consimţirea voii sale. De fiecare dată când 
facem rău, îl acceptăm cu propria noastră voie, care rămâne 
totdeauna liberă. 

Astfel, preotul îl întreabă de trei ori pe catehumen: „Te 
lepezi de Satana, şi de toate lucrurile lui? Şi de toţi slujitorii 
lui? Şi de toată slujirea lui? Şi de toată trufia lui?”. lar catehu- 
menul răspunde de trei ori: „Mă lepăd!”. Pentru a întări aceste 
cuvinte solemne, preotul mai întreabă de trei ori: „Te-ai lepă- 
dat de Satana?”, şi de fiecare dată catehumenul răspunde: „M-am 
lepădat!”. Apoi, la cererea preotului, suflă şi scuipă de trei ori, 
semn al refuzului său definitiv şi al repulsiei sale faţă de 
duhurile rele. 

Începând de atunci, lepădarea este efectivă. Din acel 
moment, omul este angajat în chip conştient şi definitiv într-o 
luptă duhovnicească; această decizie a sa nu este totuşi cu 
putinţă decât în puterea Sfântului Duh, Care-l face pe credin- 
cios părtaş la izbânda lui Hristos asupra Satanei. 

Lupta lăuntrică a omului cu puterile întunericului îşi află 
deznodământul în afundarea baptismală. Deasupra cristel- 


89. Ibid., p. 347; trad. rom cit., p. 20. 
90. loan 5, 14. 
91. Mat. 12, 43-45; Luc. 11, 2426. 

niţei, se rosteşte o adevărată „epicleză” a Sfântului Duh, ast- 
fel ca apa să fie la rândul ei curăţită de diavolii întunecaţi 
sau de duhurile viclene care se ascund în ea şi să devină „izvor 
de nestricăciune”, „plin de putere îngerească”, „apă de izbă- 
vire, apă de sfințire, baie a celei de a doua nașteri”, prin pogorârea 
Sfântului Duh. Astfel, cel ce se botează „se va lepăda de omul 


cel vechi (...) şi se va îmbrăca în cel nou, ce este înnoit după 
chipul Ziditorului său, ca, fiind împreună sădit cu asemănarea 


morţii Tale prin botez, să se facă părtaş şi învierii Tale”92. 

După sfinţirea apei şi curățirea acesteia de duhurile necu- 
rate prin invocarea Sfântului Duh, ungerea cu untdelemn care 
precede hotezul întăreşte încă o dată această lucrare simbo- 
lică de vindecare: “Însuţi binecuvintează şi acest untdelemn 
cu puterea, cu lucrarea şi cu pogorârea Sfântului Tău Duh, ca 
să se facă acesta ungere de nestricăciune, armă dreptăţii, 
înnoire sufletului şi trupului, izgonire a toată lucrarea diavo- 
Jlească, spre înlăturarea tuturor răutăţilor”95. 

În sfârşit, despuiat de veşminte şi uns cu untdelemnul 
catehumenilor, candidatul intră în cristelniţă, „îngropând pe 
omul cel vechi şi deodată înviind omul cel nou, înnoit după 
chipul Celui care l-a zidit. Atunci, (...) iese un alt om, cu 
desăvârşire curăţit de orice întinăciune a păcatelor sale, lepă- 
dându-şi vechea haină a păcatului şi îmbrăcând haina împă 
rătească”94. Prin întreita afundare, izbânda lui Hristos asupra 
Satanei şi puterilor acestuia devine lucrătoare în viaţa credin- 
ciosului. În ea se împlineşte cuvântul profetic: „Moartea a fost 
înghițită de biruință. Unde iți este, moarte, biruinţa ta? Unde 
iți este, moarte, boldul tău?'95. O nouă dimensiune a biru- 
inţei, a eliberării de piedicile Celui viclean se deschide acum, 


92. Mercenier, pp. 345-346; trad. rom. cit., p. 33. 
93. Ibid. p. 347; trad. rom. cit., p. 34. 

94. Cat. bapt., 1,25; trad. fr., p. 147. 

95. I Cor. 15, 54-55. 

iar viaţa celui botezat se situează în întregime într-o perspec- 
tivă pascală. 


b) Eliberarea de păcat 


Înainte de botez, păcatul prinde rădăcini adânci în inima 
omului. Acesta nu este în stare să deosebească dispoziţiile 
firii sale bune de lucrările întunericului, care se substituie 
„eului“ său, încă neinnoit de Duhul Sfânt. Harul dumnezeiesc 
lucrează şi îndeamnă spre bine, dar oarecum ca dinafară. 
Condiţia păcătoasă şi stricăcioasă este încă legea „naturală“ 
care lucrează în mădularele sale: „Pe când eram în trup, 
patimile păcatelor, care erau prin lege, lucrau în mădularele 
noastre, ca să aducem roade morţii (...) Om nenorocit ce 
sunt! Cine mă va izbăvi de trupul morţii acesteia?”96. Păcă- 
tosul este lovit ca de o paralizie care-i imobilizează mădu- 
larele duhovnicești, care îi atrofiază simţurile lăuntrice: cel al 
vederii lui Dumnezeu, al cunoaşterii, al voii celei bune, al 
liberei hotărâri, al stăpânirii duhovniceşti; aceasta este legea 
„condiţiei muritoare” a stricăciunii după care se conduce exis- 
tenţa omenească de la naştere până la moarte şi care consti- 
tuie jugul universal al păcatului originar care apasă pe firea 
omenească, ereditatea inalienabilă şi fatidică de care nici un 
om nu poate scăpa, ereditate în același timp şi fizică, şi spiri- 
tuală, care se extinde la tot neamul omenesc. 

Încorporându-ne Paştilor lui Hristos, botezul ne elibereză 
de această aservire globală şi totală la păcat şi stricăciune: 
„Unde s-a înmulţit păcatul, a prisosit harul, pentru că precum 
a împărăţit păcatul prin moarte, așa și harul să impărățească 
prin dreptate, spre viața veşnică, prin lisus Hristos, Domnul 
nostru”97. Dumnezeu a făcut un legământ cu omenirea prin 


96. Rom. 7,5 şi 24. 
97. Rom. 5, 20-21. 

Mântuirea în Hristos, iar credinciosul este inclus în acest nou 
legământ prin botez. Angajamentul solemn şi mărturisirea de 
credinţă, apoi întreita afundare îl fac să străbată dincolo de 
graniţele morţii şi ale păcatului, omul pătrunzând astfel într-o 
nouă dimensiune, unde harul Duhului Sfânt îl eliberează de 
acest determinism paralizant al păcatului: „Câţi in Hristos v-aţi 
botezat, în Hristos v-aţi şi îmbrăcat'98. 

De acum înainte, legea lui Dumnezeu este înscrisă în 
mădularele sale, Numele lui lisus Hristos este mărturisit cu 
inima şi cu buzele, Trupul de viaţă dătător şi scump Sângele 
Domnului îi hrănesc şi îi irigă trupul şi mădularele. Răul şi 
întunericul se risipesc treptat şi devin exterioare credinciosului; 
acesta dobândeşte şi îşi dezvoltă progresiv facultatea duhov- 
nicească de a deosebi ispitele, şi totodată puterea lui Hristos 
pentru a le respinge. „Cabasila însuși o afirmă într-un strigăt 
de biruinţă: „Botezul suprimă şi pedeapsa și aplecarea către 
rău, ba chiar şi pe păcătos însuşi!”. În locul perversităţii abolite, 
în care am fost toţi zămisliţi, ia naştere o dispoziţie contrară, 
o predispoziţie „firească” către bine, decurgând din ştiinţa 
harismatică a lui Dumnezeu, care ne-a fost infuzată o dată cu 
taina. Viaţă binecuvântată, care se înalţă în suflet, cu simţuri 
noi şi cu o nouă înţelegere”9. 


c) Pocăinţa personală 


„Condiţia” botezului şi a vieţii celei noi este o pocăință 
personală profundă şi o convertire lăuntrică a inimii. Chiar şi 
în păcat, omul nu este doajr „determinat” de o fatalitate uni- 
versală ineluctabilă de mortalitate, de păcat, de paralizie spiri- 
tuală, ci contribuie şi cu voia sa proprie, cu liberul său asen- 


98. Gal. 3,27. 
99. M. Lot-Borodine, Nicolas Cabasilas, un maitre de la spiritualité byzantine 
au XIV-e siècle, Paris, 1958, p. 83. 

timent şi cu propria sa forţă de inerție. Dacă, potrivit Sfântului 
Pavel, „prin păcat (...) moartea a trecut la toți oamenii”100, 
dacă-şi întinde stăpânirea în spaţiu şi timp peste întregul 
neam omenesc, nu este mai puţin adevărat că, printr-o miste- 
rioasă cauzalitate reciprocă, în această stare de stricăciune şi 
de mortalitate, „toți oamenii au păcătuit”101, toţi sunt vinovaţi 
înaintea lui Dumnezeu, toţi sunt nevrednici de dragostea şi de 
sfinţenia Sa, căci „frica morții îi ţine în robie toată viața ”192. 

Astfel, învăţătura apostolică lega botezul de pocăinţa per- 
sonală: „Pocăiţi-vă şi să se boteze fiecare dintre voi în numele 
lui lisus Hristos, spre iertarea păcatelor voastre, și veți primi 
darul Duhului Sfânt”195, „Pocăiţi-vă şi vă întoarceţi, ca să se 
şteargă păcatele voastre”194. 

Pocăinţa este, în esenţă, un act personal, prin care eul 
omului se angajază într-un îndelungat proces de convertire şi 
de reînnoire; dar această întoarcere lăuntrică nu se poate face 
doar cu puterile omului, fără harul Duhului Sfânt. Pocăinţa 
este deci roada primordială a Duhului Sfânt şi semnul neîn- 
doielnic al lucrării Sale lăuntrice... Baia botezului exprimă în 
chip văzut pocăinţa omenească şi iertarea dumnezeiască, prin 
care omul este „spălat, curăţit, înnoit, îndreptat pentru viața 
cea nouă”. 


2. Semințele invierii 


Întreaga plenitudine a vieţii celei noi în Hristos cel înviat 
este inaugurată o dată cu întreita afundare de la botez. Morți 
pentru păcat, altoiţi pe moartea lui Hristos, înviem odată cu EI 
spre viaţa cea veşnică: „Ne-am îngropat cu El, în moarte, prin 


100. Rom. 5, 12. 

101. Rom. 5, 12. 

102. Evr. 2, 15. 

103. Fapte 2, 38. 

104. Fapte 3,19; cf. 5, 31; 13, 38. 

botez, pentru ca, precum [Hristos a înviat din morți, prin slava 
Tatălui, așa să umblăm şi noi întru înnoirea vieţii”l95. 


a) Catehumenatul 


Taina botezului este asemuită unei zămisliri duhovnicești, 
unei naşteri din nou106, care-l aşază pe „neofit” în viaţa haru- 
lui şi în intimitatea dumnezeiască. 

Această zămislire duhovnicească este îndelung pregătită 
în timpul perioadei catehumenatului, în care seminţele credin- 
tei şi ale vieţii dumnezeiești sunt de-acum semâănate în inimile 
catehumenilor. Pregătirea pentru botez nu trebuie privită nu- 
mai sub aspectul negativ, al luptei împotriva demonilor și a 
patimilor, ci ca o deșteptare treptată la viaţa duhovnicească, 
o convertire la Hristos. Duhul Sfânt este deja prezent în acest 
proces, El dospește aluatul, El îndreaptă inima catehumenului 
către lisus, i-L dezvăluie ca Domn!07, pune început Împărăției 
Sale în viaţa celui botezat. Această prezenţă a Duhului Sfânt 
în inima credinciosului precede și transcende simbolurile sacra- 
mentale, riturile baptismale căutând din ce în ce mai mult să 
exprime, să materializeze această realitate a Sfântului Duh. 

Ungerea cu untdelemn dinaintea botezului reprezintă 
geneza şi progresul credinţei, închinarea înaintea lui Dum- 
nezeu, bucuria duhovnicească în viaţa cea nouă, este, în 
sfârşit, semnul propriu şi pecetea personală a lui Hristos şi a 
Sfântului Duh. 

1. Rolul ungerii este, aşadar, acela de a semnifica şi de a 
pecetlui iluminarea duhovnicească a credinţei, a inimii, a 
minţii. În ea, „Duhul Sfânt, marele Pedagog al credinţei, Lu- 
minătorul, este Cel care ne deşteaptă la cunoaşterea lui 


105. Rom. 6, 4 
106. loan 3, 5; Tit 3, 5. 
107. l Cor. 12. 3; cf. Rom. 8, 9 etc. 

Hristos, Cel care arată comorile tăinuite, care dă lumină celor 
aflaţi în întuneric”108. 

2. Untdelemnul reprezintă de asemenea revărsarea din 
belşug a milostivirii, a iubirii arzătoare care străluceşte printre 
oameni și care este cel mai mare dar al lui Dumnezeu și sem- 
nul prin excelenţă al prezenţei Sale: „Când ne apropiem de 
botez, spune Sfântul loan Gură de Aur, suntem unşi cu milos- 
tivire (...) şi răspândim un miros de bună mireasmă” 109. 

3. În capitolul consacrat tipologiei Vechiului Testament, 
am văzut în ce chip, pentru tradiţia creştină, ungerea cu untde- 
lemn sfinţit prin invocarea şi pogorârea Duhului indică pre- 
zenţa personală a Acestuia. Dar Duhul Sfânt este Duhul lui 
Hristos. Unși cu untdelemn sfinţit, noi devenim asemenea lui 
Hristos, al Cărui nume îl şi purtăm de-acum, şi în Hristos vom 
fi altoiţi prin apa botezului. 

Pedagogia sacramentală a catehumenatului culminează cu 
taina apei. Întreita afundare este cea care pecetluieşte mărtu- 
risirea de credinţă, confirmă biruinţa asupra Satanei, intro- 
duce pe credincios într-o relaţie de intimitate filială cu Tatăl 
ceresc, împărtășește Duhul de viaţă dătător, altoiește pe viaţa 
cea nouă în Hristos cel înviat. Într-un cuvânt, întreita afundare 
sădește în fiinţa însăși a celui botezat seminţele învierii, care 
vor încolţi, se vor coace și vor rodi darurile Duhului Sfânt. 


b) Naşterea din nou şi înfierea 


„Apa mântuitoare, spunea Sfântul Chiril al Ierusalimului, 
v-a fost şi mormânt şi sân matern”1 10. 

Harul botezului este într-adevăr un har de înfiere şi spre 
aceasta converg toate darurile Duhului Sfânt: „Harul Sfântului 


108. Act. syr. Thomae, nr. 121 şi 157; ed. Bonnet, Acta Apocrypha, ll, 2, 
Leipzig, 1903, p. 231 şi 267. 

109. Comm. in I Tim., PG 62. 514. 

110. Cat. myst., Il, 4; PG 33, 1080D. 

Duh l-aţi primit de la mine, explică Teodor de Mopsuestia neo- 
fiilor, şi aveţi libertatea de a-L chema pe Dumnezeu Tată”111. 

Buzele neofitului primesc un cuvânt nou, pe care vor 
învăţa să-l rostească în comunitatea euharistică: „Cât de dulce 
este primul cuvânt (din Tatăl nostru), scrie Sfântul Ambrozie 
al Milanului. Înalţă-ţi ochiul către Tatăl Care ţi-a dat naştere 
prin baie, către Tatăl Care te-a răscumpărat prin Fiul Său şi 
spune: Tatăl nostru! Este o îndrăznire îndreptăţită, dar cu mă- 
sură. Ca un fiu, Îl numeşti Tată...”112. 


3. Botezul în credinţă 
a) Credinţă şi viaţă treimică 


Prin botez, catehumenul este cu adevărat introdus în inti- 
mitatea vieţii treimice. Potrivit conștiinței teologice a Ortodo- 
xiei, adevăratul săvârşitor al iniţierii baptismale este Însuşi 
Duhul Sfânt. El este Întâistătătorul şi totodată săvârşitorul 
tainelor Bisericii. În Duhul Sfânt se realizează întâlnirea şi 
unirea cu lisus Hristos. Domnul devine la rândul Său dătător 
al Duhului; acest dar este inaugurat într-o Cincizecime per- 
sonală în botez şi se perpetuează în viaţa Bisericii, în taina 
Euharistiei. 

Duhul Sfânt este, de asemenea, Duhul înfierii, mulţumită 
căruia suntem numiţi fii ai lui Dumnezeu, în care primim liber- 
tatea de a-L numi pe Dumnezeu Tată. Duhul este, deci, dătă- 
torul prezenţei şi harului treimic. Fiecare Persoană dumneze- 
iască le revelează pe celelalte Persoane ale Treimii. 

Acesta este sensul botezului „in numele Tatălui şi al 
Fiului și al Sfântului Duh”, nu numai o formulă dogmatică, ci 
o mărturisire de credinţă, însoţind afundarea în apă, întreit 
dialog de întrebări şi răspunsuri, în care „chiar în momentul în 


111. Hom. catech. XI,7, ed. R. Tonneau, p. 296-297. 
112. De Sacramentis, V, 19; SC 25, p. 93. 

care își afirmă credinţa sa în Hristos şi în Treime, creștinul 
este botezat în actul însuși al acestei mărturisiri, este renăs- 
cut, iluminat, devine o făptură nouă, mădular al Trupului lui 
Hristos şi fiu al lui Dumnezeu”! 15. 

Dacă, în vremea Sfântului loan Gură de Aur sau a Sfân- 
tului Chiril al Ierusalimului, mărturisirea solemnă de credinţă 
preceda botezul, numeroase alte mărturii despre rânduielile 
baptismale primare ne fac să credem că această disociere nu 
fiinţa dintru început şi că în timpurile Bisericii primare mărturi- 
sirea de credinţă era inclusă în actul însuşi al afundării, con- 
stituind chiar formula sacramentală a acestuia, în cadrul că- 
reia slujitorul şi catehumenul săvârşeau o adevărată colitur- 
ghisire. Mărturisirea de credinţă era făcută sub formă de între- 
bări şi răspunsuri, într-o întreită interogare cu privire la credin- 
ţa în Tatăl, în Fiul şi în Sfântul Duh, fiecare întrebare şi răs- 
puns fiind urmate de o afundare. 

Acest obicei îl întâlnim la Milano (Sfântul Ambrozie), în 
Africa veacului al III-lea (Tertulian) şi la Roma, la Sfântul Ipolit, 
în ritualul său baptismal. lată textul: 

„Acesta să coboare în apă iar cel care îl botează să-i pună 
mâna pe cap, spunând: „Crezi în Dumnezeu Tatăl Atotţii- 
torul?”, iar cel botezat să răspundă: „Cred“. Să-l boteze atunci 
o dată, ţinându-i mâna pusă pe cap. Apoi, să spună: „Crezi în 
Hristos lisus, Fiul lui Dumnezeu, Care S-a născut prin Duhul 
Sfânt din Fecioara Maria, Care a murit, a fost îngropat și a înviat 
din morţi a treia zi, S-a înălţat la ceruri şi şade de-a dreapta 
Tatălui şi va veni să judece viii şi morţii?”. lar când acela va 
zice: „Cred”, să-l boteze din nou. Să-i spună iarăşi: „Crezi în 
Duhul Sfânt, în Sfânta Biserică şi în învierea trupurilor?”. Cel 
ce se botează să spună: „Cred”, şi atunci să fie botezat pen- 
tru a treia oară”114. 


1153. P. Th. Camelot, Spiritualité du baptême, Paris, 1963, p. 34. 
114. Trad. fr. SC 11, Paris, 1968, p. 50-51. 

Acest text este edificator şi ne face să înţelegem că diso- 
cierea dintre mărturisirea de credinţă şi afundarea baptismală 
este rodul unei reflecţii teologice analitice. La început, scrie 
Pr. Refoule, „mărturisirea de credinţă nu era ceva accidental, 
ci făcea parte din taină. Aceste două rituri erau atât de strâns 
legate, încât nu alcătuiau, ca să spunem aşa, decât un singur 
act, cel al botezului (...) Nu avem de ce să presupunem aici o 
formulă sacramentală la persoana întâi, aşa cum o cunoaştem 
astăzi. Mărturisirea de credinţă concomitentă cu afundarea ne 
duce cu gândul la un fel de coliturghisire a catehumenului la 
actul botezului său, aceasta fiind în sensul deplin al cuvântu- 
lui sacramentum fidei”115. 

Credinţa baptismală constituie deci o prezenţă dumneze- 
iască, o întâlnire a lui Dumnezeu, Care vorbeşte şi Se dăru- 
ieşte, cu omul care ascultă, invocă și se împărtășește de această 
prezenţă. Credinţa implică, deci, un dublu dinamism: mişcare 
a lui Dumnezeu, Care iese din nemișcarea Sa faţă de făptură, 
dar şi mişcare a omului, care işi depăşeşte autonomia şi îşi 
află în Dumnezeu statornica desăvârşire. Această îndoită miş- 
care este lucrarea proprie Duhului, Care este în acelaşi timp 
şi martorul omului, temeiul rugăciunii sale, al elanului său 
lăuntric, dar şi martorul lui Dumnezeu, al iertării şi al iubirii 
Tatălui. 

Această credinţă nu este deci prealabilă mântuirii, ci con- 
stituie concomitent miezul acesteia, anticamera şi roada. În 
raport cu botezul, credinţa nu va fi astfel o condiţie externă, 
prealabilă, formală, ci va constitui chiar esenţa botezului, ea 
fiind cea care va conferi ritualului întreaga lui semnificaţie. 
Această dimensiune constitutivă a credinţei se aplică de altfel 
şi Euharistiei, aflându-se în miezul lucrării sacramentale a Bise- 
ricii. Dar această problemă rămâne deocamdată de aprofundat. 


115. R. F. Refoule€, Introduction au „De Baptismo” de Tertullien, SC 35, p. 39:40. 

Realitatea şi permanenţa credinţei erau deja amintite sim- 
bolic de ungerea cu untdelemn dinaintea botezului. Aici, însă, 
mărturisirea de credinţă ţine de însăşi esenţa tainei, fiind 
inseparabilă de aceasta. Sfântul Vasile al Cezareii spunea că: 
„Mărturisirea de credinţă este conformă cu botezul”!16 şi că 
„botezul şi credinţa, aceste două moduri de mântuire, sunt 
legate unul de celălalt şi de nedespărţit, căci, în timp ce cre- 
dinţa îşi primeşte desăvârşirea de la botez, botezul se înteme- 
iază pe credinţă; şi unul şi celălalt îşi au drept izvor al desă- 
vârşirii aceleaşi nume (dumnezeieşti): “credinţa şi botezul 
sunt două condiţii ale mântuirii şi sunt legate, de nedespărţit, 
una de alta. Pe de o parte, credinţa se desăvârșeşte prin 
botez, iar pe de altă parte, botezul se întemeiază pe credinţă; 
ambele sunt depline (prin invocarea) aceloraşi nume. Pentru 
că, după cum credem în Tatăl şi în Fiul şi în Sfântul Duh, la fel 
ne şi botezăm în numele Tatălui şi al Fiului şi al Sfântului 
Duh” 117, 

Credinţă treimică şi botez treimic - o realitate unică în 
cult, în experienţa duhovnicească a primelor generaţii creș- 
tine, în trăirea celor care se numeau, unii pe alţii, „credin- 
cioşi”, „creştini” sau „botezați“. Prin urmare, credinţa în Sfânta 
Treime nu înseamnă doar o aderare subiectivă, fie ea inte- 
lectuală sau chiar morală, la voia lui Dumnezeu, ci o întâlnire 
adevărată, în care cel botezat vine în atingere cu lumea Duhu- 
lui, este proiectat duhovnicește în realitatea dumnezeiască, 
dobândeşte ochii Duhului, înţelege raţiunile lucrurilor, „le per- 
cepe flacăra lăuntrică şi sensul istoriei”118. Acest nou raport 


116. De Spiritu Sancto, 27; PG 32, 153; trad. fr. SC 17 bis, p. 489; trad. 
rom. PSB 12. 

117. Ibid., 12; OG 32, 117; trad., fr. SC 17 bis, p. 347; trad. rom. PSB 12, 
p. 43. 

118. P. Pataq, teză în manuscris despre L'Experience de l'Esprit Saint 
d'apres la tradition liturgico-theologique de l'Eglise syrienne d'Antioche, 1967. 

între om şi Dumnezeu se înfăptuieşte prin prezenţa de viaţă 
dătătoare a Duhului care lucrează în om „a doua naştere”, îl 
încorporează în Hristos preaslăvit, prin Trupul Său - Biserica -, 
şi îl introduce astfel în intimitatea fiască a Tatălui... 


b) Credinţa botezului, credinţă eclezială 


Credinţa botezului este mai mult decât o atitudine subiec- 
tivă şi individuală a catehumenului. Simbolul de credinţă pe 
care acesta îl „primește” la începutul pregătirii, cu prilejul 
înscrierii sale în registrele „postulanţilor” şi pe care va trebui 
să îl „redea”, adică să-l rostească în public cu prilejul mărturisirii 
solemne de la privegherea pascală, nu-i aparţine lui însuşi. 
Este mărturisirea de credinţă a Bisericii, temeiul oricărui edifi- 
ciu creştin şi bisericesc. Biserica însăşi este zidită pe această 
credinţă. Substanţa acestei credinţe a Bisericii, a acestei pie- 
tre pe care ea este zidită (Mat. 16, 18), o constituie, potrivit 
concepţiei semitice, credincioşia lui Dumnezeu, adevărul 
însuşi, al statornicia milostivirii Sale. 

Credinţa treimică îl introduce astfel pe catehumen în co- 
munitatea eclezială, ea creează din nou și perpetuează Bise- 
rica, căci în Biserică Se revelează Sfânta Treime, şi în Treime 
îşi află Biserica existenţa, în Ea „trăieşte, se mișcă şi dăinuie”. 
Teologia ortodoxă este foarte sensibilă la această ontologie 
treimică a Bisericii, la ceea ce Biserica trăiește după chipul 
Treimii şi la faptul că aceeaşi dragoste care revelează Fiinţa 
negrăită și veșnică a lui Dumnezeu constituie misterul ultim al 
Bisericii. Euharistia este în acelaşi timp venirea împărăției 
Tatălui şi a Fiului şi a Sfântului Duh, care ni se deschide prin 
botezul treimic, dar şi locul în care Biserica se manifestă şi se 
innoieşte. Botezul este deci în acelaşi timp şi poartă a vieţii 
celei noi, dar al Duhului, izvor al harului treimic, şi poartă a 
Bisericii, în care se săvârşeşte botezul. 

Astfel, dacă, după cum scrie Pr. Camelot, „botezul este 
taina credinţei, Biserica, „stâlp și temelie a adevărului” (| Tim. 
3, 15), este lăcaşul adevăratei credinţe. Credinţa şi Biserica, 
Biserica şi botezul sunt strâns legate”119. Astfel, credinţa se 
va hrăni din deplina participare la Euharistie, taina prin exce- 
lenţă a adunării ecleziale, în care şi botezul îşi află punctul 
culminant. 


4. Botez şi misiune 


În predania apostolică, botezul are o rezonanţă universală, 
o amploare cosmică: „Cuvântul era Lumina cea adevărată, 
care luminează pe tot omul care vine în lume”120. Mesajul 
evanghelic de iertare, de mântuire, de viaţă priveşte în acelaşi 
timp pe fiecare om în parte, precum şi întreaga omenire, în 
ansamblul său: „Datu-Mi-s-a toată puterea, în cer şi pe pă- 
mânt. Drept aceea, mergând, învățați toate neamurile, bote- 
zându-le în numele Tatălui și al Fiului şi al Sfântului Duh”!21. 
„Mergeţi în toată lumea şi propovăduiţi Evanghelia la toată 
făptura. Cel ce va crede şi se va boteza se va mântui; iar cel 
ce nu va crede se va osândi”122. 

Botezul a fost privit prea adesea ca modalitate de asigu- 
rare a mântuirii individuale a omului; rânduiala baptismală şi-a 
pierdut treptat caracterul său eclezial şi misionar, pentru a se 
preschimba într-o ceremonie intimă şi familială: „Mult timp, 
remarca Pr. A. Schmemann, interesul teologic şi duhovnicesc 
al botezului a fost desprins, la modul virtual, de semnificaţia 
sa cosmică, de relaţia totală a omului cu lumea. Era explicat 
ca fiind eliberarea omului de „păcatul strămoşesc”. Dar păca- 


119. P. Th. Camelot, op. cit., p. 73. 

120. loan 1,9. 

121. Mat. 28,18-19. 

122. Marc. 16,15-16 ş. u.; cf. Luc. 24, 17 şi ACI, 8. 

tul strămoșesc și eliberarea omului au dobândit, amândouă, un 
sens extrem de îngust şi de individual. Botezul a fost înţeles 
ca mod de a asigura mântuirea individuală a sufletului ome- 
nesc. Nu e de mirare că o asemenea concepţie despre botez 
a dus la o restrângere corespunzătoare a liturghiei baptis- 
male. Din act al întregii Biserici, îmbrăţişând întreg cosmosul, 
aceasta a devenit o ceremonie strict privată, săvârşită într-un 
colţ întunecat al bisericii, asemenea unei „ierurgii particulare”, 
în care Biserica este redusă la rolul de „administrator al tai- 
nelor”, iar cosmosul, la cei trei stropi simbolici de apă, consi- 
deraţi ca „necesari şi suficienţi” pentru „validitatea” tainei. Preo- 
cuparea era validitatea, nu sensul, plenitudinea, bucuria. Din 
cauza copleşirii teologiei baptismale cu termeni juridici, și nu 
ontologici, adevărata întrebare: „Ce anume devine valid?”, ră- 
mâne fără răspuns»123. 

Maximalismul sacramental şi cosmologic al plenitudinii vieţii 
celei noi și al bucuriei în Duhul Sfânt a făcut loc minimalismului 
juridic al „validităţii” botezului. Numai dimensiunea pascală a 
botezului, ca afundare reală în moartea şi Învierea Domnului, 
prin puterea cincizecimică a Duhului Sfânt, ne îngăduie să des- 
luşim şi să regăsim sensul urgenţei misionare a botezului. 

Urgenţă nu doar în virtutea unui blestem dumnezeiesc, 
care l-ar apăsa pe om ca urmare a păcatului strămoșesc con- 
ceput ca o culpabilitate ereditară - căci destinul veşnic al omu- 
lui aparţine tainei de nepătruns a înţelepciunii dumnezeieşti -, 
ci, mai ales, urgenţa aducerii la cunoştinţa omului a ţelului 
pentru care a fost creat: plenitudinea vieţii, a comuniunii 
dumnezeieşti, a iubirii împărtășite. 

Predania apostolică este indreptată deci către convertire, 
către credinţă, botez, plinătate a vieţii, „pentru a adăuga drep- 
tatea, înfierea, moștenirea, harul de a fi fraţi şi mădulare ale 


123. A. Schmemann, Pour la vie du monde, Paris, 1969, 8, p. 79-80. 

lui Hristos şi de a deveni lăcaş al Sfântului Duh”124. Botezul 
implică întotdeauna o mărturie personală, de la inimă la ini- 
mă; este o adevărată naştere harismatică care se săvârșește 
şi se înnoieşte pururea!25. 

Această zămislire duhovnicească precede botezul, este o 
introducere a acestuia, dar se şi continuă în creşterea duhov- 
nicească. La rândul său, înlăuntrul comunităţii euharistice 
misionare, cel botezat accede la maturitatea duhovnicească, 
la vestirea Evangheliei, primește puterea Sfântului Duh pentru 
a mărturisi. 

Mărturisirea Evangheliei va fi însă recunoscută și primită 
îndeosebi prin iubirea frăţească: „Întru aceasta vor cunoaşte 
toți că sunteţi ucenicii Mei, dacă veţi avea dragoste unii faţă 
de alţii”!26. Euharistia este cea care asigură permanenţa 
suflării cincizecimice a Duhului. „Trimiterea” de la sfârșitul 
liturghiilor creştine („cu pace să ieşim”, „ite, missa est” etc.) 
exprimă supunerea permanentă a comunităţii celor botezați 
la porunca Domnului: „Mergeţi in toată lumea şi propovăduiți 
Evanghelia la toată făptura”127. Sensul acestui moment este 
nu ieșirea din biserică, ci intrarea Bisericii în lume, în săptă- 
mână, în locul şi timpul muncii, ale mărturiei. 

Smerita dragoste de zi cu zi este cu adevărat semnul prin 
excelenţă al Împărăției lui Hristos înviat, a cărei venire în 


124. Cat. bapt., III, 6; trad. fr., p. 154. 

125. Există o continuitate organică şi necesară între paternitatea catehu- 
menatului,care conduce la naşterea prin botez, şi paternitatea duhovnicească, 
care conduce viaţa cea nouă a celui botezat şi care se exprimă prin îndrumarea 
duhovnicească, atât în zidirea credincioşilor, cât şi în ascultarea monahală. Cf. în 
această privinţă Dom A. Louf, „La Parole au-delà de la Liturgie”, în Collectanea 
Cisterciensia, nr. 31 (1969), p. 187 ş.u. 

126. loan 13, 35. 

127. Cf. B.Bobrinskoy, „L'Eucharistie, plénitude de l'Eglise”, în Intercommu- 
nion: des chrétiens s'interrogent, Paris, 1969, p. 40-41. 

inimile noastre o împlineşte încă de pe acum Duhul Sfânt, 
Împărăţie căreia EI îi lucrează mărturia şi germinarea. Cea mai 
bună ilustrare a puterii misionare a iubirii lui Hristos în comu- 
nitatea baptismală mi se pare a fi finalul unui poem despre 
„Spălarea picioarelor”, poem aparţinând lui Cyrillonas, poet 
sirian prea puţin cunoscut, trăitor la sfârşitul secolului al IV-lea: 


Datu-le-a lor atunci porunca iubirii: 

lată, ucenicii Mei, cum v-am slujit 

Şi ce lucrare v-am învăţat! 

lată că v-am spălat, v-am curăţit. 

Mergeţi, cu bucurie, de-a dreptul, în Biserică! 

La porţile sale, mergeţi, voi, moștenitorii, 
Călcaţi-l în picioare, fără de teamă, pe Cel viclean 
Şi fără să vă mai temeţi călcaţi capul şarpelui. 
Mergeţi pe cale neinfricaţi 

Şi în cetăţile întărite vestiți cuvântul Meu, 
Semănaţi în cetăţi Evanghelia Mea! 

Faceţi să pătrundă dragostea în sânul omenirii, 
În faţa împăraţilor grăiţi fără istov învăţătura Mea, 
În faţa judecătorilor arătaţi credinţa Mea. 


Eu, Domnul şi Dumnezeul vostru, 

lată că M-am smerit şi v-am slujit, 

Ca să vă pregătesc Pașştile cele de obşte, 
Ca lumea întreagă să ia chipul Paştilor!” 128 


5. Mucenicie şi judecată 


Misiunea creștină în lume a fost dintotdeauna o înfruntare 
tragică; predica apostolică trebuie curăţită de orice urmă de 
romantism care ar descrie călătoriile apostolice ca pe tot atâ- 


128. Acest imn a fost editat de F. Graffin, în trad. fr., în Orient syrien, 10 
(1965), fasc. 3, p. 312-316. 

tea triumfuri. Conflictul dintre Biserică şi lume izvorăşte din 
natura profundă a Bisericii şi din vocaţia sa: „Dacă vă urăște 
pe voi lumea, să știți că pe Mine mai inainte decât pe voi M-a 
urât. Dacă aţi fi din lume, lumea ar iubi ce este al său; dar 
pentru că nu sunteţi din lume, ci Eu v-am ales pe voi din lume, 
de aceea lumea vă urăște. Aduceţi-vă aminte de cuvântul pe 
care vi Lam spus: Nu este sluga mai mare decât stăpânul său. 
Dacă M-au prigonit pe Mine, şi pe voi vă vor prigoni” 129. 

Dincolo de compromisurile şi înțelegerile trecătoare, din- 
colo de “sfintele alianţe” şi de concordatele dintre Biserică şi 
lume, acestea se contestă reciproc. Convertirea baptismală 
implică deci şi pretinde întotdeauna o angajare totală a vieţii 
şi a mărturiei, culminând în sfinţenie şi în mucenicie, până la 
moarte. 

„Omul cel nou se înalţă în inima însăşi a „omului celui 
vechi”, care nu vrea să moară; există, aşadar, o tensiune şi o 
luptă zilnică, până când omul cel vechi va muri în sfârşit şi, 
după ce-şi va fi răstignit trupul cu patimile şi poftele sale (...), 
va duce cu adevărat această viaţă nouă, al cărei principiu este 
de acum înainte Hristos şi Duhul lui Hristos”150. „Omul cel 
vechi”, care nu vrea să moară, este păcatul şi în acelaşi timp 
şi trupul care se răzvrăteşte împotriva legii duhului, cu patimi- 
le şi poftele sale, cu „eul“ său trufaș și lacom, cu „lumea” chiar, 
care se prelungeşte în noi, unde se regăseşte, în mic, cu con- 
tradicţiile, conflictele, ispitele, iluziile sale... 

Botezul implică, deci, o alegere iniţială, care trebuie reîn- 
noită şi reafirmată în mod constant şi care poate duce la o 
confruntare tragică cu lumea, cu instituţiile şi duhul acesteia. 
Mucenicia nu este, deci, deosebită de condiţia cea nouă a 
celui botezat. Biserica, mai mult, tradiţia creştină asimilează 
mucenicia cu taina lui Hristos cel mort şi înviat; botezul sân- 


129. loan, 15,18-20. 
130. P. Th. Camelot, op. cit., p.49-50. 

gelui este mai slăvit decât botezul apei, pentru că, în desă- 
vârşirea sa, înfăţişează taina pascală a mântuirii. Astfel, litur- 
ghia răsăriteană pune în gura mucenicilor acest imn al dra- 
gostei: „Mieluşeaua Ta, lisuse, strigă cu mare glas: Mirele meu, 
pe Tine Te iubesc, mă lupt să Te caut pe Tine, cu Tine m-am 
răstignit şi m-am îngropat prin botezul Tău, pentru Tine păti- 
mesc, ca să impărăţesc cu Tine. Pentru Tine mă dau morţii, 
ca să trăiesc cu Tine. Primeşte, ca jertfă fără prihană, pe cea 
care din iubire se jertfeşte pentru Tine”151. 

O dată cu mucenicii, întreaga comunitate a celor botezați 
se îndreaptă fără preget către implinire, către venirea lui 
Hristos. Nicolae Cabasila a închinat, în Viaţa în Hristos, pagini 
nemuritoare întru preaslăvirea celor care „au mărturisit până 
la sânge” iubirea lui Hristos, cei care până şi în slavă vor 
păstra rănile pătimirii lor şi care, potrivit Apocalipsei, şi-au 
„spălat veşmintele în sângele Mielului”152: „Pentru cei numiţi 
catehumeni, mucenicia ţine loc de botez; prin ea, ei se înno- 
iesc cu totul în Hristos, Îl mărturisesc şi se îmbracă întru EI (...) 
Dar o mucenicie e şi strădania spre bine (...), mucenicia e o 
şcoală a sfinţeniei, o dovadă a bunătăţii, mărturia lămurită că 
nu cunoşti nimic altceva decât pe Hristos, pe Care-L iubeşti 
mai mult decât tot ce poate fi iubit, și că în nimic nu-ţi pui 
nădejdea decât în El, şi aceasta cu preţul oricăror încercări: 
ascuţişul sabiei, para focului sau orice feluri de silnicii“155. 

Această dimensiune pur eshatologică a botezului arată 
limpede că acesta îl introduce deja pe credincios înlăuntrul 
Judecăţii lui Hristos şi chiar dincolo de ea. Botezul dezvăluie 
judecata dumnezeiască asupra lumii. Botezul nu ne face 
numai să murim, ci ne şi înviază, ducându-ne dincolo de jude- 


151. Liturgicon (Liturghier bizantin pentru credincioşi), Beirut, 1960, p. 593. 

132. Apoc. 7, 14 

133. N. Cabasila, Despre viața in Hristos, IV; PG 150, 612AB; trad. fr.: Amay-sur- 
Meuse, 1931, p. 125, trad. rom. Pr. Prof. T. Bodogae. (N. Cabasila: Despre viaţa 
în Hristos, ed. Arhiep. Bucureştilor, 1989, p. 213-14). 

cată şi de moartea care apasă ineluctabil asupra lumii: 
„Adevărat, adevărat zic vouă: Cel ce ascultă cuvântul Meu și 
crede în Cel ce M-a trimis, are viață veșnică și la judecată nu 
va veni, ci s-a mutat din moarte la viaţă”154%. Această idee de 
eliberare de judecată şi în acelaşi timp de „prezenţă“ a jude- 
căţii în botez și euharistie este un element tradiţional al cate- 
hezei sacramentale, fiind legată în principal de tema potopu- 
lui. „La potop, scrie lustin Martirul, s-a săvârşit taina mântuirii 
oamenilor”155. Ca şi atunci, tot astfel prin Patimile lui Hristos 
şi în arca Bisericii, „cei care s-au pregătit prin apă, prin foc, 
prin lemn şi s-au pocăit de păcatele lor vor scăpa de judecata 
Domnului ce va să fie!” 136, 


C 
O CINCIZECIME PERPETUĂ 


1. „Mirungerea” în tradiţia ortodoxă 
a) Origine şi dezvoltare 


O cunoaștere mai aprofundată a rânduielilor baptismale 
primare ale Răsăritului creștin i-a condus pe istoricii cei mai 
recenți ai cultului157 la concluzia că ritul „mirungerii” după afun- 
darea baptismală a fost introdus mai târziu. Până la sfârşitul 
secolului al IV-lea, Siria și Capadocia nu cunoșteau un rit pro- 
priu Sfântului Duh între Botez şi Euharistie. Tăcerea deplină a 
Catehezelor baptismale ale Sfântului loan Gură de Aur!58 pri- 


134. loan, 5, 24. 

135. Dialog, 138, 2-3. 

136. Ibidem. 

137. Mă voi mârgini aici sâ-l citez pe Dom B. Botte, „L'Onction post-bap- 
tismale dans l'ancien patriarcat d'Antioche”, în Mélanges Lercaro, 1968. 

138. Cf. Cat. I, 26-27; SC 50, p.148. 


SENSUL PASCAL AL BOTEZULUI 155 


vitor la aceasta, în contrast cu abundența detaliilor în descri- 
erea riturilor de iniţiere, este de altfel semnificativă, deşi s-a 
căutat să i se atenueze efectul prin raportarea la o practică 
sacramentală posterioară!59. 

Originea ritului, atât în Răsărit, cât şi în Apus, trebuie situa- 
tă în contextul reconcilierii ereticilor cu Ortodoxia, context în 
care mirungerea sau punerea mâinilor dobândesc o semnifi- 
caţie proprie şi primară. Acest obicei avea să se generalizeze 
cu rapiditate în relaţie cu necesitatea explicitării rolului Sfân- 
tului Duh în viaţa sacramentală. 

Deşi scrierile neo-testamentare nu pot demonstra existenţa 
unei taine specifice a împărtăşirii darului Sfântului Duh prin 
mirungere140, la nivelul Noului Testament există, totuşi, o dis- 
tincţie deja limpede între funcţia „generatoare“ a Duhului 
Sfânt la Botez, pe de o parte!4l, şi, pe de altă parte, „haris- 
mele” Sfântului Duh în zidirea şi creşterea comunităţii 
euharistice prin diversificarea slujirilor şi ministeriilor!42, şi, 
în sfârşit, pentru integrarea în Biserica apostolică a acelor 
comunităţi a căror cateheză şi credinţă nu erau depline145. 

Trebuie subliniat însă că absenţa unui rit propriu împăr- 
tăşirii Sfântului Duh din iniţierea baptismală răsăriteană pri- 
mară nu înseamnă în nici un caz absenţa unei conştiinţe 
teologice a prezenţei şi lucrării Duhului. Dimpotrivă, diferitele 
etape ale iniţierii sunt marcate de o lucrare proprie şi perma- 
nentă a Sfântului Duh. Această lucrare se exprimă simbolic în 
ritul ungerii cu untdelemn sfinţit, de dinaintea botezului, în 
sfinţirea apei prin invocarea Sfântului Duh, prin darul conco- 
mitent al Sfântului Duh primit de cel botezat în clipa afundării, 
într-o nouă Cincizecime, şi, în sfârşit, prin plenitudinea reite- 


139. A. Wenger, “Introduction aux Cat. bapt. de Chrysostome”, in “Sources 
chrétiennes”, nr. 50, p. 99-100. 

140. Cf. G. W. H. Lampe, The Seal of the Spirit, Londra, 1951. 

141. loan, 3,5; Tit 3,5. 

142. I Cor. 12, 4-11; Efes. 4, 1-13; Rom. 12, 6-8. 

143. Fapte 8,17 şi 19, 1-7. 

rată a comuniunii rituale cu Sfântul Duh în Euharistie, numită de 
tradiţia siriană „Foc şi Duh”. În riturile succesive ale Botezului, 
lucrarea Sfântului Duh nu este niciodată înţeleasă în mod izo- 
lat şi independent de o naştere şi o creştere duhovnicească în 
Hristos. Funcţia esenţială, sau, mai curând, slujirea personală 
a Sfântului Duh este întotdeauna de a da mărturie despre 
Hristos, de a-L manifesta în viaţa noastră, de a ne încorpora în 
Trupul preaslăvit şi sacramental al lui lisus Hristos. Orice 
iniţiere baptismală are o valoare şi o rezonanţă pnevmatolo- 
gică, dar, în acelaşi timp, are şi un sens hristologic, căci untde- 
lemnul ne pecetluieşte cu însuşi numele lui Hristos, Unsul; 
apa ne face părtaşi morţii şi învierii Sale; pâinea şi vinul per- 
petuează această participare baptismală şi ne întăresc şi ne 
hrănesc cu pâinea cerească, cu Trupul însuşi al lui Hristos, 
plin de Foc şi de Duh. 

Spre deosebire de Apus, unde „confirmarea” s-a disociat 
treptat de botez, ajungând să dobândească un statut liturgic şi 
teologic propriu, mirungerea face parte din ritualul baptismal 
răsăritean din primele timpuri până în zilele noastre. În Apus, 
disocierea dintre botezul generalizat al pruncilor şi comuni- 
unea euharistică, rezervată „deplinei maturităţi”, a contribuit la 
o autonomie atât rituală, cât şi teologică a confirmării, ca taină 
a „plenitudinii mesianice a Duhului”, întemeind existenţa unui 
„creștin matur, adult, care prin aceasta este stabilit în deplina 
vigoare şi în plină amiază a vieţii duhovniceşti” 144. 


b) Teologia mirungerii 


Primul înţeles pe care tradiţia răsăriteană îl atribuie mirun- 
gerii după botez este cel de „pecete a angajamentelor, făgă- 
duinţelor botezului, a mărturisirii de credinţă”145, de mărturie 


144. B. Neunheuser, Baptême et Confirmation, Paris, 1966, p. 240. 


145. Constitutions Apostoliques, Ill, 17 şi VII, 22, 1-2, ed. Funk, Paderborn, 
1905, t. l, p. 212-213 şi 406. 

a Bisericii şi în faţa Bisericii a caracterului definitiv şi irevoca- 
bil al legământului încheiat la botez, pecetea sfințirii întru pre- 
oţia împărătească imprimată tangibil pe trupul însuşi al celui 
botezat. Însăşi consistenţa mirului, alcătuit dintr-un amestec 
de untdelemn şi numeroase esențe parfumate - miresme -, 
exprimă realitatea peceţii, a sfințirii dumnezeiești şi a „miro- 
Sului de bună mireasmă duhovnicească”, a harului dumneze- 
iesc în viaţa celui botezat. 

O întreagă teologie a „energiilor divine” care îmbracă şi 
transformă omul, cu întreaga sa fiinţă de carne şi de duh, se 
află înscrisă în această temă a miresmei din mirungere. Prin 
ungerea mădularelor trupului, curăţite ele însele şi reinnoite 
prin botez, se instalează o nouă ordine de trăire duhovni- 
cească, în care creștinul devine templul permanent al prezen- 
tei lui Dumnezeu şi în care, prin toate simţurile sale, devine 
receptacolul energiilor divine transfiguratoare: „Mai întâi - spune 
Sfântul Chiril al lerusalimului, explicând acest rit în ceea ce 
constituie cea mai veche cateheză închinată mirungerii în 
Răsărit - sunteţi miruiţi pe frunte, pentru a fi izbăviţi de ru- 
şinea pe care primul om călcător de lege o purta peste tot şi 
pentru ca, cu obrazul descoperit, să reflectaţi asemenea unei 
oglinzi slava Domnului. Apoi, pe urechi, pentru a dobândi ure- 
chile despre care Isaia spunea: „Şi Domnul mi-a dat urechi 
pentru a auzi”, iar Domnul, în Evanghelie: „Cel ce are urechi 
de auzit să audă”. Apoi, pe nări, pentru ca, primind această 
mireasmă dumnezeiască, să spuneţi: „Noi suntem pentru 
Dumnezeu buna mireasmă a lui Hristos, printre cei ce sunt 
mântuiţi”. După aceasta, pe piept, astfel încât, „îmbrăcați cu 
platoșa dreptății, să ţineţi piept uneltirilor diavolului”. Aşa 
cum Domnul, după botezul Său şi venirea Sfântului Duh, S-a 
dus să lupte cu vrăjmaşul, tot aşa şi voi, după sfântul botez şi 
după mirungerea tainică, îmbrăcați cu armele Duhului, să 
ţineţi piept puterii vrăjmaşe şi să luptaţi impotriva ei, spu- 

nând: „toate imi sunt cu putință întru Cel care mă întărește, 
Hristos”146. 

Întâlnim astfel la Sfântul Chiril, ca şi în toată tradiţia bizan- 
tină, până la Nicolae Cabasila!47, o bogată doctrină a reîn- 
noirii cunoaşterii, a vederii duhovniceşti, a afirmării realităţii 
hic et nunc, dar şi a experienţei eshatologice a Împărăției lui 
Dumnezeu. Funcţia primordială a mirungerii este deci aceea 
de a exprima, într-o formă simbolică, zidirea, în actualitatea 
Bisericii şi a Tainelor, a trupului duhovnicesc, „pnevmatic”, al 
creştinilor, prin conformarea lor la Trupul preaslăvit al lui 
Hristos, peste Care a odihnit Însuşi Duhul Sfânt, într-o 
adevărată ungere duhovnicească: „Hristos a fost miruit cu unt- 
delemnul duhovnicesc al bucuriei - adaugă Sfântul Chiril -, 
adică cu Duhul Sfânt, numit untdelemn al bucuriei pentru că 
este dătătorul bucuriei duhovniceşti, iar voi, voi aţi fost miruiţi 
cu mirul, aţi devenit casnici şi părtaşi ai lui Hristos”148. De 
asemenea, şi Nicolae Cabasila, în capitolul din Viaţa în Hristos 
consacrat mirungerii, spune: „Mântuitorul de aceea Se nu- 
meşte „Unsul Domnului” (Hristos), nu fiindcă I s-a vărsat mir 
pe capul Lui preasfânt, ci din pricina Duhului Sfânt, cu ajuto- 
rul Căruia S-a făcut ca o comoară de lucrare duhovnicească în 
trupul pe care Şi l-a luat”149. 

Aceste texte ale Sfântului Chiril şi ale lui Cabasila dau 
mărturie despre remarcabila continuitate, de-a lungul întregii 
tradiţii patristice răsăritene, a reciprocităţii dintre darul Duhu- 
lui şi prezenţa lui Hristos în mirungere. Aceasta este conside- 
rată în acelaşi timp şi plenitudinea cincizecimică a botezului 


146. Cat. myst., III, 4; PG 33, 1092 BC; trad. fr. p.127. 

147. A se vedea în această privinţă pâtrunzâtoarele pagini scrise de Myrrha 
Lot-Borodine despre mirungerea la Nicolae Cabasila, op. cit., p. 89-101. 

148. Cat. myst., III, 2; PG 33, 1089; trad. fr. p.125. 

149. Despre viața în Hristos, PG 150, 569 C; trad. fr. p. 88; trad. rom. cit., 
p. 186. 

pascal şi prelungirea permanentă a acesteia în durata vieţii 
celui botezat, în care inaugurează dimensiunea creşterii 
duhovnicești şi a transfigurării. 


c) Practica actuală a Ortodoxiei 


În practica actuală, taina mirungerii este atât de bine inte- 
grată în liturghia baptismală, încât trece adesea neobservată în 
timpul slujbei, fără a se întipări în mod deosebit în conștiința 
credincioşilor, iar semnificaţia sa este prea puţin dezvoltată în 
cateheza sacramentală. Desigur, raţiunea de a fi a mirungerii 
nu este de a fi în sine, ci de a „semnifica“ și de a exprima, ase- 
menea oricărui rit sacramental, realitatea nevăzută a lucrării, 
a revărsării Sfântului Duh în creşterea personală şi vocaţia 
eclezială a celui botezat. Suflarea Duhului Sfânt și lucrarea Sa 
suverană nu „depind“ de administrarea exterioară a riturilor 
sacramentale, acestea aparţinând pedagogiei duhovnicești a 
Bisericii şi contribuind la zidirea unei spiritualităţi baptismale 
cu ajutorul simbolismului sacramental. 

Desigur, afundarea în apa botezului este „suficientă” pen- 
tru a săvârşi „trecerea” omului păcătos la viaţa cea nouă în 
Hristos, şi am văzut cât de bine este semnificată dubla reali- 
tate a morții şi a învierii în simbolismul afundării în apa botezu- 
lui. Minimalismul cosmologic şi sacramental este însă străin 
de duhul Ortodoxiei, pentru care toată materia, toate simbo- 
lurile exprimă, fiecare în limbajul său propriu, moduri „esen- 
tiale” ale participării creştinului la viaţa cea nouă, prin Biserică. 
În timp ce botezul semnifică evenimentul fulgurant şi imediat 
al morţii şi al învierii, ungerile vor însemna o realitate, cu nimic 
mai prejos, a îndoitei continuităţi a lucrării Duhului Sfânt: 
1) ducând la convertire şi la pocăință și culminând cu lepădarea 
de Satana şi alipirea de Hristos, şi 2) lucrând creşterea şi viaţa 
cea nouă în sfinţenie şi slujire eclezială încă din primele mo- 
mente ale acestei înrădăcinări în Hristos, şi aceasta până la 

moarte, cuprinzând întreaga viaţă a celui botezat, în continui- 
tatea şi ritmul Cincizecimii euharistice. 

Să amintim identitatea lăuntrică a tuturor riturilor de ini- 
tiere, sfinţirea de către Sfântul Duh, la care sunt supuse toate 
elementele, prin adevărate epicleze. Toate riturile împărtă- 
şesc plinătatea darurilor duhovniceşti, fiecare în modul care îi 
este propriu, fie în timpul pregătirii (ungerea dinainte de 
botez), fie în momentul naşterii din nou (apa), fie în durata 
creşterii duhovniceşti (mirungerea şi euharistia), această nouă 
pregătire în vederea botezului ultim, care va fi „trecerea” la 
vederea faţă către faţă a Domnului. Simbolica însăși a mirului 
(myron) (energie dătătoare de viaţă, dimensiune eclezială, 
prezenţă a Duhului Sfânt, conformitate cu Hristos) se regă- 
seşte în teologia euharistică. Aceeaşi idee de „bună mireasmă” 
şi de „mireasmă duhovnicească” este aplicată de liturghia orto- 
doxă şi împărtăşirii divine în Euharistie: „Ca iubitorul de oameni, 
Dumnezeul nostru, Cel ce le-a primit pe dânsele în sfântul, cel 
mai presus de ceruri şi duhovnicescul Său jertfelnic, întru miros 
de bună mireasmă duhovnicească, să ne trimită nouă dum- 
nezeiescul har şi darul Sfântului Duh, să ne rugăm”150. 


2. Botezul copiilor 


La baza acestui studiu despre dimensiunea pascală a bo- 
tezului se află botezul adulţilor, pornind de la pregătirea cate- 
humenatului şi până la plenitudinea vieţii celei noi în comu- 
niunea euharistică. Nu ne-am referit la problema specială a 
botezului copiilor, la felul în care primesc aceștia credinţa, la 
angajarea lor personală în comunitatea creştină. 

Nucleul central al iniţierii baptismale este şi acum ritul 
întreitei afundări în apa botezului (înlocuită, în caz de urgenţă 


150. Liturghia Sfântului loan Gură de Aur, Rugăciunea de după sfinţirea 
Darurilor; trad. rom. cf. Liturghier, 1995, p. 158. 

sau de necesitate excepţională, prin stropirea capului sau a 
frunţii). Acest „moment unic” al afundării cuprinde şi recapitu- 
lează întotdeauna întreaga perioadă a pregătirii catehetice şi 
duhovniceşti a catehumenilor adulţi, cuprinde de asemenea şi 
inagurează întreaga perioadă de creştere şi de sporire în 
Duhul Sfânt, până la „trecerea“, prin moarte, la vederea faţă 
către faţă a Domnului. 

Aceste perioade de pregătire catenumenală şi de creştere 
eclezială se pot extinde şi prelungi ca durată; pot, de aseme- 
nea, și să se concentreze sau chiar să dispară, fie la botezul 
nou-născutului, fie la cel al muribundului. 

La prunci, catehumenatul dinaintea botezului este înlocuit 
cu cateheza eclezială, la îndemnul aceluiași Duh Sfânt care ne 
trezeşte la viaţa cea nouă şi ne face să pătrundem în taina lui 
Hristos cel mort şi înviat. Dar, atât pentru adulţi, cât şi pentru 
copii, darul gratuit al harului dumnezeiesc precede întotdeau- 
na libera alegere: departe de a o contrazice, chiar o condiţio- 
nează şi o face posibilă şi durabilă. 

Biserica constituie întotdeauna mediul duhovnicesc în 
care un copil se deşteaptă la viaţa Duhului, se scaldă în ea, se 
dezvoltă în ea şi devine treptat conştient de ea printr-o trăire 
intimă. Botezul copiilor nu se vrea o negare a libertăţii şi a 
angajării lor personale, ci doar afirmă valoarea mediului dum- 
nezeiesc şi sacramental pe care-l reprezintă Biserica pentru 
deşteptarea acestei conştiinţe creştine. Căutarea unei aşa-zise 
„neutralităţi obiective” între lumină și întuneric constituie un 
mit şi o iluzie pe care Biserica le respinge cu toată puterea 
întregii sale experienţe pedagogice. 

Desigur, acest mediu dumnezeiesc şi sacramental care 
este Biserica nu lucrează automat, prin simpla administrare a 
botezului. Conștiinţa eclezială a comunităţii euharistice şi a 
celulei familiale este o condiţie esenţială (chiar dacă nu abso- 
lută, dat fiind căile tainice ale harului dumnezeiesc și ale liber- 

tăţii persoanei umane) a deşteptării copilului la viaţa Duhului 
Sfânt. Orice Biserică locală participă la taina botezului, și 
această participare trebuie să pornească de la pregătire şi să 
se continue de-a lungul întregii vieţi a creștinului. În toate 
etapele vieţii sale spirituale, catehumenul, apoi credinciosul, 
este susţinut şi înconjurat de comunitatea creştină. În această 
solidaritate sacramentală poate fi înţeles și „transferul“ anga- 
jamentului luat de naşi în numele copilului şi în numele 
întregii comunităţi ecleziale. Treptat, făgăduinţele şi lepădările 
respective trebuie să fie în mod liber asumate de cel botezat, 
nu numai printr-o adeziune a liberului arbitru şi a raţiunii, ci 
printr-o trezire deplină a persoanei la taina lui Hristos şi printr-o 
ascultare întotdeauna dramatică şi crucificatoare a chemării 
lui Dumnezeu. Această trezire şi acest răspuns înseamnă 
întotdeauna alegere, criză spirituală, risc nemăsurat, iar con- 
diția creştină nu-l scuteşte pe cel botezat de toate acestea, 
nu-i oferă nici o securitate în mod automat. Ceea ce botezul 
face să răsară în noul născut sunt mai curând seminţe, ger- 
meni ai vieţii celei noi, pe care practica Euharistiei îi întăreşte 
şi-i dezvoltă. În acest sens, legătura botezului cu comuniunea 
euharistică este primordială în tradiţia sacramentală a 
Ortodoxiei. 


3. Botez și Euharistie 

Împărtăşirea copiilor 

Aşa cum naşterea îşi află deplinul „sens” în creştere, în 
maturizarea, dezvoltarea vieţii fireşti, tot aşa finalitatea bote- 
zului se situează în afara sa; raţiunea sa de a fi este cea de a 
inaugura în noi „aici şi acum” lumina şi sfinţenia Împărăției lui 
Hristos cel înviat, şi pentru aceasta botezul ne introduce în 
însăşi inima Bisericii, adică în cultul său, în Euharistie. Cel 
botezat are astfel dreptul să se împărtășească, drept regulă a 
apartenenţei sale la comunitatea baptismală. 

Cândva, Dom Lambert Beauduin sublinia cu tărie că 
botezul şi Euharistia nu sunt pur şi simplu juxtapuse, nici nu 
se află într-un raport juridic şi disciplinar, ci într-un raport 
organic, care ţine de însăși natura acestor două realităţi: 
«Botezul ne sorteşte marilor taine; este orientat în întregime 
către acestea, le invocă și le postulează, este axat, atras 
către Euharistie asemenea unui magnet către pol. Euharistia 
se află în botez aşa cum fructul se află în floare. Cuvintele 
învățătorului: „Dacă nu veți mânca Trupul Fiului Omului și nu 
veți bea sângele Lui, nu veți avea viaţă în voi” (loan 6, 53) lasă 
să se întrezărească intimitatea şi profunzimea acestei relaţii 
(...) În absenţa acestei uniri nedespărţite şi vitale, botezul este 
zadarnic şi ineficace, un mijloc inutil care îşi ratează țelul, un 
templu fără altar şi fără jertfelnic, cel ce se botează şi rămâne 
străin de Euharistie este un fiu lipsit de pietate filială şi de 
iubire: un sfânt nerealizat»151. 

Nu putem decât să subscriem pe deplin la aceste cuvinte 
ale veneratului fondator al reînnoirii liturgice. Încă din perioa- 
da apostolică, Biserica Ortodoxă a păstrat, neîntrerupt, de-a 
lungul veacurilor, obiceiul tradiţional de a administra împăr- 
tăşania nou-născuţilor îndată după botez, introducându-i ast- 
fel în ritmul euharistic regulat al întregii comunităţi: „Fără 
botez şi fără participarea la Trupul Domnului, spunea Fer. 
Augustin, pruncii nu au viaţă”152. Prin botez, pruncii sunt deja 
în măsură să primească Euharistia, iar credinţa Bisericii şi a 
părinţilor suplineşte nedeplinătatea acestora. Aceleaşi raţiuni 
care pledează în favoarea botezului pruncilor (izbăvirea de 
păcatul strămoşesc, seminţe ale învierii şi dar al Duhului în 
fiinţa însăşi a celui botezat, alipire la turma Bisericii, la oastea 


151. Dom Lambert Beauduin, “Baptême et Eucharistie“, in Maison-Dieu, 6, 
(1946), p. 58. 
152. Fer. Augustin, PL 44,576. 

lui Hristos) sunt la fel de valabile şi pentru împărtăşirea din 
Potirul vieţii şi din Izvorul cel fără de moarte, pentru a perpe- 
tua, duminică de duminică, viaţa în Hristos şi darul Cinci- 
zecimii. Pe de altă parte, aceleași raţiuni care par a îndreptăţi 
practica târzie de a îndepărta pruncii de la împărtășanie (inca- 
pacitatea de a face deosebire între pâinea şi vinul obișnuite 
şi Trupul şi Sângele lui Hristos, o insuficientă catehizare şi 
angajare a vieţii) ar trebui să pledeze împotriva botezului 
pruncilor, incapabili de o decizie personală și responsabilă în 
sensul respingerii întunericului şi al afirmării credinţei lor în 
Hristos. 

Pruncii ca şi adulţii, fiecare după măsura sa, sunt chemaţi 
să-şi asume progresiv angajamentele botezului, să se lepede 
zi după zi de legea păcatului care, prin harul lui Dumnezeu, 
devine tot mai mult exterioară mădularelor noastre, să crească 
în dreptate, sfinţenie și dragoste, prin trăirea mereu reînnoită a 
ospăţului euharistic: „Faceţi să sporească, le spune Sfântul loan 
Gură de Aur noilor botezați, sfinţenia pe care ați primit-o; faceţi să 
strălucească şi mai mult dreptatea şi harul botezului vostru; 
lucraţi asemenea Sfântului Pavel care, prin lucrarea sa, prin 
strădaniile şi nevoinţele sale, sporea în fiecare zi comorile pe 
care Dumnezeu i le împărtăşise (...) Sunteţi numiţi noii lumi- 
naţi: într-adevăr, pentru voi, dacă voiţi, lumina este mereu 
nouă şi nu se stinge niciodată (...) Mai puţine sunt razele 
soarelui revărsate peste lume, decât strălucirea Sfântului Duh 
în sufletul scăldat în harul Său”155. 


153. Cat. II ad illuminandos, 1; PG 49, 232-233. 

TREIME ŞI BOTEZ. 
CONTRIBUȚIA ŞI ACTUALITATEA 
TRADIŢIEI SIRIENE* 


INTRODUCERE 
Tradiţia siriană 


La această întrunire academică, închinată, după tradiţie, 
pomenirii Sfinţilor Trei Ierarhi şi Mari Dascăli ai Bisericii Orto- 
doxe, Sfântul Vasile cel Mare, Sfântul Grigorie Teologul (ambii 
episcopi în Capadocia) şi Sfântul loan Gură de Aur (predicator 
în Antiohia, apoi arhiepiscop al Constantinopolului), dorim să 
aducem un omagiu marii și străvechii tradiţii siriene, al cărei 
reprezentant ilustru este Sfântul loan Gură de Aur, cel care, 
prin origine şi prin slujirea Antiohiei şi Bizanțului deopotrivă, 
a înfăptuit legătura dintre această tradiţie şi elenismul creştin. 

În tradiţia siriană, putem deosebi două perioade: perioa- 
da sobornicească şi perioada de izolare politică şi teologică, 
care a urmat sinoadelor de la Efes și Calcedon. Cercetarea 
noastră se va mărgini la prima perioadă, pe care şi-au pus pe- 
cetea mari dascăli ai Bisericii, păstori, exegeţi sau imnografi, 
ca, de pildă, Afraate, înțeleptul persan, Sfântul Efrem, „lira 
Sfântului Duh”, Teodor de Mopsuestia, Narsai, Sfinţii Chiril şi 
loan ai lerusalimului. 


* Conferinţă ţinută în 1968, la sârbâtoarea Sfinţilor Trei lerarhi. 

Biserica Universală nu trebuie să uite niciodată ceea ce îi 
datorează Bisericii siriene. Pentru creștinii secolelor al IV-lea 
sau al V-lea, Siria depășea limitele ţării care poartă astăzi acest 
nume. Pe atunci, Siria însemna înainte de toate ţara Locurilor 
Sfinte, din Egipt până în Antiohia, până la marginile Capa- 
dociei, în Asia Mică, trecând prin Palestina, plină de locuri 
care păstrau cu sfinţenie amintiri din istoria mântuirii, atât din 
Vechiul, cât şi din Noul Legământ. 

În Antiohia, capitala provinciei siriene, a fost folosit pen- 
tru prima oară numele de creștin (Fapte 11, 26), din Antiohia 
a purces Sfântul Pavel în marile sale călătorii misionare, în 
Antiohia și-a făcut apariţia, pentru prima oară în teologia creștină, 
termenul Treime (Trias). Antiohia a reprezentat, deci, după 
lerusalim, primul centru de răspândire a creștinismului, iar 
influenţa sa s-a întins până departe, atât spre Răsărit, cât şi 
spre Apus. Partea apuseană a Siriei era provincie romană, su- 
perficial elenizată, unde clasele de jos, orăşeneşti și rurale, 
vorbeau încă siriaca, limbă semită, apropiată de aramaica bi- 
blică. În răsărit, Antiohia îşi întindea influenţa către Edesa, capi- 
tală a Osroenei, dincolo de Eufrat, provincie de cultură siria- 
că, puţin influenţată de colonizarea greco-romană, dar pro- 
fund marcată, încă din secolul al II-lea, atât de iudaism, cât și 
de iudeo-creştinism. Începând cu primul rege creştin al Edesei, 
Abgar, comunitatea creștină a cunoscut acolo o mare înflorire, 
intinzându-şi la rândul ei influenţa în regatul parţilor, în Arme- 
nia și chiar în sudul Indiei. 

Tradiţia siriană reprezintă, în ansamblu, o foarte impor- 
tantă verigă a istoriei vechii creştinătăţi, a liturghiei, artei, ar- 
heologiei, spiritualităţii etc., prin legăturile sale atât cu iudeo- 
creștinismul primar, cât şi cu Bizanțul, cu Alexandria sau cu 
Apusul. Creștinismul sirian, îndeosebi dincolo de Eufrat, în 
centrele din Edesa şi Nisibe, este profund semitic prin cultura, 
prin limbajul şi prin sensibilitatea sa, păstrând o continuitate 

mai firească şi mai eficace cu iudeo-creştinismul apostolic, 
ceea ce va constitui o comoară nepreţuită, de care se va bucu- 
ra toată Biserica, până când această contribuţie a credinţei, a 
vieţii spirituale şi a sensibilităţii siriene va fi compromisă în 
secolele V-VI prin marea „instrăinare” care a urmat opoziţiei la 
„imperialismul” calcedonian. În părţile sale nestoriană şi mo- 
nofizită, Biserica siriană se va închide în sine, cultivând în acest 
spaţiu închis comorile spiritualităţii sale, de care va putea bene- 
ficia uneori Bizanțul - sub influenţa lui Roman Melodul, de 
pildă, sau a lui Isaac din Ninive -, dar care va rămâne in cea 
mai mai mare parte necunoscută până în zilele noastre celor 
care nu cunosc limba siriacă. 

În perioada primară, din istoria Siriei creştine, pe care aş 
numi-o „sobornicească”, schimburile între mitropolii sunt 
frecvente, iar teologia marilor Capadocieni este îndeosebi 
marcată de vecinătatea centrelor teologice din Antiohia şi 
Edesa. Este de asemenea cunoscută cinstirea de care se 
bucură Sfântul Vasile al Cezareii în Biserica siriană. Diaconul 
Efrem, care scria - sau mai curând cânta - în siriacă, a fost de 
foarte timpuriu tradus în greceşte (apoi în ruseşte), fiind unul 
dintre autorii cei mai gustaţi în Bizanţ şi în Rusia. Aş mai putea 
menţiona, totodată, că liturghia bizantină a Sfântului loan Gură 
de Aur îşi are în mod cert izvorul în liturghia din Antiohia; este 
foarte probabil că, odată urcat pe scaunul arhiepiscopal de la 
Constantinopol, Sfântul loan Gură de Aur a împământenit 
acolo liturghia antiohiană, care îi era familiară. 


Botezul 


Studii aprofundate asupra botezului în Răsărit şi în- 
deosebi asupra rânduielilor baptismale siriene ne dez- 
văluie, pe de o parte, o convergenţă izbitoare şi o certă 
asemănare, în ceea ce este esenţial, cu iniţierea bap- 
tismală din celelalte regiuni ale creştinătăţii primare; pe 

de altă parte, tradiţia siriană primară are propriile sale ca- 
racteristici, pe care vom căuta să le subliniem. 

Printre elementele de convergenţă semnalăm: 

- similitudinea cu rânduielile baptismale de la Roma, din 
Africa, din Alexandria: pregătire, lepădări, ungeri, afundare, 
Euharistie; 

- unitatea profundă şi organică a rânduielilor baptismale 
în interiorul unei acţiuni liturgice continue, situându-se ca du- 
rată în cadrul Postului Mare şi al Paştilor; 

- în mod deosebit, legătura intimă dintre botez şi Euha- 
ristie. Această legătură nu a fost subliniată cu destulă tărie, 
după cât se pare, nici măcar în cele mai recente studii şi cer- 
cetări consacrate botezului şi mirungerii. Acest element nu 
este propriu tradiţiei siriene, dar se verifică în ansamblul creș- 
tinătăţii primare şi-i vom vedea întreaga importanţă. 

Printre caracteristicile proprii iniţierii siriene, remarcăm: 

- importanţa ungerii cu untdelemn de dinainte de botez şi 
bogatul său simbolism teologic; 

- absenţa unui rit sacramental special între afundarea bap- 
tismală şi comuniunea euharistică; 

- legătura organică foarte importantă dintre untdelemn, 
apă şi Euharistie. 

Această problemă a mirungerii şi a relaţiei sale cu botezul 
este una din cele mai delicate şi spinoase chestiuni ale teolo- 
giei sacramentale şi de mai multe decenii istoricii, liturgiştii, 
teologii s-au aplecat asupra ei. Nu aş vrea să reiau aici această 
chestiune dezbătută, ci mai curând să iau o oarecare distanţă 
faţă de această problemă, pornind de la o tradiţie liturgică în 
care raportul dintre mirungere şi botez pur şi simplu nu se 
punea. Ce înseamnă această absenţă a mirungerii din tradiţia 
siriană primară, adică tocmai dintr-o autentică și importantă 
verigă a creştinătăţii primare? Ce semnifică această absenţă 
pentru noi în pastorația baptismală a Bisericii astăzi? 

Treimea 


Toate consideraţiile erudite şi amănunțite cu privire la vari- 
aţiunile rânduielilor baptismale în cutare loc sau cutare epocă 
a Bisericii nu ar prezenta astăzi decât un interes limitat şi teo- 
retic dacă rânduielile baptismale, prin simbolismul care le este 
propriu, nu ar avea o semnificaţie spirituală profundă pentru 
viaţa religioasă a credinciosului, în comunitatea creștină. Obi- 
ectul esenţial, unic chiar, al botezului creștin în totalitatea sa, 
încă de la înscriere, urmând apoi cu cateheza pregătitoare, 
până la comuniunea euharistică, obiectul său esenţial, deci, 
este de a-l altoi pe credincios în taina lui Hristos cel mort şi 
înviat, de a-l integra într-o relaţie nouă, de înfiere, cu Tatăl, în 
plinătatea darurilor Sfântului Duh. 

Această integrare în Trupul lui Hristos se realizează în 
adunarea eclezială, săvârşindu-se la botez şi confirmându-se 
prin taina Euharistiei, memorial al tainei totale a lui Hristos 
Mântuitorul. Nașterea baptismală şi comuniunea euharistică 
la viaţa dumnezeiască constituie cei doi poli ai vieţii creştine: 
botezul este evenimentul pascal împlinit o dată pentru totdeau- 
na în viaţa noastră, în ziua izbăvirii noastre, când am primit 
pecetea Duhului Cincizecimii; Euharistia realizează memori- 
alul reînnoit al istoriei mântuirii noastre, fiind astfel o părtăşie 
la dumnezeiasca fire, la viaţa dumnezeiască (Il Petr. 1, 4), 
care a început la botez şi care sporeşte în noi cu fiecare 
Euharistie. Integrare în viaţa lui Hristos, împărtăşire a darurilor 
Sfântului Duh, moştenire a Împărăției Tatălui, mărturie adusă 
lumii despre această viaţă nouă, despre „această credinţă în 
Treimea care ne-a mântuit pe noi”. 

Teologia treimică nu mai trebuie disociată, în cateheza şi 
pastorația modernă, de experienţa liturgică, sacramentală şi 
duhovnicească a tainei treimice în viaţa celui botezat. Noua teo- 
logie redescoperă, dincolo de clișeele şi speculaţiile manualelor 

de teologie din toate scolasticile noastre, atât din Răsărit, cât şi 
din Apus, sensul existenţial şi vital al dognei Sfintei Treimi, di- 
mensiunea experimentală - pragmatică, am putea spune - a teo- 
logiei, semnificaţia sa imediată pentru mine, pentru noi, chiar 
aici, hic et nunc. Devine cu neputinţă să vorbeşti despre Dum- 
nezeu, despre Treime ca despre un obiect, fie el și sublim. Dum- 
nezeu nu încetează niciodată de a fi Subiect, de a fi o Persoană, 
sau mai curând o Treime de Persoane, o Treime care Se reve- 
lează, care-mi vorbește, în intimitatea căreia sunt atras. 

lată de ce tema „Treime şi botez” mi se pare actuală și 
importantă. Să cercetăm acum tradiţia siriană în legătură cu 
acest subiect. 

În secolele al IV-lea şi al V-lea, de care ne ocupăm, 
această mare perioadă a formulărilor teologice şi a cristalizării 
rânduielilor liturgice, botezul sirian este atestat destul de lim- 
pede de către mărturii deosebit de preţioase, îngăduindu-ne şi 
nouă, după atâţia alţii, să încercăm a le descrie. Dacă am dori 
să exprimăm structurile întregului ciclu baptismal într-un lim- 
baj simbolic - câtuși de puţin supralicitat, de altfel -, am propu- 
ne secvenţa tradiţională a Bisericii siriene vechi: untdelemn, 
apă, pâine (vin). În documentele siriene apocrife atribuite apos- 
tolului Toma, se spune că, pentru a boteza, Toma cere unt- 
delemn, apă, pâine, în această ordine imuabilăl. Didascalia 
siriană a apostolilor, din secolul al IIl-leaZ, majoritatea auto- 
rilor sirieni din secolele al IV-lea și al V-lea confirmă această 
succesiune, pe care Cardinalul Daniélou o consideră ca pro- 
venind din tradiţia iudeo-creștină, iar alţi exegeţi moderni, din 
tradiţia paulină şi ioaneică a Noului Testament. 


1. Act. Syr. Thom., ed. Bonnet. Acta Apocrypha, II, 2, Leipzig, 1903, ed. foto- 
copiată, 1959. 

2. Ed. Funk, Paderborn, 1905, ed. fotocopiată, Torino, 1959. 

3. Cf. J. Daniélou, Théologie du Judeo-Christianisme, Paris, 1958; I. De la 
Potterie, „L'Onction du chrétien par la foi“, în Biblica, 40, (1959), pag. 12-69, repro- 

Nu putem aborda aici problema originii rânduielilor, ci aş 
propune doar câteva consideraţii privind fiecare dintre elemen- 
tele acestui ciclu: untdelemn, apă, pâine. Să amintim încă de 
la început legătura intimă şi unitatea lor, atât rituală, cât şi teo- 
logică, paralelismul dintre sfinţirea şi folosirea lor, în sfârșit, 
raportul lor intim cu evenimentele tainei mântuirii, ca şi cu cele 
ale iniţierii catehumenilor. Taina mântuirii noastre este cu- 
prinsă în întregime în elementele sfinţite: 

Untdelemn - Botezul lui Hristos în lordan - Ungerea lui 
lisus de către Duhul Sfânt. 

Apa - moarte şi înviere - Taina pascală. 

Pâine - Revărsarea Duhului peste Biserică la Cincizecime. 

Aceste relaţii pot surprinde; desigur, nu sunt izolate una 
faţă de cealaltă, căci untdelemnul pregăteşte afundarea pas- 
cală şi revărsarea cincizecimică; pâinea sfinţită este cu adevă- 
rat Trupul lui Hristos înviat, dar, în unitatea acestor rânduieli, 
untdelemnul este taina pregătirii, apa, cea a nașterii din nou 
prin Duhul Sfânt, adică taina morţii şi a învierii în Hristos, 
pâinea şi vinul, plenitudinea vieţii celei noi, sub stăpânirea 
Duhului, în Biserică. 


A 
TIMPUL UNTDELEMNULUI 


Modalităţile rânduielii botezului sunt sensibil aceleași în 
Antiohia sau la Mopsuestia, la Edesa sau la lerusalim, la Roma 
sau la Alexandria. Marea majoritate a botezurilor erau admi- 
nistrate unor catehumeni adulţi. Aceştia nu erau întotdeauna 
grăbiţi să treacă din starea de catehumen la darul botezului, 


dus în I. De la Potterie și S. Lyonnet, La vie selon l'Esprit, condition du chrétien, 
Paris, 1965, p. 107-167. W. Nauk, Die Tradition und der Charakter des ersten 
Johannesbriefes, Tubingen, 1957. 

deşi Sfinţii Părinţi subliniau stăruitor deosebirea fundamen- 
tală dintre cel botezat şi catehumen, acesta din urmă fiind un 
străin în casa Tatălui, „căci nu are nici acelaşi cap, nici același 
tată, nici aceeaşi cetate. Hrană, veşminte, masă, totul este 
diferit. Unul îl are împărat pe Hristos, celălalt, pe diavol; unul 
se bucură de Hristos, celălalt de stricăciune; haina unuia este 
Împăratul îngerilor, celălalt se îmbracă în țesătură de mătase; 
cetatea unuia este cerul, a celuilalt, pământul”4. 

Catehumenul nu Îl are pe Dumnezeu drept Tată, nu poate 
rosti „Tatăl nostru”, rugăciunea creştinului: „Această rugă- 
ciune să fie a credincioşilor... neiniţiatul nu Îl poate numi pe 
Dumnezeu Tatăl său“5. 

Deşi rânduit în vederea botezului, catehumenatul nu con- 
ducea de la sine la acesta decât cu condiţia unei angajări pozi- 
tive, a unei pregătiri intelectuale şi morale temeinice şi a unei 
înscrieri oficiale în registrele baptismale ale Bisericii. Cate- 
humenii intrau atunci în categoria celor numiţi competentes, 
solicitanţi, sau illuminandi, cei ce urmau să fie luminaţi, cei 
care se pregăteau de luminare, adică de botez. Această pre- 
gătire se întindea pe perioada Postului Mare, iar catehumenii 
erau supuşi unor rânduieli stricte: posturi, instruire regulată, 
lepădări, rugăciuni; instruirea sau catehizarea se încheia în 
Săptămâna Mare, când iniţierea morală şi intelectuală era ter- 
minată. 

Biserica siriană lua foarte în serios acest timp de pregătire 
în vederea botezului, timp al iniţierii catehumenului în ade- 
vărurile mântuirii. În această lentă maturizare duhovnicească, 
în care omul se smulge treptat condiţiei sale păcătoase şi se 


4. Sf. loan Gură de Aur, Om. 25 la loan, PG 59, 151CD, citat de A. Wenger, 
Introduction aux Huit Catecheses baptismales de saint Jean Chrysostome, SC 50, 
Paris, 1957, p. 72. 

5. Sf. loan Gură de Aur, Om. 19 la Matei, PG 57, 228, citat de A. Wenger, 
ibidem. 

alipeşte de Hristos, printr-o lucrare stăruitoare, printr-o stră- 
danie lăuntrică neobosită, Duhul Sfânt este EI Însuşi în lucrare, 
El este Slujitorul cel mare şi săvârşitorul acestei reînnoiri, al 
acestei luminări lăuntrice, al deșteptării şi sporirii credinţei, 
care va culmina cu mărturisirea de credinţă şi afundarea bap- 
tismală în noaptea de Paşti. Botezul însuşi trebuie înţeles în 
perspectiva acestei teologii a credinţei şi a acestei creşteri 
duhovnicești a catehumenului, mai curând decât într-o con- 
cepţie mecanicistă, a unei iluminări bruşte şi instantanee în 
momentul botezului. Această acceptare a adevărului, această 
mărturisire de credinţă în cursul catehezei din Postul Mare, se 
înscriu, la rândul lor, într-un context de viaţă liturgică şi duhov- 
nicească intensă, de rugăciune, de post, de luptă lăuntrică, de 
eliberare de patimi nu numai a catehumenilor, ci a întregii co- 
munităţi creştine. Sfântul Duh este dintru început prezent în 
acest proces, El dospește frământătura, El îndreaptă inima 
catehumenului către lisus, pe Care Îl revelează ca Domn, și 
Îi inaugurează de acum Împărăţia, în viaţa celui botezat. Această 
prezenţă a Duhului Sfânt în inima catehumenului precede și 
transcende simbolurile sacramentale şi, din ce în ce mai mult, 
rânduielile tind să exprime, să materializeze această realitate 
a Duhului Sfânt. 

Semnul prin excelenţă al participării catehumenului la 
Sfântul Duh este ungerea cu untdelemn. Încă din Biblie7, unt- 
delemnul poseda un simbolism pnevmatologic, de curăţire, de 
sfințire, de pregătire la lupta împotriva demonilor, de vinde- 
care duhovnicească a rănilor păcatului, simbolism atestat de 


6. | Cor. 12, 3; cf. Rom. 

7. Catehezele baptismale dezvoltă în general teologia biblică a rânduielilor 
baptismale. Cu privire la sensul pnevmatologic al ungerilor din Vechiul Tes- 
tament, a se vedea, de exemplu, Sfântul Chiril al lerusalimului, Cat. myst., III, ed. 
A. Piedagnel, SC 126, Paris, 1966, p. 120-133. A se vedea şi J. Daniélou, Bible 
et Liturgie, Paris, Cerf (Lex Orandi), 1950. 

cele mai vechi texte şi care foarte curând va căpăta o impor- 
tanţă asemănătoare cu cea a botezului propriu-zis. 

În tradiţia siriană, s-a afirmat chiar că darul Sfântului Duh 
este legat în mod specific de naşterea credinţei, înainte de 
botez, şi nu de un moment de confirmare a nașterii duhov- 
niceşti, care s-ar situa după botez. De fapt, sirienii nu fărâmi- 
ţează Duhul Sfânt, nici nu limitează efectele lucrării Sale. 
Preponderentă în ungere, această lucrare nu va fi mai redusă 
la apă şi pâine. 


Sensul ungerii 


a) Menirea ungerii este să semnifice şi să pecetluiască, să 
dea mărturie despre luminarea duhovnicească a credinţei, a 
inimii, a minţii. În ea, Sfântul Duh - marele Pedagog al cre- 
dinţei, Luminătorul, este Cel care ne deşteaptă la cunoaşterea 
lui Hristos, Cel care arată comorile ascunse8, „Care dăruiește 
lumina celor aflaţi întru întuneric”?. 

b) Prin ungere, catehumenul primeşte ajutorul harului 
dumnezeiesc în lupta împotriva demonului. „Catehumenul 
este uns asemenea luptătorilor care intră în arenă... nu vei 
păţi nimic câtă vreme păstrezi ungerea”10. „Untdelemnul, 
scrie Sfântul Chiril al lerusalimului, risipeşte orice urmă a 
puterii vrăjmaşe; prin invocare şi rugăciune, el dobândeşte 
puterea nu numai de a curăţi, arzându-le, toate urmele pă- 
catului, ci şi de a alunga toate puterile nevăzute ale rău- 
lui”11. „De acum, adaugă Sfântul loan Gură de Aur (după 
această ungere şi semnul crucii făcut pe frunte), Vrăjmaşul 
este furios, scrâșneşte din dinţi şi dă târcoale, asemenea 
unui leu ce răcneşte, văzând că cei aflaţi odinioară sub 


8. Act. Syr. Thom., § 121, ed. Bonnet, op. cit., p. 231. 

9. Ibid., § 157, p. 267. 
10. Sf. loan Gură de Aur, In Col., PG 62, 342; cf. In Matth., PG 57, 202. 
11. Cat. myst., U, 3, PG 33, 1080A, cf. SC p.108. 

tirania sa, i-au scăpat dintr-odată, s-au lepădat de el, s-au 
alipit de Hristos şi s-au supus Lui...”12. 

c) Ungerea simbolizează şi vindecarea duhovnicească, 
vindecarea urmelor păcatului, a rănilor făcute de demon 
înainte de botez. 

Sfântul Efrem stăruie în mod deosebit asupra simbolis- 
mului moral al ungerii. Untdelemnul este un element alinător: 
„Însemnându-i pe bolnavi cu untdelemn şi vindecându-i, Hristos 
pătrunde cu ungerea până înlăuntru şi alungă toate celelalte 
boli”“15; sau, “aşa cum untdelemnul obişnuit alungă oboseala 
trupească în timpul somnului, tot aşa, untdelemnul sfinţit al 
botezului distruge păcatul”14. 

d) Untdelemnul semnifică şi revărsarea din belșug a milos- 
tivirii. Printr-un joc de cuvinte între eleon, milostivire, şi elaion, 
untdelemn, Sfântul loan Gură de Aur dezvoltă o întreagă teolo- 
gie a iubirii arzătoare care strălucește între oameni şi este cel 
mai mare dar al lui Dumnezeu şi semnul prin excelenţă al 
prezenţei Sale: „Nimic nu ocrotește și nu înteţește flacăra 
Duhului mai bine ca untdelemnul milostivirii, revărsat din 
belșug”15. „Când ne apropiem de botez, cu milostivire suntem 
unşi... şi atunci răspândim un miros de bună mireasmă”16. 

Regăsim aceeaşi temă a milostivirii şi la Sfântul Efrem, cu 
accente care îi sunt proprii, dar nu avem răgazul să ne oprim 
asupra eil7. 


12. Cat. bapt., II, 23, ed. Wenger, op. cit., p.146. 

13. De Oleo, 6; ed. |. E. Rahmani, S. Ephraemi, Hymni de Virginitate, 
Scharfe, 1906, p.11. 

14. Ibid., 9, p.12. 

15. In II Cor., PG 61, 549. 

16. In I Tim., PG 52, 514; cf. In Eph., PG 62, 210. 

17. Cf. Imnul „Despre pâcâtoasa care L-a uns pe Hristos cu mir” (S. Ephraemi 
Opera omnia, Opp. gr. Il, Roma, 1743, p. 304); „Despre pocâinţâ”, str.4; „Despre 
mirul pâcâtoasei” (Ibid., Opp. syr. IIl, Roma, 1743, p. 390-410); „Imne mortuare”, 
ibid., p. 307 (Despre untdelemnul celor zece fecioare); In 1] Reg. Opp. syr. |, Roma, 
1737, p.527 (Despre untdelemnul milostivirii la Proorocul Ilie). 

e) Ultimul sens al acestei rânduieli a ungerii - şi poate cel 
mai important - este că această ungere nu numai că ne apro- 
pie de Hristos prin lupta pe care o exprimă, prin vindecarea 
morală pe care o semnifică, prin milostivirea la care ne în- 
deamnă, dar ne și face să fim, încă de pe acum, părtași la 
Hristos Însuși şi purtători ai Duhului Său. 

„Numele untdelemnului este asemănător cu Numele lui 
Hristos, spune Sfântul Efrem, căci de la el provine Numele lui 
Hristos (Mesia = Unsul), iar untdelemnul este umbra Numelui lui 
Hristos”18. Sau, Sfântul Chiril: „Despuiaţi de veşmintele voastre, 
aţi fost unşi cu untdelemn sfinţit,....şi aţi fost făcuţi părtași ai unt- 
delemnului celui adevărat, lisus Hristos...”19. Dar părtăşia la 
Hristos prin ungere este nedespărţită de darul Duhului Sfânt: 
„Untdelemnul, spune Sfântul Efrem, este ca un prieten al Duhu- 
lui Sfânt şi slujitor al Său, el Îl şi vestește, Îl şi insoţește”20. 

Putem aşadar încheia descrierea simbolismului sirian al 
ungerii, arătând că acest act ocupă un loc de prim ordin în 
rânduiala baptismală siriană. Precedând cu puţin sfinţirea apei 
botezului şi botezul propriu-zis, ungerea exprimă mulţimea 
evenimentelor catehumenatului şi materializează pregătirea 
atât cea îndepărtată cât şi cea imediată a botezului. 

1. Instruirea pregătitoare, sau luminarea duhovnicească, 
naşterea credinţei şi sporirea acesteia reprezintă o funcţie 
proprie Sfântului Duh, care îl luminează pe catehumen şi îi 
dăruiește, prin ungere, cunoaşterea credinţei. 

2. Pregătirea morală a catehumenilor, dobândirea te- 
merii de Dumnezeu, a curăţiei trupeşti şi sufleteşti, de- 
prinderea milostivirii şi a iubirii frăţeşti, eliberarea de orice 
rău, de orice păcat, de orice cursă a vrăjmaşului, de robia 
demonului şi întărirea ultimă, de dinaintea înfruntării Sa- 


18. De Oleo, op. cit., p.11. 
19. Cat. myst., Il, Pa 33,1078-1080, SC, p.106-108. 
20. De Oleo, VII,6, op. cit. p.23. 

tanei în baia botezului, în sfârşit, toată această pregătire 
lăuntrică se cuprinde în simbolismul ungerii. 

3. Mai profund, dincolo de pregătirea intelectuală, morală 
şi duhovnicească, această ungere cu untdelemn sfinţit prin 
pogorârea Sfântului Duh indică prezenţa Sfântului Duh în per- 
soană. Părinţii sirieni insistă asupra caracterului personal al 
revărsării Sfântului Duh în diferitele etape ale iniţierii baptis- 
male, El, Cel a cărui persoană este mai mare decât darurile 
Sale. Dar Duhul Sfânt este Duhul lui Hristos. Unşi cu unt- 
delemn sfinţit, noi Îi devenim asemănători, ne formăm „după 
Hristos”: Numele lui Hristos Îl purtăm de acum înainte şi pe El 
suntem altoiţi în apa botezului. 


B 
APA 


Tema untdelemnului a marcat întreaga perioadă pregăti- 
toare a botezului, pornind de la primul act de angajare, trecând 
prin toată pedagogia religioasă și eclezială, până la slujba pro- 
priu-zisă a Învierii, când avea loc lepădarea solemnă de Satana, 
alipirea de Hristos, mărturisirea de credinţă şi pregătirea finală 
înainte de a- înfrunta pe vrăjmaș în ultimul său refugiu: apa. 

Ciclul apei comportă un timp de pregătire, adică sfinţirea 
apei, urmat de taina baptismală propriu-zisă, adică întreita 
afundare a catehumenului, precedată de mărturisirea solemnă 
de credinţă. 


Sfințirea apei 


1) Rugăciunea de sfințire a apei botezului datează din 
cele mai vechi timpuri; atestată încă din secolul al III-lea atât 
la Roma, cât şi în Siria, se regăseşte şi în actualele liturghii 
baptismale. Această sfințire a apei este pusă de Sfinţii Părinţi 

pe acelaşi plan cu sfinţirea untdelemnului sau a pâinii euharis- 
tice. Sfinţirea apei se face printr-o rugăciune de invocare a 
Sfântului Duh, o epicleză în care preotul roagă pe Dumnezeu să 
trimită Duhul Său cel Sfânt peste apă, să-i dea puterea lor- 
danului, să o curețe de toate puterile cele potrivnice şi să facă 
din ea sălașul Sfântului Duh, făcând-o astfel apă de sfințire. 

„Apa nu vindecă, spune Sfântul Ambrozie al Milanului, 
dacă Duhul Sfânt nu S-a pogorât şi nu a sfinţit-o”21. „Să nu 
priveşti apa botezului ca pe o apă obişnuită, ci ţine seamă de 
harul duhovnicesc dăruit o dată cu apa; prin invocarea 
Sfântului Duh al lui Hristos şi al Tatălui, ea se face apă de 
sfinţire”22. 

De asemenea, la Antiohia, Sfântul loan Gură de Aur se 
exprima în termeni asemănători: „Când vei vedea apa şi mâna 
preotului întinsă deasupra capului tău, să nu crezi că este 
doar o simplă apă sau doar mâna preotului peste capul tău, 
căci ceea ce se săvârşeşte nu omul o face, ci harul Sfântului 
Duh; Duhul sfinţeşte apele, El este deasupra capului tău odată 
cu mâna preotului”25. 

Acest ultim pasaj merită o atenţie deosebită. Cu ochii 
credinţei, creştinul devine în stare să perceapă însăşi reali- 
tatea spirituală semnificată de simboluri: apa botezului nu 
mai este apă obişnuită, mâna preotului nu mai este o mână 
de om, ci, în ambele - apă şi mână, adică materie şi om - este 
prezent şi lucrează Duhul Sfânt în persoană; El este Cel 
care sfințește apele fireşti, cum tot El este Cel care, cu mâna 
preotului, acoperă capul celui botezat şi odihneşte asupra lui. 
Nu este îndreptăţită defel disocierea acestor două evenimente, 
acestor două sfinţiri, adică sfinţirea apei de sfinţirea celui bo- 


21. De Sacramentis, 1,15, ed. B. Botte, SC 25, p. 59. 

22. Sf. Chiril, Cat. bapt., III,3, PG 33, 428A, cf. ed. J. Bouvet, Soleil levant, 
Namur, 1962, p. 68. 

23. Cat. bapt., Il, 10, ed. A.Wenger, p. 138-39. 

tezat în momentul afundării. Şi aici, şi dincolo, acelaşi Duh 
lucrează, apa fiind sfinţită în vederea folosirii sale, astfel încât, 
prin afundare, botezatul să primească harul Duhului Sfânt şi, 
prin aceasta, să se îmbrace în Hristos, al Cărui mormânt şi 
înviere le simbolizează botezul. 

Tema Duhului Sfânt postulează, deci, tema hristologică, 
implică ideea participării la moartea şi la învierea lui Hristos. 
Apa, sfinţită de Duhul Sfânt, este considerată, asemenea lui 
Hristos Însuşi, drept un mediu vital. „Afundaţi în Hristos şi 
îmbrăcaţi în Hristos, spune Sfântul Chiril al lerusalimului, aţi 
devenit asemenea lui Hristos, deci, pe bună dreptate sunteţi 
numiţi creştini”24%. 

Această proprietate a apei de a deveni mediu vital este 
dezvoltată în mod cu totul deosebit în tradiţia siriană. Apa 
este literalmente fecundată de Duhul, primeşte de la El vir- 
tutea de a da naștere celor care I se asemănă, adică celor 
duhovniceşti; Duhul Sfânt face să rodească apa botezului, aşa 
cum făcuse roditoare şi apele Facerii: „Duhul Sfânt, Care, la 
început, Se purta pe deasupra lor, înzestrat cu puterea de a da 
naştere celor duhovniceşti şi de a zămisli, întru slavă, fii ai 
Tatălui”25. Acest caracter fecund şi matern al Duhului în teolo- 
gia siriană se leagă de faptul că, în siriacă, termenul „duh“, 
ruah, este, ca şi în ebraică, de genul feminin. 

Sfântul Efrem, de pildă, spune: „Porumbelul clocindu-și 
ouăle, le dă putere zămislitoare cu căldura sa; Duhul, în chip 
de Porumb, prefigura taina botezului nostru arătând că, prin 
venirea aceluiaşi Duh dumnezeiesc, apele vor zămisli fii lui 
Dumnezeu”26. 


24. Cat. myst., UI,1, PG 33, 1088A, SC, p. 121. 

25. Fangith (Breviar festiv al Bisericii Siriene din Antiohia), vol.IIl, Mossoul, 
1875, 35 a-b, 273 a. 

26. S. P. N. Ephraemi Syri et Jacobi, ep. Edesseni, intepretationes in 
Genesim, Opp. syr., | p. 117-18. 

„Duhul Sfânt S-a pogorât din înălţimi pentru a fertiliza 
apele şi a le da viaţă. În botezul lui loan, a odihnit peste unul 
singur, dar acum S-a pogorât şi odihneşte peste toţi aceia care 
se nasc din nou, din apă”27. Pentru Filoxen de Mabbug, apa 
„devine sân matern care naşte fiinţele trupeşti la viaţa întru 
Duhul”28. 

„Apa mântuitoare, spunea Sfântul Chiril al lerusalimului, a 
fost pentru voi în acelaşi timp şi mormânt şi sân matern”29. 
înţelegem astfel modul în care Sfântul Efrem, în imnele sale 
baptismale, ori în comentariul la Facere, stăruie asupra temei 
Duhului lui Dumnezeu clocind sau fertilizând apele. Sesizăm 
astfel unul din aspectele esenţiale ale Persoanei Sfântului 
Duh, şi anume acela de a fi izvor de viaţă şi de naștere din 
nou. Această funcţie maternă a Sfântului Duh nu este o inova- 
ţie şi nici concepţia marginală a unei teologii provinciale sau 
învechite, ci îşi are sursa în pnevmatologia biblică şi în teolo- 
gia celei de-a IV-a Evanghelii, în care cel mai bun comentariu 
la Facere 1, 1: „şi Duhul lui Dumnezeu Se purta pe deasupra 
apelor”, îl constituie acest verset al Sfântului loan : „de nu se 
va naște cineva din apă şi din Duh, nu va putea să intre în 
Împărăţia lui Dumnezeu” (loan 3, 5). Sfântul Efrem rezumă 
acest text astfel: „Aţi devenit fii ai Duhului Sfânt: capul este 
Hristos, iar voi aţi devenit mădularele Lui”30. 

Se pare că prin această viziune retrospectivă a originilor 
rânduielii de sfințire a apei botezului tradiţia siriană primară 
a evitat multe dintre impasurile teologiei sacramentale de 
mai târziu: 


27. Hymni in Fest. Epiphaniae, VI, 1, ed. Lamy, |, p.56. 

28. Cf. W. De Vries, Theologie des Sacrements chez les Syriens Monophy- 
sites, în L'Orient Syrien, VII (1963) p. 266. 

29. Cat. myst., II, 4, PG 35,1080C, SC, p.113. 

30. Hym. IX, 1, ed. Lamy, S. Ephraemi Syri I, Hymni et Sermones, Malines, 
1882, l, p.90. 

1) În teologia primelor veacuri, pogorârea Sfântului Duh 
peste apă şi peste cel botezat nu sunt disociate. În unele ritua- 
luri străvechi, invocarea de către preot a venirii harului dum- 
nezeiesc, care să sfinţească şi să facă să renască atât apa, cât 
şi pe cel botezat, se făcea chiar în momentul afundării celui 
botezat în apă5l. Scopul sfințirii materiei este întotdeauna 
plasat în afara acesteia, în utilizarea sa de către om. 

2) Sfinţirea apei nu se face, însă, numai pentru sfinţirea 
individului, ci în cadrul adunării ecleziale; aceasta este vizată, 
în ansamblul ei, de revărsarea Sfântului Duh în apa botezului 
tot atât cât şi catehumenii. Participă la această revărsare şi 
beneficiază în întregime de ea, aşa cum vom vedea în săvâr- 
şirea Euharistiei. Supravieţuirea rânduielii de sfințire a apelor 
la sărbătoarea Epifaniei în tradiţia bizantină are, desigur, o 
origine baptismală. Într-o epocă a creştinătăţii în care botezul 
adulţilor a devenit o raritate şi în care adunarea liturgică a 
încetat de a mai fi locul, timpul şi cadrul iniţierii baptismale, 
săvârşirea rânduielii de sfințire a apelor la sărbătoarea Bobo- 
tezei constituie, şi trebuie să redevină, o chemare, o reînnoire 
a evenimentului unic şi personal, dar deopotrivă şi eclezial, a 
naşterii noastre din nou din apa botezului. Această dimensi- 
une baptismală a vieţii noastre ecleziale şi duhovniceşti tre- 
buie repusă în lumină, într-o epocă în care rostul botezului 
copiilor este tot mai contestat, fie teoretic, de noua teologie, 
fie în practică, acolo unde botezul copiilor creează probleme 
părinţilor. 

3) În tradiţia siriană modernă, epicleza sfinţitoare a 
apei botezului capătă o deosebită solemnitate, vestită fiind 
de această exclamaţie a diaconului: „Cât de înfricoşător 
este ceasul acesta şi cât de cutremurătoare clipa, fraţi 
preaiubiţi, când Duhul Sfânt vine din cele mai presus de 


31. Cf. Act. Syr. Thom., op. cit. 

ceruri, coboară asupra acestei ape şi o sfințește. Fiţi cu 
luare aminte şi cu frică rugaţi-vă în tăcere.” 

Dar Duhul nașterii din nou nu face altceva decât să ne 
facă asemănători lui Hristos, peste Care a odihnit de-a lungul 
întregii Sale vieţi pământeşti şi pe Care L-a mărturisit la lor- 
dan. Duhul Sfânt ne încorporează în Hristos, reproduce în noi 
ceea ce a săvârşit asupra lui Mesia la lordan, realizează în noi, 
în chip tainic, moartea și învierea lui Hristos, ne altoiește în 
Hristos cel înviat. 

Ca și la sfinţirea şi la ungerea cu untdelemn, nu este aici 
nici o disociere între lucrarea Sfântului Duh şi participarea la 
taina morţii şi a învierii lui Hristos. În apă, ca şi în untdelemn, 
Duhul şi Hristos, adică cele două mâini ale Tatălui (potrivit 
Sfântului Irineu de Lugdun), lucrează pentru a împlini naşte- 
rea noastră din nou. 

4) Un ultim impas pe care teologia siriană primară pare a-l 
fi evitat este cel de a subestima rolul materiei în evenimentul 
spiritual al naşterii din nou prin botez. Pentru mentalitatea 
modernă a apuseanului „dematerializat”, devine din ce în ce 
mai greu de înţeles nevoia de a folosi materia (apă, pâine, unt- 
delemn, lemn, culori etc) pentru a primi, a cuprinde, a sem- 
nifica, a împărtăşi viaţa Împărăției lui Dumnezeu. De ce să te 
mai încurci, să te mai îngreunezi cu rânduieli şi cu elemente 
materiale, pentru a exprima o realitate spirituală, deci imate- 
rială, un eveniment înainte de toate lăuntric, care nu se poate 
înscrie, circumscrie, limita în material, în spaţiu... 

Se pare că tocmai dimensiunea pnevmatologică a teolo- 
giei vechi, îndeosebi siriene, este cea care, departe de a îngă- 
dui „dezincarnarea”, dematerializarea tainelor, păstrează și 
asigură legitimitatea şi înţelesul adânc al folosirii elementelor, 
semne materiale şi vehicule necesare ale realităţii spirituale a 
Împărăției. În viziunea Părinților, lucrarea Duhului Sfânt nu se 
mărginește la domeniul psihismului, al conştiinţei, al voinţei, 

al afectivității. Sau, mai curând, această lume lăuntrică este 
nedespărţită de trupesc, de viaţa simţurilor, de condiţionarea 
somatică, de această prelungire a trupului omenesc în lucruri, 
în materie, în timp, în spaţiu. lată de ce, pentru creştini, sfin- 
ţirea constituie prelungirea sau, mai curând, restaurarea pla- 
nului primordial al creaţiei, în care primele şase zile işi află îm- 
plinirea, încununarea, sensul adânc în crearea omului. Acesta 
este deofiinţă cu lumea sensibilă, pe care o rezumă în între- 
gime, în propriul său trup, dar totodată, prin chemare, este 
deofiinţă şi cu Creatorul, cu Treimea creatoare, al Cărei chip 
îl poartă în întreaga sa făptură, trup, suflet, minte, persoană. 
Referirile Părinților sirieni la cosmogeneză, la acea capaci- 
tate firească a apelor primordiale de a purta Duhul Sfânt, de 
a-L conţine, de a-L vehicula şi, prin El, de a da naştere unor 
fiinţe vii; sensibilitatea aparte a tradiţiei siriene faţă de finali- 
tatea baptismală a creaţiei dintâi şi de prefigurarea botezului 
pe care o reprezintă creaţia, ne par a fi de o profundă actuali- 
tate într-o epocă care nu numai că a pierdut simţul tainei, dar 
chiar caută să o „dezincarneze”, să o „spiritualizeze”, să o des- 
poaie de veşmântul său simbolic, să o „cureţe” de limbajul şi 
de imaginile mitice tradiţionale, considerate a fi perimate. 
Intenţia, generoasă de altfel, a noii teologii de a elibera 
spiritualul de lanţurile materiei, de simbolurile care-şi pierd 
tot mai mult capacitatea de exprimare pentru omul modern, 
„omul de pe stradă”, nu duce oare, în ultimă instanţă, la nega- 
rea tainei însăși, a bipolarităţii omului, a apartenenţei sale duble 
şi simultane la lumea văzută şi la cea nevăzută, pe care le 
uneşte şi le rezumă? Desigur, o antropologie deschisă atât 
spre taina lui Hristos, Dumnezeu adevărat şi Om adevărat, cât 
şi spre taina Duhului de viaţă dătător, odihnind în plenitudine 
şi în permanenţă peste Hristos lisus şi izvorând din trupul Său 
înviat, care este Biserica, ale cărei mădulare suntem, doar o 
astfel de antropologie îndreptată spre taina lui Hristos şi a 

Duhului, a Paștilor și a Cincizecimii, poate pune în evidenţă 
atât finalitatea, cât și originea omului, poate fi sensibilă la sem- 
nificaţia rânduielilor sacramentale, poate asuma, cu profundă 
seriozitate şi în acelaşi timp cu o libertate deplină, materia în 
devenirea spirituală a omului. 


Afundarea baptismală 


Ultimul aspect, dar nu cel mai puţin important al ciclului 
apei, este afundarea baptismală propriu-zisă. 

Despuiat de veşmintele sale, uns cu untdelemnul duhov- 
nicesc şi întărit de această ungere, catehumenul este astfel 
pregătit pentru lupta spirituală care se încheie cu afundarea. 

Sfântul Chiril al Ierusalimului ne descrie momentul so- 
lemn al întreitei afundări aşa cum se făcea la Ierusalim: „Apoi, 
aţi fost aduşi la sfânta baie a dumnezeiescului botez, aşa cum 
Hristos a fost coborât de pe cruce în mormânt... Fiecare a fost 
întrebat de crede în numele Tatălui şi al Fiului şi al Sfântului 
Duh. Aţi mărturisit credinţa mântuitoare şi de trei ori aţi fost 
cufundaţi în apă şi aţi ieşit”52. În vremea Sfântului loan Gură 
de Aur şi a Sfântului Chiril al lersualimului, mărturisirea de 
credinţă preceda afundarea. Dar numeroase mărturii ale bote- 
zurilor, atât siriene, cât şi capadociene sau apusene, ne îngă- 
duie să credem că această disociere survenise recent şi că, 
în primele timpuri, mărturisirea solemnă de credinţă era încor- 
porată actului însuşi al afundării, constituia chiar formula sa- 
cramentală a acestuia, preotul şi catehumenul săvârșind astfel 
o adevărată coliturghisire. Mărturisirea de credinţă era făcută 
sub formă de întrebări şi răspunsuri, într-o întreită interogaţie 
asupra credinţei în Tatăl, Fiul şi Sfântul Duh, fiecare întrebare 
şi răspuns fiind urmate de o afundare. 


32. Cat. myst., 1,4, PG 33, 1080 B, SC, p.111. 

Regăsim acest obicei la Milano (Sfântul Ambrozie), în 
Africa secolului al III-lea (Tertulian) şi chiar la Roma, în rându- 
iala baptismală a Sfântului Ipolit, ale cărei influenţe răsări- 
tene, siriene chiar, sunt evidenţiate astăzi cu mai multă tărie. 
lată textul acestei ultime rânduieli: 

«Acesta să coboare în apă, iar cel care îl botează să-i pună 
mâna pe cap, spunând: „Crezi în Dumnezeu Tatăl Atotţii- 
torul?”, iar cel care se botează să răspundă: „Cred”. Să-1 bo- 
teze atunci o dată, ţinându-i mâna pe cap. Apoi să spună: 
„Crezi în Hristos lisus, Fiul lui Dumnezeu, Care S-a născut de 
la Duhul Sfânt şi din Maria Fecioara, a murit, S-a îngropat, a 
inviat din morţi a treia zi, S-a înălţat la cer, şade de-a dreapta 
Tatălui, va să vină să judece viii şi morţii?”. Şi când acela va 
fi răspuns „Cred”, să-l boteze din nou. Să-i spună iarăşi: „Crezi 
în Duhul Sfânt, în sfânta Biserică şi în învierea trupurilor?”. Cel 
botezat să spună „Cred”, şi apoi să-l boteze a treia oară»55. 

Acest text este foarte edificator şi ne face să înţelegem că 
disocierea dintre mărturisirea de credinţă şi afundarea bap- 
tismală este rodul unei reflecţii teologice de factură analitică. 
La început, spune Pr. Refoule, „mărturisirea de credinţă nu era 
ceva accidental, ci făcea parte integrantă din taină. Aceste 
două rânduieli erau atât de strâns legate, încât nu constituiau, 
ca să spunem aşa, decât un unic act, actul botezului... Nu 
putem presupune aici o formulă sacramentală la persoana 
întâi, aşa cum o cunoaștem astăzi. Mărturisirea de credinţă 
concomitentă cu afundarea ne face să ne gândim la un fel de 
coliturghisire a catehumenului în actul botezului său şi astfel 
acesta poate fi numit, în deplinul înţeles al cuvântului, sacra- 
mentum fidei54. 


33. Tradition Apostolique, ed. B. Botte, SC 11, p. 50-51. 
34. R. F. Refoule, Introduction au De baptismo de Tertullien, SC 35, p. 39-40. 

Această scurtă retrospectivă istorică se impunea nu doar 
din simpla dorinţă de exactitate, ci pentru a înţelege mai bine 
temeiul liturgic al unei noţiuni dominante a teologiei siriene, 
noţiunea de credinţă. Părinţi sirieni, ca Afraate şi Sfântul 
Efrem55, i-au închinat tratate şi poeme întregi. Sfântul Chiril al 
Ierusalimului, de asemenea, i-a consacrat una din primele 
sale Cateheze baptismale. Însuşi cuvântul Cred din Crez face 
adesea obiectul exegezei catehetice. Dar această credinţă 
este mai mult decât o atitudine subiectivă și individuală a cate- 
humenului. Credinţa pe care acesta o primeşte la începutul 
formării sale, o dată cu înscrierea în registrele postulanţilor, şi 
pe care va trebui să o „redea” public, în mărturisirea solemnă 
din noaptea de Paşti, această credinţă nu-i aparţine. Este cre- 
dinţa proprie Bisericii, temeiul oricărei edificări creştine şi ecle- 
ziale, însăşi Biserica este zidită pe această credinţă. Substanţa 
acestei credinţe a Bisericii, temelia pe care ea este statomicită, 
o constituie, potrivit concepţiei semitice, însăși credincioșia lui 
Dumnezeu, adevărul Său, veșnica Sa milostivire. 

Credinţa eclezială postulează deci prezenţa dumneze- 
iască, întâlnirea dintre Dumnezeu, Care vorbește şi Se dăruie, 
şi omul care ascultă, invocă şi se împărtășește de această 
prezenţă. Credinţa implică deci un dublu dinamism: mişcarea 
lui Dumnezeu, Care iese din imuabilitatea Sa faţă de făptură, 
şi mişcarea omului care-şi depăşeşte autonomia și care-și află 
în Dumnezeu stabilitatea ultimă. Această dublă mișcare este 
lucrarea proprie a Duhului, Care este în același timp martorul 
omului, temeiul rugăciunii sale, al dinamismului său lăuntric, 
şi martorul lui Dumnezeu, al iertării şi iubirii Tatălui. 

Această credinţă nu este prealabilă mântuirii, ci constituie 
nucleul acesteia, preambul şi rezultat, totodată. Faţă de bo- 


35. Sf. Efrem, Hymnen de Fide, ed. E. Beck în C.S.C.O. nr. 154-155 (Syr. 73- 
74), 1955; Memre de Fide, C.S.C.O., nr. 212-213 (Syr. 88-89) 1961. 

tez, credinţa nu va fi deci o condiţie externă, prealabilă, ci va 
constitui esenţa însăși a botezului, credinţa conferind rându- 
ielilor întreaga lor semnificaţie. 

Realitatea şi permanenţa credinţei erau deja amintite 
simbolic de ungerea cu untdelemn dinainte de botez. Aici, 
mărturisirea de credinţă aparţine esenței înseși a botezului şi 
nu poate fi despărțită de acesta. Sfântul Vasile al Cezareii, 
supranumit de către sirieni „văzătorul Duhului”, spunea că 
„mărturisirea de credinţă este însăşi esenţa botezului”56, 
credinţa şi botezul fiind legate întreolaltă şi nedespărțite, căci, 
„in timp ce credinţa primeşte de la botez desăvârşirea, bo- 
tezul se întemeiază pe credinţă“(...) „Așa cum crezi în Tatăl, 
Fiul şi Sfântul Duh, aşa eşti botezat în numele Tatălui şi al 
Fiului şi al Sfântului Duh”37. 

Credinţă treimică şi botez treimic, o realitate unică în 
cult, în experienţa duhovnicească a primelor generaţii creş- 
tine, a celor care se numeau, deopotrivă, „credincioși” şi 
„creştini”. Credinţa în Sfânta Treime nu înseamnă deci doar 
o adeziune intelectuală sau chiar morală, subiectivă, la voia 
lui Dumnezeu, ci o adevărată întâlnire, în care cel botezat 
intră în contact cu lumea Duhului, este proiectat duhov- 
niceşte în lumea dumnezeiască, dobândeşte ochii Duhului, 
înţelege raţiunea lucrurilor, „le percepe flacăra lăuntrică, 
percepe sensul istoriei”. Acest nou raport al omului cu Dum- 
nezeu se realizează prin prezenţa de viaţă dătătoare a Du- 
hului, Care lucrează în om o adevărată naştere din nou, îl 
incorporează în Hristos în slavă, prin Trupul Său care este 
Biserica, îl introduce astfel în intimitatea filială a Tatălui, pe 
Care-L numeşte „Tatăl nostru”. 


36. De Spiritu Sancto XXVII, PG 32, 193 ; trad. fr. SC 17 bis, p.489; trad. 
rom. PSB 12, p.81. 
37. Ibid., XII, PG 32,117; trad. fr. SC 17 bis, p. 347; trad. rom. PSB 12, p.43. 

C 
PÂINEA ŞI POTIRUL 


Descrierea iniţierii baptismale siriene ar fi incompletă 
dacă am omite ciclul pâinii, adică al Euharistiei. Celebrarea 
Euharistiei încheia slujba botezului, care era toată îndreptată 
şi pusă în valoare de către deplina participare a neofiţilor la 
Euharistia adunării. Pentru aceasta, noii creștini, după ce pără- 
seau baptisteriul, mergeau în biserică în procesiune, îmbră- 
caţi în veşminte albe, cu lumânări aprinse în mâini, în cântări 
de psalmi. Acolo erau primiţi de comunitatea adunată pentru 
slujba euharistică din noaptea de Paști: 

„De îndată ce ies din baia sfântă, întreaga asistenţă îi 
îmbrățișează, îi salută, le dă sărutarea, îi felicită și le impăr- 
tășeşte bucuria că, din robi ai Satanei cum erau odinioară, au 
devenit într-o clipă (din momentul botezului) oameni liberi, fii 
poftiţi la masa împărătească. Cu adevărat, de îndată ce au 
ieşit din baie sunt conduşi spre Sfânta Masă, izvor al belşugu- 
lui de binefaceri, gustă din Trupul şi Sângele Domnului şi 
devin locaş al Duhului”58. 

Această Sfântă Masă, această comuniune euharistică, este 
şi pecetea (sphragis), împlinirea, deplinătatea botezului în 
totalitatea sa, inaugurarea ospăţului Împărăției, la care neofiţii 
dobândesc acces prin botezul care i-a născut la viaţa cea 
nouă, nu cea după trup, ci cea după Duh, adică la viaţa după 
Hristos, întru Hristos cel mort şi înviat. 


Euharistia, plinătatea darului Sfântului Duh 


Teologia clasică obișnuiește să distingă două momente 
sacramentale în Euharistie: sfinţirea elementelor şi împărtă- 
şirea credincioşilor. Şi, din păcate, nu numai să distingă, ci să 


38. Sf. loan Gură de Aur, Cat. bapt., U, 27-29, ed. Wenger, op. cit., p.148-49. 

şi disocieze aceste două elemente ale aceleiaşi celebrări, mai 
bine zis ale concelebrării unice a întregii adunări liturgice. 

Studierea liturghiilor vechi şi a comentariilor Sfinţilor Pă- 
rinţi, atât apuseni, cât şi răsăriteni sau sirieni, ne aminteşte pro- 
funda legătură organică dintre aceste două acte ale aceleiași 
sfinţiri de către Duhul lui Dumnezeu: a jertfei, pentru adunare, 
dar şi a adunării înseşi, prin pâine şi vin. 

Untdelemnul era pnevmatizat prin epicleză, în vederea 
ungerii catehumenilor; apa se pătrundea de puterea lorda- 
nului, prin epicleză, în vederea afundării baptismale în moar- 
tea şi învierea lui Hristos. Astfel, în vederea comuniunii dătă- 
toare de viaţă, pâinea şi vinul sunt sfinţite prin rugăciunea de 
mulţumire a epiclezei. Această sfințire a elementelor, pogorâ- 
rea în ele a Duhului dătător de viaţă nu au nici un sens în 
afara vieţii care decurge din ele şi care face din adunarea 
euharistică Biserică-Trup al lui Hristos. Anaforalele vechi şi, 
indeosebi, epiclezele sfinţitoare, în care preotul imploră împre- 
ună cu întreaga Biserică pe Dumnezeu să trimită Duhul Său 
cel Sfânt, subliniază că această sfințire priveşte şi adunarea, 
şi darurile. 

lată, de pildă, epicleza antiohiană, „a celor doisprezece 
Apostoli”, care se află fără îndoială la originea liturghiei bizan- 
tine a Sfântului loan Gură de Aur: 

„Stăpâne Atotţiitorule şi Doamne al puterilor, încă Te rugăm 
şi la Tine cădem: trimite Duhul Tău peste aceste daruri ce sunt 
puse înainte şi arată-ne nouă că această pâine este sfânt Trupul 
Domnului nostru lisus Hristos, că acest potir Sângele Aceluiași 
lisus Hristos, Domnul nostru, pentru ca să fie celor ce se vor 
împărtăşi spre viaţă şi înviere, spre iertarea păcatelor, spre 
tămăduirea trupurilor şi a sufletelor, spre luminarea minţii şi 
răspuns bun la înfricoşata judecată a Hristosului Tău”. 

„Pogorârea Sfântului Duh este cerută, comentează Pr. 
Bouyer, nu pentru a preface elementele în Trupul și Sângele 

lui Hristos, ci pentru a arăta că sunt aceasta, săvârşind în toţi 
cei de faţă toate efectele acestei taine”59. Sfântul loan Gură 
de Aur va fi și mai explicit în versiunea, foarte puţin diferită 
de altfel, pe care dat-o liturghiei antiohiene pe care o va îm- 
pământeni la Bizanţ: „Te chemăm, Te rugăm şi cu umilinţă la 
Tine cădem: trimite Duhul Tău cel Sfânt peste noi şi peste 
aceste daruri ce sunt puse înainte”40. 

Sfântul Chiril al Ierusalimului explică astfel neofiţilor, cu 
prilejul împărtăşirii lor în noaptea de Paşti, aceste cuvinte ale 
liturghiei: „Sfintele, sfinţilor”, rostite la frângerea pâinii: „Sfinte 
sunt darurile puse înainte, căci au primit pogorârea Duhului 
Sfânt; sfinţi şi voi, care aţi fost aflaţi vrednici de Duhul Sfânt. 
Cele sfinte şi cei sfinţi se potrivesc astfel bine împreună”4l. 

Tot astfel, şi Teodor de Mopsuestia: „Această hrană este 
sfântă, căci Duhul Sfânt S-a pogorât asupra ei, şi nu se cade 
să o primească decât cei care au fost deja sfinţiţi, care au 
primit arvuna Duhului Sfânt”42. 


Conţinutul pnevmatologic al Euharistiei 


lată acum o foarte frumoasă rugăciune euharistică, cea 
din liturghia de la Ierusalim, atribuită Sfântului lacob, fratele 
Domnului. Cuvintele instituirii Euharistiei sunt semnificative: 
„Tot astfel, după cină, luând paharul şi amestecând vin şi apă, 
şi ridicând ochii la cer, ţi l-a înfăţişat ţie, Dumnezeu Tatăl, şi 
mulţumind, l-a binecuvântat, l-a sfinţit, a umplut de Duh 
Sfânt şi l-a dat sfinţilor şi fericiţilor Săi ucenici şi apostoli, 
zicând: Beţi dintru acesta toţi, acesta este Sângele Meu”45. 


39. Text citat de L. Bouyer, Eucharistie, Paris, 1966, p. 276-77. 

40. Cf. F. E. Brightmann, Liturgies Eastem and Western, t. |, p. 324 ş.u. 

41. Cat. myst., V,19, PG 33, 1124AB, SC, p.169. 

42. Homélies catechetiques, trad. Tonneau-Devresse, Hom. XV, XVI, 
Vatican, 1949. 

43. Citat de L.Bouyer, ibid., p. 26465. 

Dacă, aşa cum vom vedea mai departe, toată Euharistia 
are un foarte bogat conţinut pnevmatologic, acest lucru este 
în mod deosebit adevărat pentru potirul care conţine sân- 
gele dătător de viaţă al lui Hristos. „De acum înainte, spune 
Sfântul Efrem, veţi mânca Paştile preacurate, neprihănite, o 
pâine dospită şi desăvârşită, frământată şi coaptă de Duhul 
Sfânt, şi un vin amestecat cu Focul şi cu Duhul”44. „Scoală-te, 
se cântă în Biserica siriană la vecernia celei de-a 12-a duminici 
după Cincizecime, mănâncă Focul în pâine și bea şi Duhul în 
vin, ca să fi împodobită cu Focul şi cu Duhul şi să intri cu 
Hristos în cămara de nuntă”45. 

Acest vin sfinţit este cu adevărat pnevmatizat46, devine 
foc (unul dintre numele Sfântului Duh) pentru a ne aprinde (sau 
a ne arde). Cu siguranţă că aici trebuie căutată originea rân- 
duielii bizantine a zeon-ului, apa caldă pe care preotul o toarnă 
în potir, rostind: „Căldura credinţei, plină de Duhul Sfânt, 
Amin”. Redescoperirea sensului pnevmatologic al potirului+7 şi 
al Euharistiei în general48 ne îngăduie să înţelegem mai bine 
sensul şi raţiunea de a fi ale acestei rânduieli euharistice pe 
care sirienii o aplică de altfel botezului, cu acelaşi înţeles de 
prezenţă a Sfântului Duh pe care noi îl dăm Euharistiei. 


Duhul Sfânt şi comuniunea cu Hristos 


Nimic nu ar fi însă mai contrar duhului teologiei siriene 
decât a voi să-L izolezi pe Duhul Sfânt ca factor şi rod unic al 
Euharistiei, ceea ce ar fi, desigur, potrivnic marii tradiţii uni- 
versale a Bisericii. Duhul Sfânt este Duhul lui Hristos şi pe 


44. Ed. Lamy, op. cit., I, 390 şi 418. 

45. Fangith, op. cit., vol. VII, p.154 ş.u. 

46 Sfântul Chiril al Ierusalimului, Cat. myst., IV,8, PG 53,1 104A, SC, p.143. 

47. A se vedea P.Lebeau, Le vin nouveau du Royaume, Paris-Bruges, 1966. 

48. J. M. R. Tillard, L'Eucharistie et le Saint Esprit, în Nouvelle Revue 
Theologique IV (apr. 1969), p. 363-87. 

Hristos Îl mărturiseşte; El este Cel în care şi prin care Biserica 
îşi săvârşeşte anamneza, memorialul său sacramental care, 
departe de a ne duce înapoi spre istoria mântuirii ca spre o 
realitate trecută, o face prezentă în chip sacramental, reite- 
rând-o astfel în însăși celebrarea euharistică. În Duhul Sfânt, 
Biserica îşi aminteşte deci de evenimentele mântuirii noastre 
- trecute, cerești, eshatologice, adică de patimile mântuitoare, 
de mijlocirea cerească, de cea de-a doua venire: trei realităţi 
ce se condensează în memorialul euharistic al Duhului Sfânt, 
care ne reaminteşte toate acestea. În această anamneză, Biserica 
se concentrează şi se imparte între aceste diferite stări ale lui 
Hristos euharistic preaslăvit: întrupare şi patimi, înviere, înălţare, 
revenire. Începând de la Cincizecime, din liturghie în liturghie, 
mesajul apostolic va fi: 

1) o mărturie despre întrupare, de luare în serios a aces- 
tei ţărâne din care suntem zidiţi, a acestor oameni care sunt 
fraţii noştri, pentru că în ei Hristos este Cel care continuă să 
ne vorbească; 

2) o mărturie despre pătimire, suferinţă, despre sânge 
vărsat de bunăvoie o dată pentru totdeauna, pentru mântu- 
irea lumii; 

3) o cântare de înviere, de viaţă veşnică, de nădejde şi de 
izbândă; 

4) o chemare de a ne înălța inimile şi vieţile pe urmele lui 
Hristos șezând de-a dreapta Tatălui cu firea Sa omenească 
îndumnezeită, de nedespărţit de acum înainte de dumnezei- 
rea Sa şi, în sfârşit, 

5) chemarea şi aşteptarea celei de a doua veniri a 
Domnului slavei, Care va veni să judece viii şi morţii şi Care 
şi vine la fiecare Euharistie. 


Aceasta este lumina albă a prezenţei lui Hristos în Eu- 
haristie, pe care Duhul Sfânt ne-o descompune prin prisma 


TREIME ŞI BOTEZ 193 


anamnezei euharistice, prezenţă pe care Biserica o mărtu- 
riseşte în cateheza şi simboalele sale de credinţă. 

Euharistia este, toată, plină de foc şi de Duh, spune Sfântul 
Efrem. Dar atunci când Duhul ne pătrunde cu prezenţa Sa, din 
inima Bisericii, ca din adâncul însuşi al fiinţei noastre, se înalţă un 
glas care este chiar glasul Duhului și care spune, odată cu Biserica: 
„Da, vino, Doamne lisuse” (Apoc. 22, 20). La rândul său, într-o 
admirabilă reciprocitate, venirea în noi a lui Hristos cel înviat inau- 
gurează venirea Duhului Cincizecimii. Sublim şi neincetat schimb 
de iubire, în care Duhul Sfânt ni-L manifestă pe Hristos preaslăvit 
şi ne uneşte tainic cu EI, infuzând propria Sa viaţă în inima noas- 
tră, în trupul nostru, în simţurile noastre cele mai trupeşti și mai 
opace şi în care, la rîndul Său, Hristos ne dăruiește Duhul Tatălui, 
precum Apostolilor la lacul Tiberiadei, ni-L trimite precum în ziua 
Cincizecimii, întru Care strigăm: „Avva, Părinte!”. 


D 
BOTEZ ŞI MIRUNGERE 


Aşa cum spuneam în introducere, una din trăsăturile carac- 
teristice iniţierii siriene, până la sfârşitul secolului al IV-lea în 
Siria apuseană şi în Palestina, până în secolul al V-lea în Siria 
răsăriteană, este lipsa unei taine specifice a Duhului Sfânt, fie 
ungere după botez, fie pecetluire, fie punere a mâinilor. 
Nici o rânduială nu intervine între afundarea baptismală şi 
participarea la taina Euharistiei. Pentru Sfântul loan Gură de 
Aur ca şi pentru Sfântul Efrem, ca să nu ne referim decât la 
martorii cei mai importanţi ai tradiţiei siriene, darul Duhului se 
leagă nu de o rânduială specială, ci de actul însuşi al botezu- 
lui prin afundare: „Atunci, (în clipa coborârii catehumenului în 
cristelniţă), spune Sfântul loan Gură de Aur, prin cuvintele 
preotului şi prin mâna sa, vine pogorârea Duhului Sfânt şi din 


194 ÎMPĂRTĂŞIREA SFÂNTULUI DUH 


apă iese alt om”49. Independent de remarcabila mărturie a 
Sfântului loan Gură de Aur, marele dascăl al Bisericii siriene 
şi bizantine, istoricii şi, mai recent, Dom Bernard Botte50, 
menţionează un număr impresionant de texte patristice şi 
liturgice care confirmă mărturia Sfântului loan Gură de Aur. 
Nu putem zăbovi acum asupra analizei textelor siriene, ci am 
dori să ne mărginim la câteva remarci de ordin teologic: 

1) Lipsa unei rânduieli proprii a pecetluirii cu darul Sfân- 
tului Duh, asemănătoare cu cea a ungerii cu Sfântul Mir în 
Biserica bizantină (însoţită de cuvintele: „Pecetea darului Sfân- 
tului Duh”) sau cu punerea mâinilor în Biserica latină, lipsa, 
deci, a unei astfel de rânduieli a Sfântului Duh nu înseamnă 
câtuşi de puţin lipsa, în tradiţia siriană, a prezenţei şi a lucrării 
Sfântului Duh din iniţierea baptismală. Ba chiar dimpotrivă, aş 
spune. Am văzut că diferitele etape ale iniţierii baptismale 
sunt marcate de o lucrare proprie şi permanentă a Duhului 
Sfânt. Această lucrare se exprimă simbolic în rânduiala un- 
gerii dinainte de botez cu untdelemn sfinţit, în sfinţirea apei 
printr-o epicleză, o invocare a venirii Sfântului Duh peste apă 
şi peste catehumen, prin darul concomitent al Duhului Sfânt 
asupra celui botezat în momentul afundării şi, în sfârşit, prin 
plenitudinea reiterată a împărtăşirii cu Duhul Sfânt în Euha- 
ristie, numită de tradiţia siriană „Foc şi Duh”. 

Pe de altă parte, în descrierea ungerii cu untdelemn, a 
sfințirii şi a afundării în apă, în comuniunea euharistică cu 
pâinea şi vinul sfinţite, am văzut că realitatea pnevmatologică 
nu era niciodată izolată, nici independentă de o naştere du- 
hovnicească şi de o creștere duhovnicească în Hristos, şi că 
funcţia esenţială sau mai curând slujirea personală a Duhului 


49. Cat. bapt., II, 25, ed. Wenger, op. cit., p. 147. 
50. B. Botte, L'Onction baptismale dans l'ancien Patriarcat d'Antioche, în 
Melanges Lercaro, 1967. 

Sfânt era aceea de a-L mărturisi pe Hristos, de a-L manifesta 
în viaţa noastră, de a ne încorpora în Trupul preaslăvit al lui 
Hristos lisus. Toată iniţierea baptismală are o valoare şi o 
rezonanţă pnevmatologică. Duhul Sfânt este Cel care lucrează 
în ea, transformându-ne. Dar orice iniţiere baptismală are, în 
acelaşi timp, şi un sens hristologic, căci untdelemnul ne pe- 
cetluieşte cu numele însuşi al lui Hristos, Unsul; apa ne face 
părtaşi la moartea şi la învierea Sa; pâinea şi vinul perpe- 
tuează această participare baptismală şi ne întăresc şi ne 
hrănesc cu pâinea cerească, cu însuşi Trupul lui Hristos, plin 
de Foc şi de Duh. Orice disociere între Hristos şi Duhul, între 
hristologie şi pnevmatologie contravine viziunii teologice şi 
experienţei duhovniceşti celei mai profunde şi autentice a 
tradiţiei siriene, despre care vorbim acum. 

2) Semnificaţia absenței unei rânduieli specifice a darului 
Sfântului Duh după botez nu trebuie nici subestimată, nici 
exagerată într-un studiu privind teologia botezului: 

a) Nu trebuie subestimată, căci tradiţia siriană nu con- 
stituie, prin originile şi reprezentanţii săi, un element peri- 
feric, provincial sau accidental în raport cu o tradiţie uni- 
versală unanimă a mirungerii. Dimpotrivă, ea se situează 
în continuitate directă cu creștinismul primar, al cărui duh 
şi a cărui teologie o reflectă. Ceea ce ar putea părea că lip- 
seşte, odată cu absenţa mirungerii, respectiv darul so- 
lemn al puterii Duhului Sfânt prin punerea mâinilor sau 
prin pecetluire, este din belşug compensat în Euharistie, 
al cărei potir este asemănat de către sirieni cu un crater 
clocotind de foc şi de Duh, din care credincioşii se adapă 
mereu şi din belşug. Această lipsă a mirungerii ne face toto- 
dată să înțelegem mai bine relaţia intimă reciprocă dintre 
botez şi Euharistie şi să percepem în Euharistie adevărata 
plenitudine a botezului, precum şi țelul către care acesta 
tinde. 

b) Lipsa unei rânduieli a mirungerii în Siria nu trebuie însă 
să capete o importanţă exagerată şi să ne facă să denigrăm 
rânduiala pecetluirii cu Sfântul Duh, adoptată în Apus în seco- 
lul al Ill-lea, în Răsărit în secolele al IV-lea şi al V-lea, inclusiv 
în Biserica siriană. Rânduială siriană a mirungerii, aşa cum o 
aflăm, este de o deosebită frumuseţe. Sfântul Chiril al leru- 
salimului o comentează în chip remarcabil5l. Nu pot zăbovi 
acum asupra acestui aspect, căci în mod deliberat și fără preju- 
decăţi am dorit să mă limitez la un ansamblu organic, coerent, 
primar, încercând să înţeleg lecţia unor texte și să fac să se 
întrevadă, poate, extraordinara lor bogăţie. 

În perspeciva generalizării pedo-baptismului, această taină 
a dobândit semnificaţii total diferite în Apus şi în Răsărit. În 
Apus, disocierea medievală dintre botezul pruncilor şi Comu- 
niune, rezervată „vârstei mature”, a contribuit la o anumită 
autonomie atât rituală, cît şi teologică a mirungerii ca taină a 
„plenitudinii mesianice a Duhului”, întemeind viaţa unui „creștin 
matur, adult, care, prin ea, este instalat în deplina putere şi în 
miezul vieţii spirituale”52. 

Această funcţie de plenitudine, de împlinire, reprezintă 
aici o adevărată înnoire a plenitudinii naşterii din nou la 
botez din apă şi din Duh. Răspunzând în acelaşi timp unei 
necesităţi duhovniceşti şi pastorale, pe care teologia apu- 
seană a confirmării o subliniază, această autonomie teo- 
logică a confirmării continuă să pună conştiinţei ortodoxe 
problema legitimităţii disocierii atât rituale cât şi teologice 
a naşterii din Duhul şi a darului deplin al Sfântului Duh. 
Această distincţie nu poate decât să favorizeze practica 
apuseană de separare a botezului de comuniunea euharis- 


51. Cat. myst., IIl, 4-5, „La chrysmation”, SC, p.1 18-33; cu privire la proble- 
ma autenticitâţii acestor cateheze, a se vedea Introducerea lui A. Piedagnel, ibid. 
52. B. Neunheuser, Bapteme et Confirmation, Paris, 1966, p. 240. 

tică, separare pe care Biserica veche o dezaproba, chiar şi 
pentru copii, până spre sfârşitul primului mileniu55. 

În practica răsăriteană, taina mirungerii nu este separată 
în general de botez, de care este legată în deplină continu- 
itate, până într-atât încât marchează prea puţin conştiinţa cre- 
dincioşilor. De abia în contextul reconcilierii ereticilor cu Orto- 
doxia, mirungerea dobândeşte o semnificaţie proprie, astfel 
încât, în acord cu Dom Bernard Botte54, aş vedea aici originea 
tainei pecetluirii specifice cu Sfântul Duh atât în Răsărit (sino- 
dul de la Laodiceea), cât şi în Apus (novaţienii şi ereticii din seco- 
lul al Ilea, sinodul de la Arles în secolul al IV-lea). 

Oricare ar fi originea rânduielii, generalizarea sa în Bise- 
rica veche este în mod cert legată de o conştientizare cres- 
cândă a prezenţei şi a lucrării Duhului Sfânt în taine şi în viaţa 
credincioşilor, îndeosebi după disputele pnevmatologice din 
secolul al IV-lea care au urmat arianismului. Regăsim aceeaşi 
conștientizare în dezvoltarea epiclezei euharistice din Răsărit. 
În actuala rânduială răsăriteană de îmbrăcare a neofitului 
(adult sau copil), ungerea cu Sfântul Mir este însoţită de cuvin- 
tele: „Pecetea darului Sfântului Duh”. Şi îndată după aceea, 
are loc procesiunea împrejurul cristelniţei, cântând imnul 
paulin: „Câţi în Hristos v-aţi botezat, în Hristos v-aţi și îmbră- 
cat, aliluia!”, ceea ce face să iasă şi mai mult în evidenţă 
strânsa legătură care există, în conştiinţa răsăritenilor, între 
baia cu apă şi ungerea cu mir, ea însăşi devenită inerentă 
botezului. 

În teologia răsăriteană a mirungerii, Pseudo-Areopagitul 
este cel care a dat acestui rit o supraevaluare simbolică în 
detrimentul Euharistiei, înfățișând mirul drept temeiul tuturor 


53. Cf. L. Beauduin, „Baptême et Eucharistie”, La Maison Dieu, VI (1946), 
p. 60-62. 


54. Op. cit. 


198 ÎMPĂRTĂŞIREA SFÂNTULUI DUH 


binecuvântărilor, drept plenitudine a botezului sau a sfințirii 
de la altar. Dar întotdeauna, fie la Sfântul Chiril al lerusali- 
mului în secolul al IV-lea, fie la Nicolae Cabasila în secolul al 
XIV-lea, funcţia primordială a mirungerii este de a exprima, 
într-o formă simbolică, con-formarea creştinilor, prin Duhul 
Sfânt, la Trupul preaslăvit al lui Hristos, peste care Duhul în- 
suşi a odihnit într-o adevărată ungere duhovnicească. „Hristos 
a fost uns cu untdelemnul duhovnicesc al bucuriei, spune 
Sfântul Chiril, adică cu Duhul Sfânt, numit untdelemn al 
bucuriei pentru că este dătătorul bucuriei duhovniceşti, iar 
voi, voi aţi fost unşi cu mir, aţi devenit tovarăși și părtaşi ai lui 
Hristos”55. Tot astfel, Nicolae Cabasila, în capitolul „Despre 
mirungere” din Viaţa in Hristos, spune: „De aceea se numeşte 
Mântuitorul Unsul Domnului (Hristos), nu fiindcă I s-a vărsat 
mir pe capul Lui preasfânt, ci din pricina Duhului Sfânt, cu 
ajutorul căruia S-a făcut ca o comoară de lucrare duhovni- 
cească în trupul pe care Şi la luat”56. 

Aceste texte ale Sfântului Chiril al lerusalimului şi Nicolae 
Cabasila dau mărturie cu o remarcabilă continuitate despre 
darul reciproc al Duhului și al lui Hristos în mirungere, ca 
plenitudine şi prelungire a botezului cu apă şi cu Duh, de care 


mirungerea este de nedespărţit, atât din punct de vedere teo- 
logic, cât şi ca ritual. 


55. Cat. myst., IIl, 2, PG 33, 1089B, SC, p.125. 
56. PG 150, cf. trad. M. H. Congourdeau, în SC 355, III, 3, p. 239. 

EPILOG 


Nu voi repeta aici concluziile pe care le-am tras de-a lun- 
gul acestei expuneri. Drept epilog, aş dori ca această seară 
închinată pomenirii celor Trei lerarhi să fie şi un omagiu ecu- 
menic pe care Occidentul bizantin şi, dacă-mi îngăduiţi, Extre- 
mul Occident latin, îl aduc Răsăritului sirian, Sfântului Efrem 
Sirul, Sfântului Chiril al lerusalimului - contemporan cu cei trei 
mari dascăli bizantini -, tradiţiei duhovnicești siriene, atât de 
autentice şi atât de vii şi pentru omul secolului al XX-lea. Este 
de dorit ca „siriologii” prin obârşie sau prin vocaţie să se pună 
pe treabă neintârziat, pentru a face cunoscută uriașa tradiţie 
liturgică, teologică şi duhovnicească de care Biserica univer- 
sală are astăzi nevoie pentru a-şi regăsi o parte uitată din ea 
însăşi. 


VII 


MĂRTURISIREA DE CREDINŢĂ TREIMICĂ 


ŞI SFINŢIRILE BAPTISMALE ŞI EUHARISTICE 
ÎN PRIMELE VEACURI 


Aş dori să prezint câteva reflecţii privind locul şi sensul 
mărturisirii de credinţă treimice în cadrul liturgic al săvârşirii 
botezului şi Euharistiei. 

Evoluţia însăşi a ritualului de iniţiere în primele veacuri 
este strâns legată de problema mărturisirii de credinţă, de 
structura sa, de dezvoltarea sa, de locul pe care-l ocupă în 
ansamblul liturgic al iniţierii. Concluziile teologice pe care mă 
voi strădui să le trag se pot extinde, după părerea mea, la 
problema locului şi sensului mărturisirii de credinţă în litur- 
ghia euharistică. 


MĂRTURISIREA DE CREDINȚĂ 
ŞI CELEBRAREA BOTEZULUI 


Nu voi relua chestiunea de ansamblu a originilor Simbo- 
lului de credinţă. Lucrările lui J. de Ghellinck, A. Harnack, J. 
Lebreton! şi, recent, ale Pr. A. Hamman, au scos în evidenţă 
pe de o parte originile neotestamentare şi apostolice ale măr- 
turisirii treimice şi hristologice, iar pe de altă parte contextul 


1. J. de Ghellinck, Patristique et Moyen-Age. I. Les recherches sur les origines 
du symbole des Ap6tries, Paris, 1949. A. Harnack, Lehrbuch der Dogmengeschichte, 
Tubingen, 1909. J. Lebreton, Histoire du dogne de la Trinité, Paris, 1928, t. II, p. 
212. A. Hamman, Du symbole de la foi à l'anaphore eucharistique, in Kyriakon. 
Festschrift Johannes Quasten, vol. II, Munster, 1970, p. 855-843. 

baptismal al evoluţiei acesteia. Legătura sa internă și organică 
cu marea rugăciune de afierosire euharistică (anaforaua) a fost 
mai puţin amintită. Aş dori aici să aduc un omagiu Pr. Adalbert 
Hamman tocmai pentru a fi încercat să pună în valoare relaţia 
Simbolului de credinţă cu anaforalele euharistice. 

Cât priveşte rânduiala botezuluiZ, vom evoca mai întâi 
mărturiile patristice asupra întreitei interogaţii a candidatului 
la botez de către preotul săvârşitor. 

Această întreită interogaţie se situează chiar în momentul 
afundării; Tradiţia Apostolică a lui Ipolit al Romei o atestă 
limpede: 

„Când cel care se botează va fi coborât în apă, cel care botează 
îi va spune, punând mâna peste el: 

- Crezi în Dumnezeu Tatăl Atotţiitorul? 

lar cel care se botează va spune la rândul său: 

- Cred. 

Şi deîndată (cel care botează), ţinând mâna pe capul lui, îl va 
boteza o dată. Apoi, va spune: 

- Crezi în Hristos lisus, Fiul lui Dumnezeu, Care S-a născut prin 
Duhul Sfânt din Fecioara Maria, s-a răstignit sub Ponţiu Pilat, a murit, 
a înviat a treia zi din morţi, S-a înălţat la ceruri şi şade de-a dreapta 
Tatălui, Care va veni să judece viii şi morţii? 

Şi când va fi spus: 

- Cred, 

va fi botezat încă o dată. 

Din nou (cel care botează) îi va spune: 

- Crezi în Duhul Sfânt din Sfânta Biserică? 

Cel care se botează va spune: 

- Cred, 

şi astfel va fi botezat a treia oară”5. 


2. Evoluţia rânduielilor baptismale a fost expusă în mod deplin satisfăcător 
de A. Benoit, „Le bapteme, sa célébration et sa signification dans l'Eglise anci- 
enne”, în Baptême, sacrement d'unite, Paris, 1971, p. 9-84. 

3. Tradition apostolique, cap. 21, SC. 11 bis, Paris „1968, p. 8487. 

Această mărturie explicită a Tradiţiei Apostolice este con- 
firmată indirect de numeroase indicii la autorii din secolele II 
şi III: Iustin Martirul (I Apol. 61, 3-13), Tertulian (,„...când intrăm 
în apă şi mărturisim credinţa creştină ca răspuns la cuvintele 
prescrise de lege”, De Spect., 4), Ciprian al Cartaginei (Epist. 
LXIX, 7), Firmilian din Cezareea (Epist. Cypr., 75, 11). 

Putem conchide că în secolele al II-lea şi al Ill-lea, măr- 
turisirea de credinţă baptismală există în însuşi miezul cele- 
brării botezului, adică în momentul afundării. Pe de altă 
parte, în această perioadă nu aflăm nici o urmă a vreunei 
formule baptismale rostite de săvârşitor în timpul afundării 
asupra celui ce se botează. Întreita întrebare şi întreita 
mărturisire de credinţă care însoțesc afundarea constituie 
impreună echivalentul formulei sacramentale care se va fixa 
ulterior. 

În secolul al IV-lea, asistăm la o evoluţie semnificativă a 
ritualului baptismal. Ambrozie al Milanului dă mărturie despre 
supraviețuirea la Milano a ritualului ante-niceean: 


„Ai fost întrebat: 

- Crezi în Dumnezeu Tatăl Atotţiitorul? 

Tu ai răspuns: 

- Cred. 

Şi ai fost scăldat, adică îngropat. 

Ai fost întrebat a doua oară: 

- Crezi în Domnul nostru lisus Hristos şi în crucea Sa? 

Tu ai răspuns: 

- Cred. 

Şi ai fost scăldat, fiind astfel îngropat împreună cu Hristos. Căci 
cel care se îngroapă cu Hristos, învie cu Hristos. 

Ai fost întrebat pentru a treia oară: 

- Crezi și în Duhul Sfânt? 

Tu ai răspuns: 

- Cred. 

Şi ai fost scăldat pentru a treia oară, astfel ca întreita ta mărtu- 
risire să şteargă repetatele căderi din trecut”+. 


De asemenea, cea de-a doua Cateheză mistagogică, atri- 
buită lui Chiril al lerusalimului, pare a confirma această practică: 


„După aceasta aţi fost duși de mână la sfânta cristelniţă a dum- 
nezeiescului botez (...) Şi fiecare a fost întrebat de crede în Numele 
Tatălui și al Fiului şi al Sfântului Duh. Şi voi aţi mărturisit credinţa mân- 
tuitoare şi aţi fost cufundaţi de trei ori în apă, din care apoi aţi ieşit, 
înfăţişând astfel simbolic îngroparea cea de trei zile a lui Hristos"5. 


Tradiţia antiohiană, reprezentată de Catehezele baptismale 
ale lui Teodor de Mopsuestia, este cea care arată evoluţia ritu- 
lui. Cel ce se botează va rămâne de-acum tăcut, dând doar din 
cap pentru a-şi exprima asentimentul, când aude numindu-se 
Persoanele dumnezeieşti6. 

Aici apare în mod evident folosirea unei formule baptis- 
male, îndeosebi la Mopsuestia şi Antiohia”. 

Aceste texte liturgice sunt foarte edificatoare, permiţân- 
du-ne să tragem câteva concluzii în ansamblu. Pentru Pr. 
Refoule, 


„mărturisirea de credinţă nu era ceva accidental, ci făcea parte 
integrantă din taină. Aceste două rânduieli erau atât de strâns legate 
incât nu constituiau, ca să spunem aşa, decât un unic act, actul 
botezului (...) Nu putem presupune aici o formulă sacramentală la 
persoana întâi, aşa cum o cunoaștem astăzi. Mărturisirea de credinţă 
concomitentă cu afundarea ne face să ne gândim la un fel de coli- 
turghisire a catehumenului în actul botezului său, şi astfel acesta 
poate fi numit, în deplinul înţeles al cuvântului, sacramentum fidei”8. 


. De Sacramentis, Il, 7, 20; SC 25, Paris, 1949, p. 68. 

. Cat. myst., Il, 4; SC 126, Paris, 1966, p. 110-113. 

. Hom. bapt., UI, 18-19. 

. Cat. bapt., II, 26; SC 50, Paris, 1957, p. 147-148. 

. R. F. Refoulé, Introduction au „De Baptismo” de Tertullien, SC 35, Paris, 
1952, p. 39-40. 

Credinţa baptismală constituie deci o adevărată întâlnire 
între Sfânta Treime care Se manifestă, lucrează, şi omul care 
invocă, mărturiseşte Treimea şi este renăscut întru Ea%. 

Mărturisirea de credinţă implică astfel un dublu dinamism: 
mişcarea lui Dumnezeu, Care iese din imuabilitatea Sa, venind 
în întâmpinarea făpturii; mişcarea omului, care renunţă la 
autonomia sa şi care-şi află în Dumnezeu raţiunea de a fi, sta- 
bilitatea sa ultimă. Această îndoită mişcare a credinţei biblice 
(Emet, Emunah) este lucrarea proprie Duhului dumnezeiesc, 
Care este în același timp şi martor al omului (Paracletos), te- 
meiul şi izvorul rugăciunii acestuia, al elanului său lăuntric, şi 
martorul lui Dumnezeu, al iertării şi iubirii Tatălui lui lisus 
Hristos. Această credinţă nu este „prealabilă“ mântuirii, ci 
constituie nucleul acesteia, preambul şi rezultat totodată. 
Faţă de botez, credinţa nu va fi deci o condiţie externă, pre- 
alabilă, formală, ci va constitui esenţa însăși a botezului, con- 
ferind rânduielilor întreaga lor substanţă şi semnificaţie. 

Realitatea și permanenta credinţei erau deja amintite în chip 
simbolic de ungerea dinainte de botez. Nu pot decât să indic aici 
lucrările lui G. Kretschmar şi ale Pr. I. de la Potterie, care au 
arătat în ce mod Noul Testament, iudeo-creştinismul şi tradiţia 
siriană legau naşterea credinţei şi a cunoaşterii duhovnicești de 
o ungere fie figurativă, în Noul Testament (Il Cor. 1, 21; I loan 2, 
20 şi 27), fie rituală, în liturghia baptismală a Bisericii 10: 

„Ungerea este credința în Hristos (...) După ce am fost unși, 
adică după ce am început să credem în Hristos, trebuie să trecem la 


9. Cf. despre botezul întru credinţă studiul Pr. B. Bobrinskoy, „Le Mystère pas- 
cal du baptême”, în Baptême, sacrement d'unite, Paris, 1971, îndeosebi pag 125- 
129. 

10. G. Kretschmar, „Die Geschichte des Taufgottesdienstes in der Alten 
Kirche”, în Leiturgia, Handbuch des evangelischen Gottesdienstes, Kassel- 
Wilhennshohe, 1964, L De la Potterie, „L'onction du chrétien par la foi”, în 
Biblica, 40, (1959) 12-69. 

a primi spre mâncare Trupul lui Hristos”ll. „Prin credinţa în Treime, 
se cântă într-un imn al Bisericii siriene, în Tatăl, Fiul şi Sfântul Duh, 
sunteţi unşi, miei duhovnicești, astfel ca din apă să vă îmbrăcaţi cu 
mantia slavei”12. 


De asemenea, Cardinalul Daniélou a lărgit tema ungerii di- 
nainte de botez ca dar al credinţei, referindu-se la Grigorie de 
Nyssa şi la tradiţia alexandrină!5. Astfel, mărturisirea de cre- 
dinţă aparţine esenței însăși a botezului şi se exprimă prin 
ansamblul desfăşurării rituale. 

Sfântul Vasile al Cezareii spunea că „mărturisirea de cre- 
dinţă este conformă cu botezul”14+, iar „credinţa şi botezul, 
aceste două moduri ale mântuirii, sunt legate întreolaltă şi 
nedespărţite, căci, în timp ce credinţa se desăvârşește în 
botez, botezul se întemeiază pe credinţă; amândouă îşi trag 
desăvârşirea de la aceleaşi Nume (divine). Aşa cum crezi în 
Tatăl şi în Fiul şi în Sfântul Duh, aşa eşti şi botezat în Numele 
Tatălui şi al Fiului și al Sfântului Duh”15. 

Credinţă treimică şi botez treimic, o realitate unică în cult, în 
experiența duhovnicească a primelor generaţii creștine, a celor 
care se numeau reciproc „credincioşi“ şi „creştini“. 

Credinţa baptismală este deci mai mult decât o atitudine 
subiectivă şi individuală a catehumenului. Simbolul de cre- 
dinţă pe care îl „primeşte” la începutul pregătirii sale, în mo- 
mentul înscrierii sale în registrele „postulanţilor”, şi pe care va 
trebui să-l „redea”, adică să-l rostească în public în mărturi- 


11. Citat de P. Nautin, în Homélies pascales, SC, 36, Paris, 1953, p. 78, n.1 
şi p. 84, n.1. 

12. Citat de Pr. P .Siman, L'expérience de l'Esprit par l'Eglise d'apres la tra- 
dition syrienne d'Antioche, Paris, 1971, pl. 32 (PS XXVII), p. 289. 

13. J. Daniélou, „Chrismation prebaptismale et divinité de l'Esprit chez 
Grégoire de Nysse”, în Recherches de Science Religieuse, 56 (1968), 177-198. 

14. De Spiritu Sancto, cap. 27, PG 32, 193; trad. fr. SC 17 bis, p. 489; trad. 
rom. PSB 12 p. 81. 

15. Ibid., cap. 12, PG 32, 117; trad. fr. SC 17 bis, p. 347; trad. rom. PSB 12, p. 43. 

sirea de credinţă solemnă din noaptea de Paşti, această cre- 
dinţă nu-i aparţine, ci este credinţa proprie Bisericii, temeiul 
oricărui edificiu creştin şi eclezial. 

Credinţa treimică îl introduce pe catehumen în comunitatea 
eclezială, creează din nou şi perpetuează Biserica, întrucât Tre- 
imea Se revelează în Biserică, iar Biserica își află existenţa în 
Treime, căci în Treime ea „trăieşte, se mişcă, dăinuie”. Teologia 
ortodoxă este foarte sensibilă la această ontologie treimică a 
Bisericii, la faptul că Biserica trăieşte după chipul Treimii şi că 
aceeași dragoste care revelează fiinţa negrăită şi veşnică a lui 
Dumnezeu constiuie taina ultimă a Bisericii. Euharistia este în 
acelaşi timp şi venirea Împărăției Tatălui şi a Fiului şi a Sfântului 
Duh la care accedem prin botezul treimic, şi locul în care 
Biserica se manifestă şi se reinnoiește. Botezul este deci, în 
acelaşi timp, uşa vieţii celei noi, darul Duhului, izvorul harului 
treimic şi poartă a Bisericii, locul în care botezul se săvirşeşte. 

Dacă, aşa cum scrie Pr. Camelot, „botezul este taina cre- 
dinţei, Biserica, „stâlp şi temelie a adevărului” (I Tim 3,15), este 
lăcaşul adevăratei credinţe. Credinţă și Biserică, Biserică şi botez 
sunt strâns legate”16. Deci, în deplina participare la Euharistie, 
taină a adunării ecleziale prin excelenţă, îşi va afla botezul punc- 
tul său culminant, iar credinţa însăşi se va hrăni din aceasta. 


SIMBOLUL DE CREDINŢĂ ŞI EUHARISTIA 


Când trecem la a doua etapă a iniţierii baptismale, adică 
la celebrarea Euharistiei, ne găsim în faţa aceleiaşi probleme, 
a locului simbolului de credinţă în liturghia euharistică şi a 
semnificației sale. 

Pare atestat în mod cert că rostirea simbolului niceo-con- 
stantinopolitan a fost introdusă în mod permanent în cele- 


16. Pr. Th. Camelot, Spiritualite du bapteme, Paris, 1965, p. 73. 

brarea euharistică, între sărutarea păcii şi anafora, la 
începutul secolul al Vl-lea, de către patriarhul Timotei al 
Constantinopolului (simpatizant al monofizismului, n.tr.), ca 
ripostă dată lui Macedonie (ortodox, n.tr.) şi susținătorilor 
Sinodului de la Calcedon. Teodor Citeţul, care scrie către anul 
550, ne arată că „Timotei a decretat că simbolul celor 318 
Părinţi va fi rostit de acum înainte la fiecare sinaxă. A făcut 
aceasta din aversiune faţă de Macedonie, ca şi cum acesta ar 
fi disprețuit acest simbol. Înainte, nu era rostit decât o dată pe 
an, în Joia Mare, când episcopul îi catehiza pe candidaţii la 
botez”17. „Nimic nu ne face să punem la îndoială această afir- 
matie, scrie Dom B. Capelle. Faptul raportat era aproape con- 
temporan, iar Teodor este un istoric serios. Situaţiile şi senti- 
mentele pe care i le atribuie lui Timotei sunt reale, patriarhul 
detesta opera lui Macedonie, predecesorul său ortodox. 
Acesta primise simbolul de la Calcedon, detestat de mono- 
fiziţi care, înarmându-se cu o declaraţie sinodală, susțineau că 
resping orice nouă formulă care ar adăuga ceva vechilor sim- 
boluri. Deci, în opinia lui Timotei, Macedonie „dispreţuise sim- 
bolul celor 318 Părinţi”. Ca reacţie la aceasta, hotărârea de a 
se rosti vechea Pistis niceo-constantinopolitană în plină sinaxă 
euharistică reprezenta o ripostă, poate definitivă, dată 
Calcedonului. Această rostire a fost astfel introdusă și stabilită 
după sărutarea păcii, înainte de anaforă”18. 

Vreo 60 de ani mai târziu, citirea aceluiași simbol este 
introdusă în liturghia euharistică din Spania, dar înainte de 
„Tatăl nostru”, astfel încât, „înainte de a primi Trupul și Sân- 
gele Domnului, inimile să fie curăţite prin credinţă”. Spania 


17. PG 86, col. 1,202. 

18. Dom B. Capelle, L'introduction du symbole à la messe, în Mélanges J. 
de Ghellinck, t. 1, Antiquité, Museum Lessianum, Secția istorică nr. 13, 
Gembloux, 1951, p. 1004. 

19. Mansi, t. IX, 993. 

este curând urmată de Irlanda, apoi de Imperiul Franc, la 
Aix-la-Chapelle, în secolul al VIII-lea. 

Să revenim acum la originile Euharistiei. Lipsa simbolului 
de credinţă din celebrarea euharistică primară nu pune câtuşi 
de puţin sub semnul întrebării caracterul de mărturisire de 
credinţă al liturghiei primare. Să amintim concluziile fundamen- 
tale ale Pr. Hamman20: pe baza studierii liturghiei euharistice 
atestate de lustin Martirul şi a formulelor celebrării euharistice 
din Constituţiile apostolice, Pr. Hamman stabilește un paralelism 
riguros între mărturisirea de credinţă baptismală şi rugăciunea 
euharistică, cu o uimitoare similitudine verbală a formulelor 
înseşi. Nu pot reveni acum asupra detaliilor acestui studiu, în care 
Pr. Hamman extinde concluziile şi la celelalte vechi anaforale. 

Studiul anaforalei bizantine a Sfântul Vasile al Cezareii2l 
sau a Sfântului loan Gură de Aur22 confirmă din plin intenţia 
doctrinară a celor care au redactat aceste liturghii, care poartă 
amprenta preocupărilor dogmatice ale epocii lor. 

Pentru un creştin modern care studiază aceste liturghii 
bizantine, analogia dintre structura şi conţinutul rugăciu- 
nilor euharistice, pe de o parte, şi simbolul de credinţă, 
pe de altă parte, este izbitoare. Să remarcăm structura 
treimică comună, partea hristologică şi soteriologică care 
constituie fără îndoială nucleul dezvoltării treimice pro- 
gresive. Să nu uităm nici articolul pnevmatologic şi ecle- 
zial, care a fost împărţit în două în simbol, prin adăugarea, 
la Sinodul de la Constantinopol, a părţii pnevmatologice. 
Pr. Nautin a arătat legătura organică dintre mărturisirea 
Sfântului Duh şi Biserică, vizibilă în mod special în Simbolul 


20. Op. cit., p. 842. 

21. Cf. B. Bobrinskoy, „Liturgie et ecclesiologie trinitaire de St. Basile”, în 
Eucharisties d'Orient et d'Occident, vol. Il, Paris, 1970, p.197-240. 

22. G. Wagner, Der Ursprung der Chrysostomusliturgie, Munster, 1973. Cf. şi 
J. Daniélou, Introduction à St. Jean Chrysostome. Sur l'incomprehensibilite de 
Dieu, SC 28 bis, Paris, 1970, p.10-63. 

roman al Apostolilor, în interogaţiile de la botez şi în epi- 
cleza euharistică din Tradiţia Apostolică a lui Ipolit25. 

În sfârşit, partea post-epicletică a anaforalelor, cuprinzând 
pomenirea sfinţilor, mijlocirea pentru cei răposaţi şi pentru cei 
vii, marea mijlocire a Bisericii soborniceşti, care-şi dobândeşte 
întreaga amploare în Constituţiile apostolice sau în Liturghia 
bizantină a Sfântului Vasile - toate acestea dau o remarcabilă 
extindere mărturisirii de credinţă a simbolului baptismal în 
Biserica Una, Sfântă, Sobornicească și Apostolească. 

Aceste paralelisme şi analogii subliniază cu claritate funcţia 
doctrinară şi pedagogică a liturghiei euharistice primare, ca 
loc privilegiat al învăţăturii şi al mărturisirii de credinţă ecle- 
ziale. Rostirea anaforalei cu voce tare de către preot era încă 
generalizată?4. Ne putem întreba, de altfel, împreună cu J. 
Jungmann, dacă introducerea simbolului de credinţă în litur- 
ghia euharistică la începutul secolului al VI-lea nu a coincis 
cumva cu practica din ce în ce mai răspândită a rostirii în 
taină a rugăciunii anaforalei; funcţia pedagogică explicită a 
anaforalei fiind diminuată, a fost în mod spontan transferată 
asupra simbolului de credință?5. 

Se impune să tragem o concluzie în urma tuturor acestor 
asocieri. Ceea ce am constatat despre botez se poate repeta 
pentru Euharistie: mărturisirea de credinţă nu este exterioară 
acţiunii sacramentale, ci constituie esenţa acesteia, nucleul, 
dinamismul intem. Rugăciunea de mulţumire a Bisericii pen- 
tru binefacerile lui Dumnezeu în istorie este un eveniment fun- 
damental al Bisericii, prin care se exprimă identitatea sa profundă 


23. Pr. Nautin, Je crois à [Esprit Saint dans la Sainte Eglise pour la 
Resurrection de la chair, Paris, 1947. Cf. şi J. Ratzinger, Foi chretienne hier et 
aujourd'hui, Paris, 1969, p. 238-239., 

24. Cf. P. Trembelas, „L'audition de l'anaphore eucharistique par le peuple”, 
în L'Eglise et les Eglises, vol. II, Chevetogne, 1955, p. 207-220. 

25. J. Jungmann, Missarum Sollemnia, vol. Il, Paris, 1952, p. 233-246. 

şi permanentă. „Porunca lui Hristos: „Aceasta să faceţi spre 
pomenirea Mea”, scrie Pr. Hamman, face din această celebrare o 
vestire și o mărturisire de credinţă a erei mântuirii şi a noului 
legământ, care se întinde până la întoarcerea Domnului”26. 


COMENTARII LITURGICE 
ALE SFÂNTULUI MAXIM MĂRTURISITORUL 


Identitatea lăuntrică a mărturisirii de credinţă și a Euha- 
ristiei ca rugăciune de mulţumire este confirmată în chipul cel 
mai strălucit de Sfântul Maxim Mărturisitorul. Scholia sa la 
capitolul 3 al ierarhiei Bisericești a Areopagitului pare a iden- 
tifica, în opinia Pr. R. Bornert27, la care mă raliez, „cântarea 
universală de laudă” sau „cântarea ierarhică de mulţumire” 
(sau „simbolul adorării”), care urmează la Areopagit după 
sărutarea păcii, cu însuşi simbolul de credinţă28. 

Interpretarea dată de Sfântul Maxim acestor texte areo- 
pagitice este interesantă chiar pentru datarea Cormpus-ului, dar 
nu despre aceasta este vorba aici. Pentru a încheia acest studiu, 
aş dori să citez în mod deosebit un scurt pasaj din Mystagogia 
Sfântului Maxim. În capitolul 18 al Mystagogiei, scrisă între 628 
şi 63829, Sfântul Maxim enumeră riturile euharistice, în per- 
spectiva unei lecturi eshatologice a liturghiei. 

leşirea cu darurile este urmată de sărutarea păcii şi de 
rostirea simbolului de credinţă, apoi, Mystagogia trece direct 


26. Op .cit., p. 837. 

27. R. Bomert, Les commentaires byzantins de la divine liturgie du VII- au 
XV-e siècle, Paris, 1986, p. 102-103. 

28. PG 4, col. 136D si 144B. 

29. Potrivit A. Riou, L'Eglise et le monde selon Maxime le Confesseur, Paris, 
1973, p. 170-171. Pr. R. Bomert (op. cit., p. 86) urmându-l pe Pr. Sherwood, 
situează cu mai multă precizie Mystagogia în jurul anilor 628-650. 

la cântarea “Sfânt, Sfânt, Sfânt Domnul Savaot” (Sanctus) şi la 
Rugăciunea Domnească, fără nici o aluzie la anafora. lată tex- 
tul respectiv: 


„Mărturisirea comună a dumnezeiescului simbol de credinţă 
prefigurează Euharistia mistică ce se va săvârși în veacul ce va să 
fie pentru logoii şi modurile paradoxale ale Preainţeleptei Pronii 
dumnezeieşti pentru noi. Prin ea se arată recunoscători pentru 
binefacerile dumnezeieşti cei vrednici, care, în afara ei, nu au alt 
mijloc de a dărui ceva la rândul lor pentru nenumăratele binefaceri 
dumnezeieşti faţă de ei”30. 


Alte trei pasaje din capitolele 23 și 24 din aceeaşi lu- 
crare confirmă formularea precedentă, potrivit căreia „ros- 
tirea simbolului arată mulţumirea pentru modurile mântuirii 
noastre“5l. 

În aceste texte, izbitoare este interpretarea euharistică a 
simbolului de credinţă, întărită, paradoxal, de deplina tăcere 
a Sfântului Maxim cu privire la anaforaua însăşi. 

Mărturisirea comună a simbolului de credinţă prefigurează, 
pentru Sfântul Maxim, Euharistia mistică ce se va săvârşi în 
veacul ce va să fie. În pasajele menţionate, mărturisirea sim- 
bolului de credinţă este legată de rugăciunea de mulţumire. 
Aceasta îşi află plenitudinea în veacul ce va să fie şi are ca 
obiect modurile (logoi kai tropoi) iconomiei mântuirii noastre. 

Menţionarea de către Sfântul Maxim a mărturisirii sim- 
bolului de credinţă este deci suficientă pentru a evoca carac- 
terul de mulţumire al Tainei. Conţinutul și funcţia acestor 
două rugăciuni este aceeaşi: orientarea Bisericii către lauda 
neîncetată şi către împărtăşirea negrăită din ospăţul treimic. 


30. Myst., cap. 18, PG 91, 6964B. 
31. Myst., cap. 23, col. 700 G; cap. 24, col. 704C si 708C-709A. 

CONCLUZIE 


Mărturisirea de credinţă exprimată în taina botezului prin 
întreita interogaţie şi afundare îl face pe cel botezat să se 
nască din nou întru Sfânta Treime. Odată introdus în comuni- 
tatea eclezială, ea însăşi manifestare şi vestire a Împărăției 
treimice, mărturisirea de credinţă continuă în coliturghisirea 
rugăciunii de mulţumire a Bisericii pentru mântuirea lumii şi 
culminează cu împărtăşirea din ospăţul Tatălui, încă de acum, 
încă de aici: „Am văzut lumina cea adevărată - vesteşte 
această cântare cincizecimică pe care Biserica Ortodoxă o 
intonează după fiecare celebrare euharistică -, am primit Duhul 
cel ceresc, am aflat credinţa cea adevărat, nedespărțitei Sfin- 
tei Treimi închinându-ne, că Aceasta ne-a mântuit pe noi”. 

Mărturisirea de credinţă treimică a Bisericii regăsește ast- 
fel întreaga plenitudine a laudei şi a rugăciunii de mulţumire 
a Bisericii către dumnezeiasca Treime, pentru mântuirea lumii. 
Această mărturisire de credinţă este, pe de altă parte, expre- 
sia belșugului de har, de dragoste și de comuniune al Sfintei 
Treimi, care se revarsă, prin Biserică, peste lume; binecuvân- 
tare reciprocă a lui Dumnezeu şi a oamenilor; angajare a 
credinţei, a fidelității reciproce de nezdruncinat în legământul 
cel nou şi veşnic. 

„Oricine va mărturisi pentru Mine inaintea oamenilor, măr- 
turisi-voi şi Eu pentru el inaintea Tatălui Meu, Care este în 
ceruri” (Mat. 10, 32). Descoperim în acest cuvânt al 
Mântuitorului amploarea de nebănuit a deplinei mărturisiri de 
credinţă şi a desăvârşitei laude, care merg până la suprema 
jertfă, a înseşi vieţii noastre. 


VIII 


SFÂNTUL VASILE CEL MARE 
ŞI APROFUNDAREA TEOLOGIEI 
IN SECOLUL AL IV-LEA 


Activitatea sa pastorală 


Cu mai bine de un an în urmă (în 1979, n.tr.), am sărbătorit 
al 16-lea centenar al Sfântului Vasile al Cezareii, adormit întru 
Domnul la 1 ianuarie 379, la vârsta de doar 50 de ani. Episcop 
la 40 de ani, după 20 de ani de peregrinări eremitice şi apoi de 
preoţie, Sfântul Vasile desfăşoară în aceşti zece ani ai episco- 
patului său o activitate uimitoare pentru un om cu o sănătate 
şubredă, care deseori îl face „să sufere mai mult decât este 
obişnuit”l. „La noi, scria el în 375, bolile urmează bolilor (...) 
rugaţi-vă ca Domnul să mă izbăvească de povara acestui trup”2. 

De pe urma perioadei timpurii a experienţei sale monas- 
tice şi eremitice, Sfântul Vasile avea să păstreze, până la 
sfârşitul zilelor sale, un mod de viaţă ascetic, pe care priete- 
nul său Grigorie de Nazianz îl descrie în elogiul funebru adus 
marelui dascăl capadocian: „o singură cămaşă, o singură hai- 
nă, culcuşul pe pământul gol, privegheri“5. 

Mă voi mărgini aici la cercetarea perioadei episcopale a 
vieţii sale, care ne este bine cunoscută din bogata corespon- 
denţă care a ajuns până la noi. Remarcabilă activitate socială 
într-o ţară devastată în mod regulat de foamete, dezbinată de 
inegalităţile de clasă, de egoismul celor avuţi: „Îţi priveşti au- 


1. Ep. 94; cf. Ep. 199. 
2. Ep. 200. 
3. Eloge, 61,3. 

rul şi n-ai ochi pentru fraţii tăi. Cunoşti toate felurile de monezi 
şi ştii să le deosebeşti pe cele bune de cele false, dar pe 
fratele tău aflat în nevoie nici nu-l bagi în seamă“4. Şi citatele 
de acest fel sunt numeroase. 

Caritate înflăcărată şi curajoasă, care-l face pe Sfântul Vasile 
să nu se teamă să înfrunte autoritatea unui prefect şi să-i dis- 
preţuiască amenințările, simţ al echilibrului şi al măsurii pe 
care-l aflăm şi în Regulile sale monahale, îndreptate în întregi- 
me spre căutarea lui Dumnezeu, spre odihna în EI, prin cură- 
țirea inimii şi a simţurilor. Viaţa în comun a frăţiei monastice 
sau cenobitice i se pare de preferat faţă de eremitismul singu- 
ratic, periculos pentru cei fără experienţă. Comunitatea fraţilor 
este după chipul celei a Bisericii şi „în viața de obște, fiecăruia 
şi tuturor se dăruieşte însăşi puterea Sfântului Duh”5. 


Lupta pentru credinţă 


Să ne oprim acum asupra aspectului doctrinar al scurtei, 
dar densei sale arhipăstoriri. În 370, este înălţat la rangul de 
episcop al Cezareii, metropola glorioasei provincii a Capado- 
ciei, la răspântia marilor regiuni creştine - Pont, Armenia, Cilicia, 
iar în sud, Siria Apuseană, cu Antiohia şi Siria Răsăriteană, sau 
Osroene, cu Edesa, Nisibe - patria Sfântului Efrem. 

O dată cu Sinodul de la Niceea, din 325, conflictul arian 
sfâșie Biserica, iar recenta schismă a episcopilor Antiohiei o 
dezbină şi o slăbește. Instalat la Cezareea, Sfântul Vasile iși 
desfășoară slujirea episcopală ca pe o slujire a unităţii şi a 
adevărului. Resimte până în adâncul fiinţei sale şocul asaltu- 
rilor repetate şi violente ale adversarilor săi împotriva Bisericii 
înseşi, deplângându-le cu amărăciune: „Această agitaţie a Bi- 
sericilor nu este mai rea decât orice furtună pe mare? Biserici 


4. Hom. 6. Contre la richesse. 
5. Grandes Regles, 7. 

întregi au pierit lovindu-se de capcanele ereticilor ca de nişte 
stânci (...) Iubirea s-a răcit peste tot, buna înţelegere a dis- 
părut, iar armoniei i s-a uitat până şi numele... Un întuneric 
apăsător şi sumbru s-a aşternut peste Biserici”6. 

Episcopatul Sfântului Vasile coincide cu redeşteptarea ere- 
ziei ariene într-o nouă formă, erezia pnevmatomahilor, care 
negau dumnezeirea Sfântului Duh. Încă din 360, în Egipt, 
Sfântul Atanasie combate această erezie în faimoasele sale 
Scrisori către Serapion. Anul 375 apare ca momentul de viru- 
lenţă maximă, care duce la ruptura dintre Sfântul Vasile şi 
Eustaţie al Sevastei, prietenul şi tovarăşul său din tinereţe. 
Atunci îşi va alcătui Sfântul Vasile renumitul său Tratat despre 
Sfântul Duh, care ne interesează aici, lucrare ocazională şi 
combativă, care avea să întrunească adeziunea întregului 
episcopat capadocian şi să fie aprobată de Sinodul de la 
Calcedon (451)7. 

Seninătatea teologică şi duhovnicească a acestui Tratat 
nu ascunde întrutotul atmosfera irespirabilă a luptelor inter- 
ne, a capcanelor, a persecuțiilor şi exilului la care sunt supuşi 
episcopii fideli credinţei de la Niceea, a pericolului schismelor 
şi a progresului ereziei. Toate acestea îl constrâng pe Sfântul 
Vasile să ia pana şi să ţină piept cu o duritate și o fermitate 
nebănuite la o natură atât de firavă, atunci când se face „pen- 
tru unii zid puternic şi redută, pentru alţii, secure tăind în stâncă 
şi foc aprins printre mărăcini”. 


Înnoirea liturgică 

Şi totuşi, nu despre imaginea Sfântului Vasile aş vrea să 
vorbesc aici. „Dacă am căuta să desluşim marile direcţii ale 
gândirii teologice şi mistice ale Sfântului Vasile, scrie Dom 


6. De Spiritu Sancto, XXX; trad. rom. PSB 12, p. 90-92. 
7. Cf. B. Pruche, introducere la Tratatul Sfântului Vasile despre Sfântul Duh, 
SC 17 bis, Paris, 1968, p. 53. 

Miquel, abate de Liguge, am deosebi trei etape: minunarea, 
nerăspândirea, adică unitatea lăuntrică a inimii în luarea amin- 
te de sine şi în aducerea aminte de Dumnezeu şi, în sfârșit, 
trăirea certitudinii”8. Acestea sunt componentele cele mai de 
seamă ale personalităţii sale, care transpar din opera sa teolo- 
gică şi pastorală. Iată şi ilustrarea lor, după mărturia postumă 
a prietenului său Grigorie de Nazianz: „La 5 septembrie, se 
săvârşea în fiecare an, în chipul cel mai solemn, pomenirea 
Sfântului Evpsihi şi a tovarășilor săi, matrtirizaţi în urmă cu 15 
ani, în timpul domniei împăratului lulian Apostatul (decedat la 
anul 363). Ca de obicei, Sfântul Vasile săvârşeşte slujba, în- 
conjurat de episcopii provinciei şi de clerul local. Cântarea, 
asemenea unui bubuit de tunet, surprinde auzul, marea cre- 
dincioşilor şi minunata ordine, mai curând îngerească decât 
omenească, care domnește în jurul altarului și în preajmă, 
atrage privirea... Vasile stă drept în faţa poporului, asemenea 
lui Samuel din Scripturi: trupul, ochii, gândul, nemişcat, stâlp 
legat, dacă putem spune aşa, de Dumnezeu şi de altar. Cei 
care îl înconjoară stau în picioare, cu teamă și respect; prive- 
lişte neobişnuită, care nu se aseamănă cu nimic...“”9 Corul a 
încetat să mai cânte şi, într-o tăcere deplină, se înalţă acum, 
puternic şi limpede, glasul episcopului Cezareii, spre slava 
dumnezeieștii Treimi, într-o scurtă doxologie: „Slavă Tatălui, 
prin Fiul, în Sfântul Duh”10. Cântarea reîncepe, apoi glasul 
episcopului răsună iarăşi pentru a slăvi Treimea, de această 
dată într-o formă nouă, până atunci nefolosită: „Slavă Tatălui, 
și Fiului, și Sfântului Duh”. 


8. „Notre Pere Saint Basile”, Lettre de Liguge, nr. 193, 1979. p. 18. 
9. Sfântul Grigorie de Nazianz, Disc., 43,52,2. 

10. Aceasta este doxologia tradiţională a Bisericii vechi, adresată Tatâlui, 
prin mijlocirea Fiului, cu puterea Duhului Dumnezeiesc. Aceasta este mişcarea 
Euharistiilor din vechime până astăzi. Scena în ansamblu este relatată de B. 
Pruche, op. cit., introd., p. 41-42. 

Răsunetul acestei inovaţii a fost mare. Sfântul Vasile a fost 
atacat cu violenţă, de numeroşii săi duşmani, unii de dreapta, 
alții de stânga, care l-au învinuit că introduce cuvinte noi în 
cult. Adversarii săi de dreapta erau adepţii înfocaţi ai unei 
ortodoxii stricte, care-i reproșau timiditatea şi rezerva faţă de 
eretici; este vorba de o adevărată problemă, delicată şi actu- 
ală, a „iconomiei doctrinale” a Sfântului Vasile, adică a unei 
atitudini care îmbina fermitatea mărturisirii treimice cu voinţa 
de a trece sub tăcere în public termenii contestaţi, precum 
„dumnezeirea“ Sfântului Duh sau „deofiinţimea” Sa cu Tatăl şi 
cu Fiul. Obiectul Tratatului despre Sfântul Duh va fi tocmai de 
a justifica ceea ce părea o inovaţie şi de a arăta că, de fapt, 
Sfântul Vasile regăseşte vechea tradiţie. 

Cât priveşte adversarii de stânga, pnevmatomahii, noua do- 
xologie le-a dat prilejul să-şi reinnoiască reproşurile adresate 
episcopului Cezareii cum că face inovaţii în cultul liturgic 
tradiţional şi tulbură conştiinţa credincioşilor. În Tratatul despre 
Sfântul Duh, Sfântul Vasile își propune tocmai să justifice ceea 
ce putea părea o inovaţie, printr-o riguroasă argumentaţie pri- 
vind înţelesul cuvintelor, al prepoziţiilor gramaticale din, prin, 
în. Cu o logică şi o măiestrie fără cusur, el se ridică şi-i ridică şi 
pe cititori de la nivelul gramatical şi literar la înţelesul teologic 
şi la vederea duhovnicească a rolului propriu al Duhului în 
lucrarea de mântuire desfășurată de Sfânta Treime în lume. 

Fără a intra în detalii şi în rigoarea tehnicii şi dialecticii 
Sfântului Vasile, format în tinereţe la şcoala sofiştilor atenieni, 
vom încerca să desprindem din această lucrare ceea ce ne 
este necesar pentru a-i înţelege învăţătura şi mesajul. 


Doxologia tradițională 


Prima doxologie rostită de Sfântul Vasile - „Slavă Tatălui 
prin Fiul în Sfântul Duh” - poate fi numită o doxologie „icono- 
mică”, în sensul că exprimă, de altfel în chip admirabil, miş- 

carea însăşi a iconomiei treimice a mântuirii şi a laudei trei- 
mice, care se înalță de la făptură către Tatăl în suflarea şi pu- 
terea Duhului de viaţă dătător prin mijlocirea unică şi nece- 
sară a Fiului celui veşnic, Hristos lisus. Pentru a înţelege şi mai 
bine dinamismul ascensional al acestei doxologii, s-ar putea 
inversa termenii şi spune: „Slavă în Sfântul Duh, prin Fiul, 
Tatălui”. Aceasta este mișcarea esenţială a rugăciunii biseri- 
cești, unanim atestată de marea tradiţie liturgică din vechime 
şi de rugăciunile euharistice bizantine. 

La originile înseși ale teologiei creştine, Sfântul Irineu, 
episcop şi martir din Lyon din secolul al II-lea, este un martor 
privilegiat al acestei ascensiuni treimice: „preoţii, urmaşi ai 
Apostolilor, descriu calea celor mântuiţi și treptele înălțării lor: 
prin Duhul, se înalţă la Fiul şi prin Fiul la Tatăl, iar Fiul în- 
credinţează în cele din urmă Tatălui lucrarea Sa, după cum a 
spus Apostolul (| Cor. 15, 24)”11, 

Această mişcare ascensională a urcuşului duhovnicesc şi 
a laudei treimice nu contrazice, desigur, mişcarea inversă, 
mișcare de coborâre, de întrupare a Dragostei dumnezeiești 
care vine de la Tatăl, este manifestată de Fiul și împărtășită de 
Duhul Sfânt. În prima mişcare, Duhul Sfânt Se află la originea 
mişcării dumnezeieşti, care lucrează dinlăuntrul omului, tre- 
zindu-l la Dumnezeu, şi care lucrează dinlăuntrul istoriei ome- 
nirii, al Vechiului Testament, declanşând îndelungatul drum al 
martorilor, care culminează cu venirea Domnului lisus Care ni-L 
arată pe Tatăl şi ne introduce în intimitatea Acestuia. A doua 
mişcare este cea a revelaţiei treimice, în care Duhul Sfânt 
apare drept ţinta şi plenitudinea lucrării dumnezeieşti. Aici, 
Cincizecimea este scopul Întrupării. „Foc am venit să arunc pe 
pământ” (Luc. 12, 49). 


11. Contre les heresies, V, 36, 2; cf. IV, 20,5; a se vedea J.Danielou, Le Il-e 
siecle, curs la Institutul Catolic, Paris, 1954, p.133-34. 

Să ne întoarcem la Sfântul Vasile. Regăsim la el cele două 
mișcări ale harului treimic: „Drumul cunoașterii lui Dumnezeu 
pomeşte de la Duhul cel unul, prin Fiul cel unul, la Tatăl cel 
unul. Şi invers, bunătatea, sfinţenia și demnitatea împărătească 
pornesc de la Tatăl, prin Fiul cel unul şi ajung la Duhul”12. 

Din gândirea Sfântului Vasile reiese limpede că darul Duhu- 
lui este condiţia prealabilă pentru a contempla Cuvântul, El 
Însuşi Chip al Tatălui. Acestă lucrare a Duhului nu este însă 
exterioară omului, ci descoperirea lui Dumnezeu se înfăp- 
tuiește în adâncul fiinţei sale: „Pe când, ajutaţi de o putere 
iluminatoare (adică de Duhul), contemplăm frumuseţea Chi- 
pului lui Dumnezeu Celui nevăzut (adică Fiul) şi de la Aceasta 
ne ridicăm la înfăţişarea negrăită a Arhetipului (adică Tatăl), 
Duhul cunoaşterii este undeva de faţă. El dă (...) puterea de a 
contempla chipul (...) nu le arată dinafară chipul, ci îi conduce 
să-L cunoască în E1l“15. Lucrare întrutotul lăuntrică a Duhului 
dumnezeiesc, în sufletul mereu curăţit; de asemenea și în su- 
fletul păcătoșilor, dar „nu rămâne în cei care resping cu ușu- 
rinţă harul pe care lau primit”14. 

Sfântul Vasile exprimă această interioritate a Duhului 
printr-o imagine spaţială: „Duhul este numit adesea „loc“ 
(ch6ra) al celor care se sfinţesc”15, adăugând apoi că Duhul 
Sfânt este cu adevărat „locul propriu pentru o veritabilă ado- 
rare” şi citând în acest sens Scriptura: „la seama să nu aduci 
arderile de tot ale tale în orice loc, ci în locul pe care îl va alege 
Domnul Dumnezeul tău” (Cf. Deut. XII, 13-14). „Care este deci 
holocaustul spiritual? Este jertfa de laudă. În care loc o aducem? 
În locul Duhului, aşa cum spune Domnul: „adevărații inchinători 
se vor inchina Tatălui în Duh şi adevăr” (loan 4, 23)... Duhul este 


12. De Spiritu Sancto, XVIII, 47; trad. rom PSB 12, p.62. 
13. Ibid., XVIIL, 47; trad. rom. cit. p. 62. 
14. Ibid., XXVI, 61; trad. rom. cit. p. 76. 
15. Ibid., XXVI, 62; trad. rom. cit. p. 76. 

cu adevărat locul sfinţilor, iar sfinţii sunt locul potrivit pentru 
Duhul, pentru că se oferă ca locuinţă lui Dumnezeu și devin 
templul Lui”16. 

La sfârşitul acestui lung şi frumos capitol, care ar trebui citat 
în întregime, Sfântul Vasile conchide că în afara Duhului nu te poţi 
închina Tatălui și Fiului: „Este imposibil să vadă cineva chipul lui 
Dumnezeu cel nevăzut, fără iluminarea Duhului” 17. 

Pe parcursul acestei controverse ariene şi pnevmatomahe, 
s-a vădit că această doxologie „iconomică” (Slavă Tatălui, prin 
Fiul, în Sfântul Duh) nu era de ajuns pentru a exprima plină- 
tatea credinţei ortodoxe, dat fiind că era acceptată şi de către 
eretici, care chiar o foloseau pentru a afirma că doar Tatălui 
I se cuvine închinare şi laudă și că doar EI este izvorul sfinţe- 
niei. Potrivit acestora, Fiul şi Duhul nu sunt decât mijlocitorii 
creaţi ai acestei duble relaţii dintre Dumnezeu şi oameni. 


Urmările inovației Sfântului Vasile 


În acest punct se situează inovaţia Sfântului Vasile, care 
va avea urmări atât de importante pentru întreaga evoluţie 
ulterioară a evlaviei şi a teologiei treimice. 

În capitolele cele mai dense şi mai importante ale Tra- 
tatului despre Sfântul Duh, cap. 9, 18 şi 26, Sfântul Vasile 
arată mai întâi că Duhul este „o fire spirituală, cu putere neli- 
mitată (...) către El se îndreaptă toate câte au nevoie de 
sfinţenie (...) Desăvârşitor al altora, El nu duce lipsă de nimic 
(...) este în întregime (...) cauza sfinţeniei”18. De aici decurg 
două afirmaţii teologice esenţiale şi caracteristice pentru 
opera Sfântului Vasile: 

1) Episcopul Cezareii afirmă mai întâi de toate, cu tărie, 
deplina comuniune (koinonia) a Duhului cu Tatăl şi cu Fiul. 


16. Ibid., XXVI, 62; trad. rom. cit. p. 77. 
17. Ibid., XXVI, 64; trad. rom. cit. p. 78. 
18. Ibid., LX, 23; trad. rom. cit. p. 38-39. 

Această comuniune este diferită de cea pe care Duhul o acordă 
făpturilor (îngerilor sau oamenilor). Termenul este acelaşi, 
căci şi făptura este chemată să se împărtăşească de viața 
dumnezeiască în Duhul Sfânt. Dar, spre deosebire de aceasta, 
comuniunea Duhului Însuşi cu Tatăl şi cu Fiul nu este parțială, 
ci totală, deplină, ţinând de însăşi firea Duhului!9. „Duhul are 
nume comune (koina) cu Tatăl şi cu Fiul în virtutea participării 
la aceeași fire”20. „Superioritatea firii Duhului iese în evidenţă 
(...) din faptul că are aceleaşi denumiri şi este părtaş la lucră- 
rile Tatălui și ale Fiului”. 

2) O a doua afirmaţie pe care Sfântul Vasile o dezvoltă şi 
care-l duce la înnoirea liturgică de care vorbeam este cea a 
egalităţii de cinstire şi de închinare a Sfântului Duh cu Tatăl și 
cu Fiul. Desigur, „când ne referim la harul care lucrează în cei 
care l-au primit, zicem că Duhul este în noi. Dar doxologia pe 
care o aducem „în Duhul” nu dă mărturie despre slava Lui, ci 
despre slăbiciunile noastre, prin aceasta arătăm că singuri nu 
suntem capabili nici laudă să aducem, că puterea noastră 
vine de la Duhul Sfânt“21. Dar, remarcă Sfântul Vasile, „când 
avem în vedere slava personală a Duhului, Îl considerăm cu 
Tatăl şi cu Fiul” (ibid). „Despre făpturi se spune de mai multe 
ori şi în mai multe chipuri că au pe Duhul în ele; însă vorbind 
despre Tatăl şi despre Fiul, este mai cucernic a zice că Duhul 
„coexistă” cu Ei (...) Astfel, acolo unde unitatea este proprie, 
naturală şi de nedespărţit, se folosește mai corect prefixul cu 
pentru că sugerează ideea de unire inseparabilă. Însă acolo 
unde harul Duhului poate să vină, dar să şi dispară, pe bună 
dreptate se foloseşte verbul „a exista în”22. 


19. Cf. B. Bobrinskoy, „Liturgie et ecclesiologie trinitaire de Saint Basile”, în 
Eucharisties d'Orient et d'Occident, II, Paris, 1970, indeosebi p. 222-231; acelaşi 
articol în Verbum Caro 89 (1969), indeosebi pp.16-21. 

20. De Spiritu Sancto, XIX, 48; trad. rom. cit. p. 63. 

21. Ibid., XXIL 53; trad. rom. p. 68. 

22. Ibid., XXVI, 63; trad. rom. cit. p. 78. 

Astfel justifică Sfântul Vasile adoptarea noii formule „Slavă 
Tatălui cu Fiul şi cu Sfântul Duh”. Amândouă formulele sunt 
legitime, aminteşte el în permanenţă, dar una („în”) arată ceea 
ce este în noi, iar cealaltă („cu”) arată comuniunea şi cinstirea 
Sa împreună cu Dumnezeu. „Astfel, aducem slavă lui Dum- 
nezeu “în Duhul” şi „impreună cu Duhul/25 Şi, în sfârşit, arată 
că a spune „Slavă Tatălui cu Fiul şi cu Sfântul Duh” este acelaşi 
lucru cu a spune „Slavă Tatălui şi Fiului şi Sfântului Duh”. După 
Sfântul Vasile, noua doxologie va deveni la rândul său tradi- 
țională şi va înlocui în Răsărit doxologia numită „iconomică”. 

Uneori, parcă te încearcă o oarecare nostalgie după ve- 
chea formulă, care scotea mai bine în relief dinamismul lăun- 
tric şi personal al Treimii în lucrarea mântuirii, la care fiecare 
Persoană cooperează după modul care îi este propriu. Dar doxo- 
logia așa-zis „egalitară” subliniază mai bine, în faţa ereziei 
ariene, egalitatea de cinstire şi de fire a persoanelor Treimii şi ne 
introduce într-o adevărată mistică şi evlavie treimică, unul din 
principalii artizani ai acesteia fiind Sfântul Grigorie de Nazianz. 


Urmările iconomiei Sfântului Vasile 


Suntem acum în măsură să judecăm în ansamblu icono- 
mia doctrinală a Sfântului Vasile, atât de criticată și din dreap- 
ta şi din stânga. Desigur, Sfântul Vasile evită alăturarea terme- 
nilor „Dumnezeu” şi „de-o-fiinţă” când vorbeşte despre Duhul 
Sfânt. Şi acest lucru i se va reproşa cu asprime. Prietenul său 
Grigorie de Nazianz nu va mai ezita să-L mărturisească pe Duhul 
Sfânt ca Dumnezeu24. „Cât timp vom mai ascunde lumina 
sub obroc şi vom refuza celorlalţi deplina cunoaştere a dum- 
nezeirii Sfântului Duh?”25. În a 5-a sa Cuvântare teologicăZ6, el 


23. Ibid., XXVII, 68; trad. rom. cit. p. 77-78. 

24. De ex. Cuv. XXXI, 8, 10; Cuv. XL (Pentec.), 6. 

25. Cuv. XIL,6. 

26. Cuv. XXXI,10; Sfântul Grigorie de Nazianz, Cele cinci cuvântări teolo- 
gice, trad. rom. Pr. Prof. D. Stâniloae, Ed. Anastasia, 1993, p. 99. 

afirmă limpede că Duhul Sfânt este Dumnezeu şi că este 
deofiinţă cu El. Dar, în cel puţin două locuri din scrierile sale, 
justifică prudenţa Sfântului Vasile. 

1. În aceeași Cuvântare teologică despre Sfântul Duh, a 5-a, 
Sfântul Grigorie dezvoltă o întreagă filosofie creștină a istoriei 
şi a etapelor progresive ale Revelaţiei treimice. Această Reve- 
laţie nu s-a încheiat cu Noul Testament, căci dacă acesta „ne-a 
arătat pe Fiul, ne-a făcut doar să străvedem dumnezeirea Du- 
hului. Dar acum27, adaugă Sfântul Grigorie, Duhul e introdus 
în cetate, făcându-ne mai clară arătarea Lui”28. Sfântul Grigorie 
este pe deplin conştient de solemnitatea momentului pe care 
il trăieşte; el vesteşte cu mare bucurie această plinire a Reve- 
laţiei Treimii, amintind totuşi că aceasta trebuie să fie împăr- 
tăşită treptat, pentru a nu orbi „privirea încă prea slabă cu 
lumina solară”29. 

2. Celălalt text al Sfântului Grigorie este extras din Cuvân- 
tarea funebră la moartea Sfântului Vasile, rostită la Cezareea, 
la 1 ianuarie 382. Sfântul Grigorie, cântăreţul Treimii, justifică 
aici, şi laudă chiar, rezerva Sfântului Vasile: „Ereticii pândeau 
orice cuvânt spus pe faţă despre dumnezeirea Duhului... Voiau 
să-l alunge pe Vasile din cetate și să se facă ei stăpânii Bise- 
ricii. Însă, prin numeroase texte din Scriptură şi prin logica de 
nezdruncinat a raţionamentului său, el își reducea la tăcere 
adversarii, care nu-i puteau ţine piept. Vasile amâna folosirea 
cuvintelor directe, așteptând momentul, şi ruga pe Duhul şi 
pe adevărații săi apărători să nu se mâhnească de prudenţa sa”. 
„Dar - dezvăluie Grigorie o trăsătură specifică a delicateţii prie- 
tenului său - dacă cineva ar binevoi să mă recunoască drept con- 
fident al gândurilor sale, i-aş dezvălui ceea ce poate unii ştiu 


27. Adică în timpul Bisericii şi de asemenea, după părerea mea, în acel 
sfârşit agitat al secolului al IV-lea. 

28. Cuv. XXXI, 26; trad. rom. cit. p.112. 

29. Cuv. XXXI, 26; trad. rom. cit. p. 112. 

deja. Când, din cauza vitregiei vremurilor şi-a impus prudenţa, 
îmi lăsa totodată libertatea (de cuvânt) mie, pe care nimeni nu 
m-ar fi condamnat, nici exilat din patria mea, dat fiind renumele 
meu, astfel încât propovăduirea noastră comună să fie puternic 
exprimată prin prudenta lui şi prin îndrăzneala mea”30. 

Un profund simţământ personal îmi spune că atitudinea 
Sfântului Vasile nu se poate explica prin simpla prudenţă pasto- 
rală. Geniul său teologic şi nu mai puţin tactul său duhovni- 
cesc l-au făcut să găsească cuvintele potrivite pentru a vorbi 
de dumnezeirea Duhului, evitând să şocheze nu pe adversarii 
săi, ci pe cei timoraţi şi pe cei şovăielnici, şi situând taina Sfân- 
tului Duh în cadrul unic şi personal al lucrării Sale sfinţitoare, 
în mişcarea însăși de adorare al cărei izvor şi putere este 
Duhul Însuşi. În deplină coerenţă cu ansamblul operei sale 
treimice şi cu strădania de a stabili caracteristicile proprii ipos- 
tasurilor dumnezeieşti, Sfântul Vasile a găsit, pentru a vorbi 
de Duhul Sfânt, cuvintele potrivite, limbajul care îi este pro- 
priu. Evitând deofiinţimea (identitatea de fiinţă), Sfântul Vasile 
afirmă egalitatea de cinstire (isotimia) şi deci de slăvire care 
se cuvine Duhului. De la bun început, el se situează în limba- 
jul liturgic, cel al evlaviei şi cel al trăirii duhovniceşti. Evitând 
termenii ontologici proveniţi din filosofie, cum ar fi „deofiin- 
ţimea” (pe care o va folosi prietenul său Grigorie), el îşi va 
alcătui un limbaj propriu exprimând sensul însuşi al evlaviei 
ecleziale faţă de Duhul, Cel care inspiră slăvirea şi Care este 
EI însuşi termen al închinării treimice adusă de făptură. Trebuie 
remarcat că Sinodul de la Constantinopol, din 381, care va 
reabilita definitiv dogma Sfântului Duh, va reţine termenii inspi- 
raţi de către Sfântul Vasile: „Cred întru Duhul Sfânt, Domnul de 
Viaţă Făcătorul, Care din Tatăl purcede, Cel ce împreună cu 
Tatăl şi cu Fiul este inchinat și slăvit, Care a grăit prin prooroci”. 


30. Cuv. XLIII. 

A iscat multă nedumerire reținerea Sinodului de la Con- 
stantinopol, al cărui Simbol nu spune explicit că Duhul Sfânt 
este Dumnezeu şi deofiinţă, spre deosebire de Sinodul de la 
Niceea, care afirma ambii termeni în legătură cu Cuvântul. Ne 
putem gândi că, după moartea Sfântului Vasile, Biserica a 
recunoscut în scrierile sale nu numai o atitudine de prudenţă 
doctrinală sau de politică bisericească de circumstanţă, ci şi 
un remarcabil simţ al certitudinii teologice, pe care-l omagiază 
doi ani după moartea Sfântului, când dreapta credinţă avea să 
triumfe. Mai mult decât atât, consider că, asemenea Sfântului 
Maxim Mărturisitorul, a cărui operă teologică şi mărturisire 
aproape martirică au pregătit triumful Ortodoxiei la al VI-lea 
Sinod Ecumenic din 681, asemenea Sfântului loan Damas- 
chinul, a cărui luptă teologică în apărarea sfintelor icoane a 
precedat al VII-lea Sinod Ecumenic de la Niceea, din 787, tot 
aşa strădania teologică şi eclezială a episcopului Cezareii au 
asigurat temeiurile proclamării dumnezeirii Sfântului Duh la 
Sinodul de la Constantinopol din 381. 


Bilanțul operei 


Câteva cuvinte acum despre bilanţul şi consecinţele ecle- 
ziale ale operei pnevmatologice a Sfântului Vasile. Acestea sunt 
uriaşe şi de durată, definitive chiar. De acum înainte, teologia 
Sfântului Duh dobândeşte un nou statut eclezial. Pornind de 
la Scriptură şi de la tradiţia liturgică, Sfântul Vasile justifică 
Slăvirea Duhului în Biserică. Acesta nu mai este doar locul 
adorării Tatălui şi Fiului, ci țintă a adorării, împreună cu Tatăl 
şi cu Fiul. Nu mai este doar locul sfințirii făpturii de către Tatăl 
şi Fiul, ci persoană dumnezeiască, ipostas treimic neschim- 
babil şi desăvârşit, care conlucrează la mântuire, la sfințire, la 
îndumnezeire în deplină egalitate cu Tatăl şi cu Fiul. 

Avem de-a face cu o adevărată depăşire a subordinaţionis- 
mului pnevmatologic al lui Origen, a arianismului, a primejdiei 
reale de a subordona şi de a subjuga pe Duhul Tatălui şi Fiului. 

Astfel, se elaborează o evlavie cu adevărat treimică, cu ru- 
găciuni adresate Sfântului Duh. Sunt profund convins de origi- 
nea capadociană a imnului cincizecimic „impărate ceresc”, 
ale cărui asemănări terminologice cu Tratatul despre Sfântul 
Duh, îndeosebi capitolul 19, sunt remarcabile. 

În încheiere, aş enumera doar domeniile vieţii bisericeşti 
în care conştiinţa despre Duhul Sfânt capătă noi contururi. Nu 
caut să afirm o relaţie liniară, de la cauză la efect, a acestor 
domenii cu conflictul arian şi pnevmatomah, dar coincidenţa 
mi se pare demnă de reţinut: 

1. Cincizecimea. Tot în această epocă, perioada pascală 
se diferenţiază de sărbătorirea Cincizecimii, care nu mai 
este doar ultima zi a marii perioade penticostale de celebrare 
globală a tainelor lui Hristos (Învierea, Aparițiile după În- 
viere, Înălţarea, aşteptarea Parusiei). Sub influenţa cultului 
local de la Ierusalim, se răspândeşte și se statorniceşte în 
întreaga creştinătate praznicul sărbătorii Înălţării. Începând 
de atunci, Cincizecimea dobândește un conţinut mai exclu- 
siv şi explicit, cel de pomenire a Pogorârii Sfântului Duh, 
fixându.-i-se, totodată, odovania şi propriul otpust. Există 
deci, după părerea mea, un paralelism cert între evoluţia 
cincizecimii pascale şi locul global pe care îl ocupă Duhul, 
pe de o parte, şi evoluţia doxologiilor şi a evlaviei treimice, 
pe de altă parte. În ambele cazuri, Duhul Sfânt, puterea 
însăși a Învierii Domnului (cf. Fapte 2, 4; 4, 8; 5, 32 etc. 
Rom. 1, 4; 8, 11: I Cor. 12, 3) şi a doxologiei ecleziale, 
devine termenul şi obiectul praznicului. 

2. Mirungerea. În cuvântarea pe care am ţinut-o la Insti- 
tutul Saint Serge, la şedinţa solemnă din 1968, cu privire la 
Treime și Botez în tradiția siriană, aminteam că în tradiţia siri- 
ană primară şi probabil şi în Capadocia, până la sfârşitul seco- 
lului al IV-lea, ordinea riturilor de iniţiere baptismală era: unt- 
delemnul, apa şi pâinea, adică ungerea dinainte de botez, 

afundarea şi Euharistia. În Catehezele sale baptismale recent 
descoperite la Athos, Sfântul loan Gură de Aur trece sub tăcere 
mirungerea care urmează botezului. Cercetările recente, înde- 
osebi cele ale lui Dom Bernard Botte, caută să demonstreze 
că mirungerea şi-a dobândit o semnificaţie proprie în contex- 
tul revenirii ereticilor la Ortodoxie, generalizându-se apoi în 
practica liturgică a botezului5l. 

În ritualul şi cateheza sacramentală primară, ansamblul ri- 
turilor de iniţiere aveau o rezonanţă pnevmatologică, Duhul 
Sfânt lucrând nu numai în evenimentul hotărâtor al botezului 
treimic, ci şi în pregătirea catehumenală simbolizată prin un- 
gere. Teologia primară şi apoi cea bizantină a Euharistiei este 
profund marcată de dimensiunea sa pnevmatologică. Stabi- 
lirea definitivă, în secolul al IV-lea, a unui rit sacramental pro- 
priu Sfântului Duh, semnificând plenitudinea şi actualitatea 
darului cincizecimic al Duhului („Pecetea darului Sfântului Duh”), 
este legată, desigur, de o conştientizare crescândă a prezenţei şi 
lucrării Sfântului Duh în taine şi în viaţa credincioşilor. 

3. Euharistia. Al treilea domeniu în care progresul teologic 
îşi are impactul în cultul creştin este taina Euharistiei. Şi aici, 
Biserica, şi îndeosebi Ortodoxia bizantină, devine conştientă 
în mod mai clar de lucrarea sfinţitoare a Duhului Sfânt în taina 
euharistică. Rugăciunile epiclezei, tradiţionale până atunci, 
dobândesc mai mult relief în Răsărit, în timp ce în Apus se 
estompează, în favoarea unei doctrine a sfințirii darurilor prin 
cuvintele de instituire, încă de la Fericitul Augustin (accedit 
verbum ad elementum et fit sacramentum)52. 


31. Dom B. Botte, „L'onction baptismale dans l'ancien Patriarcat 
d'Antioche”, în Melanges Lercaro, 1967. 

32. Cf. B. Bobrinskoy, „S. Augustin et l'Eucharistie”, in Parole et Pain, 52 
(1972), p. 347; „L'Esprit du Christ dans les Sacrements chez Jean Chrysostome 
et Augustin”, în Jean Chrysostome et Augustin (Colocviul de la Chantilly, 1974), 
Paris, 1975, p.247-75, indeosebi pp. 261-272. 

Pe de altă parte, Biserica Răsăriteană nu va pierde niciodată 
din vedere, de la Sfântul Efrem la Nicolae Cabasila, legătura vie 
dintre comuniunea euharistică şi Cincizecimea apostolică, actua- 
lizată în Euharistie, o Cincizecime perpetuă)55. 

AŞ încheia cu aceste puncte de convergenţă, care con- 
firmă că scurtul episcopat al Sfântului Vasile cel Mare a fost 
de o densitate și de o rodnicie duhovnicească și teologică cu 
totul excepţionale, aflându-se totodată în miezul unei perioa- 
de unice din istoria Bisericii. Sfântul Grigorie de Nazianz, pri- 
etenul său, „Teologul“, a avut curajul să asemene, şi nu fără 
dreptate, această perioadă plină de har cu etapele hotărâtoare 
ale Revelaţiei treimice din cele două Legăminte: „Vechiul Tes- 
tament propovăduia pe faţă pe Tatăl, iar pe Fiul, mai învăluit. 
Noul Testament ne-a arătat pe Fiul şi ne-a făcut să întrevedem 
dumnezeirea Duhului. Acum, Duhul e introdus în cetate, fă- 
cându-ne mai clară arătarea Lui”54%. 

Acest acum al Sfântului Grigorie are o adâncă rezonanţă 
şi actualitate. Desigur, contrazice concepţiile noastre teologice 
tradiţionale despre încheierea Revelaţiei în timpurile aposto- 
lice şi ne reaminteşte, chiar dacă spre neplăcerea nostalgicilor 
trecutului, libertatea şi noutatea Duhului în inima sfinţilor, 
adică în locul prin excelenţă unde Acesta sălâșluieşte. Ne 
aminteşte totodată că acest impact cu Duhul este întotdeau- 
na hotărâtor şi ireversibil pentru Biserică. 


33. Potrivit Sfântului Efrem, care parafrazează instituirea euharistică, lisus „a 
numit pâinea Trupul Sâu cel viu şi a umplut-o de EI Însuşi şi de Duhul. Luaţi, 
mâncaţi cu credinţă, fărâ a vā îndoi câ acesta este Trupul Meu, şi câ cel care Îl 
mânâncă cu credinţă, mânâncă astfel focul şi Duhul“ (Sermon sur la Semaine 
Sainte, ed. Lamy, Malines, 1882, p. 415). De asemenea, pentru N. Cabasila, „o dată 
pogorât, Sfântul Duh nu ne-a părăsit după aceea... Acest Duh este Cel care sfințeşte 
tainele” (Explication de la divine Liturgie, SC 4 bis, Paris 1967, p. 228-29). 

34. Cuv. XXX, 26. 


IX 


LITURGHIE ŞI ECLEZIOLOGIE TRINITARĂ 
LA SFÂNTUL VASILE! 


INTRODUCERE 


ANAFORALE VASILIENE ŞI SCRIERI 
ALE SFÂNTULUI VASILE 


În cadrul acestei munci colective asupra pnevmatologiei 
Sfântului Vasile al Cezareii, în multiplele ei componente, apor- 
tul meu personal este de a propune câteva reflecţii privind 
teologia euharistică a episcopului Cezareii, atât ca sursă tradi- 
ţională, insuficient cercetată, a pnevmatologiei sale, cât şi ca 
loc fundamental al experienţei duhovniceşti şi al inspiraţiei 
sale teologice. Dacă, pe de o parte, abordarea gândirii reli- 
gioase a Sfântului Vasile trebuie să ţină seama de liturghiile 
euharistice care în mod tradiţional îi poartă numele şi-i reven- 
dică paternitatea, pe de altă parte, o evaluare critică a auten- 
ticităţii acestora şi a contribuţiei originale a Sfântului Vasile se 
dovedeşte extrem de anevoioasă; este o problemă în care nu 
s-a făcut pe deplin lumină, deși există unele studii în acest 
sens, parţiale însă şi încă incomplete. 

În 1931, Dom Hieronymus Engberding2 considera că poate 
demonstra că anaforaua bizantină a Sfântului Vasile se alcă- 


1. Text pregătit pentru Grupul de studii patristice al Comisiei Credinţă şi 
Constituţie a CEB şi citit la Hamburg, la 29 iulie 1965. 
2. Das Eucharistiche Hochgebet der Basileiosliturgie, Munster i. W., 1931. 

tuise pomind de la o anafora grecească mai veche şi mai re- 
strânsă, probabil de origine capadociană. Din păcate, aceasta 
nu era cunoscută în versiunea grecească originală decât prin 
intermediul unor manuscrise târzii, din secolul al XIV-lea, 
defectuoase (de ex. ms. Paris, graec. 32535) sau fragmentare 
(fragmentele de la Cairo4). Textele-martor copte pentru ana- 
foraua vasiliană primară sunt numeroase, deşi prea puţin stu- 
diate în versiunile bohairică (după secolul al IX-lea) și arabă. 
Acestea poartă toate pecetea unor adaosuri ulterioare și, îna- 
inte de a putea fi folosite, necesită un studiu critic. Aceeaşi 
observaţie este valabilă şi pentru versiunea etiopiană, publi- 
cată de S. Euringer5 pornind de la patru manuscrise din seco- 
lele al XVII-lea şi al XIX-lea. 

Versiunea coptă cea mai veche, şi probabil cea mai fidelă, 
este reprezentată de fragmente de anafora în dialectul sahidic 
(copta primară). Pe lângă diferite fragmente foarte deteriorate, 
aparţinând fondului de la British Museum, de la Cairo și de la 
Biblioteca Vaticanului, un fragment foarte important din seco- 
lele al Vil-lea sau al VIII-lea a fost descoperit de J. Doresse în 
fondul copt al Universităţii din Louvain și publicat în colabo- 
rare cu Dom E. Lanne6. Examinarea comparativă a unei părți 
din acest text cu anaforaua bizantină a Sfântului Vasile de 
către Dom Bemard Capelle (din păcate, studiul său s-a limitat 
la prima parte a anaforalei, până la instituire) confirmă depen- 
denţa directă a acesteia de respectivul text. Prin urmare, acest 
text trebuie să fie anterior morţii Sfântului Vasile, datând 
probabil de la începutul secolului al IV-lea”. 


3. Editat de E. Renaudot în Liturgiarum Orientalium Collectio, Paris, 1716, t.l. 

4. Publicate de H. G. Evelyn White în New Coptic Texts, New-York, 1926. 

5. „Die Aethiopische Anaphora des Heiligen Basilius”, în Orientalia 
Christiana Periodica, t. 36, nr. 98, nov.1934, 91 p. 

6. J. Doresse şi Dom E. Lanne, Un témoin archaique de la liturgie copte de 
St. Basile; în anexă: Dom B. Capelle, Les liturgies basiliennes et St. Basile, 
Louvain, 1960, 74 p. 

7. Cf. Doresse şi Lanne, op. cit., p.44. 

Mult timp s-a crezut, după Proclus al Constantinopolului8 
(decedat în 446), că Sfântul Vasile prescurtase o anafora mai 
prolixă, urmând astfel o lege generală de scurtare progresivă 
a riturilor şi formulelor, iniţial mai dezvoltate în epoca pri- 
mară?. Dar, la capătul magistralului său studiu despre dife- 
ritele grupe de liturghii vasiliene!10, Dom Engberding conchidea: 
„Cât priveşte liturghia vasiliană , evoluţia nu s-a făcut de la 
amplu la restrâns, ci de la restrâns și simplu la o dezvoltare 
doctrinală energică”. În zilele noastre, pare general acceptat! ! 
că „formulele evhologice nu tind niciodată să se restrângă, ci 
să se lungească”12. 

După 1931 şi după publicarea versiunii copte a anaforalei 
alexandrine a Sfântului Vasile, Dom Engberding a revenit asu- 
pra concluziilor studiului său din 1931, pe care, începând din 
1942, le-a considerat discutabile (Dom Capelle, p. 48). Mai 
ales, studiul său comparativ asupra Intercesiunii în anaforalele 
răsăritene îl face să încline a distinge, în liturghia bizantină a 
Sfântului Vasile, între: izvoarele vechi (Urbasileios), corectu- 
rile Sfântului Vasile și adăugirile ulterioare 15. 


8. PG 65,849. 
9. De ex. H. Lietzmann, în Messe und Herrenmahl, p. 133; sau A. 
Baumstark, în Theologie und Glaube, 1910, p. 353; 1913, p.299-313. 

10. H. Engberding, op. cit., p.76. 

11. In pofida pârerii contrare a lui P. Trembelas, in Cele trei liturghii (gr.), 
Atena, 1935, p.173-179. 

12. Th. Schermann, Bibliothek der Kirchenvăter, t. 5, 1912, p. 20. Majori- 
tatea liturgiştilor moderni s-au raliat opiniei lui Engberding: Dom Capelle, op. cit., 
P. 47-48; J. A. Jungmann, Missarum Solemnia, t. |, Paris 1951, p. 38 ş.u.; Mgr. G. 
Khouri-Sarkis, „L'origine syrienne de l/anaphore chrysostomienne,” în L'Orient 
Syrien, t. VII, 1962, p. 3-20; N. Uspensky, „Rugâciunile euharistice ale Sf. Vasile 
cel Mare şi ale Sf. loan Gură de Aur”, în Opere teologice (în rusă), t. II, Moscova, 
1961, p. 65-76; şi A. Baumstark, Liturgie comparee, Chevetogne, 1953, p.18-26. 

13. „Das anaphorische Furbittgebet der byzantinischen Chrysosto- 
musliturgie”, în Oriens Christianus, Bd. 45, aug. 1961, p. 20-29; B. 46, sept. 
1962, p. 33-61. „Das anaphorische Furbittgebet der Basiliusliturgie“, în Oriens 
Christianus, Bd. 47, sept. 1963, p. 16-52. 

Las de-o parte problema originii anaforalei alexandrine a 
Sfântului Vasile. Dom Lanne şi Dom Capelle văd aici o anafora 
probabil capadociană, pe care Sfântul Vasile a folosit-o înainte 
de a o îmbogăţi. Ne-am putea întreba dacă titlul de „anaforaua 
Sfântului Vasile“ nu arată cumva o parte de creaţie a Sfântului 
Vasile însuși. Şi totuşi, folosirea de către Sfântul Vasile a aces- 
tei anaforale mi se pare o explicaţie suficientă a titlului pe care-l 
poartă. De aceeaşi părere este şi Dom Engberding, care vede în 
ea Liturghia din Cezareea; aceasta, asemenea liturghiei egip- 
tene a Sfântului Marcu sau a liturghiei palestiniene a Sfântului 
lacov, şi-a luat numele de la episcopul mai renumit care a 
folosit-o sau de la întemeietorul Bisericii locale 14. 

Descoperirea şi publicarea fragmentului copt de la Lou- 
vain, analiza textului (de Dom Lanne) şi a teologiei sale (de 
Dom Capelle) confirmă, măcar parţial, concluziile propuse de 
Dom Engberding în ceea ce priveşte contribuţia personală a 
Sfântului Vasile la redactarea extinsă a liturghiei care-i poartă 
numele şi care ne este cunoscută din versiunile bizantine 
(greacă, slavă, armeană, georgiană, arabă şi siriacă). Această 
contribuţie personală este considerabilă în Partea pregătitoare 
şi în cea de după Sanctus. „Teologia acestor dezvoltări, scria 
în studiul său Dom Capelle, este de o bogăţie impresionantă 
şi de o deosebită vigoare”15. Nu numai că este de o omogeni- 
tate teologică şi literară remarcabilă, dar şi asemănările ter- 
minologice ale acestor dezvoltări cu scrierile Sfântului Vasile 
sunt frecvente şi de netăgăduit. 

Studiul comparat al lui Dom Capelle s-a limitat, din păcate, 
după modelul celui al lui Dom Engberding, la partea anafo- 
ralei anterioară sfințirii, până la cuvintele: „Că vrând să mear- 
gă la cea de voie şi pururea pomenită moarte a Sa, în noaptea 
în care S-a dat pe Sine însuşi pentru viaţa lumii...”. 


14. Dom Engberding, op. cit., p. 85-86. 
15. Dom Capelle, op. cit., p.47 

Am continuat acest studiu, pe contul nostru, până la epi- 
cleză şi la începutul lungii şi amplei rugăciuni de mijlocire a 
Sfântului Vasile. Compararea anaforalei vasiliene bizantine cu 
ansamblul scrierilor Sfântului Vasile, îndeosebi cu Tratatul des- 
pre Sfântul Duh, precum şi cu o parte din Scrisori, ne permite 
să avansăm o serie de remarci cu privire la doctrina sa litur- 
gică şi ecleziologia sa, strâns legate una de alta. Să subliniem 
interesul deosebit pe care-l prezintă Tratatul despre Sfântul 
Duh, care ne oferă un cadru teologic coerent. Compararea 
acestui tratat cu liturghia bizantină a Sfântului Vasile!6 ne per- 
mite să-i situăm scrierile în contextul lor teologic autentic şi 
organic!17. 

Nu vom relua în toate amănuntele comparaţiile stabilite 
cu o mare erudiție de Dom Capelle, dar vom reţine elemen- 
tele utile expunerii noastre, urmând planul teologic al anafo- 
ralei bizantine a Sfântului Vasile: 


I. Teologia trinitară a părţii pregătitoare. 
II. Hristologia conținută în cântarea „Sfânt, Sfânt, Sfânt”, 
în cele de după aceasta şi în cuvintele de instituire. 


III. Pnevmatologia epiclezei. 

a) Remarci privind folosirea de către Sfântul Vasile a con- 
ceptului de anadeixis şi a „antitipurilor”. 

b) Pnevmatologia euharistică. 

c) Împărtăşirea Sfântului Duh. 


IV. Ecleziologia mijlocirii. 
a) Structura. 
b) Unitatea Bisericii în Sfântul Duh. 


16. Textul grecesc este cel al ediţiei lui F. E. Brightman, Liturgies Eastem 
and Western, t. 1., Oxford, 1896, p. 326 ş.u. 

17. La sfârşitul acestui volum, în anexă, sunt reproduse unele pasaje 
deosebit de interesante din Tratatul despre Sfântul Duh, urmate de textul 
anaforalei Sfântului Vasile. 

A 
TEOLOGIA TRINITARĂ A PĂRŢII PREGĂTITOARE 


Teologia trinitară a părţii pregătitoare din recenzia bizan- 
tină extinsă a anaforalei vasiliene (indicată în continuare cu 
inițialele VB) este considerabil mai dezvoltată decât cea din 
anaforaua alexandrină restrânsă (indicată VA). 


Tatăl 


Nu numai că anaforaua din VB este adresată Tatălui, res- 
pectând prin aceasta o lege aproape universală a rugăciunii 
liturgice a Bisericii primare, dar redactorul ei capadocian se și 
înflăcărează slăvind măreţia dumnezeiască: „Stăpâne, Doamne 
Dumnezeule, Părinte atotţiitorule închinat... Cine este în stare 
să grăiască puterile Tale, să facă auzite toate laudele Tale sau 
să spună toate minunile Tale, în toată vremea? Stăpâne al 
tuturor, Doamne al cerului şi al pământului şi a toată făptura 
cea văzută şi cea nevăzută, Cel ce şezi pe scaunul slavei şi 
priveşti adâncurile, Cel ce eşti fără de inceput, nevăzut, nea- 
juns, necuprins, neschimbat”18. Partea pregătitoare din VB, 
deja amplificată faţă de textul egiptean, dovedeşte caracterul 
mai vădit „epicletic” al rugăciunii „smeritei făpturi” în fața 
măreției şi transcendenţei Tatălui. În acest mare elan al cele- 
brării euharistice se săvârşeşte şi „doxologia” în Duhul, „jertfa 
laudei” de care vorbeşte Sfântul Vasile în Tratatul despre 
Sfântul Duh, unde aminteşte că această doxologie este îna- 
inte de toate o „mărturie a slăbiciunilor noastre”12. 


18. Acești termeni ai teologiei apofatice se regăsesc în prefața anaforalei 
bizantine a Sfântului loan Gură de Aur şi sunt reluaţi cuvânt cu cuvânt în 
Cuvântarea sa Despre incomprehensibilitatea lui Dumnezeu, impotriva anomeilor 
(Cuv. III, PG 48,720A, SC 28, Paris 1951, p.166-167). 

19. Cap. 26, PG 32, 184C; trad. fr. SC 17 bis, p. 475.; trad. rom. PSB vol. 
12, p. 78. 

Fiul 

Fiul, pe care VA nu-L menţiona decât în treacăt („Tatăl 
Domnului şi Mântuitorului nostru lisus Hristos”), este descris 
de către VB cu o excepţională bogăţie doctrinară. Dom Ca- 
pelle a atras atenţia asupra împrumuturilor literare pe care 
Partea pregătitoare din VB le-a făcut dintr-un pasaj hristologic 
al Sfântului Atanasie al Alexandriei20, explicându-le prin 
fidelitatea Sfântului Vasile faţă de ortodoxia atanasiană?! . 
Este vorba de o serie de termeni proprii teologiei Cuvântului 
la Sfântul Atanasie, îndeosebi expresia rară sphragis isoty- 
pos (pecete de aceeaşi formă) pe care o regăsim atât în VB, 
cât şi într-un pasaj triadologic al capitolului euharistic prin 
excelenţă din Tratatul despre Sfântul Duh al Sfântului 
Vasile22. 

Alte texte din Tratat, analizate de altfel de Dom Capelle, 
oferă şi ele asemănări de termeni şi de gândire cu VB în 
ceea ce priveşte teologia Cuvântului. Nu le vom relua aici. 
De altfel, nici nu ajung la exactitatea pasajului din Sfântul 
Atanasie25. 


Sfântul Duh 


Sfântul Duh nu este nici măcar menţionat în Partea 
pregătitoare din VA. În VB, dimpotrivă, întâlnim o descriere 
completă; această descriere este desigur de inspiraţie scrip- 
turistică, dar corecturile aduse citatelor biblice coincid în- 
tocmai cu citatele Sfântului Vasile din Tratatul despre Sfân- 
tul Duh: 


20. PG 25, 217 BC. 

21. Dom Capelle, op. cit., p. 50-52. 

22. Cap. 26, PG 32, 185 BC, SC 17 bis, p. 477. 

23. PG 32, 92A, 96B, 101A, 104BD, 185C; SC 17 bis, p. 293, 303, 313, 
317-319, 477. 

Parte pregătitoare VB De Spiritu Sancto Epistolele Sfântului 


Pavel 
1. arvuna vieţii arvuna vieţii24 arvuna Duhului25 sau 
viitoare viitoare arvuna moştenirii 
noastre26 
2. pârga bunătăţilor pârga bunătăţilor  pârga Duhului27 
celor veşnice celor veșnice28 
3. puterea cea puterea cea puterea Duhului Sfânt30 
de viaţă făcătoare de viaţă sau Duhul de viaţă 
făcătoare2? făcător3l 


4. În prefața de la VB, Sfântul Duh este numit „izvorul 
sfinţeniei, din Care toată făptura cea cuvântătoare şi înţele- 
gătoare întărită fiind, Ţie slujeşte şi Ţie pururea Îţi înalţă cântare 
de laudă”. Texte asemănătoare din Tratatul despre Sfântul Duh 
sau din Contra Eunomium se referă la sfinţenia pe care Duhul o 
posedă ca „un dat al firii Sale. El nu este sfinţit, ci sfinţitor”52. 

5. În sfârşit, observăm un paralelism izbitor între termenii 
hristologici şi pnevmatologici din Partea pregătitoare a VB, 
denotând o coerenţă doctrinală internă foarte fermă a redac- 
torului capadocian. Lista de mai jos ne stă dovadă: 


Cuvântul Sfântul Duh 

chipul bunătăţii Tale pârga bunătăţilor celor veşnice 
Care întru Sine Te arată pe darul înfierii 

Tine Tată 


24. Cap. 15, PG 32, 129 C, trad. fr. SC 17 bis, p. 369.; trad. rom PSB 12, p. 50. 

25. II Cor. 1,22 şi 5,5. 

26. Efes.1,14. 

27. Rom. 8,23. 

28. Cap. 15, PG 32, 132B; trad. fr. SC 17 bis, p. 371; trad. rom. PSBI2, p. 51. 

29. Cap. 15, PG 32,129D; trad. fr. SC 17 bis, p. 369; trad. rom. PSB 12, p. 50. 

30. Rom. 15,13. 

31. 1 Cor. 15,43. 

32. De Spiritu Sancto, cap. 19, PG 32, 156 B; trad. fr. SC 17 bis, p. 417; 
trad. rom. PSB 12, p. 63; cf. de asemenea PG 32,108C, 136AB, SC 17 bis, p. 325- 
327, 377-379, 383; şi Contra Eunomium, cartea Ill, n.2. 

Dumnezeu adevărat Duhul adevărului 

Viaţă arvuna vieții viitoare 

Sfinţire izvorul sfinţeniei 

Putere Puterea cea de viaţă făcătoare 


În capitolul 26 din Tratatul despre Sfântul Duh, Sfântul Va- 
sile formulează principiul iconomiei treimice, potrivit căruia 
Cuvântul poate fi văzut ca şi Chip al Tatălui prin luminarea 
Sfântului Duh, astfel încât închinarea Fiului este nedespărţită 
de închinarea Duhului: „Adorând pe Fiul, adorăm pe Cel ce 
este Chipul lui Dumnezeu și Tatăl; adorând pe Duhul, adorăm 
pe Cel ce arată în Sine divinitatea Domnului (...) Pentru că este 
imposibil să vadă cineva chipul lui Dumnezeu Cel nevăzut, fără 
iluminarea Duhului. Prin iluminarea Duhului, vedem strălucirea 
slavei lui Dumnezeu, adică pe Fiul, iar de la Fiul ne ridicăm cu 
mintea la Tatăl, a Cărui imagine şi pecete este Fiul”55. 

În prima sa Scrisoare câtre Serapion, Sfântul Atanasie 
amintea deja cu multă vigoare acest principiu al coresponden- 
tei şi unităţii în Sfânta Treime, potrivit căruia Tatăl fiind izvorul 
vieţii, înţelepciunii, luminii, sfinţeniei, Fiul fiind viaţa, înţelep- 
ciunea, strălucirea etc., Duhul Sfânt este Cel prin care suntem 
iluminaţi, sfinţiţi etc.54. 

„Cuvântul şi Duhul, scrie Vladimir Lossky citându-l pe Sfân- 
tul Grigorie de Nazianz, două raze ale aceluiași soare sau, mai 
curând, doi noi sori35, sunt nedespărţiţi în lucrarea lor de arătare 
a Tatălui şi, cu toate acestea, deosebiți în chip negrăit, ca două 
persoane purcezând din același Tată”56. „Pentru Sfântul Grigorie 
de Nazianz, mai amintea Lossky, Tatăl este Cel Adevărat, Fiul 
este Adevărul, iar Sfântul Duh, Duhul Adevărului” (alethinos, 
aletheia, pneuma aletheias)37. Potrivit Sfântului Grigorie de Nyssa, 


33. Cap. 26, PG 32, 185C; SC 17 bis, p. 477. 

34. 1, 19-20, PG 26, 573B-577A; SC 15, Paris, 1947, p 115-18. 

35. Orat., XXXI, 32, PG 36,169B; SC 250, p. 339. 

36. Théologie mystique de I'EgJise d'Orient, Paris, 1944, p. 60. 

37. Orat., XXIII,1 1, PG 35,1164A; SC 270, p. 302-303, Lossky, op.cit., p. 80. 

„izvorul Puterii este Tatăl, Puterea Tatălui este Fiul, Duhul Puterii 
este Sfântul Duh”58. Sau, după formularea de neuitat a lui Filaret 
al Moscovei: „Tatăl este Dragostea care răstignește, Fiul este 
Dragostea răstignită, Duhul, Dragostea biruitoare”359. 
Atributele-energii divine sunt astfel „revărsarea vieţii dum- 
nezeieşti al cărei izvor este Tatăl, pe care ne-o arată Fiul şi pe 
care Duhul ne-o împărtăşește”40. Tocmai această corespon- 
denţă treimică în iconomia mântuirii noastre se verifică în 
Partea pregătitoare a anaforalei bizantine a Sfântului Vasile. 


Sfântul Duh, viaţa îngerilor 


Cinstirea Sfântului Duh ca izvor al sfinţeniei, „de care 
toată făptura cuvântătoare şi înţelegătoare întărită fiind, Ţie 
pururea iţi înalţă cântare de slăvire”, introduce lauda înge- 
rească în logica internă a dezvoltării teologice din VB. Rolul 
Sfântului Duh în viaţa şi lauda îngerilor este în mai multe rân- 
duri afirmat în Tratatul despre Sfântul Duht!. Nu ne vom opri 
asupra acestui lucru decât pentru a preciza, în acord cu Dom 
Capelle, că ordinea cetelor îngerești din VB este confirmată 
de Tratatul Sfântului Vasile despre Sfântul Duh42, spre deose- 
bire de VA; se regăseşte, de asemenea, în aceeaşi ordine, în 
Catehezele baptismale ale Sfântului loan Gură de Aur45. În 
teologia îngerilor, Sfântul Vasile nu aduce nici o inovaţie faţă 
de VA, care atestă o concepţie, elaborată deja, a ordinelor 
cereşti, datând din vechime. 


38. De Spiritu Sancto, 13, PG 45, 1317A. Cf. V. Lossky, op. cit., p. 89. 

39. Citat de V. Lossky, op. cit., p. 82-83. 

40. V. Lossky, „Théologie Dogmatique”, în Messager de I'Exarchat du 
patriarche russe en Europe Occidentale, nr. 46-47, Paris, 1964, p.101. 

41. De Spiritu Sancto, cap. LX şi XVI, PG 32, 108C, 136A, 137A-140B; SC 
17 bis, pp. 329, 377, 381-85; cf. Dom Capelle, op. cit., p. 54-56. 

42. Cap. XVI, PG 32, 137C; SC 17 bis, p. 383. 

43. SC 50, p. 238. 

B 


HRISTOLOGIA CONȚINUTĂ ÎN CÂNTAREA 
„SFÂNT, SFÂNT, SFÂNT”, ÎN CELE DE DUPĂ ACEASTA 
ŞI ÎN CUVINTELE DE INSTITUIRE 


Cântarea „Sfânt, Sfânt, Sfânt” ne conduce din capul locu- 
lui şi în mod tradiţional la iconomia creatoare proniatoare, 
apoi la taina mântuirii noastre împlinită de Cuvântul întrupat. 


Creaţie şi Pronie 


În timp ce VA se limita să amintească pe scurt că omul 
zidit şi pus de Dumnezeu în „raiul desfătării” Îi călcase porun- 
ca, amăgit fiind de diavol, că prin aceasta și noi am căzut din 
viaţa veşnică şi am fost izgoniți din rai, precum şi că Dum- 
nezeu nu S-a întors până în sfârşit de la noi, ci a continuat să 
vegheze asupra noastră, redactorul capadocian, în schimb, 
descrie pe larg neiîncetata purtare de grijă a lui Dumnezeu: 
fără de măsură este măreţia sfinţeniei Sale... Ziditorul îi pregă- 
tește omului o renaştere mântuitoare şi în multe chipuri a cer- 
cetat făptura Sa, întru îndurările milei Sale. Dom Capelle44 ne 
propune o apropiere frapantă între această temă a grijii părin- 
teşti a lui Dumnezeu faţă de omul căzut, așa cum este redată 
în VB, pe de o parte, pe de alta, în omilia Sfântului Vasile: 
„Dumnezeu nu este autorul relelor care ne lovesc”45. 

intreaga valoare a Vechiului Testament ca neincetată pe- 
dagogie a iubirii, rezumată de Sfântul Vasile în scrierile sale, 
se regăsește în anaforaua VB, atât în ceea ce priveşte detali- 
ile, cât şi în convergenţa de ansamblu. Pedagogia Legii işi află 
împlinirea în Întruparea Cuvântului lui Dumnezeu, „la plinirea 
vremii”. 


44. Op. cit., p.58. 
45. PG 31, 329-354, indeosebi 343-345. 

Întrupare şi mântuire 


Istorisirea Întrupării Cuvântului, culminând cu instituirea 
de la Cina cea de Taină, denotă o independenţă crescândă a 
VB faţă de VA, aşa cum a demonstrat-o pe deplin Dom Capelle 
în comentariul său comparativ la cele două anaforale46. În 
acelaşi timp, împrumuturile scripturistice sunt mai numeroa- 
se, alcătuind o amplă frescă doctrinară, ţesută din elemente 
pauline şi descriind întruparea Cuvântului Celui veşnic, sme- 
rirea Sa de bună voie pentru reînnoirea omului căzut şi corupt 
prin moarte. Lucrarea mântuitoare a Cuvântului întrupat este 
dezvoltată în contrast cu blestemul care apasă asupra omului 
păcătos. Întâlnim aici şi o scurtă pomenire a sfințirii de către 
Duhul Sfânt, asemănătoare celei din VB: „Ne-a sfinţit prin 
Duhul Sfânt”. 


Pomenirea Patimilor 


Această parte hristologică a anaforalei conţine anumite 
expresii proprii teologiei sacramentale a Sfântului Vasile, care 
ar fi interesant de reţinut. 

„El ne-a lăsat “memorialul, (hypomnemata) Patimilor 
Sale”. Aceste hypomnemata se regăsesc în Regulile Marit” şi 
Tratatul despre Hexaimeron48; sunt legate de taina mântuirii 
şi pregătesc marea enumerare a evenimentelor mântuirii noastre 
din „anamneză”. 

Această anamneză sau „memorial“ al evenimentelor mân- 
tuitoare coincide în anaforaua alexandrină cu cea din redac- 
tarea vasiliană. Nu ne vom opri aici asupra ei. Sfântul Vasile 
urmează îndeaproape textul anaforalei din vechime, intro- 
ducând doar un cuvânt sau două caracteristice teologiei sale 


46. Op. cit., p. 60-74. 
47. PG 32, 972C; ed. Lebe, GR 20, Maredsous, 1969, p. 93. 
48. PG 29, 77C, 188A; SC 26, pp. 242, 476. 

despre mântuire: „suferinţe mântuitoare, „cruce de viață dătă- 
toare”, „ingroparea cea de trei zile”, „şederea de-a dreapta lui 
Dumnezeu Tatăl”, „Sslăvita şi înfricoşătoarea venire a doua”. 
Expresia „patimă mântuitoare” (s6terion pathos) sau, mai de- 
parte, în anamneză, „suferinţe mântuitoare” (s6teriân pathema- 
tôn) apare în mai multe rânduri în Tratatul despre Sfântul Duh49. 


C 
PNEVMATOLOGIA EPICLEZEI50 


Epicleza din VB este mult mai elaborată decât cea a omo- 
logului său alexandrin. Elementele acestuia din urmă sunt 
reluate în întregime de redactorul capadocian. În timp ce VA 
Îl ruga pe scurt pe Dumnezeu pentru sfințire („şi noi păcătoşii 
şi nevrednicii, îndrăznind, Ţie ne rugăm şi ne închinăm, cu 
bunăvoința bunătăţii Tale, să vină Duhul Tău cel Sfânt peste 
noi şi peste Darurile acestea ce sunt puse înainte şi să le 
binecuvânteze și să le arate (anadeixai) sfintele sfintelor”), 
apoi trecea la roadele împărtăşaniei („sfinţirea sufletului şi a 
trupului, unirea într-un același trup şi duh, împreună cu toţi 
sfinţii”) şi la mijlocirea pentru Biserică, VB introduce o lungă 
rugăciune. În această rugăciune este pomenită nevrednicia 
omului, îndeosebi a slujitorilor în faţa sfântului altar, unde 
sunt puse înainte „cele ce închipuiesc” (antitipurile) Sfântului 
Trup şi Sânge al lui Hristos, apoi urmează epicleza propriu- 
zisă, care o reia pe cea din VA, dar cu mai multă precizie în 
ceea ce priveşte prefacerea pâinii acesteia în „însuşi Cinstitul 


49. De Spiritu Sancto, XIV, şi XXX; PG 32, 121C şi 213B; SC 17 bis, p. 357 
şi 525; cf. Dom Capelle, p. 72. 

50. Pentru epicleză, suntem mai puţin favorizați decât pentru celelalte părți ale 
anaforalei. Într-adevăr, în mod paradoxal, nici un studiu comparativ de ansamblu al 
epiclezelor euharistice răsăritene nu a fost încă dus la bun sfârşit, după câte ştim. 

Trup al Domnului şi Dumnezeului şi Mântuitorului nostru lisus 
Hristos, iar ceea ce este în potirul acesta, (în) însuşi Cinstitul 
Sânge al Domnului şi Dumnezeului şi Mântuitorului nostru 
lisus Hristos, Care s-a vărsat pentru viaţa lumii”. De abia atunci 
urmează evocarea împărtăşirii dintr-o pâine și dintr-un potir (...) 
prin împărtăşirea Aceluiaşi Duh Sfânt... împreună cu toţi sfinţii. 


Nevrednicia preoţiei 


Redactarea bizantină a epiclezei în forma sa amplă de- 
notă o conștiință „sacerdotală“ mai elaborată faţă de redac- 
tarea scurtă. În mai multe rânduri, în anaforaua propriu-zisă şi 
în rugăciunile din afara anaforalei din VB se manifestă senti- 
mentul de teamă ca nevrednicia slujitorilor Euharistiei să nu 
fie o piedică la pogorârea Sfântului Duh peste daruri şi peste 
popor. lată câteva extrase din aceste rugăciuni: 

a) „Tu ne-ai învrednicit pe noi, smeriţii şi nevrednicii robii 
Tăi, să fim slujitori ai Sfântului Tău jertfelnic; Tu îndestulează-ne 
pe noi cu puterea Sfântului Tău Duh, spre slujba aceasta, ca 
fără de osândă, stând înaintea sfintei slavei Tale să-ţi aducem 
jertfă de laudă, că Tu eşti Cel ce lucrează toate întru toţi. Dă, 
Doamne, cu toate păcatele noastre (...), să fie bine primită jert- 
fa noastră înaintea Ta” (Rugăciunea întâia pentru credincioşi). 

b) „Tu ești Cel ce ne-ai pus în slujba aceasta cu puterea 
Sfântului Tău Duh. Binevoieşte dar, Doamne, să fim slujitori ai 
Legii Tale celei noi şi săvârşitori ai sfintelor Tale Taine, primeş- 
te-ne pe noi care ne apropiem de sfântul Tău jertfelnic, după 
mulțimea milei Tale, ca să fim vrednici a-Ţi aduce această 
jertfă duhovnicească şi fără de sânge, pentru păcatele noastre 
şi pentru cele din neştiinţă ale poporului; pe care primind-o în 
sfântul şi cel mai presus de ceruri şi duhovnicescul Tău jert- 
felnic (...), trimite nouă harul Sfântului Tău Duh. Primeşte 
(slujba aceasta a noastră) precum ai primit darurile lui Abel, 

jertfele lui Noe, arderile de tot ale lui Avraam, preoția lui 
Moise şi a lui Aaron şi cele de pace ale lui Samuel (figuri ale 
ministeriului preoţesc din Vechiul Legământ), primeşte şi din 
mâinile noastre, ale păcătoşilor, aceste Daruri” (Rugăciunea 
punerii-inainte). 

c) „Pentru aceasta, Stăpâne Preasfinte, şi noi, păcătoşii şi 
nevrednicii robii Tăi, care ne-am învrednicit a sluji sfântului 
Tău jertfelnic nu pentru dreptăţile noastre, că n-am făcut ceva 
bun pe pământ, ci pentru mila şi îndurările Tale, pe care le-ai 
vărsat cu prisosinţă peste noi, îndrăznind ne apropiem de 
sfântul Tău jertfelnic (...) Ţie ne rugăm” (epicleză). 

d) „Pomeneşte, Doamne, poporul ce stă înainte (...) şi-i mi- 
luieşte pe dânşii şi pe noi... Pomeneşte, Doamne, pe toţi epis- 
copii ortodocşi... şi a mea nevrednicie. lartă-mi toată greşala 
cea de voie şi cea fără de voie şi să nu opreşti, pentru păca- 
tele mele, harul Sfântului Tău Duh, de la Darurile ce sunt puse 
inainte. Pomeneşte, Doamne, preoțimea, cea întru Hristos dia- 
conime şi tot cinul preoţesc şi să nu laşi ruşinat pe nici unul 
dintre noi, cei ce stăm în jurul Sfântului Tău jertfelnic” (Rugă- 
ciunea de mijlocire de după epicleză). 

Acest sentiment de nevrednicie al slujitorului în faţa tainei 
euharistice constituie oare o profundă schimbare de menta- 
litate, în strânsă legătură cu noua poziţie teologică a Bisericii 
în lupta împotriva arianismului, așa cum afirmă cu convingere 
Pr. Jungmann?5l În orice caz, reprezintă un punct comun în 
mentalitatea Capadocienilor, dar mai cu seamă a Sfântului 
loan Gură de Aur, reieșind din scrierile lor, ca de pildă Regulile 
Mici ale Sfântului Vasile52 sau omiliarul Sfântului loan Gură 
de Aur. 


51. J .A. Jungmann, Missarum Sollemnia, t. |, Paris, 1956, p. 65. 
52. PG 31, 1196C. „Cu câtă teamâ... trebuie så primim Trupul şi Sângele lui 
Hristos”. 

Există, desigur, o relaţie profundă între viziunea apofatică 
a tainei dumnezeiești la Părinţii capadocieni sau la un loan 
Gură de Aur, în lupta lor împotriva anomeilor, şi sentimentul 
liturgic al aceleiași taine, împărtăşită în celebrarea Euharis- 
tiei. „Zgomotul acestei lupte, scria Jungmann, a răsunat până 
şi sub cupola altarului şi în înseşi formulele de rugăciune”55. 
Este neîndoielnic că renunţarea treptată la disciplina arcană 
a păstrării secretului, lege pe care o mai întâlnim încă la 
Sfântul Vasile54%, a determinat, ca o reacţie la valul de conver- 
tiri şi la „secularizarea” erei constantiniene, apariţia tendinței 
Bisericii de a apăra ceea ce constituia însăşi viaţa sa, taina 
euharistică. 


Punere înainte sau sfințire? 


În anaforaua bizantină a Sfântului Vasile, întâlnim în trei 
rânduri verbul anadeiknymi, folosit de fiecare dată într-un 
sens diferit, dar foarte precis, ceea ce ne face să ne oprim 
asupra lui cu toată atenţia. 

Mai întâi, verbul este folosit în legătură cu pâinea pe care 
lisus a luat-o „în sfintele și preacuratele Sale mâini” şi pe care 
a arătat-o (anadeixas) lui Dumnezeu Tatăl. Cuvântul este inclus 
în relatarea Instituirii într-o serie de verbe în context sfinţitor 
specific: „mulţumind, binecuvântând, sfinţind”. Acest context 
se regăsește literalmente în epicleză. 

Aici, săvârşitorul pune înainte „cele ce închipuiesc Sfântul 
Trup şi Sânge al Hristosului Tău” şi se roagă să vină Duhul 
Sfânt „peste noi şi peste Darurile acestea ce sunt puse înainte 
și să le binecuvânteze pe dânsele şi să le sfinţească şi să le 
arate (anadeixai) (...) pâinea aceasta, însuşi Cinstitul Trup al 
Domnului şi Dumnezeului şi Mântuitorului nostru lisus Hristos”, 


53. Op. cit., p.66. 
54. De Spiritu Sancto, XXVII; PG 32, 188A-193A; SC 17 bis, p. 479-489. 

iar potirul, „însuşi Cinstitul Sânge al Domnului şi Dumnezeului 
şi Mântuitorului nostru lisus Hristos, Care s-a vărsat pentru 
viaţa lumii”. 

La sfârșitul rugăciunii euharistice, când preotul se roagă pen- 
tru pacea Bisericii, prin puterea Sfântului Duh, acelaşi verb ex- 
primă rugăciunea ca Dumnezeu să „ne primească în Împărăţia 
Sa, fii ai luminii şi fii ai zilei arătându-ne (anadeixas)”. 

Într-un pasaj deseori citat din capitolul 27 al Tratatului 
despre Sfântul Duh, Sfântul Vasile folosește în mod explicit 
acest termen, referindu-se la sfinţirea euharistică: „Care din- 
tre sfinţi ne-a lăsat în scris cuvintele epiclezei în timpul sfințirii 
(anadeixei) pâinii euharistice şi a potirului binecuvântării?”55. 
Acest termen nu pare însă a-i fi propriu, ci se regăseşte, 
într-adevăr, nu numai în versiunile copte ale anaforalei vasi- 
liene, şi anume în epicleză, dar şi în Constituţiile Apostolice 
(VII, 25 şi VIII, 12), în anaforaua siriană a Celor Doisprezece 
Apostoli56, în cea de-a XVI-a Cateheză mistagogică a lui 
Teodor de Mopsuestia57 şi în liturghia grecească a Sfântului 
lacov58, pentru sfinţirea euharistică. În sfârșit, este folosit în 
sensul sfințirii întru episcop, de pildă la Eusebiu al Cezareii5? 
sau în Evhologiul bizantin. 


55. Ibid., c. 188B; trad. fr. cit., p. 481; trad. rom. PSB 12, p. 79. B. Pruche 
preferă să traducă anadeixis prin „consecration”=sfinţire (în sens global, şi nu ca 
moment al sfințirii) mai curând decât prin „ostension“=punere înainte, aşa cum 
gândise Erasmus (B. Pruche, p. 233, n. 3), sau cum greşit a tradus G. Every, în 
Basic Liturgy, Londra, 1961, p. 83 (show). G.Atchley, în studiul sâu privind epi- 
cleza (On the Epiclesis of the Eucharistic Liturgy and in the Consecration of the 
Font, Oxford, 1935, p. 134 şi 137), restituie traducerea consecrate pe care o jus- 
tifică printr-o lungă notă, plină de referiri la antichitatea pâgână şi la cea creştină. 
Acestea sunt reproduse în articolul „Anadeiknymi-anadeixis” din Patristic Greek 
Lexikon, de G. W. H. Lampe, Oxford, 1961, fasc. 1, p. 101. 

56. A. Raes, Anaphorae syriacae, Roma, 1939, t. 1, p. 219. 

57. Text şi trad. fr. Tonneau şi Devreesse, Vatican, 1949, p. 553. 

58. F. E. Brightman, Liturgies Eastern and Westem, t. 1, Oxford, 1896, p. 51. 

59. Hist. Eccl., |, II, 17; SC 31, p. 17. 

În limbajul liturgic, anadeixis reprezintă, deci, o formă in- 
tensivă a sensului general de „a arăta”, sau de „manifestare“. 
Aceasta poate fi o inălţare sau o proclamare (ori instituire, 
n.tr.) în funcţia sacerdotală, în demnitatea împărătească, în 
slujirea apostolică (Luc. 10, 1 şi Fac. 1, 24), „arătarea“ lui 
lisus către poporul lui Israel (Luc. 1, 80)60. Ea constituie aici 
o sfințire sacramentală a credincioșilor şi a darurilor în litur- 
ghiile răsăritene prin termeni mai preciși (de ex. poieson, con- 
fice, preface etc.) sau termenul intermediar apophainomai în 
Constituţiile Apostolice$l. 

Anadeixis-sfinţire se aplică deci credincioşilor cel puţin 
în aceeaşi măsură cât şi darurilor de pâine și vin. Folosirea 
„personală” a acestui termen ni se pare mai fundamentală 
decât stricta sa aplicare la elementele euharistice. Pe de altă 
parte, acest termen are avantajul de a păstra aspectul dina- 
mic şi ascensional inerent întregii liturghii a Sfântului Vasile 
şi care decurge din jertfa unică a Arhiereului lisus, preînchi- 
puită la Cina cea de Taină, săvârşită pe Cruce, perpetuată 
de-a dreapta Tatălui, în mijlocirea Sa cerească (Evr. 7,3; 
10,12, 14)62. 

Această „arătare” a pâinii şi a vinului în Euharistia de la 
cea din urmă Cină se perpetuează în „memoria” Bisericii, în 
fiecare Euharistie, făcută întru pomenirea Domnului, în oferi- 
rea darurilor către Tatăl şi în rugăciunea ca Duhul Sfinţeniei să 
pogoare peste daruri și peste credincioşi. Această „pogorâre” 
a Sfântului Duh nu întrerupe mişcarea ascensională a Litur- 
ghiei, tot aşa cum pogorârea Sfântului Duh la Cincizecime nu 


60. Cf. şi termenul de anadeixis cu referire la întruparea lui lisus, la Sfântul 
Atanasie al Alexandriei, Contra Arianos, IV, 35, PG 26, 521B. 

61. VIII, 12; Brightman, op. cit., p.21. 

62. A se vedea studiul nostru „inâlţare şi Liturghie”, în Contacts, 27 (1959), 
p. 164-84, publicat şi în volumul de faţă; tradus şi în engleză, in Studia Liturgica, 
t. H (1963), nr. 2, p.108-23. 

face altceva decât să o iniţieze şi să-i confere adevăratul elan. 
Astfel se manifestă „Cincizecimea euharistică”65 în sfințirea- 
arătarea credincioşilor ca moştenitori ai Împărăției şi ca fii ai 
luminii și ai zilei, la sfârşitul rugăciunii euharistice. Studierea 
termenului anadeixis ne întăreşte deci concluziile anterioare 
cu privire la caracterul global al sfințirii euharistice a darurilor 
şi a credincioșilor, „arătarea“ lor ca Trup al lui Hristos, prin 
prezenţa sfinţitoare a Sfântului Duh, fără a fi posibil să diso- 
ciem aceste două sfinţiri, nici să speculăm asupra naturii in se 
a sfințirii darurilor, scoase din contextul lor şi din scopul lor, 
care este comuniunea. 


Realismul euharistic al Sfântului Vasile 


Noţiunea de „antitipuri” din VB denotă un realism euharistic 
evoluat și o doctrină dezvoltată a prezenţei tainice, aceasta în 
cazul în care pasajul respectiv despre antitypon din liturghia 
bizantină a Sfântului Vasile este autentic, lucru pe care Pr. 
Raes pare a-l pune la îndoială64. Termenul antitypon este deja 
atestat de Epistola către Evrei (9, 24) şi de către Epistola I a 
Sfântului Petru (3, 21). Versiunea latină a Tradiţiei Apostolice 
a Sfântului Ipolit al Romei îl folosește în același sens, de 
daruri nesfinţite, ca şi pe exemplum și similitudo (23, 1). 

Chiar dacă la majoritatea autorilor bizantini „antitipurile” 
sunt darurile „nesfinţite”, dar deja puse înaintea lui Dumnezeu 
de către comunitatea eclezială65, totuşi, acest sens nu este 
exclusiv, cel puţin în secolul al IV-lea: astfel, Sfântul Chiril al 


63. A se vedea studiul nostru „Le Saint Esprit et la Liturgie”, în Studia 
Liturgica, tl (1962), nr. 1, p. 47-60. 

64. A. Raes, „Un nouveau document de la Liturgie de S. Basile”, în OCP 26 
(1960), p.411. 

65. Cf. de ex. Eutihie al Constantinopolului, De Pasch., II, PG 86, 293B; 
Theofilact, In Joann., PG 123, 1308; Sf. loan Damaschin, De Fide Orth., IV,1 3, PG 
94, 1152-53; acesta din urmă se referă în mod explicit la VB. 

lerusalimului spune în a V-a Cateheză mistagogică: „cei care 
gustă nu sunt chemaţi să guste pâine şi vin („tipuri” ale 
trupului şi sângelui lui Hristos), ci „antitipurile” trupului şi 
sângelui lui Hristos” (adică darurile sfinţite)66. Acest sens se 
întâlnește şi la Sfântul Grigorie de Nazianz67, în Omilii 
DuhovniceştiS8, în Constituţiile Apostolice69, ca şi la Sfântul 
Teodoret din Cyr70. 

În epoca următoare, îndeosebi în timpul controversei ico- 
noclaste, sensul „antitipurilor” se va limita la darurile euha- 
ristice nesfinţite, prin opoziţie cu icoanele sau imaginile lui 
Hristos. Sfântul loan Damaschinul va da o interpretare limita- 
tivă „antitipurilor” anaforalei bizantine a Sfântului Vasile, ca 
definind darurile înainte de sfințire”. 

Şi totuşi, s-ar putea oare face o diferenţiere prea ca- 
tegorică între folosirea „antitipurilor” (antitypa) în secolul 
al IV-lea la Sfântul Vasile, pe de o parte, şi la Sfântul Chiril 
al lerusalimului şi Sfântul Grigorie de Nazianz, pe de altă 
parte? În concepţia sa globală asupra tainei euharistice, 
epicleza Sfântului Vasile nu lasă să se întrevadă o doctrină 
elaborată a „momentului“ sfințirii, asemănător celui din 
doctrinele sacramentale posterioare. Este puţin probabil 
ca folosirea termenului antitypon să fi variat la distanţe 
geografice minime în epoca episcopilor noştri din Capado- 
cia şi Ierusalim. 


66. Cat. myst., V,20, PG 33, 1123B şi IV, 3, PG 33, 1100A; cf. ed. A. 
Piédagnel, SC 126, Paris, 1966, p.171 şi 137. 

67. Orat. VIII,18 şi XVII,12, PG 35, 809C şi 890AB. 

68. Hom. XXVIL17, PG 34, 705B; cf. Les Homélies spirituelles de Saint 
Macaire, Spiritualité Orientale, nr. 40, Bellefontaine, 1984, p. 268. 

69. V,14,7. 

70. Eranos, Ul. Cf. articolul „Antitypos” în Patristic Greek Lexikon de G. W. 
H. Lampe, fasc. 1, p, 159 şi E. G. Atchley, op.cit., p.137, n.6. 

71. De la foi orthodoxe, IV,13, PG 94, 1152C; cf. Lampe, op. cit., p. 159. 

Sfințirea euharistică prin Sfântul Duh 
la Sfântul Vasile 


Lucrarea sfinţitoare a Sfântului Duh în Euharistie este amplu 
explicată cu prilejul controverselor pnevmatologice în timpul 
cărora Sfântul Vasile şi-a scris Tratatul despre Sfântul Duh. Nu 
am găsit, însă, în operele sale, nici măcar în De Spiritu Sancto, 
o învăţătură sistematică cu privire la lucrarea specifică a Sfân- 
tului Duh în sfinţirea euharistică. Sfântul Chiril al lerusalimu- 
lui72 sau Sfântul loan Gură de Aur75 par a fi fost mult mai 
expliciţi în această privinţă. 

Cu toate acestea, sălășluirea Sfântului Duh în inimile cre- 
dincioşilor, care sunt temple ale Duhului Sfânt, este o realitate 
pe care Sfântul Vasile o afirmă foarte limpede, insistând îndeo- 
sebi asupra unităţii mădularelor într-un trup unic, adăpat, scăl- 
dat de Duhul Sfânt. Textul paulin (I Cor. 12, 21) privind îm- 
părţirea diferitelor harisme ale Sfântului Duh în vederea zidirii 
Trupului unic revine în mai multe rânduri în tratatul Despre 
Sfântul Duh”74. 

Două pasaje din acest tratat merită să fie citate in exten- 
so, în virtutea afinităţilor lor terminologice cu pnevmatologia 
din VB: 

„Duhul, spune Sfântul Vasile, este numit adesea „loc“ 
(ch6ra) al celor care se sfinţesc (...) Prin loc (topos) ce alt- 
ceva se înţelege dacă nu contemplarea în Duhul? (...) Acesta 
este locul propriu pentru o veritabilă adorare (...) Care este 
deci holocaustul spiritual? Este jertfa de laudă (thysia aine- 
seos, termen foarte precis, desemnând taina euharistică în 


72. Cat. myst., III, 3, PG 33, 1089; SC 126, p. 125; Cat. myst., IV şi V, PG 
33, 1097-1125; SC 126, p.135-175. 

73. De ex. L'Homelie sur le cimetière et la croix de NS JC, PG 49, 398; 
L'Homelie sur la résurrection des morts, PG 50,432; L'Homelie I sur la Pentecôte, 
PG 50, 453 ş.u.; Cat. bapt., 11,27; SC 50, Paris, 1957, p. 149. 

74. De ex. cap.16 şi 26, PG 32,141A şi 181 AB; SC 17 bis, p. 387 şi 469-471. 

răspunsurile care preced anaforaua în liturghiile bizan- 
tine). În care loc o aducem? În locul Duhului”75. 

„Singuri nu suntem capabili, mai spune Sfântul Vasile în 
acelaşi capitol, nici laudă (doxazein) să aducem, că puterea 
noastră vine de la Duhul Sfânt, de către Care fiind întăriţi, adu- 
cem mulţumirile noastre lui Dumnezeu pentru binefacerile pe 
care le-am primit. Fiecare dintre noi primeşte ajutorul Duhului, 
unul mai mult, altul mai puţin, pe măsura curâţirii de răutate, 
pentru a aduce jertfe de laudă lui Dumnezeu. lată deci un fel de 
a aduce mulţumire (eucharistian), în Duhul, cu cucernicie”76. 

Pecetea euharistică a acestor pasaje din capitolul 26 este 
de necontestat, fiind confirmată totodată și de raţionamentul 
ulterior care încheie același capitol, unde Sfântul Vasile afir- 
mă că „este imposibil să vadă cineva Chipul lui Dumnezeu Cel 
nevăzut fără iluminarea (ph6tismos) Duhului. Prin iluminarea 
Duhului vedem strălucirea (apaugasma) slavei lui Dumnezeu”, 
iar prin pecete (charakter al Duhului) ne ridicăm la slava Celui 
Căruia îi aparţin şi imaginea şi pecetea de aceeaşi formă (iso- 
typos sphragis)77. Aceleaşi noţiuni (chip - Cuvântul, pecete de 
aceeași formă) se regăseau încă din Partea pregătitoare a VB, 
ceea ce confirmă perspectiva euharistică a capitolul 26 din 
Tratatul despre Sfântul Duh. 

Cu toate acestea, privind Tratatul în ansamblul său, ar 
putea surprinde dezvoltarea restrânsă a teologiei euharistice 
în cursul argumentării Sfântului Vasile privind rolul sfinţitor al 
Sfântului Duh. Această rezervă contrastează în mod deosebit, 
aşa cum remarca W. E. Pitt78, cu insistența Sfântului Vasile 
asupra lucrării Sfântului Duh în botez. Este nevoie însă de 


75. Cap. 26, PG 32,181C-184A; trad. fr. cit., p. 471-473; trad. rom. PSB 12, 
p. 76-77. 

76. Cap. 26, PG 32, 184D-185A; trad. fr. cit., p. 475; trad. rom. cit., p. 78. 

77. PG 32, 185C; SC 17 bis, p. 477. 

78. W. E. Pitt, „The Origin of the Anaphora of the Liturgy of St. Basil”, în 
Joumal of Ecclesiastical History, 12 (1961), p.2. 

multă prudență înainte de a trage concluzii negative cu privire 
la învățătura Sfântului Vasile despre rolul Sfântului Duh în taina 
euharistică. Capitolul 26 al Tratatului său ne descoperă, de 
altfel, în termeni variaţi, o bogată substanţă de doctrină euharis- 
tică. lar în capitolul următor (27), Sfântul Vasile aminteşte dis- 
creţia de rigoare în iniţierea în tainele sacramentale: 

„Care dintre sfinţi ne-a lăsat în scris cuvintele epiclezei, în 
timpul sfințirii pâinii euharistice şi a potirului binecuvântării? 
(...) Dintre dogmele păstrate în Biserică, pe unele le avem din 
învăţătura scrisă, iar pe altele le-am primit din tradiţia aposto- 
lilor. (...) Nu provin toate acestea din învăţătura părinţilor 
noștri, păstrată în taină, care bine au ştiut că prin tăcere se 
păstrează caracterul sacru al tainelor? Cum era posibil să fie 
exprimat în scris sensul acelora pe care nici să le vadă nu este 
permis celor neiniţiaţi?”79 


Împărtășirea Sfântului Duh 

Epicleza sfinţitoare din VB continuă cu rugăciunea pentru 
unitatea credincioșilor „care se împărtășesc dintr-o pâine și 
dintr-un potir, să se unească unul cu altul prin impărtăşirea 
Aceluiași Sfânt Duh”. Spre deosebire de liturghia bizantină a 
Sfântului loan Gură de Aur, unde această împărtășire a Duhului 
Sfânt nu constituie decât unul dintre roadele sfințirii euharistice 
(impreună cu trezirea sufletului, iertarea păcatelor, plinirea 
Împărăției cerurilor, îndrăznirea cea către Tatăl...), liturghia 
vasiliană ne înfăţişează împărtăşirea Sfântului Duh nu numai 
ca rod al pogorârii Sfântului Duh, ci şi ca modul fundamental 
de participare la aceeaşi pâine şi la acelaşi potir, ca şi condiţia 
specifică a unirii reciproce a mădularelor corpului eclezial80. 


79. De Spiritu Sancto, cap. 27, PG 32, 188B-189A; trad. fr. SC 17 bis, p.481- 
483; trad. rom. PSB 12, p. 79. Ă 

80. Un pasaj din Cuvântarea Sfântul loan Gură de Aur Impotriva celor care 
se imbată arată o anumită distanțare a marelui predicator față de ideea „impârtă- 


252 ÎMPĂRTĂŞIREA SFÂNTULUI DUH 


Folosirea termenului koinônia în anaforaua din VB este 
extrem de semnificativă şi trebuie să ne oprim mai îndelung asu- 
pra ei. Acest termen se întâlneşte, ca şi sinonimul său metechâ, 
în mai multe rânduri în rugăciunile de după anafora din liturghia 
bizantină a Sfântului Vasile: „Unirea credinţei și împărtășirea 
Sfântului Duh cerând”, „şi-i învredniceşște fără de osândă a se 
împărtăşi cu aceste ale Tale preacurate şi de viaţă făcătoare 
Taine, spre iertarea păcatelor și spre unirea cu Sfântul Duh”. 

Se pare că expresia „impărtășirea Sfântului Duh” este 
proprie în exclusivitate epiclezelor din liturghiile bizantine şi 
nu se regăsește, cel puţin după ştiinţa noastră, în nici o altă 
rugăciune euharistică. 

Desigur, o excepţie trebuie făcută pentru binecuvântarea 
apostolică treimică, aceea care introduce anaforaua. Dom 
Engberding şi A. Baumstark au studiat diferitele forme ale 
acestei binecuvântări8. Forma treimică apare aici ca fiind 
proprie liturghiilor răsăritene, cu excepţia Egiptului care, ca şi 
Roma, conţine o binecuvântare hristologică (Kyrios). Liturghia 
grecească a Sfântului lacob, a Viil-a carte din Constituţiile 
Apostolice şi ritul mozarab au o binecuvântare treimică pau- 
lină, în ordinea reconstituită (probabil mai târziu), aceea a teo- 
logiei clasice: Tatăl, Fiul, Sfântul Duh. 

Ultima grupă, cea care ne interesează, reproduce ordinea 
enumerării proprie Sfântului Pavel (| Cor. 13, 13) şi este repre- 
zentată, pe de o parte, de cele trei anaforale siriene răsăritene 
ale lui Addai şi Mari, Teodor de Mopsuestia şi Nestorie, con- 


şirii Sfântului Duh”. Comentând Efes. 5,18, el explică: „Apostolul nu a spus: 
Împârtâşiţi-vă cu Duhul, ci umpleţi-vă de Duhul, până la revârsare, ca o cupâ... nu 
trebuie doar så vå împărtăşiţi cu Duhul, ci sã vă umpleți de Duhul prin psalmi şi 
cântâri duhovniceşti” (PG 49, 35-36). 

81. Dom H. Engberding, „Der Gruss des Priesters zu Beginn der Eucharistie 
in den 6stlichen Liturgien”, în Jahrbuch fur Liturgiewissenschaft, IX (1929), p. 
138-43, şi A.Baumstark, Liturgie comparee, Chevetogne, 1953, p.92-94. 

firmate de altfel de cea de a 16-a Cateheză baptismală a lui 
Teodor de Mopsuestia82 şi de Epistola 146 a Sfântului Teodo- 
ret din Cyr85, iar, pe de altă parte, de liturghiile bizantine. 
Această a treia grupă care reproduce textual ordinea Sfântului 
Pavel pare a fi cea mai veche. Cât priveşte originea sa, 
A. Baumstark înclină să o considere ca fiind Antiohia, şi nu 
Constantinopolul, cum considera Dom Engberding. Fără a căuta 
să tragem nişte concluzii la care documentele nu ne dau drep- 
tul, suntem totuşi surprinşi de faptul însuşi al folosirii acestei 
binecuvântări pauline în anaforaua bizantină revizuită desigur 
chiar de Sfântul Vasile384. 

În studiul său, din păcate incomplet, Dom Capelle sub- 
liniase numărul şi valoarea citatelor pauline în anaforaua din 
VB şi în operele teologice vasiliene. În mod deosebit, remar- 
case folosirea de către Sfântul Vasile a expresiei tou Theou kai 
Patros care caracterizeză folosirea acestei binecuvântări în 
anaforalele bizantine şi ai cărei termeni kai Patros lipsesc din 
Noul Testament. Pe de altă parte, importanţa „impărtășirii 
Sfântului Duh” la Sfântul Vasile, după cum vom vedea, ne 
îngăduie oare să vedem în această formulă treimică o expre- 
sie cu care Sfântul Vasile ar fi îmbogățit patrimoniul liturgic? 
Întrebare întrutotul îndreptăţită. 

Să ne întoarcem acum la noţiunea de koinGnia în corpul 
însuşi al anaforalei; aceasta este nu numai proprie în exclu- 
sivitate liturghiilor bizantine85, în care reprezintă expresia 


82. Cat. bapt., XVI, şi 2, ed. Tonneau-Devresse, Vatican, 1949, p. 531-37. 

83. PG 83, 1392D; cf. şi Sfântul loan Gurâ de Aur, Despre Sfânta 
Cincizecime, 1,4, PG 50, 458, unde este atestată această formulă. 

84. Influenţa Sfântului Atanasie, a cărei permanenţă asupra hristologiei Sf. 
Vasile a fost demonstrată de Dom Capelle, nu ar trebui neglijată nici de data aceas- 
ta, dacă ţinem seama de felul în care foloseşte această formulă paulină, de ex. în 
Epistole câtre Serapion, 1.30 şi III, 6, PG 26, 600C şi 633B; SC 15, p.138-39 şi 171. 

85. In liturghiile vechi aflăm multe indicaţii cu privire la venirea Sfântului 
Duh în urma epiclezei: „Plini de Duhul Sfânt” (Tradition Apostolique, ed. B. Botte, 

specifică ce desemnează prezenţa Sfântului Duh în comuni- 
tatea euharistică, dar totodată constituie și una din noţiunile 
cheie ale Tratatului Sfântului Vasile despre Sfântul Duh. 

Sunt cunoscute meritele Sfântului Vasile în elaborarea şi 
cristalizarea „cuvintelor” teologice, apte să circumscrie credin- 
ţa treimică a Bisericii. După strădaniile Sfântului Atanasie pen- 
tru a face să fie acceptată noţiunea de „deofiinţime” a Persoa- 
nelor dumnezeieşti, Sfântul Vasile s-a preocupat în special să 
precizeze deosebirea dintre ousia comună (koinon) Persoa- 
nelor divine şi ipostasurile particulare, dotate cu caractere 
ipostatice proprii (idia)86. Chiar dacă meritul de a descrie ulte- 
rior cu mai multă acuratețe conţinutul metafizic al noţiunii de 
„ipostas” avea să revină Sfântului Grigorie de Nyssa, deose- 
birea clară între „comun” şi „propriu“ sau particular a avut o 
mare importanţă în cursul dezbaterilor doctrinare împotriva 
arianismului de la mijlocul secolului al IV-lea. 

În a doua perioadă a activităţii sale teologice, în timpul 
luptei împotriva pnevmatomahilor, aceste noţiuni trinitare fun- 
damentale sunt deja dobândite. Sfântul Vasile nu mai revine 
astfel asupra lor, decât pentru a afirma, în Tratatul despre 
Sfântul Duh, deplina „comuniune“ (koinGnia) a Sfântului Duh 
cu Tatăl şi cu Fiul. Am văzut sensul şi oportunitatea „icono- 
mică” a reţinerii Sfântului Vasile în materie de pnevmatologie. 
Noţiunea de koinônia, ca şi cea omoloagă, de homotimos, îi 


SC 11, 1946, p.32-33 și Constitutions Apostoliques, VIII, in Hamman, Prières des 
premiers chrétiens, Paris, 1952, p. 68); „ca så fie părtaşi darurilor Sfântului Duh” 
(Euchologe de Serapion, Hamman, op. cit., p. 97) etc. Termenul koin6nia nu se 
întâlnește nicâieri (cf. totuși anaforaua iacobită abisiniană dintr-un manuscris din 
secolul al XVIl-lea(!), citat de Brightman, Liturgies Eastem and Western, t.l, 
p.233). 

86. Cf. Ep. 38, câtre fratele sâu Grigorie, PG 32, 325-28, ed. Courtonne, |, 
p.82; Ep. 214, PG 32, 789, ibid., Il, p. 205. G. Prestige a demonstrat strânsa 
dependenţă a Sf. Vasile de Sf. Atanasie in elaborarea terminologiei trinitare, în 
God in Patristic Thought, Londra, 1952, p.288. 

îngăduie să meargă până la limitele ultime ale limbajului ome- 
nesc, vorbind despre identitatea de fire dintre Tatăl şi Fiul, 
fără a folosi nici măcar o dată cuvântul „dumnezeire” în legă- 
tură cu Sfântul Duh. Cinstirea comună a Sfântului Duh împre- 
ună cu Tatăl şi cu Fiul culminează cu închinarea comună (syl- 
latreia)87. 

Inovația liturgică a unei doxologii trinitare, nu doar en 
Pneumati, ci syn Pneumati şi kai hagio Pneumati, decurge ast- 
fel în mod necesar din ortodoxia vasiliană88. Importanţa aces- 
tei inovaţii a Sfântului Vasile în domeniul doxologiei liturgice 
trinitare nu a fost poate încă suficient evaluată în evoluţia 
teologiei liturgice. Pentru prima dată, Sfântul Duh nu mai este 
doar mijlocul, suflarea, locul sfințirii şi al rugăciunii (en sau 
dia), ci apare ca egalul Tatălui şi al Fiului, ca ţinta către care 
se îndreaptă rugăciunea creştină şi doxologia Bisericii89. 

În tratatul Despre Sfântul Duh, justificarea doxologiei 
adresate în comun Tatălui şi Fiului, împreună și Sfântului Duh, 
işi dobândeşte adevărata anvergură (capitolele 19-23); citân- 
du-l pe Dionisie din Alexandria”, afirmă despre ea că este 


87. Ep. 9 şi 243, PG 32, 272A şi 909. 

88. De Spiritu Sancto, VIllşi XXVII, PG 32, 97B, 193B, 196A; SC 17 bis, 
p.307, 489, 491. Cf. B. Pruche, „Autour du Traité sur le Saint Esprit de Saint 
Basile de Cesaree”, in Rech. de Science Relig., 51 (1964), p.210. 

89. În Biserica primară, rugăciunile adresate direct Sfântului Duh sunt 
extrem de rare. În lungul şi substanţialul sâu studiu privind rugâciunea creştină 
primară (Histoire du dogme de la Trinité, Paris, 1928, t.2, p.246, n.3), singurul 
exemplu de rugăciune adresată direct Sfântului Duh, pe care P. Lebreton poate 
sâ-l dea pentru primele două veacuri, provine din Act. apocr. Thomae, de vădită 
tentă gnostică: „Vino, milostivire desâvârşitâ... Vino, maică ascunsă, vino în 
comuniune (koinoneson) cu noi în această Euharistie pe care o sâvârşim în 
Numele tâu...” (Acta Thomae, ed. Bonnet, Leipzig, 1903, p. 50). In tradiţia orto- 
doxă, Origen pare a fi primul martor explicit al rugăciunii câtre Duhul Sfânt în 
Răsărit: „Domnului så ne rugăm, spune el, sã ne rugâm Duhului Sfânt, ca să 
alunge orice nor, orice negură care, din pricina păcatelor noastre, ne-ar putea 
intuneca vederea...” (Hom. I in Lev., PG 12,406). 

90. Cap. 29, PG 32, 201 BC, SC 17 bis, p.505. 

tradiţională. De asemenea, îşi aminteşte de străvechea cân- 
tare de la vecernie, phôs hilaron („Lumină lină”), în care întreg 
poporul slăveşte pe „Tatăl, şi pe Fiul, şi pe Sfântul Duh”91. 
Ar fi interesant de trecut în revistă diferitele sensuri ale 
noţiunii de koin6nia la Sfântul Vasile. Acest termen este folo- 
sit, pe de o parte, în raport cu viaţa divină intratrinitară, iar pe 
de altă parte, pentru a descrie intimitatea omului înnoit prin 
botez cu Dumnezeu, prin lucrarea Sfântului Duh. „Îimpărtăşi- 
rea Sfântului Duh” reprezintă astfel o noţiune centrală a pnev- 
matologiei mântuirii la Sfântul Vasile, în înţelesul specific de 
dar al Sfântului Duh, dobândind astfel la el un relief deosebit, 
nemaiintâlnit la nimeni altcineva, decât la Sfântul Pavel?2 şi 


91. Cap. 29, PG 32,205A, SC 17 bis, p.511. Ar fi greu să nu amintim aici 
unica rugâciune liturgică adresată Sfântului Duh în persoană, atât de răspândită 
în viaţa liturgică şi în pietatea ortodoxă, „Împârate ceresc”, ale cârei afinități ter- 
minologice cu cunoscutul capitol IX, ca şi cu capitolul XIX din tratatul Despre 
Sfântul Duh sunt remarcabile. A se vedea şi Cuvântarea IlI a Sfântului Grigorie de 
Nyssa despre Tatâl nostru, în care este citată o veche variantă din Evanghelia 
după Sfântul Luca, unde la 11,2 apărea: „Vie Sfântul Tâu Duh asupra noastră ca 
så ne curâțeascâ”; Sfântul Grigorie accentuează demnitatea impârâtească a 
Duhului Sfânt, a Cărui „putere şi lucrare proprie este de a curâţa pâcatele” (PG 
44, 11570). 

92. Cel mai bun studiu de ansamblu privind teologia neotestamentară 
despre koinGnia pare a fi incă magistrala lucrare a lui L. S. Thornton, The 
Common Life in the Body of Christ, Londra, 1942. Exegetul anglican scoate în evi- 
denţă noutatea vieţii Bisericii Apostolice, ca şi comuniune întru Mesia, decurgând 
din revârsarea cincizecimică a darurilor Sfântului Duh. Autorul subliniază dimen- 
siunea pnevmatologică a koin6niei în epistolele pauline şi ioaneice. În sfârşit, 
înclină câtre o interpretare plenară a binecuvântării pauline de la II Cor. 13,13, 
nu ca o comuniune şi solidaritate umană infâptuite de Sfântul Duh, ci ca „o 
prezenţă reală a Sfântului Duh care ne face pârtaşi, focarul interesului nostru 
comun, fântâna din care sorbim, izvorul personal de har, de care ne bucurâm în 
comun”, p.69). Această „impârtâşire” a Sfântului Duh şi, prin El, această expe- 
rienţă a vieţii celei noi în dragostea Tatâlui şi harul Fiului, este inerentă vieţii 
Bisericii şi trebuie înţeleasă în sensul sâu plenar şi realist de „Cincizecime 
euharisticâ” perpetuă (S. Salaville, Note la versiunea franceză a Tâlcuirii dum- 
nezeieștii Liturghii, de N. Cabasila, SC 4 bis, Paris, 1967). 


LITURGHIE ŞI ECLEZIOLOGIE TRINITARĂ 257 


poate la Sfântul Irineu din Lyon95 şi Sfântul Atanasie. lată 
câteva pasaje din Tratatul despre Sfântul Duh privind „impăr- 
tăşirea Sfântului Duh”: 


a) În argumentația Sfântului Vasile în favoarea deplinei 
participări a Sfântului Duh la firea dumnezeiască. 

Ar fi o nesăbuinţă să excluzi pe Fiul „din comuniunea (èS 
koin6nia) de cinstire cu Tatăl”95; căci, după cum părtășia Tată 
lui cu Fiul reprezintă o mărturie autorizată de vrednicie96, tot 
astfel, Sfântul Duh împărtăşeşte cu Tatăl şi cu Fiul părtâșia de 
fiinţă?7, părtășia în toate98, o unire (koin6nia) nedespărţită, 
proprie, firească şi neimpărţită?”. Această părtăşie semnifică 
deci o intimitate proprie Sfântului Duh cu Tatăl şi cu Fiul100. 
Numele care se raportează la Tatăl şi la Fiul sunt comune 
(koina) Duhului, în virtutea participării Sale la aceeași fire cu 
Tatăl şi cu Fiull0l. Această intimitate implică o unitate pro- 
fundă şi îndepărtată de firea creată!02. Duhul Sfânt este deci 
unit cu Hristos prin fire. Slava pe care o aduce lui Hristos Duhul 


93. „Duhul Sfânt, spune Sfântul Irineu, darul pe care, prin Fiul, Tatâl Îl face 
oamenilor, desâvârşeșşte tot ceea ce posedă. Omul, absorbit de puterea Duhului, 
nu va mai fi trupesc, ci duhovnicesc, mulţumită impârtâșirii Duhului... Omul viu 
este alcătuit din trup şi din Duhul: viu mulțumită participării Duhului, om prin sub- 
stanţa trupului...” (Adv. Haer. V,9,1; SC 153, p.109). Cartea a V-a ar trebui ana- 
lizată şi citată în întregime. Cf. J.Lebreton, op. cit., t. 2, p. 607 ş.u. A se vedea şi 
articolul „koin6Gnia” în Lampe, op. cit., fasc. III, chiar dacă „koinōnia Sfântului 
Duh” nu este studiată în mod adecvat. 

94. Lettre à Serapion, |, 23, 24, 27, 30 şi III, 6; SC 15, pp. 124, 126, 132, 
138, 139,171. 

95. PG 32,95B; SC 17 bis, p.295. 

96. 156A ; p.417. 

97. 121A; p.353. 

98. 172B; p.451. 

99. 184BC; p.473-75. 

100. 152A; p.409. 
101. 156G; p.419. 
102. 152AB; p.409. 

ţine de fire105, nu este de slujitor 104%. Fiind mai presus de 
creaţie, Duhul Sfânt participă la demnitatea împărăte ască!05. 
Astfel, superioritatea de fire a Sfântului Duh se arată prin fap- 
tul că poartă aceleași nume cu Tatăl și cu Fiul şi este părtaş 
la lucrările Acestora!096. 

Acesta este cel dintâi sens al împărtăşirii - koin6nia - 
Sfântului Duh, anume împărtășirea aceleiași firi cu Tatăl și cu 
Fiul, o comuniune firească, intimă, neimpărţită, mai presus de 
creaţie, împărătească. În ea se află unitatea dumnezeiască 107. 


b) În iconomia sfințirii credincioşilor 

Această „părtăşie a Sfântului Duh” cu Tatăl și cu Fiul este 
cunoscută de îngeri, puterile supracosmice, înţelegătoare şi 
curate, care sunt sfinţite prin harul Sfântului Duh 108. 

La rândul lor, îngerii îşi dobândesc propria desăvârșire 
prin „impărtășirea” (koin6nia) Sfântului Duh109. „Dacă suprimi 
cu mintea pe Duhul, s-au destrămat cetele îngerilor, ierarhiile 
arhanghelilor au dispărut. Pedeapsa, iadul înseamnă o veşni- 
că înstrăinare de Duhul”110. 

În ceea ce-i priveşte pe oameni, Sfântul Duh „Se comunică 
(metechomenon) doar celor vrednici, și acestora nu în aceeași 
măsură, ci împarte harul după credinţă (...) toate câte se împăr- 
tăşesc de Duhul se bucură de harul Său pe cât este cu putinţă 
firii lor, nu pe cât Acela poate să Se împărtășească (mete- 
chonta)”!!!. Duhul Sfânt „îi arată duhovniceşti, datorită comu- 


103. 152 B; p. 409. 

104. 152 CD; p. 411. 

105. 161C; p.431. 

106. 165D; p.441; cf. 177B; p.461 şi Ep. 189, PG 32, 684-696, Courtonne, 
II, p.132-141. 

107. 149C; p.407. 

108. 136A; p.377. 

109. 137B; p.383. 

110. 141CD; p. 389-91; trad. rom. PSB 12, cap. XVI, p. 53-56. Cf. Hom. in 
Psalm. 32,6, PG 29, 333B şi Hom. XV De fide, PG 31, 469. 

111. 108C-109A; p. 325-27; trad. rom. cit., cap. LX, p. 39; Ep. 233, PG 32, 865C. 

niunii cu EI“112. Prin El, are loc „restabilirea în paradis, ridi- 
carea în împărăţia cerurilor, redobândirea înfierii, îndrăzneala 
de a numi pe Dumnezeu Tatăl nostru, îimpârtășirea (koin6non) 
de harul lui Hristos, vieţuirea ca fii ai luminii, pârtâșia (mete- 
chein) la Slava veşnică”113. 

În sfârșit, în capitolul 26 din Tratatul Sfântului Vasile, capi- 
tol euharistic prin excelenţă, „Sfântul Duh este conceput ca 
totalitate care însumează părţile, în momentul împărţirii haris- 
melor” (Cf I Cor. 12,4-1 1), iar Sfântul Vasile descrie afecțiunea 
(sympatheia) mutuală a mădularelor, născută din împărtăşirea 
Ssuflării de viaţă (kata ten pneumatiken koin6nian)!14. Acelaşi 
Duh Sfânt va fi numit „loc“ (topos) al celor ce se sfinţesc, în 
care este adusă jertfa de laudă, adică Euharistia! 15. 

lată-ne la capătul cercetării Tratatului Sfântului Vasile despre 
Sfântul Duh. Doctrina euharistică se află implicit prezentă, dar nu 
dezvoltată îndeajuns. Noţiunea de „impărtășire a Sfântului Duh” 
ca participare la viaţa dumnezeiască prin lucrarea sfinţitoare a 
Sfântului Duh este totuşi suficient atestată pentru a putea să 
încercăm o apropiere terminologică şi teologică între Tratatul 
despre Sfântul Duh şi anaforaua bizantină atribuită Sfântului 
Vasile. Nu putem ajunge mai departe cu concluziile fără a forța 
textele... Dar ni se pare că nicăieri în altă parte în literatura litur- 
gică şi teologică bizantină, noţiunea de „impărtășire a Sfântului 
Duh” nu este atestată cu asemenea intensitate și coerenţă cum 
este în cele două documente asupra cărora ne-am aplecat! 16. 


112. 109B; p. 329; trad. rom. cit., cap. IX, p. 39. 

113. 132B; p. 371; trad. rom. cit., cap XV, p. 50-51. Cf. şi Hom. in Psalm., 
44,7, PG 29, 405. 

114. 181B; p. 471; trad. rom. cit., cap. XXVI, p. 76. Cf. şi Hom. II in jejuni- 
um, PG 31, 197 şi Hom. 65 De fide: „Aşa cum soarele se dăruiește fără a se 
micşora diferitelor trupuri în pârtăşie, tot aşa Duhul, îimpărtâșind tuturor harul 
Sâu, nu este nici micşorat, nici împârţit”, PG 31, 469B. 

115. 184AD; p. 473-75; trad. rom. cit., cap. XXVI, p. 76,77. 

116. Originalitatea incontestabilă a pnevmatologiei Sfântului Vasile con- 
trastează, aşa cum a remarcat Dom Capelle, cu fidelitatea imprumuturilor sale 

D 
ECLEZIOLOGIA MIJLOCIRII 


Structura intercesiunii 117 


Amprenta personală a redactorului, grija sa pastorală se 
manifestă cel mai deplin în Intercesiune; o întreagă ecleziolo- 
gie se desprinde din această ultimă parte a anaforalei, eclezio- 
logie întemeiată în mod extrem de echilibrat pe anaforaua cu 
structură treimică şi decurgând în chipul cel mai direct şi 
intim din epicleza şi pnevmatologia Sfântului Vasile. 

Anaforaua vasiliană alexandrină este deosebit de succintă 
în rugăciunea de mijlocire. Epicleza este urmată de o rugăciu- 
ne, astfel încât comuniunea (participandi, Lanne, p. 20) să 
aibă loc în vederea sfințirii sufletului şi trupului, „pentru ca 
astfel să fim un singur trup şi un singur duh şi să fim părtaşi 
împreună cu toţi sfinţii care din veac au bineplăcut Ţie”118. 
Urmează mijlocirea pentru sfânta Biserică, una, sobornicească 
şi apostolească, pentru ca Dumnezeu să „o împace pe dânsa”. 
Apoi, preotul se roagă pentru episcop şi pentru coliturghisi- 
tori, ca „drept să înveţe cuvântul adevărului Tău şi să pască 
turma în pace”. Pomeneşte apoi tot cinul preoţesc, pe cei ce 
petrec în feciorie, pe cei care viețuiesc în acele locuri, se roagă 


hristologice de la Sfântul Atanasie (op. cit., p. 55-56). La rândul sâu, influența 
Sfântului Vasile se poate observa la Didim, ale cârui imprumuturi literare, de la De 
Trinitate la De Spiritu Sancto vasilian, sunt binecunoscute: „Sfântul Duh împâr- 
tâşeşte (koinGnia) cu Tatăl şi cu Fiul, o dumnezeire, o slavă, o domnie”, PG 39, 
349A. „Cei care se împârtâşesc de Sfântul Duh (koinonountes), adică cei care 
sunt vrednici să fie sfinţiţi şi indreptaţi şi luminaţi de EI, sunt numiţi „pârtaşii” 
(metochoi) ai Duhului Sfânt (Evr. 6,4)...”, PG 39, 525; cf. 529A, 549, 552, 569, 
688, 744. De asemenea, paralelisme certe se regâsesc in a XVl-a Catehezâ mis- 
tagogică a lui Teodor de Mopsuestia. 

117. Studiile fundamentale ale lui Dom Engberding privind intercesiunile 
bizantine nu ne-au fost decât parţial accesibile şi merită o atenţie deosebită. 

118. Doresse şi Lanne, p. 21-23. 

pentru vremuri bine întocmite şi roade îmbelşugate, pentru cei 
ce aduc daruri. Întreagă Biserica pământească este astfel pome- 
nită. Apoi, preotul pomenește Biserica cerească, diferitele cinuri 
ale sfinţilor şi „mai ales pe mărita Stăpâna noastră, de Dum- 
nezeu Născătoarea și pururea Fecioara Maria”. Urmează pome- 
nirea celor mai dinainte adormiţi. Anaforaua din VA se încheie cu 
o rugăciune pentru Împărăţia cerurilor, în pacea dumnezeiască 
prin Hristos și Sfântul Duh, cu o interesantă expresie trinitară cu 
iz arhaic, caracteristică anaforalelor egiptene, care aminteşte de 
formula trinitară de încheiere din Tradiţia Apostolică a lui Ipolit 
al Romei: „Tatăl întru Fiul, Fiul întru Tatăl (loan 10, 38) cu Sfântul 
Duh într-una sfântă şi sobomicească Biserică”119. 

La sfârşit, urmează rugăciunea care introduce „Tatăl 
nostru“. Ecleziologia este cea primară, fără nici o aluzie la tul- 
burările Bisericii, la persecuțiile și încercările care o vor zgu- 
dui în timpul conflictelor ariene din secolul al IV-lea. 

Structura rugăciunii de intercesiune din VB nu corespunde 
în întregime celei din VA, căci sfinţii şi cei adormiţi sunt pome- 
niţi înaintea celor vii, şi nu după aceştia, ca în VA. În VB, Bise- 
rica cerească precede pe cea a celor vii. Ordinea este mai sis- 
tematică. Enumerarea sfinţilor o reia aproape la fel pe cea din 
VA120. Enumerarea celor adormiţi este mai colorată. Rugăciu- 


119. Cf. fragmentele sahidice din Grand Euchologe du Monastere Blanc: 
anaforă necunoscută apropiată de liturghia greco-siriană a Sfântului lacob, sfârşit 
al anaforalei Sfântului Matei, fragmente de la Cairo şi de la Biblioteca Naţională 
din Paris. Ed. Dom E. Lanne, în Patrologia Orientalis, t. XXVIII, fasc. Il, Paris, 
1958, pp. 344-45, 309, 367, 386. Această formulă a fost înlocuită la martorii 
ulteriori prin formula care slâveşte Numele lui Dumnezeu inspirată din cea a 
Liturghiei bizantine. Un interesant pasaj al lui Tertulian poate fi apropiat de 
această formulă: „Întrucât (în botez) mârturia credinţei ca garanţie a mântuirii are 
drept chezaşi cele Trei Persoane, in mod necesar, este adăugată menţiunea 
Bisericii. Căci acolo unde sunt cei Trei, Tatâl, Fiul şi Sfântul Duh, acolo este şi 
Biserica, care este Trupul celor Trei (quoniam ubi tres, id est Pater et Filius et 
Spiritus Sanctus, ibi Ecclesia quae trium corpus est)”, De bapt., VI, 1-2; SC 17, p. 75. 

120. Sâ menţionăm totuşi distincţia din VB între propateres (strămoşi) şi 
pateres (părinţi), pe care VA o ignora şi care dovedeşte o conştientizare aprofun- 

nea pentru Biserica pământească este însă cea care-i îngăduie 
redactorului capadocian să integreze toate nevoile, toate trep- 
tele, vârstele şi situaţiile concrete în marea rugăciune pentru 
unitate și comuniune, cimentată de legăturile de iubire ale 
Sfântului Duh. Nu este locul aici să reproducem această bogată 
descriere a Bisericii din rugăciunea bizantină de intercesiune 
şi, de altfel, ea este destul de cunoscută. În comparaţie cu VA, 
este foarte elaborată, dar ar fi greu de spus dacă este vorba 
de amprenta originală a inspiraţiei personale a Sfântului Vasile 
însuşi. Alte anaforale conţin şi ele intercesiuni tot atât de 
amănunțite și nu ne stă în putinţă să întreprindem un studiu 
comparat al intercesiunilor euharistice din Biserica primară. 
Inversarea ordinii cererilor din VB (sfinţi, adormiţi, vii) nu-i 
este nici ea caracteristică, dar demonstrează totuşi o sistema- 
tizare crescândă în plan ecleziologic. 

Anumite trăsături comune redactării vasiliene bizantine a 
intercesiunii şi scrierilor Sfântului Vasile merită semnalate în 
cadrul acestui studiu, fără pretenţia de a epuiza un subiect 
foarte vast: împăcarea şi unitatea Bisericii prin puterea Sfân- 
tului Duh; preoţia sacramentală şi cea împărătească; cinuri 
monahale şi asceţi; dimensiunile cosmice şi universale ale 
intercesiunii. 

Ne vom mărgini acum la obiectul primordial şi central al 
intercesiunii, care decurge în mod organic din epicleză, şi 
anume, unitatea Bisericii în Sfântul Duh. 


Unitatea Bisericii în Sfântul Duh 


După cum remarca IPS Mitropolit Nicolae Corneanu, „în 
afară de Sfântul Atanasie, nimeni n-a resimţit mai dureros dra- 
ma Bisericii şi nici n-a luptat mai cu curaj pentru a o înde- 


dată a sensului Vechiului Legâmânt şi al pedagogiei sale, care se potriveşte foarte 
bine cu teologia biblică a Sfântului Vasile. 

părta, ca Sfântul Vasile, neobositul păstor al Cezareii Capado- 
ciei, în timpul celei de a 8-a decade a secolului al IV-lea“121. 
În nenumărate rânduri, atât în Tratatul despre Sfântul Duh, 
cât şi în Scrisorile sale, Sfântul Vasile a descris pe larg neca- 
zurile Bisericii şi şi-a dat frâu liber durerii. După înfrângerea 
arianismului în faza sa hristologică, acesta avea să reinvie cu 
mai multă violenţă ca oricând în negarea dumnezeirii Sfân- 
tului Duh. Cel care este legătura de dragoste şi de comuniune 
între Biserici, Cel care este înainte de toate chezașul împăcării 
omenirii cu Tatăl, tocmai Acela, Duhul unităţii, devine prilej al 
discordiei şi obiect al ereziei. Ultimul capitol din Tratatul de- 
spre Sfântul Duh este cel în care arhiepiscopul Cezareii descrie 
în chipul cel mai impresionant încercările prin care trec Bise- 
ricile răsăritene. El aseamănă situaţia prezentă cu o bătălie 
navală, pe o mare furtunoasă122: „Această agitaţie a Bisericilor 
nu este mai rea decât orice furtună pe mare? (...) Biserici în- 
tregi au pierit lovindu-se de momelile ereticilor ca de nişte 
stânci (...) Iubirea s-a răcit peste tot şi buna înţelegere a dis- 
părut, iar armoniei i se ignoră chiar numele (...) Un întuneric 
apăsător şi sumbru s-a aşternut peste Biserici”123. 
Episcopilor din Apus le scrie astfel: „Biserica este strâm- 
torată, prea cinstiţi fraţi, şi în urma loviturilor neîncetate ale 
vrăjmașilor stă să se scufunde ca o corabie izbită şi dintr-o 


121. „Les efforts de Saint Basile pour l'unité de l'Église”, documente ale 
Grupului de Studii Patristice al Comisiei Credinţă şi Constituţie, oct. 1963, p. 1, 
în Verbum Caro 90 (1969), p. 43-67 (aici p. 43). 

122. Sfăntul Vasile compară frecvent starea Bisericii cu cea a mării, fur- 
tunoasă sau potolită: „Dacă marea este frumoasă şi merită laudele dumnezeieşti, 
spune el in a IV-a Omilie la Hexaimeron, în care descrie crearea apelor şi a usca- 
tului, cu atât este mai frumoasă această adunare, in care tumultul glasurilor 
amestecate, asemănător celui al valului care se sparge la mal, se inalţă în 
mijlocul rugăciunilor pe care le aducem lui Dumnezeu” (PG 29,93C). 

123. Cap. 30, PG 32, 212A-217C; trad. fr. cit., p.521-31; trad. rom. cit., 
p.90-92. 

parte şi din alta de valurile potrivnice ale mării înfuriate, afară 
poate dacă bunătatea lui Dumnezeu nu ne va cerceta. După 
cum, dar, pacea şi unirea din Biserica voastră le socotim ca și 
cum ar fi şi ale noastre, tot așa vă rugăm să arătați şi voi 
înțelegere faţă de dezbinările de la noi şi să nu vă depărtaţi de 
noi pe motivul distanţării geografice dintre noi, ci, dimpotrivă, 
întrucât suntem uniţi prin legâtura Duhului, să ne primiţi în 
armonia (symph6nian) unui singur trup”124. 

lar lui Petru al Alexandriei: „În schimb, adevărata dragoste 
e un dar al Duhului Sfânt, care unește laolaltă până și cele de- 
părtate spaţial”!25. 

După ce, în capitolul 16 al Tratatului despre Sfântul Duh, 
a arătat cum păstrează Sfântul Duh, prin împărtășirea Sa, ce- 
tele îngerilor şi ierarhiile arhanghelilor în fiinţă şi în armo- 
nie!26, Sfântul Vasile trece pe scurt la organizarea Bisericii: 
„Nu se săvârşeşte (aceasta) în mod evident şi incontestabil 
prin Duhul? Pentru că Acesta, zice Scriptura (I Cor. 12, 28), a 
dat Bisericii în primul rând apostoli, în al doilea rând profeţi, 
în al treilea rând pe cei cu darul minunilor, apoi pe cei cu 
darul tămăduirilor, al cârmuitorilor, binefăcătorilor şi cu darul 
vorbirii în limbi. Această ordine a fost stabilită după darurile 
Duhului” 127. 

lar în capitolul 26, pe care deja l-am menţionat în legătură 
cu indiciile pnevmatologiei euharistice, Sfântul Vasile reia 
acest pasaj din Sfântul Pavel cu privire la mădularele Trupului 
lui Hristos: „Toate membrele alcătuiesc împreună Trupul lui 
Hristos, în unitatea Duhului, şi își trimit reciproc folosul din 
harisme. Pentru că Dumnezeu a pus mădularele în trup, pe fie- 


124. Ep. 90, PG 32, 473; Courtonne, |, p.195; trad. rom. PSB 12, p. 263; 
cf. şi Ep. 242, Către apuseni, PG 32, 900 şi Hom. de judicio, PG 31, 653ş.u. 

125. Ep. 133, PG 32,569B; Courtonne, II, p. 47; trad. rom. cit., p. 317. 

126. PG 32, 137B; trad. fr. cit., p. 383; trad. rom. cit., p.53. 

127. Ibid., 141A; trad. fr. cit., p. 387; trad. rom. cit., p.55. 

care dintre ele cum a voit. Membrele se îngrijesc de binele 
comun, dat fiind că între ele există simpatie (sympatheia), în 
virtutea unităţii lor spirituale (pneumatik€ koin6nia). De aceea, 
dacă suferă un mădular, suferă toate mădularele, iar dacă 
este slăvit un mădular, se bucură toate mădularele. Şi după 
cum părţile se unesc într-un tot, la fel şi noi ca persoane sun- 
tem uniţi în Duhul, pentru că noi toţi, ca un singur trup, am 
fost botezați într-un singur Duh”128. 

Episcopului Sofronie îi scrie: „Cel dintâi rod al Duhului 
este dragostea (...) Şi ce ar putea fi mai preţios pentru noi în 
starea actuală a lucrurilor când, din pricina înmulţirii nedrep- 
tăţilor dragostea multora s-a răcit? Nimic nu-i atât de rar azi 
ca înţelegerea creştinească dintre fraţi, ca un cuvânt paşnic 
ori ca o comuniune spirituală (pneumatike€ koin6nia)”129. 

Biserica este concepută de Sfântul Vasile ca o fraternitate 
(adelphotes) şi o comunitate de iubire, condusă şi inspirată 
de Duhul Sfânt: „Prin bogăţia harului pe care Duhul Sfânt ni l-a 
dat (...) înfloreau Bisericile lui Dumnezeu fiindcă erau înră- 
dăcinate în credinţă, în unire şi în dragoste ca nişte mădulare 
diferite care se potrivesc atât de desăvârşit laolaltă încât parcă 
formează un singur trup”150. 

Legătura dintre Biserică și creaţie nu este exterioară, nici 
inspirată de simple imagini ale retoricii: „Dumnezeu a legat 
lumea strâns la un loc, prin legăturile unei prietenii (philias) 
de nezdruncinat, într-o asemenea comuniune și armonie (koi- 
n6nian Kai harmônian), încât fiinţele cele mai îndepărtate unele 
de altele, din punctul de vedere al locului pe care-l ocupă, par 
unite prin aceeaşi simpatie”151. Sunt legăturile străvechii iu- 


128. PG 32,181AB; trad. fr. cit., p. 469-71; trad. rom. cit., p.76. 

129. Ep. 172, PG 32,645; Courtonne, II, p. 107; trad. rom. cit., p. 363. Cf. 
şi Ep. 65, PG 32, 421; Courtonne, |, p. 155. 

130. Ep. 164, PG 32, 636; Courtonne, II, p.97-98; trad. rom. cit. p.356. 

151. Hom. IHI sur l'Hexaemeron, PG 29, 33A; SC 26, p.148. 

biri creştine, pe care Sfântul Vasile îndeamnă să o reînnoim, 
pentru a aduce pacea în Biserică: „Căci dacă mădularele tru- 
pului nu pot trăi despărțite, nici creştinii nu pot”152. 

„Unitatea, spune IPS Mitropolit Nicolae al Banatului, co- 
mentând gândirea Sfântului Vasile, unitatea, care este o lege 
a naturii şi a voii libere.... trebuie să aibă drept model unitatea 
Bisericii primare care, la rândul său, se conforma unităţii 
creaţiei”155. Același Duh al lui Dumnezeu este Cel care con- 
feră lumii şi oamenilor armonie și coeziune și care constituie 
însuşi sufletul sau respiraţia Bisericii lui Hristos. Organizarea 
Bisericii este deci lucrarea Duhului lui Hristos și este rodul 
prezenţei Sale în Biserică începând din ziua Cincizecimii 154%. 

Este timpul să întrerupem această descriere a ecleziolo- 
giei Sfântului Vasile pentru a reţine aici doar raportul său intim 
şi organic cu teologia sa despre Sfântul Duh. Anaforaua bizan- 
tină a Sfântului Vasile reflectă aceeaşi grijă pastorală, aceeaşi 
preocupare pentru buna înţelegere şi pacea în Biserică. Uni- 
tatea însăși a Bisericii, „impărtăşirea” credincioșilor întru același 
Duh Sfânt, prin împărtășirea din aceeași pâine şi din același 
potir, pline de Duh Sfânt, își au originea în mod primordial în 
epicleza sfințirii euharistice. 

„lar pe noi toţi, spune anaforaua bizantină a Sfântului 
Vasile, care ne împărtășim dintr-o pâine şi dintr-un potir, să ne 
unești unul cu altul prin împărtășirea Aceluiași Sfânt Duh (...) 
ca să aflăm milă şi har împreună cu toţi sfinţii care din veac 
au bineplăcut Ţie (...) Pomeneşte, Doamne, Sfânta Ta sobor- 
nicească şi apostolească Biserică cea de la o margine până la 


132. Ep. 203, PG 32, 741; Courtonne, II, p.170; cf. şi Ep. 70 şi 128, PG 32, 
433B şi 557 A; Courtonne |, p.164 şi Il, p. 139. 

133. Op. cit., p.20. 

134. Cf. |. Karmiris, L'ecclesiologie de Basile le Grand, Atena, 1958, p. 8-12 
(în greceşte); D. M. Nothomb, „Charité et unite“, in Proche-Orient Chrétien IV 
(1954), p. 309-321 şi V, p. 3-13. 

cealaltă a lumii, pe care ai câştigat-o cu scump sângele Hris- 
tosului Tău, şi o împacă pe dânsa [...), pe cei risipiţi îi adună, 
pe cei rătăciţi îi întoarce şi-i uneşte cu sfânta Ta soborni- 
cească şi apostolească Biserică (...) Fă să înceteze dezbinarea 
Bisericilor, potolește întărâtările păgânilor (...) cu puterea Sfân- 
tului Tău Duh, pacea Ta şi dragostea Ta dăruieşte-ne-o nouă, 
Doamne, Dumnezeul nostru (...) şi ne dă nouă cu o gură şi o 
inimă a slăvi şi a cânta prea cinstitul şi de mare cuviinţă nu- 
mele Tău, al Tatălui și al Fiului şi al Sfântului Duh...” 

Aceste extrase din rugăciunea de mijlocire din ana- 
foraua bizantină a Sfântului Vasile alcătuiesc un fel de refren, 
o rugăciune de implorare adresată Tatălui, o neîncetată epi- 
cleză de unitate a Bisericii lui Hristos, prin puterea şi împăr- 
tăşirea Sfântului Duh. Anaforaua se încheie cu slăvirea Prea- 
sfintei Treimi de către Biserică, fiind pecetluită cu Amin-ul 
comunităţii, şi se împlineşte în comuniunea euharistică. 

Aceasta este dimensiunea euharistică a operei teologice 
şi pastorale a Sfântului Vasile. Fără ea, nu este cu putinţă nici 
să-i interpretăm gândirea, nici să recunoaştem geniul propriu 
al marelui capadocian, nici să regăsim izvorul profund al inspi- 
raţiei sale teologice, taina euharistică, în care Biserica aduce 
slavă Preasfintei Treimi, Tatălui, intru Fiul, prin şi împreună cu 
Sfântul Duh. 


X 


PREZENȚĂ REALĂ 
ŞI COMUNIUNE EUHARISTICĂ 


ÎN TEOLOGIA CLASICĂ 


Obiectul acestui studiu este de a încerca să precizeze 
relaţia teologică existentă între cele două momente culmi- 
nante ale tainei euharistice: pe de o parte, sfinţirea şi preface- 
rea pâinii şi a vinului în Trupul şi Sângele Domnului nostru 
lisus Hristos şi, pe de alta, împărtăşirea adunării euharistice 
cu Domnul proslăvit, prezent în chip tainic în puterea Sfân- 
tului Duh. Teologia clasică, atât cea răsăriteană cât şi cea apu- 
seană, a scos în evidenţă cu precădere prefacerea elemente- 
lor euharistice în Trupul şi Sângele Domnului. Disputa dintre 
Apus şi Răsărit s-a situat, până la sfârșitul perioadei „presi- 
nodale”, mai mult în jurul momentului prefacerii darurilor, 
anume dacă în timpul cuvintelor de instituire ori în timpul epi- 
clezei, decât al obiectului însuşi al acestei prefaceri. Mai mult, 
faţă de teologia latină a „transsubstanţierii”, teologia orto- 
doxă, cu tot accentul pus pe rolul hotărâtor al Sfântului Duh 
în epicleză, părea a se retrage într-o atitudine de tăcere în faţa 
tainei negrăite a prefacerii - metabole - euharistice, ascunzând 
astfel o incapacitate pretins „arhaizantă” de speculație teologică 
în faţa uneia din cele mai actuale taine ale credinţei noastre. 

Astfel, unul din cercetătorii şcolii teologice ortodoxe, Frank 
Gavin, scrie în legătură cu aceasta: „Acest agnosticism reve- 
renţial (cu privire la modul prefacerii euharistice, n. B.B.) este 
caracteristica autorilor în general, începând cu Sfântul loan 

Damaschinul, care spune că modul prefacerii nu poate fi cer- 
cetat (Expunere a credinței ortodoxe, IV, 13), până la teologii 
ortodocşi care, în zilele noastre, preiau această părere”l. 

Problematica manualelor de teologie dogmatică, atât ru- 
seşti cât şi greceşti, se situează intotdeauna în jurul tainei 
Euharistiei ca taină a prezenţei reale a lui lisus Hristos ca jertfă 
de ispăşire adusă lui Dumnezeu pentru cei vii şi pentru cei 
morţi, ca o continuare şi o actualizare a jertfei de pe GolgotaZ. 

În acest sens, teologia dogmatică tradiţională pune între- 
bări precise istoriei cultului creştin şi interpretează textele 
liturghiilor vechi şi scrierile Sfinţilor Părinţi din perspectiva 
foarte limitată şi precisă a acestor întrebări: 1) prezenţa reală 
a lui Hristos în darurile de pâine şi vin sfinţite; 2) aspectul de 
jertfă al Euharistiei; 3) însuşirea roadelor acestei jertfe prin 
împărtășanie; 4) instituirea Euharistiei de către Hristos la Cina 
cea de Taină; 5) rolul Sfântului Duh în sfinţirea darurilor. 

De câţiva ani, teologia Euharistiei beneficiază de conver- 
genţa acestor diferite „reinnoiri” care au marcat cercetarea 
teologică în diferite domenii, precum cel al Bibliei, al litur- 
ghiei, al Sfinţilor Părinţi, al spiritualităţii. Îndeosebi taina pro- 
prie Sfântului Duh este redescoperită în raportul său specific 
şi multiform cu Euharistia. Printre cei mai recenți autori care 
au atras atenţia asupra acestui raport, să-i cităm pe teologii 
catolici dom Th. Strotmann5, P. Lebeaut, J.M.R. Tillard5, prin- 


1. F. Gavin, Some Aspects of Contemporary Greek Thought, Londra, 1923, 
p. 330. În sprijinul acestei afirmaţii, F. Gavin se referă la dogmatiştii greci, 
începând cu Andrutsos, Mesolora şi mai ales Dyovuniotes, subliniind însă câ nu 
este nici o deosebire între doctrina ortodoxă și doctrina romano-catolică a 
transsubstanțţierii, ci doar una de „temperament“ (p. 336). 

2. Op. cit., p. 347. 

3. „Pneumatologie et liturgie”, în Vatican II: La Liturgie après Vatican II, 
Paris, 1967, p. 289-314. 

4. Le vin nouveau du Royaume, Paris-Bruges, 1966. 

5. L'Eucharistie, Pâque de l'Église, Paris, 1964; „L'Eucharistie et le Saint 
Esprit”, în Nouvelle Revue Theologique. 90 (1968), p. 363-387. 

tre teologii protestanți, pe Max Thurian6 şi J.-J. von Allmen?7, 
iar printre teologii ortodocşi recenți, pe N. Nissiotis8, P. 
L'Huillier9, P. Evdokimovl10, O. Clement!! etc. 

Să precizăm de la bun început că problema relaţiei dintre 
Sfântul Duh şi Euharistie depăşeşte cu mult cadrul, pe care am 
şi depășit, dealtfel, al epiclezei. Această rugăciune a fost gre- 
şit înţeleasă de anumiţi interpreţi ai tradiţiei ortodoxe drept 
„momentul precis” al prefacerii sfintelor daruri și, prin urma- 
re, drept cel de al doilea termen al unei alternative între cuvin- 
tele de instituire sau epicleză ca formule sfinţitoare. Încă din 
anii '30, Pr. Serghei Bulgakov se străduise să regândească 
întreaga teologie a Euharistiei: „În timpul primului mileniu, 
scria el, în istoria Bisericii creștine, în toiul disputei hristologi- 
ce, nu se pusese problema dogmei euharistice, iar Biserica îşi 
mărturisea credinţa în mod spontan şi viu, fără explicaţii sau 
definiţii (...) Strădaniile de a exprima dogma euharistică şi a-i 
da o justificare teologică apar, ca de obicei în istoria dogme- 
lor, atunci când îşi fac apariţia ereziile (...) în Biserica apusea- 
nă. Răsăritul, care suportase întreaga povară a disputelor hris- 
tologice, rămânea pasiv în problema Euharistiei și era mai 
curând în defensivă împotriva ereziei; până acum nu şi-a spus 
cuvântul care trebuie, totuşi, spus”12. 

Sprijinindu-se pe mărturiile Sfinţilor Părinţi, Pr. Bulgakov 
expunea prefacerea euharistică în lumina transsubstanţierii 
naturale, care domneşte peste întreaga creaţie, adică legea 


6. L'Eucharistie, Neuchâtel şi Paris, 1959. 

7. Essai Sur le Repas du Seigneur, Neuchâtel, 1966. 

8. „Pneumatologie orthodoxe”, în Le Saint Esprit, Geneva, 19653, p. 85-106. 
9. „Theologie de l'epiclese“, în Verbum Caro 56 (1969), p. 307-320. 

10. La Prière de l'Eglise d'Orient, Paris-Tournai, 1966. 

11. „Brève introduction à la liturgie byzantine”, în Etudes Theologiques et 
Religieuses, 37 (1962), p. 49-63; şi diverse articole în revista ortodoxă franceză 
Contacts. 

12. „Dogma euharisticâ” (în rusă), în Pout, 1930, nr. 20, p. 7. 

asimilării fireşti a unui corp de către altul prin hrană. Trans- 
substanţierii fireşti, Pr. Bulgakov îi opunea însă transsubstan- 
ţierea „suprafirească”, în care pâinea şi vinul, care pot intra în 
alcătuirea trupului omenesc, pot aparţine Trupului însuşi al lui 
Hristos. Pâinea şi vinul se preschimbă într-o realitate care nu 
este din lumea aceasta. Miracolul nu mai este fizic, ci metafi- 
zic, căci privește de acum Pâinea cea cerească, pâine care nu 
este din lumea aceasta. Pr. Serghei Bulgakov sublinia cu tărie 
că doctrina însăşi a prezenţei reale trebuie înţeleasă în per- 
spectiva împărtăşirii euharistice, şi nu în cea a ritului apusean 
de adorare a ostiei. „Desigur, adăuga el, ne închinăm sfintelor 
daruri în taina împărtăşaniei, căci Hristos este prezent în ele şi 
Se dăruieşte celor care sunt părtaşi, dar nu-L putem atinge pe 
Hristos şi nu căutăm să-L „reţinem” în împărtăşania noastră” 15. 

În epoca noastră, în care doctrina prezenţei reale a lui 
Hristos în Euharistie este redusă la o semnificaţie simbolică 
sau, în perspectiva unei juxtapuneri a „prezenţei” lui Hristos 
în daruri şi a „roadelor duhovniceşti” ale împărtăşaniei, ni se 
pare important: 1) să reamintim unitatea teologică a sfințirii şi 
a împărtăşirii euharistice, aceste două aspecte ale tainei euha- 
ristice, de nedespărţit; în această perspectivă de unitate tre- 
buie situată realitatea prezenţei euharistice a Domnului. 2) să 
reamintim că orice prezenţă sacramentală şi eclezială a lui 
Hristos este o prezenţă treimică şi că orice comuniune cu 
Hristos este o comuniune de intimitate filială cu Tatăl, în 
Sfântul Duh. Revelația hristologică se desfăşoară în dogmă şi 
în experienţa treimică, la toate nivelurile şi în toate modurile 
„prezenţei“ Domnului în lume. Euharistia nu constituie deci o 
excepţie, ci, dimpotrivă, manifestă în cel mai înalt grad reali- 
tatea vieţii treimice în Biserică. 3) să arătăm, în sfârșit, că 
taina Euharistiei este actualizarea în Biserică a „întâlnirii“ din- 


13. Ibid. nr. 21, p. 18. 

tre Dumnezeul treimic şi comunitatea umană renăscută prin 
credinţă în botez. Taina însăși a Euharistiei este o taină de re- 
ciprocitate, de fidelitate reciprocă, de prezenţă şi de comuni- 
une reciprocă între Dumnezeu şi om, în acest admirabil 
schimb care se inaugurează la Întrupare, se înfăptuieşte în 
Înălţare şi se perpetuează în unirea euharistică. „Dumnezeu 
S-a făcut om, spun Părinţii Bisericii, pentru ca omul să devină 
Dumnezeu”14. Prezenţa reală a lui Hristos în Euharistie ne 
introduce într-o nu mai puţin reală prezenţă întru Hristos şi 
dumnezeiasca Treime. Atunci când Hristos este prezent la 
Cina euharistică, această Masă primitoare se lărgeşte şi ne 
transportă în inima ospitalităţii lui Dumnezeu, în cercul de 
iubire și de viaţă al Sfintei Treimi, unde, la rândul său, omul 
este poftit, chemat, unde pătrunde, cu teamă şi iubire, în inti- 
mitatea însăşi a Tatălui. 

Cele trei teme de care aminteam determină cele trei părţi 
ale acestei expuneri. 


A 
SFINȚIRE ŞI COMUNIUNE 


Un studiu cuprinzător al originilor şi teologiei tainelor ne 
arată că Euharistia nu mai poate fi izolată de contextul sacra- 
mental liturgic de ansamblu şi că există în special profunde 
analogii şi paralelisme între Euharistie şi celelalte „lucrări 
sfinţitoare”15 ale Bisericii, ca de pildă sfinţirea apei, a untde- 


14. Sf. Atanasie, Despre intruparea Cuvântului, 54, PG 25, 192. 

15. Acest termen ambiguu de „lucrare sfinţitoare” este ales cu bună ştiinţă, 
pentru a nu limita studierea unei evoluţii vii prin alegerea unei distincţii dogma- 
tice ulterioare între „sacramente“ şi „sacramentale“”; a se vedea în acest sens N. 
Afanasiev, „Sacramente şi sacramentale”, (în rusă), în La Pensée Orthodoxe, 8, 
Paris, 1951, şi B. Bobrinskoy, „Les sacramentaux dans l'Église Orthodoxe”, in Le 
Messager Orthodoxe, Paris, 1964, nr. 27-28, p. 50-56. 

lemnului etc. Aş dori să propun chiar rânduiala baptismală a 
binecuvântării apei ca punct de plecare pentru aceste reflexii 
asupra sfințirii şi comuniunii. 

Rânduiala binecuvântării apei datează din timpuri stră- 
vechi. Tertulian este primul martor, în Apus, al acestei rându- 
ieli, căreia el pare a-i acorda o deosebită importanţă, conside- 
rând-o ca esenţială pentru botez şi punând-o în legătură cu 
episodul ioaneic al scăldătoarei de la Vitezda în care cobora 
un înger al Domnului şi tulbura apa, pentru a-i transmite ast- 
fel puterea vindecătoare 16. 

Această concepţie a unei puteri lucrătoare comunicate 
apei se regăseşte şi în tradiţia siriană, în legătură cu loan 3, 5, 
indeosebi la Sfântul Efrem Sirul. Apa este literalmente fecun- 
dată de Duhul, primeşte de la EI virtutea de a da naştere celor 
care I se aseamănă, adică celor duhovniceşti: Duhul Sfânt 
face să rodească apa botezului aşa cum făcuse roditoare şi 
apele primordiale la Facere: „Duhul Sfânt, Care la început, Se 
purta deasupra lor, le-a înzestrat cu puterea de a da naştere 
celor duhovniceşti și de a zămisli în slavă fii Tatălui”. „Porum- 
belul clocindu-și ouăle, trezește viaţa cu căldura sa; Duhul 
Sfânt prefigura taina botezului nostru, arătând că prin venirea 
aceluiaşi Duh dumnezeiesc, apele binecuvântate cu darul 
vieţii vor da naştere unor fii ai lui Dumnezeu”17. 

„Duhul Sfânt - se cântă şi astăzi în Biserica siriană, de săr- 
bătoarea Epifaniei, după pilda Sfântului Efrem - S-a pogorât 
din cele de sus pentru a zămisli şi a da viaţă apelor. În botezul 
lui loan, S-a odihnit peste unul singur, acum însă S-a pogorât 
şi odihneşte peste toţi cei care s-au născut din nou din apă” 18. 


16. De baptismo V, 5-6. O. Cullmann a arătat câ acest episod de la loan 5,1- 
19 trebuie situat în perspectiva cultică şi sacramentală a celui de-al patrulea 
Evanghelist; cf. Les sacrements dans l'Évangile johannique, Paris, 1951, p. 55-57. 

17. Interpretationes in Genesim, Opp. Syr., l, p. 117-118. 

18. Fangith (Breviar festiv al Bisericii siriene din Antiohia), vol. III, Mossoul, 
1875, p. 30,35, 275. 

Această concepţie despre o eficacitate proprie împărtăşită 
elementelor create, a unei puteri pe care acestea o înglobează, 
o vehiculează și o transmit este foarte caracteristică simbolis- 
mului biblic, în care întreaga creaţie este implicată în sfinţirea şi 
mântuirea omului. Pr. J. Danielou a arătat importanţa rânduielii 
sfințirii apei în simbolismul iniţierii baptismale!9. Sfântul Chiril al 
lerusalimului, Sfântul Ambrozie al Milanului, Teodor din Mopsu- 
estia, Constituţiile Apostolice consideră, după cât se pare, că efi- 
cacitatea afundării baptismale depinde de sfinţirea apei20. 

Una dintre temele esenţiale ale rugăciunilor de sfințire a 
apei este cea potrivit căreia aceste ape au fost sfinţite de către 
Hristos când a coborât în lordan şi astfel au devenit recepta- 
colul revărsării Sfântului Duh. Astfel, în Evhologiul lui Sera- 
pion (secolul al IV-lea) se spune: „Așa cum, coborând în apele 
lordanului, le-a sfinţit, tot astfel și acum, pogorându-Se în 
acestea, le face sfinte şi duhovniceşti”21. 

Acest aspect mi se pare extrem de important pentru înţe- 
legerea teologică a binecuvântării baptismale a apelor; această 
binecuvântare se face în legătură cu botezul lui Hristos în 
lordan, dar şi acest botez este, el însuşi, o anticipare simbolică 
a tainei Mântuirii: moarte, îngropare, înviere și proslăvire de 
către Tatăl, în Duhul Sfânt. Rugăciunile de binecuvântare a apei 
subliniază că materia apei a fost regenerată o dată pentru tot- 
deauna la botezul lui lisus ca o anticipare a triduum-ului pascal, 
în care materia a fost izbăvită de tirania demonului22. 


19. „Le Symbolisme des rites baptismaux”, în Dieu Vivant 1 (1945), p. 34 
35; şi Bible et Liturgie, Paris, 1958. 

20. Chiril al lerusalimuluii, Cat. bapt. Ill, 3, PG 33,429; Ambrozie al 
Milanului, De Sacramentis 1.15, PL 16,422 ş.u.; Teodor din Mopsuestia, Hom. 
catechetique XIV, ed. R. Tonneau et R. Devreesse, Vatican, 1949, p. 401-461; 
Constitutions Apostoliques VII, 43, ed. Funk, Paderborn, 1905, t. |, p. 450. 

21. Prière de consécration des eaux, ed. Funk, op. cit., t. IlL, p. 450, trad. fr. 
în A. Hamman, Friere des premiers chretiens, Paris, 1951, p. 193. 

22. Cf. textele la J. Lemarié, La manifestation du Seigneur, Paris, 1957. 

Orice sfințire a apei va fi deci o rememorare, o aducere 
aminte şi totodată o mărturie prin epicleză că aceeași putere 
sfinţitoare a Sfântului Duh continuă să lucreze. Așa se explică 
de ce tradiţia primară nu acorda rânduielii de sfințire a apei o 
importanţă hotărâtoare, în pofida vechimii sale. Tradiția Apostolică 
a lui Ipolit al Romei nu o menţionează decât în treacăt: „În 
clipa în care cântă cocoşul, se va face rugăciunea în primul 
rând asupra apei (oretur primum super aquam)“25. Ritualurile 
anterioare, Didahia, Iustin preferă chiar folosirea apei „vii“, 
adică a apei curgătoare şi curate. 

Printre mărturiile care păstrează tăcerea cu privire la sfin- 
ţirea apei la botez trebuie menţionate Catehezele baptismale 
ale Sfântului loan Gură de Aur. Cu toate acestea, nu se poate 
deduce, din tăcerea sa, că n-ar fi cunoscut epicleza de sfințire 
a apei. lată textul: „După această ungere, te pune să cobori în 
fluviul sfânt, îngropându-l pe omul cel vechi şi împreună învi- 
ind omul cel nou, înnoit după chipul Celui care l-a zidit. În 
acest moment, prin cuvintele preotului şi prin mâna sa, are 
loc pogorârea Sfântului Duh şi cel care iese din apă este un 
alt om; cu desăvârşire curăţit de întinăciunea păcatelor sale, 
a lepădat vechiul veşmânt al păcatului şi a îmbrăcat haina 
împărătească”24. 

În această descriere, pogorârea Sfântului Duh prin cuvin- 
tele preotului şi prin mâna sa pare să coincidă cu afundarea 
catehumenului în scăldătoarea baptismală. „loan Gură de Aur 
se gândeşte evident la scena botezului lui Hristos în Iordan, 
comentează Pr. Wenger, şi la pogorârea Sfântului Duh peste 
lisus”25, când pogorârea Duhului are loc în timpul (sau chiar 
după) afundarea lui Hristos. 


23. Tradition apostolique, cap.23. 
24. Cat. bapt. Il, 25, ed. A. Wenger, SC 50, p.147. 
25. Ibid., nota 2. 

Pe de altă parte, vechile descrieri ale botezului cuprinse 
în Actele apocrife greceşti sau siriene ne arată o mare fluctu- 
aţie în ceea ce priveşte locul şi forma sfinţirilor untdelemnu- 
lui şi apei la botez. Îndeosebi pentru untdelemn, epicleza sfin- 
țitoare, care capătă deseori o amploare extraordinară, mai 
considerabilă chiar decât epicleza asupra apei, această epi- 
cleză asupra untdelemnului este săvârşită chiar în punctul cul- 
minant în care untdelemnul este folosit pentru ungere, astfel 
încât epicleza se confundă cu formula ungerii. De asemenea, 
preotul invocă, uneori chiar în momentul afundării, venirea 
harului dumnezeiesc pentru a sfinţi şi a regenera atât apa, cât 
şi pe cel botezat26. Finalitatea sfințirii materiei este deci situa- 
tă în afara acesteia, în folosirea sa de către om și pentru zidirea 
acestuia27. Cu toate acestea, sfinţirea omului nu poate face 
iconomia materiei care, pătrunsă fiind de Duhul Sfânt, este 
făcută transparentă harului dumnezeiesc, conlucrează la mân- 
tuire şi este izbăvită de robia care a lovit cosmosul întreg. 

Întorcându-ne către sfinţirea euharistică, vom afla același 
principiu de finalitate antropologică şi ecleziologică pe care-l 
descoperisem mai înainte. Din ce în ce mai mult mi se pare 
dificil de elaborat o teologie a sfințirii, sau a prezenţei reale a 
lui Hristos în Sfintele Daruri, sau a jertfei euharistice, inde- 
pendent de momentul culminant al concelebrării euharistice 
care este împărtăşirea întregii adunări. 

Dacă deosebirea liturgică şi teologică dintre sfințire şi 
comuniune este veche şi îndreptăţită, disocierea lor în schimb 


26. Act. Syr. Thom., ed. Bonnet, Acta Apocrypha, Il, 2, Leipzig, 1903. 

27. Pr. Bouyer s-a străduit să arate cå binecuvântările Bisericii, chiar şi atunci 
când nu par a se referi direct la oameni, ci la lucruri, au intotdeauna ca scop 
adaptarea acestor lucruri la viaţa Trupului (tainic), astfel ca Hristos să fie totul în 
toate, şi că încă şi mai mult decât binecuvântările iudaice, cele creştine au drept 
scop restaurarea lucrurilor corupte de păcatul omenesc, sfințindu-ne, în tot ceea 
ce suntem, ca mădulare ale Trupului lui Hristos; cf. L. Bouyer, La vie de la Liturgie, 
Paris, 1956, p. 224. 

nu poate fi decât nefastă și nu poate decât să conducă la acele 
impasuri teologice din care încercăm să ieşim astăzi: mod al 
prezenţei reale, validitate a Euharistiei fără adunare sau a îm- 
părtășaniei numai cu unul dintre Sfintele Daruri etc. 

Studiul liturghiilor vechi ne confirmă legătura organică 
dintre sfințire şi comuniune sau, mai curând, unicitatea lucrării 
Sfântului Duh de sfințire a jertfei pentru adunare, dar totodată 
şi a adunării ca Trup al lui Hristos. Vechile epicleze conţin ade- 
sea rugăciunea ca Dumnezeu să trimită Duhul Său Sfânt atât 
peste adunare, cât şi peste darurile puse înainte la altar. 

lată, ca exemplu, epiclezele liturghiilor bizantine, a Sfân- 
tului Vasile şi a Sfântului loan Gură de Aur: 


Sfântul Vasile Sfântul loan Gură de Aur 


(...) Tie ne rugăm şi de la Tine ce-  (...) Te chemăm, Te rugăm și cu 
rem, Sfinte al sfinţilor, cu bunăvo- umilință la Tine cădem: Trimite 
inţa bunătăţii Tale, să vină Duhul Duhul Tău cel Sfânt peste noi şi 
Tău cel Sfânt peste noi și peste peste aceste Daruri ce sunt puse 
Darurile acestea ce sunt puse înainte (...) 

inainte (...) 


Pr. Bouyer atrage atenţia asupra faptului că pogorârea 
Sfântului Duh vizează în acelaşi timp şi Darurile, şi credin- 
cioşii. Comentând liturghia antiohiană a celor Doisprezece 
Apostoli, şi îndeosebi formula epiclezei acesteia („Te rugăm 
să arăţi -apophenai- că această pâine este trupul Hristosului 
Tău şi acest vin, sângele Hristosului Tău”), Pr. Bouyer scrie: 
„Pogorârea Duhului este cerută nu pentru a face din aceste 
daruri trupul şi sângele lui Hristos, ci pentru a arăta că sunt, 
producând în cei botezați toate efectele tainei”28. 

Această finalitate ecleziologică şi comunitară a sfințirii 
euharistice este foarte vizibilă în epicleza cuprinsă în Tradiţia 


28. Eucharistie, Tournai, 1966, p. 277. 

Apostolică, epicleză care, mai mult chiar decât cele ale litur- 
ghiilor bizantine, are o valoare exemplară pentru restaurările 
liturgice modeme28: „Te rugăm să trimiţi Duhul Tău cel Sfânt 
peste jertfa adusă de Sfânta Biserică. Pe toţi cei care sunt 
părtași la aceasta, adunându-“i, învrednicește-i să se umple de 
Duh Sfânt, pentru întărirea credinţei lor în adevăr”30. Redes- 
coperirea, în zilele noastre, a contextului eclezial și comunitar 
al sfințirii euharistice are o mare însemnătate pentru dialogul 
ecumenic. Se aminteşte astfel că finalitatea şi plinătatea sfin- 
ţirii pâinii şi vinului, adică invocarea Sfântului Duh peste da- 
rurile aduse de adunare, se află în adunare, care, prin această 
Cincizecime perpetuă care este Euharistia3l, se constituie în 
Trup şi Sânge al lui Hristos. 

Teologia ortodoxă a comuniunii euharistice ne confirmă 
această viziune. Credincioşii, spun Sfinţii Părinţi, devin „co- 
trupeşti” (syssomoi) şi „co-sanguini” (Synaimoi) cu Hristos, 
„hristofori”52. Aşa cum scria Paul Evdokimov, „Biserica, în 
realitatea sa ultimă, deși nevăzută, este acest trup euharistic, 
trupul ceresc al lui Hristos”55. 

Nicolae Cabasila a stăruit în mod deosebit asupra proce- 
Sului de transformare a credincioşilor prin comuniunea eu- 
haristică, reluând astfel învăţătura cea mai tradiţională a în- 
dumnezeirii prin Taine: „O! Ce taină copleşitoare! Cugetul lui 
Hristos se face una cu cugetul nostru, voia Lui, una cu voia 
noastră, trupul şi sângele Lui, una cu trupul și sângele nostru! 
Şi atunci, cât de puternic trebuie să fie cugetul nostru, când e 


29. Îndeosebi noile anaforale folosite în Biserica catolică sau Liturghia 
euharistică de la Taizé. 

30. Tradition Apostolique,3 4. 

31. Cf. Nicolae Cabasila, Tâlcuirea dumnezeieștii Liturghii, cap. XXXVII, 6 şi 
nota complementară a lui S. Salaville, intitulată „La Pentecôte eucharistique”, în 
SC 4 bis. 

32. Chiril al lerusalimului, Cat. myst. IV, 3, SC 126, p. 137. 

33. Op. cit. p.67. 

stăpânit de cugetul lui Dumnezeu, cât de dârză voinţa noas- 
tră, dacă însuși Domnul o mână şi cât de înflăcărat curajul 
nostru, când focul însuşi se revarsă peste el!”5%. 

Prin această izbucnire a lui Hristos în noi, prefacerea este 
deplină, omenitatea este atrasă de puterea lui Dumnezeu, 
fiind făcută la propriu suprafirească: „O putere mai mare când 
întâlneşte pe una mai mică n-o mai lasă să rămână aşa cum a 
fost: fierul pus în foc nu mai are nimic din fier (...) Așadar, este 
limpede că atunci când Hristos Se revarsă în sufletele noastre 
şi Se face una cu ele, noi ne-am schimbat, ne-am făcut aseme- 
nea Lui, întocmai cum se întâmplă cu o picătură de apă când 
cade într-un vas uriaş plin de untdelemn bine mirositor“55. 

Prin împărtăşanie frecventă, Hristos „umple toată casa su- 
fletului nostru. Şi apoi, noi nu ne cuminecăm cu vreo bună- 
tate de a Lui şi nici nu ne împărtăşim cu vreo rază sau vreo 
strălucire din discul Soarelui dumnezeiesc, ci din însuși discul 
acesta, așa încât îl facem să locuiască în noi, să ne pătrundă 
până în măduvă şi în mădularele noastre, ba chiar să nu mai 
formăm decât unul şi acelaşi trup împreună (...); trupul, sufle- 
tul şi toate puterile noastre se înduhovnicesc, atunci însem- 
nează că trup se uneşte cu trup, sânge cu sânge şi suflet cu 
suflet”56. 

Biserica şi Euharistia nu pot fi deci despărțite, constituind 
o unică taină, iar actul liturgic al împărtăşaniei ne dezvăluie 
corelaţia care există între ele: „Dacă ar putea cineva să cuprin- 
dă cu privirea (Biserica lui Hristos), n-ar vedea decât însuşi 
Trupul Domnului, prin aceea că e unită cu El și că se împăr- 
tăşeşte din Trupul Lui”37. 


34. Despre viața în Hristos, PG 150, 585; SC 355, p. 271; trad. rom. cit., p. 195. 
35. Ibid., c. 593; p. 289; trad. rom. cit., p. 201-202. 

36. Ibid., c. 584; p. 269; trad. rom. cit., p.195. 

37. Tâlcuirea dumnezeieștii Liturghii, p. 203-204; trad. rom. cit., p. 87. 

În fond, soluţionarea acestei probleme a raporturilor din- 
tre sfințire şi comuniune (sau afundare, sau ungere) priveşte 
întreaga teologie, în special semnificaţia însăşi a creatului, a 
materiei. Realitatea însăşi a simbolismului este în joc. „Cos- 
mologia este subordonată antropologiei”, scrie Olivier Clé- 
ment58, dar Biserica este locul în care creaţia este asumată, 
în care redevine transparentă la lumina dumnezeiească şi se 
redescoperă în slujba omului. Afirmarea însă a acestei fina- 
lităţi antropologice şi ecleziale a cosmosului sau subordona- 
rea acestuia tainei omului nu înseamnă câtuşi de puţin o ne- 
gare a materiei sau dispreţuirea acesteia. 

„Venirea Duhului, scrie şi J.-J. von Allmen, este invocată nu 
numai pentru cei botezați, adunaţi pentru ospăț, ci şi peste 
darurile acestora, asfel ca hrana pe care o vor primi cu mulţumire 
să nu fie acest trup care nu foloseşte la nimic (loan 6, 63), ci să fie 
pentru ei... mâncare şi băutură duhovnicești (cf. | Cor. 10, 31), 
pătrunse de Duhul şi deci de prezenţa Împărăției; pâinea şi vinul 
nu trebuie să se poticnească, ca să zic aşa, în pragul Împărăției, 
căci Domnul le-a ales ca merinde din care ne îngăduie încă de pe 
acum să gustăm şi să vedem că bun este Domnul”39. 

În taina euharistică, sfinţirea darurilor şi sfinţirea credin- 
cioşilor se situează deci într-o relaţie reciprocă - neamestecată, 
dar şi neimpărţită. Confundarea lor, în doctrina zwingliană, va 
duce la o diminuare a valorii proprii a darurilor, nemaifiind 
luate „în serios” ca semne şi expresii privilegiate ale anam- 
nezei istoriei mântuirii, ca expresii ale jertfei şi ale vieţii celei 
noi în comunitatea eclezială. 

Disocierea lor în teologia medievală a dus, în schimb, la o 
„substantificare” a darurilor euharistice, înlesnind astfel o ten- 


38. „Le sens de la terre. Notes de cosmologie orthodoxe”, in Contacts 59- 
60 (1967), p. 255, reluat în Le Christ, Terre des vivants. Essays theologiques, SO 
17, Bellefontaine, 1976, p. 80. 

39. Op. cit. p. 33. 

dinţă de adorare a acestora şi o subiectivizare și o individua- 
lizare a comuniunii euharistice, privită mai curând ca rod al 
Tainei Euharistiei decât ca punct culminant şi împlinire a Eu- 
haristiei comunităţii. 

Un studiu amănunţit al tradiţiei latine prescolastice, care să 
ajungă până la Fericitul Augustin, ne-ar îngădui să regăsim origi- 
nea alunecării progresive a tradiţiei ulterioare către o disociere 
între sfințire şi comuniune. Pnevmatologia augustiniană, care 
posedă o considerabilă dimensiune eclezială, pare a fi avut 
puţine legături cu teologia sfințirii euharistice. Într-o comunicare 
la Congresul Augustinian din 1954, mgr. G. Philips a arătat că în 
descrierea împărtășirii harului lui Hristos de către Duhul Sfânt, 
Augustin a recurs „mai mult la categoriile morale şi ascetice 
decât la procesul fizico-mistic imaginat de Greci”: „În sufletele 
noastre, Duhul lucrează personal, după ce a acţionat asupra 
omenităţii lui lisus, dar lucrarea Sa nu trece propriu-zis prin 
această omenitate. Întruparea este cu mult mai mult anteceden- 
tul decât adevărata cauză instrumentală, Duhul care sălășluiește 
în plinătatea Sa în Cap, Se împărtăşeşte apoi mădularelor, sub 
influenţa morală a Capului... O cercetare sistematică a învăţăturii 
sale sacramentale, a viziunii sale asupra Euharistiei, asupra mi- 
nunilor şi tainelor Domnului ne-ar duce la aceleaşi concluzii... 
Cauzalitatea tainelor, la Fericitul Augustin, rămâne prea aproape 
de incidentalism, chiar dacă scolasticii i-au invocat autoritatea 
pentru a impune recunoașterea adevăratelor „cauze” ale harului 
în semnele rituale. Aceeaşi mentalitate generală l-a împiedicat 
pe acest mare geniu să pună pe deplin în valoare prezenţa 
fiinţială a trupului lui lisus în darurile sfinţite. De la bun început, 
gândirea sa se îndreaptă către efectul ulterior: unitatea tuturor 
mădularelor în comuniunea eclezială”40. 


40. „L'influence du Christ - Chef sur Son Corps mystique suivant S. 
Augustin”, în Augustinus Magister, Paris, 1954, t. 2, p. 813-14. 

B 
EUHARISTIE ŞI COMUNIUNE TRINITARĂ 


Evenimentul Cincizecimii nu se mărginește la o prezenţă 
„duhovnicească”, „în duh” a Domnului proslăvit în Biserica Sa, 
ci reprezintă venirea „iconomiei Sfântului Duh”, adică a pre- 
zenţei personale a Mângâietorului, Duhul adevărului, pe Care 
Tatăl Îl trimite în numele lui lisus (loan 14, 16 şi 26), pe Care 
lisus Îl trimite El Însuşi din partea Tatălui (loan 15, 26). Veni- 
rea Sfântului Duh nu are deci un caracter subordonat și doar 
funcţional în raport cu lucrarea lui Hristos. Duhul este prezent 
în persoană şi lucrează în Biserică, pe care o face conformă 
lui Hristostl. 

Dacă vorbim despre „iconomia Sfântului Duh”, deosebind-o 
de „iconomia Fiului”42, nu înseamnă că disociem sau opunem 
aceste două iconomii. Timpul Duhului nu urmează timpului 
lui Hristos, ci constituie împlinirea și încununarea acestuia. 
Întreaga Biserică se află în timpul Cincizecimii, dar Duhul 
Cincizecimii este atât agentul prezenţei permanente a Domnu- 
lui în Biserica Sa, cât şi rodul şi darul permanent al lui Hristos 
înviat şi înălţat de-a dreapta Tatălui. Aceste două aspecte ale 
Cincizecimii şi, prin urmare, ale întregii sacramentalităţi a 
Bisericii, trebuie avute constant în vedere şi în nici un caz 
confundate: pe de o parte, Sfântul Duh dă mărturie despre 
Hristos, ne îngăduie să-L chemăm, Îl face prezent, ne face 
asemenea Lui; pe de altă parte, Hristos ne trimite Duhul Sfânt, 
roagă pe Tatăl să dăruiască Duhul. 


41. Cf. B. Bobrinskoy, „Le Saint Esprit dans la Liturgie”, în Studia Liturgica, 
I (1962), p .47-60. 

42. Această distincţie a fost dezvoltată în sistemul teologic al lui Vladimir 
Lossky, cât se poate de consecvent, în teologia sa trinitară, în soteriologia şi doc- 
trina sa despre Bisericâ. Cf. indeosebi lucrarea sa clasică Theologie mystique de 
FEglise d'Orient, Aubier, Paris, 1944. 

În această dublă perspectivă, prezenţa şi împărtăşirea 
Sfântului Duh dobândesc o însemnătate cu totul deosebită în 
taina euharistică. Aici, credinciosul este făcut părtaș la viaţa 
treimică. Prezenţa lui Hristos şi prezenţa Duhului sunt simul- 
tane şi în acelaşi timp diferite, necontopindu-se într-o prezenţă 
a firii dumnezeieșşti, cu care credinciosul s-ar uni cumva direct. 

Prezenţa lui Hristos s-ar putea exprima prin noţiunile de 
identificare şi transfigurare. Pâinea şi vinul, sfinţite prin invo- 
care, devin şi sunt de acum înainte trupul şi sângele lui Hristos 
proslăvit, „sunt nu atât transsubstanţiate, cât transfigurate”, 
spune Olivier Clement45. Nu pierd nimic, am zice noi, din sub- 
stanţa lor pământească şi creată, dar aceasta se eliberează de 
„neutralitatea” sa insensibilă şi opacă, devenind capabilă să 
fie de acum înainte și merinde de viaţă. 

La rândul său, adunarea euharistică devine şi este de 
acum înainte, din Euharistie în Euharistie, trup şi sânge al lui 
Hristos; omul îşi realizează vocaţia sa primordială şi ultimă de 
a fi cotrupesc şi co-sanguin cu Hristos cel înviat. De la Sfântul 
Pavel, prin Sfântul loan Gură de Aur și Fericitul Augustin, la 
Nicolae Cabasila, toată ecleziologia creştină este situată în vizi- 
unea „Hristosului total, Cap şi Trup”, a cărui trăire ne este 
împărtășită de Euharistie la cel mai înalt nivel de intensitate44. 

Prezenţa euharistică a Sfântului Duh şi lucrarea Sa nu sunt 
mai puţin reale decât cele ale lui Hristos, dar ele sunt diferite 
şi cer astfel un alt limbaj pentru a vorbi despre ele. Chiar în 
lipsa unor referiri explicite la persoana Sfântului Duh, însăși 


45. Op. cit. în Contacts, p. 289, Bellefontaine, p. 118. 

44. Această excepţională intuiţie hristologică a Fericitului Augustin cu privire 
la Biserică, a fost reluată în zilele noastre în teologia ortodoxă de câtre 
Pr.G.Florovsky, în importantul sâu studiu despre Biserică „Le Corps du Christ 
vivant, une interprétation orthodoxe de l'Église”, în La Sainte Église Universelle, 
Neuchătel-Paris, 1948, p. 9-57. A se vedea in legătură cu acest subiect analiza 
făcută eclesiologiei Pr. Florovsky de câtre Y.-N. Lelouvier, Perspectives russes sur 
ĽľÉglise: un théologien contemporain, G. Florovsky, Paris, 1968. 

prezenţa Sa în lucrarea liturgică şi în lauda neîncetată a Bise- 
ricii este cea care le realizează, le face reale, le situezaă în 
planul duhovnicesc al Duhului, împlinește şi încheie acest 
cult, „această închinare în duh și în adevăr”; astfel, în Duhul, 
cultul, tainele îşi dobândesc adevărata lor funcţie, unica lor 
rațiune de a fi, care este cea de al conduce pe om la cunoaş- 
terea Prea Sfintei Treimi, în iluminare şi unire îndumnezeitoare. 

Este evident că tradiţia răsăriteană primară a formulat de 
timpuriu în cultul şi în teologia sa experienţa fundamentală şi 
certitudinea iconomiei Sfântului Duh în Euharistie. Potrivit 
acestei tradiţii, rolul Sfântului Duh nu se mărginea la „a lucra” 
prezenţa reală a lui Hristos în sfintele Daruri. Pentru a expri- 
ma realitatea profundei transformări a credincioşilor prin Du- 
hul Sfânt în Euharistie, aceasta a dezvoltat, mai ales începând 
de la Sfântul Vasile al Cezareii, teologia de „impărtășire a 
Sfântului Duh”45. Noţiunea de „impărtăşire a Sfântului Duh” 
îşi are originea în teologia paulină (I Cor. 13, 13) şi după Sfân- 
tul Irineu, Sfântul Vasile este cel care i-a dat întreaga amploare: 
el exprimă odată cu aceasta deofiinţimea Sfântului Duh cu 
Tatăl şi cu Fiul, deplina Sa dumnezeire, evitând însă, în acelaşi 
timp, folosirea acestor termeni; pe de altă parte, aplică noţi- 
unea de „impărtășşire a Sfântului Duh” întregii pronii a Duhului 
pe lângă îngeri, oameni şi întreaga zidire. Împărtăşirea Sfân- 
tului Duh va fi, deci, o participare reală la viaţa lui Dumnezeu, 
prin împărtăşirea cu Duhul Sfânt, care ne face duhovniceşti, 
are loc „restabilirea în paradis, ridicarea în împărăţia cerurilor, 
redobândirea înfierii, îndrăzneala de a numi pe Dumnezeu 
Tatăl nostru, împărtăşirea de harul lui Hristos, vieţuirea ca fii 
ai luminii, părtăşia la slava veşnică”46. 


45. Pentru mai multe amânunte a se vedea mai sus, cap. LX, „Liturghie și 
ecleziologie trinitară la Sfântul Vasile”. 

46. De Spiritu Sancto, XV, PG 32, 132; trad. fr. SC 17 bis, p. 371; trad. rom. 
PSB 12, p. 50. 

Anaforaua şi rugăciunile euharistice ale Sfântului loan 
Gură de Aur vor prelua această noţiune, fără a-i da însă ace- 
lași relief exclusiv faţă de celelalte roade ale comuniunii. Dacă 
pentru Sfântul Vasile „impărtășirea Sfântului Duh” este singu- 
ra roadă a Euharistiei, cea care exprimă și cuprinde toate 
darurile harului dumnezeiesc, cea care rezumă toată opera 
Întrupării, Sfântul loan Gură de Aur enumeră roadele Euharis- 
tiei, printre care se află de asemenea „impărtăşirea Sfântului 
Duh”. lată încheierea epiclezei sale sfinţitoare: „(...) Pentru ca 
să fie celor ce se vor împărtăşi spre trezirea sufletului, spre 
iertarea păcatelor, spre împărtășirea cu Sfântul Tău Duh, spre 
plinirea Împărăției cerurilor, spre îndrăznirea cea către Tine, 
iar nu spre judecată sau spre osândă”. 

Tradiţia euharistică antiohiană, din care provine anaforaua 
Sfântului loan Gură de Aur, a fost deosebit de sensibilă la 
acest aspect pnevmatologic al Euharistiei. Pentru Narsai (se- 
colul al V-lea), Euharistia este merindea Duhului: „Odată năs- 
cuţi la botez, cei botezați se adapă din Duhul”47. 

Potrivit Sfântului Efrem, lisus „a numit pâinea Trupul Său cel 
viu şi l-a umplut de Sine Însuşi şi de Duhul... Luaţi, mâncaţi cu 
credinţă, neîndoindu-vă că este Trupul Meu, iar cel ce mănâncă 
cu credinţă, mănâncă foc şi Duh... mâncaţi toţi, mâncaţi astfel 
Sfântul Duh, căci cu adevărat este Trupul Meu”48. 

Pentru Teodor de Mopsuestia, hrana euharistică este 
„Sfântă şi nemuritoare, pentru că este Trupul şi Sângele Dom- 
nului nostru și este plină de sfinţenie, întrucât Duhul Sfânt să- 
lăşluieşte în ea”49. 

Din tradiţia siriană, tema plenitudinii şi cea a căldurii Du- 
hului (Rom. 12,11 şi I Tes. 5,19) a trecut în omiliile pascale şi 


47. Hom. XXI, trad. fr. Ph. Gignoux, în Initiation chrétienne (col. Lettres chré- 
tiennes, nr.7), Paris, 1963, p.25. 

48. Sermon sur la Semaine Sainte, Ephraemi Opera, ed. Lamy, |, p. 415 ș.u. 

49. Cat. myst. VI. 

liturgice ale tradiţiei alexandrine (Ps.-Origen, Chiril), capado- 
ciene (Grigorie de Nazianz) şi, în sfârşit, în liturghiile bizan- 
tine, unde ritul „zeonului” (apa caldă vărsată în potir înainte 
de împărtăşanie) semnifică însăşi căldura Sfântului Duh şi, prin 
El, prezenţa Trupului slăvit şi „pnevmatic” al lui Hristos. 

La capătul tradiţiei bizantine, Nicolae Cabasila va scrie 
pagini minunate despre Euharistie ca despre o Cincizecime 
prelungită: „Mângâietorul nu S-a pogorât o dată pentru ca 
după aceea să ne părăsească, ci este și va fi cu noi până la 
sfârşit, deoarece Mântuitorul L-a trimis ca să rămână cu noi în 
veci: Duhul Adevărului, pe Care lumea nu poate să-L pri- 
mească, pentru că nu-L vede şi nici nu-L cunoaşte; voi însă îl 
cunoaşteţi, căci cu voi rămâne şi întru voi este (loan 14,17). 
El săvârşeşte tainele, prin mâinile şi limba preoţilor. Dar Dom- 
nul ne-a trimis nu numai pe Sfântul Duh, ca să rămână cu noi, 
ci a făgăduit că şi El însuşi va rămâne cu noi până la sfârşitul 
veacului (Mat. 28,20). Mângâietorul stă însă de faţă în chip 
nevăzut, pentru că El nu S-a întrupat, pe când Mântuitorul Se 
vede şi poate fi pipăit, în înfricoşatele şi sfintele Taine, ca unul 
care a luat firea noastră şi o poartă în veci”50. 

Pentru Cabasila, ritul bizantin al „zeonului“ înseamnă „ziua 
pogorârii Sfântului Duh; atunci S-a pogorât după ce se îm- 
pliniseră toate cele privitoare la Hristos, iar acum, apa aceasta 
se adaugă după ce Darurile s-au desăvârşit (...) Odinioară, 
Biserica a primit pe Sfântul Duh după înălţarea lui Hristos la 
ceruri, iar acum Ea primeşte darul Sfântului Duh, după ce 
Sfintele: Daruri au fost primite în altarul cel mai presus de 
ceruri, deoarece ni-l trimite în schimb Dumnezeu, Care le-a 
primit pe dânsele, după cum am spus mai înainte. Pentru că 
Mijlocitorul e Acelaşi, atunci ca şi acum: Însuşi Sfântul Duh”5!. 


50. Tălcuirea..., XXVIII, PG 150, 428; SC p.177-79; trad. rom. cit., p. 69-70. 
51. Ibid., XXXVII; PG 150,452; SC p. 229; trad. rom. cit., p.86-87. 

Pecetea Cincizecimii pe celebrarea euharistică a Bisericilor 
de rit bizantin este şi mai mult accentuată de introducerea, 
după împărtăşirea credincioşilor, a unui imn de la sărbătoarea 
Cincizecimii: „Am văzut lumina cea adevărată, am primit Duhul 
cel ceresc, am aflat credinţa cea adevărată, nedespărţitei 
Sfintei Treimi închinându-ne, că Aceasta ne-a mântuit pe noi”. 

Acest ultim text ne aminteşte un aspect important al tai- 
nei Euharistiei, şi anume că Dumnezeu, când Se revelează în 
aceasta şi Se dăruieşte spre împărtăşire, este Dumnezeul 
Treimic şi că Împărăţia lui Dumnezeu care se instaurează şi se 
inagurează în adunarea euharistică este „Împărăția Tatălui şi 
a Fiului şi a Sfântului Duh”. 

Am arătat deja că prezenţa şi îimpărtăşirea euharistice ale 
Sfântului Duh cer un alt limbaj teologic, faţă de cele ale lui 
Hristos. Cuvântul lui Dumnezeu întrupat şi devenit limbaj 
accesibil este obiect al mărturiei, al cunoaşterii şi al vederii 
altfel decât Sfântul Duh, al Cărui chip nu se dezvăluie, Care 
este persoana revelatoare a Fiului şi, prin El, a Tatălui, Care 
este puterea însăşi şi capacitatea de aducere aminte de Hristos 
(loan 14, 26), de mărturisire a lui Hristos (loan 15, 26), de 
proclamare a calităţii Sale de Domn (I Cor. 12,3), de invocare 
şi de aşteptare a venirii Sale (Apoc. 2, 17 şi 20), de rugăciune 
filială către Tatăl (Rom. 8, 14-17 şi 26). 

Pentru a înfăţişa specificitatea prezenţei Duhului Sfânt în 
cultul şi în viaţa Bisericii, este deci necesar un alt limbaj, cel 
al interiorităţii, al experienţei duhovniceşti şi sacramentale, 
când Duhul Însuși mărturisește impreună cu duhul nostru că 
suntem fii ai lui Dumnezeu (Rom. 8, 16). Această experienţă 
„in Duhul” interiorizează şi pune în valoare orice formulare 
teologică, o face să sune adevărat, împacă teologia cu doxo- 
logia, redă, în sfârșit, teologiei funcţia sa de a mărturisi că 
încă din vremea de acum puterea învierii lucrează în trupurile 
noastre muritoare. 

„Luminoasa venire a Duhului, scrie Sfântul Simeon Noul 
Teolog, ne face să întrezărim, ca în zorii acelei zile, învierea 
învățătorului sau, mai curând, ne învredniceşte să-L vedem 
chiar pe El, Cel Înviat (...) Atunci când acestea se înfăptuiesc 
în noi prin Duhul, Fl ne învie din morţi, ne dă viaţă şi Se dă pe 
Sine spre a fi văzut, El întreg, trăind în noi, El Cel nemuritor şi 
nepieritor, şi, fără a Se mulţumi cu aceasta, ne învredniceşte 
să-L cunoaștem limpede pe El, Care împreună cu El ne învie şi 
ne preaslăvește, după cum ne învaţă toată Sfânta Scriptură”52. 


C 
PREZENȚA LUI HRISTOS, COMUNIUNEA CU TATĂL 


Dar ce-am putea noi spune despre Părintele luminilor, de 
la Care pogoară „toată darea cea bună și tot darul desăvâr- 
şit“55, despre „tăcerea din care a ieşit Cuvântul Său”54, de- 
spre Cel ale cărui „două Mâini” lucrează de la întemeierea 
lumii, în creaţie şi în pronie, iar în vremurile din urmă, la 
restaurarea omului?55 

Cultul creştin în întregime este un cult adresat Tatălui, 
prin Hristos, în Sfântul Duh; tot aşa, cultul eclezial exprimă 
darul cunoștinței, al vieţii celei noi venind de la Tatăl, prin 
Hristos, în Sfântul Duh. „Cel ce M-a văzut pe Mine, îi spune 
Hristos lui Filip, a văzut pe Tatăl... Eu sunt întru Tatăl și Tatăl 
întru Mine” (loan 14, 9-11). Biserica este Casa Tatălui şi pe El 


52. Cat. XXIII, ed. Mgr. B. Krivocheine, SC 104, p.199-201. 

53. lac. 1,17; această expresie este preluată în liturghia bizantină în rugă- 
ciunea Amvonului, la sfârşitul Sfintei Liturghii. 

54. Sf. Ignatie al Antiohiei, Epistola către Magnezieni, VIII, 2. 

55. Imaginea celor două Mâini ale lui Dumnezeu, exprimând îndoita 
mijlocire, a Fiului şi a Duhului Sfânt, câtre Tatăl, este specifică Sfântului Irineu de 
Lyon. Cf. indeosebi Adv. Haer., IV, Praef.,4; IV,20,1; V,1,3; 6,1. A se vedea în legă- 
tură cu acest subiect J. Mambrino, «„Les deux mains de Dieu” dans l'oeuvre de 
S. Irénée», în NRT 79 (1957), p. 355-70. 

Îl slăveşte Biserica în lauda liturgică şi în rugăciunile de mul- 
ţumire de la Euharistie. Dacă în „memorialul” euharistic Bise- 
rica îşi aduce aminte de Hristos şi de lucrarea Sa mântuitoare, 
dacă prin Duhul lui Hristos Biserica este în stare să-şi amin- 
tească de „lucrările“ lui Hristos și dacă această aducere aminte 
culminează cu prezenţa Domnului, Tatăl este Cel la care ra- 
portează Biserica iconomia mântuirii, Tatălui I se oferă memo- 
rialul euharistic, „bunăvoinţa” patemă este cea căreia îi aduce 
mărturie Euharistia, ca o Cincizecime permanentă a Duhului 
în Biserică. 

Rugăciunile euharistice exprimă cu multă claritate instau- 
rarea acestei relaţii noi şi fundamentale a omului cu Tatăl, ca 
roadă a comuniunii euharistice. Este într-adevăr vorba de darul 
înfierii. Rostirea eclezială a rugăciunii „Tatăl nostru” este intro- 
dusă în liturghia bizantină printr-o adevărată epicleză a Sfân- 
tului Duh: „Ţie, Stăpâne, lubitorule de oameni, Îţi încredinţăm 
toată viaţa şi nădejdea noastră şi cerem şi ne rugăm şi cu 
umilinţă cădem înaintea Ta: Învredniceşte-ne să ne împăr- 
tăşim cu cuget curat, cu cereştile şi înfricoşătoarele Tale Taine 
ale acestei sfinte şi duhovniceşti mese, spre lăsarea păcatelor, 
spre iertarea greşalelor, spre îimpărtăşirea cu Sfântul Duh, spre 
moştenirea Împărăției cerurilor, spre îndrăzneala cea către 
Tine, iar nu spre judecată sau spre osândă [(...) să cutezăm a 
Te chema pe Tine, Dumnezeul cel ceresc, Tată şi a zice: Tatăl 
nostru...“. 

În punctul culminant al revelaţiei evanghelice, în Cuvântarea 
de despărţire şi în Rugăciunea arhierească, într-un context şi 
într-un limbaj eminamente euharistice, lisus dezvăluie sensul 
însuşi al plecării Sale: să-i facă pe credincioşi să intre în lăca- 
Şurile Tatălui: 

„Să nu se tulbure inima voastră; credeţi în Dumnezeu, 
credeţi şi în Mine. În casa Tatălui Meu, multe locașuri sunt. lar 
de nu, v-aș fi spus. Mă duc să vă gătesc loc. şi dacă Mă voi 

duce şi vă voi găti loc, iarăși voi veni și vă voi lua la Mine, ca 
să fiți şi voi unde sunt Eu. (...) Dacă M-aţi fi cunoscut pe Mine, 
şi pe Tatăl Meu L-aţi fi cunoscut; dar de acum Îl cunoaşteţi pe 
EI şi L-aţi şi văzut (...) Cel ce M-a văzut pe Mine a văzut pe Tatăl 
(...) Eu sunt întru Tatăl și Tatăl întru Mine (...) Dacă Mă iubește 
cineva, va păzi Cuvântul Meu şi Tatăl Meu îl va iubi şi vom 
veni la el şi vom face locaș în el” (loan 14, 1-3, 7, 9-10, 23). 
Aceste texte evanghelice sugerează mai bine decât orice 
strădanie de formulare teologică sensul puternic şi realist al 
liturghiei euharistice, de introducere a Bisericii în „prezenţa“ 
însăşi a Tatălui. Prin memorialul sacramental al Înălţării lui 
Hristos şi al şederii Sale de-a dreapta Tatălui, Biserica înain- 
tează spre intimitatea cerească a Tatălui, pe urmele lui lisus, 
Arhiereul nostru şi ÎnaintemergătorulS6. Pr. Q. Spicq explică 
bine dinamismul acestei „procesiuni“ euharistice a Bisericii 
mergând către Tatăl: „Fiul şi fiii merg împreună, asociaţi şi soli- 
dari în aceeași acţiune („pârtași ai lui Hristos”, Evr. 3,14), ase- 
menea unui Păstor cu turma sa (13,20); ei alcătuiesc unul şi 
acelaşi grup în mers. Trebuie deci să ne gândim la intrarea 
Arhiereului în prezenţa lui Dumnezeu ca la cea a unui Înainte- 
mergător (6,20). El stabileşte calea, o străbate primul, o inau- 
gurează şi o sfinţeşte (10,19-20); credincioşii nu trebuie decât 
să-L urmeze pentru a pătrunde la rândul lor în cer (...)“57. 
Memorialul euharistic nu se mărginește deci numai la 
cruce şi la mormânt, nici măcar la înviere, ci priveşte şi înăl- 
tarea lui Hristos la cer şi aşteptarea celei de-a doua veniri ale 
Sale. „Înălţarea, scrie Pr. Serghei Bulgakov, nu înseamnă absen- 
ta, ci o nouă prezență a lui Hristos printre ucenicii Săi”58. 
Departe de a nega intruparea sau de a-L micșora pe Hristos, 


56. A se vedea articolul nostru „Înâlţare şi Liturghie”, in Contacts, 27 
(1959), p.164-84, inclus şi în prezentul volum. 

57. C. Spicq, L'Epitre aux Hébreux, t. 1, Introd., p. 301. 

58. Op. cit., p.37. 

ea Îl confirmă în chip strălucit, căci întruparea se realizează 
atât în cer, cât şi pe pământ; acesta este înţelesul expresiei 
«şade de-a dreapta Tatălui”59. „Înălțându-Se de la starea pă- 
mântească a trupului la starea de slavă şi înviere, Domnul nu 
desfiinţează starea pământească, ci o cuprinde în divino-uma- 
nitatea Sa (...) Faptul că Domnul Se înalţă cu trupul înseamnă 
tocmai că legătura Sa cu lumea nu se întrerupe, ci, dimpo- 
trivă, dobândeşte un caracter definitiv şi indestructibil, pentru 
veşnicie”60. 

Taina înălţării ne amintește neincetat că nu mai este cu 
putinţă să mai atingi trupul în slavă şi trupul euharistic al lui 
lisus, să-L reţii printre noi, că Domnul înviat S-a înălţat la Tatăl 
pentru a ne „găti nouă loc”. Mai mult decât obiect de memo- 
rial, înălțarea Domnului dezvăluie o dimensiune globală a în- 
tregii Euharistii şi a întregului cult creştin. În cele din urmă, 
această dimensiune ascensională se referă la fiinţa însăși a 
Bisericii, fiinţă în mers, în pelerinaj, pe urma Înaintemergăto- 
rului lisus, în puterea Sfântului Duh. 

În perspectiva înălţării lui Hristos, trăită în liturghie, de- 
spre ce prezenţă a lui Hristos este vorba? Desigur, despre o 
prezenţă de întrupare a lui Hristos în slavă în Darurile euharis- 
tice asimilate de credincioşi, sau mai curând care-i asimilează 
pe aceştia, aşa cum ceea ce este superior asimilează şi trans- 
formă ceea ce este inferior6l. Dar este vorba în acelaşi timp 
Şi de o prezenţă de înălţare, în care Biserica este antrenată în 
întregime şi în permanenţă în înălţarea lui Hristos de-a dreap- 
ta Tatălui62. 


59. Ibid. 

60. Op. cit., p.44-45. 

61. Această idee este specifică lui N. Cabasila, Despre viaţa in Hristos, PG 
150, 593; SC 355, p. 289. Am studiat amânunţit mistica sacramentară a lui 
Cabasila, in „N. Cabasilas et la spiritualité hesychaste”, în La Pensée Orthodoxe, 
12, p. 21-42. 

62. Cf. Efes. 2,1-6. 

Punerea în discuţie a vechii cosmologii, neesenţiale pentru 
revelaţia biblică, nu este suficientă pentru a desfiinţa noţiu- 
nea însăși de „cer“, al cărui simbolism rămâne primordial pen- 
tu orice viziune creştină asupra lumii şi a mântuirii. „S-a pogorât 
din ceruri”, „S-a înălţat la ceruri”, aceste două expresii din 
simboalele de credinţă delimitează timpul iconomiei Fiului şi, 
înlăuntrul acesteia, îndoita mișcare de condescendenţă (întru- 
pare) a dragostei treimice şi de îndumnezeire (inălţare), prin 
care firea omenească este chemată să-şi depăşească propria 
finitudine şi să fie părtaşă la viaţa şi la slava veşnică. 

Această prezenţă reală a lui Hristos în Euharistie este deci 
semnul, certitudinea și anticiparea propriei noastre prezenţe 
reale acolo sus, prezenţă inaugurată sacramental în împărtă- 
şirea Duhului înfierii de către Tatăl, încă de pe acum, în con- 
celebrarea şi comuniunea euharistică. 


XI 


DUHUL LUI HRISTOS ÎN TAINE 
LA SF. IOAN GURĂ DE AUR ŞI LA FER. AUGUSTIN 


INTRODUCERE 


Pentru prima oară, adânca înrudire dintre Sfântul loan Gură 
de Aur şi Fericitul Augustin mi-a fost sugerată de lectura stu- 
diului - rămas clasic - al Pr. G. Florovsky, „Le Corps du Christ 
vivant, une interprétation orthodoxe de VEglise”, apărut în 1948, 
ca omagiu adus Dr. W. A. Wissert Hooft, în culegerea ecume- 
nică La Sainte Eglise Universellel. Studiul Pr. Florovsky avea 
drept motto binecunoscuta expresie a Fericitului Augustin: „Totus 
Christus: Caput et Corpus”. Conţinutul studiului îndreptăţea 
făgăduinţa, căci autorul cita cu o uşurinţă impresionantă pen- 
tru acea epocă textele fundamentale ale Sfântului loan Gură de 
Aur şi ale Fericitului Augustin privind tema Bisericii ca Trup al 
lui Hristos. Trebuie să mărturisesc că mult timp am fost şocat 
şi chiar iritat de ceea ce pe atunci numeam „hristomonismul” 
Pr. Florovsky care afirma, desigur, ca reacţie la pnevmatologia 
poate prea năvalnică a unui Homiakov sau a unui Lossky, că 
„teologia Bisericii nu este decât un capitol, și unul capital, al 
hristologiei. Fără acest capitol, nici hristologia nu ar fi com- 
pletă” (p. 12). Dar care mai este atunci rolul Sfântului Duh, în 
ce constă „iconomia” Sa proprie, misiunea Sa personală şi ire- 
ductibilă în devenirea și viaţa Bisericii? Lui Vladimir Lossky2 îi 


1. Neuchâtel - Paris, 1948, p.9-57. 
2. Essai sur la théologie mystique de l'Eglise d'Orient, Paris, 1944, şi „Du 
troisième attribut de l'Église”, în A [image et à la ressemblance de Dieu, Paris 1967. 

revine meritul de a fi încercat să elaboreze, chiar şi schematic, 
problema unei duble „iconomii”, a lui Hristos şi a Duhului, în 
taina Bisericii şi în sfințire, de a afirma o dublă „determinare“, a 
Bisericii ca „trup al lui Hristos” şi ca „templu al Duhului Sfânt”. 

Recent, teologul ortodox loan Zizioulas pare să indice căile 
pentru depășirea falsei opoziții dintre aceste două „iconomii” 
în formularea a ceea ce el numește „constituţia pnevmatolo- 
gică a hristologiei“5. A-L situa pe Sfântul Duh în centrul tainei 
lui Hristos - personal şi total - în dimensiunea Sa istorică, în 
trupul Său care este Biserica, în prezența Sa sacramentală, 
iată şi intenţia acestui studiu, potrivit următoarelor teme, în 
scrierile Fericitului Augustin şi ale Sfântului loan Gură de Aur: 

1. Relaţia Duhului Sfânt cu hristologia 

2. Evenimentul Cincizecimii şi permanenta sa în Biserică 

3. Duhul Sfânt în sfinţirea şi comuniunea euharistică 

4. Dimensiunea frăţească şi socială a Euharistiei 

Această ultimă parte nu este o aplicare practică, secun- 
dară în raport cu tema centrală, şi nu este de mai mică impor- 
tanţă în expunerea generală, căci aici vom regăsi imaginile 
fundamentale ale analogiilor treimice, unde Euharistia ne 
introduce în viaţa şi comuniunea treimică. 


A 
RELAŢIA DUHULUI SFÂNT CU HRISTOLOGIA 


Pentru a vorbi despre temeiul hristologic al Bisericii și 
despre viaţa sa sacramentală, să ne oprim asupra problemei 
hristologiei ca atare la cei doi episcopi, asupra modului în care 
ei expun taina Cuvântului Întrupat, a Crucii şi a Preaslăvirii. 

Aş dori să mă opresc îndeosebi asupra temei ungerii 
mesianice a lui Hristos lisus, aşa cum a fost ea adâncită 


3. „La continuité avec les origines apostoliques dans la conscience 
théologique de l'Eglise Orthodoxe”, în Istina, 1974-1 p. 65-94 

(respectiv trecută cu vederea!) în tradiţa siriană, pe de o 
parte, şi la Augustin, pe de altă parte. 

La prima lectură, am avut impresia unui contrast izbitor 
între locul restrâns acordat de Augustin temei ungerii lui 
Hristos şi importanţa acesteia în tradiţia siriană şi la Sfântul 
loan Gură de Aur. Într-unul din cele mai originale şi mai pro- 
funde capitole ale studiului său despre Sfântul Duh în tradiţia 
siriană a Antiohiei5, Pr. Emmanuel Pataq Siman studiază pre- 
zenţa Duhului în viaţa lui Hristos. O întreagă învăţătură tradi- 
țională a hristologiei trebuie reconsiderată în funcţie de locul 
Sfântului Duh în viaţa lui Hristos, pus în valoare în mod deo- 
sebit de acest teolog al Sfântului Duh care este Sfântul Luca. 
De-a lungul întregii Sale vieţi, începând de la zămislirea fecio- 
relnică, din Nazaret, şi până la acel „Săvirşitu-s-a” de pe Gol- 
gota, lisus a fost alcătuit, format; purtat de Duhul Sfânt, însu- 
fleţit de Duhul, ascultând de Duhul, mânat fiind de Duhul, în 
actualizarea omenească a filiaţiei Sale dumnezeieşti. Desigur, în 
ceea ce priveşte permanentul imbold al Duhului de care lisus 
este pătruns, nu pot fi ignorate pericolele inerente hristologiei 
antiohiene şi nestoriene. Teodor din Mopsuestia afirma: „Hristos 
avea trebuinţă de Duhul pentru a-l birui pe diavol, pentru a face 
minuni, pentru a şti ceea ce avea de făcut...“6. Pericolul care o 
pândeşte este cel de a supraevalua omenitatea lui Hristos, a 
vedea în ea receptacolul Duhului şi a pierde din vedere că 
Hristos nu este doar un receptacol pasiv, ci sălaşul împărătesc, 
lăcașul viu al pogorârii şi al prezenţei Duhului, care este Duhul 
propriu lui Hristos, Chipul Tatălui, în Care Duhul Se recunoaște. 


4. A se vedea în mod deosebit Ignace de la Potterie, „L'onction du Christ”, 
în La Nouvelle Revue Theologique, 80 (1958), p. 225-252 şi „L'onction du Christ 
par la foi”, în I. de la Potterie şi S. Lyonnet, La vie selon l'Esprit, condition du 
chretien, Paris, 1965, p.107-167. 

5. L'expérience de l'Esprit par l'Église d'apres la tradition syrienne 
d'Antioche (Theologie Historique, 15), Paris, 1971, îndeosebi p. 193-202. 

6. P. G. 66, col. 996B. 

Această nuanţă de teamă şi de slăbiciune a lui lisus în 
ispitiri şi în încercări, această „nevoie” omenească de Duhul 
este caracteristică lui Teodor din Mopsuestia şi nestorianis- 
mului. Această angoasă solitară a omului lisus, care primeşte 
la lordan ungerea Duhului şi, prin ea, înfierea dumnezeiască, 
nu este lipsită de o măreție tragică. Biserica nu a acceptat 
însă viziunea voluntaristă şi eroică a omului lisus înaintând 
către înfierea dumnezeiască. Această viziune nu se regăsește 
la loan Gură de Aur, pentru care venirea Duhului este, înainte 
de toate, o teofanie pentru lume?. 

Cu toate acestea, faptul ungerii lui lisus de către Duhul 
trebuie reţinut în exegeza Sfântului loan Gură de Aur. Acesta 
amintește că „Hristos este acoperit din toate părţile de Duhul 
Sfânt“8, că „este plin de Duh Sfânt încă de la început”, că 
„este uns de Duhul în întregime”10, căci, „inainte de Cincize- 
cime, Duhul lucra prin omenitatea lui Hristos, în care sălăşluia 
ca într-un altar”l!, că „lisus este duhovnicesc pentru că Duhul 
însuşi L-a zidit; Dumnezeu Cuvântul şi toată virtutea (energeia) 
Duhului sălăşluieşte în El“12. în acest ultim text, ca şi în cele 
două care urmează, se simte o reacţie implicită a marelui pre- 
dicator antiohian împotriva lui Teodor din Mopsuestia şi a ideii 
sale privind teama lui lisus şi nevoia Sa de Duhul: „Omenitatea 
Sa era, oare, străină de Duhul? Cu neputinţă, căci, lucrare a 
mâinilor Sale, era plină de Duhul încă de la început”15. 

Comentând textul de la Isaia, 61, despre ungerea lui Mesia, 
text pe care lisus îl citise în sinagoga din Nazaret (Luc. 4), loan 


7. "Sfântul Duh a venit peste lisus doar pentru aL face cunoscut. Prin 
venirea Sa, lisus a adus lumii darul Sfântului Duh” (Hom. XVII in Jo., 2), PG 59. 

8. C. Anom. VI, 6, PG48, 753. 
9. Hom. in Epiph., 3, PG 49, 367. 

10. Hom in Ps. 44., PG 55,197. Ar trebui citată întreaga omilie. 

11. Hom. in Act., |, 5, PG 60, 22. 

12. Hom. XVin Hebr., 2, PG 63, 119. 

13. Semn. in Epiph. 3, PG 49, 367. 

Gură de Aur este şi mai explicit: „Duhul Domnului este peste 
Mine, de aceasta M-a uns. Aceasta este cauza ungerii Mele... 
Este limpede că lisus a primit Duhul Sfânt nu pentru că ar fi 
avut trebuinţă, ci doar ca mărturie, căci nimeni nu primește 
ceea ce deja îi aparţine. A fost botezat fără să aibă nevoie de 
botez, căci Duhul sălăşluia în El dinainte de botez”14. Putem 
distinge astfel în aceste texte ecourile unei probleme care se 
va acutiza transformându-se în polemică şi se va manifesta în 
conflictul de la Sinodul IH Ecumenic, cel de la Efes, în jurul 
hristologiei lui Nestorie. Chiril al Alexandriei o va respinge 
anume, în cea de-a 9-a anatematismă: „Dacă cineva spune că 
Unul Domn lisus Hristos este preaslăvit de Duhul Sfânt, că slu- 
jindu-Se de puterea Duhului Sfânt S-ar sluji de o putere străină, 
că de la Duhul a primit putere peste duhurile rele şi putere de 
a face minuni în folosul oamenilor, în loc să se recunoască în 
Cel ce a făcut minunile propriul Său Duh, să fie anatema”15. 
Adversarii lui Chiril aveau să-l acuze că neagă orice influenţă 
a Duhului Sfânt în Cuvântul întrupat. 

Într-un cadru hotărât ortodox, hristologia antiohiană, al 
cărei vrednic purtător de cuvânt este Sfântul loan Gură de 
Aur, arată capacitatea omului, a firii omenești în întregul ei, de 
a deveni receptacol al Cuvântului şi al Duhului. Astfel, întrea- 
ga teologie şi întreaga experienţă a îindumnezeirii, ca plinătate 
a mântuirii, decurge şi depinde de această hristologie, sensi- 
bilă la prezenţa Duhului în Hristos lisus. Tocmai în virtutea 
faptului că odihneşte peste Hristos nu numai în dumnezeirea, 
ci şi în omenitatea Acestuia, Duhul poate odihni de acum 
înainte peste orice făptură, atrăgând-o de la chipul originar la 
asemănarea ultimă. 


14. Hom. in Is. LXI, PG 56, 441. 
15. Citat în trad. fr. de H. du Manoir de Juaye, Dogme et spiritualité chez St. 
Cyrille d'Alexandrie, Paris, 1944, p. 492-493. 

Care este poziţia Fericitului Augustin cu privire la acest 
Subiect? Pătrundem aici pe un teren dificil şi chiar controver- 
sat. O lectură atentă a scrierilor sale arată că pentru el pro- 
blema s-a pus pornind de la citeva texte scripturistice. 

loan 3, 34. „Dumnezeu nu dă Duhul cu măsură”. Acest text 
este comentat în Tratatul XIV,10 la loan: „Hristos, Care este 
autorul acestor daruri, nu primeşte Duhul cu măsură”. De ase- 
menea, în Tratatul XXXII, 6 „Duhul nu-l lipsea lui lisus”. 

Augustin subliniază contrastul dintre plinătatea, „supra- 
măsura” Duhului peste lisus şi „măsura” cu care Duhul este 
dat ucenicilor şi în Biserică. În De Trinitate, atingem o proble- 
mă delicată, care se pare că a evoluat chiar în gândirea lui 
Augustin. În cartea a Il-a, spune că „Fiul nu a putut fi trimis de 
Tatăl fără Duhul” (mitti a Patre sine Spiritu Sancto non potuit), 
(IL 5, 8-9), adică Duhul nu este străin de misiunea văzută a 
Cuvântului în Întrupare. „Aceasta nu numai pentru că, trimi- 
ţându-L, adică alcătuindu-L din fecioară, Tatăl nu L-a alcătuit 
fără ajutorul Duhului, ci şi pentru cuvintele limpezi ale 
Evangheliei: „Duhul Sfânt Se va pogori peste tine şi puterea 
Celui Preainalt te va umbri”. Astfel, „printr-un har unic, Duhul 
Sfânt a unit omul cu Fiul lui Dumnezeu” (Enchiridion XII, 40). 
În Cartea a IV-a din De Trinitate, unde nu mai este vorba de 
misiunea văzută a Fiului ca manifestare temporală, ci de 
raporturile veșnice dintre Persoanele dumnezeieşti, misiunea 
implică Persoana Însăşi a Fiului. „Atunci, Augustin nu mai 
spune că Fiul este trimis de EI Însuşi şi de Sfântul Duh, pen- 
tru că Fiul nu iese decât de la Tatăl”16. 

in general, Augustin referă tema ungerii nu la botez, ci la 
naștere (cf. Tratatul XIV despre loan). Aici este iarăşi o proble- 
mă delicată. „Hristos, spune Fericitul Augustin (cf. şi De Tri- 
nitate, |, 11,22), primeşte Duhul ca om, şi nu ca Dumnezeu. 


16. IV, 20,28. Cf. J. L. Maier, Les missions divines selon Augustin, Fribourg, 
1940. de ex. p.134. 

Secundum fornam Dei, Fiul este egalul Tatălui, ca şi al Du- 
hului. Secundum formam servi, Fiul ii este inferior şi Lui, şi 
Duhului. Augustin citează aici textele pnevmatologice de la 
Mat. XII, 13, Luc. XI, 20, Luc. IV, 18-19. Fiul pare aici inferior 
Duhului, dar Augustin precizează cu tărie, ca şi în De Trinitate 
XV, 26, 46: „Domnul lisus Însuşi, dacă a dăruit Sfântul Duh ca 
Dumnezeu (ut Deus), L-a primit ca om (ut homo)... Aceasta se 
vede şi mai limpede în textul din Fapte, legat de Domnul: „A 
uns Dumnezeu cu Duhul Sfânt pe Acesta” (10, 38). Nu este 
vorba, desigur, de un untdelemn văzut, ci de darul harului, 
infăţişat în chip văzut, de mirul cu care Biserica îi unge pe cei 
botezați. Şi, fără îndoială, această ungere a lui Hristos de către 
Duhul Sfânt nu datează din ziua botezului Său, când Duhul S-a 
pogorât peste El în chip de porumbel (Mat. 3, 16); în ziua aceea, 
a voit să prefigureze Trupul Său, adică Biserica Sa, în care 
primim Duhul Sfânt, îndeosebi în momentul botezului... Când 
Scriptura spune despre EI că a primit de la Tatăl făgăduinţa 
Duhului Sfânt şi că L-a revărsat peste Acesta (Fapt. 2, 33), îndoi- 
ta Sa fire este pusă în lumină: El primeşte ca om şi revarsă ca 
Dumnezeu (accepit ut homo, effudit ut Deus). În ceea ce ne 
priveşte, noi am putea primi acest dar după slaba noastră mă- 
sură, fiindu-ne însă cu neputinţă să-l răspândim peste alţii; pen- 
tru ca revărsarea Duhului să aibă loc, Îl chemăm pe Dumnezeu 
peste ei şi Dumnezeu li-L îimpărtăşeşte cu adevărat”. 

Aş dori să atrag atenţia asupra problemei teologice pe care 
o ridică deosebirea dintre cele două firi: firii dumnezeiești i se 
atribuie însuşirea de a fi egală cu Duhul şi izvor al Duhului, iar 
firii omeneşti, însuşirea de a-i fi inferioară. Nu avem oare de a 
face aici cu o anumită radicalizare a împărţirii firilor în dauna 
comunicării însuşirilor? Această ultimă noţiune, absolut fun- 
damentală nu numai în hristologie, ci şi în teologia harului şi a 
sfințirii, îngăduie o inversare absolută a relaţiei pe care o oferă 
aici Augustin, şi o afirmare a faptului că tocmai in forma Dei 

Cuvântul S-a smerit şi a luat chip de rob, pentru că subiectul 
acestui „chip de rob” este Cuvântul lui Dumnezeu. Dimpo- 
trivă, in forma servi , aceea a unui rob preaslăvit al lui Dum- 
nezeu, trimite Domnul pe Duhul, încât nu numai Domnul, ci 
şi creștinii înşişi devin sursă a Duhului Sfânt. 

Dimensiunea „ascensională” şi cerească a hristologiei 
Sfântului loan Gură de Aur şi a Fer. Augustin merită de aseme- 
nea subliniată. 

La loan Gură de Aur, întâlnim nu numai nostalgia după 
Hristosul ceresc, destul de accentuată la Augustin, ci şi afir- 
marea fără echivoc a unei identități absolut radicale, fapt ce-i 
va îngădui să spună că tot ceea ce se săvârşeşte în altar, pe 
Sfânta Masă, preotul, jertfa, credincioșii, darurile noastre, inima 
noastră, totul este ceresc17. El revine deseori la textul paulin: 
„Căutați cele de sus unde Se află Hristos, șezând de-a dreap- 
ta lui Dumnezeu” (Col. 3,1): „Părtaşi ai tainelor negrăite, fiţi ca 
nişte străini pentru viaţa aceasta, nu pentru a ieşi din lume, 
nici pentru a vă surghiuni în depărtări, ci, rămânând în mijlo- 
cul lumii, să nu vă deosebiți cu nimic de cei ce sunt departe 
şi să străluciți ca nişte aştri”18. „La botez, omul nu mai este 
făcut din ţărână, ci din Duhul Sfânt, nu în eden, ci în cer. Eşti 
dus acolo, în cer, printre îngeri“19. 

La Fericitul Augustin, această temă a realităţii cereşti şi a 
locului ceresc al lui Hristos preaslăvit se regăseşte.mai ales în 
anumite predici, ca, de pildă, în Predica 261 despre Înălţare: 
„Sărbătorim astăzi ziua Înălţării. El S-a înălţat pentru a te ridi- 
ca. Urmează-L dacă poţi”. Sau Predica Guelf. 13: „Hristos este 
în cer. Şade de-a dreapta Tatălui, dar mădularele Sale sunt 
aici. Se află în cer, și, în același timp, printre ai Săi. Astăzi, Hristos 


17. Cf. comentariile sale la 1 Cor, Col., Evr. 
18. Cat. bapt. VII, 23. 
19. Hom. VI, 4 in Col. 

este în cer...câţi dintre noi Îl pot atinge? Şi totuşi, vai nouă de 
nu-L vom atinge! Câţi suntem credincioși, Îl atingem... Crede, şi-L 
vei atinge”. 

Augustin ne înfăţişează aici o foarte frumoasă interiorizare 
în inima credincioşilor, a acestei experienţe sensibile a Înălţării. 
Mişcarea credinţei este cea care contează aici, chiar dincolo 
de viziunea însăși: „Capul este, deci, în cer. Se înalţă cu trupul 
Său. El Se înalţă singur, dar şi noi ne înălțăm atunci când sun- 
tem într-atât de uniţi cu El încât Îi suntem mădulare. El alcă- 
tuieşte cu noi un singur tot, astfel încât este Unul, întotdeauna 
Unul. Unitatea ne leagă de unicul Hristos. Acum locuiește în 
cer... Nu mai suferă. Nimeni nu-L mai poate atinge, şi totuși, din 
înaltul cerului, dă glas că este prigonit...” (Enarr. in Ps. 122). 

În această meditaţie, Augustin dezvoltă ideea înălţarii lăun- 
trice, a înţelesului duhovnicesc al cerului, care „constă în drep- 
tate. Îl chemăm cu dorinţa şi cu rugăciunea noastră” (Ibid.). 

Un alt text important din Predica 259: „Vedeţi unde vă chem 
Eu, pe tărâmul îngeresc, întru bunăvoirea Tatălui și a Duhului 
Sfânt, la cina cea veşnică, întru bunăvoința Mea frăţească. În 
sfârşit, vă chem la Mine, la propria Mea viaţă”. 

Predica 265 la inălţare ne introduce direct în taina Sfân- 
tului Duh. Această Predică ar merita citată şi analizată în deta- 
liu. Augustin dezvoltă aici tema unităţii Mirelui şi Miresei (V, 6): 
veşmântul Său este dintr-o singură țesătură (VI, 7). Când vor- 
beşte de dăruirea Duhului de câtre Hristos cel înviat (loan 
20), Augustin observă că sunt două dăruiri distincte ale Duhu- 
lui, la loan 20 şi la Fapt. 2. Dar motivul acestei îndoite dăruiri 
îi rămâne necunoscut, şi nu numai atât: această dualitate îi 
ridică semne de întrebare, și atunci schiţează o părere perso- 
nală: „Mă gândesc, dar nu este decât o părere, că Duhul Sfânt 
a fost dăruit de două ori pentru a ne învăţa cele două porunci 
ale iubirii... Sunt două precepte, într-adevăr, dar dragostea 
este una. Să-L iubeşti pe Domnul Dumnezeul tău din toată 

inima ta şi din tot sufletul tău şi pe aproapele tău ca pe tine 
însuţi. În aceste două învățături este cuprinsă toată Legea şi 
proorocii. Astfel, dragostea este una în două porunci (una cari- 
tas et duo praecepta). Un singur Duh este, deşi a fost dăruit de 
două ori. Cel care a fost dăruit întâia oară nu Se deosebește 
cu nimic de Cel ce a fost dăruit a doua oară, pentru că dragos- 
tea către aproapele nu se deosebeşte cu nimic de cea care-L 
iubeşte pe Dumnezeu. Dragostea este, deci, aceeaşi. lubim 
pe Dumnezeu cu aceeaşi dragoste care ne face să ne iubim 
aproapele. Dar cum Dumnezeu este atât de diferit de aproa- 
pele, îi iubim cu aceeaşi dragoste, fără însă ca obiectul dra- 
gostei noastre să fie acelaşi. Poate pentru a ne pregăti pentru 
iubirea de aproapele a dăruit Domnul, pe când Se afla încă pe 
pământ, Duhul Sfânt ucenicilor Săi, suflând asupra lor, tot aşa 
cum pentru a ne aprinde cu dragostea care domneşte în cer 
ne-a trimis din cer pe Duhul Sfânt. Primiţi Duhul pe pământ și 
vă iubiţi fratele. Îl veţi primi în cer şi-L iubiţi pe Dumnezeu. 
Totuşi, ceea ce aţi primit pe pământ vine din cer. Pe pământ, 
L-a dăruit lisus Hristos, darul vine însă din cer, căci Îl avem de 
la Cel ce coboară din cer”. 

Acest text mi se pare foarte important, căci ne arată 
limpede că la Fericitul Augustin nu este vorba de nici o analo- 
gie sau comparaţie factice, ci de o identitate esenţială şi nece- 
sară între dragostea de Dumnezeu şi cea de aproapele. 


B 


EVENIMENTUL CINCIZECIMII 
ŞI PERMANENŢA SA ÎN BISERICĂ 


Recenta teză a Pr. Pataq Siman, de care aminteam mai 
înainte, ne-a dezvăluit bogăţia și originalitatea tradiţiei siriene 
în ceea ce priveşte experienţa Duhului Sfânt trăit în liturghie. 
Mă gândesc de asemenea la legăturile strânse şi permanente 

dintre Siria, Capadocia, Palestina și la modul în care marii 
Părinţi capadocieni sau Sfântul Chiril al lerusalimului se vor fi 
pătruns de această trăire a Duhului Sfânt care vine de la înce- 
puturile creștinismului. Înţelegem încă prea puţin efectul sfâşie- 
tor al schismei necalcedonienilor care a condus, atât în Bizanţ 
cât şi în Apus, la o anumită radicalizare a hristologiei. Acest 
studiu ne va îngădui să-l situăm mai bine pe Sfântul loan Gură 
de Aur, dar şi locul rezervat Cincizecimii în exegeza și în pro- 
povăduirea sa, în contextul unei tradiţii mai vaste și mereu 
vie, în același timp. 

Sfântul loan stăruie mult asupra plinătăţii, puterii şi actua- 
lităţii Cincizecimii. „Cincizecimea, spune el, este o sărbătoare 
neîncetată”20, este „cununa bunurilor, cetatea sărbătorilor, 
roada făgăduinţei Domnului”2!. „Dacă Duhul Sfânt nu ar fi 
prezent, Biserica nu ar exista“22. Pentru el, „dăruirea Duhului 
este cea mai mare dintre toate minunile lui Hristos, cea în vede- 
rea căreia au fost săvârșite toate celelalte“25. „Pentru aceasta S-a 
întrupat Cuvântul, pentru a4 lăsa Duhului Sfânt lucrarea”24. 

loan Gură de Aur pune un accent deosebit pe actualitatea 
Cincizecimii: „Harul este acelaşi la Cincizecime şi acum”25. 
Avem de-a face, după cât se pare, cu un laitmotiv, cu o afir- 
maţie fundamentală, care ne va îndrepta către problema exis- 
tenţei şi a permanenţei harismelor în Biserică. Această con- 
cepţie a „Cincizecimii permanente” a fost pusă în evidenţă 
pentru prima oară, cred, în Apus, de către Pr. Severien Sala- 
ville, în prima ediţie a Tâlcuirii dumnezeieștii liturghii a lui 
Nicolae Cabasila în „Sources Chretiennes”26. Pornind de la 


20. Om. I despre Cincizecime. 

21. Om. Il despre Cincizecime. 

22. Om. I despre Cincizecime. 

23. Hom. XI in Matth. 

24. Hom. LXXV in Joh. 

25. Hom. l, 6 in Act. 

26. Ed. „Sources Chrétiennes”, vol. 4bis, Paris 1967, p. 334-336. 

comentariul făcut de Cabasila ritului euharistic al zeon-ului, 
Pr. Salaville a arătat cât de edificator este acesta în reafirma- 
rea neglijatei, întrucâtva, dimensiuni cincizecimice a Euharis- 
tiei, respectiv a conştiinţei Bisericii că Euharistia nu este numai 
actualizarea jertfei şi Învierii lui Hristos, ci şi o continuare - nu 
mai puţin - a Cincizecimii27. Aceste texte ale Sfântului loan 
Gură de Aur nu sunt o excepţie, ci reflectă conştiinţa comună 
şi învăţătura sobornicească a Bisericii bizantine. Această învă- 
ţătură este pe deplin confirmată de anaforalele euharistice 
care poartă numele şi pecetea personalităţii teologice a Sfân- 
tului loan Gură de Aur însuşi sau a Sfântului Vasile. În secolul 
al XIV-lea, Nicolae Cabasila se va face ecoul lui loan Gură de 
Aur cu o vigoare remarcabilă. Inspirația sa, hrisostomiană şi 
augustiniană în acelaşi timp, mi se pare deosebit de profundă 
intr-o epocă în care traducerile greceşti din Augustin începeau 
să pătrundă în mediile bizantine cultivate. 

Aplecându-ne asupra episcopului Hipponei, suntem ispi- 
titi, la prima vedere, să ne întrebăm care este contribuţia în 
acest sens a operei sale De Trinitate, acest extraordinar demers 
către intellectus fidei în Sfânta Treime. După părerea mea, înţe- 
lesul atotprezenţei ecleziale a Sfântului Duh, adică al cores- 
pondenţei dintre teologia trinitară şi ecleziologie, este aici 
vădit restrâns în raport cu ansamblul operei teologice a Feri- 
citului Augustin. În schimb, în Predicile sale la Cincizecime 
sau în Tratatele despre Evanghelia după loan, întâlnim un sens 
mai explicit al Cincizecimii, ca „manifestare inaugurală a Duhului 
Sfânt în Biserică”28 sau „a Duhului în Biserică, asemenea sufle- 
tului în trup”29. „Pentru Augustin, Biserica este locul unic în care 


27. Cf. B. Bobrinskoy, „Presence réelle et communion eucharistique”, în 
Revue des Sciences Philosophiques et Theologiques, t. 53, (1969), indeosebi la 
p. 412417. 

28. Serm. 267,3. 

29. Serm. 267,4. 

credinciosul primeşte darul Duhului”50. Desigur, lupta antido- 
natistă radicalizează viziunea pnevmatologică a lui Augustin, în 
sensul unei anumite restrângeri a prezenţei sfinţitoare a Duhului, 
doar în limitele sacramentale ale Bisericii. Nu numai că Duhul 
este în Biserică, dar Duhul nu este decât în Biserică. Este cunos- 
cută comparaţia augustiniană dintre suspinele porumbelului în 
Biserică şi văicăreala corbului care croncăne afară5l. 

Cei doi ierarhi reflecteză într-un mod pe deplin angajat, şi 
ca atare actual şi pentru noi, astăzi, asupra sensului durerosu- 
lui contrast dintre revărsarea tangibilă a Duhului în chipul lim- 
bilor de foc, al minunilor şi al nenumăratelor daruri din Biserica 
primară şi încetarea acestor daruri văzute în societatea creş- 
tină a secolului al IV-lea. 

Avântul luat în ultimii ani de mişcarea harismatică i-a 
îndemnat pe istoricii creştinismului să situeze şi să cerceteze 
scriitorii antichităţii creştine în cadrul a ceea ce s-a numit 
„istoria harismaticii creştine” (Hans Urs von Balthasar)52. 

loan Gură de Aur împărtăşeşte şi el nostalgia Bisericii pri- 
mare, o nostalgie încărcată de tristeţe pentru depărtarea din- 
tre epoca sa şi Cincizecimea apostolică, dar afirmă cu tărie, în 
acelaşi timp, certitudinea prezenţei mereu vii şi reale a haris- 
melor Duhului în Biserica vremii sale: „Primii credincioşi erau 
la început trei mii, apoi cinci mii şi cu toate acestea nu aveau 
decât un singur suflet. Astăzi, nimeni dintre noi nu-şi cunoaşte 
fratele, şi căutăm o scuză în mulţimea noastră!...Dacă n-ar fi 
cu neputinţă, mi-ar fi drag să vă duc într-un oraş ai cărui 
locuitori nu alcătuiesc decât un singur suflet”55. 


30. Tract. in Jo. 32, 8. 

31. Tract. 6 in Jo. 

32. A se vedea recenta teză a lui A. M. Ritter, intitulată Charisma im 
Verstandnis des Johannes Chrysostomos und Seiner Zeit (Göttingen, 1972),cu 
capitole anexe asupra aceleiaşi teme la Teodor de Mopsuestia, Teodoret de Cyr 
şi Chiril al Alexandriei. 

33. Hom. 40, 4 in Act., citate traduse la: Ph. Rancillac, L'Eglise, manifesta- 
tion de l'Esprit chez Saint Jean Chrysostome, Beyrouth, 1970. 

„Ce-au devenit aceste frumoase exemple? Avem sub ochii 
noştri contrariul. Numeroase dezbinări, disensiuni profunde 
domnesc între toţi şi ne purtăm unii cu alţii cu o cruzime 
vrednică de nişte animale. Atât de departe cât eraţi de EI, şi 
totuşi Hristos a binevoit să Se unească cu voi (prin Întrupare 
şi Euharistie), iar voi nu binevoiţi, aşa cum ar trebui, să vă 
uniţi cu fratele vostru!”34 

„Odinioară, pământul aevenise, ca să spun aşa, cer (şi aici 
nu mai este o identitate, ci o nostalgie). Puteai crede aceasta 
după tot ceea ce vedeai, după purtarea credincioșilor, după 
îndrăzneala cuvântului, după minunile care se săvârșeau. Cu 
adevărat, aceşti oameni erau ca nişte îngeri, de nezdruncinat 
în bine, neluând seama la batjocură, la ameninţări, la pericole, 
şi, cu toate acestea, milostivi și compătimitori faţă de ceilalţi, 
venind în ajutorul celor în nevoie atât prin milostenie, cât şi 
prin tot felul de îngrijiri trupeşti”55. 

„Cât de îndatoritori erau ucenicii cu învățătorii lor (pe care 
îi apărau de persecuții)! Pe atunci nu erau dezbinaţi,cum sun- 
tem noi astăzi. La noi, oamenii sunt împărţiţi în cei mari şi cei 
mici: unii se trufesc, iar ceilalţi îi pizmuiesc”36. 

Cu toate acestea, convingerea Sfântului loan Gură de Aur 
despre prezenţa harismelor în Biserică astăzi nu este mai puţin 
viguroasă ori mai puţin afirmativă: 

„Se va pune întrebarea: unde este acum Duhul Sfânt? Aveţi 
dreptate în ceea ce priveşte vremea când se săvârșeau minuni, 
când înviau morţii, când toţi leproşii erau vindecaţi. Dar astăzi, 
ce semn să dăm despre prezenţa acestui Duh printre noi? Nu 
vă tulburaţi, vă voi arăta că și astăzi avem Duhul Sfânt. Cum şi 
în ce chip? Dacă n-am avea Duhul Sfânt în mijlocul nostru, cum 
ar mai fi izbăviţi de păcate credincioşii care s-au luminat cu o 


34. Hom. 24, 2 la 1 Cor. 
35. Hom. 12, | la Fapte. 
36. Hom. 37,3 la Fapte. 

noapte înainte? Căci fără intervenţia Duhului, este cu neputinţă 
să fim izbăviţi (Tit 3, 3-5, I Cor. 6, 9-11). Vedeţi toate aceste 
întinăciuni şterse de Duhul Sfânt... Dacă nu iartă păcatele, atunci 
în zadar Îl mai primim la botez; iar dacă iartă păcatele, atunci 
degeaba îşi mai îndreaptă ereticii blasfemille către El. Fără 
Duhul Sfânt, n-am putea nici măcar să rostim Numele lui lisus 
(| Cor. 12, 3). Fără Duhul Sfânt, noi, credincioșii, nici măcar nu 
L-am putea chema pe Dumnezeu. Spunem, într-adevăr, „Tatăl 
nostru care eşti în ceruri”, dar, tot aşa cum fără Duhul Sfânt este 
cu neputinţă să chemi Numele Domnului, tot cu neputinţă este 
şi să-L numești pe Dumnezeu Tată (Gal. 4, 6)... Fără Duhul 
Sfânt, nici duhul înţelepciunii şi al cunoștinței nu ar mai sălăşlui 
în Biserică (I Cor. 12, 8). Fără Duhul Sfânt, nu ar mai fi în 
Biserică nici păstori, nici învăţători; El este Cel ce-i face şi pe 
unii, şi pe ceilalţi (Fapt. 20, 28). Nu vedeţi chiar acum şi aici 
lucrarea Duhului? Dacă Duhul n-ar sălăşlui în părintele şi 
învățătorul nostru, care cu puţin înainte s-a urcat în acest sfânt 
amvon şi v-a dăruit pace tuturor, n-aţi fi strigat toţi: „Şi Duhului 
Tău”. De asemenea, când stă în faţa acestei sfinte mese, înainte 
de a se atinge de daruri, începe întotdeauna prin a cere lui 
Dumnezeu să vă dăruiască harul Său, iar voi răspundeţi: “Şi 
Duhului tău”, amintindu-vă vouă înşivă prin acest răspuns că 
persoana văzută nu are nici un amestec în ceea ce săvârşeşte, 
că darurile puse înainte nu sunt fericitul efect al firii omeneşti, 
ci că cel care săvârșește această jertfă tainică este harul 
Duhului Sfânt, prezent şi răspândit printre noi... Dacă Duhul nu 
ar fi prezent în mijlocul său, Biserica nu ar dăinui, iar dacă 
dăinuie, este un semn evident al prezenţei Duhului”37. 

„Prin urmare, acolo unde este dragostea, indeosebi acolo 
unde este milostivirea, acolo este Duhul Sfânt, acolo este 
Treimea, acolo este Biserica cea vie”58. 


37. Hom. 1, 3 la Cincizecime. 
38. Hom. 8 in Rom. 

Absența minunilor nu-l tulbură peste măsură pe loan, căci 
aceste minuni au fost trebuincioase odinioară pentru cei necre- 
dincioşi, dar acum ele nu mai sunt neapărat trebuincioase 
pentru credinţă. Astăzi, locul lor a fost luat de dragoste: 
„Credinţa noastră este destul de puternică astăzi pentru a se 
putea lipsi de semne văzute, adică de ceea ce sunt minunile 
pentru începători. Este chiar bine că nu mai sunt, căci meri- 
tele credinţei sporesc odată cu dispariţia minunilor, a căror 
iniţiativă este, de altfel, în mâna lui Dumnezeu”40. „Vremea 
minunilor a trecut, dar credinţa, nădejdea şi dragostea rămân. 
Căutaţi-le, căci sunt mai mari decât minunile”4l. „Minunile nu 
au convertit lumea decât pentru că erau unite cu dragostea: 
fără dragoste, lucrarea minunilor nu ar fi dăinuit...”42. 

Aici, Fericitul Augustin se face ecoul marelui predicator 
antiohian. În Predica 267, vorbeşte despre cum fierbe vinul 
cel nou sub impulsul Duhului45. Această temă, a îmbătării, a 
„beţiei duhovniceşti” o regăsim la loan Gură de Aur+4, iar cea 
a „beţiei treze”, la Sfântul Grigorie de Nyssa45. „Timpul vor- 
birii în limbi a trecut, dar nu și cel al Duhului. Mica Biserică a 
Cincizecimii a devenit Biserica cea mare”46. „Ceea ce era 
atunci darul limbilor nu era, la urma urmei, decât un simbol 
al unităţii şi universalităţii Bisericii, deci al sobomicităţii 
sale”47. „Adevărul înfăţişat prin darul limbilor este de acum 
împlinit. Deci, vremea vorbirii în limbi a trecut. Şi astăzi, 
afirmă Augustin cu tărie şi nu fără o nuanţă provocatoare, 


39. Hom. 24, |, la Ioan; cf. Rancillac, op. cit., p. 141-143. 

40. Rancillac, p. 141. 

41. Hom. 2,5, la inceputul Fapte. 

42. Hom. 72,4 la loan. 

43. Cf. Predicile pascale ale lui Augustin. 

44. loan Gură de Aur, ibid. 

45. Grigorie de Nyssa; cf. J. Daniélou, Platonisme et théologie mystique. 
46. Predica 267,2 şi 3. 

47. Predica 268,1. 

suntem în posesia tuturor limbilor, căci suntem mădulare ale 
unui trup în care se vorbesc toate”48. 

Dar Augustin subordonează în mod accentuat darul limbilor 
unităţii, dăruirea Duhului, apartenenţei la Biserică, şi iarăşi 
preocuparea anti-donatistă este cea care se exprimă, în pilda 
porumbelului şi al corbului. 


C 


DUHUL SFÂNT ÎN SFINȚIREA 
ŞI COMUNIUNEA EUHARISTICE 


Este cunoscut simţământul de teroare sacră pe care îl 
încearcă Sfântul loan Gură de Aur în faţa tainei Euharistiei. 
De pildă, în Tratatul despre Preoţie spune: „Doar un om cu 
totul ieşit din fire şi lipsit de minte ar putea dispreţui o taină 
atât de înfricoşătoare! Nu ştii oare că sufletele omenești nu ar 
putea îndura focul acestei jertfe, ci ar fi pierit toate dacă nu ar 
fi fost ajutorul nemăsurat al harului dumnezeiesc? (...) Atunci 
când preotul cheamă Duhul Sfânt şi săvârşeşte taina înfri- 
coşătoare şi deseori Îl atinge pe Stăpânul tuturor, spune-mi, 
alături de cine îl vom aşeza? Ce curăţie și ce evlavie îi vom 
cere? Gândeşte-te ce trebuie să fie mâinile care împlinesc 
această slujbă. Ce trebuie să fie limba care rosteşte astfel de 
cuvinte, cu cât mai curat și mai sfânt trebuie să fie sufletul 
care primeşte un asemenea Duh!“49. 

Astfel de texte confirmă înţelesul realismului euharistic la 
loan Gură de Aur. A fost amintit deseori cu privire la cei doi 
episcopi şi nu este cu nimic mai prejos la Augustin: Hristos 
„ne pofteşte la ospăţul ceresc, unde ne este El Însuși pâine, 
unde El Însuşi ne cheamă la propria Sa viaţă”50. 


48. Predica 269. 

49. Sur le Sacerdoce lll,4 şi VL4. 

50. Predica 251,5; ed. „Sources Chretiennes”, no. 116, p. 257-259. Cf. B. 
Bobrinskoy, „Saint Augustin et l'Eucharistie” în Parole et Pain, 52 (1972),347. 


310 ÎMPĂRTĂŞIREA SFÂNTULUI DUH 


Aş dori să mă opresc mai întâi la problema epiclezei. Este 
adevărat că la Fericitul Augustin nu aflăm decât vestigii, indicii, 
ca de pildă în faimosul pasaj din De Trinitate, deseori citat de 
susţinătorii ipotezei unei epicleze sfinţitoare atât la Fericitul 
Augustin, cât şi în general în Africa: „O dată ce roadele pămân- 
tului sunt sfinţite printr-o rugăciune tainică (prece mystica), le 
luăm după rânduială, pentru mântuirea noastră duhovnicească 
şi în amintirea Patimilor suferite de Domnul pentru noi. Când 
mâna oamenilor a scos de aici aceste aparenţe văzute, sfin- 
ţirea care face din ele o taină atât de mare nu vine decât de 
la lucrarea nevăzută a Duhului lui Dumnezeu“5l. 

Alţi scriitori apuseni, ca Optat de Mileviu sau Fulgenţiu de 
Ruspe, vor fi mai expliciţi în legătură cu acest subiect52Z. De 
asemenea, scrierile Sfântului Ambrozie al Milanului cuprind 
afirmaţii prea precise şi prea universale cu privire la lucrarea 
sfinţitoare a Sfântului Duh pentru a putea exclude în totalitate 
sfinţirea euharistică din domeniul lucrării Sale: „Duhul Sfânt 
este invocat de preot peste daruri”55. „Focul altarului lui Dum- 
nezeu este harul Duhului Sfânt; Duhul Sfânt este Cel care 
înalţă rugăciunile drepţilor până la Dumnezeu”5%. 

Lectura operelor lui Augustin ne îndeamnă la o mai 
mare rezervă cu privire la existenţa unei epicleze sfinți- 
toare dezvoltate în liturgia euharistică a vremii sale. Nu 
este vorba de a pune în discuţie realismul doctrinei sfințirii 
euharistice, dar aceasta lasă relativ puţin loc lucrării Du- 
hului Sfânt, fără a putea însă afirma că această lucrare ar 


1. De Trinitate III, îV,10. 

52. Textele cele mat Taracteristice au fost adunate şi studiate de Atchley în 
On the Epiclesis of the Eucharistic Liturgy and in the Consecration of the Font, 
Oxford, 1935. 

53. De Spiritu Sancto, |, VIII,90. 

54. In Balu. 118. Problema epiclezei la Ambrozie a fost reluată de R. 
Johanny în L'Eucharistie, centre de histoire du salut chez Saint Ambroise de 
Milan (Théologie Historique, 9), Paris, 1968. 

fi cu totul exclusă. Şi aici, Fericitul Augustin nu inovează, 
ci rămâne credincios tradiției romane şi africane. 

Este bine cunoscută expresia clasică şi frecvent întâlnită 
la Fericitul Augustin, care reflectă miezul esențialmente Aristo- 
coki ardo ani despre sfințire: „Accedit Verbum ád 
element Sacramentum'“55. lată câteva texte caracte- 
ristice: „Pâinea pe altar, sfinţită de Cuvântul lui Dumnezeu, 
este Trupul lui Hristos; potirul pe altar, sfinţit de Cuvântul lui 
Dumnezeu, este Sângele lui Hristos”56. „Prin venirea Cuvântului 
(accedente Verbo), această pâine şi acest vin devin Trupul şi 
Sângele Cuvântului (...) Înlătură Cuvântul: este pâine şi vin. 
Adaugă Cuvântul, și este altceva. Ce anume? Trupul lui Hristos 
şi Sângele lui Hristos. Îndepărtează Cuvântul, este pâine şi 
vin, adaugă Cuvântul, şi acestea devin taipa”57, ---- ~ 

O altă Predică confirmă încă o dată radicalismul hristo- 
logic Aproape exclusiv al teologiei sfințirii ep pul din 
Hippo: „Vine sfințirea, şi această pâine va fi Trupul lui Hristos 
şi acest vin va fi Sângele lui Hristos. Numele lui Hristos face 
aceasta, harul lui Hristos face aceasta”58. 

Aceste texte corespund doctrinei generale a tainelor la 
Fericitul Augustin59, sau, mai curând, a tainei unice a Bisericii, 
care este Însuşi Cuvintul Întrupat: „Non est aliud Dei mysterium 
nisi Christus"60. Problema unei lucrări directe a Duhului Sfânt 
asupra darurilor euharistice pare cu totul în afara domeniului 
său de interes. 

Dacă ne întoarcem către Sfântul loan Gură de Aur, vedem 
că Duhul Sfânt joacă un rol preponderent în sfinţirea elemen- 


55. Tr. in Jo. 80,3: PL 35,1840. 

56. Serm. 227,1 ed. „Sources Chrâtiennes”, nr. 116, p. 234 s. 

57. Serm. Den. VL | şi 3. M.A. L, 20-32. 

58. Serm. Guelf. VII, 1; Misc. Ag. |, 462-464. 

59. Cf. de ex. pentru botez: „Tolle aquam, non est baptismus, tolle verbum, 
non est baptismus” (Tr. in Jo.15,4). 

60. Ep. 187,34; PL 33,845. 

telor euharistice. Aceste texte sunt foarte cunoscute: „Preotul 
stă în picioare şi face să se coboare nu focul, ci Sfântul Duh: 
rosteşte o lungă rugăciune nu pentru ca focul să se coboare 
de sus şi să ardă jertfa, ci pentru ca harul, pogorându-se peste 
jertfă, să aprindă prin ea sufletele tuturor și să le facă mai 
strălucitoare decât argintul curăţat prin foc”61. „Când preotul 
stă în picioare în faţa mesei, ridicându-şi mâinile spre cer şi 
chemând Duhul Sfânt să pogoare şi să atingă darurile puse 
înainte, atunci este o mare linişte şi o mare tăcere”62. 

Aceste texte nu trebuie în nici un caz izolate de contextul 
general al pnevmatologiei sacramentale a lui loan Gură de Aur 
şi al tradiţiei pe care o reprezintă. Atât pentru botez, cât şi pen- 
tru Euharistie, tradiţia siro-palestiniană mărturiseşte conştiinţa 
permanenţei lucrării Duhului Sfânt în ansamblul liturghiei bap- 
tismale şi euharistice. Diferitele etape ale iniţierii baptismale 
şi ale celebrării euharistice poartă pecetea unei lucrări proprii 
şi permanente a Sfântului Duh. În botez, ca şi în Euharistie, 
epicleza sfinţitoare a untdelemnului, apei şi darurilor euharis- 
tice este dezvoltată în această tradiţie. Rezultă că: 1) harul lui 
Dumnezeu ajunge la oameni întotdeauna prin materia sacra- 
mentală, prin instrumentalitatea tainelor; sfinţirea omului nu 
poate face deci economie de materia care, pătrunsă de Duhul, 
este făcută transparentă de harul lui Dumnezeu, cooperează la 
mântuire şi este izbăvită de robia în care a căzut omul întreg; 
2) cu toate acestea, finalitatea sfințirii materiei este situată în 
afara ei, anume în folosirea acesteia de către om şi pentru 
zidirea lui. 

Rezultă astfel că distincţia liturgică şi teologică dintre 
sfințire şi comuniune este veche şi legitimă, dar că disocierea 
lor nu poate fi decât nefastă, ducând la aceste impasuri teolo- 


61. Sur le sacerdoce IIl,4. 
62. Hom. sur le cimetière et la croix, par. 3; cf şi Hom. 1.4 sur la Pentecôte. 

gice din care încercăm astăzi să ieşim: modul prezenţei reale, 
validitatea Euharistiei în absenţa adunării, împărtăşirea în 
afara Euharistiei etc. 

Când luăm în considerare rolul Duhului Sfânt în comuni- 
unea euharistică, aflăm în schimb o mai mare convergenţă 
între cei doi episcopi. 

De la Sfântul loan Gură de Aur, pe lângă Omilia I la Cinci- 
zecime, aş dori să citez o omilie baptismală care subliniază 
lucrarea sfinţitoare permanentă şi totală a Duhului Sfânt în 
iniţierea creştină. 

A 2-a Omilie baptismală ne redă desfășurarea rinduielilor 
baptismale. Se ştie că această omilie păstrează tăcerea asupra 
ritului mirungerii post-baptismale, care va deveni simbolul 
prin excelenţă al ungerii cincizecimice a noului botezat de către 
Duhul65. Absența în Biserica primară, şi mai ales în tradiţia 
siriană până la sfârşitul secolului al IV-lea, al unui rit propriu 
de dăruire a Duhului Sfânt nu înseamnă nicidecum lipsa unei 
conştiinţe teologice a prezenţei şi lucrării Sfântului Duh în 
iniţierea baptismală. Dimpotrivă, diferitele etape ale catehi- 
zării sunt marcate de o iniţiere proprie şi permanentă a Sfân- 
tului Duh. Această acţiune se exprimă simbolic în ritul ungerii 
dinaintea botezului cu untdelemn sfinţit, în sfinţirea apei prin 
invocarea Duhului Sfânt, prin revărsarea concomitentă a Du- 
hului peste cel botezat în momentul afundării, într-o nouă 
Cincizecime, și, în sfârşit, prin plenitudinea reiterată a împăr- 
tăşirii cu Duhul Sfânt în Euharistie, numită în tradiţia siriană 
„Foc şi Duh”. În riturile succesive ale botezului, lucrarea Du- 
hului Sfânt nu este niciodată înţeleasă ca fiind izolată şi inde- 
pendentă de o anumită naştere şi înaintare duhovnicească în 

“Hristos. Funcţia esenţială, sau, mai bine zis, slujirea personală 


63. Cf. B. Bobrinskoy, „Le mystère pascal du bapteme” in Baptême, sacre- 
ment d'unite, Paris, 1971, p. 135-136. 

a Sfântului Duh este întotdeauna de a da mărturie despre 
Hristos, de a-L manifesta în viaţa noastră, de a ne incorpora 
Trupului preaslăvit şi sacramental al lui lisus Hristos. Întreaga 
iniţiere baptismală are o valoare şi o rezonanţă pnevmatologică, 
dar, în acelaşi timp, are şi un sens hristologic, căci untdelem- 
nul ne pecetluieşte cu însuşi Numele lui Hristos, Unsul; apa ne 
face să fim părtaşi la moartea şi la Învierea Sa; pâinea şi vinul 
perpetuează această participare baptismală şi ne întăresc şi 
ne hrănesc cu pâinea cea cerească, cu Trupul însuși al lui 
Hristos, plin de Foc şi de Duhul. 

lată pasajul respectiv din Omilia pascală a lui loan Gură 
de Aur: „După această ungere, vă face să coborâţi în apele 
sfinte, îngropând omul cel vechi şi înviind împreună cu omul 
cel nou, înnoit după chipul Ziditorului său. În acel moment, 
prin cuvintele preotului şi prin mâna sa, Duhul Sfânt Se pogoară 
şi din apă iese un alt om: cu desăvârşire curăţit de toată 
întinăciunea păcatelor sale şi inveşmântat în haina împără- 
tească... Deindată ce ies din apă, întreaga asistenţă îi întâm- 
pină, îi îmbrăţişează şi îi salută, îi sărută, îi felicită şi le împăr- 
tășeşte bucuria pentru faptul că, din robi şi prizonieri, cum 
erau, au devenit într-o clipită oameni liberi, fii poftiţi la 
ospăţul împărătesc. Într-adevăr, deindată ce ies din apă, sunt 
conduși la masa cea înfricoșată, izvor al nenumăratelor bună- 
tăţi, gustă din Trupul şi Sângele Domnului şi devin locaş al 
Duhului”64. Acest ultim citat ar trebui completat cu numeroase 
alte referinţe la sensul cincizecimic al comuniunii euharistice 
în tradiţia antiohiană şi capadociană. Sfântul Vasile a dat no- 
ţiunii pauline de „impărtășire a Duhului Sfânt” (Il Cor. 13, 13) 
întreaga sa amploare: prin impărtăşirea cu Duhul, Care ne 
face duhovnicești, împlinind „restabilirea în paradis, ridicarea 


64. Hom. Baptism. I, 25 şi 27; éd. „Sources Chretiennes”, nr. 50, p.147-49; cf. 
Hom. 27 sur I Cor.: „Tu as joui de la table royale, tu t'es rempli du Saint-Esprit...”. 

în împărăţia cerurilor, redobândirea înfierii, îndrăzneala de a 
numi pe Dumnezeu Tatăl nostru, împărtășirea de harul lui 
Hristos, vieţuirea ca fii ai luminii, părtăşia la slava veşnică”65. 
Acest text este din Tratatul despre Sfântul Duh al Sfântului 
Vasile, a cărui familiaritate cu epicleza Sfântului loan Gură de 
Aur, îndeosebi în a doua rugăciune epicletică a lui Hristos, de 
introducere la rugăciunea Tatăl nostru, este extraordinară (Cf. 
B.Bobrinskoy, „Liturgie et ecclesiologie trinitaire de saint Basile”, 
în Eucharisties d'Orient et d'Occident, vol. II, Paris, 1970, 
pp.197-240). 

Anaforaua şi rugăciunile de la Euharistie ale Sfântului loan 
Gură de Aur preiau această noţiune de împărtăşire a Sfântului 
Duh, chiar dacă aceasta nu este termenul prin excelenţă cu 
care Gură de Aur va exprima realitatea vieţii celei noi dăruite 
în Euharistie. Pentru Sfântul Vasile, putem spune că împăr- 
tăşirea Sfântului Duh este singura roadă a Euharistiei, fiind 
însă un termen sintetic care exprimă plinătatea tuturor daru- 
rilor; în ceea ce-l priveşte, Sfântul loan Gură de Aur enumeră 
diferitele daruri produse de Întrupare, roadele Euharistiei, iar 
printre acestea numără şi împărtăşirea Sfântului Duh, alături 
însă de alte daruri care au, astfel, o semnificaţie de sinonime. 
lată epicleza sa: „...pentru ca să fie celor ce se vor împărtăși, 
spre trezirea sufletului, spre iertarea păcatelor, spre împăr- 
tăşirea cu Sfântul Tău Duh, spre plinirea Împărăției cerurilor, 
spre îndrăzneala cea către Tine, iar nu spre judecată sau spre 
osândă”. 

Trebuie însă să lărgim această problemă a impărtăşirii cu 
Sfântul Duh şi să ne amintim că tradiţia euharistică antiohiană 
şi siriană în general, căreia îi aparţine anaforaua Sfântului 
loan Gură de Aur, a fost deosebit de sensibilă la acest aspect 


65. Traité sur le Saint-Esprit, chap. 15: PG 32, 132; Pruche éd. „Sources 
Chretiennes”, nr. 17 bis, Paris, 1968, p. 171. 

pnevmatologic al Euharistiei nu numai în raport cu sfinţirea 
elementelor, ci şi cu sfinţirea credincioșilor. Pentru Narsai (seco- 
lul al V-lea), Euharistia este hrana Duhului: „Odată născuţi prin 
botez, cei botezați se adapă din Duhul”66. Tot aşa, şi potrivit 
Sfântului Efrem care parafrazează instituirea Euharistiei: lisus 
„a numit pâinea Trupul Său viu şi l-a umplut cu EIl însuşi şi cu 
Duhul... Luaţi, mâncaţi cu credinţă, neîndoindu-vă că acesta 
este Trupul Meu şi că acela care-L mănâncă cu credinţă, mă- 
nâncă astfel focul şi Duhul... Mâncaţi toţi și mâncaţi astfel 
Sfântul Duh, căci este cu adevărat Trupul Meu”67. Pentru 
Teodor din Mopsuestia, hrana euharistică este „sfântă şi nemu- 
ritoare, fiind Trupul şi Sângele Domnului nostru şi este plină 
de sfinţenie prin Sfântul Duh care sălășluiește în ea”68. 

În alte omilii, în alte familii liturgice sau patristice, în omi- 
liile pascale şi liturgice din tradiţia alexandrină, capadociană, 
în liturghia bizantină, regăsim această temă a plinătăţii căl- 
durii Duhului Sfânt (Rom. 12, 11; I Tes. 5, 19); în sfârşit, în 
liturghiile bizantine, însuşi ritul zeon-ului (apa caldă turnată în 
potir înainte de împărtăşanie) aminteşte prezenţa Trupului 
slăvit şi pnevmatic al lui Hristos. Ar trebui să cităm îndeosebi 
textele lui Nicolae Cabasila, din Tâlcuirea dumnezeieștii litur- 
ghii, texte remarcabile, ca de pildă: “Căci Mângâietorul nu S-a 
pogorât o dată pentru ca după aceea să ne părăsească, ci este 
şi va fi cu noi până la sfârşit, deoarece Mântuitorul L-a trimis 
ca să rămână cu noi în veci: “Duhul Adevărului pe Care lumea 
nu poate să-L primească, pentru că nu-L vede şi nici nu-L cu- 
noaște; voi însă Îl cunoaşteţi, că rămâne la voi şi în voi va fi” 
(loan, 14, 17). El săvârşeşte Tainele, prin mâna şi limba preo- 


66. Hom. XXI, trad. fr. de Ph. Gignoux în Initiation chrétienne (Lettres chré- 
tiennes, 7), Paris, 1963, p. 205. 

67. Sermon sur la Semaine Sainte (Ephraemi Opera. ed. Lamy |, Malines, 
1882, p. 415 s.). 

68. Cat. myst. VI. 

ţilor. Dar Domnul ne-a trimis nu numai pe Sfântul Duh, ca să 
rămână cu noi, ci a făgăduit că şi El Însuşi va rămâne cu noi 
până la sfârşitul veacului (Mat. 28,10). Mângiietorul stă însă de 
față în chip nevăzut pentru că El nu S-a întrupat, pe când 
Mântuitorul Se vede şi poate fi pipăit, în înfricoşatele şi sfintele 
Taine, ca unul Care a luat firea noastră şi o poartă în veci”69. 

Ritul bizantin al zeon-ului este, deci, pentru Cabasila, ase- 
menea “zilei pogorârii Sfântului Duh; atunci S-a pogorât după 
ce se împliniseră toate cele privitoare la Hristos, iar acum, apa 
aceasta se adaugă după ce darurile s-au desăvârşit (...). La 
Cincizecime, Biserica a primit pe Sfântul Duh după Înălţarea 
lui Hristos la ceruri, iar acum ea primește darul Sfântului Duh 
după ce sfintele daruri au fost primite în altarul cel mai pre- 
sus de ceruri, deoarece ni-L trimite în schimb Dumnezeu, Care 
le-a primit pe dânsele, cum am spus mai înainte. Pentru că 
Mijlocitorul e acelaşi atunci, ca şi acum: Însuşi Sfântul Duh”70. 

Prin urmare, această realitate însăşi a Sfântului Duh ne 
introduce în comuniunea vieţii treimice. Unul dintre imnele de la 
Cincizecime, care exprimă cel mai bine această experienţă a 
vieţii celei noi în Sfânta Treime, a fost adoptat în desfăşurarea 
liturghiei şi reprezintă una dintre rugăciunile de mulţumire cân- 
tate de adunare după împărtăşirea credincioşilor: “Am văzut 
lumina cea adevărată, am primit duhul cel ceresc, am aflat 
credinţa cea adevărată, nedespărţitei Sfintei Treimi închinân- 
du-ne, că Aceasta ne-a mântuit pe noi”. 

La Fericitul Augustin, referirile la Sfântul Duh sunt foarte 
frecvente în ceea ce priveşte sfinţirea credincioşilor prin co- 
muniunea euharistică, însă pare a se instala o anumită con- 
comitenţă între lucrarea “cosmologică” a Cuvântului, de sfin- 


69. Nicolas Cabasilas, Explication de la Divine Liturgie, cap. 28, PG 150,428. 
Trad. fr. ed. „Sources Chretiennes”, nr .4 bis, Paris, 1967, pp. 177-179; trad. rom. 
în : Nicolae Cabasila, Tâlcuirea dumnezeieștii liturghii, trad. cit., p. 69-70. 

70. Ibid., cap. 37, PG 150, 452, trad. fr. p. 229, trad. rom. p. 86-87. 

tire a elementelor, şi lucrarea antropologică şi sfinţitoare a 
Duhului asupra credincioşilor: “Prin venirea Cuvântului, pâinea 
şi vinul devin Trupul şi Sângele Cuvântului... prin venirea căl- 
durii Duhului (accedente fervore Spiritus) aţi fost copţi, deve- 
nind pâinea Domnului”71. 

Tot astfel, şi aproape în aceiași termeni ca Semm. Den. VI, 
Predica 227 aplică membrilor adunării euharistice (mai curând 
decât elementelor materiale ale pâinii şi vinului) lucrarea sfin- 
ţitoare (sau, mai curând, lucrarea încălzitoare, de coacere) a 
Sfântului Duh. Această predică, rostită în prima zi de Paşti şi 
adresată neofiţilor, ne înfăţişează pe scurt o descriere simbo- 
lică a întregului ritual de iniţiere baptismală (post, lepădări, 
botez, Mirungere, Euharistie): “Şi voi aţi început prin a trece 
oarecum prin moara smereniei postului şi a tainei lepădării. 
Apoi, a urmat botezul şi, prin apă, aţi fost oarecum frământaţi 
pentru a vă preface în pâine. Dar, fără foc, pâinea nu e încă 
pâine. Ce simbolizează, deci, focul, adică ungerea cu unt- 
delemn? Desigur, untdelemnul care hrăneşte focul este taina 
Sfântului Duh... (La Cincizecime) Sfântul Duh Se arată în chipul 
limbilor de foc. Ne insuflă dragostea, pentru ca prin ea să ne 
aprindem pentru Dumnezeu şi să lepădăm lumea, să ardem 
rămăşiţele întinăciunilor și inima noastră să fie curată ca 
aurul. Astfel vine Duhul Sfânt (accedit ergo Spiritus Sanctus), 
după apă, focul, și voi deveniți pâinea care este Trupul lui 
Hristos. Astfel este, într-un anumit fel, simbolizată unitatea”72. 

inainte de toate, Fericitul Augustin vede Duhul Sfânt în 
lucrare în şi pentru comunitate; pentru unitatea şi coeziunea 
suprafirească a Bisericii a fost Duhul trimis în lume de către 
Tatăl şi Fiul. Aceasta este cu adevărat una din constantele teo- 
logiei treimice a Fericitului Augustin. Episcopul din Hippona 
face cu greu legătura între lucrarea eclezială a Duhului lui 


71. Semn. Den., VI, 1; MA I, 29-32. 
72. Sem. 227. 

Hristos în mădularele Trupului Său şi elementele materiale ale 
jertfei aduse de Biserică, chemate să devină în același timp 
Trup al lui Hristos şi viaţă a Bisericii. 

Nu ar trebui, totuși, să minimalizăm pentru aceasta sen- 
Sul tradiţional al perspectivei antropologice a doctrinei Euha- 
ristiei la Fericitul Augustin. Această finalitate antropologică şi 
eclezială a sfințirii darurilor este un dat esenţial al tradiţiei 
“sobornicești” primare. În vederea mântuirii omului, a îndum- 
nezeirii sale şi a împărtăşirii sale veşnice cu viaţa dumneze- 
iască Şi-a “asumat” Cuvântul lui Dumnezeu trupul omenesc, 
adică firea omenească, şi a îndumnezeit-o. Prin Întrupare, însă, 
şi prin izbânda pascală, întregul trup omenesc, adică lumea 
creată în întregimea sa, este exorcizată, sfinţită, îndumne- 
zeită, regăsindu-şi astfel vocaţia de a fi templu al Prezenţei 
dumnezeiești. Finalitatea sfințirii materiei se află, deci, în 
afara sa, în folosirea sa de către om şi pentru zidirea acestuia. 
Cu toate acestea, sfinţirea omului nu realizează de la sine şi 
iconomia materiei care, numai pătrunsă fiind de Duhul Sfânt, 
este făcută transparentă la harul dumnezeiesc, împreună- 
lucrătoare la mântuire şi este izbăvită din robia care a subju- 
gat întregul cosmos. “Cosmologia este subordonată antropo- 
logiei”, scrie Olivier Clement75, dar Biserica este locul unde 
creaţia este asumată, unde redevine transparentă la lumina 
lui Dumnezeu şi unde se redescoperă în slujba omului. 

Într-o remarcabilă comunicare făcută la Congresul augus- 
tinian din 1954, Mgr. Philips a arătat că, în descrierea dăruirii 
harului lui Hristos de către Duhul, Fericitul Augustin a recurs 
“la categoriile morale şi ascetice mai mult decât la procesul 
fizico-mistic imaginat de Greci”7+. „În sufletele noastre, scrie 


73. O. Clement, „Le sens de la terre. Notes de cosmologie orthodoxe”, în 
Contacts, 59-60 (1967), 255; cf. B. Bobrinskoy, „Le mystère pascal du baptême”, 
p. 92-98. 

74. Op. cit., p. 813. 

el, Duhul lucrează personal, după ce a lucrat asupra omeni- 
tăţii lui lisus, dar lucrarea Sa, în sensul strict, nu trece prin 
această omenitate. Întruparea este cu mult mai mult antece- 
dentul decit adevărata cauză instrumentală. Duhul, Care Se 
află în plinătate în Cap, Se dăruiește apoi mădularelor sub 
influenţa morală a Capului... O cercetare sistematică a doc- 
trinei sale sacramentale, a vederilor sale cu privire la Euha- 
ristie, la minunile şi tainele Domnului ne-ar conduce la aceleași 
concluzii... Cauzalitatea tainelor, la Sfântul Augustin, rămâne 
foarte aproape de ocazionalism, chiar dacă scolasticii i-au 
invocat autoritatea pentru a se recunoaşte în însemnele 
rituale adevăratele “cauze” ale harului. Aceeași mentalitate 
generală l-a împiedicat pe acest mare geniu să pună pe deplin 
în valoare prezenţa fiinţială a Trupului lui lisus în darurile sfin- 
tite. Gândirea sa se îndreaptă de la bun început spre efectul 
ulterior: unitatea tuturor mădularelor în comuniunea 
eclezială”75. 

Ne-ar fi plăcut să continuăm citatul. Aceste observaţii ale 
Mg. Philips sunt deja suficiente pentru a pune în lumină în 
chip fericit această „concomitenţă” de care vorbeam mai îna- 
inte între lucrarea Sfântului Duh în sufletele credincioşilor şi 
cea a Cuvântului în sfinţirea darurilor. În adunarea euharis- 
tică, am spune noi, urmând raţionamentul Mgr. Philips, Duhul 
Sfânt lucrează personal în sufletele noastre, dar pentru Fericitul 
Augustin, lucrarea Sa nu trece propriu-zis prin Sfintele Daruri: 
Duhul care locuieşte în plenitudine în Hristos preaslăvit este 
dăruit de Hristos mădularelor Trupului Său şi Duhul este Cel 
care împlineşte unirea lor între ei şi cu Dumnezeu76. 


75. Ibid. 

76. Cf. A. Sage, «Saint Augustin et la prière du Canon “Supplices Te roga- 
mus“», în Rev. Et. Byz. 11 (1953), 252-265: «(„Sfântul Duh mai mult sfințește 
decât consacrâ”). Noile rugăciuni ale Bisericii Catolice par a fi moştenit perspec- 
tiva comunitară şi sfinţitoare a epiclezei din marea tradiţie a Bisericii primare, dar 

D 


DIMENSIUNEA FRĂŢEASCĂ 
ŞI SOCIALĂ A EUHARISTIEI 


Pentru Sfântul loan Gură de Aur, iubirea frăţească şi 
milostivirea nu sunt decât prelungirea tainei lui Hristos trăită 
în Euharistie. Aceste termen, “prelungire”, este chiar prea șters 
pentru a evoca o relaţie exterioară, de la cauză la efect. Ar tre- 
bui spus că, pentru Sfântul loan Gură de Aur, grija şi răspunde- 
rea pentru cel sărman sunt înscrise în miezul Tainei Euharistiei. 
Este aici dovada unei mari originalităţi a moralistului antiohian, 
care ne îndeamnă la o remodelare din temelii a teologiei noas- 
tre euharistice, pentru a nu mai izola conţinutul și modul sfințirii 
de această dimensiune frăţească şi comunitară. 

“Jertfa adusă la altar, spune Pr. Hamman, ofranda euharis- 
tică nu-şi dobândeşte deplina semnificaţie decât dacă dra- 
gostea, devenită sacramentală şi izvorâtă din jertfa lui Hristos, 
vine cu adevărat în ajutorul celor săraci, care şi ei sunt altarul 
lui Dumnezeu şi trupul lui Hristos”77. Această dimensiune 
frăţească a Euharistiei este foarte impresionantă la loan Gură 
de Aur. lubirea frăţească nu este exterioară Euharistiei, nici 
secundară în raport cu o sfințire “în sine” a darurilor euharis- 
tice şi cu atât mai puţin în raport cu o “comuniune individuală” 
(ce paradox!) a credincioșilor: “Biserica nu este un muzeu de 
aur şi de argint, ea este adunarea solemnă a îngerilor... Nici 
masa nu era de argint, nici paharul în care Hristos Îşi dădea 
Sângele Său ucenicilor să-L bea nu era de aur. Dar totul era 


excluzând din invocarea Sfântului Duh orice referire precisă la prefacerea pâinii 
şi a vinului în Trupul şi Sângele lui Hristos. Este o revenire la anaforaua arhaică 
a Tradiţiei Apostolice a lui Ipolit, dincolo de roadele dogmatice ale pnevmatolo- 
giei euharistice a Capadocienilor, a lui Chiril al lerusalimului, loan Gură de Aur, 
Chiril al Alexandriei şi a tradiţiei bizantine ulterioare». 

77. A. Hamman, Vie liturgique et vie sociale, Paris, 1968, p. 284. 

nepreţuit, totul îndemna la evlavie, căci totul era plin de 
Duhul. Vrei să cinsteşti Trupul lui Hristos? Nu-L dispreţui când 
Îl vezi gol. La ce bun să-L cinsteşti, acoperindu-L cu văluri de 
mătase la biserică, dacă-L laşi afară, despuiat, să sufere de 
frig? Cel Care a spus: „Acesta este Trupul Meu” (Mat. 26, 26), şi 
a adeverit cuvântul prin faptă, a spus de asemenea: „Flămând 
am fost şi nu Mi-aţi dat să mănânc“ şi apoi: „Întrucât nu aţi făcut 
unuia dintre aceştia prea mici, nici Mie nu Mi-aţi făcut” (Mat. 
25, 42-45). Pentru acest trup tainic, nu este nevoie de nici un 
văl, ci de o inimă curată: mădularele lui Hristos, adică săracii, 
au nevoie de grija voastră”78. 

Acest frumos text impresionează prin legătura şi continui- 
tatea pe care loan Gură de Aur o dezvăluie între sfințire şi jude- 
cată, al cărei criteriu ultim este milostivirea. Aceleași cuvinte 
creatoare ale lui lisus Arhiereu şi Judecător sunt cele care sta- 
bilesc o dublă identitate sacramentală, cea dintre pâine şi Tru- 
pul lui Hristos şi cea dintre Hristos preaslăvit şi cel mai mărunt 
dintre fraţii Săi. Fără dragoste, fără rugăciunea tuturor, “Duhul 
nu Se poate pogori”79. Această condiţie prealabilă, a iubirii şi 
a unităţii, pentru venirea Duhului, îşi află cea mai potrivită 
ilustrare în unanimitatea Apostolilor adunaţi în încăperea cea 
de sus înainte de venirea Duhului Sfânt. Aceasta pare să con- 
trazică o concepţie prea “obiectivă” şi prea instituţională asu- 
pra principiului ex opere operato în Euharistie, sau hirotonie, 
independent de credinţa şi sfinţenia săvârşitorilor. Să amintim, 
în legătură cu aceasta, rugăciunea euharistică din liturghia 
bizantină a Sfântului Vasile, în care, după epicleză, pomenire 
şi mijlocire, se spune: “Să nu oprești, pentru păcatele mele, 
harul Sfântului Tău Duh, de la Darurile ce sunt puse înainte”. 

loan Gură de Aur are o conştiinţă vie a prezenţei lui 
Hristos în aproapele: “Hristos nu S-a mărginit la moarte şi la 


78. Hom. 50, 3 in Matt. 
79. Cf. de ex. Hom. IV in Act. 

cruce, ci a binevoit să fie sărac, rătăcitor, fără adăpost, arun- 
cat în temniță, bolnav, pentru a te atrage spre El măcar în felul 
acesta. Dacă nu te îndupleci pentru ceea ce am pătimit pen- 
tru tine, spune FI, fie-ţi milă măcar de sărăcia Mea. Dacă nu 
vrei să ai milă de sărăcia Mea, lasă-te înduioşat de boala Mea, 
de lanţuri, şi dacă nici aceasta nu te îndeamnă spre milos- 
tivire, caută puţin spre ceea ce-ţi cer și vezi cât este de ușor. 
Nu-ţi cer nimic preţios, ci doar pâine, adăpost şi o vorbă de 
mângâiere (...) Fie-ţi milă măcar de firea Mea, văzându-Mă gol, 
şi aminteşte-ţi de goliciunea pe care am suferit-o pentru tine 
pe cruce.. Dacă nu vrei să-ţi aminteşti, închipuieşte-ţi goliciu- 
nea pe care o sufăr în cei sărmani. [(...) Cu toate că-Mi eşti 
îndatorat pentru nenumărate binefaceri, nu-ţi cer nimic ca 
unui datornic, ci te încununez ca pentru un dar şi pentru puţin 
lucru îţi dăruiesc impărăţia(...). Desigur, te-aș putea încorona 
şi fără aceasta, dar vreau să-ţi fiu dator pentru ca tu să fii mai 
sigur de răsplată. Având puterea de a Mă hrăni Eu Însumi, 
merg şi cer, stau la ușă şi întind mâna. Doresc să Mă hrănești 
tu, atât de mult te iubesc. Doresc să Mă pofteşti la masa ta, 
ca pe un prieten, şi mă laud cu aceasta în tot universul şi 
vestesc slava ta. În faţa acestei adunări, aduc laudă celui care 
Mă hrăneşște”80. 

Sfântul loan Gură de Aur stabilește astfel un paralelism rigu- 
ros şi sugestiv între ritualul sacramental şi iubirea de aproapele. 
Cel milostiv, spune el, poartă o haină mai sfântă decât haina 
preoțească şi este uns cu un untdelemn care nu este alcătuit din 
materie sensibilă, ci este făcut de Duhul Sfânt81. 

“Vrei să vezi şi altarul celui milostiv?(...) Nu este făcut din 
pietre, ci dintr-o materie mai strălucitoare decât cerul, din 
suflete raţionale. Preotul stă în sfânta sfintelor. Dar şi tu poţi, 
când aduci jertfa (milosteniei), să pătrunzi într-un altar încă şi 


80. Hom. 16,6 in Rom. 
81. Hom. 20,2 in 2 Cor. 

mai înfricoșător, în care nu se află nimeni decât Tatăl tău, 
Care te vede în ascuns şi unde nimeni altul nu te vede...Acest 
altar este alcătuit din înseşi mădularele lui Hristos şi Trupul 
Stăpânului Însuşi îi slujeşte drept jertfelnic. Stai cu cutremur 
în faţa lui: pe Trupul Stăpânului îți aduci tu jertfa. Acest altar 
este mai înfricoșător decât altarul ştiut... Dar nu vă tulburațţi. 
Acel altar, acela este minunat prin jertfa care se aduce; acesta 
este minunat pentru că este alcătuit din jertfa însăşi, care îl 
sfinţeşte. Minunat este acel altar pentru că, fiind piatră prin 
fire, devine sfânt când primeşte Trupul lui Hristos; aceasta 
însă este cu totul minunat, că este însuşi Trupul lui Hristos... 
Şi în acest timp, tu cinstești altarul acela, pentru că primește 
Trupul lui Hristos, şi-l necinsteşti pe acesta, care este însuși 
Trupul lui Hristos, şi nu bagi de seamă atunci când este vă- 
tāmat. Poţi vedea un astfel de altar pretutindeni, pe stradă, în 
pieţe, în orice ceas poţi aduce jertfă, căci şi acolo victima este 
sfinţită. Tot aşa cum preotul stă în faţa altarului şi cheamă 
Duhul Sfânt, tot așa şi tu chemi Duhul Sfânt, dar nu prin 
cuvinte, ci prin faptă. Nimic nu hrănește şi nu înteţeşte mai 
mult focul Duhului ca acest untdelemn (al milostivirii) revărsat 
din belşug”82. 

În mod frecvent, Sfântul loan Gură de Aur face o apro- 
piere între untdelemn (elaion) şi milostivire (eleon). Este o 
temă pnevmatologică de seamă a simbolisticii sale sacra- 
mentale şi a propovăduirii sale. Dar aici simbolismul atinge şi 
introduce realitatea ultimă a semnificatului, căci Duhul Sfânt 
revelează viaţa şi esenţa iubirii înseși a Prea Sfintei Treimi: 
“Acolo unde este milostivire, acolo este Tatăl și Fiul şi acolo 
se pogoară harul Duhului”85. 

Un ultim text al Sfântului loan Gură de Aur rezumă pre- 
zenţa acestei teme în propovăduirea sa: „Să dobândim focul 


82. Hom. 20,3 in 2 Cor. 
83. Hom. 8,7 in Rom. 

Duhului pentru a stârpi mărăcinii, a alunga fiarele şi a curăța 
câmpul pentru agricultor; iar după curăţire, să udăm câmpul 
cu apă duhovnicească, să sădim măslinul roditor, planta cea 
mai dulce, întotdeauna în floare, luminoasă, hrănitoare şi întă- 
ritoare. Toate acestea sunt cuprinse în milostivire, care este, 
ca să spun aşa, ca o pecete pentru cei care au această virtute. 
Dacă o păstrăm întotdeauna, Îl vom vedea negreşit pe Mirele 
şi vom putea pătrunde în cămara de nuntă”84. 

În acest context al iubirii frăţeşti ca parte constitutivă a 
Euharistiei la Sfântul loan Gură de Aur poate fi redescope- 
rită - spre folosul nostru - o întreagă teologie a preoţiei şi a 
jertfei duhovnicești. Preoţia slujitoare și jertfa euharistică se 
cufundă astfel într-o adevărată preoţie universală şi poliva- 
lentă a poporului lui Dumnezeu în întregul său şi în intimi- 
tatea cea mai profundă a inimilor: „Toţi cei care au primit 
ungerea cu sfântul mir, scria Origen, au devenit preoţi, aşa 
cum Sfântul Petru o spune întregii Biserici. Voi sunteţi deci 
neam împărătesc şi pentru aceasta vă apropiaţi de altare. 
Dar fiecare dintre noi poartă în sine jertfa sa, pentru a arde 
la nesfârșit. Dacă eu renunţ la toate bunurile mele, dacă-mi 
port crucea şi sunt Hristos, am adus o jertfă pe altarul lui 
Dumnezeu. Sau, dacă-mi dau trupul să ardă în focul iubirii 
şi dobândesc cununa de mucenic, m-am adus pe mine 
însumi jertfă pe altarul lui Dumnezeu. Dacă-mi iubesc fraţii 
până la a-mi da viaţa pentru ei, dacă pentru dreptate şi pen- 
tru adevăr mă lupt până la moarte, dacă-mi nevoiesc trupul 
neingăduindu-mi nici o poftă trupească, dacă lumea e 
răstignită pentru mine şi eu pentru lume, am adus o jertfă 
pe altarul lui Dumnezeu şi am devenit preotul propriei mele 
jertfe”85. 


84. Com. la In XXIV; PG 59,148 
85. In Lev. Hom. LX, 9. 

O omilie atribuită Sfântului loan Gură de Aur pomenește 
diferitele feluri de jertfe pe care credincioşii le pot aduce 
Domnului86: 

1) jertfa lui Pavel, prin sânge şi slujirea credinţei (Filip. 
2,17); 

2) slujirea caritabilă, „cu miros de bună mireasmă”, jertfa 
adusă de Epafrodit (Filip. 4, 18), facerea de bine şi întrajuto- 
rarea, jertfe bineplăcute lui Dumnezeu (Evr. 13, 16); 

3) propovăduirea Evangheliei, pentru ca jertfa neamurilor 
să fie bine primită, fiind sfinţită în Duhul Sfânt (Rom. 15, 16): 
„Preoţia mea, spunea el, este vestirea, propovăduirea, aceasta 
este jertfa pe care o aduc...; sabia mea este Evanghelia, cuvântul 
de învăţătură; țelul meu nu este să caut slava mea, ci ca prinosul 
neamurilor, fiind sfinţit în Duhul Sfânt, să fie bine primit”87 ; 

4) aducerea ca jertfă a propriului trup (Rom. 12, 1) adică a 
propriei vieţi şi, astfel, intreaga viaţă a omului , zi după zi, devine 
sfântă şi constituie adevărata jertfă, “arsă de focul Duhului”88. 

Fericitul Augustin dezvoltă aceeași teologie a iubirii - 
agapé - euharistice, precum şi dimensiunea frăţească a cultu- 
lui cu tot atâta precizie şi vigoare ca şi Sfântul loan Gură de 
Aur. “Pentru dascălul din Hippo, scrie P. Hamman, milosteni- 
ile şi în general facerea de bine şi întrajutorarea constituie 
jertfa credinciosului şi răscumpără mulţime de păcate. Ele 
îngăduie credinciosului să se alăture jertfei Stăpânului şi să-l 
aducă şi închinare, şi slavă. Comentând versetul “Fiicele 
Tirului vor veni să-l aducă daruri”, Augustin spune: “Veniţi cu 
daruri: “Faceţi milostenie în jurul vostru şi, pentru voi, totul va 
fi curat”. Veniţi cu daruri la Cel care spune: “Milă voiesc, nu 
jertfă”. În acest templu, care odinioară era închipuirea tem- 


86. PG 55, 623; citată de E. Pataq Siman , op. cit., p. 178. 

87. La Rom. 15,16 - citată de J. M. Garrigues, M. J. Le Guillou, A.Riou, „Le 
caractere sacerdotal dans la tradition des pères grecs”, în N. R. Th. 93 (1971) 808. 

88. Hom. 8,7 in Rom. 

plului ce va să fie, se venea cu tauri, cu berbeci, cu ţapi, cu 
diferite animale potrivite pentru jertfă, astfel ca sângele vărsat 
să vestească o jertfă cu mult mai presus de cele care se 
aduceau acolo. Acum, acest sânge nepreţuit prefigurat de 
toate aceste rituri a sosit în sfârşit, Regele Însuşi a venit şi 
cere daruri. Ce daruri? Milostenii”89. 

Augustin interiorizează şi jertfa: „Aprinde la focul iubirii 
ceea ce-l aduci în dar; ai în tine destulă materie pentru jertfă 
şi pentru laudă”20. 

Dar de abia atunci când comentează versetul de la Fapte 
4,32 despre viaţa de obşte a primilor creştini, când „inima și 
Sufletul mulţimii celor ce-au crezut era una”, de abia atunci 
episcopul din Hippo face trecerea de la dragostea frăţească a 
oamenilor la evidenţa a fortiori (quanto magis) a iubirii în 
sânul Sfintei Treimi: “Dacă iubirea a făcut din atâtea inimi şi 
din atâtea suflete o singură inimă, cât de mare este iubirea 
care uneşte pe Tatăl şi pe Fiul“9l. Şi, ca un ecou la aceste 
cuvinte, a 15-a Carte din De Trinitate conchide: “Iubirea care 
este de la Dumnezeu şi care este Dumnezeu este chiar Duhul 
Sfânt. Prin El se răspândeşte în inimile noastre iubirea lui 
Dumnezeu, prin care întreaga Treime sălăşluieşte în noi”92. 

În legătură cu aceasta, aş dori să amintesc intervenţia Mgr. 
Nedoncelle la congresul augustinian din 1954, cu privire la 
„intersubiectivitatea omenească ca figură a Sfintei Treimi la 
Fericitul Augustin“95. În comunicarea sa, Nedoncelle ope- 
rează o anumită corectare a unei concepţii unilaterale a ana- 
logiilor treimice la Augustin ca analogii pur psihologice, care 
ar închide inevitabil înţelegerea credinţei în cadrul nu numai 


89. Enn. in Ps. 44,27; PL 36,511; citat de A.Hamman, op. cit., p. 286-287. 
90. Enn. in Ps. 55,19; PL 36,659. 

91. Tr. in Jo. 14,9. 

92. De Trin. XV, XVIIL 32; cf. In I Joann. VII,6 : iubirea este Duhul Sfânt. 


93. Augustinus Magister, vol. |, p. 600-601. 


328 ÎMPĂRTĂŞIREA SFÂNTULUI DUH 


al unei intersubiectivităţi, ci al unei intrasubiectivităţi: “Inter- 
subiectivitatea ne lasă mai mulţi, intrasubiectivitatea ne lasă 
singuri”. Această observaţie a lui Nedoncelle are ceva îngri- 
jorător pentru mine, nu în ceea ce privește eșecul căutărilor 
treimice ale lui Augustin, cum ar crede Olivier du Roy9%4, ci în 
ceea ce priveşte limitele acestor analogii psihologice şi socia- 
le în sesizarea tainei Sfintei Treimi. 

Aş relua aici aprecierea Pr. Berrouard, care-şi exprima 
regretul că Augustin nu a adâncit și nu şi-a dezvoltat intuiţia 
“pentru a învăţa Apusul să-şi oprească privirea şi asupra celui- 
lalt pol al tainei şi să-i dea despre comuniunea vie a Persoa- 
nelor o imagine tot atât de elaborată precum cea pe care i-a 
lăsat-o despre unitatea Lor”95. 

Nu aş dori să închei însă cu un regret, aşa că, citându-l pe 
Pr. Aimé Solignac, aş spune odată cu el că “în gândirea lui 
Augustin, transcendenţa tainei nu te împiedică să descoperi o 
corespondenţă între Biserică şi Treime, ci, dimpotrivă. Acesta 
este temeiul unităţii Bisericii în iubire şi, reciproc, unitatea 
credincioșilor este o realitate care îngăduie să înţelegem întru- 
câtva unitatea intimă a celor trei Persoane. Biserica ar fi astfel 
icoana Treimii”96. 


94. Ol. du Roy, L'intelligence de la foi en la Trinité selon Saint Augustin, 
Paris, 1966. 

95. „Bibliothèque Augustinienne”, Traités sur Saint Jean, notă complemen- 
tară, p. 943. 

96. „(L'Eglise) Latine” în Dict. de Spirit., 1975. 


XII 


ICOANA, 
TAINĂ A ÎMPĂRĂŢIEI 


În introducerea comunicării mele, aş dori să citez aceste 
cuvinte din Prologul celei dintâi epistole a Sfântului loan: „(...) 
Ce am auzit, ce am văzut cu ochii noștri, ce am privit şi 
mâinile noastre - și buzele noastre - au pipăit despre Cuvântul 
vieţii(...) vă vestim și vouă” (loan 1, 1-3). 

Astfel, dacă există un aspect al tainei lui Hristos pe care 
nu-l putem reduce la formule apodictice, ci putem doar să-l 
propunem, acesta este cu adevărat cel privitor la misterul Fru- 
museţii, al Slavei, al Luminii lui Dumnezeu. El nu se impune 
dinafară, ci se propune, mai bine zis se impune, prin evidenţa 
sa lăuntrică. Este nevoie de multă discreţie şi consonanţă cu 
obiectul discursului pentru a putea vorbi despre icoană, taină 
a Frumuseţii şi a Slavei lui Dumnezeu, care se dezvăluie şi se 
împărtăşeşte... 

Însăși formularea titlului comunicării mele, preluată din 
cartea-testament spiritual a Pr. Alexander Schmemann, L'Eucha- 
ristie, Sacrement du Royaume (Paris, 1986), caută să sugereze 
o concepţie dinamică despre icoană ca taină sau, ca să spunem 
aşa, ca mod particular al sacramentalităţii extensive a Biseri- 
cii. Conştiinţa ortodoxă nu s-a împăcat niciodată prea bine cu 
teoria din manualele şcolare, care restrânge la şapte numărul 
tainelor. Teologia noastră contemporană (Pr. Serghei Bulga- 
kov, Pr. Nicolai Afanasiev, Pr. Alexander Schmemann şi conti- 
nuatorii lor) nu pregetă să afirme sacramentalitatea formelor 

şi gesturilor liturgice, a Cuvântului lui Dumnezeu făcut cuvânt 
omenesc (Scriptură, propovăduire, cult, teologie). Arta liturgică, de 
nedespărţit de altfel de Cuvânt şi de cult, are deci un statut 
sacramental, despre ale cărui componente aş dori să vorbesc. 

Nu este cu putinţă să vorbeşti despre icoană ca taină decât 
dacă, în ceea ce privește tainele, te lepezi de concepţia care 
divizează şi reifică, şi dacă recurgi la misterul Bisericii, taină 
unică şi suficientă a mintuirii, împărtășită de Iubirea treimică în 
lucrarea mântuitoare a Cuvântului întrupat şi a Duhului Sfânt. 

Totuşi, aplicarea noţiunii de taină la icoană şi la arta ecle- 
zială trebuie să fie întrucâtva nuanţată. Dacă Niceea II, apoi 
Triumful Ortodoxiei (843) au formulat dogma icoanei, i-au ex- 
primat caracterul sacramental fără a folosi însă acest termen, 
este cert că conștiința eclezială sobornicească a văzut dezvol- 
tându-se arta şi evlavia pentru icoană şi i-a descoperit temeiul 
teologic, hristologic, pornind de la o experienţă duhovnicească 
profundă, atât personală, cât și colectivă, în care desluşim cu 
certitudine lucrarea, suflarea Duhului. Deci, dacă, începând de 
la Niceea II, Ortodoxia trăieşte doctrina şi cultul icoanei ca pe 
o dogmă, care are o valoare atât obligatorie, cât şi universală, 
întrucât îl priveşte pe om în întregul său, deci pe orice om, 
este nevoie totuşi de multă discreţie, de smerenie şi modes- 
tie când străbatem istoria şi geografia creştinismului, atât în 
interiorul, cât şi în exteriorul frontierelor „canonice” ale Orto- 
doxiei. Arta şi evlavia iconografică au cunoscut excese şi abuzuri, 
mergând până la fetişism; în sens invers, au apărut fenomene 
de reacţie, sau o spiritualizare excesivă în diferite curente 
ortodoxe de spiritualitate, ispite ale platonismului, ale dualis- 
mului antropologic (Origen, Evagrie) care nu au rămas fără 
urmări în arta creştină. Au fost şi epoci de decadenţă pro- 
fundă a artei creştine. Cu toate acestea, Duhul Sfânt a găsit 
întotdeauna căi compensatorii pentru a ajunge până la inima 
omului ca să o sfinţească. 

Acestea fiind spuse, icoana ne apare ca darul unei pleni- 
tudini sacramentale fără de care Ortodoxia ar fi grav ştirbită şi 
care este totodată şi unul dintre aspectele cele mai creatoare ale 
mărturiei noastre, atât în creștinătatea dezbinată, cât și în lumea 
secularizată în care suntem cufundaţi. Dar, repet, trebuie să 
lăsăm icoana să vorbească prin ea însăşi, dincolo şi mai pre- 
sus de formulările noastre conceptuale. Trebuie, de asemenea, 
să ne înălţăm până la icoană, depăşind imageria pedagogică 
şi ilustrativă pentru a ajunge la contemplarea misterelor pe 
care doar icoana le înfăţişează. 

În experienţa trăită a Bisericii, experienţă primordială şi 
pre-teologică pe care căutăm să o formulăm teologic, icoana 
este taină (adică mod al prezenţei şi comuniunii) a divino-uma- 
nităţii lui Hristos: „Întrucât Dumnezeu a fost văzut acum în 
trup şi a trăit printre oameni, scrie Sfântul loan Damaschinul, 
înfăţișez ceea ce este văzut în Dumnezeu” (Imag. L 16). Sfân- 
tul loan Damaschinul afirmă astfel temeiul hristologic, înteme- 
ierea icoanei pe Întrupare, şi acesta este punctul de plecare al 
teologiei noastre comune despre icoană. 

Dar acesată întemeiere pe Întrupare trebuie lărgită pentru 
a ajunge să cuprindă întreaga lucrare mântuitoare a Domnu- 
lui. Fiecare etapă a lucrării de mintuire întemeiază capacitatea 
materiei, şi înainte de toate a omului însuşi, de a deveni icoa- 
nă a Împărăției treimice. Într-adevăr, de când trupul lui Hristos, 
şi deci materia însăşi, au fost transfigurate în lumina şi cu 
puterea Învierii, de când au fost ridicate la părtăşia vieţii dum- 
nezeieşti în Înălţare, şezând astfel odată cu Domnul slavei la 
dreapta măreției Tatălui, de acum înainte, în Hristos, ca Început 
al mântuirii noastre şi Cap al Bisericii, făptura a redevenit capa- 
bilă să ajungă la asemănarea cu Dumnezeu şi să înainteze în 
ea. De acum înainte, deci, limbajul şi arta omenească pot fi 
botezate în Biserică şi, în focul Duhului, pot deveni în stare să 
tălmăcească pentru simţurile noastre omeneşti şi pentru min- 
tea noastră prezenţa Preasfintei Treimi în ea însăşi şi în sfinţi. 

Vorbind despre temeiul hristologic al icoanei, aş distinge, 
alături de întemeierea sa în Întrupare, şi aspectul său de „Înăl- 
tare”, care priveşte întreaga realitate eclezială, Biserica în mis- 
terul său ultim ca taină globală a Împărăției, viaţa sa sacra- 
mentală centrată pe Euharistie, întregul său simbolism liturgic 
în care icoana își are locul cuvenit. 

Temeiul hristologic al icoanei nu trebuie să fie mai puţin 
interiorizat, chiar echilibrat, de dimensiunea pnevmatologică 
a acesteia. În acest demers ne poate ajuta Sfântul Vasile cel 
Mare, cu binecunoscuta sa formulă: „Cinstirea adusă icoanei 
se răsfrânge asupra Prototipului” (Despre Sfântul Duh, XVIII, 
45). Desigur, contextul literal şi istoric al acestei formulări îl 
constituie controversa trinitară şi pnevmatologică în care se 
afla angajat Sfântul Vasile. Formula a fost folosită în conflictul 
iconoclast printr-o extindere teologică secundară, profund 
îndreptăţită însă şi chiar necesară, şi a fost consfinţită de defi- 
niţia dogmatică a Sinodului II de la Niceea. 

Această formulă nu numai că se află în Tratatul despre 
Sfântul Duh, dar este şi plasată în miezul celor mai importante 
argumentări, în care Sfântul Vasile definește, într-un mod pro- 
babil unic în întreaga literatură patristică, tropos-ul sau modul 
particular de acţiune al Sfântul Duh în iconomia treimică nedes- 
părţită a mântuirii. Duhul, avea să spună Sfântul Vasile, este 
în acelaşi timp atât locul de închinare treimică al făpturii, cât 
şi locul de sfințire al acesteia de către dumnezeiasca Treime. 
Astfel, Fiul este contemplat în „spaţiul” Duhului, şi, prin El, 
Tatăl: „Pe când, ajutaţi de o putere iluminatoare, contemplăm 
frumuseţea lui Dumnezeu Celui nevăzut și de la Acesta ne 
ridicăm la spectacolul răpitor al arhetipului, Duhul cunoașterii 
este undeva de faţă. El dă celor ce iubesc adevărul puterea de 
a contempla Chipul” (Despre Sfântul Duh, XVIII, 47; versiunea 
rom. pag. 61-62, n.tr.). „Pentru că este imposibil să vadă cine- 

va chipul lui Dumnezeu cel nevăzut, fără iluminarea Duhului” 
(ibid., XXVL 64; versiunea rom. pag. 78). 

Această dimensiune sau condiţie pnevmatologică a vede- 
rii lui Hristos, chip desăvârșit al Tatălui, este esenţială pentru 
teologia icoanei. Fără aceasta, referirea iconofililor la formula 
clasică a Sfântul Vasile devine plată, iar relaţia dintre chip şi 
prototip devine exterioară, ilustrativă, pur noţională. 

Acest sens al Duhului Sfânt îl întâlnim cu prilejul reluării 
conflictului iconoclast, într-o scrisoare a papei Pascal 1 către 
împăratul Leon V Armeanul, în 817: „Dacă nimeni nu poate să 
zică „Domn este lisus decât in Duhul Sfânt” (| Cor. 12, 3), este 
cu atât mai primejdios să-L scrii (însemnând în contextul 
scrisorii „să-L pictezi”); nimeni nu-L poate zugrăvi pe lisus ca 
Domn decât în Duhul Sfânt. Căci vei afla că până şi Beţaleel 
era plin de Duhul, doar pentru că reprodusese simbolurile 
cerești figurate în munte (leş. 31)“.* 

Dacă ne întoarcem către cel mai mare apărător al cinstirii 
icoanelor, către Sfântul loan Damaschinul, observăm, aşa cum 
bine a constatat Pr. Christoph von Schönborn, că loan Damas- 
chinul deosebeşte diferite categorii de icoane, de la cea mai 
desăvârșită, care este Fiul Însuşi, chip sau icoană desăvârşită 
a Tatălui, apoi cea a omului, creat după chipul lui Dumnezeu 
și chemat la asemănarea cu El, până la icoanele propriu-zise 
(cf. Sfântul loan Damaschinul, Imag., 1,9-13, citat de C. von 
Schönborn, L“Ic6ne du Christ, fondements théologiques, Paris, 
1986, p. 191-193). 

Mai curând decât să procedez la o simplă enumerare a 
varietăţilor de chipuri sau icoane în ordinea descrescândă a 


* Acest citat din papa Pascal I mi-a fost comunicat prin amabilitatea Pr. 
Emmanuel Lanne, care îl menţionează în studiul sâu „Rome et les images 
saintes”, lrenikon 1986, p.180-181. Versiunea grecească a textului respectiv a 
fost publicată în Giovanni Mercati, „Mote di Letteratura biblica e cristiana antica”, 
Studi e Testi, V, Roma, 1901, p. 227-235. 

asemănării lor, aş dori să subliniez unitatea acestor multiple 
dimensiuni: hristologică, antropologică şi, iertat să-mi fie pleo- 
nasmul, iconografică. 

Icoană adevărată și desăvârşită a Tatălui, lisus Se comuni- 
că oamenilor în „luminarea” Duhului Sfânt, în actualitatea sacra- 
mentală şi duhovnicească a Bisericii, până la sfârşitul veacu- 
rilor. Tot aşa cum lisus este Templul adevărat al Dumnezeirii, 
nefăcut de mână de om (cf. loan 2, 21, Col. 2, 9 şi 1, 15), tot 
astfel şi noi, după asemănarea Fiului, purtăm în noi înşine 
acest chip al Tatălui, chip care trebuie să se manifeste. Tot 
aşa cum Numele lui lisus este săpat în inimile noastre încă de 
la botez („Dă, Doamne, ca Numele Tău cel sfânt să rămână 
nelepădat de dânsul...”), tot astfel şi chipul lui Hristos este 
săpat în inima omului. Rostul vieţii noastre este tocmai de a 
face să se arate în afară această icoană lăuntrică. Aceasta este 
şi sarcina părinţilor şi pedagogilor noştri întru Duhul Sfânt, de 
a ne îndruma în acest sens: „Copiii mei, pentru care sufăr 
iarăși durerile nașterii, până ce Hristos va lua chip în voi!” 
(Gal. 4, 19). 

Secretul autenticităţii, al asemănării icoanei pictate cu pro- 
totipul este tocmai cel al corespondenţei mereu crescânde 
dintre icoanele pe care le cinstim şi icoana lăuntrică aflată în 
inima fiecăruia. Nu mă pot opri să nu citez aici câteva rânduri 
din Carnetele unui pictor de icoane ( Camets d'un peintre 
d'icônes) contemporan, Grégoire Krug (+ 1969): „Chipul şi ase- 
mănarea dumnezeieşti, puse de Dumnezeu în om la creaţie, 
sunt, ca să spunem așa, condiţia gândită de Creator care-l 
înlesneşte ca printr-un mijloc sensibil, accesibil contempla- 
tiei, să Se reveleze în chipul omenesc. Acest chip şi asemă- 
nare a lui Dumnezeu, care au fost date omului în însăşi clipa 
zidirii sale, constituie deja un fel de icoană arhetipică, o ima- 
gine dată de Dumnezeu, un izvor nesecat de sfinţenie. Chipul 
şi asemănarea lui Dumnezeu, care nu pot fi distruse nici măcar 

prin căderea omului, trebuie să se înnoiască neincetat, să 
reinvie, să se purifice sub lucrarea Harului și asceza omului, 
să fie, într-un anumit fel, pictate în permanenţă în străfun- 
durile cugetului. Prin asceză şi sfințire, chipul lui Dumnezeu 
se înscrie în străfundurile omului și această strădanie con- 
structivă, neîntreruptă şi inalienabilă este condiţia fundamen- 
tală a vieţii omului, un fel de imprimare neobosită a chipului 
lui Hristos în adâncurile sufletului(...) În întruparea Sa, Hristos 
apare ca restauratorul chipului dumnezeiesc în om; mai mult 
decât restauratorul, El este și lucrarea, dar şi împlinirea până 
la desăvârşire a chipului lui Dumnezeu, Icoana icoanelor, 
Izvorul oricărei imagini sfinte, Icoana nefăcută de mână de 
om, lerusalimul cel viu” (Paris, 1983, p. 35, 36; text rusesc: 
Paris 1978, p. 15, 16). 

Pomind de la această corespondenţă între icoana zugrăvită 
şi chipul lui Dumnezeu în inima omului, putem să ne întoarcem 
la noţiunea de sacramentalitate a icoanei, adică la capacitatea 
şi funcţia sa de a vehicula şi transmite omului prezenţa sfin- 
ţitoare a lui Hristos şi a sfinţilor Săi, pe de o parte, iar pe de alta, 
de a înălța către Dumnezeu rugăciunea Bisericii şi rugăciunea 
personală. Icoana are, astfel, o valoare şi o funcţie sacramen- 
tală la diferite niveluri şi de diferite grade. Aş dori să deosebim 
următoarele trei moduri ale funcţiei sacramentale a icoanei: în 
devenirea, în permanența şi în mijlocirea sa. 

1. Crearea icoanei, izvorârea sa din inima artistului într-o 
pură şi autentică frumuseţe este o taină, un miracol mereu 
reînnoit, întotdeauna răscolitor. Desigur, trebuie amintite aici 
exigenţele în materie de asceză, de sfinţenie care revin icono- 
grafului, ca de altfel şi propovăduitorului, catehetului, teolo- 
gului, părintelui duhovnicesc, toţi teologi, toţi iconografi. Căci 
această izvorâre a icoanei dinlăuntrul inimii curăţite este 
săvârşită de Duhul Sfânt. El este Cel care îi constituie dinamis- 
mul şi îi asigură adevărul. El este Cel care „reproduce“ imagi- 

nea lăuntrică veşnică prin penelul zugravului (pe buzele predi- 
catorului, ca şi prin pana scriitorului). Pictorul de icoane își 
poate însuşi, pe bună dreptate, rugăciunea din Liturghia eu- 
haristică a Sfântul Vasile: „Pomenește, Doamne, după mulți- 
mea îndurărilor Tale, şi a mea nevrednicie. lartă-mi toată gre- 
şeala cea de voie şi cea fără de voie şi să nu opreşti, pentru 
păcatele mele, harul Sfântului Tău Duh de la darurile (chipul, 
icoana) ce sunt puse înainte”. 

Astfel, în devenirea şi la capătul creării icoanei, El, Dom- 
nul, trebuie să crească, şi pictorul să se micșoreze. La capătul 
muncii sale, acesta trebuie să se închine, să îngenuncheze și 
să se tragă deoparte în faţa a ceea (sau Aceluia) ce îl depășește 
şi îl interpelează chiar şi pe el. 

2. Icoana dobândește astfel o existenţă sacramentală de 
acum înainte autonomă, „obiectivă“, permanentă, adevărată 
pentru orice om, dintotdeauna şi de pretutindeni. Ea nu numai 
că reflectă slava Împărăției treimice ai cărei moștenitori sun- 
tem chemaţi să devenim, dar cuprinde şi energia dătătoare de 
viaţă a acesteia. După cum spune Sfântul loan Damaschinul, 
este „plină de energie dumnezeiască şi de har” (Imag., |, 16), 
plină de Duh Sfânt, am putea spune. Ea este nu numai obiect 
şi instrument al contemplării, și deci al rugăciunii, ci și, în aceeași 
măsură, instrument şi punte a sfințirii omului prin harul și 
energia divină care sunt nedespărţite de aceasta. 

Această funcţie „energetică” sau sfinţitoare (deci pnevma- 
tologică) a icoanei este una dintre caracteristicile fundamentale 
ale cinstirii icoanelor în Ortodoxie, și poate, totodată, singurul 
aspect al evlaviei ortodoxe faţă de icoane pe care teologia 
romano-catolică nu-l acceptă încă decât cu greu. Astfel, în prima 
ediţie a magistralei sale lucrări despre temeiul hristologic al 
icoanei, Pr. Christoph von Schönborn vede în iconologia lui 
loan Damaschinul „aspectul cultului icoanelor cel mai greu de 
abordat pentru un creştin apusean, respectiv insistența asupra 


ICOANA, TAINĂ A ÎMPĂRĂŢIEI 337 


laturii ierurgice, teofore, purtătoare de har a icoanei, în dauna 
cinstirii persoanei înfăţişate” (op. cit, p. 196). în a treia ediţie 
a aceleiaşi lucrări, Pr. Schânbom atenuează întrucâtva severi- 
tatea iniţială a observaţiei sale referitoare la loan Damaschi- 
nul (Paris, 1986, p. 250-251). 

Astfel, în conştiinţa teologică şi în evlavia ortodoxă, orice 
icoană este ontologic „făcătoare de minuni”, încărcată cu ener- 
gia de viaţă dătătoare a Duhului lui Hristos. Si aici, învăţătura 
curentă a Bisericii cu privire la sfinţenia „obiectivă“ a tainelor 
(ex opere operato) şi transparenţa la harul dumnezeiesc a 
săvârşitorilor tainelor (ex opere operantis) se aplică pe deplin 
icoanei, loc al prezenţei dumnezeieşti şi instrument al harului 
Său. Chiar dacă orice icoană este „făcătoare de minuni” prin 
însăşi natura sa sacramentală, totuşi, în anumite icoane, 
prezenţa lui Dumnezeu se manifestă în chip mai tangibil, rugă- 
ciunea Bisericii se poate aduna în ea şi se poate „capitaliza” 
cu mai multă densitate. Cea mai frumoasă roadă a artei şi 
rugăciunii omenești se învredniceşte astfel pentru ca harul lui 
Dumnezeu să sălăşluiască şi să se manifeste în ea. 

3. O a treia treaptă a sacramentalităţii icoanei, pentru care 
a şi fost creată, este funcţia sa „mijlocitoare” în rugăciunea 
cea mai personală. Omul este el însuși o fiinţă sacramentală 
prin fire şi prin vocaţie, o făptură „iconică”, „o vieţuitoare care 
a primit porunca de a deveni dumnezeu”, cum spunea Sfântul 
Vasile. Are, deci, nevoie de vehicolul tainelor şi de simboluri 
pentru a ajunge la vederea Celui nevăzut şi negrăit şi la comu- 
niunea cu El. Prin mijlocirea icoanei, între credincios şi taina 
sau persoana înfăţişată se stabileşte o adevărată relaţie per- 
sonală. Ortodoxia nu uită niciodată rolul „diaconal” al icoanei 
(şi al tainelor), de a sluji la venirea Împărăției treimice în 
lumea aceasta, prin sfinţirea inimii omeneşti. 

Câteva cuvinte pentru a încheia cu ceea ce eu numesc 
lumea de dincolo a icoanei. Şi acolo, natura însăși a tainei 

implică faptul că „cinstirea dată icoanei se răsfrânge asupra 
Prototipului”. Faţă în faţă cu Împărăţia, căreia icoana îi este, 
în lumea aceasta, una din manifestările sacramentale, o epifa- 
nie, omul va fi, în sfârşit, în întregime icoană transparentă și 
fidelă, tinzând, într-un elan nesfârşit de iubire, să ajungă de la 
chipul ascuns la asemănarea slăvită a Arhetipului dumnezeiesc, 
împărtăşindu-se nemijlocit cu Cuvântul viu şi cu Chipul dătător 
de viaţă al Tatălui, care este Hristos. Astfel, taina Împărăției 
care este icoana ne duce pe urma Fiului Unul Născut, ca fii 
unici prin harul înfierii întru Duhul Sfânt, pentru a pătrunde în 
Taina Tatălui, dincolo de orice imagine și de orice limbaj, în 
murmurarea negrăită a Numelui lui lisus şi a Numelui de Avva- 
Părinte, în contemplarea preafericită a Chipului Celui înviat. 
Atunci, în murmurul Duhului, din sânurile noastre vor izvori 
râuri nesecate de laudă şi de har. 


XIII 

Cultul exprimă categoriile esenţiale ale vieţii spirituale. Prin 
limbajul sacramental și liturgic, Biserica elaborează o teologie 
trăită a sensurilor duhovniceşti, o viziune a frumuseţii dumne- 
zeieşti a Împărăției, a cărei pregustare ne-o poate oferi cultul. 
Între cultul exterior al templului și cultul interior al inimii se 
stabileşte o corespondenţă profundă, se afirmă o continuitate 
necesară, așa cum arată extinderea rugăciunii liturgice, a imno- 
grafiei, a icoanei la folosinţa personală şi familială. In sfinţirea 
apei, sau a vinului, sau a roadelor pământului, se cuprinde şi 
un fel de ucenicie pentru deprinderea sensului sacru al zidirii, al 
„profanului”, al materiei. Ciclul săptămânii, începând cu Ziua 
Domnului şi încheindu-se cu ea, actualizează tensiunea auten- 
tică dintre duminică şi zilele săptămânii: întreaga existenţă, 
oricât de profană ar fi, este îndreptată căre așteptarea Celui 
care vine în actualizarea liturgică a Bisericii: „Vino, Doamne 
Iisuse” (Apoc. 22, 20). 

Triodul, cartea Postului Mare, care înmănunchează imno- 
grafia acumulată de-a lungul veacurilor de către autorii şi cân- 
tăreţii duhovniceşti, oferă cea mai bogată învăţătură asupra 
devenirii omului angajat în lupta duhovnicească. Inspirația 
monastică incontestabilă a acestor texte dovedeşte impor- 
tanța acordată de Biserică experienţei şi înțelepciunii Părin- 
ţilor pustiei sau a obştilor monahale, care amintesc conştiinţei 
creştine de „singurul lucru trebuincios“. 

A 
ANTROPOLOGIA RUGĂCIUNII 


În cadrul antropologiei biblice şi ecleziale, rugăciunea şi 
viaţa lăuntrică angajează omul în întregime, trup şi suflet, cu 
toată sensibilitatea şi inteligenţa sa: „Însetat-a de Tine sufletul 
meu, suspinat-a după Tine trupul meu” (Ps 62,2). Mai curând 
decât să descrie natura ideală a omului, cărţile liturgice îi poartă 
pe credincioşi într-un lung itinerariu duhovnicesc. 

1. Primul pas este conştientizarea păcatului şi a indepăr- 
tării de Dumnezeu: „Sunt istovit de plăceri, mi-am orbit ochii 
sufletului... cu sufletul invârtoşat, orbit de beţia patimilor, nu 
mai privesc către Tine, singurul Dumnezeu”l. „De unde voi 
incepe a plânge faptele vieţii mele cele ticăloase? ....Râvnind 
neascultării lui Adam, celui întâi zidit, m-am cunoscut pre mine 
dezbrăcat de Dumnezeu, şi de Împărăţia cea pururea fiitoare, 
şi de desfătare, pentru păcatele mele“2. 

2. Regăsim accentele din Epistola către Romani cu privire 
la mânia judecății dumnezeieşti faţă de omul păcătos. Dumi- 
nica înfricoşatei judecăţi, dinaintea Postului Mare, dezvoltă 
această temă şi îndeamnă la întoarcerea inimii: „Când va fi să 
vii să faci judecată dreaptă, Prea dreptule Judecător, șezând 
pe scaunul slavei Tale... cărţile se vor deschide, şi se vor arăta 
faptele oamenilor... Ce vom face atunci noi, oamenii, cei vino- 
vaţi de multe păcate?... Ci, Unule, lubitorule de oameni, 
Mântuitorule, Împărate al veacurilor, mai înainte până ce va 
sosi sfârşitul, prin pocăință întorcându-mă, miluiește-mă”5. 


1. Triode du Grand Carême, éd. St. Serge, vol. 1, Paris, 1973, p. 206-207 
(pentru versiunea româneascâ a textelor cf. Triodul, ed. VIII, Ed. Institutului Biblic, 
Bucureşti, 1986). 

2. Andre de Crete, debut du Grand Canon penitentiel du Careme, ibid. 
p.233. (Andrei Criteanul, Canonul cel Mare, trad. cit.). 

3. Ibid., p. 5455. 

Omul nu poate invoca în sprijinul său nici neștiinţa, nici 
evlavia; porunca iubirii este singura lege a creştinului: „Cunos- 
când poruncile Domnului, așa să vieţuim: pe cei flămânzi să-i 
hrănim, pe cei însetaţi să-i adăpăm, pe cei goi să-i îimbrăcăm, 
pe străini să-i aducem în casă, pe bolnavi şi pe cei din temniţă 
să-i căutăm, ca să zică şi către noi Cel ce va să judece tot pă- 
mântul: „Veniţi, binecuvântații Tatălui Meu, de moșteniți 
Împărăţia ce s-a gătit vouă”. 

3. În lungul drum către Pământul făgăduinţei, Postul Mare 
ne introduce, de la bun început, în rugăciunea de pocăință ce 
se continuă în toate cele patruzeci de zile ale sale: „Uşile po- 
căinţei deschide-mi mie, Dătătorule de viaţă; că mânecă du- 
hul meu la Biserica Ta cea sfântă, purtând locaș al trupului, cu 
totul spurcat. Ci ca un Îndurat, curăţește-l, cu mila milostivirii 
Tale... În calea mântuirii îndreptează-mă, de Dumnezeu Născă- 
toare; căci cu păcate grozave mi-am spurcat sufletul, şi cu lene- 
vire, viaţa mea, toată o am cheltuit; ci cu rugăciunile tale, cură- 
ţeşte-mă de toată necurăţia”5. 

Prin pilda fiului risipitor, propusă meditaţiei în perioada ce 
precede postul, timpul pocăinţei se dezvăluie ca o întoarcere 
din exil, din „ţara cea îndepărtată”, care definește condiţia umană 
de îndepărtare de Dumnezeu; ca un ecou la deznădejdea 
celor aflaţi în robia Babilonului (reluare a Ps.136), răsună stri- 
gătul fiului risipitor: „Risipind bogăţia darului celui părintesc, 
am păscut eu, ticălosul, împreună cu dobitoacele cele necuvân- 
tătoare şi, poftind hrana lor, leșinam de foame, flămând fiind. 
Dar întorcându-mă la Tatăl cel milostiv, strig cu lacrimi: Primeş- 
te-mă ca pe un argat, pre mine, cel ce cad la iubirea Ta de 
oameni, şi mă mântuieşte”6. „Grăbeşte de-mi deschide braţele 


4. Ibid., p. 55-56. 
5. Ibid., p. 3. 
6. Ibid., p. 17. 


342 ÎMPĂRTĂŞIREA SFÂNTULUI DUH 


părinteşti, că în desfrâu mi-am cheltuit viaţa. Căutând spre 
bogăţia cea necheltuită a îndurărilor Tale, Mântuitorule, nu-mi 
trece cu vederea acum inima mea cea sărăcită. Că Ţie, Doamne, 
cu umilinţă strig: Greşit-am, Părinte, la cer şi înaintea Ta”7. 

4. În ultima duminică dinaintea Postului Mare, numită dumi- 
nica iertării sau a „izgonirii lui Adam din rai“, plingerea lui Adam 
la poarta raiului constituie tema predilectă a imnografiei şi a 
propovăduirii încă de la Efrem din Nisibe şi Roman Melodul 
până la stareţul Siluan. Condacul (kondakion) acestei duminici, 
cu icoasele (oikoi) sale, este una dintre nestematele poeziei litur- 
gice bizantine: „Şezut-a Adam atunci în preajma desfătării 
raiului şi a plâns şi, cu mâinile bătându-şi faţa, zicea: Îndurate, 
miluieşte-mă pe mine, cel căzut. (...) Raiule preaimbunătăţite, 
preasfinte, preafericite, cel ce-ai fost sădit pentru Adam și ai 
fost încuiat prin Eva, roagă pe Dumnezeu pentru cel căzut: Îndu- 
rate, miluieşte-mă pe mine, cel căzut”8. 

5. Prin această izbăvire de păcate înfăptuită de Postul cel 
Mare, Biserica ne introduce în asceză, al cărei scop este cel 
de a restaura întâietatea duhovnicescului asupra vieţii celei 
„după fire” a omului. Postul, nedespărţit de rugăciune, este 
unul dintre mijloacele ascezei. Aici se impune să facem o deose- 
bire între postul euharistic şi postul ascetic. Cel dintâi este o 
abţinere totală de la mincare şi băutură, pentru un scurt răs- 
timp, ca pregătire ultimă în vederea sărbătorii şi a impărtă- 
şaniei; acest fel de post exprimă așteptarea de către Biserică 
a venirii eshatologice a Împărăției. Cel de-al doilea, de lungă 
durată, se înscrie într-o regulă de viaţă care necesită o conti- 
nuitate a efortului. Postul şi asceza contribuie la înscrierea în 
străfundurile fiinţei psino-spirituale a legii evanghelice a întâie- 
tăţii Împărăției. „Cu bucurie să primim, credincioşilor, vestirea 


7. Ibid., p. 20, tropar reluat în slujba tunderii în monahism. 
8. Ibid., p. 182-189. 

postului cea insuflată de Dumnezeu (...) Prin infrânare să ne 
gătim spre împărtăşirea sfinţeniei celei stăpâneşti din Sion 
(...) Răsărit-a primăvara postului şi floarea pocăinţei (...) Vre- 
mea cea fericită a postului care străluceşte razele pocăinţei a 
răsărit, să ne apropiem cu grabă...9. 

Scopul postului nu este mortificarea simţurilor, cât părtă- 
şia la viaţa cea nouă, prin Sfintele Paşti: „Să postim, precum 
de bucate, aşa şi de toată patima, desfătându-ne cu virtuțile 
Duhului, întru care petrecând cu dragoste, să ne învrednicim 
toţi a vedea preacinstită Patima lui Hristos Dumnezeu şi Sfin- 
tele Paşti, duhovniceşte bucurindu-ne”10. „Să postim post pri- 
mit, bineplăcut Domnului. Postul cel adevărat este înstrăina- 
rea de răutăţi, înfrânarea limbii, lepădarea mâniei, depăr- 
tarea de pofte, de clevetire, de minciună și de jurământul 
mincinos”ll. 

Adevăratul post nu poate fi despărţit de milostenie. Regă- 
sim aici accentele predicii sociale a Sfântul loan Gură de Aur: 
„Nimic nu mântuiește sufletul ca milostenia faţă de cei lipsiţi. 
Milostenia îmbinată cu postul izbăveşte pe om de moarte. Să 
o îmbrăţişăm, căci fără seamăn este, prin ea se pot mântui 
sufletele”12. Astfel, postul şi asceza sunt o pregătire în vede- 
rea celebrării liturgice, curăţindu-ne de patimi şi eliberând 
puterile Duhului; la rândul său, liturghia constituie o cate- 
heză prin excelenţă şi o chemare la lupta duhovnicească. 
Biserica este situată între actualizarea Împărăției şi începutul 
preaslăvirii Mielului (cf. Apoc. 7, 15 etc). În acţiunea liturgică 
trăieşte creştinul, în chipul cel mai profund, realitatea acestei 
tensiuni. 


9. Ibid., p. 113,162. 
10. Ibid., p. 194-195. 
11. Ibid., p. 221. 

12. Ibid., p. 491. 

B 
PAŞTILE ŞI DUHUL SFÂNT 


Misterul cultului, în toată varietatea sa de forme și de ritua- 
luri, este în întregime o laudă și o meditaţie neîncetată asupra 
evenimentului esenţial al credinţei noastre, Paștile lui Hristos 
mort şi înviat. Prin memorialul pascal al Euharistiei, întreaga 
viaţă sacramentală a Bisericii este o încorporare a omului păcă- 
tos în viaţa cea nouă în Hristos, pornind de la botez, taina 
pascală prin excelenţă, trecând prin spiritualitatea baptismală 
care este asceza creştină, în creşterea Trupului euharistic al lui 
Hristos, care este Biserica, până la moarte, ultim act al tainei 
pascale a vieţii creştinului şi trecere spre comuniunea deplină 
cu Mielul. 

Taina pascală este evocată aici nu atât în sine, cât pentru 
implicaţiile sale în viaţa duhovnicească. Reţinem, deci, pe de 
o parte, tainele de iniţiere, şi, pe de altă parte, triduum-ul pas- 
cal care se repercutează în teologia şi cateheza imnografică a 
ciclului săptămânal. 


1) Misterul pascal al botezului 


În spaţiul şi timpul Bisericii, materia şi cosmosul în între- 
gime sunt botezate, sfinţite, pentru a deveni templul prezenţei 
Creatorului. Prin binecuvântările liturgice, elementele firii îşi 
regăsesc puritatea primordială, simbolurile devin taine, semne 
şi mijlocitoare ale vieţii celei noi. 

Ritualul iniţierii exprimă prin simboluri un proces lăuntric 
de întoarcere a inimii, de lepădare de păcat, de pregătire în 
vederea mărturisirii lui Hristos. Duhul este deja prezent în acest 
proces nevăzut: EI este cel care face să dospească frămân- 
tătura, orientează inima catehumenului şi inaugurează încă de 
pe acum stăpânirea lui Hristos în viaţa celui botezat. Această 
prezenţă a Duhului precede şi transcende simbolurile sacra- 
mentale care tind să o exprime. La rândul său, botezul este o 

introducere în creşterea şi maturarea duhovnicească, impli- 
când o alegere radicală între Dumnezeu și lume, alegere re- 
afirmată constant în mărturisirea credinţei liturgice şi în întreaga 
viaţă: „Sporiţi credinţa pe care aţi primit-o, faceţi să strălu- 
cească şi să lumineze şi mai tare dreptatea şi harul botezului 
vostru... Suntem numiţi noii iluminaţi. Într-adevăr, pentru noi, 
lumina este întotdeauna nouă şi nu se stinge niciodată... 
Soarele în zori revarsă mai puţină lumină peste lume decât 
Duhul care-Şi revarsă strălucirea peste un suflet pe care-l scal- 
dă în harul Său”l5. 


2) Pastile şi duminica 


În desfăşurarea ciclurilor liturgice ale anului sau ale săp- 
tămânii, Biserica celebrează în chip tainic moartea şi Învierea 
lui Hristos şi înscrie Paștile în urzeala temporalităţii. În fiecare 
duminică, zi a Domnului Înviat, misterul Paştilor este prezent 
pe deplin şi Paștile înşile nu sunt decât sărbătorirea solemnă 
a Paştelui săptămânal al primelor comunităţi creştine. Litur- 
ghia euharistică a duminicii este puţin modificată în structura 
şi ordinea sa, pentru că în Răsărit duminica este ziua prin ex- 
celenţă a celebrării euharistice. 

„Slujba privegherii şi-a păstrat în diferitele Biserici ale Răsă- 
ritului o vitalitate pe care Apusul nu a cunoscut-o niciodată”14. 
În jurul acelei populare veghi duminicale a epocii primare, s-a 
cristalizat treptat, într-o remarcabilă sinteză teologică, ciclul 
săptămânal, aşa cum este el consemnat în cartea liturgică a 
Octoihului, sau a celor opt glasuri. Dezvoltarea imnologiei sale 
este paralelă cu cea a Triodului şi a Săptămânii Mari şi îşi are 
originea în opera poetică a lui loan Damaschinul şi a călugă- 
rilor de la Studion. Câteva teme proeminente conferă vieţii 
duhovniceşti o tonalitate pascală: 


13. loan Gură de Aur, Cat. 2 ad illuminandos 1, PG 49, 232D-233A. 
14. 1.-H. Dalmais, în La Maison-Dieu 46 (1956), p. 61. 

a) Lauda vesperală a lui Hristos, Lumina cea neinserată: 
„Rugăciunile noastre cele de seară, primeşște-le, Sfinte Doamne, 
şi ne dă nouă iertare păcatelor, că Tu singur ești Cel ce ai 
arătat în lume învierea” (glas 1). „Închinare de seară aducem 
Ţie, Luminii celei neinserate, Care la sfârşitul veacurilor, ca 
într-o oglindă în trup, ai strălucit lumii; şi până la iad Te-ai 
pogorât, întunericul cel de acolo l-ai risipit şi lumina învierii o 
ai arătat neamurilor, Dătătorule de lumină, Doamne, slavă 
Tie” (glas 5). 

b) Abisurile evocate de psalmii de la vecernie (Ps 129); 
Biserica vede în ele decăderea în care omul a fost aruncat prin 
neascultarea unuia singur; dar Hristos a coborât acolo cu 
lumina Sa: „Când Te-ai pogorât la moarte, Cel ce eşti Viaţa cea 
fără de moarte, atunci iadul l-ai omorât cu strălucirea dum- 
nezeirii. lar când ai înviat pe cei morţi din cele de dedesubt, 
toate Puterile cerești au strigat: Dătătorule de viaţă, Hristoase, 
Dumnezeul nostru, slavă Ţie!....” (glas 2). 

c) Mântuirea de către Hristos a omului rănit de moarte de 
către veninul șarpelui: „Izbăvit-ai pe cel rănit în rai de limba 
veninoasă... Umblam în întuneric şi în umbra morţii şi Tu m-ai 
chemat la lumină, fulgerând iadul cel întunecat cu strălucirea 
dumnezeirii Tale” (glas 2). 

Unul din momentele culminante ale slujbei duminicale de 
priveghere este imnul Învierii, care urmează Evangheliei pas- 
cale a Utreniei; un verset este citat de Sfântul Simeon Noul 
Teolog (t1022), într-un text care arată că, în Duhul Sfânt, noi 
nu doar credem în Înviere, ci devenim chiar martorii oculari 
ai acesteia, asemenea Apostolilor în ziua de Paşti: „În ce pri- 
veşte Învierea lui Hristos, cea mai mare parte a oamenilor 
cred în ea, dar foarte puţini au o viziune limpede asupra ei; iar 
cei care nu au văzut-o, nu pot nici să I se închine lui Hristos 
lisus ca unui Sfânt şi unui Domn. Scris este: „Nimeni nu poate 
să zică: Domn este lisus, decât in Duhul Sfânt” (| Cor. 12, 3). 

Şi de asemenea: „Duh este Dumnezeu și cei ce I se închină 
trebuie să I se închine în duh şi în adevăr” (loan 4, 24). Într-ade- 
văr, formula sfântă pe care o avem pe buze în toate zilele nu 
este: „Învierea lui Hristos crezând”; ci, cum sună aceasta? 
„invierea lui Hristos văzând, să ne închinăm Sfântului, Dom- 
nului lisus, Unuia Celui fără de păcat” (citat din imnul cântat 
în noaptea de Paşti şi la utrenia duminicală). În ce chip, deci, 
ne îndeamnă Duhul Sfânt să spunem acum: „Învierea lui 
Hristos văzând”, ca şi cum am fi văzut-o, deşi fără îndoială nu 
am văzut-o?... Oare dumnezeiasca Scriptură să voiască a ne 
face să minţim? ... Dimpotrivă, ea ne îndeamnă să mărturisim 
adevărul, acest adevăr că în fiecare dintre noi, credincioşii, 
Învierea lui Hristos se repetă, şi aceasta nu o singură dată, ci 
în fiecare ceas, atunci când, ca să spunem așa, Stăpânul 
Însuşi, Hristos, înviază în noi, cu veşminte albe şi luminând cu 
strălucirea nestricăciunii şi a dumnezeirii. Căci lumina venirii 
Duhului ne face să întrezărim, ca în dimineaţa aceea (cf. loan 
21, 4), Învierea Domnului, sau, mai curând, ne învredniceşte 
să-L vedem pe EI Însuşi, Cel înviat”15. 


C 
ÎIMPĂRTĂŞIREA SFÂNTULUI DUH 


Liturghia constituie locul prin excelenţă al Duhului, izvor de 
viaţă şi de sfinţenie, mediu dumnezeiesc unde se săvârşeşte 
comuniunea cu viaţa dumnezeiască. Dar această experiere a 
Duhului se diversifică în bogăţia persoanelor umane în harisme, 
vocaţii şi slujiri. Întreaga tradiţie duhovnicească a Răsăritului, de 
la Sfântul loan Gură de Aur şi Sfântul Vasile, în secolul al IV-lea, 
până la Nicolae Cabasila, în secolul al XIV-lea, și la stareţul 
Siluan, în zilele noastre, dă mărturie despre prezenţa Duhului în 
trupul eclezial al lui Hristos, astăzi, ca şi la Cincizecime. 


15. Cateheza 15, SC 104 (1964), p.197-201. 

„Cincizecimea este o sărbătoare permanentă... 
n-ar fi prezent, Biserica n-ar exista” !®, 

„Căci Mângâietorul nu S-a pogorât o dată pentru ca după 
aceea să ne părăsească, ci este şi va fi cu noi până la sfârşit” 17. 

„(La Cincizecime), Biserica a primit pe Sfântul Duh după 
înălțarea lui Hristos la ceruri, iar acum ea primeşte darul Sfân- 
tului Duh, după ce sfintele Daruri au fost primite în altarul cel 
mai presus de ceruri, deoarece ni-l trimite în schimb Dum- 
nezeu, Care le-a primit pe dânsele, după cum am spus mai 
inainte. Pentru că Mijlocitorul este acelaşi, atunci ca şi acum, 
însuşi Sfântul Duh”18. 

Există o corespondenţă profundă între expresia liturgică a 
Euharistiei, Cincizecime perpetuă a Duhului, şi experienţa sfin- 
ţilor şi a celor înduhovniciţi: şi într-una, şi în cealaltă, Duhul 
Sfânt este cel care creează dinamismul şi miracolul chemării, 
întâlnirii, transformării omului în templu al lui Dumnezeu. Acest 
sens al rugăciunii Duhului în inima omului este foarte intens 
trăit în tradiţia rugăciunii inimii, neîncetată chemare a Nume- 
lui lui lisus1?. 

„Când Duhul Îşi face sălaşul în om, acesta nu se mai poate 
opri din rugăciune, căci Duhul nu încetează de a se ruga în el. 
Fie că doarme, fie că e treaz, rugăciunea nu se mai desparte 
de sufletul său... De acum înainte, el nu mai stăpânește rugă- 
ciunea doar o perioadă de timp, ci în toată vremea”20. 

„Atunci când Domnul Dumnezeu, Duhul Sfânt, ne vizitează 
şi vine în noi în preaplinul negrăitei Sale bunătăţi, atunci tre- 
buie să încetăm până şi rugăciunea... Sufletul care se roagă 


16. loan Gură de Aur, De S. Pentecoste, hom.1,l şi 4, PG 50,454 D, 459 A. 

17. Nicolas Cabasilas, Explication de la divine Liturgie, 28,2,SC 4 bis, 1967, 
p. 177; trad. rom. cit., p. 69. 

18. Ibid., 37,6,p.229; trad. rom.cit. p.87. 

19. Cf. DS, vol. 8, col. 1126-1150. 

20. Isaac din Ninive (Isaac Sirul), Mystic Treatises 35, trad. A.J. Wensinck, 
Amsterdam, 1923, p. 174; cf. textele citate, DS vol.7, col. 2049. 

vorbeşte şi rosteşte cuvinte. Dar, la pogorârea Sfântului Duh, 
trebuie să fii pe deplin tăcut, astfel încât sufletul să poată auzi 
limpede şi să înţeleagă bine vestirea vieţii celei veşnice pe 
care binevoieşte să ne-o aducă'Zl. 


D 
EUHARISTIA ŞI RUGĂCIUNEA INIMII 


Viaţa duhovnicească a credinciosului se întemeiază şi se 
dezvoltă în Euharistie, punct culminant al cultului creștin, și tot 
acolo se dezvăluie adevărata identitate a omului care „aduce 
mulţumire pentru toate” în sânul adunării. 


1. Euharistie și viaţă în Hristos 


Mai curând decât să reluăm structura actului euharistic, 
am dori să subliniem mistica sacramentală şi euharistică a 
tradiţiei răsăritene. Aceasta nu contrazice dimensiunea specific 
monastică a spiritualităţii bizantine, aşa cum arată exemplul 
lui Grigorie Palama (1359) care, după ce a fost un ilustru 
apărător al isinasmului atonit, a devenit arhiepiscop al Tesalo- 
nicului şi şi-a petrecut ultimii ani din viaţă propovăduind par- 
ticiparea la mântuire prin viaţa sacramentală: „Hristos a deve- 
nit fratele nostru, prin comuniunea cu trupul și sângele nos- 
tru, şi astfel S-a asimilat nouă... Ne-a legat şi ne-a adaptat Sieşi, 
așa cum soţul face cu soţia, devenind un singur trup cu noi, 
prin împărtăşirea cu acest Sânge; de asemenea, a devenit şi 
Tatăl nostru, prin dumnezeiescul botez care ne face aseme- 
nea Lui şi ne hrănește la sânul Său asemenea unei mame 
pline de duioşie... Veniţi, spune Hristos, mâncaţi Trupul Meu, 
beţi Sângele Meu... astfel încât nu numai să fiţi după chipul lui 


21. Serafim al Sarovului (+1833), „Entretiens avec Motovilov”, în |. Gorainoff, 
Seraphim de Sarov, coll. Théophanie, DDB/Bellefontaine, 1979,p.191. 

Dumnezeu, ci să deveniți voi înşivă dumnezei şi împărați, 
veșnici și cereşti, imbrăcându-vă cu Mine, Impăratul și Dum- 
nezeul vostru”22. 

Aceste imagini se regăsesc aproape literă cu literă la Nicolae 
Cabasila: „Domnul ni Se dă El Însuşi, pentru că, împărtăşin- 
du-ne cu Trupul şi Sângele Său, noi primim pe Însuşi Dum- 
nezeu în sufletele noastre...Pentru a ne putea fi Tată...tocmai 
pentru aceea a luat Domnul asupră-Şi trupul şi sângele nostru. 
Dar tot aşa şi noi, ca să ne facem copii ai Lui, cade-se să ne 
impărtăşim din fiinţa Lui, iar prin această taină nu numai că 
ne facem mădulare ale Lui, ci ajungem chiar fii ai Săi”25. 

Prin împărtăşirea frecventă, atât de necesară din cauza 
slăbiciunii firii noastre, în noi se săvârşeşte „un adevărat trans- 
fer de energie vitală îndumnezeitoare”24, o adevărată hristifi- 
care a omului: „Noi nu ne cuminecăm cu vreo bunătate de a 
Lui..., ci cu El Însuşi... Trupul, sufletul şi toate puterile noas- 
tre se înduhovnicesc, atunci însemnează că trup se unește cu 
trup, sânge cu sânge şi suflet cu suflet...O! Ce taină copleşi- 
toare! Cugetul lui Hristos se face una cu cugetul nostru, voia 
Lui, una cu voia noastră, trupul şi sângele Lui, una cu trupul și 
sângele nostru! Şi atunci, cât de puternic trebuie să fie cugetul 
nostru, când e stăpânit de cugetul lui Dumnezeu, cât de dârză 
voinţa noastră, dacă Însuşi Domnul o mână şi cât de înflăcărat 
curajul nostru, când focul însuși se revarsă peste el!“25. 


22. Omilia 56, ed. S.Oikonomos, Atena, 1861, p. 206-208; citat de 
J.Meyendorff, Introduction à l'étude de Grégoire Palamas, Paris, 1959, p. 247-248. 

23. Despre viaţa in Hristos, PG 150, 593B şi 597D-600A, trad. franceză S. 
Broussaleux, Amay-sur-Meuse, 1934, p. 107-108 şi 112; vezi trad. nouâ de M. H. 
Congourdeau, SC 355, 1989, p. 289 şi 301; trad. rom. cit., p. 201 şi 205. 

24. M. Lot-Borodine, Un maitre de la spiritualité byzantine... Nicolas 
Cabasilas, Paris, 1958, p.114. 

25. Despre viaţa in Hristos, 584D-585A, trad. p. 100, SC IV, 8-9, p. 269-271; 
trad. rom. cit. p.l. 

E 
EUHARISTIA NEINCETATĂ 


Câteva teme fundamentale, care îşi au sursa în Sfânta 
Scriptură şi se dezvoltă în tradiţia bizantină şi în spiritualitatea 
isihastă, arată continuitatea existentă între taina euharistică a 
cultului eclezial şi căutarea lăuntrică a lui Dumnezeu. 


a) Rugaţi-vă neincetat (Luc. 18,1; Tes. 5,17) 


Această poruncă trebuie luată în adevăratul înţeles al cu- 
vântului. Este vorba, însă, nu atât de o recomandare cantitativă 
cu referire la durata rugăciunii, contrazisă de altfel de învă- 
ţătura lui lisus (Mat. 6, 7), cât de o căutare neîncetată a „sin- 
gurului lucru care trebuiește”, de o meditaţie constantă asu- 
pra Cuvântului lui Dumnezeu. lisus recomandă rugăciunea în 
termeni de trezvie (Apoc. 3, 3 şi 20). Slujba liturgică, ase- 
menea rugăciunii personale, este o priveghere, în care inima 
aşteaptă venirea Mirelui (cf. Marc. 13, 35-37). Rugăciunea de 
priveghere tinde să se înscrie în ritmul ciclurilor fireşti ale zilei 
şi nopţii (| Tes. 5, 5-6). Întreaga tradiţie filocalică a Răsăritului 
creştin se străduieşte să expliciteze experienţa primară a rugă- 
ciunii neîncetate care se revarsă în omul lăuntric cu o putere 
de neînvins. 


b) Numele lui lisus 


Dincolo de tehnicile particulare pe care le-au dezvoltat 
unii Părinţi duhovniceşti sinaiţi sau atonjţi?6, trebuie reţinute 
ca primordiale scurta invocare a Numelui lui lisus, chemarea 
milostivirii Sale, slăvirea neîncetată a Numelui Său. Nu s-a 
subliniat îndeajuns coerenţa lăuntrică existentă între invo- 
carea liturgică a Domnului şi rugăciunea inimii: primii creştini 
erau numiţi „cei ce cheamă Numele Domnului” (Fapt. 2, 21; 


26. Cf. DS vol.8, col.1130-1141. 

cf. 9, 14 şi 21, I Cor. 1, 2). Acesta este contextul în care acel 
Maranatha liturgic exprimă atitudinea creştină fundamentală, 
în ambivalenţa acestei expresii care poate însemna în acelaşi 
timp şi o aşteptare încrezătoare („Vino, Doamne”), dar şi afir- 
marea prezenţei Mirelui în celebrare („Domnul vine”). 


c) Doamne, miluiește (Kyrie eleison) 


Folosirea acestei scurte formule de rugăciune nu este 
oare rămăşiţa unei rugăciuni neîncetate în însăşi miezul rugă- 
ciunii publice de mijlocire? S-a subliniat de altfel legătura din- 
tre Doamne, miluiește şi invocarea Numelui lui lisus la începu- 
turile sale. Două pasaje din Filocalie i-ar putea ilustra înţelesul 
duhovnicesc. Primul este un fragment din Viaţa Sfântului Simeon 
Noul Teolog, scrisă de Nichita Stithatul. La capătul unei stări 
de răpire, în timpul căreia Simeon a fost luminat de o lumină 
cerească, „s-a umplut de o mare bucurie...in uimirea sa, stri- 
ga fără să se oprească: „Doamne, miluieşte-mă"...Într-un tår- 
ziu, această lumină retrăgându-se treptat, şi-a aflat inima plină 
de o bucurie negrăită şi buzele sale strigând cu putere: „Doamne, 
miluieşte”27. 

Al doilea pasaj este un Comentariu la „Doamne miluieşte”, 
anonim, datând probabil de la sfârșitul epocii bizantine: „Mila 
lui Dumnezeu nu este altceva decât harul Sfântului Duh, acest 
har pe care noi, păcătoşii, trebuie să-l cerem de la Dumnezeu 
repetând neincetat Doamne, miluiește...Cel care ştie câtă nevoie 
are el de toate acestea (adică de duhul înţelepciunii, al teme- 
rii, al iubirii, al păcii, al curăţiei, al smereniei) și le cere de la 
Dumnezeu, în marea Sa dragoste, spunând Doamne, miluiește, 
va primi negreşit ceea ce cere şi va dobândi mila Domnului 
şi harul dumnezeiesc“28. 


27. Ed. I. Hausherr, OCA 12, Roma, 1928, p.9-11. 
28. Filocalia...., vol. 5, Atena, 1963, p. 69-72; trad. franceză de J. Touraille, 
Philocalie des Peres neptiques, fasc. 11, Bellefontaine, 1991, p. 250. 

F 
JERTFA LĂUNTRICĂ 


Strădania profetică de transcendere a ritualismului ofran- 
delor în jertfa lăuntrică a inimii curâăţite (cf. Am. 5, 21-24; 
Is.1,11-17; Os. 6, 6; Ps. 49,14-23) este asumată de lisus, 
Omul durerilor, Care Se aduce pe Sine jertfă bineplăcută Ta- 
tălui pentru viaţa lumii (cf. Evr. 9, 28). Astfel, înţelegem extin- 
derea temei jertfei şi preoţiei (cf. Evr. şi Apoc., Rom.12,1; 15,16; 
Filip. 2,17, 4,18; I Petr. 2,4-10) la toate dimensiunile vieţii 
creştine. Pentru Irineu din Lyon, de acum înainte singura jertfă 
bineplăcută lui Dumnezeu este cea a Fiului Său29. Aceasta 
este mântuitoare pentru om, care o aduce împreună cu rugă- 
ciunea sa, hrănită de Euharistie; astfel, omul însuşi este prea- 
slăvit, în ofranda propriei sale sfinţiri, care face din el o cumi- 
necătură vie30. „Astfel, primind mântuirea, aducem mulţumire 
în fiecare zi lui Dumnezeu, Care, prin marea şi nepătrunsa Sa 
înţelepciune, ne mântuieşte şi vesteşte mântuirea”5l. „Fiecare 
dintre voi, spune Origen, să-și poarte în sine propria jertfă, 
astfel încât să ardă neîncetat. Dacă mă lepăd de tot ceea ce 
am, dacă-mi port crucea şi-l urmez lui Hristos...dacă lumea s-a 
răstignit pentru mine şi eu pentru lume, am adus o jertfă la 
altarul lui Dumnezeu şi devin preotul propriei mele jertfe”32. 

Filocalia este profund pătrunsă de această mişcare ce duce 
de la liturghia văzută a Bisericii la liturghia nevăzută a inimii şi 
la liturghia cerească în faţa tronului lui Dumnezeu. Un imn ine- 
dit al Sfântul Efrem ilustrează foarte bine chipul în care cultul 
liturgic îşi află împlinirea în rugăciunea neincetată a sihastrului: 


29. Adversus haereses IV, 17,5, SC 100,2, 1965, p. 590-592. 

30. Cf. IV,18,1 şi 5-6, p. 596, 610-614. 

31. Démonstration évangélique 97, SC 62, 1959, p. 66. 

32. In Leviticum 9, 9, PG 12, 521C-522A; cf. loan Gură de Aur, In Ps., 140, 
3, PG 56, 451A. 

„Sunt hirotoniți preoţi pentru ei înşişi 

şi-şi oferă asceza... 

Postul este jertfa lor, privegherea le este rugăciunea, 
Penitenţa şi credinţa - altarul, 

Meditaţiile lor sunt arderea de tot, 

Celibatul, victima... 

Inima lor curată este arhiereul, 

Contemplaţia, preotul slujitor. 

Neincetat buzele lor aduc jertfa: 

Rugăciunea însetată de odinnă...”33. 


Un ultim text, din scrierile lui Grigorie Sinaitul (t1346), 
rezumă foarte bine sensul liturghiei lăuntrice săvârşite întru 
Duhul şi exprimă totodată exigenţa duhovnicească, precum şi 
sobrietatea tradiţiei filocalice: „Inima eliberată de toate gân- 
durile şi mişcată de Duhul Sfânt Însuşi devine templu adevă- 
rat, încă înainte de sfârşitul veacurilor. Liturghia este săvârşită 
acolo pe deplin potrivit Duhului. Cel care nu a ajuns la această 
stare poate fi, mulţumită altor virtuţi, o bună piatră pentru 


zidirea acestui templu, dar nu este el însuși templul Duhului, 
nici arhiereul său”54. 


33. Citat de A. Louf, Seigneur, apprends-nous à prier, Bruxelles, 1972, 
p.160-161. 

34. Filocalia..., op. cit., vol. 4, p. 31-32; Philocalie des Peres neptiques, op. 
cit., fasc. 10, 1990, p. 60, citat de A. Louf, ibid., p.159. 

INTRODUCERE 


AŞ propune aici câteva reflecţii, rod al unor căutări con- 
vergente, atât personale, cât şi emanând de la diferite întruniri 
ortodoxe, cu privire la cultul eclezial şi la relaţia sa cu viaţa de 
zi cu zi a credincioşilor. 

Am în vedere în special lucrările unei consultaţii interorto- 
doxe ţinute la Etchmiadzin (Armenia), între 16-21 septembrie 
1975, în cadrul Departamentului pentru Misiune şi Evangheli- 
zare al Consiliului Ecumenic al Bisericilor. Problema dezbătută 
privea sensul „liturghiei după liturghie”, adică permanenţa 
liturghiei lăuntrice în viaţa personală a credinciosului, atât în 
angajarea publică, profesională, socială, familială, cât şi în viaţa 
sa cea mai intimă și tainică. 

„Liturghia, scria atunci episcopul Anastasios Yannoulatos, 
trebuie să fie continuată în situaţiile personale şi cotidiene. 
Fiecare credincios este chemat să continue o liturghie per- 
sonală pe altarul tainic al propriei sale inimi, să împlinească o 
Bunăvestire în viaţa lumii. Fără această continuare, liturghia 
eclezială rămâne incompletă...”1. 

Am, de asemenea, în vedere lucrările unui grup mai mo- 
dest, mai puţin „autorizat“, un grup ortodox de cercetări litur- 


1. Citat de Prof. lon Bria în „The Liturgy after the Liturgy”, în Martyria/ 
Mission, The Witness of the Orthodox Churches Today, Geneva 1980, p. 67. 

gice, care s-a constituit la Paris în 1975 şi care iniţiase atunci 
un studiu asupra naturii cultului şi relaţiei sale cu viaţa omului; 
mă voi referi la aceste lucrări în încheierea prezentei expuneri. 

Problema locului liturghiei în viaţa de toate zilele, a rela- 
ției dintre rugăciunea eclezială publică cu viaţa particulară 
este una din problemele fundamentale ale pastoraţiei creş- 
tine. Să ne resemnăm oare, acceptând o dihotomie între sacru 
şi profan, o coexistenţă a duminicii liturgice cu săptămâna a-li- 
turgică, cu momente fugitive de rugăciune şi cu perioade în 
care Dumnezeu este absent din inimile noastre și din felul 
nostru de a ne purta? Această întrebare i se pune preotului în 
mod constant la spovedanie sau în cursul convorbirilor duhov- 
nicești, și ştim cât de mulţi credincioși suferă de această diho- 
tomie. Desigur, numai pornind de la o experienţă personală se 
poate încerca un răspuns, se poate încerca umplerea acestui 
abis, desfiinţarea graniţei dintre timpul liturgic şi timpul aşa-zis 
„a-liturgic” al vieţii de zi cu zi. lată de ce aş propune câteva 
reflecţii prealabile. 

Mi se pare important, înainte de toate, să precizez un număr 
de principii teologice care ne vor străjui mai bine reflecţia. 


Sensul cuvântului “Liturghie” 


În accepțiunea biblică şi patristică, acest termen cunoaște 
multiple întrebuinţări, profane sau religioase. Iniţial, desemna 
un serviciu public, o funcţie socială sau religioasă în benefi- 
ciul comunităţii. Septuaginta foloseşte acest termen pentru 
a desemna funcţiile cultuale de la Templu. Noul Testament 
il aplică preoţiei cereşti a lui lisus Hristos (Evr. 8, 2 şi 6). La 
Sfântul Pavel, desemnează slujirea apostolică a Cuvântului 
(Rom. 15, 16 şi Filip. 2, 17) sau darurile pentru strângerea de 
ajutoare făcută de Biserici (Rom. 15, 27; II Cor. 9, 12 etc). 
Începând cu Didahia (15, 1) şi Prima Clementis (41, 1-3), 
termenul desemnează deja jertfa euharistică, iar acest sens 

se va generaliza, fără însă ca multiplele utilizări profane sau 
bisericeşti să dispară cu totulZ. 

Pe de altă parte, încă din Vechiul Testament, Biblia dez- 
voltă noţiunea cultului lăuntric, al jertfei duhovniceşti, teme 
reluate de Evanghelii şi de Sfântul Pavel. Întreaga viaţă a 
creștinului capătă astfel o calificare liturgică. În acest context 
de pluralism al sensurilor termenului „liturghie“, dar şi al actu- 
lui liturgic trebuie situat cultul creştin, care este, în același 
timp, şi osebire a creştinilor în Adunarea creştină, dar şi trimi- 
tere a acestora în lume. 

Domeniul „liturghiei“ poate fi, deci, lărgit şi făcut să aco- 
pere întreaga existenţă aşa-zis „profană” a omului, adică viaţa 
sa cea mai personală şi mai intimă. Între liturghie şi viaţa de 
zi cu zi există, în același timp, atât o continuitate fundamen- 
tală, cât şi o ruptură, marcată de intrarea în incinta sacră pen- 
tru cult, în locuri şi momente specifice şi unice; ruptură mar- 
cată şi de reîntoarcerea în lume, în oraş, sau la ţară, medii în 
care credinciosul, chemat să fie sarea pământului, devenit 
hristofor prin comuniunea cu Cuvântul lui Dumnezeu şi cu 
Euharistia, se reintegrează fără a se dizolva. 

O altă imagine pe care aş dori să o evoc aici, şi pe care o 
datorez lui J.-J. von Allmen+, este cea a contracţiei şi a dilatării 
mușchiului cardiac, a sistolei şi diastolei. Această alternanță a 
adunării şi a dispersării euharistice constituie ritmul eclezial 
prin excelenţă. 

Continuitatea liturghiei în viaţa omului în ansamblul său 
inseamnă totodată corespondenţa dintre cultul divin şi natura 


2. Vezi C. Vagaggini, Initiation théologique à la liturgie, Bruges-Paris, 1959, 
vol.l, p. 27, n. L. 

3. Vezi în detaliu la Pierre Grelot, „Liturgie et vie spirituelle dans I'Ecriture”, 
în Dict. de Spirit., vol .9, col. 875-880 (Paris, 1975) şi Boris Bobrinskoy, „Liturgie 
et vie spirituelle dans les liturgies orientales”, Ibid., col. 922. 

4. J.-J. von Allmen, Essai sur le Repas du Seigneur, Neuchâtel, 1966, p.120. 

profundă, vocaţia primă și ultimă a omului, liturghisitor şi preot 
al lumii în faţa lui Dumnezeu. În virtutea naturii sale liturgice 
a fost omul chemat să „cultive” pământul şi să-l aducă la Dum- 
nezeu. Se ştie că „în tradiţia ortodoxă, liturghia este încărcată 
şi impregnată de elemente cosmice, şi în ea își află ecoul situa- 
ţiile existenţiale cele mai variate ale omului, singurătatea sau 
prietenia, nedreptatea, foametea, captivitatea, fericirea. Litur- 
ghia se deschide în egală măsură tuturor acestor taine, cuprin- 
zându-le în mijlocirea sa; în ea, compasiunea Bisericii se întinde 
peste tot Universul şi cuprinde omenirea în întregime”5. 


Temeiul hristologic al cultului 


Orice reflecţie teologică asupra cultului şi a relaţiei sale cu 
Dumnezeu şi cu lumea trebuie să plece de la taina lui Hristos, 
Cuvântul întrupat. În viaţa Sa pământească, lisus ne revelează 
taina iubirii treimice, negrăita unitate a Celor trei. Întruparea 
Cuvântului nu rupe câtuşi de puţin această unitate de fire, dar 
reintroduce existenţa omenească în sfera vieţii şi iubirii dum- 
nezeiești. Evangheliile ne învaţă că lisus Se ruga în diferite 
împrejurări. Dar lisus era rugăciune, căci Duhul rugăciunii care 
purcede de la Tatăl odihnea peste EI - „Tu ești Fiul Meu”- şi Se 
reintorcea la Tatăl , suspinând neîncetat „Avva, Părinte”, într-o 
altemanţă nesfârşită de dragoste şi de unitate. Nici o părticică, 
nici o clipită din viaţa pământească a lui lisus nu rămâne în 
afara acestei rugăciuni a Duhului şi întru Duhul, a acestei flăcări 
a Duhului care-L cuprindea pe de-a-ntregul, într-o mişcare ne- 
sfârşită şi o odihnă deplină de a fiinţa întru Tatăl („şi Cuvântul 
era la Dumnezeu”, loan 1, 1 şi 18 şi I loan 1, 2). 

Îmi îngădui să citez aici remarcabila lucrare a Pr. Andre 
Manaranche, Le pretre, ce prophete, şi, în special, capitolul 


5. M. Evdokimov, „La liturgie orthodoxe”, în Conscience et Liberté, nr. 20, 
1980, p. 97-99. 


LITURGHIA ŞI VIAȚA DE TOATE ZILELE 359 


cel mai important al acesteia, „lisus Hristos, concentrare a sa- 
crului“6, în care autorul caută „să raporteze totul la Persoana 
concretă a Mântuitorului, simbolizată de Trupul Său înviat, 
operând astfel o dublă mişcare: o restrângere și o dilatare”. 

În primul rând, o restrângere, căci, „din punct de vedere 
al spaţiului, lisus este El singur Templul Trupului Său, dărâmat 
şi apoi ridicat în trei zile (loan 2, 21)“ (p.74). 

Apoi, o dilatare, căci „noua preoţie a lui Hristos, care cul- 
minează cu Taina pascală şi se continuă de-a dreapta Tatălui, 
va fi de acum înainte propusă tuturor mădularelor poporului 
lui Dumnezeu, fără excepţie (...)” (p. 78-80). „Pornind de aici, 
întreaga existenţă trebuie să devină un cult, inclusiv aspectele 
concrete pe care Sfântul Pavel le leagă de trup (Rom. 12, 1). 
Aceasta este, de acum înainte, închinarea în duh (logike latreia). 
Asistăm astfel la o vastă operaţiune de transpunere a vocabu- 
larului sacru, care nu este suprimat, ci adaptat realităţilor coti- 
diene (...)” (p. 81). 

Revenind la taina lui Hristos, aş spune că, dacă întreaga 
viaţă este o urmare a lui Hristos, o dobândire a simţirii Sale 
(Filip. 2, 5), a înţelepciunii Sale (I Cor. 2, 16), a Duhului Său, o 
încorporare a noastră în EI și a Lui în noi, atunci, în vieţile 
noastre şi în primul rând în vieţile sfinţilor trebuie să se veri- 
fice această permanenţă a rugăciunii care copleşeşte întreaga 
fiinţă, o linişteşte, dar o şi aprinde. Vieţile şi scrierile acestora 
ne confirmă pe deplin acest lucru. Fără a aluneca în şovinism 
ortodox, aş reaminti totuşi locul pe care tradiţia isinastă, sau 
filocalică, îl ocupă în Biserica Ortodoxă, astăzi depăşind cu 
mult frontierele canonice ale acesteia. Redescoperirea rugăciu- 
nii inimii, numită şi Rugăciunea lui lisus, condiţionează reîn- 
noirea duhovnicească, a persoanelor și a comunităţilor, deo- 
potrivă, în întreaga creşștinătate. 


6. Le prêtre, ce prophète, Paris, 1982, p. 73-85. 

Lumea întreagă şi viaţa omului 
se cuprind deopotrivă 
în liturghia Bisericii şi în inima care se roagă 


Nu este vorba doar de o simplă menționare a diferitelor 
referiri care se fac în liturghie cu privire la lume şi la nevoile 
sale, în diferitele rugăciuni de mijlocire. Rugăciunile euharistice 
din Constituţiile Apostolice, sau cele ale Sfântul lacob de la 
lerusalim, ori ale Sfântul Vasile cel Mare sunt cât se poate de 
explicite în această privinţă. Aceste rugăciuni de mijlocire 
sunt esenţiale pentru adevărul cultului şi ţin de funcţia mater- 
nă a Bisericii, cea de mijlocitoare în faţa Treimii pentru nevoile 
lumii. Omul intră astfel în Biserică, purtând în sine, ca pe o 
jertfă, propria sa inimă, plină de bucurii si de suferinţe. Odată 
cu pâinea şi vinul ostenelilor omeneşti, toate acestea sunt puse 
înainte pe masa euharistică, prefigurare a Tronului ceresc al 
Mielului, unde Tatăl va primi jertfele şi-L va trimite pe Duhul 
peste daruri şi peste oameni. Din acest moment, are loc un 
transfer către altar, către Tronul ceresc, aşa cum ne îndeamnă 
imnul heruvimilor: „Toată grija lumească să o lepădăm”. Unde 
să o lepădăm? La porţile de afară ale bisericii? Aşa ceva nu ne 
este cu putinţă, căci grijile sunt o prea mare parte din noi înşine, 
sunt prea întipărite în carne şi în sânge. Nu, ci pe umerii păstoru- 
lui care poartă oaia rătăcită, pe umerii Mielului care ia asupra Sa 
(luând de pe noi povara lor) păcatele şi suferinţele lumii. 

Biserica ne cheamă, deci, să ne înălțăm inimile către Dom- 
nul, şi trebuie să acordăm acestor cuvinte întreaga lor putere 
şi plenitudine. „Suntem îndreptăţiţi, scrie Pr. Emmanuel Lanne, 
să stabilim o legătură între sursum corda („sus să avem ini- 
mile”), împreună cu răspunsul liturgic - habemus ad Dominum 
(„avem către Domnul”) -, şi sensul duhovnicesc al rugăciunii 
inimii, care va ocupa un loc atât de insemnat în spiritualitatea 

monastică ce se va înstăpâni, îndeosebi în Răsărit, şi care își 
are începuturile în primele veacuri ale Bisericii”7. 

Numai prin această mişcare, de aducere a poverilor lumii 
înaintea Tatălui, prin lisus Hristos, întru puterea Duhului Sfânt, 
izbuteşte preotul să nu se încovoaie cu totul sub greutatea 
suferințelor și a urâţeniei care sluţeşte frumuseţea dintâi a făp- 
turii. Preotul - aş spune eu , vorbind despre vocaţia preoțească 
a omului în lume - este mijlocitorul între oroarea şi hidoşenia 
păcatului, pe de o parte, şi slava lui Dumnezeu, pe de alta. 
Preotul şi poetul sau artistul. 

Mă gândesc la Andrei Rubliov. A cunoscut, desigur, toate 
atrocitățile invaziei mongole: foamete, epidemii, grămezi de 
ruine fumegânde. În L'Etreinte du feu, fratele Daniel-Ange se 
întreabă: „Ochii aceştia, care au văzut atâţia copii masacrați, 
atâţia nevinovaţi torturați, atâtea biserici prădate, atâtea drame 
fără nume, cum au putut oare ochii aceștia să oglindească o lu- 
mină atăt de senină? Aceste mâini, care au şters desigur atâtea 
lacrimi şi au legat nenumărate răni, cum au mai putut zugrăvi 
oare asemenea chipuri din care izvorăşte atâta pace ? Cum de 
s-a putut ca înfricoşarea unor astfel de vremi să nu se stre- 
coare şi în icoanele sale?“8. Nu mă pot împiedica să nu con- 
tinui citatul: „Dacă Andrei nu a fost mai traumatizat de atâtea 
scene cumplite, este, desigur, pentru că, încă de timpuriu, pe 
toate acele chipuri răvăşite, cu ochi morţi, el a văzut acest 
Chip (...) Spălaţi din belşug de lacrimile Domnului său, ochii 
lui au ajuns să privească nefericirea cu Privirea Domnului. O 
privire care ştie, înţelege, compătimeşte. Dar şi o privire care 
mântuie, pentru că în ea se revarsă unul dintre acele lucruri fără 
nume: mila lui Dumnezeu. O privire din acelea care alină, mân- 
gâie şi pot chiar tămădui. Nu pentru că acei ochi s-ar închide 


7. „Liturgie et vie spirituelle dans les premiers siècles”, în Dictionnaire de 
spiritualité, vol. 9, col. 887-889. 
8. Paris, 1980, p. 66. 

văzând hidoşenia şi tristeţea lumii, ci pentru că, dimpotrivă, 
înţeleg să meargă până la capătul ororii, adică dincolo: până 
la ochii lui lisus, care au plâns cum nimeni nu a mai plâns vre- 
odată, dar care au și dăruit o iertare plină de lumină cum pămân- 
tul nostru nu va mai fi primit nicicând. lar icoana Treimii este 
asemenea acestei ultime priviri îndreptate asupra vieţii sale, 
asupra pământului, asupra poporului său”9. Putem descoperi 
astăzi preţul plătit pentru această blândeţe nesfârșită care se 
revarsă din icoană, floare răsărită într-un peisaj atât de tulbure şi 
de dezolant. A descoperi în nişte chipuri chinuite Însuşi Chipul 
Mielului înseamnă a fi dobândit de la El puterea Duhului Mân- 
gâietor, „Care șterge orice lacrimă din ochii lor” (Apoc. 7, 17). 

Aceasta este puterea făcătoare de pace a icoanei - şi a 
liturghiei. Frumuseţea cultului oglindeşte slava lui Dumnezeu. 
Ea nu contrazice urâciunea și răul care ne învăluie și ne cotro- 
peşte. Ci izbânda lui Hristos asupra întunericului se impărtă- 
şeşte Bisericii Sale şi se adeverește în inimile sfinţilor. Exem- 
plul lui Rubliov şi al Treimii sale este, aşadar, astăzi, de o mare 
actualitate. 

Cultul eclezial trebuie să-şi păstreze caracterul său de fru- 
museţe, de lumină, de pace, în corespondenţă cu armonia 
lăuntrică a inimii care, cufundată în Dumnezeu, împreună-păti- 
mește cu lumea întreagă, dar și mijloceşte cu îndrăzneală din 
sânul acesteia. 


Rugăciunea inimii şi Euharistia 


Atât privirea îndreptată spre taina lui Hristos, rugăciune 
neîntreruptă şi desăvârşită, în plinătatea Duhului Sfânt, cât şi 
învăţătura vie a tradiţiei creştine ne îngăduie să subliniem cu 
tărie legătura intimă şi de nedespărţit dintre rugăciunea litur- 
gică comună, având în centrul său Euharistia, şi rugăciunea 


9. Ibid., p. 67-68. 


LITURGHIA ŞI VIAŢA DE TOATE ZILELE 363 


inimii, în ritmul cel mai personal al credinciosului. Se poate 
afirma că întreaga reinnoire teologică, ecleziologică şi liturgică 
ortodoxă din ultimele veacuri nu poate fi despărțită de mişca- 
rea duhovnicească izvorâtă din curentul monastic al Filocaliei 
şi al expansiunii sale în lumea ortodoxă. Nu mă pot împiedica 
aici să aduc un omagiu Pr. Dumitru Stăniloae și bogatei sale 
contribuţii în această problemă!0. 

Epoca noastră este însă sensibilă nu atât la o concepţie 
individualistă a mântuirii sau la tehnicile speciale ale rugăciu- 
nii inimii, cât la implicaţiile ecleziale, cosmice şi sociale ale 
sfințirii personale cele mai exigente. Aceasta îl reaşază pe om 
în Slujirea sa liturgică şi în vocaţia sa de asumare a întregii 
omeniri într-o inimă împăcată şi iubitoare; totodată, restabi- 
lește mijlocirea liturgică şi împărătească a omului în devenirea 
istorică a unei lumi străbătute de valuri de ură şi de moarte, 
ocultate de puterile întunericului, o lume care suspină și aş- 
teaptă izbăvirea fiilor lui Dumnezeu (Rom. 8, 21). Această 
transformare a inimii omului lăuntric este adevărata condiţie 
a restabilirii funcţiei sacramentale a Bisericii, aceea de a face 
întreaga viaţă omenească consonantă cu taina lui Hristos mort 
şi înviat şi de a o face transparentă la prezenţa sfinţitoare a 
Duhului dumnezeiesc. Omul se redescoperă ca fiinţă liturgică, 
creată pentru a aduce laudă lui Dumnezeu şi pentru a înscrie 
această laudă în toate împrejurările existenţei şi muncii sale. 

Continuarea şi permanenţa Euharistiei în rugăciunea ini- 
mii, rugăciune neîncetată, se confirmă în structurile sau legile 
comune ale Euharistiei şi ale rugăciunii. Aş releva pe scurt trei 
aspecte: 

1) Aspectul exclusiv, adică al punerii deoparte a persoanei 
umane în comunitatea liturgică, în vederea întâlnirii faţă către 


10. Cf. expunerea sa la Săptămâna de Studii Liturgice de la Saint Serge din 
1977, intitulată „Liturghia comunităţii şi liturghia lâuntrică în viziunea filocalică”, în 
Gestes et paroles dans les diverses familles liturgiques, Roma, 1978, p. 259-273. 

faţă, întâlnire eclezială şi personală cu Dumnezeu. „Toată grija 
lumească să o lepădăm”, „Sus să avem inimile! Avem către 
Domnul”, „Să tacă tot trupul”, „Toată viaţa noastră lui Hristos 
Dumnezeu să o dăm”. Acestea, în rugăciunea lăuntrică, ca o 
retragere în chilia inimii, potrivit poruncii Domnului (Mat. 6, 
6). Izolarea monastică se vrea o atenţionare a întregii Biserici 
asupra acestei căutări iubitoare a „singurului lucru trebuin- 
cios”. Nu mai zăbovesc asupra acestui aspect. 

2) Aspectul inclusiv, cuprinzător, al rugăciunii ecleziale şi 
personale. Este vorba de mijlocirea pentru lume, de liturghia 
pentru lume a lui Teilhard de Chardin. Hristos îndreptat pe 
deplin către Tatăl duce cu El întreaga lume în mijlocirea Sa filia- 
lă şi împărătească. „Părinte, voiesc ca unde sunt Eu să fie (şi 
ei) împreună cu Mine” (loan 17, 24). Mijlocirea Bisericii este 
în acelaşi timp filială, încrezătoare în dragostea Părintelui ceresc, 
şi maternă, acoperind şi protejând lumea. Cultul marial ne 
aminteşte acest lucru, pe care-l şi simbolizează. Nici rugăciu- 
nea personală nu este scutită de această exigenţă de a îmbră- 
tişa lumea şi de a o duce la Dumnezeu în modul cel mai ge- 
neral, mai concret și cotidian. 

Pe de altă parte, a vorbi despre rugăciunea inimii înseamnă a 
şti că în invocarea Numelui binecuvântat al lui lisus, la care inima 
omenească este chemată, un întreg fond obscur şi ambiguu urcă 
la suprafaţă din străfunduri, inima se curățeşte, se eliberează de 
patimi şi de rădăcinile lor, puterile răului sunt exorcizate pe 
măsură ce crește intimitatea noastră cu Numele lui lisus, care 
arde, curăţeşte şi sfinţeşte. Această vindecare profundă nu se 
mărgineşte la individul care se roagă, ci se răspândeşte și în jurul 
său, asemenea unui miros de bună mireasmă. 

3) Aspectul apostolic al Euharistiei şi al rugăciunii. Trimi- 
terea credincioşilor de la sfârşitul liturghiei are o profundă sem- 
nificaţie simbolică şi sacramentală. Acel ite, missa est al litur- 
ghiei romano-catolice, sau acel cu pace să ieşim al liturghiilor 

bizantine, această „trimitere“ a credincioșilor nu este decât 
vestirea încheierii primei etape a Euharistiei, a sistolei Bisericii. 
În acel moment se situează nu ieșirea, ci intrarea Bisericii în 
lume, prelungind trimiterea de odinioară a ucenicilor la propo- 
văduire, de către Domnul înviat (Mat. 28, 18-20; Marc 16, 15-20), 
în puterea Duhului Cincizecimii. 

În omul hrănit cu Cuvântul lui Dumnezeu şi cu Trupul Său 
de viaţă dătător se conturează treptat Chipul lui Hristos (Gal. 
4, 19), se afirmă aceleaşi simţăminte cu cele ale lui lisus 
Hristos (Filip. 2, 5). Astfel, el duce oamenilor Cuvântul viu, 
sau, mai curând, devine el însuşi cuvânt viu, pătruns de Duhul. 
Aşază peste făpturi şi peste lucruri o privire de binecuvântare, 
de pace, de vindecare, de compătimire. Dar duce în lume şi 
sabia contradicţiei, cuvântul mărturiei despre Învățătorul 
răstignit, piatra de poticnire a veştii Învierii Sale. 

La fel ca şi în Euharistie, şi întâlnirea cu Dumnezeu prin 
rugăciunea inimii trebuie să îmbrace acea modalitate în care 
nu lumea este cea pe care o pun înaintea lui Dumnezeu, ci pe 
Dumnezeu Însuşi Îl înfăţişez celorlalţi, înainte de toate într-o 
atitudine de binecuvântare şi de compătimire, aşezând Numele 
lui lisus peste fiinţe, peste orice făptură şi peste propria lume 
lăuntrică a acesteia, peste propria sa amintire despre trecut și 
despre viitor. 

lată ce scrie Dom Andre Louf în legătură cu aceasta: „Aşa 
cum cel dintâi Adam, dinainte de cădere, putea să dea tutu- 
ror fiinţelor un nume care să le traducă identitatea cu precizie, 
tot aşa şi creştinul poate, la rândul său, în rugăciune, să expri- 
me ceva din numele cel nou pe care lisus, noul Adam, îl dă 
tuturor lucrurilor (Apoc. 3, 12). Numele cel nou este într-adevăr 
cuprins în Numele lui lisus, pe care-l putem așeza ca pe o 
binecuvântare peste tot ce trece prin mâinile noastre, peste 
orice om pe care-l întâlnim, peste fiecare chip care se întoarce 
către noi. Trebuie să atingem rugându-ne, să întâlnim binecu- 

vântând. Astfel, devine cu putinţă să recunoaştem, împreună 
cu lisus, noua identitate a omului şi a lumii. Fiecare dintre noi 
a putut întâlni, într-o zi din viaţa sa, un om al lui Dumnezeu, 
de la care a primit același dar: privirea sa ne-a pătruns aseme- 
nea unui foc, plin de duioșia lui Dumnezeu și de puterea Sa 
curățitoare” 11, 


Cum să facem euharistică 
şi liturgică viața de toate zilele? 


În acest paragraf de încheiere, aş vrea să ajung la câteva 
idei practice şi concrete, părăsind înălțimile taborice ale con- 
templației! Îndemnul lui lisus şi al Apostolului, de a ne ruga 
neîncetat (Luc. 18, 1; I Tes. 5, 17)) a fost luat în serios şi dese- 
ori ad litteram în tradiţiile creştine. Răspunsurile la această che- 
mare au fost diferite în epoci şi condiţii de viaţă diferite. Foarte 
de timpuriu, Apusul latin a practicat Euharistia zilnică, fără a 
devaloriza însă prin aceasta duminica, ziua Domnului. Euha- 
ristia duminicală şi festivă a rămas mai mult norma liturgică a 
Răsăritului creştin, fără ca astfel să se desacralizeze săptă- 
mâna. Aceasta a primit în evlavia bizantină un conţinut teo- 
logic şi aghiologic de o mare bogăţie și densitate, contribuind 
la tensiunea benefică și creatoare dintre săptămână și dumi- 
nică. În Răsărit, Euharistia zilnică s-a dezvoltat într-un context 
mai strict monastic, fără a avea deci un impact profund în viaţa 
eclezială a poporului credincios. 

Îndemnul Domnului la rugăciune neîncetată a căutat să se 
împlinească în contextul monastic al slujbei, al rugăciunii Cea- 
surilor, care tinde să sfinţească orele zilei şi ale nopţii. Trăită 
în chip mai integral în monahism, rugăciunea Ceasurilor struc- 
turează rugăciunea eclezială în întregime, începând încă din 
timpurile apostolice. Şi astăzi încă, în parohiile noastre orto- 


11. Seigneur, apprends-nous à prier, Bruxelles, 1972, p. 174. 

doxe, oficierea săptămânală a vecerniei și a utreniei consti- 
tuie o pregătire susţinută în vederea Euharistiei din duminici 
şi sărbători. 

Aşa cum arătau şi concluziile Grupului ortodox de studii 
liturgice, care lucra la îndemnul Pr. Alexander Schmemann, 
dacă rugăciunea neîncetată rămâne un scop ideal, ea este, 
după cât se pare, asemenea Euharistiei, condiţionată de multe 
circumstanţe. Rugăciunea Ceasurilor apare astfel ca un fel de 
punte care îngăduie slăbiciunii noastre să tindă către acest 
ideal. Amintim că în rugăciunea Ceasurilor (ca şi în Euharistie), 
Biserica îi îndeamnă pe credincioşi să se roage neincetat, 
acesta fiind şi sensul lui „Doamne, miluieşte” (Kyrie eleison) 


Şi în general al ecteniilor12. 
Intenţia mea nu este de a prezenta aici o formulă universal 


valabilă, ci de a sugera că, în condiţiile de viaţă cele mai per- 
sonale şi mai variate, există posibilitatea să se elaboreze struc- 
turi, un cadru liturgic viu, care să îmbine armonios participarea 
la Euharistie şi la slujba Ceasurilor în biserică cu o viaţă de 
rugăciune personală. În aceasta, rostirea psalmică a Ceasurilor 
se întrepătrunde cu o rugăciune mai interiorizată şi mai spon- 
tană, asigurând nevoia de tăcere și de unitate a omului, fără de 
care rugăciunea liturgică însăși se anchilozează şi se ofilește. 

Trebuie subliniat aici în ce măsură păstorii Bisericii şi 
părinţii duhovnicești sunt chemaţi să lumineze şi să infor- 
meze credincioşii, care deseori nu cunosc nici rugăciunea lui 
lisus, nici rugăciunile Ceasurilor. Acestea trebuie să le fie înfă- 
țişate cu multă supleţe, nu ca nişte tehnici sau nişte obligaţii 
formale, ci ca niște prilejuri de a intra în legătură cu Domnul, 
care se pot aplica în multe feluri la viaţa de zi cu zi. 

O a doua formă de prelungire firească a Euharistiei în 
toate aspectele vieţii se realizează prin cercetarea, mângâ- 


12. Cf. B. Bobrinskoy, Liturgie et vie spirituelle..., op. cit., col. 922. 


368 ÎMPĂRTĂȘIREA SFÂNTULUI DUH 


ierea şi împărtăşirea celor bolnavi şi a celor singuri, prin 
împărţirea resurselor materiale. 

Să ne amintim predica socială a Sfântul loan Gură de Aur. 
Pentru el, dragostea frăţească şi milostivirea sunt înscrise în însăși 
inima tainei Euharistiei. Fără dragoste, fără rugăciunea tuturor, 
spunea el, „Duhul nu Se poate pogori” (cf. Om. IV in Act.)15. 

Astfel, numai simțind că tot ceea ce trăieşte fiecare mem- 
bru al comunităţii ne priveşte şi pe noi, doar dându-ne „pe noi 
înşine şi unii pe alţii şi toată viaţa noastră lui Hristos Dum- 
nezeu“, ne lăsăm pătrunşi de Duhul Sfânt, care realizează coe- 
ziunea Trupului. Practic vorbind, la aceasta se poate ajunge 
atunci când se înmulţesc întâlnirile dintre membrii comunităţii 
(„fiţi cât mai des împreună”, recomanda Sfântul Ignatie al Antio- 
hiei): întâlniri prieteneşti după slujbă, participarea la o masă 
comună, ascultarea în grup a Cuvântului, rugăciune în cursul 
săptămânii... În sfârşit, în existenţa personală, meditaţia con- 
stantă asupra Sfântei Scripturi, chemarea lăuntrică a Numelui 
lui lisus pe care să-l aşezăm peste fiinţe (Un Moine de l'Eglise 
d'Orient). Această sfințire neîncetată a timpurilor şi a locurilor 
va fi întotdeauna plasată în dubla perspectivă a Euharistiei 
săvârșite şi a Euharistiei ce va urma. 

Acestea păreau a fi, pentru Grupul de studii ortodoxe din 
1975, câteva dintre condiţiile necesare pentru a evita o ruptură 
prea frecventă şi prea dureroasă între liturghia euharistică şi 
viaţa zilnică. Mi-am îngăduit să includ în expunerea mea atât 
aceste ultime reflecţii, cât și menţiunea de la Consultaţia de 
la Etchmiadzin, pentru a nu vorbi numai în numele meu perso- 
nal, ci pentru a reflecta o preocupare comună tuturor Biseri- 
cilor Ortodoxe de astăzi, aceea de a restabili legătura şi unita- 


tea între Biserică, pe de o parte, şi, pe de alta, viaţa omului în 
întregul său. 


13. Cf. B. Bobrinskoy, „Esprit du Christ dans les sacrements chez Jean 
Chrysostome et Augustin”, în Jean Chrysostome et Augustin, Paris 1975, p.272-277. 

Acest titlu nu a fost ales întâmplător. Conferinţa prezen- 
tată în noiembrie 1964 în faţa Fraternităţii Ortodoxe din Franţa, 
nu s-a voit o abordare a polemicii multiseculare dintre Ortodo- 
xie şi Catolicism cu privire la Filioque, adică la modul, la felul 
purcederii veşnice a Sfântului Duh. Această tăcere nu înseamnă 
însă câtuşi de puţin o lipsă de interes din partea noastră faţă 
de obiectul în sine al acestei controverse, a cărei importanţă 
ni se pare capitală, mai ales în întâlnirile teologice dintre Răsărit 
şi Apus. Limbajul şi noile exigenţe ale dialogului ecumenic 
îngăduie scoaterea din impas a acestei dezbateri, care-și poate 
redobândi astfel utilitatea, într-o exigenţă eclezială și spirituală 
mai manifestă. Dar reluarea acestei reflecţii în comun și în 
profunzime asupra misterului de nepătruns al purcederii Sfân- 
tului Duh nu este nici ea cu putinţă decât într-o perspectivă de 
unitate și de convergenţă, dincolo de polemicile de şcoală, la 
nivelul revelaţiei biblice a Sfântului Duh, pe de o parte, iar pe 
de altă parte, într-o experienţă împărtăşită a prezenţei dătă- 
toare de viaţă a Duhului în cultul şi în viaţa Bisericii și a cre- 
dinciosului. 

În teologia trinitară, obiectul şi metoda cercetării se con- 
diţionează şi se determină reciproc, iar Sfântul Duh scapă 
oricărei reflecţii partizane sau polemice, EI, care este Suflarea 
şi legătura dragostei, prezent în chip nevăzut în darurile Sale 
şi prin roadele Sale - pacea, dragostea, buna înţelegere, tole- 
ranţa, bucuria, adevărul. 

Formulele dogmatice mai mult exprimă decât determină 
credinţa profundă şi experienţa lăuntrică a Bisericii. O expe- 
rienţă reînnoită a vieţii creştine în Duhul Sfânt, un simţ cres- 
când al Persoanei Sale suverane şi lucrătoare, atât în Biserică, 
dar şi în taina inimii credinciosului sau în acţiunea liturgică şi 
sacramentală, vor îngădui, în sânul mişcării ecumenice, o repu- 
nere la zi a „problemelor disputate” și indeosebi a controver- 
sei privind Filioque. Suntem încrezători că doar o formulare 
teologică în măsură să garanteze deplina valoare a Persoanei 
şi a lucrării împărătești a Sfântului Duh, fără a-L subordona pe 
Acesta lui Hristos sau instituţiilor bisericeşti, ci mai curând în 
subordonarea sau slujirea reciprocă de iubire a Persoanelor 
dumnezeieşti, se va putea dezvolta şi impune, cu o evidenţă 
lăuntrică, conştiinţei creştine, devenind „un simbol ecumenic 
de mărturisire de credinţă în Duhul Sfânt”. Viaţa însăşi a Duhu- 
lui şi întru Duhul este cea care determină limbajul teologic 
şi-l face să sune într-un mod adecvat şi autentic... 


A 
DUHUL CINCIZECIMII 


Marele eveniment al Noului Legământ, pecetluit prin 
Paştele însângerat şi triumfător al Cuvântului întrupat, trăsne- 
tul care a transformat total ceea ce era o frăţie de ucenici și 
de prieteni ai lui lisus, credincioși amintirii Sale, într-o Bise- 
rică, Biserica lui Dumnezeu, Popor ales, preoţie împărătească, 
sfinţit cu sângele lui lisus Hristos, acesta a fost irumperea 
năprasnică a Sfântului Duh, în încăperea cea de sus, în dimi- 
neaţa Cincizecimii. 

intreaga bogăţie a învăţăturii proorocilor, a aghiografilor 
cu privire la Duhul lui Dumnezeu, cuvintele lui lisus Însuşi 
vestind venirea apropiată şi necesară a Sfântului Duh, Mân- 
gâietorul, Duhul Adevărului, această învăţătură nu a putut 

deveni o realitate trăită decât atunci când Cel vestit şi așteptat 
a venit în sfirşit şi cind a odihnit peste fiecare dintre membrii 
comunităţii apostolice în chipul limbilor de foc. Atunci, Bise- 
rica, botezată şi regenerată prin Sângele lui Hristos, a fost 
confirmată, întărită o dată pentru totdeauna în viaţa cea nouă 
care este viaţă a Duhului, viaţă în Duhul lui Dumnezeu. 

Numai pornind de la această experienţă iniţială şi înlăun- 
trul acestei vieţi noi este cu putinţă să se reflecteze şi să se 
exprime sensul acestei noi dimensiuni a comunităţii primare, 
dimensiune care de atunci este o stare permanentă şi esen- 
ţială a Bisericii lui Hristos. 


B 


SFÂNTUL DUH ÎN VECHIUL TESTAMENT 
ŞI ÎN EVANGHELII 


Este greu să vorbeşti despre Sfântul Duh, să descrii chiar 
taina specifică a Celui căruia nu-l cunoaştem nici măcar numele, 
sau mai curând care Se revelează sub mai multe nume: vânt, 
suflare, ungere, porumbel, Duh, Sfânt, Mângâietor, flacără, nor, 
lumină, pace, bucurie, comuniune, dragoste... 

În Biblie, Duhul nu este definit, ci descris, arătat în 
lucrare, în spatele lucrării profilându-se chipul Său tainic şi de 
neatins, revelator al vieţii şi al Persoanelor treimice. 

Cuvântul „Duh” (ruah, pneuma, spiritus) desemnează: miş- 
carea aerului, vântul, briza, furtuna, o suflare violentă, puter- 
nică, de temut, în măsură să doboare sau să ridice, sau o 
adiere ușoară, abia simțită prin foşnetul frunzișului, „care nu 
îndoaie trestia plecată, nici nu stinge lumânarea care fumegă”, 
o realitate subțire, imaterială, dar palpabilă, întăritoare, dătă- 
toare de viață. 

Biblia ne arată Duhul lui Dumnezeu în lucrare în lume, 
mereu împreună cu Cuvântul. Cuvântul lui Dumnezeu este Cel 

care ordonează, raţiunea lăuntrică a lucrurilor, a ordinii cos- 
mice, Alfa și Omega al universului, ca şi al omului, al înţelegerii 
sale, prin chemarea de Învățător, de Împărat şi de Arhiereu în 
univers; acesta este sensul prezenţei Cuvântului lui Dumnezeu 
în creaţie, întipărită în adâncul lăuntric al inimii omului, con- 
stituind în el principiul însuşi al binelui, al adevărului, al fru- 
mosului, al esenței sale însăși. Duhul nu este mai puţin pre- 
zent, ci mai fluid, mai mobil, argint viu, pătrunzând raţionalul 
cu viaţă, constituind puterea de atracţie a adevărului, harul lăun- 
tric al fiinţei, al unui chip, al unei forme, al unui gest. 

Duhul lui Dumnezeu lucrează impreună cu Cuvintul lui 
Dumnezeu la crearea lumii, purtându-Se peste apele primor- 
diale şi dându-le viaţă cu puterea Sa maternă, infuzând semin- 
tele vieţii, încălzind materia primară inertă. În apariţia omului, 
chemat la fiinţă şi la înţelegere de către Cuvântul atotputernic 
al Tatălui, tot Duhul este Cel care suflă, infuzează în nările 
omului energia vitală, suflarea de viaţă pornită de la Dum- 
nezeu şi care a însufleţit lutul. Duhul este Cel care întruchi- 
pează în om chipul lui Dumnezeu, care îl consacră în vredni- 
cia sa împărătească, îndreptându-l către chemarea de supu- 
nere filială faţă de Tatăl. 

Odată cu căderea şi în cursul pedagogiei divine, al Proniei 
restauratoare, Duhul lui Dumnezeu este această voce lăuntrică 
care-l cheamă necontenit pe om la originile sale şi îi amintește 
care-i este menirea. O voce lăuntrică murmură: „Vino la Tatăl”l, 
o neliniște care-l muncește pe om, smulgându-l din propria-i 
suficienţă. 

Toată istoria sfântă a lui Israel, încă dinainte de Biserică, 
este deja o pedagogie răbdătoare a lui Dumnezeu, Care vor- 
beşte acestui popor „cu inima învârtoşată”, pe care Şi l-a ales 


1. Cf. Ignatie al Antiohiei, Lettres. Aux Romains VII, 3, SC 10, p. 137. (Trad. 
rom. în Scrierile Părinților Apostolici, E.1.B.M.O., 1995). 

şi pe care l-a iubit, cu care S-a logodit în pustiu, căruia îi dez- 
văluie Cuvântul Său prin prooroci. Mâna lui Dumnezeu se înscrie 
în țesătura însăși a evenimentelor istorice, în chemarea şi în 
glasul proorocilor care transmit Cuvântul lui Dumnezeu. Duhul 
lui Dumnezeu este mereu aici, pătrunde proorocii, îi inspiră şi-i 
întăreşte spre mărturisire, umple poeţii şi psalmiştii, îndrumă 
poporul...., asigură o lentă fermentare a sevei tinzând către 
coacere, către o aşteptare din ce în ce mai nerăbdătoare şi 
dureroasă a Mântuitorului, a timpurilor mesianice, a revărsării 
Duhului în zilele din urmă. Duhul este totodată puterea cre- 
dincioşiei poporului faţă de Legământul încheiat cu Yahve; Fl 
este şi lumina lăuntrică ce dăruieşte înţelegerea Scripturii şi 
desluşirea planurilor lui Dumnezeu în istorie. Numai în lumina 
Duhului, istoria profană devine în întregime istorie sfântă, 
axată pe Pronia dumnezeiască, pe voia Sa necurmată de mân- 
tuire şi de viaţă. 

Nu numai istoria neamurilor, ci şi cea a fiecărui individ îşi 
găseşte coerenţa supremă în lumina şi prin înţelegerea Duhului. 
Suflarea de viaţă, principiul vital dobândeşte o dimensiune 
suprafirească, transcendentă, personală, de prezenţă a lui 
Dumnezeu, dinlăuntrul însuşi al omului, care-l face pe acesta 
să se împlinească depăşindu-se, să audă chemarea lui Dum- 
nezeu, să recunoască chipul lui Hristos, să vrea şi să poată 
urma chemarea Sa. 

Suntem atraşi pe nesimţite către malul lacului din Gali- 
leea, unde nişte tineri pescari au fost chemaţi, în toiul unei 
munci anevoioase, de către unul de-un neam cu ei, cu aceste 
cuvinte: „Mânaţi la adânc și lăsaţi în jos mrejele voastre, pen- 
tru pescuit”, iar, după pescuirea minunată: „Veniţi după Mine 
şi vă voi face pescari de oameni” (Luc. 5, 4-11 şi Mat. 4, 18- 
22). Două cuvinte i-au fost de ajuns vameşșului Levi (Matei), 
care ședea la vamă: „Vino după Mine”. Şi, lăsând toate, el s-a 
sculat și a mers după EI” (Luc. 5, 27-28). 

Altădată, chemarea declanşează o reacţie în lanţ: lisus chea- 
mă pe doi ucenici ai lui loan Botezătorul, printre care şi Andrei, 
fratele lui Simon-Petru: „Veniţi şi veți vedea”. La rândul său, 
Andrei îl duce pe Simon la lisus, apoi lisus îl întâlneşte pe Filip 
şi-i spune: „Urmează-Mi”. Apoi, Filip Îl mărturiseşte pe lisus lui 
Natanael: „Vino şi vezi” (loan 1, 35-51). 

Atracția se precizează, faima se răspândește nestăvilit. Căci 
lisus este plin de Duhul lui Dumnezeu, de puterea Sa (Luc. 4, 
14). El Se înfăţişează în Galileea ca un afierosit al Duhului, un 
Uns (Luc.4, 18), şi cuvântul Său este plin de har, de autoritate 
şi de putere (Luc. 4, 22, 32, 35, 36). Ar fi multe de spus 
despre această prezenţă a Duhului lui Dumnezeu în lisus, în 
învăţătura şi în faptele Sale. Câteva trăsături caracteristice o 
accentuează și o precizează: 

a) Porumbelul de la lordan coboară din cer şi se așază 
peste lisus la ieșirea din apă, chiar în momentul în care glasul 
Tatălui se face auzit. Este mişcarea veşnică a Duhului lui Dum- 
nezeu, Care purcede de la Tatăl şi Care sălășluieşte, odihneşte 
din veci în Fiul. Duhul Sfânt este Duhul lui lisus, Îl pătrunde 
şi-L manifestă, Îl dezvăluie lumii. Aceasta va fi slujirea Duhului 
în Biserică,de a-L revela pe Mielul lui Dumnezeu, de a-L măr- 
turisi cu putere, de a-L arăta pe Mire... Revelația Sfântului Duh, 
timpul Duhului este lumina deplină îndreptată asupra tainei 
lui lisus. | 

b) Lumina orbitoare a Taborului, albul neasemuit al veșmin- 
telor lui lisus, din nou glasul Tatălui, norul care-L învăluie pe 
lisus în faţa apostolilor şi-i aruncă la pământ de teamă, iată cele- 
lalte efecte ale prezenţei Duhului: lumina care luminează, care 
conduce, inspiră, copleşeşte şi chiar orbeşte; albul veşmintelor, 
slavă a lui Hristos şi strălucire a dumnezeirii Sale şi a luminii 
Duhului Său; glasul Tatălui, care se face auzit de ucenici întru 
Duhul; în sfârşit, norul care-L desparte pe lisus de ucenici (pe 
Tabor sau pe Muntele Măslinilor), care rupe intimitatea, 
amuţește îndrăzneala ucenicilor și-i umple de teamă. 

c) Mângâierea dată de lisus inaintea Patimilor, „făgădu- 
inţa” Duhului, celălalt „Mângâietor, Duhul Adevărului, Care de 
la Tatăl purcede, pe Care-L va trimite Tatăl în numele Meu, 
Acela vă va învăța toate şi vă va aduce aminte despre toate 
cele ce v-am spus Eu, Acela Mă va Slăvi” (cf. loan 14, 16-26). 
lisus trebuie să plece: „Vă este de folos ca să Mă duc Eu, căci 
dacă nu Mă voi duce, Mângâietorul nu va veni la voi, iar dacă 
Mă voi duce, ÎI voi trimite la voi”. 

incepută la Patimi, ridicarea în slavă a lui lisus către Tatăl 
culminează cu Înălţarea: „Și iată, Eu trimit peste voi făgădu- 
ința Tatălui Meu” (Luc. 24, 49). 

Revenim la punctul de plecare, la Cincizecime, trecând 
insă prin viaţa pământească a lui Hristos, viaţă plină de Duhul, 
de darurile Sale, de „semnele“ Duhului, trecând de asemenea 
prin Patimi, Cruce, chenoză, supremă sărăcire, şi împlinind ast- 
fel idealul Fericirilor, al căror mare şi unic exemplu adevărat 
este lisus: „Fericit Cel sărac întru Duhul căci a Lui este Împă- 
răţia cerurilor”. 

Pustia ispitirii, sărăcia şi singurătatea Fiului Omului în tim- 
pul activităţii Sale publice, ostilitatea crescândă a poporului lui 
Israel, Patimile, Crucea, Moartea, ladul, aceasta este calea pe 
care Duhul Îl duce pe lisus, în deplină supunere la voia Tatălui, 
până la părăsire şi la moarte, şi încă moarte de cruce. 

Şi iată că atunci lumina Învierii izbucnește din mormântul 
pecetluit, înaintea luceafărului dimineţii, răsturnând piatra cea 
grea de pe mormânt. Crucea batjocurii şi a morţii devine instru- 
ment de viaţă şi de slavă, Mormântul, izvor de Înviere. 

Puterea lăuntrică ce sfărâmă peceţile mormântului gol şi 
răstoarnă piatra, bucuria copleşitoare care le umple pe fe- 
meile mironosiţe şi pe ucenici, lumina orbitoare a Învierii, şi 
acestea sunt, toate, prezenţa Duhului care odihnește peste 
lisus chiar şi în moarte şi pe care iadul nu o poate înghiţi. Această 
putere de înviere, această sevă de viaţă nouă, această pri- 

măvară nestăvilită gravată în permanenta revenire anuală a 
anotimpurilor, sunt însă puţin lucru faţă de ridicarea glorioasă 
din adâncul iadului, faţă de iruperea luminii în noaptea întu- 
necată, de revărsarea de bucurie şi de pace în toiul spaimei, 
al tristeţii, al temerii. Şi aceasta este tot Duhul Sfânt, puterea 
Tatălui, Care-L ridică pe Fiul Său cel lubit și-l dăruieşte izbân- 
da asupra morţii. 

Mai este însă un timp unic în istoria mântuirii, timpul care 
se înscrie între Înviere şi Cincizecime, cele cincizeci de zile de 
bucurie şi încredere, cele şapte săptămâni de aşteptare care 
se împlinesc în Ziua a Opta, Prima Zi a celei de-a opta săptă- 
mâni, prin venirea Cincizecimii. Aceasta este precedată de o 
perioadă de răgaz, de o ultimă pedagogie, de o perioadă de 
aşteptare şi de tăcere a întregii zidiri în faţa acestui prag al 
fiinţei pe care întreaga zidire se pregăteşte să-l treacă, împreu- 
nă cu omul, într-o calitate fiinţială nouă a Bisericii, în lumi- 
nozitatea cea nouă care se revarsă asupra creaţiei, transfor- 
mând-o în chip irezistibil dinlăuntru. 

Dacă mai înainte, la lordan, Porumbelul ne dezvăluia pe Mielul 
şi Mirele, Slujitorul lui Yahve din timpurile mesianice - şi aceasta 
este slujirea permanentă a Duhului, să ne dezvăluie chipul lui 
lisus şi, prin El, să ne ducă la Tatăl -, acum Fiul este Cel care-L 
trimite pe Duhul de la Tatăl, pe Mângâietorul care rămâne prin- 
tre noi şi care constituie viaţa însăşi a Bisericii. Slujire reci- 
procă, îndoită mărturie a lui Hristos întru Duhul și a Duhului în 
Hristos, aceasta este revelaţia fundamentală a Evangheliei lui 
lisus. Îndoită lucrare a Tatălui în lume prin Cuvânt şi prin Su- 
flare, prin Fiul şi prin Duhul, „cele două mâini ale Tatălui”2, care 
se deschid pentru a îmbrăţişa creaţia căzută, care se închid 
pentru a lua cu Sine creaţia reînnoită, către Tatăl. 


2. Cf. Irineu de Lugdun, Adv. haer. IV,20,1 (SC 100, p. 627); V,1,3 şi 6,1(SC 
153, p. 28-29 şi 71-73). 

C 
SFÂNTUL DUH ÎN EUHARISTIA BISERICII 


Această îndoită slujire a Cuvântului şi a Duhului, în pregă- 
tirea mântuirii prin Vechiul Testament, în împlinirea mântuirii 
din Evanghelie, în realizarea şi vestirea mântuirii în Biserică, 
aceasta este legea fundamentală, secretul, taina permanentă 
a echilibrului şi chiar a sănătăţii Bisericii de-a lungul istoriei. 
Orice incercare de a infeuda Duhul, de a-L mărgini închizân- 
du-L în forme istorice, precum și orice încercare de a-L afirma 
în mod exclusiv în dauna lucrării şi prezenţei lui Hristos tind 
să rupă echilibrul vieţii Bisericii: când în sensul puterii tem- 
porale, a juridismului, a instituţiilor constrângătoare, violând 
secretul persoanei sau al comunităţii, culminând în uscarea, 
în înăbuşirea luminii şi a focului Duhului, când în beneficiul 
unor forme variate de iluminism şi de extatism, respingând 
principiul însuşi al tradiţiei, al autorităţii ierarhice, al formelor 
sacramentale... 

Întreaga viaţă a Bisericii se află pătrunsă de această îndo- 
ită prezenţă şi de această reciprocă strălucire a lui Hristos şi a 
Duhului Sfânt. 

În prima etapă a vieţii creştine, încă de Ia intrarea în Bise- 
rică, botezul și mirungerea ne altoiesc întru Paştile și Cincize- 
cimea mântuirii noastre. Viaţa creştinului nu va fi decât o rea- 
lizare progresivă, crescândă, neîncetată a acesteia. Semnul 
permanent al acestui botez mereu reinnoit în Duhul Sfânt se 
situează în reunirea săptămânală a Bisericii în Euharistie. Dacă 
botezul ne altoieşte pe Trupul lui Hristos şi deşteaptă simţu- 
rile noastre duhovnicești, Euharistia ne dă hrana fiinţială care 
ne va face să creştem din zi în zi. 

La rândul său, Euharistia este locul unde legătura nedes- 
părţită şi slujirea reciprocă a lui Hristos şi a Duhului sunt cele 
mai putemice. Avem deseori tendinţa de a nu considera în 

Euharistie decât aspectul hristocentric al „prezenţei reale” a 
lui Hristos, al comuniunii euharistice cu Trupul lui Hristos. 
Aceasta este adevărat şi, desigur, central, dar care este locul, 
lucrarea Sfântului Duh în taina euharistică, cea care instituie Bise- 
rica şi o păstrează în fiinţă, în mişcare şi în viaţă? În toate mo- 
mentele Euharistiei, Duhul este prezent şi în lucrare, El este 
stăpânul darurilor Sale, El realizează prezenţa lui Hristos. 

Înaintea sfințirii, Duhul este chemat peste slujitori şi peste 
adunare spre a-i curăţi, ca să nu constituie o piedică la sfin- 
ţirea Darurilor euharistice. 

În timpul sfințirii, epicleza este momentul prin excelenţă 
al invocării Sfântului Duh peste pâinea și vinul puse înainte, 
dar totodată şi în același timp şi peste toată adunarea, într-o 
continuă Cincizecime care se perpetuează în Biserică din Euha- 
ristie în Euharistie. 

După sfințire, Biserica se roagă ca Dumnezeu să-i dăru- 
iască roadele Duhului: „Trezirea sufletului, iertarea păcatelor, 
împărtășirea cu Sfântul Tău Duh, spre plinirea Împărăției ceru- 
rilor, iar nu spre judecată sau spre osândă” (epicleza Sfântului 
loan Gură de Aur), „pe noi toţi, care ne împărtășim dintr-o 
pâine şi dintr-un potir, să ne unești unul cu altul prin împăr- 
tășirea Aceluiaşi Sfânt Duh...” (epicleza Liturghiei bizantine a 
Sfântului Vasile cel Mare). 

Rugăciunea de pogorâre a Sfântului Duh este o rugăciune 
care privește atât adunarea, cât și darurile aduse ca jertfă. Pre- 
facerea darurilor se face în vederea împărtășirii credincioșilor 
cu tainele dumnezeiești. Această epicleză este, deci, o rugă- 
ciune de unitate (Sfântul Vasile), căci Duhul Sfânt este Duhul 
Cincizecimii, când toţi erau adunaţi împreună și nu aveau 
decât un cuget și o inimă (cf, Fapt. 2, 42). Buna înţelegere 
care domnea în comunitatea apostolică primară rămâne pen- 
tru totdeauna o icoană permanentă a sensului Euharistiei, al 
acţiunii comune de mulţumire şi de împărtăşire cu viaţa dum- 
nezeiască - leitourgia. 

Sfinţirea culminează în comuniunea euharistică şi acelaşi 
Duh care Se pogoară peste Daruri şi le preschimbă în Ade- 
văratul Trup şi Adevăratul Sânge ale lui Hristos, ne preschimbă, 
printr-o mişcare asemănătoare de sfințire, şi pe noi în Trupul 
şi Sângele lui Hristos şi în temple ale Duhului Său de viaţă 
dătător. Trebuie subliniat pericolul izolării sfințirii, pe de o 
parte, de contextul treimic şi, pe de altă parte, de finalitatea 
sfințirii pentru comunitatea eclezială, chemată să se prefacă 
în întregime în templu al prezenţei reale şi dătătoare de viaţă 
a Sfintei Treimi, în „semn” de dragoste şi de unitate. 

Este, deci, important să ne amintim întotdeauna că nici 
Fuharistia nu trebuie izolată, nici sfinţirea nu trebuie luată în 
considerare separat, nici epicleza nu trebuie înţeleasă în afara 
întregii vieţi a Bisericii; aceasta este în întregime o perpetuă 
Fuharistie, în care Biserica îşi aduce aminte de Mirele său şi-l 
împlineşte memorialul, cel al Patimilor, al Învierii, al Înălţării, în 
care se alătură mijlocirii cereşti a Arhiereului lisus pe lângă 
Tatăl, în care, în sfârșit, vesteşte lumii, cu încredere, Întoarce- 
rea în slavă a lui Hristos, Judecătorul celor vii şi al celor morţi. 

Această afirmare plină de bucurie a venirii şi a prezenţei 
lui Hristos înviat şi slăvit este făcută de Biserică în prezenţa şi 
cu puterea Duhului Sfânt. Chemarea Duhului, rugăciunea fier- 
binte a comunităţii de la epicleză este, deci, mai mult decât 
un moment al Euharistiei, chiar dacă acest moment este cel 
culminant; este o dimensiune esenţială a întregii Euharistii, a 
întregii vieţi a Bisericii, este o supunere reinnoită faţă de Duhul 
dătător de viaţă, o ascultare deplină şi iubitoare a Duhului lui 
Dumnezeu. În această disponibilitate deplină, în această tă- 
cere a Bisericii se realizează întâlnirea sa cu Hristos în slavă, 
pe Care Duhul Îl face prezent, pe Care Duhul Îl reprezintă în 
Biserică, potrivit făgăduinţei Mântuitorului. 

Experienţa liturgică şi duhovnicească a Bisericii nu pune 
în evidenţă o singură epicleză, o unică invocare a Duhului 

Sfânt, ci două epicleze, distincte şi în acelaşi timp de nedes- 
părţit: în cea dintâi, Biserica - Trup al lui Hristos - imploră 
venirea Duhului Sfânt. Este forma clasică a epiclezei pnevma- 
tologice. În cea de-a doua, în epicleza hristologică, Biserica - 
Templu al Sfântului Duh - vestește lumii venirea lui Hristos Dom- 
nul, dar în acelaşi timp Îl şi aşteaptă, Îl şi cheamă: Maranatha: 
„Vino, Doamne lisuse!”. 

Invocând Duhul Sfânt, Biserica se identifică cu Hristos 
Arhiereu, se alătură rugăciunii Sale arhierești, cea a Patimilor 
şi cea a Slavei cereşti, participă la liturghia de mijlocire cereas- 
că a lui lisus pe lângă Tatăl, pentru lume, devine locul prezenţei 
Duhului Tatălui, a Mângâietorului, care arată bunăvoința şi re- 
împăcarea Tatălui cu oamenii. 

Primind Duhul Sfânt în ceea ce are ea mai profund, Bise- 
rica se pătrunde lăuntric de Acesta prin revărsarea darurilor 
Sale, astfel încât Duhul Însuşi este Cel ce „Se roagă pentru noi 
cu suspine negrăite” (Rom. 8, 26), Cel „prin care strigăm: Avva, 
Părinte”, Cel care „mărturisește impreună cu duhul nostru că 
suntem fii ai lui Dumnezeu” (Rom. 8,15-16), care aşteaptă şi 
atestă venirea Domnului lisus. Întru Duhul este Biserica 
Mireasă, împodobită și îinfrumuseţată cu darurile Sale, inspi- 
rată şi înflăcărată de Duhul în aşteptarea sa nerăbdătoare a 
venirii şi a întoarcerii lui lisus Hristos în noi: „Și Duhul și mi- 
reasa zic: Vino. Şi cel ce aude să zică: Vino. Şi cel insetat să 
vină, cel ce dorește să ia în dar apa vieţii (...) Cel ce mărtu- 
riseşte acestea zice: Da, vin curând. Amin! Vino, Doamne 
lisuse!” (Apoc. 22,17 şi 20). 

Toate structurile Bisericii sunt determinate de această 
îndoită mijlocire, a Fiului întru Duhul şi a Duhului întru Fiul, 
de această îndoită prezenţă reală a Domnului lisus şi a Mân- 
gâietorului, iar, în Ei şi prin Ei, de întâlnirea cu Tatăl, izvor şi 
scop al comuniunii treimice. 

În Biserică există un echilibru fundamental, dar nu dobân- 
dit o dată pentru totdeauna, ci care trebuie mereu reinnoit, 

între principiul tradiției, ascultării, ordinii, al formelor sacramen- 
tale, liturgice, pe de o parte, și principiul libertății, al creației, 
al propriei răspunderi, al integrității ireductibile a persoanei 
umane, al comunităţii locale, al harului dumnezeiesc care inte- 
riorizează formele, locurile, timpurile, care asigură o relație 
verticală unică între persoană şi Dumnezeu, între Adunarea 
locală şi Stăpânul tuturor. În acest sens, inspiraţia Duhului este 
mereu de reinnoit, ea nu se codifică, ea se întrupează; Ade- 
vărul este întotdeauna viu, niciodată limitat de formulele dog- 
matice şi regulile credinţei care îl exprimă şi îl delimitează. 

Orice încercare de a supune Duhul autorităţii omeneşti, 
fie ea chiar vicarială, substitutivă ori reprezentându-L pe Hristos, 
constituie o depăşire a prerogativelor legitime ale ierarhiei, 
creează un dezechilibru și tulburare profundă în viaţa intemă 
a Bisericii, provocând reacţii inverse, fie chiar înlăuntrul uni- 
tăţii Bisericii, prin harismele profetice pe care Duhul le suscită 
în rîndul laicatului, în virtutea accesului acestuia, prin botez, 
la preoţia împărătească şi profetică în Biserică, fie în afara 
Bisericii, prin tragedia schismelor, care sfâşie unitatea istorică 
şi văzută a Trupului lui Hristos şi care evoluează după propria 
lor lege, rupte de trunchiul Bisericii şi, deci, de seva acestuia, 
sărăcite din punctul de vedere al credinţei şi al plinătăţii mijloa- 
celor sfinţitoare. 

O teologie sănătoasă a Duhului Sfânt asigură echilibrul 
între cler şi laicat într-o coliturghisire unică în jurul mesei eu- 
haristice, făcând ca rânduiala consacrată a laicatului să-şi regă- 
sească simţul spontan al deplinei răspunderi faţă de Biserică, 
faţă de viaţa şi de mărturisirea acesteia, faţă de misiune, faţă 
de credinţa însăși şi de sfinţirea Bisericii. 

În contextul acesta de slujire plenară a laicatului se situ- 
ează exercitarea autorităţii apostolice pe care o deţin epis- 
copul şi ierarhia; această autoritate necesită adeziunea liberă 
şi suverană a poporului lui Dumnezeu, măsura răspunderii 

libere fiind cea care determină adevărata şi deplina autoritate 
a episcopului asupra Bisericii, autoritate care este o slujire în 
smerenie, dragoste, sărăcie, identificare cu cel mai mic şi cel 
mai sărman (Păstorul cel Bun, spălarea picioarelor). 

Desigur, rugăciunea Bisericii este într-adevăr cea a Apos- 
tolilor şi a urmaşilor acestora, dar ea este, mai înainte de toate, 
ecoul mijlocirii cereşti a lui Hristos, căreia Duhul îi este cheză- 
şie, mărturie şi dar. Fiind obiectul rugăciunii cerești a lui Hristos 
preaslăvit, Duhul este obiectul (şi subiectul) rugăciunii întregii 
Biserici. Dimensiunea epicletică, relaţia de supunere deplină şi 
de dependenţă şi-au pus pecetea pe întreg Trupul lui Hristos, în 
unitatea şi unicitatea Preoţiei împărăteşti a Bisericii. 

Apostolii şi succesorii lor sunt singurii abilitaţi nu să se 
roage, ci să prezideze rugăciunea comună a Bisericii, să-i asi- 
gure şi să-i slujească continuitatea în timp. Dar această epi- 
cleză unanimă şi constantă a Bisericii, deschiderea acesteia 
către Duhul Sfânt și așteptarea Sa, determină apostolatul şi 
succesiunea sa ierarhică în aceeaşi măsură în care şi decurg 
din acesta. 

Cuvântul este chezaşul că, într-adevăr, Duhul este Cel 
care lucrează, identificându-L în darul deosebirii duhurilor. 
Dar astfel Cuvântul nu supune Duhul ierarhiei sau instituţiilor. 
Duhul Sfânt suscită chiar şi în zilele noastre harisme profetice, 
care pot intra în conflict cu ierarhia rânduită, dar nu infailibilă, 
care o pot îndemna spre pocăință sau îi pot aduce la cunoş- 
tinţă judecata lui Dumnezeu. Profetismul este tot atât de ine- 
rent Bisericii ca şi preoţia împărătească, sau, mai curând, con- 
stituie unul dintre aspectele esenţiale şi inalienabile ale Ungerii 
preoţeşti a Bisericii prin Duhul Sfânt, la Cincizecime. Profetis- 
mul este semnul caracteristic al autenticităţii şi al prezenţei 
permanente şi suverane a Duhului. Acesta este Duh al orân- 
duielii, dar ordinea dumnezeiască nu se potriveşte întotdeauna 
şi întrutotul cu cea a ierarhiei constituite. 

D 
SFÂNTUL DUH ÎN OM 


a) Înainte de a fi şi capătul şi scopul rugăciunii noastre, 
Duhul Sfânt este izvorul acesteia, puterea, elanul, inspiraţia; 
El este, ca să spunem așa, Cel care Se roagă în noi, care mijlo- 
cește în noi și pentru noi pe lângă Tatăl: „Duhul vine in ajutor 
slăbiciunii noastre, căci noi nu știm să ne rugăm cum trebuie, 
ci însuși Duhul Se roagă pentru noi cu suspine negrăite: Duhul 
prin care strigăm: Avva-Părinte” (Rom. 8, 16,26). Sfântul Duh este 
marele pedagog, inspiratorul neobosit al omului în căutarea dia- 
logului şi a comuniunii cu Hristos şi, prin E1, cu Tatăl. 

b) Sfântul Duh este şi obiectul rugăciunii, al căutării noas- 
tre duhovniceşti. Scopul vieţii creştine acesta este: dobândi- 
rea Duhului lui Dumnezeu5. 

Potrivit unei variante a Evangheliei după Luca, relatate de 
Sfântul Grigorie de Nyssa, la cea de-a doua cerere, în loc de 
„Vie Împărăţia Ta”, apare: „Vie Sfântul Tău Duh peste noi şi ne 
curățească” (Luc. 11, 2). A cere Împărăţia lui Dumnezeu în- 
seamnă astfel a cere Duhul lui Hristos. Toate celelalte decurg 
de aici, este rugăciunea atotcuprinzătoare, de încredere, mai 
presus de cuvinte, în tăcerea iubirii. 

c) Sfântul Duh este şi Cel căruia I se adresează credinciosul 
în rugăciune. Rugăciunea către Sfântul Duh este, am spune 
noi, rugăciunea pentru rugăciune, punerea în starea, în con- 
diţia de rugăciune, orientarea fiinţei noastre către dialog. 

d) În sfârşit, Sfântul Duh este forţa lăuntrică ce suscită 
vocaţiile, cea care-l face pe copil să perceapă atracţia lui Dum- 
nezeu, chemarea Sa, cu blândeţe, cu perseverenţă, cea care-i 


3. Cf. lrina Gorainoff, Seraphim de Sarov, Bellefontaine/DDB 1979, 
„Entretiens avec Motovilov”, p.156-157. 

4. Cf. „Cing homélies sur le Notre Pere”, [II,6, în Grégoire de Nysse, La Prière 
du Seigneur, texte alese, prezentate şi traduse de Monique Peden-Godefroi, 
DDB,1982, p. 66. 

dă dorul de preoţie, gustul Bisericii, bucuria prezenţei lui Dum- 
nezeu, această trăire lăuntrică. Treptat, această chemare se 
precizează, se face mai presantă, dar poate, de asemenea, să 
se îndepărteze, să se estompeze... 

Această blândă adiere se poate preface în furtună, această 
flăcăruie de lumânare poate aprinde asemenea unui incendiu; 
se află în fiecare om, creștin sau păgân, mereu în lucrare, mode- 
lând omul spre bine, spre dragoste, deschizându-i ochii pentru 
aL recunoaşte şi a-L iubi pe Hristos, deşteptânduii credinţa 
adormită, întărindu-l și îndrumându-l. 

Sfântul Duh este marele ziditor al unităţii, acea forţă lăuntrică 
ce acţionează asemenea unei seve care lucrează, împinge spre 
coacere, face să conveargă și uneşte ceea ce era risipit. 


E 
REDESCOPERIREA SFÂNTULUI DUH ÎN UNITATE 


Poate că generaţia noastră este marcată în mod deosebit, 
în toate confesiunile creştine, de o profundă reîntoarcere la 
sensul Sfântului Duh. Noi suntem cei care culegem astăzi roa- 
dele unei întregi perioade de revenire la izvoarele biblice, la 
Sfinţii Părinţi, la vechile liturghii, mai bine zis la duhul Scripturii, 
la duhul Părinților, la duhul liturghiei, la sensul său comunitar, 
la coeziunea sa lăuntrică, la simbolismul său autentic și realist. 
lar pe măsura acestei reintoarceri, a acestei cercetări atente a 
izvoarelor, Sfântul Duh Îşi face apariţia, răsare, luminează, paci- 
fică, uneşte întreg trupul lui Hristos, creștinătatea sfâşiată. 

Literatura religioasă, atât catolică şi protestantă cât şi 
ortodoxă, abundă în lucrări de anvergură, de diferite niveluri, 
cu privire la Sfântul Duh, articole, studii biblice, generalizări 
sau lucrări erudite. Numeroase zile de studiu, întruniri ecume- 
nice, sau comisii permanente specializate, ori de reculegere 
în mânăstiri ale unor preoţi, pastori, studenţi, laici, îşi aleg ca 

temă de meditaţie comună pe Sfântul Duh. Acest lucru este 
cu atât mai remarcabil cu cât, până de curând, Sfântul Duh era 
încă „acest mare necunoscut”, cum Îl numea un teolog catolic 
la Conciliul Vatican II, „Cel despre care nu ştiam cum să vor- 
bim, iar cuvintele sunau a gol”. 

„În măsura în care Biserica ştie să-l facă loc Sfântului Duh, 
scria Pr. Laurentin, ea se angajează pe calea iubirii, a iniția- 
tivei, a slujirii, a unei expansiuni iradiante, a unei consolidări 
a legăturilor trăite între creştinii tuturor treptelor ierarhice şi, 
mai amplu, între oameni. În măsura în care uită de Duhul, 
Biserica devine rigidă în materialitatea structurilor şi legilor sale, 
părându-le oamenilor străină“5. 

Un episcop regreta că în schema conciliară cu privire la 
Biserică nu s-a făcut nici o menţiune despre Duhul Sfânt: 
„Această lacună este un obstacol considerabil faţă de orto- 
docşi... A neglija să vorbeşti despre Duhul înseamnă a rămâne 
în plan moral, în loc de a te ridica la nivel teologic... Se spune 
despre creștini că sunt martori; aşa este, dar Duhul este singu- 
rul martor care vorbeşte prin noi“6. 

Fără îndoială că ceea ce se petrece la Roma sau la Geneva 
ne privește în cel mai înalt grad şi nu trebuie să-și închipuie cineva 
că Ortodoxia „răsăriteană” istorică poate rămâne impasibilă în 
faţa acestei înaintări în comun a lumii creştine către o întinerire 
a vieţii sale ecleziale prin seva cea nouă a Duhului, care o stimu- 
lează și o solicită. Fie că este vorba despre colegialitate, sau 
despre rolul laicatului, sau despre celibatul preoţilor, sau de 
înţelesul Scripturii, sau de locul autorităţii și limitele acesteia în 
Biserică, o cale lungă se aşterne înainte, care până acum doar 
s-a conturat. Ortodoxia este încrezătoare că, într-o zi, creștină- 
tăţile tradiţional apusene, după ce vor fi recuperat esenţialul din 
teologia Sfântului Duh, vor putea răspunde la aceste întrebări, ca 


5. În Le Figaro, 14.09.1964. 
6. În Le Monde, 17.09.1964. 


386 ÎMPĂRTĂŞIREA SFÂNTULUI DUH 


şi la atâtea altele pe care le pune lumea modernă, cu nuanţe mai 
potrivite, cu o mai mare evidenţă lăuntrică. 

Dar aceleași probleme se pun cu o urgenţă crescândă şi 
Bisericilor şi comunităţilor care reprezintă din punct de ve- 
dere istoric Ortodoxia tradiţională. Structurile administrative 
ale Ortodoxiei răsăritene sunt din ce în ce mai mult puse sub 
semnul întrebării. Mişcările masive ale populațiilor ortodoxe, 
imigrările și emigrările în regiuni predominant catolice sau 
protestante tind, pe de o parte, să dezorienteze Ortodoxia 
istorică, pe de altă parte, să constituie aluatul, fermentul unui 
dialog ecumenic şi al unei reînnoiri chiar înlăuntrul tradiţiilor 
care intră în contact cu Ortodoxia. În schimb, credinţa orto- 
doxă este chemată să se reformuleze în funcţie de liniile de forţă 
ale dialogului ecumenic, îndeosebi printr-o înnoire a vieţii 
ecleziale şi sacramentale, a sensului existenţial al dogmei 
treimice şi al pnevmatologiei, trăite la nivelul experienţei litur- 
gice şi duhovniceşti. 

Un refuz al acestei puneri la zi a structurilor canonice, a 
„limbajului” şi al practicii liturgice ar însemna pentru Orto- 
doxie o retragere în afara acestei mari mișcări de înnoire a 
întregii creştinătăţi, mişcare însufleţită de suflarea puternică a 
Duhului creator, purificator și dătător de viaţă, ar însemna o 
sclerozare în satisfacția sterilă de a beneficia de un adevăr şi 
de o frumuseţe care, lipsite fiind de viaţă şi de tinereţe, nu 
mai sunt în stare să-și răspândească razele. 

Regăsirea sensului Sfântului Duh înseamnă pentru ortodocși 
să devină încă și mai mult templele şi canalele prin care Duhul 
Îşi răspândeşte razele, din care Se revarsă necontenit în lume, 
pentru ca lumea să creadă și să recunoască chipul lui Hristos şi 
să caute în El calea, adevărul şi viaţa. Duhul ne poartă spre 
Hristos, dar este Duhul pe Care ni-L dă Hristos, într-o neîncetată 
Cincizecime a iubirii în care trăim şi pentru care ne rugăm neîn- 
cetat să se reverse peste Biserică şi, prin Biserică, peste lume. 


XVI 
LUCRAREA DINAMICĂ A SFÂNTULUI DUH 


Poate că generaţia noastră este marcată în mod deosebit, 
in toate confesiunile creştine, de o profundă reîntoarcere la sen- 
Sul Sfântului Duh. Noi suntem cei care culegem astăzi roadele 
unei întregi perioade de revenire la izvoarele biblice, la Sfinţii 
Părinţi, la vechile liturghii, mai bine zis la duhul Scripturii, la 
duhul Părinților, la duhul liturghiei, la sensul său comunitar, la 
coeziunea sa lăuntrică, la simbolismul său autentic și realist. lar 
pe măsura acestei reintoarceri, a acestei cercetări atente a izvoa- 
relor, Sfântul Duh Își face apariţia, răsare, luminează, pacifică, 
unește întreg trupul lui Hristos, creștinătatea sfâșiată. 


A 
TAINA DE NEPĂTRUNS A DUHULUI SFÂNT 


Efortul de a sesiza taina proprie Sfântului Duh se loveşte 
însă de problema limbajului, a cuvintelor folosite, a tonului 
adecvat, a corespondenţei, întotdeauna nesatisfăcătoare, din- 
tre imagini şi conţinutul insesizabil. Această neputinţă a lim- 
bajului nostru privește abordarea tainei divine în ansamblu, 
căci până şi în Revelaţie Treimea dumnezeiască rămâne trans- 
cendentă, cu totul diferită, sălășluind în lumina cea neapropia- 
tă. Aceasta este adevărat pentru Cuvântul lui Dumnezeu întru- 
pat, Persoana divină ce Se revelează prin excelenţă, Chipul 
Dumnezeului cel veşnic. Dar, prin definiţie, taina lui Hristos 
este taină a Revelării, a Întrupării, a Cuvântului rostit, care ră- 

sună, care pătrunde în istorie, în timp și în spaţiu, care capătă 
formă, accesibil simţurilor, văzului şi auzului, obiect al expe- 
rienţei, al înţelegerii intelectuale. 

Cine L-a văzut sau auzit vreodată pe Duhul lui Dumnezeu? 
Duhul pătrunde şi cercetează adâncurile Dumnezeirii, este parte 
inerentă din taina de nepătruns și din plinătatea veșnică a 
Treimii dumnezeieşti, dar constituie, în acelaşi timp, o prezen- 
tă dumnezeiască inalienabilă în inima omului, o realitate care 
reprezintă pentru acesta atât o depășire, cât şi o împlinire. Dar 
putem oare folosi aceleași concepte teologice în legătură cu 
Duhul Sfânt, ca și în legătură cu Hristos, noţiunile de per- 
soană, de limbaj, de nume? 

Din ce în ce mai mult, Duhul Sfânt Se impune ca o reali- 
tate prezentă, dar ireductibilă, impalpabilă, simplă, dar şi varia- 
tă şi multiplă în lucrările Sale, confundându-Se cu adâncul cel 
mai lăuntric al omului, dar rămânând totodată şi Celălalt, 
suflarea, flacăra, lumea de dincolo care irumpe în viaţa noas- 
tră. Consider că se poate vorbi despre o diversitate de mani- 
festări ale Duhului Sfânt în viaţa Bisericii şi a omului şi, prin 
urmare, de o pluralitate de experienţe autentice și comple- 
mentare ale prezenţei Duhului în noi. 


B 
PREZENȚA DUHULUI SFÂNT 


Prezenţă la început difuză, nediferenţiată, elan vital, biolo- 
gic, cosmic, natural, sete de adevăr, căutare a absolutului sau 
a dreptăţii, simţ al frumuseţii. Această prezenţă este subia- 
centă oricărei experienţe religioase, ori estetice, oricărui efort 
creator, oricărei adevărate întâlniri, ca şi oricărei depăşiri de 
către om a propriilor limite. Este vorba de o acţiune implicită, 
ascunsă, prealabilă, în care se poate recunoaşte prezenţa Du- 

hului, sau cea a Cuvântului care luminează pe fiecare om. 
Aceasta îi determină inspiraţia profundă, energia creatoare, 
constituind un factor de diversificare, de afirmare a specificu- 
lui fiecăruia, a ceea ce este propriu persoanei, dar în același 
timp şi de unificare, de adunare, de solidaritate şi de comu- 
niune umană la toate nivelurile. 

Chiar dacă credincioșii pot, pe deplin îndreptăţiţi fiind, să 
precizeze identitatea acestui elan vital, să recunoască în el o 
inspiraţie divină, lucrarea şi pecetea Proniei, nu este însă ne- 
cesar ca lucrarea deseori neștiută a Duhului lui Dumnezeu să 
fie instituţionalizată și definită, printr-o apropriere eclezială a 
lucrării Celui care rămâne stăpân al darurilor Sale şi liber să 
nu-Şi limiteze suflarea la formele ecleziale şi la instituţii. 

La urma urmei, există fără îndoială o convergenţă pro- 
fundă şi remarcabilă între această lentă maturizare a ome- 
nirii, în căutarea adevăratelor valori, şi revelaţia creştină, deşi 
creștinătăţile istorice se pot ridica asemenea unor ecrane, 
unor paravane opace, îngreunând identificarea acestor puteri 
difuze, împiedicându-le să-și însuşească numele biblic al Sfân- 
tului Duh. 

În lumina Revelaţiei lui Hristos, Sfântul Duh dobândeşte 
un sens mult mai concret şi mai personal, deși şi aici se im- 
pun anumite distincţii. Atât în pregătirea Vechiului Legământ, 
cât și în plenitudinea evanghelică şi în timpul Bisericii, Sfân- 
tul Duh este nedespărţit de Cuvintul lui Dumnezeu, de 
Cuvântul întrupat, de Biserică-Trup al lui Hristos. Această 
relaţie constantă a Duhului cu Fiul lui Dumnezeu arătat în 
trup - lisus Hristos - constituie unul dintre punctele fundamen- 
tale ale teologiei treimice a Bisericii. Dar în interiorul aces- 
tor trei timpi ai revelaţiei dumnezeieşti în lume se pot dis- 
tinge trei moduri specifice de relaţie a Duhului Sfânt cu 
Cuvântul lui Dumnezeu: maturarea, manifestarea şi expan- 
siunea. 

Maturarea 


Încă din Vechiul Legământ, Duhul lui Dumnezeu Se arată 
a fi în lucrare, într-un lent și tainic proces de creaţie, purtân- 
du-Se pe deasupra apelor primordiale şi dându-le viaţă cu puterea 
Sa maternă, insuflându-le germenii vieţii, încălzind o materie 
primară inertă. În apariţia omului, tot Duhul este Cel care-i 
insuflă energia vitală, întrupează în el chipul lui Dumnezeu, îl 
îndreaptă către vocaţia supunerii filiale faţă de Tatăl. 

De la căderea în păcat, pe parcursul pedagogiei dumneze- 
ieşti, Duhul lui Dumnezeu este vocea lăuntrică, acea voce 
care-l cheamă neîncetat pe om la originile sale şi-i amintește 
care îi este menirea. Întreaga istorie sfântă a lui Israel este o 
răbdătoare pedagogie a lui Dumnezeu. Duhul dumnezeiesc 
pătrunde proorocii, îi inspiră şi-i întăreşte pentru a mărturisi 
Cuvântul lui Dumnezeu, El este Cel care asigură o lentă fer- 
mentare a sevei, tinzând către coacere, către o aşteptare din 
ce în ce mai nerăbdătoare și mai dureroasă a timpurilor mesia- 
nice, a Mântuitorului. 

În timpul Întrupării, Duhul Sfânt este Duhul Întrupării, Cel 
în care şi prin care Cuvântul lui Dumnezeu Îşi face apariţia în 
istorie, Cel care pregătește un trup omenesc, templu al dum- 
nezeirii Cuvântului. Evanghelia lui Luca este singura care ne 
descrie creșterea intelectuală și „duhovnicească” a lui lisus, 
care „sporea cu înțelepciunea şi cu vârsta și cu harul la Dum- 
nezeu și la oameni” (2,52). Ne aflăm aici în faţa uneia dintre 
cele mai delicate și mai dificile probleme ale hristologiei: cum 
să împaci creşterea lui lisus în înţelepciune și în har cu certi- 
tudinea creştină a plinătăţii dumnezeirii şi înţelepciunii în lisus 
încă din prima clipă a Întrupării? Cred că tocmai referindu-ne 
la prezenţa Duhului Sfânt în Hristos am putea, dacă nu să 
rezolvăm problema, măcar să o pătrundem întrucâtva. 

În sfârşit, lucrarea de maturare a Duhului Sfânt se continuă 
în viaţa Bisericii. Duhul adună poporul în Biserică, îl pregătește 

şi îl sfinţeşte pentru cult, luminează poporul cu cuvântul, întru- 
pează acest cuvânt în cult, în propovăduire, ca și în Euharistie. 
În comunitatea eclezială, Duhul Însuşi este Cel care Se roagă, 
Care cheamă din adâncul inimilor noastre Numele binecuvân- 
tat al lui lisus, Care face să răsune în adunarea euharistică che- 
marea Maranatha: „Vino, Doamne lisuse!” (Apoc. 22, 20). 


Manifestarea 


Duhul este nedespărţit de Cuvânt, Căruia Îi manifestă au- 
tenticitatea printr-o evidenţă lăuntrică,o face să fie recunos- 
cută ca adevărată, căci o pătrunde: cuvânt profetic, inspiraţie 
a autorilor sacri, Duhul este puterea credincioșiei Poporului 
faţă de Legământul încheiat cu Domnul, El este totodată lumi- 
na lăuntrică ce face cu putinţă înţelegerea Scripturii şi sesizarea 
intervențiilor lui Dumnezeu în istorie. Numai în lumina Duhului, 
istoria profană devine în întregime istorie sfântă, axată pe 
Providența lui Dumnezeu, pe voia Sa necurmată de mântuire şi 
de viaţă. 

În zilele evanghelice, lisus este plin de Duhul lui Dumnezeu, 
de puterea Acestuia, căci lisus este plin de Duhul lui Dumnezeu, 
de puterea Sa (Luc. 4, 14). El Se înfăţişează în Galileea ca un 
afierosit al Duhului, un Uns (Luc. 4, 18), şi cuvântul Său este 
plin de har, de autoritate şi de putere (Luc. 4, 22, 32, 35, 36). 
Câteva trăsături evanghelice accentuează şi precizează această 
prezenţă a Duhului lui Dumnezeu în lisus, în învăţătura și în 
lucrarea Sa: 

a) Porumbelul de la lordan coboară din cer şi se aşază 
peste lisus la ieşirea din apă, însoţind mărturia Părintelui. Este 
mişcarea din veşnicie a Duhului lui Dumnezeu, Care purcede 
de la Tatăl şi Care sălăşluieşte, odihneşte pururea în Fiul. 
Duhul Sfânt este Duhul lui lisus, Îl pătrunde şi-L manifestă, Îl 
dezvăluie lumii. 

b) Lumina orbitoare a Taborului, albul neasemuit al veș- 
mintelor lui lisus, din nou glasul Tatălui, norul care-L învăluie 
pe lisus în faţa apostolilor şi-i aruncă la pământ de teamă, iată 
celelalte efecte ale prezenţei Duhului. De la Întrupare la 
Înălțarea la cer, toată viaţa pământească a Domnului este o 
viaţă plină de Duhul, de darurile Sale, de semnele Sale, de 
suflarea și focul Său, trecând prin Patimi, Cruce, sărăcia desă- 
vârşită în care lisus realizează idealul Fericirilor, căruia îi este 
marele şi singurul exemplu: „Fericit Cel sărac întru Duhul, căci 
a Lui este Împărăţia cerurilor”. Dar prezenţa Duhului Sfânt mai 
este şi această putere atotbiruitoare care sfărâmă încuietorile 
mormântului gol, şi această bucurie nestăvilită care cuprinde pe 
mironosiţe şi pe ucenici, această lumină orbitoare a Învierii, 
prezenţă a Duhului care rămâne asupra lui lisus chiar și când 
este mort, şi pe care iadul s-a arătat neputincios a o cuprinde. 

În zilele Bisericii, Duhul Sfânt nu încetează să modeleze 
Biserica în Trup al lui Hristos, să manifeste această transfor- 
mare sacramentală constantă. Toată rugăciunea Bisericii, mul- 
tiplele și repetatele invocări pentru pogorârea Duhului peste 
oameni sunt o continuare a rugăciunii fierbinţi a comunităţii 
apostolice adunate în încăperea cea de sus, în așteptarea 
Duhului Sfânt. Întru El, Domnul înviat este El Însuși prezent în 
Biserică, o conduce, Se uneşte cu adunarea eclezială în comu- 
niunea euharistică. 


Expansiunea 


„Luaţi Duh Sfânt”, spune Domnul înviat ucenicilor Săi 
(loan 20, 22). Darul Cincizecimii este încununarea necesară a 
tainei pascale. Dacă Duhul Sfânt este Cel care pregăteşte ve- 
nirea lui Hristos, Îl vestește, Îl arată, Îl întrupează, Îl face pre- 
zent în comunitatea eclezială, trebuie să subliniem totodată 
că, într-o mişcare de relaţie inversă, începând de la Cinci- 

zecime, Hristos este Cel care-L roagă pe Tatăl să trimită Duhul 
Sfânt, Domnul este Cel care-L trimite din partea Tatălui. La rân- 
dul Său, Hristos devine dătător de Duh, şi această dăruire se 
prelungeşte în viața Bisericii, într-o Cincizecime continuă şi 
permanentă. 

Darul Duhului se înnoiește în Biserică în taina euharistică. 
Epicleza (invocarea) Sfântului Duh peste adunare și peste da- 
rurile puse înainte exprimă situaţia totală şi constantă a Bisericii 
de a se afla în stare de aşteptare şi de invocare unanimă a venirii 
Duhului, de a fi plină de prezenţa Sa dătătoare de viaţă, care o 
înflăcărează, de a mărturisi lumii Numele lui lisus cel înviat și 
faptul că El este Domnul. Expansiunea misionară şi apostolică a 
Bisericii este un aspect fundamental al vocației şi al prezenţei 
sale în lume. Obiectul acestei mărturisiri nu este altul decât per- 
soana lui Hristos cel înviat, Căruia ne închinăm întru puterea și 
lumina Duhului Sfânt. Trimiterea întâlnită în toate liturghiile 
creştine („Cu pace să ieșim” etc.) exprimă supunerea perma- 
nentă a Bisericii la porunca Domnului: „Mergeţi în toată lumea şi 
propovăduiți Evanghelia la toată fâptura” (Marc. 16,15). 

Liturghia exprimă astfel, prin adunarea euharistică şi prin 
trimiterea de la liturghie, legea profundă a ritmului Bisericii, 
care se adună din cele patru colţuri ale pământului, se con- 
stituie în închinare şi în comuniune, apoi se împrăștie, întărită 
şi hrănită cu pâinea vieţii, îindemnată de Duhul, spre a-L măr- 
turisi şi a-L arăta pe Hristos, singurul Domn şi Stăpân al Bise- 
ricii, Împăratul lumii. 

Toată rugăciunea și toată mărturisirea Bisericii sunt o ru- 
găciune şi o mărturisire întru Duhul şi prin Duhul; în rugăciu- 
nea sa, Biserica se identifică cu Duhul Sfânt, Duhul este Cel 
care Se roagă în însăşi inima Bisericii (Rom. 8, 15-26; Apoc. 
22, 17-20; Mat. 10, 20; Marc. 13, 11; Luc. 12, 12). „Atunci când 
Duhul Sfânt vine şi Se sălășluiește în om, scrie Sfântul Isaac 
din Ninive, acesta nu se mai poate opri din rugăciune, căci 

Duhul nu încetează de a Se ruga în el. Fie că doarme, fie că ve- 
ghează, rugăciunea nu se desparte de sufletul său. În timp ce 
mănâncă, bea, stă culcat, se îndeletnicește cu munca, este 
cufundat în somn, mireasma rugăciunii se răspândește spontan 
din sufletul său. De acum înainte, el nu mai stăpâneşte rugă- 
ciunea pentru a anumită perioadă de timp, ci necontenit”l. 

Asistăm astfel la un fel de schimb, un fel de leagăn în care 
Biserica însăşi, când se identifică Miresei, se roagă, strigă în 
sinea sa, porneşte în căutarea Mirelui, Îl cheamă, Îl atrage, este 
pe deplin îndreptată către El. „Vino, Doamne lisuse”, aceasta 
este singura mărturie a Duhului - de ani-L propovădui pe Hristos, 
a-L vesti, a-L face prezent. Când, dimpotrivă, Biserica se iden- 
tifică lui Hristos (prin Duhul Sfânt), și atunci răsună rugăciunea 
lui Hristos, Marele Arhiereu, care se înalţă în adunarea euharis- 
tică spre Tatăl, rugăciune de unitate, de viaţă şi de mântuire, 
invocare a venirii Împărăției, întru Duhul Sfânt în care se adună 
toate harurile, toate harismele, bucuria, sfinţenia, puterea, 
dragostea. 

În această înaintare către intimitatea treimică, Sfântul Duh 
se dezvăluie atât ca Dătătorul vieţii dumnezeieşti, Cel în care 
se înfăptuieşte întâlnirea şi unirea cu lisus Hristos, Prietenul şi 
Înaintemergătorul Mirelui, Care-L vestește şi se micșorează în 
faţa Lui. Dar, în același timp, Cincizecimea ni-L revelează pe 
Duhul Sfânt ca persoană, nu ca pe o simplă funcţie, lumină, 
putere, ci ca pe o persoană care poartă un nume negrăit, ne- 
despărţit de Hristos, dar fără a se confunda cu EI, o persoană 
care este mai mare decât darurile Sale şi mai presus de ele. 

„Astfel, scrie Pr. Guillou, Hristos este originea, ţinta, țelul 
Bisericii; Duhul, putere a Învierii, îi este lumina transforma- 


1. Isaac din Ninive, Traites, trad. engleză de A. J. Wensinck, Verhandelingen 
der Koninklijke Akademie van Wetenschappen, Nieuwe Reeks, Deel XXIII, I, 
Amsterdam, 1923, p.174; v. trad. franceză de J. Touraille (după versiunea gre- 
cească): Isaac le Syrien, Oeuvres spirituelles, DDB, 1981, p. 437-438. 

toare(...) Duh al unităţii şi al sobormicităţii în libertate, Duhul 
Sfânt cuprinde tot mai mult mădularele Trupului lui Hristos 
pentru a înălța lumea cu puterea Învierii. Astfel, Biserica roagă 
Duhul pentru a fi şi ea, asemenea Fiului, îndreptată către Tatăl: 
„Dumnezeule, Duhule Mângâietorule, Care odinioară ai grăit 
prin prooroci, iar în zilele acestea din urmă prin apostoli... Du- 
hule, Care-i înveţi pe cei mici, Duhule prin care Tatăl este cunos- 
cut, Duhule prin care credem în Fiul... umple-ne cu înţelepciu- 
nea învăţăturii Tale... îmbogăţește-ne cu cunoștința tainelor 
Tale... să strălucească în noi lumina razelor Tale...”2. 


Taina unităţii 


Taina Duhului Sfânt este o taină a iubirii dumnezeieşti și 
a unităţii, căci Duhul Sfânt este făcător al unităţii, la toate ni- 
velurile devenirii omeneşti. Împărtăşirea Sfântului Duh este o 
realitate multiplă, polivalentă. 

- Omul este împăcat cu Tatăl, în Hristos, prin Sfântul Duh. 
Acesta este sensul dintâi al Cincizecimii, instaurarea unei noi 
relaţii a omului cu Ziditorul său, a fiului risipitor cu Tatăl. 

- Omul este reunificat lăuntric cu sine. Viaţa suprafirească 
restaurează în om adevărata ierarhie, adevărata relaţie dintre 
planurile trupesc, psihic, afectiv şi spiritual. Prin supunerea 
trupului la suflet şi a sufletului la duh, omul în întregul său 
strălucește de prezenţa Sfântului Duh în el. 

- Împăcat cu Dumnezeu, reunificat cu sine, omul intră în 
comuniune, în sobomicitatea Bisericii, este incorporat în Hristos 
şi deci în fraţii săi. Într-adevăr, slava, sfinţenia fiecărui mădu- 
lar al Trupului lui Hristos, ca și păcatul sau suferinţa acestuia, 
priveşte, afectează sau bucură întreaga Biserică. În lupta noas- 
tră spirituală, în urcuşul nostru duhovnicesc, ca şi în cădere, nu 


2. Rugăciune siriană citată de M. J. Le Guillou, Le visage du Ressuscité, Les 
Ed. Ouvrières, Paris, 1968, p. 125-126. 

suntem niciodată singuri. O solidaritate tainică, negrăită, dar 
foarte reală ne uneşte pe toţi în păcat, în rău, în moarte, dar 
şi în mântuire, întru Hristos, prin Biserica Sa. Asemenea proo- 
rocilor și apostolilor, sfinţii primesc lumina lui Dumnezeu pen- 
tru a o răspândi la rândul lor, ca niște adevărate relee ale 
transparenţei. „Dobândeşte un cuget liniştit, spunea Sfântul 
Serafim al Sarovului, şi mii de oameni îşi vor afla pacea în 
preajma ta”5. 

- Această redescoperire a celuilalt, a comuniunii umane, a 
chipului lui Hristos, ascuns în aproapele, îndeosebi în cel aflat 
în suferinţă, ne îndeamnă să subliniem dimensiunea misio- 
nară a Cincizecimii apostolice, ca şi a Cincizecimii permanen- 
te care se revarsă în Euharistiile noastre locale. Celula locală 
- parohie, comunitate - nu poate să se închidă şi să-şi ajungă 
sieși fără să se ofilească, fără să devină rigidă şi lipsită de sevă. 
Nu ne putem mărgini la a descrie misiunea drept una din mul- 
tele activităţi sau funcţii ale Bisericii. Zilele Bisericii, între cele 
două veniri ale lui Hristos, sunt zilele misiunii. Această misiu- 
ne şi această mărturie se întemeiază şi-şi au originea în trăirea 
personală a vederii lui Hristos Înviat şi a întâlnirii cu El. În 
zilele Bisericii, Euharistia constituie chiar locul și timpul în 
care, în lumina şi comuniunea Sfântului Duh, această ilu- 
minare pascală se înfăptuiește pentru a se împărtăși şi a risipi 
întunericul. 

- Întreaga lucrare mântuitoare a lui Hristos este o lucrare 
de unitate. Biserica însăşi dăinuie, supravieţuieşte, în pofida 
forţelor dezbinării, risipirii, prin puterea rugăciunii lui Hristos 
(loan 17), care o ţine în fiinţă şi în unitate, tot așa cum o păs- 
trează în adevăr, în sfinţenie şi în slavă, adică în Duhul Tatălui. 
„Şi Eu voi ruga pe Tatăl și alt Mângâietor vă va da vouă, ca să 
fie cu voi în veac” (loan 14,16). 


3. lrina Gorainoff, Seraphim de Sarov, Bellefontaine/DDB, „Instructions spi- 
rituelles”, p. 196. 

Lumea creştină se află în întregime în căutarea unui nou 
limbaj, dincolo de opoziţiile și de barierele limbajelor teolo- 
gice exclusive, în preocupări comune de viaţă duhovnicească 
profundă, de experienţă euharistică a Învierii, de slujire reci- 
procă şi de împărţire a pâinii la toate nivelurile nevoilor noas- 
tre. Este o condiţie esenţială de supravieţuire a creştinismului 
într-o eră post-constantiniană, post-creștină, în acest nou Ev 
Mediu întunecat în care pășește omenirea îndepărtându-se tot 
mai mult de mesajul lui Hristos, mesaj atât de des compromis 
de nevrednicia creştinilor. Duhul ne cheamă astfel, şi ne con- 
strânge, la o călătorie în adânc, la rigoare intelectuală în dialogul 
nostru teologic, la exigenţă morală în examenul de conştiinţă 
colectiv şi personal, pentru păcatul dezbinării, la exigenţa duhov- 
nicească a sfinţeniei, ne cheamă să luăm în sfârşit în serios 
această moarte a lui Dumnezeu din dragoste pentru noi, pen- 
tru ca de abia atunci să putem trăi învierea lui Hristos. „Ține-ţi 
mintea în iad, spunea un părinte duhovnicesc rus contempo- 
ran, şi nu deznădăjdui”+. 


4. Silouan, Écrits spirituels (extrase), trad. L. A. Lassus, prezentate de D. 
Barsotti, SO no. 5, Bellefontaine, 1976, p. 30 ; sau: Archim. Sophrony, Staretz 
Silouane, moine du Mont Athos, ed. Presence, 1973, p. 43. 


XVII 
SFÂNTUL DUH ÎN BISERICĂ! 


Astăzi, o vastă panoramă a teologiei ortodoxe nu se poate 
concepe fără a se acorda Duhului Sfânt un rol central, ca Pu- 
tere lucrătoare în Biserică, Cel care-i inspiră acesteia reflecţia 
asupra propriei taine. 

Aş dori să deosebesc mai multe niveluri de abordare a 
pnevmatologiei ortodoxe, adică a unei teologii vii a Sfântului 
Duh, fiecare dintre elemente fiind determinant pentru taina 
proprie Bisericii și pentru mărturia sa. 


Tăcerea 


Limbajul trădează taina în aceeaşi măsură în care o dez- 
văluie. Duhul dă viaţă, însufleţeşte și poartă Cuvântul, fără a 
fi, însă, Cuvântul. Ceea ce este dincolo de Cuvânt priveşte 
atât Duhul, cât și pe Tatăl. Trăirea Sfântului Duh este negrăită 
(cf. II Cor.12, 4). 

„Cât priveşte Sfântul Duh, nu este potrivit să-L trecem sub 
tăcere, cu toate că nu ar trebui să fie necesar să abordăm acest 
subiect (...) După părerea mea, nici nu ar trebui să vorbim de exis- 
tenţa Sa: există, este un fapt, este dat, primit, posedat. Legat de 
Tatăl şi de Fiul în mărturisirea noastră de credinţă, nu ar putea fi 
despărţit de Aceştia atunci când mărturisim pe Tatăl și pe Fiul”2. 


1. Conferinţă susţinută la aşezământul de învăţământ teologic ortodox St. 
Vladimir, New-York, în 1989. 
2. Sfântul Ilarie de Pictavium, De Trinitate IV, 29. 


SFÂNTUL DUH ÎN BISERICĂ 399 


Tăcerea este. insă, o noțiune ambivalentă. Poate fi semn 
< plenitudine, asemenea tăcerii Tatălui din care a ieşit Cuvân- 


sau, dimpotrivă, semn de „sărăcie 'sau chiar. de prostie: 

He SI ehuna, cai ete. ire trece drept înțelept; când inchide 

gura gura este asemenea unui orr asemenea unui om cuminţ i cuminte” (Pilde T7; DB) ee 

——pecastă menționare a tăcerii este un corectiv salutar în faţa 

prolixităţii teologice cu privire la Sfântul Duh. Fie ca El Însuşi 
să ne păzească de pnevmatologi! 

Tăcerile în privinţa Duhului nu sunt neapărat simptomele 


unei carenţe, căci Duhul este singurul care revelează chipul 
lui Hristos şi dă roadele in viața individului şi în 
intreaga Biserică. 


Lucrarea proprie Duhului este pedagogia adâncurilor, deş- 
teptarea la lumină în străfundul tainic al inimii. Duhul ne intro- 
duce astfel în taina lui Hristos care este întotdeauna Ultimul, 
Cel care vine în ultimele zile ale vieţii mele şi ale istoriei lumii. 
Prin Duhul, totul este recapitulat în Hristos, unificat, adunat în 
sine. Duhul ne altoieşte pe Hristos Cap şi Trup, potrivit marii 
intuiţii a Fericitului Augustin. Continuându-l pe Pr. Georges Flo- 
rovsky, cel care avea să adâncească această temă în chipul cel 
mai rodnic este mitropolitul loan (Zizioulas) al Pergamului. 

Dimensiunea teologică şi treimică a tăcerii, depăşire şi 
interiorizare a limbajului în acelaşi timp, trebuie deci regăsită 
şi dezvoltată. 


Chipul lui Hristos 


„Nimeni nu poate să zică: Domn este lisus - decât în Duhul 


Sfânt” i Cor. 17;-3)-Duhul îi arata pe Hristos, şi Hristos ne 
impărtăşeşte Duhul. Această lege a revelăţiei şi a dăruirii reci- 
Apar Apis Stau 


3. Cf. Sfântul Ignatie al Antiohiei, Lettres, Aux Magnesiens VIII, 2. 

CI a Nota 
proce a Fiului şi a Duhului este un principiu fundamental al 
iconomiei treimice a mântuirii. Nu există nici o prioritate a Unuia 
faţă de Celălalt, Amândoi provin „impreună”, simultan din Tatăl, 
cum ne învaţă tradiţia patristică ortodoxă. Împreună, Fiul şi 
Duhul ni-l revelează pe Tatăl şi ne fac fii după har.__ 

Unitatea din veci a Fiului şi a Duhului este negrăită, iar în 
zilele mântuirii, unitatea lui Hristos cu Duhul decurge din ea. 
Nu se poate concepe Unul fără Celălalt sau să vorbeşti măcar 
de Unul fără Celălalt, căci Amândoi Se află într-o mişcare cir- 
culară de iubire şi de viaţă, avându-L pe Tatăl drept izvor şi 
totodată ţintă. 

Hristos este însă Capul şi Mirele Bisericii. Aceasta este 

Trupul Său, iar Duhul coboară din Cap peste Trup, „ca mirul 
pe cap, care se coboară pe barbă, pe barba lui Aaron, care se 
coboară pe marginea veșmintelor lui” (Ps. 132, 2). 
_„ Sfântul Duh-mu-numai că adapă Biserica cu darurile Sale 
dumnezeiești, adică cu Darul lui Dumnezeu care este Fl însuşi, 
împărtăşit în chip nesecat de către Tatăl şi Fiul (şi de către Duhul 
ipostatic Însuşi), ci totodată, la rândul Său, zidește Biserica, îi 
adună mădularele risipite şi le reinnoieşște într-o taină de unitate 
şi de viaţă mai presus de orice imagine sau comparaţie. 

„Duhu ul Sfânt este Puterea lucrătoare în Biserică. Funcţia Sa 
proprie este de a fi însăşi capacitatea („locul” sau „spaţiul“, 
avea să spună Sfântul Vasile) de laudă şi de închinare. El ne 
îndreaptă necontenit către Domnul lisus, pentru ca, prin EI, să 
ne ducă la Tatăl. Duhul situează Bişerica într-o invocaţie, o 
epicleză permanentă, al cărei moment culminant de adevăr 
este Euharistia. E OREI ICE a 


Sfântul Duh este adevăratul administrator al taine! r al tainelor Bisericii 
(şi al tainei care este Biserica). In El şi prin El se “EI se_înfăptuies esc 
naşterea din nou de la botez şi unirea euharistică seu: 1 lisus 
Hristos, în acel astăzi eshatologic al Bisericii, 


=p = 


manifestând venirea Împărăției treimice. 

Întregul cult liturgic este astfel, prin Duhul, o actualizare 
şi o participare 1ă Tūcrarea mântuitoare a Domnului. Intreaga 
viață sacramentală a Bisericii, incepând de la catehumenatul 
dinaintea botezului şi până la taina pascală a morţii, este lucra- 
rea Duhului care ne constituie, chiar în trupul nostru muritor, 
drept fii ai Împărăției. 

Duhul Sfânt este astfel unicul iconograf al Bisericii, căci El 


este Cel care face să rășară din adâncul nostru Chipul [ii 
CI E Rea 
Hristos săpat dintotdeauna în inima noastră, Toate icoanele, 
pictate sau vii, oglindesc taina lui Hristos cel Unul, adevărată 
icoană a Tatălui împărtăşită oamenilor în lumina Duhului Sfânt, 
în acel astăzi sacramental şi duhovnicesc al Bisericii, până la 
sfârşitul veacurilor. 

Chemarea neîncetată a Numelui lui lisus, potrivit tradiţei 
celei mai autentice a Ortodoxiei, este, desigur, un mod privi- 
legiat şi necesar al lucrării Duhului care ne modelează necon- 
tenit după chipul Fiului şi întrupează în noi prezenţa Acestuia. 


Vestirea Evangheliei 


Herygma apostolică izvorăşte din evenimentul Cincizeci- 
mii, În prelungirea ungeni Duhului peste Mesia (Is. 61,17, peste 
—Histos (Luc. 4,18-19). În limbile de foc ale Duhului, Biserica 
< . Lr a nO’ 
Il vesteşte pe Hristos răstignit şi inviat. Această vestire ține de 
esența însăşi a Biserici: vai mie dacă nu voi binevesti!”, ex- 
clamă Sfântul Pavel (I Cor. 9, 16). Duhul Adevărului menţine 
Biserica în Adevăr prin timp şi prin spaţiu. 

Păstrarea Adevărului este apanajul Poporului lui Dum- 
nezeu. Ea se verifică în celebrarea Euharistiei, unde Adevărul 
este cântat, mărturisit şi împărtăşit în comuniunea euharis- 
tică. O comuniune cu Biserica din toate timpurile. Conştiinţa 
Bisericii cu privire la ortodoxia sa, la tradiţia sa sfântă este un 
aspect esenţial al teologiei Sfântului Duh. 

Energiile dumnezeieşti și îndumnezeitoare, 
sau roadele Duhului 


a) Lucrarea Duhului este de a ne face încă de pe acum, 
hic et nunc, să ne împărtăşim cu bunurile Împărăției, deci cu 
viaţa însăşi a Sfintei Treimi. Aş dori să subliniez că, prin însăşi 
caracteristica Sa de a rămâne necunoscut, Duhul Se ascunde şi 
Se confundă cu darurile Sale. Toate energiile dumnezeieşști 
sunt nume ale Duhului cu care ne învăluie și ne îndumneze- 
ieşte. Astfel, Duhul este Viaţă şi Dătător de viaţă, Lumină, Sfin- 
tenie, Pace. Făcând acestea, Fl ne face asemenea lui Hristos, 
Viaţa şi Lumina prin excelenţă şi din belşug. 


b) „Bucuria 


„Roada D ühulii este dragostea, bucuria, pacea, îndelun- 
gă-răbdarea...”, scrie Apostolul Pavel Qz Galatenilor (5, 22-23). 
iasan rară în manualele noastre clasice de teologie, 
se străvede în filigran ca unul dintre semnele cele mai autentice 
e ale prezentei lui -buranezeu şi a harului Său; „şi bucuria voas- 
tră nimeni nu Q va lua de la voi” (loan 16, 22; cf. I Petr. 4,13). 
Această bucurie este semnul suflării Duhului care odihneşte 
peste Cel sărac din Fericiri şi peste cei care, urmându-L, sunt 
botezați întru moartea Sa. 

Acest simţ al bucuriei izvorăşte din străfundurile revelaţiei 
biblice, nu numai în trăirea duhovnicească a credinciosului 
(Ps. 31, 7; 44, 8; 64, 13), ci şi în cea a îngerilor înşişi (lov 38,7), 
bucurie a inţelepciunii ziditoare, care Îl bucura pe Yahve: „vese- 
lindu-mă în fiecare zi și desfătându-mă fără incetare in fața 
Lui, dezmierdându-mă pe rotundul pământului Lui și găsindu-mi 
plăcerea printre fiii oamenilor” (Pilde 8,51-32). Pr. Alexander 
Schmemann spunea într-o conferinţă susţinută ia Oxford, în 
1983: „Ceea ce se cere din partea noastră este o reîntoarcere_ 

la acel izvor de energie, în sensul cel mai deplin al cuvântu- 
Tui, pe care Biserică îl poseda pe vremea când cucerea lumea. 
Ceeâ ce Biserică a adus lumii a fost nu un număr de idei apli- 
cabile pur şi simplu nevoilor omenești, ci, înainte de toate, 
adevărul, dreptatea, bucuria Înpărăţiei. Bucuria Împărăției; mă 
înspăimântă adesea gândul că în volumiiioasele Sisteme de 
teologie dogmatică pe care le-am moştenit, aproape fiecare 
termen este explicat şi discutat, mai puţin acel unic cuvânt cu 
care începe şi se încheie Evanghelia creştină”+. 

Acest text este citat de canonicul A. M. Allchin, care adau- 
gă: „Această bucurie este un semn al gratuităţii şi transcen- 
denţei darului lui Dumnezeu, care întotdeauna trece dincolo 
de ceea ce putem noi întreba sau cugeta, dar ni se face, în 
acelaşi timp, cu adevărat cunoscut, cu noi și în noi, surprinzân- 
du-ne mereu prin neaşteptata împlinire a ceea ce tânjeşte mai în 
adâncul inimii şi minţii omeneşti“5. 


c) Frumusețea 


Nu mai puţin decât bucuria și blândeţea, frumuseţea 
apare ca un criteriu al Adevărului şi al Prezenţei lui Dumnezeu 
în lume. Recent, Serghei Averinţev amintea cugetarea lui 
Pavel Florensky: „Dintre toate dovezile filosofice ale existenţei 
lui Dumnezeu, cea mai convingătoare este tocmai cea pe care 
manualele nici măcar nu o pomenesc şi care poate fi formu- 
lată raţionând precum urmează: Treimea lui Rubliov există, 
deci Dumnezeu există”6. lar Averinţev trage concluzia acestei 
idei logice de o simplitate luminoasă: frumuseţea nu este doar 
frumoasă, frumuseţea este un criteriu uala adevărului, ba, chiar 
“mal mut criteriul adevărului celui mai profund, celui mai fun- 
damental”?. 


. „Liturgy and Eschatology”, in Sobomost, vol. 7, no. 1, 1985, p. 13. 

. Participation in God, Londra, 1988, p. 45. 

„Iconostasul“, în Opere complete (în rusă), Paris, 1983, p. 225. 

. „De la beauté au divin”, în Le Courrier de l'UNESCO, iunie 1988, p. 10. 


anu pe 

„Această viziune a frumuseţii lumii spirituale, scrie şi Pr. 
Serghei Bulgakov, această contemplare duhovnicească şi _este- 
tică determină lăuntric trăsăturile evlaviei şi ale liturghiei orto- 
doxe. Aceasta este „cerul pe pământ”, frumuseţea văzută a 
lumii spirituale. Această frumuseţe, ca slavă a lui Dumnezeu, 
umplând templul, reprezintă un element particular care înso- 
țeşte rugăciunea şi învăţătura. Cel puţin în finalitatea sa, este 
o artă duhovnicească prin care se împărtășește „dulceaţa bise- 
ricească”8. 

Nu mă pot împiedica să nu amintesc, în acest an al ani- 
versării unui mileniu de la încreştinarea Rusiei, relatarea trimi- 
şilor Sfântului Vladimir, care nu au aflat nici un fel de bucurie 
sau frumuseţe nici la bulgarii de pe Volga, nici la germani, şi 
care au exprimat experienţa inefabilului trăită de ei la Sfânta 
Sofia din Constantinopol astfel: „Nu mai ştiam dacă ne aflăm 
în cer sau pe pământ. Căci pe pământ nu se află un asemenea 
spectacol, nici asemenea frumuseţe, pe care nici nu suntem 
in stare să o înfăţişăm. Dar ştim doar că acolo sălăşluiește 
Dumnezeu printre oameni(...)”. 

Comentând, după exemplul Sfântului Grigorie de Nyssa, 
cunoscutul verset din Psalmul mesianic 44: „Te-a uns pe Tine 
Dumnezeul Tău cu untdelemnul bucuriei mai mult decât pe 
părtașii Tăi”, Pr. Pavel Florensky scrie: „Untdelemnul a fost întot- 
deauna simbolul b riei, iar Duhul Sfânt este —Mângâietorul, 
D TUI Bucuriei, El este Untdelemnul cel adevărat, Untde- 
lemnul prin excelenţă. cel c care alină suferinţele inimii rănite, 
sSfâşiate” 9 „Frumuseţea lumii, vom conchide noi, împreună 
cu cu Pr Bi Bulgakov, este roada Duhului Sfânt, Duhul Frumuseţii, 
iar Frumuseţea este Bucurie, bucuria de a fi”10. 


8. L'Orthodoxie, Paris, 1980, p. 146. 
9. La colonne et le fondement de la vérité, Paris, 1975, p. 95. 
10. Le Paraclet, Paris, 1946, p. 193. 

Această temă a frumuseţii nu este nouă în conştiinţa reli- 
gioasă creştină, ci este o constantă a trăirii duhovniceşti de la 
originile biblice şi până în zilele noastre. Expresia sa liturgică 
este de nedespărţit de vederea lăuntrică, adică de arvuna Împă- 
răţiei în viaţa sfinţilor şi a întregii Biserici. Şi, desigur, nu trebuie 
izolată de întreaga tradiţie ascetică a Ortodoxiei, de ceea ce ne 
place să numim „dimensiunea filocalică” 

Acest ultim cuvânt ne readuce la taina Duhului. Acesta ne 
adună în Trupul eshatologic al lui Hristos, adică în Biserică, în 
Lăcaşul Slavei dumnezeieşti, în comuniunea euharistică cu 
Viaţa şi lubirea treimice. În toate acestea, Duhul Se ascunde 
în spatele darurilor Sale, întrupează, adună, însufleţește, reve- 
lează Chipul Celui înviat, ne face asemănători Acestuia, unin- 
du-Se cu fiinţa noastră cea mai lăuntrică şi mai personală. 


d) Chenoza Duhului 


Pr. Serghei Bulgakov şi Vladimir Lossky au vorbit unul de 
chenoza, celălalt de retragerea în umbră a Duhului, întrucât 
Acesta nu-Şi-arată propriul chip şi până şi numele Său este 
negrăit. „In creaţie, scrie Pr. Bulgakov, lucrarea dătătoare de 
viaţă a Duhului rămâne limitată, căci trimițând pe Duhul prin 
acel fiat creator, Tatăl reţine puterea şi plinătatea Duhului prin 
însuşi faptul că le manifestă în timp, în devenire”ll. „Limita 
extremă a chenozei Duhului sunt Patimile lui Hristos, simţă- 
mântul de părăsire încercat de Hristos pe cruce şi moartea de 
trei zile”12. 

În sfârşit, peri ile în zilele Bisericii, că 
lucrarea Sa nu se face simțită decat în funcţie de_dispenibili- 
tatea şi de receptivitatea făpturii(...), după răbdarea Duhului13, 
aa Cai 


11. Ibid., p. 121. 
12. Ibid., p. 242-244. 
13. Ibid, p. 327 şi 333-336. 

adică, aş spune la rândul meu, nu povara materiei și opacitatea 
trupului, ci păcatul, ca posibilitate a făpturii de a se depărta de 
la Izvorul Vieţii şi al Luminii 14. 


Revelarea Sfântului Duh ca persoană 


Această „epifanie ipostatică” sau arătare a Duhului ca Per- 
soană constituie apogeul etapelor succesive ale iconomiei 
mântuirii. 

Învățătura lui lisus şi lucrarea Sa pământească culminea- 
ză cu făgăduirea Mângâietorului, potrivit sinopticilor, şi cu reve- 
larea tainei Sale personale, potrivit Sfântului Ioan. 

Doctrina deofiinţimii Fiului, proclamată la Niceea, în 325, 
necesită, printr-o logică lăuntrică, corolarul pnevmatologic al 
Sinodului I Ecumenic de la Constantinopol, din 381, privind 
dumnezeirea Sfântului Duh, egal în închinare şi slăvire cu 
Tatăl şi cu Fiul. 

Așa se întâmplă și în calea duhovnicească a credinciosului, 
ne spune Pr. Pavel Florensky, sau în desfășurarea istoriei lumii: 
„De abia la capătul cărării pline de spini se văd norii trandafirii 
ai făpturii curăţite... În general, în afara elanurilor sale cele mai 
putemice, existenţa personală a creștinului, ca şi viaţa zilnică a 
Bisericii, cu excepţia aleşilor cerului, nu cunosc decât într-un 
mod redus, confuz și obscur Duhul Sfânt ca Persoană...) Altfel, 
istoria ar lua sfârşit, ar veni plinirea vremii (...) Dar, atât timp cât 
istoria dăinuie, nu sunt cu putinţă decât clipe de iluminare de 
către Duhul”15. 


14. A se vedea, cu privire la retragerea în umbră a Duhului, VI. Lossky, 
Théologie mystique de l'Église d'Orient, Paris, 1944, p. 169, şi Olivier Clement, 
Onient-Occident, deux passeurs, Genève, 19853, p. 66. 

15. La colonne..., op. cit., p. 78-79. 

După pilda Pr. Florensky, ar trebui să citm trăirea duhovni- 
cească a Sfântului Simeon Noul Teolog, sau a Sfântului Serafim 
al Sarovului, sau, în zilele noastre, a acestui rapsod al Duhului 
care a fost stareţul Siluan. 

Aceste momente intense rămân izolate şi ascunse în 
cenuşiul istoriei, cu toate că-i luminează întregul parcurs. Con- 
fruntaţi cu evenimentele apocaliptice ale epocii noastre, părin- 
ţii duhovniceşti presimt uneori, în chip profetic, iminenţa venirii 
Împărăției: „Pe măsură ce sfârşitul istoriei se apropie, noi raze, 
până acum nevăzute, razele trandafirii ale Zilei celei neinserate 
care se iveşte vin să atingă cupolele Sfintei Biserici”16. 

Sunt captivat astăzi de fineţea şi de profunzimea gândirii 
Pr. Florensky, de sentimentul de blândeţe, de bucurie şi de 
certitudine care se degajă din viziunea sa asupra Duhului, chiar 
şi atunci când pare a pleca urechea la ideea unei „A Treia 
Împărăţii”. 

Dorim să subliniem, și aceasta va fi concluzia acestor 
pagini, că Biserica - şi în Biserică, Euharistia - este locul prin 
excelenţă al Duhului. Ideea lui Nicolae Cabasila cu privire la o 
Cincizecime neîntreruptă a Euharistiei, sau cea a împărtășşirii 
Sfântului Duh din rugăciunile euharistice ale Sfântului Vasile 
cel Mare sau Sfântului loan Gură de Aur, aceste idei ne sunt 
familiare. Trebuie să le amintim, cu condiţia să nu izolăm 
trăirea Duhului de viaţa şi de legea Bisericii, nici de Crucea şi 
Învierea lui Hristos. Revenim astfel la prima noastră abordare 
a pnevmatologiei, a cărei caracteristică este refuzul de a se 
închide într-o logică conceptuală: „Schiţez citeva gânduri pe 
care mai curând le resimt decât pot să le exprim, scria Pr. 
Florensky. S-ar spune că un fel de țesătură, un corp alcătuit 
din cele mai fine raze stelare se ţese la temeliile lumii: este o 
anumită așteptare,o nevoie; sufletul aspiră la ceva, în dorinţa 
sa de a se elibera şi de a fi cu Hristos. Şi ceva se va petrece: 


16. Ibid., p. 87. 

„ceea ce a fost incă nu s-a arătat”. Dar cu cât simţământul a 
ceea ce se pregăteşte devine mai acut în noi, cu cât legătura 
cu Biserica-Mamă devine mai strânsă, cu atât este mai uşor, 
din dragoste pentru ea, să îndurăm noroiul cu care o acoperă 
alţii. Ceea ce va fi, va fi în ea şi prin ea, şi nu altfel. Cu o 
bucurie blândă, aştept ceea ce va fi: acel Nunc dimittis răsună 
zile întregi în inima mea împăcată. Când aceasta va veni, când 
se va deschide Marele Paşte al lumii, toate disputele omeneşti 
vor înceta. Nu ştiu dacă va fi curând sau dacă va trebui să 
așteptăm încă milioane de ani, dar inima mea este liniştită 
pentru că nădejdea mă apropie de aceasta până la a o 
atinge” 17. 


17. Ibid., p. 88-89. 

INTRODUCERE 
DE LA ECUMENISM LA SOBORNICITATE 


Una dintre tendinţele constante ale ortodocșilor, încă de la a 
treia Conferinţă a Comisiei Credinţă și Constituţie (Lund, 1952), 
a fost cea de a promova studierea tradiţiei comune a Părinților 
Bisericii primare. Declaraţia delegaților ortodocşi la New-Delhi 
(1961), alăturată procesului verbal al discuţiilor din Secţia 
pentru Unitate, definește, în opoziţie cu tendinţa denominaţio- 
nalistă a unui „ecumenism în spaţiu”, o altă atitudine, pe care 
o numește „ecumenism în timp”: 

«..din punct de vedere ortodox, efortul ecumenic obișnuit 
poate fi caracterizat drept „ecumenism în spaţiu”, tinzând să 
pună de acord diferitele denominaţiuni, aşa cum există ele 
astăzi. Din acelaşi punct de vedere ortodox, acest efort este 
cu totul nepotrivit şi insuficient. Terenul comun, sau, mai bine 
zis, fundalul comun tuturor denominaţiunilor existente poate 
şi trebuie să fie aflat în trecut, în istoria lor comună, în tradiţia 
străveche şi apostolică din care provin toate. Acest tip de efort 
ecumenic poate fi desemnat în mod adecvat cu numele de 
„ecumenism în timp”... Această lucrare nu presupune câtuşi de 
puţin o restaurare statică a vechilor forme, ci, mai curând, 
regăsirea, în chip dinamic, a unui ethos permanent, care, numai 
el, poate determina adevăratul „acord al tuturor veacurilor”... 

Este adevărat, această declaraţie nu introducea nici un 
raport nou în dialogul Ortodoxiei cu Reforma. Comisiile teo- 

logice Credinţă şi Constituţie arătaseră, de altfel, pe larg, înce- 
pând din 1952, preocuparea crescândă a CEB de a accentua 
această dimensiune istorică şi patristică a lucrările respective. 
Această evocare a unei poziţii comune şi bine cunoscute putea 
totuşi să constituie la New Delhi un element util de echilibru 
în dialogul ecumenic. 

Se cuvine să subliniem, în legătură cu aceasta, meritul 
câtorva teologi ortodocşi, în special al Pr. Georges Florovsky, 
care n-au contenit să susţină că reînnoirea teologiei ortodoxe 
şi contribuţia sa la mişcarea ecumenică nu puteau fi despăr- 
tite de o „revenire creatoare” la Sfinţii Părinţi şi la moştenirea 
lor spirituală, de o „sinteză neopatristică”1. 

Conferinţa de la Montreal vine să confirme această nouă 
orientare, îndeosebi în reabilitarea conceptelor de tradiţie şi 
de sobomicitate, înţelese în sensul lor plenar și dinamic. Sobor- 
nicitatea Bisericii apare din ce în ce mai mult în conştiinţa ecu- 
menică nu numai ca o noţiune tradiţională a Bisericilor isto- 
rice, ci şi ca țelul comun către care înaintează împreună toate 
Bisericile, ţinta mișcării ecumenice însăși. 

„Sobormicitatea, spunea L. Vischer în introducerea sa la 
discuţiile de la Montreal privind „sensul catolicităţii”, soborni- 
citatea este un concept dinamic... Bisericile despărțite merg 
împreună către aceeaşi ţintă şi, din acest punct de vedere, s-ar 
putea spune că mişcarea ecumenică este o mişcare care con- 
tribuie la creşterea unei adevărate sobomicităţi”2. 


1. G. Florovsky, „The ethos of the Orthodox Church”, în Orthodoxy: a Faith 
and Order Dialogue, F&O Paper, no. 30, Geneva, 1960, p. 4 „We return indeed 
to the Fathers, scria şi Prof. A. Schmemann, and not only to their texts, when we 
recover and make ours the experience of the Church, not as mere “institution, 
doctrine or system”, to quote A.S.Khomiakov, but the all-embracing, all-assuming 
and all-transforming life, the passage into the reality of redemption and transfig- 
uration” („Theology and Eucharist”, in St. Vladimirs Seminary Quarterly, 5 
(1961), nr. 4, p. 21). 

2. Incă din 1939, Pr. Congar sublinia acest raport intern între „ecumenic” 
şi „sobornicitate” intr-o cronică în care expunea principalele idei ale lucrării sale 

Se poate pune, totuşi, întrebarea dacă această reabilitare 
a noţiunii tradiţionale de sobornicitate ţine seama îndeajuns 
de sensul profund al permanenţei şi continuității acesteia, 
cât şi de cel al universalităţii sale spaţiale. Sobornicitatea 
Bisericii priveşte timpul Bisericii (prezent şi viitor) tot atât de 
mult cât şi spaţiul acesteia, amintind de dubla fidelitate ire- 
versibilă, a lui Dumnezeu faţă de Biserica Sa şi a Bisericii faţă 
de Domnul său, şi, prin urmare, temeiul divin permanent al 
Bisericii de-a lungul timpuriloră. 


A 


ECLEZIOLOGIE TREIMICĂ 
ŞI EUHARISTICĂ 


Acest aspect al permanenţei şi continuității sobornicităţii 
Bisericii, realitatea Tradiţiei vii nu pot fi asumate decit pornind 
de la o elaborare teologică atât treimică, cât şi euharistică pe 
care o vom aminti în câteva cuvinte şi care pare a întruni astăzi 
un larg consens. 


Chrétiens desunis: „...De-a lungul celor opt capitole ale acestei cârţi, scria el, 
ideea mea, în fond foarte simplă, juca rolul unui ax pe care se sprijină tot 
restul. Această idee era cea a sobornicitâţii, şi nu este de mirare dacă ne 
gândim că sobornicitatea cuprinde în sine tocmai raportul exact care există 
între multiplu şi unitate. Or, problema liturgică a reunirii sau, dacă vreţi, a 
ecumenismului, se reduce la definirea acestui raport. Pentru a rezuma într-un 
cuvânt teza acestei cârţi, s-ar putea spune câ aceasta constă în a traduce în 
termeni de „sobornicitate” problemele reunirii, ridicate de fraţii noştri des- 
pârţiţi, în termeni de „ecumenism“. (În Vie intellectuelle, 10 ian. 1939, p. 9- 
32, reprodus în Sainte Église. Etudes et approches ecclesiologiques, Paris, 
1963, p. 516). 

3. Ar putea fi util de amintit în legătură cu aceasta câ noţiunile biblice de 
„credincioşie” şi de „adevâr”, atât de adesea disociate în „subiectiv“ şi „obiectiv” 
în gândirea greco-latinâ, se exprimă prin tema ebraică unică a „credinţei” (emu- 
nah-emeth), legată de o prezenţă personală şi vie a lui Dumnezeu, a „Celui ce 
este Amin, martorul cel credincios şi adevârat” (Apoc. 3. 14). 

Ecleziologie trinitară 


Punctul de plecare (şi de sosire) al oricărei ecleziologii să- 
nătoase este, după părerea noastră, dogma treimică. Aceasta 
determină structurile şi dinamismul profund al Bisericii şi al 
misiunii sale. În acest sens, lărgirea bazei confesionale a CEB 
la New-Delhi are implicaţii profunde pentru întreaga dezvol- 
tare ecleziologică a CEB4. „Există deja temeiuri solide biblice 
şi teologice, spunea încă din 1959 un raport provizoriu al Comi- 
siei Credinţă şi Constituţie despre „Treimea dumnezeiască şi 
Unitatea Bisericii”, pentru a scoate în evidenţă faptul că Dum- 
nezeul Cel unul, Tată, Fiu şi Duh Sfânt, trebuie să fie conside- 
rat drept temeiul Bisericii” (p. 7). 

Viaţa Bisericii este o împărtășire a vieţii treimice, o inte- 
grare în Împărăţia Tatălui şi a Fiului şi a Sfântului Duh. Rugă- 
ciunea arhierească a lui lisus ne dezvăluie tainica relaţie intimă 
de unitate dintre Persoanele treimice şi ucenicii lui Hristos: 
„După cum Tu, Părinte, întru Mine şi Eu intru Tine, așa şi aceștia 
în Noi să fie una” (loan 17, 21)5. 

Înlăuntrul acestei intimităţi de cunoaştere şi de iubire 
dumnezeiească se revelează şi ordinea negrăită, sau r&E, 
intre Persoanele dumnezeieşti, ordine monarhică decur- 
gând din Tatăl prin supunerea desăvârşită de iubire filială, 
în spontaneitatea Sfântului Duh. În ierarhia comunitară şi 
inter-eclezială se poate regăsi o reflectare sau o aplicare a 
acestei ierarhii de iubire şi de slujire, nu de putere şi nici 


4. În cursul Conferinţei de la Montreal, s-a remarcat câ una dintre realizările 
cele mai remarcabile ale acestei reuniuni era aceea că toate rapoartele erau trinitare 
în spiritul lor, acoperind astfel plenitudinea lucrării lui Dumnezeu pentru om. 

5. Dr. N. Nissiotis demonstrează că „unitatea pe care o căutăm între noi hic 
et nunc decurge din unirea negrâită care există în viaţa Treimii şi se săvârşeşte 
în oameni prin Duhul Sfânt“ (N. Nissiotis, „La nature de la question de l'unité dans 
le mouvement oecuménique”, în Hommage à Edmund Schlink, Verbum Caro, nr. 
66 (1963), p. 114. 

de constrângere. Structurile înseși ale Bisericii reflectă 
aceeaşi táčıç inefabilă a ierarhiei treimice. 

Prof. A.Schmemann vede în această întemeiere treimică 
condiţia naturii sinodale a Bisericii: «Biserica este într-adevăr 
un Sinod în înţelesul cel mai adânc al cuvântului, pentru că ea 
este în primul rând revelaţia Sfintei Treimi, a lui Dumnezeu şi 
a vieţii dumnezeieșşti, ca fiind în mod esenţial un sinod desă- 
vârşit. Temeiurile trinitare ale Bisericii au fost din păcate negli- 
jate în înnoirea ecleziologiei moderne, stăpânită adânc de ideea 
de organism şi unitate organică, pe de o parte, iar pe de alta, 
de aceea a „instituţionalismului”. Dar ideea de organism, izo- 
lată de contexul treimic (adică unitatea înţeleasă ca unitate a 
persoanelor), poate conduce la un concept riscant despre Bise- 
rică, impersonal şi aproape biologic. Biserica este treimică în 
formă şi conţinut, deopotrivă»6. 


Natura euharistică a Bisericii 


În Euharistie, taină a noului Legământ între Sfânta Treime 
şi neamul omenesc, se realizează şi se manifestă Biserica, cea 
mai mare taină a Împărăției lui Dumnezeu în „zilele din urmă”, 
este prezent Hristos întrupat, înviat şi înălțat de-a dreapta 
Tatălui şi Care iarăşi va să vie cu slavă să judece viii şi morţii, 
în Euharistie Se pogoară Duhul Cincizecimii pentru a rămâne 
pentru totdeauna printre noi. 

Taina euharistică constituie punctul culminant al întregii 
vieţi a Bisericii. Aceasta este mereu în atitudine de beraka, 
adică deopotrivă de binecuvântare a lui Dumnezeu, de anam- 
neză şi de mulţumire pentru marile binefaceri - magnalia - ale 
lui Hristos faţă de poporul Său; în fine, de epicleză, de ru- 


6. „Towards a Theology of Councils”, în St. Vladimirs Seminary Quarterly, 
6 (1962), nr. 4, p. 173. 

găciune şi de aşteptare cu bucurie a pogorârii Duhului Sfânt în 
vederea sfințirii comunităţii ecleziale şi a transformării sale 
întru mărturisirea Evangheliei lui Hristos în lume. 

a) Euharistia este o anamneză. Mai mult decât o amintire, 
ea este o re-prezentare, o „prezenţă reală” a lui Hristos în „răs- 
timpurile” (apoi) 1) lucrării Sale pământeşti, Întrupare, Patimi 
şi Înviere, 2) înălţării Sale la ceruri şi şederii de-a dreapta 
Tatălui, 3) venirii Sale din nou, în slavă. 

Acesta este aspectul hristologic al Euharistiei şi, prin aceas- 
ta, singurul obiect, constant, al memoriei sfinte a Bisericii, obiec- 
tul propovăduirii sale evanghelice, conţinutul vieţii sale profunde 
şi al tradiţiei sale, într-un cuvânt, Persoana vrednică de cinstire a 
lui lisus, Mesia, prezent în Trupul Său eclezial, care crește până 
ajunge la măsura vârstei deplinătăţii lui Hristos (Efes. 4, 13). 

b) Această anamneză sau memorie sfântă a Bisericii, care 
culminează cu cultul euharistic, se realizează în insuflarea și 
ungerea Duhului Sfânt, Mângâietorul, Duhul prezenţei lui Hristos, 
Duhul înfierii. Acesta este înţelesul adânc al epiclezei care, mai 
mult decât un „moment“ sau un „act” anumit din slujba euha- 
ristică, ce s-ar substitui „momentului transsubstanţierii” în 
Biserica Catolică, - marcat de cuvintele de instituire -, deter- 
mină mai curând o atitudine globală a adunării euharistice, şi 
deci a Bisericii, atitudine de dependenţă și, împreună cu lisus 
Marele Arhiereu, de implorare a Tatălui ceresc pentru darurile 
de viaţă făcătoare ale Sfântului Duh”. 

Duhul Sfânt este Duhul prezenţei lui Hristos, al comuniunii 
cu EI şi al raportului filial cu Tatăl; El este Duhul identificării 
noastre cu Hristos, Duhul prezenţei lui Hristos în fiecare Euha- 
ristie, în fiecare Biserică locală, în fiecare epocă, Duhul conti- 
nuităţii Bisericii, într-un cuvânt, Duhul „Tradiţiei” sfinte şi neîn- 
trerupte în istorie. 


7. Cu privire la toată această problemă a lucrării Sfântului Duh în liturghie, a se 
vedea articolul nostru „Sfântul Duh în liturghie”, în Studia Liturgica 1 (1 962), p. 41-60. 

Acest temei atât treimic, cât şi euharistic al ecleziologiei 
asigură echilibrul, reciprocitatea Hristos-Sfântul Duh în Bise- 
rică, văzută ca instituţie şi ca eveniment, armonizează conti- 
nuitatea apostolică a tradiţiei în istorie cu dependenţa imediată 
şi mereu reînnoită de Sfântul Duh. Este astfel posibil să se ia 
în considerare aspectul de instituţie istoric întrupată, obiec- 
tivă, temporală, fără a diminua însă dimensiunea profetică de 
dependenţă, de supunere imediată Sfântului Duh, şi, de ase- 
menea, dimensiunea de penitenţă în Biserică, privită drept 
communio peccatorum, implorând prin cuvintele din Tatăl 
nostru : „Şi ne iartă nouă greşalele noastre... “8. 


B 
CREDINCIOŞIE ŞI DESCHIDERE 


Unitatea dumnezeiască nu este doar „unul dintre atributele” 
lui Dumnezeu, ci însăşi viaţa Sa profundă şi rodul iubirii din- 
tre Persoanele dumnezeiești. Unitatea nu este nici amestec 
depersonalizant, nici suprapunere de monade, nici însumarea 
părţilor într-un tot. În Dumnezeu, dragostea este cea care asi- 
gură unitatea deplină, păstrând distincţia dintre Persoane şi 
absolutul Lor. 

La rândul său, unitatea Bisericii decurge din unitatea lui 
Dumnezeu şi din unitatea cu Dumnezeu. „Unitatea creștină, 
scrie Prof. Jean Meyendorff, este nu numai o unitate între oa- 
meni, ea este înainte de toate o unitate divino-umană, o uni- 
tate a oamenilor în Dumnezeu, în comuniunea Prezenţei Sale, 
în împărtăşirea comună a darurilor Sale dătătoare de viaţă”?. 


8. Cf. H. King, Concile et retour å I'Unite, Paris, 1962, în special capitolul 
„Eglise de pecheurs”, p. 21-51. 

9. J. Meyendorff, „The Orthodox Concept of the Church”, în St. Vladimir's 
Seminary Quarterly, 6 (1962), nr. 2, p. 68. 

„Unitatea nu este un atribut al Bisericii, ea este însăşi viaţa 
sa, scrie şi N. Nissiotis în comunicarea sa la întrunirea plenară 
de la New Delhi; ...noi nu înaintăm numai pe calea unităţii, ci 
însăşi existenţa noastră decurge din unirea de nedespărţit a 
celor trei Persoane treimice, unire care ne-a fost dată ca un 
eveniment istoric în ziua Cincizecimii... Această unitate nu 
este un simplu dar făcut Bisericii. În esenţă, este izvorâtă din 
viaţa însăşi a Dumnezeirii” 10. 

Esenţială în Biserică este, deci, viaţa sa profundă, viaţa treimi- 
că ce se revarsă în ea, lumina dumnezeiască ce strălucește în 
creştini, prin Euharistie. În acești termeni de plenitudine, de trăire 
duhovnicească şi sacramentală ar trebui înainte de toate descrisă 
(şi nu atât definită) continuitatea Bisericii, tradiţia sa vie, lanţul de 
aur al aleşilor Sfântului Duh de-a lungul timpului, belșugul roade- 
lor sfinţeniei Sfântului Duh în comunităţile creştine. 

Asupra acestui punct, un ortodox nu are nevoie să se re- 
tragă într-o atitudine defensivă, cu atât mai puţin în exclusi- 
vism, dar nici într-una de condamnare a tradiţiilor exterioare 
Ortodoxiei. Mai curând decât să dăm verdicte şi să excludem, 
nu ar fi oare preferabil să descriem, să mărturisim viaţa însăși 
a Bisericii, să dezvăluim ceea ce este ortodox, adică adevărat, 
adică sobornicesc, deci universal şi permanent, să deosebim 
ceea ce este pozitiv şi autentic în orice demers ecleziologic, 
chiar şi dinafara comuniunii ortodoxe? A voi unirea înseamnă 
a voi cu adevărat să fii „ortodox” şi „sobornicesc”ll. 

În acest sens, înţeleg foarte bine ironia unei observaţii ca 
cea a Prof. E. Hardy, episcopalian de la Berkeley Divinity 
School: „Biserica Ortodoxă pare uneori, dacă îmi este îngăduit 
să o spun aici într-un mod curtenitor, să fie mai în largul ei, 


10. N. Nissiotis, „Témoignage et service de l'Église une par l'Orthodoxie”, în 
Contacts 38-39 (1962), p. 196. 

11. «O atitudine dinamică a Ortodoxiei ne împiedică să situâm „extra eccle- 
siam” un fapt ecleziologic”, N. Nissiotis, „Temoignage...», loc. cit., p. 201. 

spiritual vorbind, în Sion, mulţumindu-se să aştepte până când 
plenitudinea ei ni se va vădi de la sine, nouă, celorlalţi” 12. 

O atitudine deschisă, primitoare și inclusivă a Ortodoxiei 
într-un dialog ecumenic autentic nu poate totuşi, fără a cădea în 
pericolul relativismului teologic, să ne facă să uităm că atitu- 
dinea ortodoxă, de-a lungul întregii istorii a mişcării ecumenice, 
a fost aceea de a aminti necontenit poziţia Ortodoxiei, adevărul 
său, misiunea sa de păstrătoare a tezaurului tradiţiei universale 
a cărei depozitară se ştie a fi. Ar fi suficient să amintim astfel, pe 
de o parte, Toronto (1950) şi, pe de altă parte, declaraţiile dele- 
gaţiilor ortodoxe la Evanston (1954) și New-Delhi (1961). 

Ceea ce este important de reţinut din toate aceste declaraţii 
este, fără îndoială, mărturisirea de credinţă în Biserica Orto- 
doxă, „păstrătoare a credinţei sfinţilor... în vase de lut” (Evan- 
ston). Certitudinea că toţi suntem chemaţi la credinţa părinţilor 
noştri, la o redescoperire creatoare şi critică a tradiţiei noastre, 
a Tradiţiei, dincolo de tradiţiile omenești și vremelnice care o 
întunecă. Acesta este examenul de conştiinţă care ne revine 
tuturor în aceeaşi măsură, într-un spirit de fidelitate faţă de 
Revelația lui Hristos, care este singura în măsură să judece tre- 
cutul şi prezentul, Răsăritul şi Apusul şi care este judecătorul 
ultim al dreptei noastre credinţe. 


G 


ELEMENTE ESENȚIALE 
ALE CONTINUITĂȚII BISERICII 


Am văzut că plenitudinea vieții treimice se transmite în Bise- 
rică prin Euharistie şi că, de-a lungul veacurilor, acelaşi Hristos 
este prezent în Duhul Sfânt. Care sunt elementele de păstrare 
a acestei continuităţi a Euharistiei în inima însăşi a Bisericii, 


12. E. Hardy, „The Bounds and Pillars of the Church“, în Orthodoxy..., op. 
cit., p. 24. 

de chezăşie a autorităţii şi a autenticităţii sale permanente în 
timp şi în spaţiu? Am dori în mod deosebit să scoatem în evi- 
denţă noţiunea de tradiţie, în planul slujirii ierarhice, al învă- 
țăturii, al vieţii liturgice şi spirituale, în sfârşit, al mărturiei ecu- 
menice şi misionare. 


Uniţi în Tradiţie... 


Este demn de remarcat că, tocmai în momentul în care, 
în Biserica Romano-Catolică, unul din rezultatele reînnoirii 
teologiei biblice a fost de a permite Conciliului Vatican II o mai 
bună formulare a spinoasei chestiuni a „izvoarelor Revelaţiei”, 
punând mai bine în valoare rolul unic al Scripturii în Bisericăl5, 
tocmai în acel moment, Adunarea Comisiei Credinţă şi Con- 
stituţie redescoperea la Montreal importanţa Tradiţiei 14. Însuşi 
principiul distincţiei dintre Tradiţie şi tradiţii, admis şi procla- 


13. Reinnoirea biblică contemporană nu s-a mărginit la o redescoperire a 
lecturii biblice şi la o mai bună cunoaştere a Cărţilor sfinte, ci s-a îndreptat mai 
ales câtre o revalorizare a Cuvântului lui Dumnezeu, ca normativ în viaţa creşti- 
nului şi în cea a intregii Biserici. Cuvântul lui Dumnezeu în Scriptură este tot mai 
mult înţeles ca unul dintre elementele esenţiale ale continuității lui Dumnezeu în 
istorie, al perenităţii Prezenţei lui Dumnezeu care luminează, judecă şi innoieşte 
orice om şi orice biserică. A se vedea studiul lui G. Tavard, Écriture ou Église. La 
crise de la Reforme, Paris 1963. A se vedea de asemenea, din punctul de vedere 
reformat, J. Bosc, „Les Églises reformees et infaillibilite” în L“infaillibilite de 
YEglise, Chevetogne 1962. 

14. A se vedea raportul secţiei II despre Tradiţie. Documentele de presă ale 
Conferinţei de la Montreal au menţionat cuvintele prof. Molland, preşedintele 
Secţiei care prezenta Adunării prima redactare a raportului: „Am luat două hotârări 
importante pentru cei de tradiţie protestantă. Ordinea termenilor Scripturâ și 
Tradiție a fost răstumată, iar acum vorbim despre Tr.adiţie și Scriptură. Pornind de 
la acest principiu, afirmaţia protestantă clasică, referitoare la Sola Scriptura, tre- 
buie schimbată, pentru a afirma „câ noi existăm ca şi creştini doar prin Tradiţie”. 
Aceasta include „propovâduirea Cuvântului, cultul, învăţătura creştină şi teologia, 
misiunile şi mărturia pentru Hristos în viaţa membrilor Bisericii”. Să precizâm încă 
de acum că expresia doar prin Tradiţie nu a fost adoptată de Adunarea plenară 
de teama neînțelegerilor sau a dezechilibrului in dauna Scripturii. 

mat la Montreal, nu este oare o confirmare, sub ameninţarea 
unui spiritualism dezincarnat, că Tradiţia se situează într-o ţe- 
sătură neîntreruptă de-a lungul epocilor succesive ale înaintării 
Bisericii în istorie? 

Faptul Tradiţiei fiind admis, convergenţa se subţiază dein- 
dată ce se pune problema criteriului sau a evaluării acestei 
Tradiţii sfinte, a interpretării sale în Biserică. 

Acesta este punctul în care teologia reformată subliniază, îm- 
preună cu Oscar Cullmann!5, distincţia dintre Tradiţia apostolică 
şi tradiţia bisericească, atribuind doar celei dintâi indefectibili- 
tatea inspiraţiei dumnezeieşti. Dar apostolicitatea Bisericii, afir- 
mată de către simbolurile Bisericii primare şi acceptată de marii 
reformatori şi de către teologia protestantă contemporană, nu 
înseamnă oare că temeiul celor Doisprezece este de nezdrunci- 
nat nu numai ca fapt istoric, ci şi prin prezenţa lor permanentă în 
structurile Bisericii din toate timpurile? Demonstratio apostolica 
și Adversus haereses ale Sfântului lrineu din Lyon ne arată lim- 
pede care putea fi, în secolul al II-lea, apărarea Bisericii împotri- 
va sectarilor şi gnosticilor care se prevalau de o tradiţie secretă 
sau de o interpretare valabilă a Revelaţiei: să demonstreze conti- 
nuitatea misiunii apostolice şi perenitatea sa în episcopat, în doc- 
trină, în viaţa euharistică. 

Dacă ministeriul şi învăţătura apostolilor sunt absolut 
unice, Tradiţia lor se perpetuează în Biserică, în Tradiţia bise- 
ricească, nu în mod automat, ci în măsura în care aceasta se 
referă Ia criteriul apostolic, adică la Duhul Tradiţiei apostolilor. 


Succesiunea apostolică 


Succesiunea apostolică constituie pentru ortodocşi unul 
dintre aspectele continuității Bisericii, dar ea a fost prea adesea 


15. O. Cullmann, „Écriture et Tradition”, în Dieu Vivant 23, p. 47 ss, şi La 
Tradition, Neuchâtel şi Paris, 1953. 

izolată de contextul general al vieţii Bisericii și înţeleasă într-un 
plan exclusiv instituţional şi juridic, garantând cu certitudine 
„validitatea” treptelor ierarhice, independent de credinţa indi- 
vidului şi de cea a Bisericii (doctrină), ca şi de întreaga viaţă a 
Bisericii în colegialitate. 

Desigur, episcopul este organul transmiterii mesajului și 
puterii apostolice, dar charisma veritatis certum!6 care îi este 
transmisă prin punerea mâinilor nu se manifestă decit în Bise- 
rica locală, şi nu mai presus de aceasta. Episcopul nu este sin- 
gur şi nu poate fi despărţit de comunitatea sa, el acţionează, 
învaţă, administrează în numele acesteia!7. 

Transmiterea harismei episcopatului nu se face de la unul 
la altul, ci a necesitat întotdeauna prezenţa a doi sau trei epis- 
copi săvârşitori ai tainei, care să alcătuiască nucleul unui sinod 
local. Consensul Bisericilor vecine confirmă alegerea episco- 
pului, el fiind legătura comunităţii locale cu Bisericile din jur. 
De aici, schimbul de scrisori de comuniune între Biserici şi 
episcopul recent hirotonit. 


Ierarhie şi „laicat” 


Pornind de la dimensiunea euharistică a Bsericii, se poate 
defini rolul şi locul ministeriului şi al laicatului în viaţa comu- 
nităţii. Euharistia nu este numai una dintre multiplele funcţii ale 
ierarhiei. Nu clerul este cel care „distribuie“ Euharistia, printre 
alte obligaţii pastorale, liturgice şi administrative. Dimpotrivă, 
Euharistia este cea care, ca fapt primordial și constitutiv al Bise- 


16. Sfântul lrineu de Lugdun, Adv. haer. IV, 26, 2, cf. SC 100, p. 718. 

17. Se poate spune câ apostolii, spre deosebire de episcopi, erau mai pre- 
sus de comunităţile locale, întrucât primeau în chip unic şi direct autoritatea lor 
numai de la lisus pentru a întemeia Biserici. Ministeriul local (episcopi şi presbi- 
teri), deşi decurgea din sfinţirea de câtre Sfântul Duh prin punerea mâinilor 
( Tim. 4, 14; II Tim. 1, 6), era cu toate acestea inerent şi nedespârţit de comu- 
nitate; A. G. Hebert, Apostle and Bishop, Londra, 1963. 

ricii, determină ministeriul preoţesc!8. Altarul sau „masa” este 
locul şi legătura de adunare a comunităţii pentru a lua parte 
la cina euharistică. Ministeriul ierarhic este deci nedespărţit 
de realitatea preoţiei împărăteşti a Bisericii, şi doar pornind 
de la această dimensiune euharistică va putea Biserica revalo- 
riza rolul laicatului, făcându-l să-şi regăsească, alături de sim- 
tul ascultării şi al fidelității, şi pe cel al răspunderii la toate 
nivelurile slujirii Bisericii - leitourgeia -, al rugăciunii sale, al păs- 
trării adevăratei credinţe, al administraţiei, al „grijii pentru cei 
săraci”, în sfârşit, al sfinţeniei. Autoritatea episcopului, aposto- 
lică prin origine, este, cu toate acestea, o funcţie a „corespon- 
denţei” sale cu întreaga comunitate, a responsabilităţii şi anga- 
jamentului acesteia, şi nu numai a supunerii sale pasive. 

Prof. N. Afanasiev descrie, pe bună dreptate, creștinismul 
primar în ansamblu drept o „mişcare laică”19. Departe de a fi 
sinonimă cu „profan” - ţinând adică de „veacul acesta”- ori în 
opoziţie tu treapta celor „afierosiţi Domnului”, laicitatea creş- 
tinismului apostolic acoperă ansamblul laos-ului - poporul lui 
Dumnezeu -, credincioși și preoţi, toţi afierosiţi, sfinţiţi și renăs- 
cuţi în viaţa sacramentală a comunităţii. Numai pornind de la 
această realitate biblică fundamentală a preoţiei universale a 
poporului lui Dumnezeu, de la această sfințire ontologică a 
creștinului începând de la botez, numai așa se poate înţelege 
sensul nu ontologic, ci funcţional al sfințirii preoțești şi ierar- 
hice, în vederea edificării, în timpul istoric al Bisericii, a depli- 
nătăţii Trupului lui Hristos. 

„Desigur, scria Olivier Clement, Ortodoxia, contrar unei păreri 
prea răspândite, nu amestecă câtuşi de puţin preoţia celor hiro- 
toniţi cu preoţia împărătească a tuturor credincioşilor. Prima îi 
priveşte pe cei pe care Dumnezeu îi pune deoparte intre creș- 


18. Cf. studiul nostru „Le Saint Esprit dans la Liturgie”, in Studia liturgica, 1 
(1962), p. 51. 
19. N. Afanasiev, Le service des laïcs dans l’Église, Paris, 1955, p. 9-10 (în Ib. rusâ). 

tini, pentru a zidi Biserica - Trup al lui Hristos şi a paşte oile 
lui Hristos. Cea de-a doua îi priveşte pe cei pe care Dumnezeu 
îi pune deoparte între oameni, pentru a lucra la mântuirea 
omenirii şi la transformarea universului”20. 

Într-o contribuţie, în cadrul lucrărilor Comitetului Central, 
de la Rhodos, din 1959, privind „semnele (nota) Bisericii”, pas- 
torul Ch. Westphal vorbea despre ministeriul „nu al preoţilor 
(căci noul Israel nu mai are preoţi), ci al slujitorilor (care chiar 
„Slujesc” la propriu)... Credem şi noi, ca şi Barth, continua pas- 
torul Westphal, că alături de Domnul nu există funcţii eclezias- 
tice (officium), ci doar o slujire (diakonia, ministerium), exer- 
citată de congregație în totalitatea sa, asumând diverse forme 
şi fiind coordonată de exigenţele slujirii lui Dumnezeu, de 
condiţiile şi efectele acesteia”Z1. 

Că Bisericile „episcopaliene” au nevoie să regăsească acest 
înțeles al „slujirii ministeriului ierarhic, sau cel puţin să-l reafirme 
cu tărie, acesta este un lucru greu de contestat. Această „slujire“ 
nu contrazice însă ierarhia, ci este manifestarea necesară a aces- 
teia. Principiul ierarhic ţine de esenţa însăşi a Bisericii, ca mani- 
festare a „ierarhiei treimice”. „Treimea, scrie Pr. Schmemann, 
este sinodul desăvârşit, pentru că Ea este lerarhia desăvâr- 
şită. lar Biserica, de vreme ce este darul și manifestarea vieţii 
celei adevărate, care este treimică şi sinodală, este şi ea ierar- 
hică tocmai pentru că este sinodală, ierarhia fiind calitatea 
esenţială a sinodalităţii... Principiul ierarhiei implică ideea de 
ascultare, nu de subordonare, pentru că ascultarea se bazea- 
ză pe o relaţie personală, în timp ce subordonarea este, prin 
esenţa sa însăşi, o relaţie impersonală. Fiul este pe deplin 
ascultător faţă de Tatăl, dar nu ii este subordonat... Ierarhie 
nu înseamnă deci o relaţie de „putere” şi „supunere“, ci o desă- 


20. O. Clement, „Ecclesiologie orthodoxe et dialogue oecuménique”, în 
Contacts, 42 (1963), p. 91. 
21. C. Westphal, „The Marks of the Church“, în Orthodoxy, op. cit. p. 33. 

vârşită ascultare a tuturor faţă de toţi în Hristos, ascultarea 
fiind recunoașterea şi adeverirea darului și harismelor per- 
sonale ale fiecăruia de către toţi”22. 

Această armonie sau „sinergie“ a ministeriului şi a comu- 
nităţii se împlinește deplin în taina euharistică; potrivit tradi- 
tiei ortodoxe, aceasta se realizează prin epicleză; or, epicleza 
nu-şi dobândește întreaga valoare eclezială decât prin adezi- 
unea tuturor credincioşilor, atestată de Amin-ul liturgic, care 
încheie şi confirmă rugăciunea euharistică. 


D 
ADEVĂR ŞI INFAILIBILITATE 


Chiar în miezul dezbaterii dintre marile curente eclezio- 
logice, ale Romei, Reformei şi Ortodoxiei, dialogul se pre- 
cizează în jurul problemei criteriului autorităţii și autenticităţii 
Bisericii în devenirea sa istorică. Există oare în Biserică o altă 
infailibilitate decât cea care aparţine prin fire Capului Bisericii, 
lisus Hristos, şi dumnezeiescului Său Duh? Este oare cu putinţă 
şi este necesar totodată nu doar să se „arate”, să se descrie 
Biserica în fiinţa sa imuabilă, ci să se şi „demonstreze”, să se 
definească în mod infailibil învăţătura sa, şi oare la ce nivel s-ar 
situa această autoritate infailibilă? 

În acest punct, ecleziologia euharistică este din nou cea 
care ne îngăduie să distingem direcţia în care se poate încerca 
un răspuns. Am văzut că în centrul însuși al continuității Bise- 
ricii se află taina Prezenţei euharistice a Sfintei Treimi şi că 
Biserica nu poate dăinui în adevărul și în infailibilitatea sa 
decât prin referire la această Prezenţă trasfigurantă. Răspun- 
sul la întrebare îl aflăm chiar la nivelul tainei euharistice, în 
acest echilibru mereu reinnoit între certitudinea prezenţei lui 
Hristos prin instituţia ierarhică şi implorarea (epicleza) Du- 


22. A. Schmemann, Towards a Theology of Councils, p. 174-175. 

hului Sfânt prin adunarea prezidată de către săvârşitorul cul- 
tului. Certitudinea (ex opere operato) şi implorarea (ex opere 
operantis) sunt nedespărţite şi exclud o prefacere sacramen- 
tală „automată”, prin cuvintele de instituire rostite de preot, 
fără cooperarea activă a credincioşilor. 

Aceeași lege guvernează și charisma veritatis certum deţi- 
nută de episcop, dar pe care nu o posedă în sine, în afara unei 
neîncetate legături cu comunitatea, cu Biserica. În acest 
sens, se poate spune că Biserica, Trup al lui Hristos, popor 
împărătesc al lui Dumnezeu şi Templu al Duhului Sfânt, este 
marea Taină, Criteriul Adevărului, Locul şi Subiectul infaili- 
bilităţii. Aceasta se manifestă prin intermediul instituţiilor, fără 
o certitudine pur juridică, dar cu certitudinea lăuntrică a „fide- 
lităţii continue a lui Hristos faţă de Biserica Sa, fidelitate mira- 
culoasă, pe care nici o instituţie precis constituită din punct 
de vedere juridic nu o exprimă în mod exhaustiv”25. 

Se poate pune întrebarea dacă noţiunea însăşi de „infaili- 
bilitate”, noţiune negativă, care afirmă imposibilitatea doctri- 
nară a magisteriului de a greși, nu este o reducere la planul 
juridic şi o sărăcire a tainei prezenţei Duhului adevărului în 
poporul eclezial în jurul ierarhiei. Însăși aplicarea principiului 
infailibilităţii nu duce oare în mod inevitabil la un reflex de 
radicalizare a instituţiilor, mai curând decât la un sens al depen- 
denţei profunde şi mereu reinnoite faţă de Adevărul viu care 
ne luminează şi ne judecă? 

În conştiinţa ortodoxă, Sinoadele ecumenice au fost in- 
strumente privilegiate ale învăţării Adevărului de către Bise- 
rică; prin fidelitatea noastră faţă de Sinoade, noi credem că 
acestea au exprimat şi au dezvăluit în chip profetic consensul 
intregii Biserici, au manifestat credinţa Bisericii şi au fost organe 
privilegiate ale inspiraţiei Sfântului Duh. Cu toate acestea, este 


23. J. Meyendorff, L'Église Orthodoxe hier et aujourd'hui, Paris, 1960, p. 3435. 

evident că recunoaşterea sinoadelor care s-au vrut ecumenice 
nu s-a făcut niciodată în mod automat, ci prin necesara recep- 
tare a lor de către Biserică, adică, în ultimă instanţă, printr-o 
mărturie post-factum a Duhului Sfânt, unele adunări sinodale 
neobţinând această „mărturie“. Un sinod nu este infailibil în 
sine, dar contribuie din plin la manifestarea adevărului aflat la 
modul infuz în Biserică, în credinţa trăită a întregului popor... 

Continuitatea Bisericii s-a manifestat, după părerea noastră, 
în dezvoltarea dogmatică şi există o profundă identitate între 
mesajul evanghelic şi credinţa Bisericii Ortodoxe dintotdeauna. 
Dar această identitate nu decurge dintr-un magisteriu infailibil 
care ar delimita adevărurile de credinţă, ci se întemeiază în exclu- 
Ssivitate pe prezenţa în Biserică a obiectului însuşi al credinţei 
noastre şi al tradiţiei noastre vii, Hristos Însuşi, a Cărui revelaţie 
suntem chemaţi să o primim pentru a o transmite neştirbită, dar 
reînnoită, oamenilor fiecărei epoci. Revelaţiei apostolice nu i se 
poate nici sustrage, nici adăuga nimic, şi nici o nouă revelaţie nu 
va veni de la Dumnezeu. Revelația trebuie însă propovăduită şi 
apărată împotriva ereziilor, generaţie după generaţie; aceasta 
este singura necesitate şi singura îndreptăţire a definiţiilor dog- 
matice. Sunt cunoscute reticenţele Părinților Bisericii, ca de 
pildă Sfântul Ilarie de Pictavium24, sau ale sinoadelor25 în faţa 
noilor formulări ale învățăturilor de credinţă. 


24. „Râutatea ereticilor şi a blasfemiatorilor ne obligă să facem lucruri neingăduite, 
să ne urcâm pe culmi inaccesibile, să vorbim de subiecte negyâite, sâ recurgem la 
explicaţii interzise. Ar trebui să fie de-ajuns ca ceea ce este prescris să se indepli- 
nească doar prin credinţă, så ne inchinâm Tatâlui, să-L cinstim impreună cu El pe 
Fiul, să ne umplem de Duhul Sfânt. Dar iată că suntem constrânşi să aplicâm umilul 
nostru cuvânt tainelor cele mai negrăâite. Greşeala altuia ne aruncă şi pe noi în 
greşeala de a låsa în voia limbii omeneşti tainele pe care ar fi trebuit să le ferecâm 
în evlavia sufletelor noastre” (De Trinitate, Il, 2, PL 10, 51, cf. trad. fr. de A. Martin: 
S. Hilaire de Poitiers, La Trinité, col. Les Peres dans la foi, DDB, 1981, p. 63). 

25. „Noile definiţii sunt necesare numai pentru câ anumite persoane 
incearcă să facă zadarnică propovâduirea adevărului prin ereziile lor individuale” 
(Sinodul de la Calcedon, în Mansi, Collectio Conciliorum, VII, col. 116). 

Dacă Ortodoxia respinge orice infailibilitate automată, atât 
colectivă, cât şi personală, legată de o instituţie, sinod sau ierar- 
hie, ea nu poate să subscrie nici la infailibilitatea unei Biserici 
locale şi a episcopului acesteia, şi va respinge orice încercare 
de a face din aceasta „fons et origo a Bisericii universale”26. 
Acest refuz de face din magisteriul Bisericii Romei semnul 
văzut şi imuabil al continuității Bisericii nu trebuie să ne împie- 
dice să dorim să regăsim, în comuniunea cu o Romă reînnoită, 
manifestarea unităţii episcopatului, așa cum se realiza ea în 
Colegiul celor Doisprezece, în jurul lui Petru. 

Teologia ortodoxă, şi îndeosebi cea bizantină, a amintit 
deseori adevăratul înţeles al primatului lui Petru printre Apos- 
toli şi al „priorităţii” unui episcop în colegiul episcopal27. 
Această prioritate ţine de bunăstarea, de eficienţa Bisericii, de 
buna ordine a Bisericii în drumul său către Ierusalimul cel ceresc, 
această ordine ale cărei exigenţe austere ar trebui să fie mai 


26. Vezi O. Clement, „Ecclesiologie orthodoxe et dialogue oecuménique”, în 
Contacts 42, (1963/2), p. 99. 

27. Sfinţii Părinţi, în general, au interpretat acele logia petrine din Evanghelii 
(Mat. 16, 18; loan 21,15 etc), văzând în esenţă „recunoaşterea de câtre Hristos 
a credinţei în lisus, Fiul lui Dumnezeu, mărturisită pe drumul Cezareii de câtre 
Filip: Petru este piatra Bisericii în mâsura în care mârturiseşte această credinţă. 
Şi toţi cei care-l urmează pe Petru şi marturisirea sa moştenesc aceeaşi fâgă- 
duinţă: pe ei, pe credincioşi este zidită Biserica” (J. Meyendorff, L'Église Ortho- 
doxe...., p. 181). La rândul lor, teologii bizantini au dezvoltat concepţia patristică 
primară, potrivit căreia toţi episcopii sunt chemaţi prin însâşi funcţia lor să-i 
urmeze lui Petru şi să proclame credinţa cea adevărată. „Cum astfel, scria în se- 
colul al XIV-lea Nicolae Cabasila, papa nu este deloc urmaşul lui Petru? Ba este, 
dar ca episcop. Căci Petru este apostol, conducâtorul apostolilor, iar papa nu este 
nici apostol (câci apostolii nu au hirotonit alţi apostoli, ci păstori şi invâţători) şi 
cu atât mai puţin corifeul apostolilor. Petru este invâţâtorul universului, cât 
priveşte papa, el este episcopul Romei. Petru a putut să hirotonească un episcop 
la Antiohia, un altul la Alexandria, un altul în altă parte, dar episcopul Romei nu 
o poate face...” (Migne, PG 149, col. 704). J. Meyendorff, care citează textul de 
mai sus (L'Église Orthodoxe..., p. 182), a consacrat un studiu amânunţit primatu- 
lui lui Petru în teologia bizantină, în La primauté de Pierre dans l'Église Ortho- 
doxe, Neuchātel-Paris, 1960, p. 91-115). 

bine cercetate de Ortodoxia contemporană... Nu este de ajuns 
să afirmi dragostea, trebuie să-ţi mai şi impui disciplina sa... În 
mod evident, această „bună ordine” necesită astăzi, pentru 
Biserică, existenţa sau stabilirea unui centru de întâlnire şi de 
acord, unde să fie reprezentate toate Bisericile locale, sub 
„preşedinţia de iubire” a Bisericii „prioritare”28. 

Ispita unei potestas infailibile şi constrângătoare este, 
însă, din punct de vedere uman şi sociologic, inerentă exerci- 
tării autorităţii atât individuale, a episcopului, cât şi colective, 
a unei Biserici prioritare. Aici putem descoperi în Reformă, în 
pofida sărăcirii sale sacramentale şi instituţionale, un reflex 
eclezial sănătos de legitimă apărare şi chiar caracterul său 
providenţial de judecată a lui Dumnezeu în sânul creştinătăţii 
Apusului. Reforma a fost însufleţită în mod funciar de dorinţa 
profundă de fidelitate faţă de voia lui Dumnezeu, faţă de 
integritatea revelaţiei lui Hristos, faţă de glasul Duhului în 
Biserică, de suveranitatea absolută a lui Dumnezeu, dincolo 
de formele istorice ale Bisericii29. 

Eşecul istoric al schismei reformaţilor apuseni din seco- 
lul al XVI-lea nu poate însă pune sub semnul întrebării prin- 
cipiul însuşi al unei „adevărate reforme”. Aceasta, în înţele- 
sul său ortodox, nu înseamnă nimic altceva decât o voinţă 
de deschidere şi de ascultare a chemării mereu reinnoite a 
Duhului Sfânt de a ne reconsidera tradiţiile, de a le curăţi, 


28. Cf. O. Clement, loc. cit. 

29. A se vedea concluziile conferinţei lui J. Meyendorff la o consultaţie a 
teologilor ortodocşi şi reformaţi la Montreal, din iulie 1963: „Semnificaţia istorică 
şi teologică a Reformei”, în Contacts, 15 (1963), p. 261-275, în franceză, şi în 
The Ecumenical Review, 16 (1963-1964), p. 164-179, in engleză. La aceeaşi con- 
ferinţă, prof. J. J. von Allmen a arâtat în ce mâsură factorii neteologici au deter- 
minat în mod inevitabil şi ineluctabil, impotriva voinţei Reformatorilor înşişi, dez- 
voltarea ulterioară a Bisericilor Reformei. („La continuité de l'Église selon la doc- 
trine réformée”, în Journal of Ecumenical Studies, | (1964), nr. 2, în engleză, şi 
în Prophetisme sacramentel, Neuchâtel-Paris, 1964, p. 109-138, in franceză). 

de a le face în acelaşi timp şi mai fidele Tradiţiei şi mai 
deschise exigenţelor generaţiei noastre. 

Acest sens ortodox al unei reforme dinlăuntru, al unei 
chemări la reînnoirea instituţiilor, al urgenţei unei sfinţiri a 
persoanelor chemate la slujire, ţine de dimensiunea profetică 
inalienabilă a poporului eclezial în întregime, în unitatea ierar- 
hiei şi a laicatului. În această libertate şi spontaneitate a che- 
mării şi a judecății profetice în Biserică binevoieşte Duhul 
Sfânt să grăiască atunci când căile obișnuite de transmitere a 
harului devin opace la lumina Sa şi ii refuză sfinţenia... Aceste 
tensiuni din Biserică, întotdeauna dureroase, aceste şocuri 
care o zdruncină profund nu ar trebui ca, prin voinţa oame- 
nilor, să degenereze în rupturi, în schisme care sfâșie unitatea 
Bisericii şi însăşi viaţa acesteia. 


E 
CONTINUITATEA BISERICII ÎN SFINŢI 


Dacă în această descriere a continuității Bisericii prin 
instituţiile sale istorice, am trece sub tăcere lucrarea lăun- 
trică a Sfântului Duh prin nenumăratele sale roade de sfin- 
tenie, am înfăţişa o imagine impozantă, dar golită de realitate 
duhovnicească, căci „după roadele lor îi veți cunoaște” (Mat. 
7, 20). Autoritate, adevăr şi sfinţenie sunt corelative şi nedes- 
părţite. lată de ce tradiţia ortodoxă amintește şi o altă 
manifestare a aceleiaşi prezenţe continue a Duhului 
Cincizecimii în comunitatea euharistică, în inimile creştinilor, 
transformate şi aprinse zi de zi în intimitatea vieţii lor 
lăuntrice de lumina, bucuria, pacea, dragostea Duhului lui 
Dumnezeu. Atât timp cât Biserica va dăinui, Domnul va face 
să se ivească în ea nenumărate daruri, de vindecare, de alun- 
gare a demonilor, de proorocie, de judecată, de vorbire în 
limbi, de deosebire a duhurilor, de compătimire pentru sufe- 

rinţă. „Dobândește un cuget împăcat, spunea Sfântul Serafim 
al Sarovului, şi mii de oameni se vor mântui în preajma ta”30. 
Secretul acestei molipsiri, adierea uşoară a venirii „păcii în 
Dumnezeu” nu sunt sesizabile decât oamenilor duhovniceşti, 
care, din generaţie în generaţie, alcătuiesc un nucleu de comu- 
niune, de integritate lăuntrică regăsită, de umanitate renăs- 
cută. Asemenea unor stâlpi de piatră, ei susţin întreaga lume 
şi o apără de acţiunea distrugătoare a puterilor răului. 

Pastorul Westphal ne reamintea deja că semnele care 
revelează prezenţa Duhului în Biserică trebuie să cuprindă, 
alături de însemnele instituţionale, şi rugăciunea, cultul Bise- 
ricii şi roadele Duhului, dintre care cel dintâi este dragostea, 
„a cărei absenţă a fost marele păcat al Bisericilor noastre 
istorice“31. 

Biserica are o bogată experienţă şi o memorie fidelă a 
acestor roade ale sfinţeniei şi vase alese asupra cărora 
Duhul Sfânt a revărsat de-a lungul vremii darurile Sale dătă- 
toare de viaţă. Biserica Ortodoxă trăiește cu certitudinea că 
Duhul lui Dumnezeu este liber să Se manifeste şi să procla- 
me lumii şi Bisericilor sfinţii pe care i-a ales și care i-au fost 
credincioşi. În acest sens, canonizarea sfinţilor nu contrazice 
regula de dependenţă deplină faţă de Dumnezeu pe care o 
Subliniam mai sus. In tradiţia ortodoxă, aceasta s-a împlinit 
întotdeauna într-un profund acord între ierarhie şi poporul 
creștin şi, în general, cinstirea şi cultul Apostolilor, al martiri- 
lor și al celorlalţi sfinţi a înflorit în adâncul evlaviei şi memo- 
riei populare52. 


30. | Gorainoff, Seraphim de Sarov, coll. Théophanie, DDB/Bellefontaine, 
1979, p. 196. 

31. C. Westphal, op. cit., p. 34-35. 

32. O lectură utilă este cartea d-nei Elisabeth Behr-Sigel, Prière et sainteté 
dans ľÉglise Russe, Spiritualité Orientale 33, Bellefontaine, 1982, şi indeosebi 
capitolul preliminar „Canonizarea în Biserica Ortodoxâ”, p. 30-41. 

Tot în Euharistie este foarte vie această trăire a comuniu- 
nii sfinţilor, şi aceasta semnifică aşezarea, de către preotul slu- 
jitor, pe disc, alături de Agneţ35, a celorlalte părticele de pâine 
(miride, n. tr.), reprezentând pe Maica Domnului, pe sfinţi, pe 
cei vii şi pe cei morţi. Toate aceste mădulare ale Trupului lui 
Hristos iau parte la ospăţul Mielului, iar Biserica istorică îi lasă 
lui Dumnezeu judecata finală cu privire la sfinţenia membrilor 
săi, vii sau defuncţi. 

Acum nu putem zăbovi mai mult asupra acestui curent 
profund al sfinţeniei în viaţa Bisericii şi asupra întregii tradiţii 
de spiritualitate şi mistică creştină prin care această sfinţenie 
se realizează la nivelul fiecărui mădular al Trupului lui Hristos. 
Am fi vrut, de asemenea, să descriem bogata experienţă litur- 
gică a Bisericii, să arătăm în ce mod își exprimă Biserica şi-şi 
proclamă a sa lex credendi, în variatele registre ale lex orandi 
(imnografie, rugăciunea Ceasurilor, an liturgic, iconografie, 
arhitectură sacră), şi cum se inspiră din aceasta în învăţătura 
şi în experienţa sa lăuntrică. 

Nu putem descrie aici nici aspectul euharistic al spiritua- 
lităţii sfinţilor din toate timpurile. Euharistia, taină a Cincize- 
cimii perpetue, nu asigură numai continuitatea Bisericii prin 
instituţiile sale, ci este trăită la cea mai mare intensitate prin 
intermediul drepţilor, al credincioșilor şi al sfinţilor. Sfântul 
Simeon Noul Teolog (Constantinopol, secolul al X-lea), ne 
oferă exemplul tulburător al interiorizării Euharistiei, loc prin 
excelenţă al întâlnirii creştinului cu Domnul: „...Deci, ca să nu 
rămân singur, fără Tine, Dătătorule de viaţă, suflarea mea, 
viaţa mea, bucuria mea, mântuirea lumii, m-am apropiat de Tine, 
precum vezi, cu lacrimi şi cu suflet smerit... Bucurându-mă şi 
cutremurindu-mă, cu focul mă împărtăşesc, iarbă uscată 


33. Pārticicã de pâine simbolizându-L pe Hristos şi care va fi prefăcută în 
Trup euharistic. 

fiind; şi, străină minune, mă răcoresc nears, ca rugul de 
demult, carele, aprins fiind, nu se mistuie...”54. 

La rândul său, Nicolae Cabasila, teolog laic din secolul al 
XIV-lea, ne-a lăsat, pe lângă o Tâlcuire a dumnezeieștii Litur- 
ghii55, un remarcabil tratat de spiritualitate sacramentală, 
Viaţa în Hristos55, unde ritmul profund al întregii noastre vieţi 
creştine se inserează într-o experienţă euharistică oferită tutu- 
Tor, „unde se află viaţa la cea mai mare intensitate”. „Cugetul 
lui Hristos se face una cu cugetul nostru, voia Lui, una cu voia 
noastră, trupul şi singele Lui, una cu trupul și sângele nostru! 
Şi atunci, cât de puternic trebuie să fie cugetul nostru, cind e 
stăpânit de cugetul lui Dumnezeu, cât de dârză voinţa noastră, 
dacă însuşi Domnul o mână şi cât de înflăcărat curajul nostru, 
când focul însuși se revarsă peste el!”. În Euharistie, nu pâinea 
este asimilată de cel care o consumă, ci, dimpotrivă, „însăşi 
Pâinea vieţii schimbă, preface şi umple de viaţă pe cel ce se 
impărtăşeşte...”. Euharistia luminează astfel întreaga noastră 
viaţă, care devine o rugăciune neîntreruptă, o identificare din ce 
în ce mai profundă și intimă cu viaţa dumnezeiescului Stăpân: 
„În orice clipă să-L chemăm pe FI, obiectul meditaţiei noastre, 
astfel ca și cugetul nostru să fie necontenit absorbit în El, iar 
atenţia noastră să se concentreze în fiecare zi asupra Lui...cu 
neputinţă este să nu fie în noi, căci celor care-L caută, El li Se 
face mai aproape decât inima însăși”37. 


34. Rugăciune înainte de Sfânta împărtăşanie, a Sfântului Simeon Noul 
Teolog, citată de O. Clement în L'essor du christianisme oriental, P.U.F., Paris 
1964, p. 34, şi, în general, tot capitolul (p. 23-37) consacrat Sfântului Simeon. 

35. Introd. şi trad. franceză de S. Salaville, ed. Il-a, SC 4bis (1943). 

36. Introd., text critic, trad. şi note de M. H. Congourdeau, SC 355 (1989) şi 
361 (1990). 

37. Citatele sunt preluate din capitolul consacrat de O. Clement lui Nicolae 
Cabasila în Byzance et le christianisme, P.U.F., Paris, 1964 (p. 49-64), care este 
o continuare a cărţii L'essor du christianisme oriental. Pentru versiunea rom., 
citatele sunt preluate din N. Cabasila, op. cit., p. 195, 204. (n. tr.). 

CONCLUZII. 
CONTINUITATE ÎN MĂRTURIE 


Bisericile ortodoxe nu pot să nu beneficieze de noua dimen- 
siune misionară care se accentuează în Consiliul Ecumenic al 
Bisericilor, care îi este constitutivă încă de la întemeiere şi 
care se intensifică considerabil de la integrarea sa în Consiliul 
Intemaţional al Misiunilor. Structura euharistică şi sobor- 
nicească a Bisericii o face pe aceasta conștientă de urgenţa 
mărturiei Evangheliei, iar continuitatea se verifică în mărturia 
misionară (interioară şi exterioară). Unitatea nu este un scop 
în sine, ci „pentru ca lumea să creadă” (loan 17, 21). lisus a 
murit „nu numai pentru neam, ci și ca să adune laolaltă pe fiii 
lui Dumnezeu cei imprăştiați” (loan 11, 52). 

Această deschidere misionară se situează în centrul lucrării 
pământești a Bisericii, îi manifestă unitatea, dar nu este sco- 
pul acesteia. „Unitatea, scria N. Nissiotis, nu are misiunea drept 
scop, dar ea cheamă lumea dinafara Bisericii să participe la 
plenitudinea preexistentă a unirii tuturor oamenilor cu Dum- 
nezeu, plenitudine manifestată în unitatea Bisericii şi în viaţa 
ei sacramentală şi harismatică. Într-adevăr, unitatea Bisericii 
cuprinde, potenţial, în Ecclesia întreaga lume, creaţia răscum- 
părată de Dumnezeu”58. 

Misiunea Bisericii este o mărturie a plenitudinii adevărului în 
dimensiunea sa universală şi permanentă. „A răspândi Evan- 
ghelia înseamnă a transmite şi a perpetua Ortodoxia”59. 

Condiţia, însă, a eficacităţii misiunii Bisericii, cât şi a măr- 
turiei sale ecumenice este reînnoirea Bisericii însăși, intensifi- 
carea vieţii sale sacramentale, aprofundarea credinţei, a iubirii 
şi a sfinţeniei. Această reinnoire a Bisericii îi priveşte atât pe 


38. N. Nissiotis, „La nature de la question de l'unité”, loc. cit., p. 120. 
39. G. Khodr, „Church and Mission”, în St. Vladimir's Seminary Quarterly, 6 
(1962) nr. 1, p. 16-25. 

ortodocşi, cât şi pe fraţii lor separați. „Căci vremea este ca să 
se înceapă judecata de la casa lui Dumnezeu” (| Petr. 4, 17). 
Ea implică un efort nou care acum este abia schiţat, de 
redescoperire a celorlalte tradiţii creştine, a valorilor perma- 
nente ale Romei şi ale Reformei, a experienţei lor de sfinţenie 
şi de fidelitate, a redescoperirii tradiţiilor spirituale ne-apu- 
sene, siriene „ne-calcedoniene”, în care Sfântul Duh Şi-a revărsat 
darurile „fără măsură” (loan 3, 34) şi a căror cunoaștere repre- 
zintă o îmbogăţire remarcabilă a patrimoniului nostru comun. 

În ultima chestiune deschisă care se află în centrul dez- 
baterii noastre - care este criteriul adevărului şi al ortodoxiei în 
Biserică, în sensul celei mai depline şi mai eficace continuităţi 
ale sale -, să avem încredere în prezenţa Duhului Sfânt, care ne 
împinge, parcă în pofida noastră, spre dialog, care ne desco- 
peră tuturor o convergenţă crescândă, căci „acolo unde este 
Biserica, acolo este şi Duhul lui Dumnezeu, iar acolo unde este 
Duhul lui Dumnezeu, acolo este Biserica și tot harul. Căci Duhul 
este adevăr”40. 


40. Sfântul Irineu de Lugdun, Adv. haer., III, 24, 1, cf. SC 211, p. 475. 


XIX 


SFINȚENIA ÎN BISERICĂ 


SFINŢENIA BISERICII, 
SFINŢENIA LUI DUMNEZEU 


Când vorbim despre sfinţenia Bisericii, trebuie să ne dăm 
seama că nu există o sfinţenie a Bisericii, care să aparţină Bise- 
ricii: Biserica nu are nimic al ei propriu, Biserica nu este o per- 
soană anume, pentru ca să poată poseda ceva, nici sfinţenia, 
nici unitatea. Întreaga sa viaţă, tot ce are, tot ce este, le pri- 
meşte de la Dumnezeu. Sfinţenia Bisericii, despre care vom 
vorbi, este deci, de fapt, sfinţenia Dumnezeului treimic, sfin- 
tenie la care Biserica participă şi pe care o împărtăşeşte. Ne 
putem reprezenta Biserica sub înfăţişarea Orantei din icono- 
grafia creştină, cu braţele înălțate în rugăciune şi care este 
toată receptivitate, care este toată îndreptată către Dum- 
nezeu, sau, dacă vreţi, către Mirele. Aş vrea să subliniez acum, 
şi voi reveni mai târziu asupra acestui aspect, frumuseţea şi 
profunzimea temei biblice şi patristice tradiţionale a Bisericii- 
Mireasă a lui Hristos. Este un simbol de care trebuie să ţinem 
seama pentru a vedea, prin el, în ce măsură Biserica este în 
întregime dependentă, în viaţa sa, în lucrarea sa, în însăși 
fiinţa sa, de Izvorul dumnezeiesc, de Capul ei, de Mirele ceresc. 

Cât despre Biserică, ea nu face decât să transmită ceea ce 
primește, sau, mai bine zis, nici măcar nu este ea cea care 
transmite, ci Sfântul Duh, care pătrunde Biserica cu sfinţenia 

Sa, care constituie esenţa, această substanţă de sfinţenie a 
Bisericii înseși. Sfântul Duh este Cel care pătrunde Biserica cu 
prezenţa Sa, cu frumuseţea, cu adevărul, cu lumina, cu bucuria 
Sa, astfel încât această bucurie, această lumină, această sfin- 
tenie să se reverse în lume şi să strălucească în întuneric. 

Vom încerca acum să sesizăm, atât cât ne este cu putinţă, 
această sfinţenie a Bisericii care, aşa cum spuneam, este sfin- 
tenia însăşi a lui Dumnezeu. 


SFINŢENIA LUI DUMNEZEU, 
PREZENŢĂ VIE A LUI DUMNEZEU ÎN BISERICĂ 


Sfinţenia nu este un atribut al lui Dumnezeu, una dintre 
multele însuşiri ale Sale, care poate fi deosebită de celelalte 
şi considerată în sine. Când vorbim despre sfinţenia lui Dum- 
nezeu, trebuie să fim atenţi să nu vorbim într-un mod exclu- 
siv, ci, dimpotrivă, în mod inclusiv. Orice atribut, orice mani- 
festare parţială a lui Dumnezeu include pe deplin totalitatea 
prezenţei lui Dumnezeu şi a multiplelor Sale moduri de mani- 
festare. lată de ce sfinţenia lui Dumnezeu este Dumnezeu Însuşi, 
prezent în mijlocul nostru, este Dumnezeu Unul Sfânt, kadosh 
din Vechiul Testament, Cel în faţa Căruia evreul, credinciosul, 
israelitul tremura de frică, al Cărui nume nu Tidrăznea-SăL 
Ostească, nici măcar să-l scrie fără să-şi spele mâinile. Acest 
Dumnezeu este sfânt El Însuşi şi sfinţeşte tot ce atinge, sfin- 


teste şi consacră. 

Sfinţenia lui Dumnezeu este în primul rând acest Dum- 
nezeu de neatins, acest Dumnezeu teribil, în faţa Căruia 
Moise trebuie să-şi scoată încălţările, căci pînă şi locul unde 
arde flacăra lui Dumnezeu este pământ sfânt (leş. 3, 5). 
Această sfinţenie străluceşte până şi pe chipul lui Moise, în 
asemenea măsură încât poporul care-l vede după ce a 

coborât de pe Muntele Sinai nu-l mai poate privi, şi Moise tre- 
buie să-şi da faţa (leş. 34, 29-35). 

A ă eni e, deci, în primul rând un foc care arde 
păcatul, ER e zdura din noi şi ne aprinde şi pe noi, Dar această 
sfinţenie nu este numai un astfel de foc, şi vedem acest lucru 
în descoperirea făcută proorocului Ilie pe Muntele Horeb, când 
Dumnezeu nu Se mai arată nici în vijelie, nici în cutremur, ci 
într-o suflare blândă, abia simțită, în adiere de vânt lin (III Regi 
19, 11-13). Ne putem aminti aici cuvintele lui Hristos, care 
spune că Mesia, atunci când va veni, „trestie strivită nu va 
frânge și feștilă fumegândă nu va stinge” (Mat. 12, 20). 

Sfinţenia pe care Dumnezeu o revelează puţin câte puţin, 
în pedagogia Sa, în învăţarea poporului ales, şi care îşi află 
plenitudinea în Noul Testament, este astfel o sfinţenie în blân- 
deţe, în dragoste, în bucurie, în pace. Este, încă de pe acum, 
Daia easet lul DZ curia intimităţii Sale; nu 
umple de bucuria prezenţei Sale. Această sfinţenie a lui Dum- 
nezeu este şi râvna care-i umple pe prooroci, râvna de a-l vesti 
cuvântul, de a-l duce mărturia, mesajul până la marginile pă- 
mântului. Această sfinţenie a lui Dumnezeu este pur si simplu 

prezența ful Damez mno Pena Cate, puterea) ea 
respira în aerul însuşi al Bisericii, de a-L putea bea şi mânca, 
de a ne putea uni cu EI în taina euharistică, de a putea rămâne 
în EI şi El în noi, de a putea intra întru odihna Sa, întru intimi- 
tatea Sa, în intimitatea vieţii intratrinitare, în bucuria neschim- 
bătoare a Tatălui. Sfinţenia aceasta este, deci, complexă şi nu 
trebuie limitată, îngustată; această viaţă a lui Dumnezeu Însuși 
care ne este dată nu trebuie sărăcită. 

Când vom ajunge la taina Bisericii, vom spune iarăşi că 
această sfinţenie a lui Dumnezeu în Biserică, că întreaga viaţă 
a Bisericii se află în aceste cuvinte. lar dacă enumerăm, de pil- 
dă, ceea ce numim însușirile Bisericii, Unitatea, Sfinţenia, Sobor- 

nicitatea, Apostolicitatea, vedem că aceste manifestări diferite, 
aceste calităţi ale vieţii Bisericii nu se opun, nici nu se însumează, 
ci se întrepătrund în profunzime. 

Nu există Biserică sfântă care să nu fie apostolică, căci apos- 
tolicitatea este fidelitatea însăși şi supunerea faţă de Duhul lui 
Dumnezeu, care a grăit prin prooroci şi care este tradiţia neîn- 
treruptă de-a lungul veacurilor. 

Nu există Biserică sfântă care să nu fie sobomicească, sobor- 
nicitatea, care se manifestă în universalitatea Bisericii, aflându-şi 
temeiul în viaţa euharistică, în viaţa sacramentală şi duhovni- 
cească a Bisericii. În fiecare comunitate unde se săvârşeşte 
Euharistia, unde este adusă Jertfa, acolo este și Biserica sobor- 
nicească în plinătatea sa. 

Nu există Biserică sfântă care să nu fie Una şi care să nu 
voiască această unitate şi să nu o caute. Căci unitatea, nu mai 
puţin decât sfinţenia, este Fiinţa însăși a Bisericii, şi aceasta a 
cerut-o Hristos Tatălui înainte de Patimile Sale: „Sfințește-i pe 
ei întru adevărul Tău... ca toţi să fie una după cum Tu, Părinte, 
întru Mine şi Eu intru Tine (...), ca lumea să creadă că Tu M-ai 
trimis” (loan 17, 17, 21, 23). lată de ce putem vorbi aici, cu 
privire la sfinţenia în unitate, de o datorie a Bisericii, de o da- 
torie a creştinilor astăzi, şi care este tocmai ecumenismul, în 
spaţiu, ca și în timp, înainte, în faţa noastră, pentru a ne împlini 
chemarea către unitate. lată de ce, fără îndoială, mișcarea 
ecumenică, care ne cuprinde pe toţi, ne angajează în ceea ce 
avem mai profund în noi înşine, se întemeiază, izvorăşte din 
această vocaţie a unităţii şi a sfinţeniei pe care o are Biserica. 

Una din înfăţişările Bisericii, de care am vorbit deja, cea a 
Bisericii-Mireasă a lui Hristos, ne va permite să înţelegem mai 
bine cum este Biserica sfinţită de către dumnezeiescul său 
Mire. De pildă, dacă citim în cartea proorocului leremia: „Așa 
grăiește Domnul: Mi-am adus aminte de prietenia cea din 
tinereţea ta, de iubirea de pe când erai mireasă și Mi-ai urmat 

în pustiu, în pământul cel nesemănat“ (2, 2-4). Israel era bunul 
sacru al Domnului, pârga recoltei Sale. Aceeaşi temă a Bise- 
ricii-Mireasă o găsim cu şi mai multă claritate la Isaia, în capi- 
tolul 54: „Nu te înfricoșa, căci nu vei rămâne de ocară; nu te 
rușina, căci tu nu vei avea de ce să te rușinezi. Că tu vei uita 
rușinea tinereţii tale (adică ruşinea necredinţei lui Israel faţă 
de făgăduinţa sa şi de legământul cu Mirele său, cu Ziditorul 
său) și de ocara văduviei tale nu-ţi vei mai aduce aminte. Căci 
bărbatul tău este Făcătorul tău și numele Lui: Domnul Savaot 
şi Răscumpărătorul tău este Sfântul lui Israel: Dumnezeu a tot 
pământul se cheamă! Ca pe o femeie părăsită și cu inima întris- 
tată te cheamă Domnul; ca pe soţia din tinereţe care a fost 
alungată; zice Dumnezeul tău. O clipă te-am părăsit, dar cu mari 
îndurări te iau lângă Mine. Într-o izbucnire de mânie, pentru o 
clipă Mi-am intors faţa de la tine, dar in indurarea Mea cea 
veșnică Mă voi milostivi de tine, zice Răscumpărătorul tău, 
Domnul” (54,4-8). 

Iar împlinirea acestei făgăduinţe de milostivire şi de resta- 
bilire a Legământului dintre Dumnezeu și Mireasa Sa, Israel, o 
vedem în Noul Testament, căci, prin întruparea Sa, prin moar- 
tea Sa pe cruce și biruinţa asupra puterilor diavolești, Hristos, 
cum spune Sfântul Pavel, a răscumpărat nu numai omenirea, 
ci şi Biserica Sa însăşi. În Epistola către Efeseni (5, 25-27), 
Pavel spune: „Bărbaţilor, iubiţi pe femeile voastre după cum 
și Hristos a iubit Biserica și S-a dat pe Sine pentru ea, ca s-o 
Sfințească, curăţind-o cu baia apei prin cuvânt și ca s-o înfă 
țișeze Sieși, Biserică slăvită, neavând pată sau zbârcitură sau 
altceva de acest fel, ci ca să fie sfântă și fără de prihană”. 

Nu vă citez decât textele biblice cele mai de seamă privind 
această temă deosebit de importantă și fundamentală, în tot 
Vechiul și Noul Testament, şi numai vă amintesc, de pildă, 
Cântarea Cântărilor sau Psalmul 44, sau atâtea texte ale 
proorocilor, îndeosebi Isaia, leremia, lezechiel. Dar, în ultimă 

instaţă, în Apocalipsă se împlineşte această făgăduinţă, această 
curăţire, această preaslăvire a lui Israel pe care Hristos atât l-a 
iubit, anume în timpurile eshatologice, adică în vremurile cele 
de pe urmă, la plinirea întoarcerii în slavă a lui Hristos. Şi vă 
amintesc îndeosebi două texte. Pe de o parte, Apocalipsa- 
Revelaţie 19, 7: „Să ne bucurăm şi să ne veselim şi să-l dăm 
slavă, căci a venit nunta Mielului şi Mireasa Lui s-a pregătit. Şi 
i s-a dat ei să se inveșmânteze cu vison curat, luminos, căci 
visonul sunt faptele cele drepte ale sfinţilor”; şi 21, 1-2: „Şi 
am văzut un cer nou şi un pământ nou. Căci cerul cel dintâi şi 
pământul cel dintâi au trecut...Şi am văzut cetatea sfântă, noul 
Ierusalim, pogorându-se din cer, de la Dumnezeu, gătită ca o 
mireasă, împodobită pentru mirele ei”. 

Părinţii Bisericii ne-au lăsat numeroase comentarii ale acestor 
texte şi ar fi extrem de interesant un studiu care să distingă 
dezvoltarea acestei noţiuni de Biserică-Mireasă în perspectiva 
tradiţiei. Iată un singur text, luat întrucâtva la întâmplare, din 
imnografia bizantină a Bisericii Ortodoxe: „Biserica are ape ce: 
curg şi se revarsă, simboluri duhovniceşti, căci, având un Mir 
dumnezeiesc, Mireasa Domnului se împodobeşte cu veşminte 
preainfrumuseţate; izvorul acestor _ape-este Duhul Sfânt”, 
izvorul acestor râuri de apă vie, asemenea unui veșmânt de 
nuntă al miresei, nu este altul decât Duhul Sfânt în persoană, 
această lumină cu care Biserica se îmbracă. Ceea ce aș dori să 
Teţinera de aidi, este faptul câ această imagine subliniază 
sfinţenia Bisericii ca dependenţă, ca supunere deplină Mirelui 
Său, lui Hristos Însuşi care a înnoit-o şi a ales-o. 

Sfinţenia este astfel viaţa însăși a Bisericii, venirea Împă- 
răţiei Sfintei Treimi în Biserică. Această sfinţenie este reali- 
zată, nu numai oferită, ea este dată o dată pentru totdeauna, 
aşa cum spune Sfântul Pavel în Epistola către Efeseni: „(Dum- 
nezeu) ne-a făcut vii (la trecut) și impreună ne-a așezat intru 
ceruri, în Hristos lisus” (2, 5-6). 

Aş fi vrut să am mai mult răgaz pentru a arăta în ce mod 
este realizată această sfinţenie în viaţa sacramentală a Bisericii. 
În ce mod tainele, viaţa duhovnicească a Bisericii, sunt nişte 
mijloace, nişte căi prin care aceste ape ale Duhului Sfânt, 
aceste râuri de sfinţenie se revarsă continuu peste credincioşi. 
N-aș menţiona pentru moment decât Euharistia, căci Euha- 
ristia nu este o taină printre altele, ci este însuşi centrul Bise- 
ricii, care trăieşte când aduce jertfa euharistică, când aduce mul- 
ţumire. Biserica este Biserică atunci când se adună în comuni- 
tate, duminica, în numele Domnului, atunci când întreg poporul 
coliturghiseşte cu preotul şiL roadă pe Tatăl să trimită Sfân- 
liniată aici importanţa acestei epicleze care, în liturghia orto- 
doxă, este rostită de preot după cuvintele de instituire, la per- 
soana întâi plural, în numele întregului popor care se alătură 
rugăciunii, pentru ca Sfântul Duh să Se pogoare peste pâine şi 
vin şi să le prefacă în Trupul şi în Sângele lui Hristos şi pentru 
ca același Sfânt Duh să Se pogoare peste poporul păcătos 
adunat în jurul preotului, şi el păcătos, şi să-i prefacă în popor 
ales, popor sfânt. lată în ce măsură Euharistia_este cu ade- 
vărat această Cincizecime permanentă, perpetuă, unde Duhul 
Sfânt coboară și continuă să Se reverse la fel de îmbelșugat 
'ca în prima zi a Cincizecimii. 


SFINŢENIA BISERICII, 
SFINŢENIA OAMENILOR 


Ultimul punct pe care aş vrea să-l dezvolt priveşte faptul 
că sfinţenia Bisericii este sfinţenia oamenilor care o alcătu- 
iesc. Toţi suntem chemaţi să luăm parte la sfinţenia Bisericii. 
Creştinii nu sunt doar numiţi sfinţi - şi ştiţi cât de frecvent, cât de 
familiar se foloseşte în vocabularul Noului Testament acest ter- 

men de sfințenie, ca o numire curentă a stării creştinilor: sfinții 
din lerusalim, sfinţii Bisericii, sfinţii Bisericii din Corint etc. 
Creștinii nu sunt doar numiţi sfinţi, ci sunt şi chemaţi să fie 
sfinţi. Vă amintesc aici doar textul petrin (I Petr. 1, 15-16), care, 
de altfel, se raportează la renumitul verset din Pentateuh (Lev. 
19, 2): „Ci, după Sfântul Care v-a chemat pe voi, fiți și voi 
înşivă sfinți la toată petrecerea vieţii, că scris este: „Fiţi sfinți, 
pentru că Sfânt sunt Eu”. Regăsim aici această idee primordială, 
că sfinţenia creştinilor, sfinţenia Bisericii, a neamului împără- 
tesc, a poporului sfânt, nu este altceva decât sfinţenia lui Dum- 
nezeu, care izvorăște de la EI și la care noi luăm parte. Sfânt, 
se devine. Viaţa Bisericii - şi viaţa creștinului - constituie, în 
fiinţa sa profundă, această înaintare către sfinţenie, această 
înaintare către Dumnezeu. Acesta este sensul adânc al vieţii 
omeneşti, al istoriei fiecărui individ, ca și al istoriei lumii, a 
omenirii în ansamblu, care este o istorie sfântă. 

Această problemă a chemării la sfinţenie, a devenirii, ridică 
marea întrebare care frământă Biserica de două mii de ani: 
este loc în Biserică pentru cel ne-sfânt, pentru păcat? În Biserică, 
în mireasa fără pată a lui Hristos, dacă membrii Bisericii sunt 
păcătoşi, nu este şi Biserica contaminată? Oare păcatul nu ar 
duce la o excludere ireversibilă a păcătosului din Biserică? 

În primele veacuri creştine, s-a ivit marea ispită a monta- 
nismului, care era o ispită a rigorismului, tinzând spre o mai 
mare puritate, ispita de a-i alunga pe păcătoşi din Biserică, de 
a le refuza iertarea, pentru că Biserica este sfântă, pentru că 
Dumnezeu este sfânt, pentru că la botez am fost sfinţiţi. Și cu 
toate acestea, scrie Pr. Schmemann, biruinţa Bisericii îimpotri- 
va montanismului a fost una din cele mai mari biruinţe istorice 
ale sale, căci Biserica s-a aflat în faţa unei dileme fatale: fie să 
rămână un grup de desăvârşiţi, scoțând din comuniunea sa pe 
toţi cei care nu erau în stare să suporte această desăvârşire, 
fie, fără a schimba însă cu nimic idealul său suprem, să 

absoarbă „masa”, să se angajeze pe calea educării treptate a 
acesteia. Fie să rămână în sfinţenie în afara lumii, în afara isto- 
riei, fie să accepte această istorie drept teren al îndelungatei 
şi dificilei sale lupte. Era greu să lupţi împotriva montanismu- 
lui: cuprindea atâta sfinţenie, atâta credinţă, atâta jertfă, atâta 
râvnă, atâta desăvârşire, din care Biserica se inspira, trăia! 
Condamnându-l însă, Biserica a condamnat o dată pentru tot- 
deauna toate strădaniile şi toate ispitele de a „dezincama” 
Biserica văzută şi istorică. 

Biserica nu uită că este alcătuită din păcătoşi. Cum spune 
Sfântul Efrem Sirul, „toată Biserica este o Biserică şi a celor care 
5e pocaiesc, toată Biserica este o Biserică şi a celor ce pier, iar 
Biserica rămâne până la sfârşit o comunitate amestecată, cuprin- 
zând şi grâu şi neghină”. „Biserica este fără păcat, dar Biserica 
nu este niciodată fără păcătoşi”. Bine spun Sfinţii Părinţi, res- 
pectiv Sfântul Ambrozie, că „nu în sine, ci în noi este rănită 
Biserica”, dar tot Sfântul Ambrozie ne implora să avem grijă 
ca nu cumva căderea noastră să rănească Biserica însăși... 


LIMITELE SFINŢENIEI BISERICII ÎNLĂUNTRUL OMULUI 


Pentru a încheia, aș arăta doar că limita dintre păcat şi 
sfinţenie, dintre lumină şi întuneric nu se poate desluşi fără 
darul deosebirii duhurilor. 

Aceste limite nu coincid cu cele ale creștinismului insti- 
tuţional, cu limitele Bisericii. Dacă definim Biserica drept pre- 
zenţă a Împărăției lui Dumnezeu şi a Sfinţeniei în lumea noas- 
tră, printre noi şi în noi, atunci aceste limite dintre lumină și 
întuneric, dintre sfinţenie și păcat se situează înlăuntrul omu- 
lui însuşi, în inima noastră. În inima noastră îşi au rădăcinile 
dispoziţiile profunde şi alegerile fundamentale ale omului, atât 
către bine, cât şi către rău. lată de ce în Biserica privită ca 

venire a Împărăției lui Dumnezeu pe pământ, ca inaugurare a 
Împărăției lui Dumnezeu încă de acum, încă de aici, nu există loc 
pentru păcat. Păcatul nu poate pătrunde în Biserică, în incinta sa, 
în Sfânta Sfintelor din Biserică. Păcatul nu o poate întina, Păcatul 
insă îi atrage pe păcătoşi în afara. Bisericii; atrage în afara Bisericii 
acei membri ai acesteia care păcătuiesc şi îi îndepărtează de ea, i 
aşa cum îi îndepărtează de Dumnezeu. lată de ce în taina pocă- 
inţei, Biserica Ortodoxă se roagă ca Dumnezeu să-l reintegreze pe 
păcătosul pocăit în comuniunea Bisericii. 

lată de ce limitele Bisericii sunt mișcătoare, sunt mereu 
mutate, în această luptă împotriva întunericului în care suntem 
chemaţi să fim colaboratori la biruinţa lui Hristos, să fim pietre 
vii şi sfinte pentru Biserică, templul Prezenţei Sale. 


XX 


TEMEIURI TEOLOGICE 
ALE RUGĂCIUNII COMUNE PENTRU UNITATE! 


INTRODUCERE 


Punctul de plecare al acestei reflecţii îl vor constitui perso- 
nalitatea şi opera abatelui Couturier. Aceasta nu înseamnă că 
ignorăm sau uităm numeroșii înaintaşi şi nenumăratele iniția- 
tive care, de mai bine de un veac, au contribuit la edificarea 
Săptămânii de Rugăciune pentru Unitatea Creştinilor, aşa cum 
este ea trăită astăzi în lumea creştină. Săptămâna aceasta are 
deja o îndelungată istorie. Să menţionăm îndeosebi Săptămâna 
Universală de Rugăciune pentru Unitatea Creştinilor a Alianţei 
Evanghelice Mondiale, începând din 1846. Săptămâna Sfin- 
ţilor Apostoli Petru şi Pavel (18-25 ianuarie) a fost aleasă în 
1908 de către preotul american Paul Watson şi confirmată în 
1909 de Papa Pius X. Mişcarea Credinţă şi Constituţie a propus 
în 1920 o săptămână de rugăciune la Cincizecime. Tot pe atunci, 
lordul Halifax şi Cardinalul Mercier iniţiau renumitele convorbiri 
de la Malines. Treptat, un nou duh irenic lua naştere. 


1. Această Conferinţă a fost rostită la Geneva, în cadrul unei Consultaţii 
privind viitorul Săptâmânii de Rugăciune pentru Unitate creştină, intre 16-20 oct. 
1966, sub egida Comisiei Credinţă şi Constituţie a Consiliului Ecumenic al 
Bisericilor şi a Secretariatului roman permanent pentru Unitate. O întrunire 
asemânâtoare avusese loc în 1960, la Institutul Ecumenic de la Bossey. 
Comunicârile lui Dom Olivier Rousseau, Prof. Paul Evdokimov şi Fr. Max Thurian 
au fost publicate în Verbum Caro, nr.55 (1960), p. 239-295. 

Cu toate acestea, rolul eminent al abatelui Couturier, rolul 
său de precursor al dialogului ecumenic şi mai ales de înte- 
meietor al rugăciunii comune pentru unitate nu poate fi pus la 
îndoială. Mai mult decât o tradiţie specială de evlavie, dincolo 
de orice prozelitism, avem de-a face cu o dimensiune profe- 
tică şi un spirit nou care se impun treptat creştinătăţii uni- 
versale. În Biserica Catolică, acest spirit a permis apariţia şi 
evoluţia ideii Conciliului. Este ştiută influenţa pe care abatele 
Couturier o avea asupra papei loan XXIII; să nu-i subestimăm 
rolul avut în însuşi evenimentul Conciliului, ca şi în 
desfăsurarea acestuia. 

Abatele Couturier a exercitat, de altfel, o influenţă profundă 
şi durabilă şi în afara Bisericii Catolice. Numeroşi prieteni şi 
corespondenţi ai săi, anglicani, protestanți şi ortodocşi, s-au 
interesat încă de la început de ideea unei Octave Universale a 
Rugăciunilor pentru Unitate. Adânca smerenie şi în acelaşi timp 
îndrăzneala surprinzătoare a unei astfel de inspiraţii au asigurat 
supraviețuirea iniţiativei acestui simplu preot, care ardea de focul 
Sfântului Duh, își situa rugăciunea într-un duh de deplină ascul- 
tare a voii lui Dumnezeu şi nu cerea decât un singur lucru, ca 
voia lui Dumnezeu, voie de iubire şi de unitate, să se împli- 
nească: „Să vină unitatea văzută a Împărăției lui Dumnezeu, aşa 
cum Hristos o voiește și prin mijloacele pe care EI le va voi”. 

Începând din anul 1935, această formulă „devenea pâr- 
ghia duhovnicească a întregii creştinătăţi pe calea regăsirii 
unităţii sale“2. În aceeaşi epocă, a fost inaugurată Săptămâna 
Rugăciunii Universale, adoptată, începând din 1948, de Comisia 
Credinţă şi Constituţie a CEB. În zilele noastre, această săptă- 
mână capătă valoarea unei instituţii duhovniceşti în diferitele 
confesiuni creştine, luând o deosebită amploare în parohii după 
Conciliul Vatican II. 


2. Maurice Villain, Oecumenisme spirituel, Casterman, 1963, p. 21. 

Tema mea se referă la temeiurile teologice ale rugăciunii 
pentru unitate. Explicând ceea ce consider a fi aceste teme- 
iuri teologice, vreau să precizez de la bun început că aceste 
temeiuri îşi au ele însele rădăcinile într-o realitate spirituală 
care va constitui unul din laitmotivele teologice ale învăţăturii 
abatelui Couturier, cu privire la rugăciunea lui lisus pentru uni- 
tatea creștinilor, cuprinsă în rugăciunea arhierească a lui lisus 
dinainte de Patimi: „Ca toți să fie una, după cum Tu, Părinte, 
întru Mine și Eu întru Tine, aşa și aceștia în noi să fie una, ca 
lumea să creadă că Tu M-ai trimis“ (loan 17, 21). Formularea 
teologică a rugăciunii pentru unitate este precedată astfel de 
experienţa şi de certitudinea abatelui Couturier că unitatea 
creştinilor îşi are izvorul şi modelul în unitatea de viaţă şi de 
fire a celor Trei Persoane dumnezeiești. Teologia „profesioniş- 
tilor” trebuie să se smerească, deci, şi să ia seama la alegerea 
de către Sfântul Duh a adevăraţilor săi teologi, să-i asculte pe 
cei ce vorbesc despre Dumnezeu pornind de la o întâlnire ade- 
vărată, pe cei care strălucesc de lumina Sa negrăită. 

Într-o primă parte, aş preciza locul „Rugăciunii arhierești” 
(loan 17) în ansamblul lucrării de mântuire săvârşite de lisus 
Hristos; voi sublinia locul său deosebit în axa mijlocirii arhie- 
rești a lui Hristos, străduindu-mă să trag de aici învățăminte 
privind cererea specială de unitate. 

În a doua parte, pomind de la această meditaţie teologică 
asupra textului de la loan 17, aş propune câteva concluzii pri- 
vind rugăciunea creștină pentru unitate şi locul acesteia într-un 
cadru mai general de redescoperire reciprocă. În sfârşit, voi 
recapitula câteva idei privind structura treimică a rugăciunii 
noastre creștine. 


A 


Printre cuvintele şi rugăciunile lui Hristos cuprinse în cele 
patru Evanghelii, Rugăciunea arhierească este singura rugă- 

ciune explicită a Domnului pentru unitatea creștinilor. Locul 
deosebit pe care-l ocupă în cea de-a patra Evanghelie - între 
Cuvântarea de despărţire şi trădarea lui luda, urmată de Patimi 
- îi sporește excepţionala importanţă în structura Evangheliei, 
aşa cum a conceput-o Evanghelistul. Preocuparea lui lisus pentru 
unitate se manifestă şi cu alte prilejuri5. Rugăciunea în comun 
a doi sau trei este bineplăcută Tatălui ceresc și asigură pre- 
zenţa lui lisus (Mat. 18, 19-20). Pilda Păstorului celui Bun se 
incheie cu făgăduinţa unităţii turmei, în jurul singurului Păstor 
(loan 10, 16). lisus este El Însuși Păstorul cel Bun (10, 11), Îşi 
dă viaţa pentru oile Sale (10, 11). Şi-o dă de bună voie, îm- 
plinind astfel porunca pe care a primit-o de la Tatăl (10, 18). 
Pilda Păstorului celui Bun face deja apropierea între unitatea 
turmei și moartea Păstorului. Acesta este preţul pe care-l va 
plăti Păstorul. În sfârşit, proorocia involuntară a marelui preot 
din acea vreme, Caiafa, aminteşte, într-o remarcabilă continui- 
tate cu intenţia Evanghelistului, că „lisus avea să moară pen- 
tru neam, și nu numai pentru neam, ci şi ca să adune laolaltă 
pe fiii lui Dumnezeu cei împrăștiați” (loan 11, 51-52). 

În Rugăciunea arhierească, preocuparea lui lisus pentru 
unitatea ucenicilor Săi se manifestă cu o intensitate neegalată, 
nu în învățături sau în pilde, ca până atunci, ci în punctul cul- 
minant al revelaţiei evanghelice, în rugăciunea solemnă pen- 
tru Biserică. Nu mă pot angaja aici într-o analiză amănunţită a 


3. Să semnalâm în acest sens studiul lui F. M. Braun, „Quatre signes johan- 
niques de l'unité chrétienne”, în New Testament Studies IX, Cambridge, 1962- 
1963, p. 147-155, în care autorul face distincţie între textele ioaneice majore 
privind unitatea - Pilda Pâstorului celui Bun (10, 1-18), alegoria Viţei şi a 
mlâdiţelor (15, 1-8) şi rugăciunea numită „arhiereascâ” (17) - şi „semnele“ ioane- 
ice ale unitâţii - adunarea fârâmăturilor de pâine (6, 12-13), proorocia involuntară 
a lui Caiafa (11, 47-52), împărțirea hainelor şi a câmâșii fără cusāturā (19, 23-24) 
şi pescuirea minunată de după inviere (21, 1-11). „Aceste patru semne alcâtu- 
iesc, impreună cu textele majore, un sistem coerent” (p. 155), arâtând, după pâre- 
rea noastră, o intenţie susţinută a Evanghelistului de a sublinia preocuparea con- 
stantă a lui lisus pentru unitate. 

capitolului 17 din cea de-a patra Evanghelie; o astfel de ana- 
liză poate fi găsită în meditaţia Pr. Villain+, inspirată de abatele 
Couturier. În ce mă priveşte, mă voi limita la unele remarci de 
ansamblu privind Rugăciunea arhierească. 


1. Rugăciunea lui lisus de dinaintea Patimilor, de la loan 17, 
capătă o importanţă exemplară şi unică în axa mijlocirii arhie- 
rești a lui lisus pentru lume5. Ea se situează deja în interiorul 
slavei dumnezeieşti care aparţine din veşnicie Cuvântului lui 
Dumnezeu, care este ascunsă în firea omenească a lui Hristos, 
încă de la Întrupare, anticipată în momente de excepţie, ca 
Schimbarea la Faţă, împlinită prin supunerea deplină în Patimi, 
manifestată încă de la Înviere în trupul transfigurat al lui 
Hristos Domnul, strălucind în El în slăvita Sa ședere de-a 
dreapta Tatălui, de unde iarăşi va să vie cu slavă să judece viii 
şi morții. Toată cuvântarea de despărţire ne situează în cadrul 
acestei preaslăviri deja împlinite şi încă de desăvârșit (14, 31-32), 
preaslăvire a Crucii şi a iînălţării la cer. Mijlocirea constituie un 
aspect primordial al funcţiei Mijlocitorului; ea acoperă întrea- 
ga viaţă pământească a Mântuitorului, Patimile Sale, agonia pe 
cruce, în sfârșit, potrivit teologiei din Epistola către Evrei și din 
cea de-a patra Evanghelie, se continuă în slava șederii de-a 
dreapta Tatălui, în sânul altarului ceresc: „...Hristos a intrat 
(...) chiar în cer, ca să Se infâţișeze pentru noi inaintea lui 
Dumnezeu” (Evr. 9, 24), „...pururea e viu ca să mijlocească 
pentru ei” (7, 25), „...Eu voi ruga (erotes6, rogabo) pe Tatăl și 
alt Mângâietor vă va da vouă...” (loan 14, 16 etc.). 

Astfel, mijlocirea cerească a lui Hristos în slavă îşi are origi- 
nea în rugăciunea Sa pământească în smerenie şi ascultare. Vice- 


4. La prière de Jesus pour l'unité chrétienne, Casterman, 1960. 

5. Faptul câ textul de la loan 17 poate fi interpretat în sensul unei relatări 
istorice sau ca o meditaţie teologică a celei de-a patra Evanghelii, întemeiată ea 
însăşi pe mărturii istorice pe care evanghelistul loan le-ar fi reaşezat, nu schimbă 
cu nimic legitimitatea utilizării acestui capitol de câtre teologia creştină privind 
mijlocirea arhierească permanentă a lui lisus Hristos pentru ucenicii Sâi. 

versa, această rugăciune pământească se perpetuează şi con- 
stituie substanța mijlocirii cerești a Domnului preaslăvit (cf. 
Rom. 8, 34: „Hristos, Cel ce a murit...Cel ce a inviat, Care și 
este de-a dreapta lui Dumnezeu, Care mijloceşte pentru noi!”). 


Evanghelia ne face astfel să întrezărim un aspect al tainei 
intimităţii Persoanelor dumnezeiești, al dragostei care umple 
şi arde inima lui lisus. 


2. Textul de la loan 17 este o rugăciune de implorare, plină de 
o putere nesfârşită de dragoste fiască şi de ascultare, de certitu- 
dine arzătoare, dar şi de exigenţă, de voinţă a împlinirii rugii Sale 
pentru ucenicii care rămân în lume. Mijlocirea a început, urcă 
deja către Tatăl, va continua în timpul Patimilor, iar Învierea îi 
va arăta puterea. Cincizecimea va arăta împlinirea ei pentru 
tot timpul Bisericii. Această mijlocire este și obiectul marii și 
slăvitei liturghii cereşti, săvârşită de unicul Arhiereu şi Mijlo- 
citor şi înfățișată în multitudinea de liturghii euharistice ale 
Bisericii de-a lungul devenirii sale istorice. Fiecare Euharistie 
este în acelaşi timp o anamneză a întregii lucrări mântuitoare, 
a Paştilor de suferinţă şi de slavă ale lui Hristos, a mijlocirii 
Sale cerești permanente, o mulțumire pentru lucrarea mântui- 
rii noastre, o implorare ca darurile Duhului Cincizecimii să 
continue să se reverse peste adunările noastre euharistice. În 
această anamneză euharistică, mijlocirea arhierească a lui Hristos 
este prezentă, se continuă, se împlineşte, este ascultată. Astfel, 
o legătură intimă şi organică uneşte mijlocirea cerească a lui 
Hristos, inaugurată după Cina cea de Taină, cu mijlocirea euha- 
ristică a Bisericii dintotdeauna şi de pretutindeni, unde această 
Euharistie este săvârşită. Trebuie să amintim aici această legă- 
tură, pentru a arăta în ce măsură Euharistia constituie, prin însăși 
natura sa, în timpul Bisericii, rugăciunea prin excelenţă, în care 
Biserica continuă rugăciunea Mântuitorului pentru credincioşi, 
sau, mai curând, în care Biserica integrează rugăciunea sa şi 

rugăciunile comunităţilor locale în unica Rugăciune care ajunge 
la Tatăl, care este ascultată și împlinită de El. 


3. Mijlocirea arhierească din cea de-a patra Evanghelie 
este deci epicleza prin excelenţă, cea care se va continua în 
implorarea cerească (loan 14, 16) şi va culmina cu trimiterea 
Mângâietorului, Duhul Adevărului, Care de la Tatăl purcede. 
intreaga Cuvântare de despărţire constituie o pregătire a uce- 
nicilor în vederea apropiatei plecări a Învăţătorului. Tristeţea 
despărțirii se va preface însă în bucurie, iar „bucuria voastră, 
nimeni nu o va lua de la voi“ (16, 22). Este nevoie de această 
despărţire. „Întristarea a umplut inimile voastre..., dar Eu vă 
spun adevărul: vă este de folos ca să Mă duc Eu. Căci dacă nu 
Mă voi duce, Mângâietorul nu va veni la voi, iar dacă Mă voi 
duce, Îl voi trimite la voi” (16, 6-7). 

Duhul Sfânt nu este întotdeauna menţionat explicit, cu 
numele Său. Dar făgăduinţa Mângâietorului este cu adevărat 
în centrul Cuvântării de despărţire. Venirea Mângâietorului este 
preferabilă prezenţei lui lisus „în trup” printre ucenici. Mângâ- 
ietorul va rămâne în ei (loan 14, 16-17), îi va învăţa toate și le 
va aduce aminte despre toate cele ce le-a spus lisus (14, 26). 
Cunoaşterea ucenicilor este încă nedesăvârşită înainte de veni- 
rea Duhului Adevărului pe care lisus li-L va trimite de la Tatăl. 
Mângâietorul le va revela chipul lui lisus şi, în El, numele Tată- 
lui. Această revelaţie este o „mângâiere”. În contextul acestei 
mângâieri a Sfântului Duh trebuie să înţelegem toate făgădu- 
inţele de viitor ale Cuvântării de despărţire cu privire la bucu- 
ria deplină, la darul păcii, revelaţia prin cunoaştere şi vedere, 
prezenţa lui lisus şi a Tatălui în cei ce păzesc Cuvântul lui 
Dumnezeu (loan 14, 23), biruinţa asupra lumii dobândită de 
Hristos Însuşi (16, 33). În formularea acestor făgăduinţe, nu 
este vorba despre Sfântul Duh în mod sistematic sau explicit, 
dar este cu neputinţă să disociezi darul Duhului de această 
iminenţă a puterii, a curajului, a bucuriei, a păcii, a cunoaş- 

terii desăvirşite. Toate acestea sunt lucrarea „celuilalt Mân- 
gâietor”, Cel care-L revelează pe Hristos, Cel căruia Hristos îi 
este în același timp şi Înaintemergător şi Trimiţător. 

În Rugăciunea arhierească, numele Sfântului Duh nu este 
rostit, dar este prezent în fiecare moment al acestei rugăciuni 
fierbinţi. Rugăciunea arhierească este încadrată de tema sla- 
vei, care precedase deja Cuvântarea de despărţire (153, 31-32). 
Slava despre care vorbeşte loan este slava Tatălui, cea pe 
care Fiul o avea la Tatăl mai înainte de a fi lumea (17, 1-5). Dar 
nu singur se bucură de slavă Fiul la Tatăl, ci El se bucură de 
o slavă care se revarsă şi de care se vor bucura şi ucenicii lui 
Hristos: „Părinte, voiesc ca unde Sunt Eu să fie impreună cu 
Mine şi aceia pe care Mi i-ai dat, ca să vadă Slava Mea...” (17, 
24). Preaslăvirea temporală a lui Hristos trece prin Patimi şi 
este condiţia dăruirii Duhului Sfânt (7, 37-39). 

Rugăciunea arhierească aminteşte de plecarea lui lisus; 
această plecare este necesară pentru ucenicii Săi, pentru ca 
să poată veni asupra lor Mângâietorul, Duhul mângâierii. 
Cererea bucuriei depline, sau a sfințirii ucenicilor întru Adevăr 
trebuie interpretate în legătură cu făgăduinţa Mângâietorului. 
Tot astfel, rugăciunea pentru cunoașterea numelui Tatălui şi 
participarea la dragostea cu care Tatăl şi-a iubit Fiul sunt tot 
atâtea semne văzute, roade ale prezenţei Duhului Sfânt. Putem 
conchide cu certitudine că întreg dinamismul Rugăciunii 
arhierești, mișcarea însăși de mijlocire a Mântuitorului este îndrep- 
tată către venirea celuilalt Mângâietor, iar între Persoana Duhului 
mângâietor și toate darurile pe care lisus le cere pentru ucenicii 
Săi se stabileşte o legătură intimă profundă. 

4. Acum putem să ajungem la tema unităţii şi să-i pre- 
cizăm ponderea în Rugăciunea arhierească. Am pomenit mai 
sus pilda Păstorului cel Bun, în care preţul pentru unitatea 
turmei era chiar viaţa Păstorului, dăruită de El pentru oile 
Sale. Unitatea turmei, însăşi existenţa acesteia ca corp organic 

este ameninţată mereu de lupii care dau târcoale stânei. Jertfa 
de bună voie a lui Hristos este concepută deci, în a patra 
Evanghelie, ca o luptă în cursul căreia oile sunt risipite şi ame- 
ninţate în existenţa lor. Această idee este subliniată în Cuvân- 
tarea de despărţire: “Iată vine ceasul, și a și venit, ca să vă 
risipiţi fiecare la ale sale şi pe Mine să Mă lăsaţi singur.... În 
lume necazuri veți avea. Dar îndrăzniţi! Eu am biruit lumea” 
(16, 32-33). Risipirea nu este deci definitivă, iar biruinţa lui 
Hristos va reconstitui unitatea turmei. 

Recomandarea supremă a Cuvântării este porunca iubirii: 
„Să vă iubiţi unul pe altul precum v-am iubit Eu” (15,12 şi 17). 
Această dragoste este nemărginită, căci îşi are izvorul şi mode- 
lul în „dragostea cea mai mare”, cea cu care lisus și-a iubit 
ucenicii, până la a-Şi da viaţa pentru ei (15,13). Această dra- 
goste se întemeiază ea însăși în dragostea cu care Tatăl L-a 
iubit pe lisus: „Precum M-a iubit pe Mine Tatăl, așa v-am iubit 
și Eu pe voi” (15, 9). 

În Rugăciunea arhierească, tema dragostei este amplificată 
şi concretizată în noţiunea de unitate, care nu apărea încă expli- 
cit în Cuvântarea de despărţire. În Rugăciune, unitatea creștinilor 
este menţionată în mai multe rânduri, în termeni deosebit de 
solemni. Pe de o parte, la 17, 11, unitatea ucenicilor decurge din 
apartenenţa lor la Tatăl. lisus Se roagă (érotô, rogo) pentru ei. 
Am mai întâlnit deja acest verb la loan 14, 16, unde lisus 
vesteşte că, după plecarea Sa, Îl va ruga pe Tatăl să trimită 
Mângâietorul. Aici, verbul este folosit fără complement, ceea ce 
subliniază şi mai mult puterea acestei rugăciuni. „Mă rog pentru 
ei” (loan 17, 9). Este o rugăciune de viaţă, de mântuire, de 
supravieţuire, chiar dacă ei rămân în lume. „Păzește-i în numele 
Tău, în care Mi i-ai dat” (17, 11). Şi aici se exprimă grija de uni- 
tate: „Ca să fie una precum suntem și Noi”. 

Mai departe, la 17, 21, unitatea decurge din sfinţirea uce- 
nicilor întru adevăr. Această sfințire confirmă că ucenicii nu 

sunt din lume, precum nici Învățătorul lor nu este din lume 
(17, 14 şi 16). Sunt, totuşi, trimişi în lume, precum şi lisus 
Însuşi a fost trimis în lume (17, 18). Pentru acest apostolat, 
este nevoie de sfințire, de îmbrăcarea în Duhul sfinţeniei, al 
slavei şi al prezenţei lui Dumnezeu. Sfinţirea ucenicilor este 
tot după chipul celei a Învăţătorului. Este o sfințire în adevăr, 
în Duhul adevărului, am spune noi. Roada acestei rugăciuni 
de sfințire este tot unitatea. Ca şi trimiterea în lume, ca şi sfin- 
țirea în adevăr, şi unitatea ucenicilor îşi are temeiul în fiinţa 
dumnezeiască, în relaţiile de ascultare, de sfințire, de intimi- 
tate, de unitate a Persoanelor dumnezeieşti. „Ca toţi să fie una, 
după cum Tu, Părinte, întru Mine şi Eu întru Tine, aşa şi aceș- 
tia în Noi să fie una” (17, 21). Aici, rugăciunea marchează un 
progres important. Lumea, care-i ura pe ucenici, această lume 
căreia ucenicii nu-i aparţineau, este la urma urmei „semn” pen- 
tru lume, semn al misiunii dumnezeieşti a lui lisus Însuşi „ca 
toți să fie una...ca lumea să creadă că Tu M-ai trimis” (17, 21). 
Şi, puţin mai departe, cu mai multă tărie: „Şi slava pe care Tu 
Mi-ai dat-o le-am dat-o lor, ca să fie una, precum Noi una sun- 
tem: Eu întru ei şi Tu intru Mine, ca ei să fie desăvârșiţi întru 
unime și să cunoască lumea că Tu M-ai trimis și că i-ai iubit pe 
ei precum M-ai iubit pe Mine” (17, 22-23). 

Unitatea nu mai este de-acum înainte doar o necesitate 
vitală, inerentă turmei lui Hristos, o condiţie a supravieţuirii ei, 
ci mult mai mult decât atât: însăşi convertirea lumii depinde 
de această unitate. Această lume pe care Dumnezeu a iubit-o 
atât de mult (loan 3,16) nu poate recunoaşte în lisus pe Fiul 
Tatălui, nu poate avea prin lisus acces la Tatăl, nu va putea fi 
atrasă către lisus Hristos decât atunci când iubirea lui Dum- 
nezeu se va fi întrupat în unitatea creștinilor. Dumnezeu Însuşi 
are nevoie de această unitate a ucenicilor Săi, fără de care 
lumea nu poate nici recunoaşte, nici crede că lisus este Fiul 
lui Dumnezeu şi Trimisul Său. 

intreaga Rugăciune arhierească dezvăluie temerea cres- 
cândă a lui lisus pentru unitatea Bisericii Sale. Semințele de 
discordie, de invidie, de dorinţă de întâietate, de ambiţii vre- 
melnice începuseră deja să incolţească în comunitatea apos- 
tolică. Era nevoie de întreaga tărie a mijlocirii lui lisus, de pu- 
terea de sfințire și de ocrotirea Tatălui, de belșugul de 
mângâieri ale Duhului adevărului pentru a păstra Biserica în 
unitate şi în iubire şi în pace. 

„Mişcarea rugăciunii lui lisus trădează o neliniște, scrie Pr. 
Villain, căci, deși în curând totul va fi împlinit din biruinţa Crucii, 
cu toate acestea păcatul va continua să facă ravagii, oamenii 
nu vor conteni să se îndrepte spre propria lor pierzare, creş- 
tinii vor fi risipiţi încă de a doua zi. lisus Se află în faţa pră- 
pastiei în care omenirea fragilă şi atât de puţin rezistentă în 
faţa Vrăjmaşului este în pericol să se prăbuşească. Toate schis- 
mele se află, latente, sub ochii Săi. (...) Şi, pentru că Se roagă, 
rugăciunea Sa străbate veacurile, rămâne asemenea unui „me- 
morial” în faţa tronului Tatălui. Datorită ei, este pusă o frână, 
o piedică se iveşte undeva pe lunecuşul dezagregărilor, dezbi- 
narea nu va fi niciodată deplină...”7. 

În lucrarea plină de iubire a Mântuitorului, rugăciunea nu 
se opune acţiunii, învăţăturii, „prezenţei” lui lisus în lume. În 
rugăciune, prezenţa Sa activă atinge cea mai mare intensitate, 


6. Se va obiecta că, potrivit textului de la loan 17, lisus nu se roagă pentru 
unitatea Bisericii, ci pentru cea a ucenicilor Sâi, a celor care cred în EI, şi câ, prin 
urmare, o exegeză strictă nu poate extrage din Rugăciunea arhierească ele- 
mentele unei teologii a Rugăciunii pentru Biserică. Desigur, ecleziologia (ca şi 
pnevmatologia) nu este decât implicită aici. Cu toate acestea, este extrem de 
aproape în contextul celei de-a patra Evanghelii, unde unitatea Bisericii do- 
bindeşte un caracter organic, organizat, chiar ierarhic. Majoritatea pasajelor ioa- 
neice referitoare la unitate sunt pasaje cu adevărat ecleziologice: Bunul Pâstor şi 
turma, rolul ucenicilor în înmulţirea pâinilor, Pescuirea minunată, rolul lui Petru 
şi al lui loan de-a lungul intregii Evanghelii ioaneice etc. Cf. F. M. Braun, op. cit. 

7. M. Vilain, La prière de Jesus..., p. 95-96. 


TEMEIURI TEOLOGICE ALE RUGĂCIUNII COMUNE 455 


în rugăciune, lupta Sa împotriva puterilor răului este cea mai 
ireductibilă, lucrarea Sa de unitate este cea mai eficace. Rugă- 
ciunea lui lisus, care-l acoperă întreaga viaţă, care este un 
mod permanent şi esenţial al relaţiei Sale cu Tatăl şi al sfințirii 
lumii, această rugăciune adună şi rezumă într-un fascicol de 
lumină întreaga dragoste a lui lisus pentru ucenicii Săi. Acest 
aspect global al rugăciunii, acoperind întreaga fiinţă şi per- 
soana lui Hristos, trebuie să se regăsească şi să se verifice în 
viaţa însăşi şi în mijlocirea preoțească şi împărăţească a Bise- 
ricii pentru lume. 

5. Mijlocirea preoțească a lui lisus Hristos este pecetluită 
printr-un final cu o nesfârşită putere de determinare, printr-un 
cuvânt care răsună asemenea Aminului lui Dumnezeu, al 
Celui care este Amin, martorul cel credincios și adevărat 
(Apoc. 3, 14), în care „nu a fost da și nu, ci da a fost în El, căci 
toate făgăduinţele lui Dumnezeu in El Sunt da; și prin El, amin, 
spre Slava lui Dumnezeu prin noi” (II Cor. 1, 19-20); este acel 
„voiesc“ care încheie Rugăciunea arhierească, exprimând nu 
numai cererea de ascultare filială către voia supremă, ci a Celui 
care este deja angajat în împlinirea slavei treimice, a Celui în 
faţa căruia tot genunchiul se pleacă, al celor cerești și al celor 
pământeşti şi al celor de dedesubt (Filip. 2,10), a Celui a cărui 
familiaritate cu Tatăl este nesfârșită. „Părinte, voiesc ca unde 
sunt Eu să fie împreună cu Mine şi aceia pe care Mi i-ai dat...” 
(loan 17, 24). 

Acest simplu cuvânt „voiesc” ne dezvăluie limitele mijlocirii, 
ale implorării, sau mai curând ne subliniază împlinirea acesteia 
în Cel care a fost mort și, iată, este viu, în vecii vecilor, și are 
cheile morţii şi ale iadului (cf. Apoc. 1, 18), în Cel care, după ce 
a biruit, a șezut cu Tatăl Său pe scaunul Lui (cf. Apoc. 3, 21). 

6. La începutul acestei expuneri, am subliniat locul orga- 
nic al Rugăciunii arhiereşti în axa mijlocirii mântuitoare a lui 
lisus pentru lume. Există o corespondenţă teologică intimă 


456 ÎMPĂRTĂŞIREA SFÂNTULUI DUH 


între rugăciunea lui lisus şi mijlocirea Sa cerească. Rugă- 
ciunea arhierească trebuie înţeleasă în cadrul liturghiei unice 
a Marelui nostru Arhiereu. Prin urmare, rugăciunea lui lisus 
pentru unitatea ucenicilor Săi are o valoare constitutivă şi per- 
manentă, se perpetuează în liturghia cerească, răsună în toată 
vremea Bisericii. Biserica dăinuie şi supravieţuieşte, în pofida 
forţelor de dezbinare, de iîmprăștiere, prin puterea acestei 
rugăciuni, care o păstrează în fiinţă şi în unitate, tot așa cum 
o păstrează în adevărul, în sfinţenia și în slava Tatălui. 

Astfel, în celebrarea sa liturgică, Biserica mulțumește pen- 
tru această mijlocire atotputernică, căreia i se asociază prin 
rugăciunea întregii adunări euharistice. Ea pătrunde în intimi- 
tatea slavei şi a vieţii dumnezeieşti, pe care Tatăl o revarsă 
peste Biserică, la cererea Fiului, întru Duhul Sfânt. Fiecare cele- 
brare euharistică este, prin excelenţă, o manifestare a unităţii şi 
o cerere de a rămâne în această unitate eclezială. 


B 


După această reflecţie teologică asupra textului de la loan 
17, putem trage unele concluzii: 

1) Singura rugăciune explicită pentru unitatea creştinilor, 
în Evanghelie, este cea înălţată de Hristos Însuşi către Tatăl, 
într-un moment şi în nişte termeni de o solemnitate cu totul 
specială. Această rugăciune pentru unitate nu poate fi des- 
părţită de mijlocirea permanentă a lui Hristos pentru Biserica 
Sa. Apropierea Rugăciunii arhiereşti de Cuvântarea de des- 
părţire şi legătura internă dintre acestea subliniază dimensiu- 
nea pnevmatologică a rugăciunii arhiereşti însăşi. Temeiul 
Bisericii, al fiinţei sale, al sfinţeniei sale, al unităţii sale , acest 
temei este treimic, nu doar hristocentric: decurge din Tatăl, 
este cerut şi dăruit de către Fiul, este trăit şi împlinit în pleni- 
tudinea şi diversitatea darurilor Duhului Sfânt. Un studiu atent 
al epistolelor pauline ne-ar oferi o confirmare a acestui temei 

treimic al Bisericii dezvăluit de cea de-a patra Evanghelie, de- 
monstrându-i îndeosebi dimensiunea pnevmatologică, dese- 
ori neglijată, pe care tradiţia Bisericii primare nedespărţite, 
răsăriteană sau apuseană, a trăit-o cu asemenea intensitate, 
atât în cateheză, cât şi în mărturisirile sale de credinţă. Este 
potrivit să amintim această perspectivă treimică a rugăciunii 
ecleziale pentru unitate într-un moment în care întreaga miş- 
care ecumenică redescoperă temeiul trinitar al credinţei creş- 
tine şi în care Consiliul Ecumenic al Bisericilor a acceptat la 
New-Delhi, în 1961, să dea un temei trinitar mărturisirii sale 
comune de credinţă. În lex orandi trebuie pusă în aplicare lex 
credendi pe care CEB a recunoscut-o, astfel încât mărturisirea 
de credinţă să devină și mărturie de viaţă. Într-adevăr, întreaga 
viaţă a Bisericilor decurge din unitatea de fiinţă a Persoanelor 
treimice, din unitatea dumnezeiască de iubire, și doar confor- 
mându-se acestei unităţi treimice, Biserica (şi creştinii împreu- 
nă cu ea) işi realizează plenitudinea de viaţă şi de mărturie. 
2. Darurile Duhului Sfânt, printre care aflăm unitatea, dra- 
gostea reciprocă, aceste daruri sunt împlinirea rugăciunii lui 
Hristos lisus. Aceste daruri sunt indivizibile şi alcătuiesc con- 
diţia totală a venirii Împărăției lui Dumnezeu, a prezenţei sale 
în lumea încă cufundată în acest eon. Unitatea este nedespăr- 
ţită de sfinţenie, de sfinţirea de către Tatăl. Această sfințire- 
afierosire, această punere de o parte este legată la rândul său 
de primirea Cuvântului lui Dumnezeu, care este Cuvântul ade- 
vărului. Astfel, tot prin cunoașterea Tatălui, întru Fiul Său, prin 
Duhul adevărului ne este dată şi viaţa veşnică (loan 17, 3). 
Această cunoaştere este cu neputinţă fără împlinirea poruncii 
celei noi, porunca iubirii. Roadele acestei iubiri şi ale acestei 
vieţi noi în prezenţa Mângâietorului sunt pacea lui Hristos, 
bucuria Sa, bucuria paradoxală a despărțirii care-i cuprinde pe 
ucenici pe când se întorceau de la muntele Înălţării, când s-au 
intors în încăperea de sus pentru a aştepta împlinirea făgădu- 

inţei, venirea Mângâietorului. Încununarea şi plenitudinea esha- 
tologică a acestei vieţi noi este slava lui Hristos, cea pe care 
a primit-o de la Tatăl Său, cea pe care şi El o dăruieşte în con- 
templaţie (prin participare, am spune noi) celor pe care Tatăl 
i-a dăruit Lui (loan 17, 24). 

Acesta este, deci, cadrul viu şi global al unităţii pentru 
care Hristos S-a rugat înainte de Patimile Sale, pentru care nu 
încetează de a Se ruga lângă Tatăl, unitate al cărei dar ni-l 
oferă, a cărei putere o reînnoiește în darul Sfântului Duh per- 
petuat în Biserică din Euharistie în Euharistie. 

Unitatea pe care Hristos o dăruieşte Bisericii Sale şi care 
constituie rodul mereu reinnoit al slăvitei Sale mijlociri, această 
unitate este, deci, un aspect al unei condiţii totale de partici- 
pare la viaţa Duhului, la darurile multiple ale Acestuia, despre 
care ne-au vorbit Cuvântarea de despărţire şi Rugăciunea arhie- 
rească. În propria noastră căutare şi în rugăciunea noastră 
pentru unitate este bine să nu pierdem din vedere acest con- 
text „harismatic” al unităţii şi să ne amintim că unitatea se va 
impune ca o realitate deja trăită şi dăruită doar în măsura 
deschiderii totale către harul, lumina şi pacea lui Dumnezeu. În 
sfârşit, unitatea creştină trebuie să dorească să se materiali- 
zeze, să se verifice în elementele credinţei, în structurile Bise- 
ricii, în mărturia primordială a Bisericii care este iubirea sa, nu 
numai în eshaton, prin credinţă, ci şi în istorie, în viziune. 


3. La rândul său, Biserica se integrează rugăciunii lui Hristos 
pentru unitate. Fiecare Euharistie ne asociază la aceasta, Bise- 
rica poartă în sine această făgăduinţă a neîncetatei prezenţe a 
Domnului, deci a rugăciunii Sale, deci a darului unităţii. 

Unitatea este trăită şi vestită din adâncul potirului euharis- 
tic; în jurul altarului sau al mesei Cinei celei sfinte se mani- 
festă cel mai deplin această unitate. Şi, tot astfel, drama dez- 
binării creștinilor este resimţită cu cea mai mare intensitate în 
imposibilitatea intercomuniunii. 

lată de ce Euharistia este o provocare la adresa situaţiei 
actuale a Bisericii, a instalării acesteia în dezbinare. Este o pro- 
vocare la adresa dezbinării creştinilor, pentru că Hristos nu 
poate fi împărţit, pentru că Trupul Său, Biserica, este Una prin 
fire, prin făgăduinţă, prin chemare. Dezbinarea este astfel o 
absurditate și un scandal, iar acceptarea sa ca regulă contra- 
zice şi trădează voia Domnului. Trebuie, deci, să ne rugăm cu 
mai multă ardoare pentru ca sminteala dezbinării să fie depă- 
şită la temelie şi la origine, în taina însăşi a iubirii şi a comuniu- 
nii, pentru ca unitatea să fie realizată în plenitudinea sa vizibilă 
în taina Euharistiei, unitate văzută, așa cum Hristos o voiește 
şi cu mijloacele pe care EIl le va voi. 

Biserica se asociază voinţei de unitate a lui Hristos: acelui 
„voiesc” al Domnului îi răspunde un „voiesc“ al Bisericii. 
Această voinţă eclezială a unităţii se situează în rugăciune: ea 
oglindeşte, pe de o parte, nerăbdarea şi suferinţa tuturor 
dezbinărilor omenești în Biserică. Pe de altă parte, amintește 
increderea şi certitudinea inerente mijlocirii creştine, precum 
și realitatea darului unităţii în Biserică de-a lungul timpului, în 
pofida dezbinărilor şi schismelor reînnoite, dar neputincioase în 
a compromite definitiv făgăduinţele Noului Legământ. 

În acest sens, se poate pune chiar întrebarea dacă are rost 
să ne rugăm pentru unitatea Bisericii, din moment ce această 
unitate este neintreruptă, iar rugăciunea lui Hristos nu s-ar 
referi decât la unitatea ucenicilor, a creştinilor individuali. În 
realitate, creștinul nu este izolat, nici desprins de un context 
comunitar, iar această condiţionare comunitară determină în 
mare măsură comportarea sa atât intelectuală, cât şi afectivă. 
nstrăinarea, mai întâi, şi apoi dezbinarea nu se referă numai 
la inşi izolaţi, ci la organisme ecleziale constituite, stabilite, 
vii. Înfruntarea şi păcatele discordiei privesc atât comunităţile 
locale, regionale, etnice, continentale, cât şi indivizii. În 
măsura în care Biserica se organizează în funcţie de cadrele 

acestor comunităţi şi este incapabilă să se ridice deasupra 
certurilor partizane, este ea însăşi solidară cu dezbinările. Astfel, 
dezbinările creştinilor tind întotdeauna către dezbinarea Bise- 
ricii. Cu toate acestea, prezenţa Duhului Sfânt în Biserică per- 
mite ca aceste bariere să nu fie considerate de netrecut şi oferă 
o nădejde nezdruncinată de redescoperire a unităţii văzute și 
tangibile, chiar - și mai ales - pentru lume. 

4. Aici trebuie subliniat faptul că orice rugăciune comună 
pentru unitate, orice manifestare comună de iubire, orice gest 
comun de solidaritate, de întrajutorare, de milostivire, orice 
căutare de aprofundare a tradiţiilor specifice sunt tot atâtea 
pregătiri ale actului final al „comuniunii euharistice”, se în- 
scriu ca tot atâtea gesturi, strădanii împotriva forţelor de 
dezbinare şi de înstrăinare şi, mergând toate pe calea rugăciu- 
nii Domnului pentru unitate, sunt totodată și roadele acestei 
rugăciuni, semnul prezenţei darurilor Duhului Sfânt. 

Trebuie deci înmulţite şi diversificate aceste gesturi, acte, 
manifestări de unitate, trebuie obişnuiţi creştinii să se roage 
împreună, să reflecteze într-un limbaj comun, să trăiască ca 
fraţii, într-un cuvânt, să înveţe din nou să iubească, potrivit 
cuvintelor Apostolului: „lar cine are bogăția lumii acesteia și 
se uită la fratele său care este în nevoie și işi închide inima 
față de el, cum rămâne în acela dragostea lui Dumnezeu?” 
(| loan 3, 17). Aceste gesturi de iubire trebuie să depășească 
limitele comunităţilor locale, să depășească chiar și cadrul, din 
ce în ce mai restrâns şi „minoritar” şi din ce în ce mai „avut“ al 
creştinătăţii, pentru a împărţi pâinea, vinul şi untdelemnul, daru- 
rile naturale ale lui Dumnezeu către om, pentu a le împărţi în 
folosinţa lor firească imediată cu cei cărora le este foame şi sete. 


5. În acelaşi timp cu aducerea acestor dovezi ale iubirii, 
trebuie să se intensifice şi rugăciunea, rugăciunea în taina ini- 
mii, ca şi rugăciunea în comun. Nu avem de ales între aceste două 
moduri de rugăciune, acestea se cer şi se completează reci- 

proc. A sosit timpul ca, alături de programele de întâlniri comune 
de rugăciune, să se dezvolte o educaţie a rugăciunii, o îndrep- 
tare a acesteia către cererea unităţii, o spiritualitate a rugăciu- 
nii pentru unitate, în toate timpurile şi în toate locurile. A uita 
această dimensiune lăuntrică a rugăciunii înseamnă a devitaliza 
rugăciunea în comun pentru unitate, a-i frânge boldul. 

Orice rugăciune personală este o rugăciune în Duhul Sfânt 
şi se adresează în ultimă instanţă Tatălui, prin Hristos. Ea se 
integrează deci rugăciunilor Bisericii, rugăciunii neîncetate a 
lui Hristos Însuşi, este inspirată şi însufleţită de Duhul lui 
Hristos. Dacă este autentică şi vie, va implora refacerea 
unităţii, la toate nivelurile acestei unităţi: a omului lăuntric, 
împăcat cu sine, a familiei, a comunităţii, a parohiei, a naţiunii, 
a marii familii universale a oamenilor, dincolo de prejudecăţi 
şi de barierele de limbă, de clasă sau de rasă. Orice rugăciune 
personală îşi are locul în simfonia liturgică pe care o dirijează 
Marele Arhiereu lisus Însuși; rugăciunea este, deci, euharis- 
tică prin însăşi natura ei, liturgică chiar, atunci cind este ros- 
tită sau şoptită în intimitatea dialogului omului cu Domnul 
său. Aici, ortodoxul aduce bogăţia spiritualităţii răsăritene 
tradiţionale a „rugăciunii lui lisus” sau „rugăciunea inimii”, care 
constituie, poate, taina și cheia întregii experienţe a rugăciu- 
nii în Ortodoxie. 

6. În sfârşit, rugăciunea comună, comunitară, are un loc 
deosebit în această simfonie liturgică. Este o manifestare, mai 
ales atunci când uneşte creștini încă instalaţi în separare, este 
o mărturie că acești separați, acești excomunicați reciproc se 
recunosc, se redescoperă din nou ca fraţi, ca prieteni, ca 
membri ai aceleiași familii. Şi aici îşi dobândește rugăciunea 
duminicală întreaga sa valoare, ea, care este teologic nedes- 
părţită de rugăciunea arhierească. „Tatăl nostru” este o mijlocire 
în Hristos lisus, pentru venirea Împărăției, sfinţirea numelui lui 
Dumnezeu, împlinirea voii Sale. Toate aceste elemente se 

regăsesc în rugăciunea arhierească. Varianta pnevmatologică 
a rugăciunii Tatăl nostru, potrivit Sfântului Luca (11,2) este 
cunoscută și astfel: „Vie Duhul Tău Sfânt (peste noi) şi cură- 
țească-ne”. Este bine să amintim această tradiţie, care provine, 
desigur, de la primele comunităţi iudeo-creștine8, şi să ne îmbo- 
găţim prin ea cateheza la Tatăl nostru. Tatăl nostru este nor- 
mativ pentru orice rugăciune creştină şi cuprinde toate inten- 
tiile şi toate cererile noastre, supunându-le voii sfinţitoare a lui 
Dumnezeu: „Dacă ne rugăm aşa cum trebuie să ne rugăm, spunea 
Fericitul Augustin, nu putem spune nimic altceva decât ceea 
ce este cuprins în această rugăciune”?. 

Duhul Însuşi ne îndrumă în aceste zile către o pedagogie, o 
ucenicie a unităţii. Trebuie precizat că rugăciunea unităţii este 
o rugăciune pentru unitate şi este o rugăciune a celor dezbinaţi, 
dar că, în același timp, prin ea ne situăm în rugăciunea lui Hristos, 
în voinţa Sa de unitate, iar această voinţă este destul de puter- 
nică pentru a ne putea refugia în ea fără teamă. 


7. Un ultim element se referă la diferitele rugăciuni pen- 
tru unitate. Acestea sunt treimice, pentru că orice rugăciune 
este treimică prin natura sa, aşa cum am văzut la Sfântul loan. 
Dar dinamica mijlocirii comportă mişcări diferite, care se com- 
pletează. Cea de-a patra Evanghelie înfăţişează rugăciunea de. 
mijlocire a lui Hristos pe lângă Tatăl prin pogorârea Duhului 
adevărului. Epistola către Evrei ne dă mărturie despre aceeaşi 
mişcare de mijlocire a Marelui Arhiereu preaslăvit care se roagă 
pentru noi la Tatăl (Evr. 7, 25). În sfârşit, Epistola Sfântului 
Pavel către Romani, folosind acelaşi termen rar „a mijloci” (hyper 
entygchanei, interpellare, postulare) folosit la Evrei 7, 25, 
diversifică modurile de mijlocire, aplicând acest termen atât 
lui Hristos, cât şi Duhului Sfânt, în cadrul capitolului opt. În 


8. Cf. A. Hamman, Le Prière, vol. | Tournai, 1959, p. 134. 
9. Epist. 130, 12, 22; P. L. 33, 502. 

versetul 34, citim (şi aceasta este într-adevăr în spiritul celei 
de-a patra Evanghelii şi a Epistolei către Evrei) că „Hristos, Cel 
ce a murit și mai ales Cel ce a inviat, Care şi este de-a dreapta 
lui Dumnezeu..., mijloceşte pentru noi!“. Puțin mai înainte 
însă, şi de două ori chiar, această mijlocire este atribuită 
Sfântului Duh: „Noi nu ştim să ne rugăm cum trebuie, ci Însuşi 
Duhul Se roagă pentru noi cu suspine negrăite. Iar Cel ce cer- 
cetează inimile știe care este dorința Duhului, căci după 
Dumnezeu El Se roagă pentru sfinţi” (Rom. 8, 26-27). 

Este vorba aici, deci, de o dublă mijlocire, cea a lui 
Hristos preaslăvit, dar şi cea a Duhului Sfânt. În cea dintâi, 
Biserica se alătură mijlocirii lui Hristos pentru a implora veni- 
rea Sfântului Duh şi a darurilor Sale. Aceasta este forma cla- 
sică a epiclezei pnevmatologice, provenind din teologia celei 
de-a patra Evanghelii. 

În cea de-a doua, Biserica primeşte Duhul în adâncul său, 
se pătrunde în chip lăuntric de Acesta prin revărsarea daruri- 
lor Sale, astfel încât Duhul Însuşi este Cel care mijloceşte în 
noi, care ne face să strigăm: Avva, Părinte!, care adevereşte că 
suntem fii ai lui Dumnezeu, care dă mărturie despre venirea 
Domnului lisus. Întru Duhul este Biserica mireasă, împodobită 
şi înfrumuseţată cu darurile Sale, inspirată şi înflăcărată de 
Duhul în aşteptarea nerăbdătoare a întoarcerii lui Hristos 
lisus: „Maranatha, vino, Doamne lisuse”. „Şi Duhul şi mireasa 
zic: Vino...Şi să vină cel insetat, cel ce dorește să ia în dar apa 
vieții” (Apoc. 22, 17). 

Toate structurile, întreaga viaţă a Bisericii, îndeosebi rugă- 
ciunea sa, sunt determinate de acestă dublă mijlocire pe 
lângă Tatăl - a Fiului pentru Duhul, şi a Duhului pentru Fiul -, 
prin această slujire şi această mărturie reciprocă, prin această 
dublă prezenţă reală a celor doi Mângâietori, şi, în Ei şi prin 
Ei, prin întâlnirea cu Tatăl, izvor şi ţintă a comuniunii treimice 
a Bisericii. 

Fie ca rugăciunile noastre comune pentru unitate să poarte 
pecetea acestei diversităţi şi complementarităţi a Fiului şi a 
Duhului. În cadrul tradiţional al rugăciunii către Tatăl, să îndrăz- 
nim întru Hristos, să invocăm Sfântul Duh în aceste rugăciuni 
pe care tradiţia apuseană sau răsăriteană le rosteşte cu bucurie 
(impărate ceresc, Veni Creator Spiritus), pentru ca rugăciunea 
noastră pentru unitate să fie cu adevărat rugăciunea Sa, inspi- 
rată, purtată de El şi împlinită în El, modelată, ca să spunem 
aşa, de „mâinile” lui Dumnezeu. 

Rugăciunea pentru unitate trebuie să depășească cadrul 
temporal al unei săptămâni, care nici nu se pretinde, de altfel, 
limitativă şi care nu are alt scop decât de a propune mo- 
mente de adunare şi de rugăciune comună, pregătite printr-o 
informare adecvată şi însoţite de gesturi de frăţietate, de daruri, 
colecte etc. Pe de altă parte, impulsul dobândit prin aceste 
„săptămâni“ de durată variabilă trebuie să poată fi aplicat de 
către comunităţi în memorialul lor, în rugăciunea lor de mijlo- 
cire, ca una dintre intenţiile de rugăciune centrale şi cele mai 
constante. Nu ar trebui, deci, să riscăm o sclerozare a Săp- 
tămânii Universale de Rugăciune, a cărei valoare pedagogică 
şi duhovnicească este uriașă și universal recunoscută, 
închizând-o într-o instituţie fixă şi înţepenită. Preocuparea 
noastră să fie cea de a căuta să-i păstrăm prospeţimea, 
dinamismul, așa cum le-am trăit mai ales în momentele de 
excepţie care au fost acești ultimi ani, gravitând în jurul Con- 
ciliului, în imensa nădejde de unitate pe care papa loan al 
XXIII-lea a ştiut să o deştepte în noi. 


XXI 
EUHARISTIA, PLENITUDINE A BISERICII 


Aş dori mai întâi să vă împărtăşesc ceea ce mi-a reţinut 
cel mai mult atenţia în cercetările teologice şi în studiile din 
ultimele decenii consacrate Euharistiei. Este vorba de o foarte 
mare convergenţă între faptul însuşi, evenimentul Bisericii şi 
cel al Euharistiei. 

La catolici, mă gindesc în mod deosebit la magistrala 
carte a Pr. Henri de Lubac, Catholicisme! şi la continuarea 
acestuia în Méditation sur l'Eglise? şi Corpus Mysticum3, în 
care a pus în valoare aspectul, temeiul euharistic al Bisericii, 
al structurilor, al comuniunii sale. De asemenea, putem men- 
ționa, în timpul şi după Conciliul Vatican II, anumite texte con- 
ciliare, Constituţiile privind Biserica și liturghia, sau recenta 
carte a Pr. Tillard, L'Eucharistie, Pâque de IEglise4. La protes- 
tanţi, J. J. von Allmen, Essai sur le Repas du Seigneur5, la 
ortodocşi, articole şi studii foarte importante ale Pr. Serghei 
Bulgakov (ł 1944) asupra tainei euharistice şi a relaţiei dintre 
Euharistie, pe de o parte, şi Biserică şi preoţie, pe de altă parte. 

De asemenea, mă gândesc la studiile Pr. Florovsky, puse 
recent în valoare de Pr. Lelouvier în Perspectives russes sur 

ľ'Eglise7, la Paul Evdokimov, Orthodoxie8, Prière de l'Église 
d'OrientS, la studiile lui Nikos Nissiotis privind pnevmatologia 
euharistică!0, la numeroasele articole ale lui Olivier Clement, 
în Contactsl!, ale Pr. Alexander Schmemann!2 sau ale Pr. 
Jean Meyendorff15. 

În ceea ce priveşte raporturile reciproce dintre Euharistie 
şi Biserică, aş dori să subliniez în mod deosebit importanţa 
cercetărilor Pr. Nicolae Afanasiev (ţ 1966), primul care a pus 
în valoare noţiunea însăși de ecleziologie euharistică, analizând 
cu multă claritate textele Bisericii primare, îndeosebi cele ale 
tradiţiei pre-niceene, şi aplecându-se cu predilecție asupra tex- 
telor Sfântului Ipolit, ale Sfântului Ignatie al Antiohiei, Sfântului 
Ciprian al Cartaginei etc., ale acestei epoci în general, luând 
ca punct de plecare datul neotestamentar. 

Pr. Afanasiev s-a străduit să arate că ecleziologia Bisericii 
primare nu era o ecleziologie aşa cum o vedea el dezvoltân- 
du-se după Ciprian, îndeosebi în orbita tradiţiei romane, pe 
care o numea ecleziologie universală. Acestei ecleziologii uni- 
versale, el îi opunea o ecleziologie euharistică, care situa şi 
manifesta plenitudinea Bisericii în jurul episcopului, în Euha- 
ristie, taina adunării. Şi astfel, Euharistia însăşi dezvăluia sensul 


7. Paris, 1968. 

8. Neuchâtel şi Paris, 1959. 

9. Paris-Toumai, 1966. „Eucharistie, Mystère de l'Église”, în La Pensée 
Orthodoxe, nr.13, Paris, 1968, p.53-69. 

10. „The importance of the doctrine of the Trinity for Church life and 
Theology”, în „The Orthodox Ethos”, Oxford, 1964. „Pneumatologie orthodoxe”, 
în Le Saint Esprit, Geneva, 1963. „La pneumatologie ecclesiologique au service 
de l'unité de l'Eglise”, in Istina, 1967, nr.3-4 s 

11. Ecclésiologie eucharistique et primauté, 1961, nr. 33, Ecclésiologie ortho- 
doxe et dialogue oecuménique, 1963, nr. 42, Vers un dialogue avec le catholi- 
cisme, 1964, nr. 45, Le renouveau de l'Église, 1964, nr. 48, L'ecclesiologie ortho- 
doxe comme ecclésiologie de communion, 1968, nr. 61. 

12. În St. Vladimir's Seminary Quarterly. 

13. De ex: Orthodoxie et Catholicité, Paris, 1965. 

plenitudinii, al autenticităţii, al catolicităţii calitative a Bisericii. 
Biserica este catolică oriunde se adună, oriunde se reuneşte 
în învăţătură, în frângerea pâinii, în săvârşirea tainei euharis- 
tice (Fapt. 2, 42). Şi tocmai pornind de la acest dat iniţial al 
Bisericii locale, revelate în plenitudinea sa, în jurul Euharistiei, 
putem înţelege sensul, natura profundă a Bisericii, întruparea 
sa, prezenţa sa în lume, şi putem înţelege totodată că unitatea 
Bisericii, în dimensiunea sa universală, este o unitate nu de 
supunere, ci de comuniune, după chipul vieţii treimice. Într-un 
studiu despre Le Pouvoir de l/Amour!4, Pr. Afanasiev insista 
asupra faptului că, în Biserică, numai dragostea este izvor şi 
rațiune de a fi a puterii, a autorităţii şi a ordinii. 

Ceea ce trebuie înţeles aici în primul rând este faptul că 
nu se poate vorbi despre Biserică fără a ne întoarce deîndată 
către Euharistie; tot astfel, nu este cu putinţă să ne oprim şi 
să medităm asupra Euharistiei, uitând, fie doar și pentru o clipă, 
că Euharistia este taina, actul constitutiv şi celebrarea comună, 
leitourgia Bisericii. Şi astfel, ajungem puţin câte puţin să depă- 
şim concepţia „individualistă” despre Euharistie. Individualistă 
nu numai în sensul că Euharistia ar semnifica şi ar realiza doar 
raportul meu personal cu Dumnezeu, ci şi în considerarea 
Euharistiei ca una dintre taine, potrivit unei noţiuni oarecum 
cantitative a celor şapte taine. intr-o astfel de concepţie, se pot 
enumera tainele, întâlnind printre celelalte taine și Euharistia, 
fără ca dimensiunea euharistică a întregii Biserici şi a vieţii 
credinciosului, a adunării, raportul său euharistic atât cu lumea, 
cât şi cu Dumnezeu, cu Treimea, să poată fi trăit, pus în valoare 
atât cât ar trebui. Astăzi, redescoperim Euharistia nu numai ca 
una dintre taine, ci ca taina prin excelenţă a Bisericii, adică taina 
în care Biserica este Biserică, taina în care Biserica se revelează, 
ca taină ea însăşi, în care Euharistia înglobează întreaga reali- 


14. In Le Messager Orthodoxe, 1967, nr. 39, p. 3-25. 

tate a Bisericii, într-o perpetuă deschidere spre ceea ce nu poate 
fi niciodată exprimat, cuprins sau definit de către simbol. 

Euharistia se revelează în conştiinţa teologică modernă ca 
taina prin excelenţă a Bisericii, taina în care Biserica se recu- 
noaşte, se perpetuează, ca locul şi timpul adunării poporului 
lui Dumnezeu, ca darul şi sfinţirea acestuia ca Trup al lui 
Hristos prin pogorârea Sfântului Duh şi, în sfârşit, ca punctul 
de plecare al mărturiei şi al expansiunii misionare și aposto- 
lice a întregii Biserici. 


TAINA CUVÂNTULUI 


Este limpede că dacă, în Euharistie, pe de o parte, sepa- 
răm, împărţim şi deosebim în planul catehezei sacramentale, 
două mari părţi: a) doxologia centrată în jurul Evangheliei şi al 
propovăduirii, adică taina Cuvântului şi b) taina Euharistiei, 
sfinţirea şi împărtăşirea cu Pâinea cea vie și cu Potirul mântui 
rii, pe de altă parte, trebuie să amintim că liturghia euharistică 
este în întregime, de la începutul liturghiei catenhumenilor 
până la trimiterea finală a credincioşilor, o liturghie a cuvân- 
tului. Cuvântul nu este doar juxtapus Euharistiei sau doar o 
precede, ci el interiorizează întreaga acţiune liturgică. 

Acest lucru este important pentru a putea pătrunde taina 
Bisericii. Vorbind despre Euharistie, vorbim de fapt în mod 
constant despre taina Bisericii, despre fiinţa Bisericii, de care 
Euharistia dă seamă şi pe care o oglindește şi o dezvăluie. 
Euharistia Bisericii este în întregime un cult, după cum se spune 
şi în rugăciunea euharistică a Sfântului loan Gură de Aur, o 
slujbă „iînţelegătoare” (în vechile versiuni ale Liturghierului, 
n.tr.), duhovnicească: „Încă aducem ie această slujbă duhov- 
nicească și fără de sânge și Te chemăm, Te rugăm şi cu umi- 
linţă la Tine cădem: trimite Duhul Tău cel Sfânt peste noi şi 

peste aceste Daruri ce sunt puse înainte” (epicleză). Slujbă 
înţelegătoare, adică, literal, logică, duhovnicească. 

Cuvântul logic (logikos) are, fără îndoială, cel puţin două 
semnificaţii: 

- este relativ la Logos, la Cuvântul lui Dumnezeu, la Cuvânt, 
atât la Cuvântul lui Dumnezeu revelat şi trăit în Euharistie, în 
liturghie, cât şi la cuvântul oamenilor, prin care acest Cuvânt 
este acceptat, întrupat, prelungit şi vestit în Euharistie; 

- are sensul de duhovnicesc, adică teologic, este foarte 
aproape de pnevmatikos, relativ la Duhul Sfânt. 

În acest sens, logikos nu poate fi înţeles ca o indicație a pre- 
zenţei unice şi exclusive a lui Hristos, a celei de-a doua Per- 
soane a Sfintei Treimi. În întreaga Sa revelaţie, în întregul Său 
Paşte mântuitor, Hristos poartă în El întotdeauna, în acelaşi 
timp, prezenţa Duhului, pe care o dăruieşte şi care-L manifestă. 
El ne face să ne întoarcem, totodată, câtre Tatăl, către Cel care 
vorbeşte, care rostește şi care trimite, către Tatăl Care reve- 
lează şi Se revelează în Cuvântul Său, în Verbul Său întrupat. 

Euharistia este în întregime o slujbă înţelegătoare, logică, o 
slujbă purtată, informată de către cuvânt, limbaj, cântec, rugă- 
ciune. Şi trebuie să amintim: cuvântul însuși, aşa cum răsună, 
aşa cum este revelat în Euharistie, în rugăciune, în cult, în 
întreaga viaţă a Bisericii, depăşeşte, desigur, limitele liturghiei. 
Aceasta este una din constantele concepţiei noastre despre 
liturghie, şi anume că totul, în liturghie, depășeşte liturghia, 
conţinutul depăşeşte forma, căci dacă Biserica se adună sepa- 
rându-se, retrăgându-se la o parte de lume, face întotdeauna 
acest lucru pentru a putea să se reverse şi să se întoarcă în 
lume, cu plenitudinea și impetuozitatea Duhului Cincizecimii. 

Cuvântul liturgic, doxologia, lectura Evangheliei, propovă- 
duirea, constituie o manifestare a prezenţei Impărăţiei lui Dum- 
nezeu, deci o revelaţie propriu-zisă, dar o revelaţie care se 
înscrie şi se exprimă în limbaj, într-un limbaj omenesc, un lim- 

baj întotdeauna viu, un limbaj nedesăvârşit, care creşte şi tre- 
buie revizuit fără încetare, dar care, în același timp, este un 
limbaj obiectiv şi adevărat, fiind limbajul Bisericii lui Hristos. 
Prin urmare, şi aici atingem însăşi natura cuvântului şi a oricărui 
simbol, limbajul conţine o ambiguitate care îi este proprie şi 
care nu poate fi despărțită de el. Cuvântul este întotdeauna 
insuficient. El poate masca până şi realitatea pe care caută să 
o exprime, tot aşa de bine cum o şi dezvăluie. lată de ce Bise- 
rica este deosebit de răspunzătoare de puritatea, de rigoarea, 
de forma însăși a limbii, a limbajului, a cântării, a rugăciunii. 

Sacramentalitatea cuvântului decurge din sacramentalita- 
tea Bisericii înseși și din sacramentalitatea lui Hristos. Hristos, 
fiind Dumnezeu și om, tot ceea ce decurge din El, cuvintele, ca 
şi faptele Sale, ca şi viaţa Sa însăşi, ca şi moartea Sa, ca şi Bi- 
serica şi tainele, toate acestea sunt în acelaşi timp consub- 
stanţiale Cuvântului lui Dumnezeu cel veşnic, dumnezeiesc, 
neschimbabil, adevărat, frumos, şi consubstanţiale cuvintelor 
omeneşti, ele însele în relaţie cu acest Cuvânt al lui Dumnezeu. 

Acesta răsună mai întâi în inima omului zidit după chipul lui 
Dumnezeu şi după asemănarea Sa, îmbrăcat şi format şi pă- 
tuns de Duhul Sfânt, prin care acest Cuvânt al lui Dumnezeu 
află întotdeauna o corespondenţă, un ecou, o receptivitate. 

În raport cu cultul şi cu Euharistia, putem deosebi mai 
multe moduri de acţiune ale acestui Cuvânt: a) Cuvântul con- 
duce spre Biserică, atrage spre ea, intoduce în ea; b) Cuvântul 
răsună în Biserică asemenea unui Cuvânt ziditor care ne face 
asemenea lui Hristos, care ne luminează, ne judecă, ne păs- 
trează, ne conduce; c) Cuvântul face Euharistia tot aşa cum 
Cuvântul face Biserica; d) în sfârşit, Cuvântul este pecetluit de 
Euharistie, de împărtășire. Dacă este adevărat că, aşa cum 
spune J. J. von Allmen 15, este nevoie de Cuvânt pentru a înţe- 


15. Op. cit, p. 27. 

lege Cina, pe de altă parte este nevoie de Euharistie pentru a 
înţelege Cuvântul. De abia la frângerea pâinii au putut ucenicii 
la Emaus să vadă şi să înţeleagă deplin învăţătura Domnului, 
să facă legătura dintre cuvintele pe care li le spunea lisus şi 
propria Sa persoană. Cuvântul liturgic, atâta timp cât nu se 
împlinește, cât nu culminează în împărtăşirea euharistică, ră- 
mâne încă exterior fiinţei profunde a omului. 

Tocmai prin această nuntă duhovnicească pe care o con- 
stituie Euharistia, Cuvântul poate fi definitiv pecetluit, acest 
Cuvânt care izvorăşte şi atinge înţelegerea noastră poate să-şi 
afle acolo adăpost, poate fi acceptat şi poate trăi acolo. În acest 
sens, raportul dintre Cuvânt şi Euharistie ne aminteşte că dina- 
mismul inerent Euharistiei ne face să depăşim stadiul înţe- 
legerii. Înțelegerea, chiar şi duhovnicească, chiar şi contempla- 
tivă, nu constituie stadiul ultim, capătul, plenitudinea vieţii în 
Hristos. Pentru a fi deplină, viaţa în Hristos trebuie să depă- 
şească stadiul înţelegerii şi al iluminării. 

lată de ce Părinţii Bisericii au deosebit trei planuri ale urcu- 
şului duhovnicesc: cel dintâi este cel al curăţirii, catharsis, apoi 
cel al contemplaţiei, theoria, şi cel de-al treilea unirea, enosis, 
care transcende cu totul toate formele de inteligenţă şi în care 
omul se împlineşte în locul în care cuvântul însuși lasă locul 
tăcerii. Doar în această tăcere poate răsuna în noi, în cele din 
urmă, Cuvântul lui Dumnezeu. Astfel, urcuşul, deschiderea 
omului către Cuvântul lui Dumnezeu poate fi semnificată, 
indicată de această căutare a tăcerii, astfel încât Cuvântul lui 
Dumnezeu întru Duhul Sfânt să răsune nu din exterior, ca un 
Cuvânt care ne este adresat, ci dinlăuntru, prin Duhul Sfânt, 
pentru că întru Duhul Sfânt, atunci când omul se roagă, nu 
omul este cel ce se roagă, ci Duhul Sfânt este Cel care mijlo- 
cește şi suspină, care vorbește și suflă și dă mărturie pentru 
Hristos în noi. Astfel, interiorizarea noastră progresivă şi trans- 
parenţa noastră crescândă la Hristos în Cuvânt trebuie să se 

înscrie în linia, în sensul unei creșteri în noi înşine, al acelei 
maturări a Cuvântului lui Dumnezeu. Acesta, asemenea unui 
grăunte de muştar, pătrunde în spaţiul nostru lăuntric şi-l umple, 
ocupându-l în întregime. 

Tradiţia apuseană, îndeosebi Fericitul Augustin, şi după el 
şi tradiţia reformată, a fost foarte sensibilă la mijlocirea Cu- 
vântului în Euharistie, la importanţa Cuvântului care face Euha- 
ristia. „Cuvântul vine în element, şi acesta devine sacrament”, 
spune Fericitul Augustin 16. Există, deci, o instrumentalitate a 
Cuvântului, şi dacă insistăm atât asupra epiclezei, asupra 
importanţei Sfântului Duh în sfinţirea euharistică, pogorârea 
Duhului nu poate fi disociată de acest Cuvânt care răsună în Fiul 
şi prin Fiul, şi a cărui putere de creaţie, de viaţă şi de 
desăvârşire este asigurată de Sfântul Duh. Prin urmare, Cuvân- 
tul face Euharistia şi de altfel este nevoie de Cuvânt nu numai 
pentru a înţelege Cina, ci și pentu ca aceasta să se poată 
înfăptui. Dar, când spunem Cuvânt, să luăm seama să nu limităm 
acţiunea acestui Cuvânt la cuvintele de instituire. Cuvintele de 
instituire trebuie să fie ele însele situate în interiorul întregii 
rugăciuni euharistice. Aceasta este, în întregime, Cuvânt şi în 
acelaşi timp epicleză, invocare, implorare, mulţumire. Şi ast- 
fel, această rugăciune euharistică trebuie înţeleasă în contex- 
tul său unic şi integral, fără de care nu este cu putinţă, cred, 
să vorbim despre Euharistie şi să pătrundem înţelesul sfințirii, 
al prezenţei reale şi al impărtăşirii. 

Nu numai Cuvântul face Euharistia, ci Cuvântul este, la 
rândul său, pecetluit de Euharistie: este nevoie de Cină pen- 
tru a înţelege Cuvântul, pentru a ajunge la Cruce şi la Înviere 
şi pentru a vorbi despre ele. Doar înlăuntrul experienţei pas- 
cale şi al experienţei euharistice misterul Crucii şi al Învierii, 
al Înălţării şi al Venirii de-a doua a lui Hristos îşi dobândesc 


16. De ex: Sermo 227. 

sensul deplin, întreaga lor evidenţă, devenind înainte de toate 
o convingere lăuntrică, izvorâtă şi întemeiată pe experienţă: 
„Ce era de la inceput, ce am auzit, ce am văzut cu ochii noștri, 
ce am privit şi mâinile noastre au pipăit despre Cuvântul vieţii, 
aceea vă vestim” (| loan 1, 1). 

Nu vreau să spun prin aceasta că credinţa în învierea lui 
Hristos s-ar întemeia pe o experienţă subiectivă. Experienţa eu- 
haristică nu este o experienţă subiectivă, ci este o experienţă 
a Bisericii, anume o experienţă obiectivă, care transcende pe 
de o parte individul, chiar şi comunitatea locală, şi în care 
această comunitate, în comuniune cu Biserica universală în 
timp şi în spaţiu, trăiește această unitate cu Hristos cel înviat, 
prin puterea şi prezenţa Sfântului Duh. lată de ce este foarte 
important să înţelegem că fără Euharistie, fără această expe- 
rienţă euharistică a lui Hristos înviat, doctrina învierii lui 
Hristos nu poate avea răsunetul unei evidențe a adevărului, a 
biruinţei şi a nădejdii. 

Cuvântul este pecetluit de Euharistie, dar Cuvântul şi 
izvorăşte din Euharistie prin această experienţă, iar Euharistia 
pecetluiește în noi această evidenţă, ne in-formează înţelegerea, 
ne orientează cercetarea teologică, ne inspiră doxologia, 
propovăduirea şi mărturia. Cunoașterea însăși are nevoie de 
un resort mai adânc decât propria lucrare, pentru ca acest Cuvânt 
să poată pătrunde într-un loc deja curăţit; Cuvântul curăţeşte şi 
eliberează, ne pregătește pentru Euharistie, pentru împărtă- 
şire, prin chemarea la pocăință, dar, la rândul său, nu se 
poate insera cu adevărat decât atunci când omul este înnoit 
prin contactul cu Cel negrăit, faţă către faţă, acolo unde 
Cuvântul lasă locul tăcerii. 

Deci, Cuvântul nu numai că împlinește Euharistia, ci izvo- 
răşte din aceasta, decurge din ea, iar aceasta determină, desi- 
gur, întreaga vocaţie misionară a Bisericii. Dacă nu ar fi misio- 
nară, Biserica nu ar fi apostolică, nu ar fi Biserică. Dar numai 

pornind de la această experienţă, de la această punere de o 
parte, Biserica poate fi „prezentă în lume”. Această prezenţă 
în lume nu poate da seama prin ea însăşi de misterul Bisericii. 
Biserica trebuie întotdeauna să fie consubstanţială lumii prin 
întreaga sa natură, prin întreaga sa omenitate, care este şi 
omenitatea lui Hristos, dar, în același timp, există un ritm de 
retragere de o parte, de refugiere în Euharistie, vizibil mai ales 
acolo unde Biserica se separă de lume, se adună în încăperea 
cea de sus, cu ușile închise. Şi în acest sens, proclamarea 
liturgică „Uşile, uşile!” înainte de Euharistie nu este o reminis- 
cenţă arheologică din vremea disciplinei arcane, când se cerea 
ca păgânii şi chiar şi catehumenii să nu poată fi martori ai 
tainei euharistice. Este esenţial ca, în Euharistie, în taina Cinei, 
uşile să fie închise, pentru ca Biserica să se adune şi să se 
deosebească. Acest lucru este exprimat foarte limpede în rugă- 
ciunea arhierească a lui Hristos: „Nu pentru lume Mă rog, ci 
pentru cei pe care Mi i-ai dat” (loan 17, 9). 


BISERICA ÎN ANAMNEZĂ 


Cartea Apocalipsei ne aminteşte că obiectul laudei ecleziale 
şi al memorialului liturgic este taina lui Hristos. Întregul cult, 
întreaga învăţătură, întreaga tradiţie a Bisericii nu sunt altceva 
decât o aducere în prezent, o actualizare a tainei lui Hristos. Dar 
aceasta ni se revelează în întreitul său aspect temporal, adică de 
taină a Celui care este, care era și care vine. lar în anamneza 
euharistică găsim la cel mai înalt punct deosebirea şi în acelaşi 
timp unitatea acestor trei aspecte ale tainei lui Hristos de care 
Biserica işi aduce aminte. Biserica își aduce aminte de Hristos 
care este, care era şi care vine. lar Biserica, am putea spune, se 
împarte în lume, în timp, în istorie, în spaţiu, între aceste trei 
moduri de prezenţă şi de acţiune şi de venire ale lui Hristos. 

Este foarte grăitor că textele Apocalipsei, acolo unde fiin- 
tele şi bătrânii cântă şi slăvesc pe Mielul şi pe Cel ce şade pe 
tron, îl numesc „Cel ce este, Cel ce era şi Cel ce vine” (Apoc. 
1, 4,8; 11, 17). În majoritatea textelor, nu este succesiunea 
cronologică „Cel ce era, Cel ce este și Cel ce vine”17. Doxolo- 
gia începe cu prezentul. Dumnezeu este întotdeauna prezent, 
Hristos este prezent, şi prin această prezenţă putem da seama 
în acelaşi timp despre trecut şi despre viitor. Prin această pre- 
zenţă a lui Hristos, pe de-o parte înălţat la cer, de-a dreapta 
Tatălui, rugându-se pentru Biserică şi pentru oameni în mijlo- 
cirea Sa cerească permanentă, ne putem întoarce înapoi și 
trăi în etape retrospective învierea lui Hristos şi, în lumina 
pascală, Crucea, Patimile Mântuitorului şi întreaga Sa viaţă 
pământească. 

Misterul liturgic ne aminteşte că „dacă am cunoscut pe 
Hristos după trup, acum nu-L mai cunoaștem”, cum spune 
Sfântul Pavel (II Cor. 5,16), şi nu mai este cu putinţă să dai sea- 
ma despre prezent şi viitor numai prin trecut. Hristos acţionează, 
Hristos vorbeşte, Hristos Se roagă. Şi, în această rugăciune 
prezentă, ochii noştri se deschid, şi învierea lui Hristos îşi 
capătă înţelesul. Toate liturghiile Bisericii se definesc în funcţie 
de această liturghie cerească permanentă, care constituie „cea 
de a doua faţă a mântuirii”!8, cea dintâi fiind jertfa de pe 
Golgota şi învierea. Jertfa lui Hristos, Fiul jertfind Tatălui pro- 
pria Sa viaţă pentru viaţa lumii, această jertfă mântuitoare cul- 
minează şi se deschide în mijlocirea cerească. Jertfa crucii şi 
a morţii lui Hristos, învierea Sa, preaslăvirea Sa dau întreaga 
valoare, întreaga eficacitate acestei mijlociri cereşti care, spre 
deosebire de jertfa crucii şi a morţii, care au avut loc o dată pen- 
tru totdeauna şi nu pot fi repetate, este permanentă. Este per- 


17. Apoc. 4, 8 este o excepţie. 
18 „L'Ascension”, în Revue biblique 5 (1949), p. 195, reluat în Exegese et 
Théologie, Paris, 1961, t. 1, p. 363-411. 

manentă şi acoperă tot timpul Bisericii, de la Înălţare până la 
Parusie, până la cea de-a doua venire a lui Hristos. 

În mod deosebit pentru problema misiunii Bisericii, este 
important să ne amintim că doar în această mişcare a litur- 
ghiei şi a Bisericii în mers, în pelerinaj către împlinire, către 
plenitudinea Împărăției cerești, unde, cum spune Sfântul Pavel, 
suntem deja așezați, suntem deja înviaţi, suntem deja înălţaţi 
o dată cu Hristos de-a dreapta Tatălui (cf. Ef. 2, 1-6), doar în 
atracţia acestei mişcări, a acestei depășiri a contingenţelor, a 
imanenţei noastre pământeşti, doar aici misiunea întregii 
Biserici îşi dobândeşte pe deplin sensul, anvergura, întreaga 
evidenţă. „Când Mă voi înălța, atunci voi trage toţi oamenii 
după Mine”. Doar în măsura în care, în Biserică, comunitatea 
poate depăşi tocmai aceste contingenţe, se poate desprinde 
de cele pământeşti, doar atunci poate da mărturie despre taina 
lui Hristos înălţat de-a dreapta Tatălui. 

Întrucât am vorbit despre anamneza lui Hristos Cel ce este, 
Hristos prezent în Biserică şi în acelaşi timp înălţat de-a dreapta 
Tatălui, ne putem aduce aminte de cea de-a doua faţă a anam- 
nezei - Hristos Cel ce era. Biserica își aduce aminte de Cel ce 
era, adică de ceea ce Hristos a săvârşit o dată pentru totdea- 
una în istorie în timpul întrupării Sale, în timpul împlinirii Sale 
pământeşti până la Înălţare. Prin urmare, „Cel ce era” se 
raportează la taina Întrupării, a Patimilor, a Învierii, la istoria 
mântuirii în totalitatea sa. 

Sensul Euharistiei nu se poate limita la un raport unilateral 
Euharistie-Cruce, nici chiar Euharistie- Înviere. Există o totalitate, 
o unicitate a ansamblului lucrării lui Hristos; întreaga iconomie a 
mântuirii este reprezentată în memorialul euharistic. 

În sfârșit, trebuie să ne amintim că adunarea euharistică 
nu-şi aduce aminte numai de trecutul istoric, sau de prezen- 
tul ceresc sau sacramental, ci şi de viitor, îşi aduce aminte că 
Domnul vine. 

Prin Euharistie, Biserica este îndreptată în întregime către Hristos, 
care nu numai că este aici — „lată, Eu cu voi sunt în toate zilele 
până la sfârşitul veacului“ (Mat. 28, 20) —, dar este şi „Cel ce 
vine“. Ce înseamnă, prin urmare, această venire a lui Hristos 
pe care o exprimă memorialul euharistic, pe care o exprimă 
taina euharistică în întregime, și care trebuie să ne ajute să 
înţelegem sensul însuși, aș spune chiar firea Bisericii? Lec- 
tura textelor neo-testamentare şi a liturghiilor primare ne 
arată că această conştiinţă şi această aşteptare a venirii lui 
Hristos este extrem de intensă, extrem de profundă, mai ales 
în anumite cuvinte sau exclamaţii pe care le regăsim atit în 
Biblie, cât şi în liturghiile primare, de exemplu Maranatha. Acest 
cuvânt înseamnă în același timp „Vino, Doamne (lisuse)”, fiind 
o invocaţie, o aclamaţie, o rugăminte, o aşteptare, şi totodată o 
vestire: „Da, Domnul vine“; iar „Domnul vine” nu mai este doar 
o așteptare, ci o împlinire. 

De asemenea, epicleza Sfântului Duh nu exprimă doar 
aşteptarea, cererea fierbinte, ci este deosebit de intensă, pentru 
că Biserica ştie că această epicleză este ascultată şi că invo- 
carea Bisericii în Euharistie se situează înăuntrul rugăciunii 
Marelui Arhiereu lisus, de-a dreapta Tatălui. lată de ce Biserica 
se poate ruga fierbinte, intens, dar în același timp cu îndrăz- 
neală, cu certitudine. Prin urmare, Maranatha exprimă atât rugă- 
mintea, dependenţa, supunerea Bisericii faţă de Hristos, cât şi 
certitudinea, vestirea lumii că Hristos este aici, că Hristos vine 
ca Cel inviat pentru a-l mântui pe om, pentru a-i da viaţa cea 
nouă, pentru a-l smulge din robia răului, a păcatului, a suferin- 
tei, a servituţilor de orice fel şi a alienării. 

lată un exemplu de memorial euharistic, cel al liturghiei 
bizantine a Sfântul loan Gură de Aur: „Aducându-ne aminte, 
aşadar, de această poruncă mântuitoare şi de toate cele ce s-au 
făcut pentru noi: de cruce,de groapă, de învierea cea de-a 
treia zi,de înălţarea la ceruri, de şederea cea de-a dreapta şi 

de cea de a doua și slăvită iarăşi venire”. Această anamneză 
este întotdeauna o punere a Bisericii în prezenţa acestei taine 
totale a mântuirii noastre. Această taină a mântuirii nu poate 
fi limitată doar la unul dintre aceste trei aspecte ale memoria- 
lului lui Hristos, iar atenuarea, reducerea unuia sau a celuilalt, 
duce Biserica la deformări profunde ale conştiinţei sale de 
Biserică şi a propriei sale mărturii în lume. 


BISERICA ÎN RUGĂCIUNE 


În liturghie şi în ştiinţa liturgică, epicleza a devenit, treptat 
şi din ce în ce mai mult, un termen tehnic, desemnând o rugă- 
ciune anume adresată Tatălui pentru ca Duhul Sfânt să Se 
pogoare asupra pâinii şi vinului puse înainte şi să le sfinţească, 
prefăcându-le în trupul şi sângele lui Hristos. Trebuie să amin- 
tim că în liturghiile primare, întâlnim epicleze variate atât prin 
forma, cât şi prin destinaţia lor - epicleze hristologice, invo- 
caţii pentru venirea lui Hristos, ca, de pildă: „Da, vino, Doamne 
lisuse” sau Maranatha. 

Aceasta din urmă este redescoperită astăzi de liturghiile 
moderne, în special de liturghia de la Taizé sau liturghia lute- 
rană din Germania. Ea exprimă o urgenţă, sporită poate de 
instabilitatea apocaliptică a evenimentelor din vremea noas- 
tră; când totul se clatină în jurul nostru, atunci cu adevărat 
nu numai omul în fiinţa sa profundă, ci intreaga Biserică se 
simte şi mai dependentă de această venire a lui Hristos. Sau 
oare această venire nu este manifestată cu atâta intensitate 
decât în Euharistie? 

Trebuie deosebite două orientări în epicleză; epicleza lui 
Hristos, care nu se poate face decât întru Duhul Sfânt: „Şi Duhul 
şi Mireasa spun: Vino, Doamne lisuse” (Apoc. 22, 17, 20). 
Doar prin suflarea Duhului Biserica este în stare, în Euharistie, 

să cheme, să invoce, să roage, apoi să vestească pe Hristos. 
Doar prin Duhul Sfânt, Biserica Îl poate mărturisi pe lisus 
Hristos ca pe Domnul ei. 

Pe de altă parte, epicleza propriu-zisă a Duhului Sfânt, 
invocarea venirii Sfântului Duh, se inserează profund în datu: 
neo-testamentar, îndeosebi în cuvântarea de despărţire a lui 
Hristos, dinainte de Patimi (loan 14 - 16), în care Hristos Însuşi 
vesteşte şi făgăduieşte că, atunci când Se va ruga Tatălui, 
această rugăciune va fi o epicleză, o cerere a Sfântului Duh: 
„Şi Eu voi ruga pe Tatăl și alt Mângâietor vă va da vouă” (loan 
14, 16). Chemarea Duhului Sfânt care constituie epicleza Bise- 
ricii nu se poate face decât datorită lui Hristos, prin Hristos, 
prin rugăciunea lui Hristos preaslăvit şi înălţat de-a dreapta 
Tatălui. Întreaga liturghie trebuie deci înţeleasă în perspectiva 
acestei mijlociri cereşti a lui Hristos, care este o epicleză a 
Sfântului Duh, o cerere către Tatăl de a trimite Duhul peste 
Biserică, peste daruri, peste comunitate, peste lume. 

Dacă ne gândim la dezvoltarea conştiinţei euharistice a 
Bisericii, constatăm că Biserica a trecut, în timpul său istoric, 
prin diferite stadii de evoluţie. 

În perioada pre-niceeană, Biserica pare a nu fi insistat prea 
mult asupra importanţei prefacerii darurilor; epicleza, aşa cum 
observăm în special la Sfântul Ipolit în Tradiţia apostolică, nu 
era îndreptată cu precădere spre prefacerea pâinii şi vinului în 
trupul şi sângele lui Hristos, ci, înainte de toate, spre faptul că, 
prin mijlocirea jertfei Bisericii, această epicleză prefăcea întreg 
poporul lui Dumnezeu în trupul şi sângele lui Hristos. Este o 
realitate pe care atât teologia euharistică, cât şi exegeza neo- 
testamentară o redescoperăl?. O finalitate eclezială şi antro- 
pologică a sfințirii. Tot așa cum, iniţial, sfinţirea apei botezului 
se făcea - şi se face - în vederea afundării baptismale, tot 


19. Cf. J. Jeremias, The Eucharistic Words of Jesus, Oxford, 1955. 

aşa sfinţirea euharistică se face în perspectiva comuniunii eu- 
haristice. Trebuie evitat să se izoleze și să se fărâmiţeze taina 
sfințirii, considerând comuniunea euharistică numai un rod 
duhovnicesc al sfințirii elementelor sacramentale. Comuniu- 
nea nu este rodul duhovnicesc, ci punctul culminant, pecetea 
acestei sfinţiri. Sfinţire şi comuniune sunt legate, din punct de 
vedere teologic şi organic, în taina unică a Cinei. Aceasta este 
tocmai sfinţirea, jertfa şi pomenirea Cinei Domnului, care se 
actualizează în taina Euharistiei şi prin urmare în îimpărtășirea 
comunităţii. 

Părinţii secolului al IV-lea, începând cu Sfântul loan Gură 
de Aur şi Sfântul Ambrozie, insistă mai mult asupra evenimen- 
tului, asupra miracolului euharistic negrăit, acel mysterium 
tremendum al sfințirii, şi aceasta într-un limbaj din ce în ce 
mai realist. Şi cu cât poporul creştin va pierde sensul comuniunii 
organice şi normative a Euharistiei, cu atât mai mult această 
concepţie „realistă” a tainei va căpăta relief. În momentul în 
care comunitatea se situează nu în Euharistie, ci în faţa Euha- 
ristiei, ea poate să reflecteze mai bine la acest miracol, pentru 
că nu poţi reflecta cu adevărat la ceva decât dacă iţi este exte- 
rior. Într-un anumit sens, Biserica primară nu avea teologie euha- 
ristică și nici nu putea să aibă. Şi, după părerea mea, este lipsit 
de sens să se caute o teologie euharistică, o teologie a jertfei, 
o teologie a prezenţei reale în Biserica primară, pentru că 
această teologie reprezentând prea mult o realitate a trăirii, 
despre ea nu se poate vorbi decât pornind de la această trăire. 
Ne lovim din nou de ambiguitatea limbajului. Limbajul care 
exprimă experienţa duhovnicească devine astfel indicele unei 
îndepărtări, al unei pierderi a acestui sens euharistic. Cu cât 
sensul euharistic al comuniunii este mai estompat, cu atât mai 
necesare sunt limbajul şi reflecţia, pentru a da seamă de ea. 

Ulterior, cu prilejul controverselor euharistice dintre greci 
şi latini, se vor purta discuţiile care ni se par astăzi atât de ste- 

rile cu privire la cuvânt şi epicleză: cum se săvârşeşte sfinți- 
rea, prin cuvânt, prin cuvintele de instituire, sau prin epicleză? 
Este, după părerea mea, un fapt stabilit, că nu se poate juxta- 
pune sau alege între Paşte și Cincizecime, la fel cum nu alegi 
între Hristos și Duhul Sfânt, nu alegi între prezenţa lui Hristos 
şi lucrarea Duhului Sfânt; dar trebuie arătat că această pre- 
zenţă este diferită - prezenţa lui Hristos şi cea a Duhului Sfânt 
sunt, fiecare, specifice în taina euharistică. Hristos Se întru- 
pează în Cuvânt, este prezent în darurile euharistice prin care 
ne asimilează Sieși. Duhul Sfânt este prezent în om, dar în alt 
mod, infuz, inexprimabil, într-un mod pe care limbajul nu-l poate 
reda, căci Duhul Sfânt nu este obiect al cunoaşterii, obiect al 
teologiei. Duhul Sfânt este, înainte de toate, puterea cunoştin- 
ţei, lumina în care vedem chipul lui Hristos şi în care se înfăp- 
tuieşte prezenţa lui Hristos în noi. Prin urmare, Sfântul Duh 
este totdeauna altul. Şi în aceasta constă întreaga dificultate 
a pnevmatologiei, întreaga dificultate de a vorbi despre Duhul 
Sfânt şi despre lucrarea Sa sfinţitoare în Euharistie. 

Sfinţirea elementelor şi sfinţirea credincioşilor alcătuiesc 
cele două aspecte ale realităţii Euharistiei, căci omul se înră- 
dăcinează adânc, prin trupul său, prin limbajul său, prin întreaga 
sa sensibilitate, în cosmos, în însăşi realismul lumii în care 
este profund ancorat și pe care este chemat, prin Euharistie, 
să-l transfigureze, să-l sfinţească. Prin urmare, Biserica nu poate, 
desigur, să facă economie de elemente materiale. Credem în 
sensul deplin al sfințirii elementelor, al prezenţei reale a lui 
Hristos în elemente, nu în vederea unei adorări a acestora, ci 
în vederea împărtăşirii credincioşilor. Pietatea euharistică şi 
evlavia cu care Biserica Ortodoxă înconjoară pâinea şi vinul 
sfinţite (Sfânta Cuminecătură) trebuie înţelese într-o perspec- 
tivă de comuniune, de mâncare euharistică. 

Ceea ce am spus despre epicleză ne îngăduie să înţele- 
gem mai bine că epicleza nu poate fi limitată la o singură rugă- 

ciune a Euharistiei. Sunt epicleze pre-sfinţitoare, epicleze 
post-sfinţitoare, epicleze privind Darurile, epicleze privind adu- 
narea, epicleze în care preotul roagă ca Dumnezeu să trimită 
Duhul Sfânt, pentru ca propria sa nevrednicie să nu constituie 
o piedică, pentru ca Duhul să-l curăţească pe preot astfel ca 
nevrednicia acestuia să nu împiedice pogorârea Duhului peste 
Euharistie şi peste adunare: „Pomenește, Doamne, după mul- 
ţimea îndurărilor Tale, şi a mea nevrednicie - se spune în litur- 
ghia bizantină a Sfântului Vasile cel Mare. lartă-mi toată gre- 
şeala, cea de voie şi cea fără de voie, şi să nu opreşti, pentru 
păcatele mele, harul Sfântului Tău Duh, de la Darurile ce sunt 
puse inainte“. Sfinţirea nu se poate face fără sfinţenie, nu 
doar cea ca rod al sfințirii euharistice, ci şi sfinţenia preala- 
bilă, fără de care nevrednicia preotului se răsfrânge asupra 
Darurilor şi împiedică revărsarea harului lui Dumnezeu. 

Epicleza se referă, deci, la ansamblul Euharistiei. Întreaga 
Euharistie este epicletică, întreaga Euharistie este o invocare; 
preotul şi adunarea nu sunt stăpânii actului euharistic, ci Duhul 
Sfânt este adevăratul săvârșitor al Euharistiei, ca și al tainelor. 
Într-un anumit sens, Duhul Sfânt este cel care lucrează în noi, 
care ne informează, care îngăduie şi înfăptuieşte în noi această 
rugăciune şi această conformitate cu Hristos. 

Dar dacă spunem că Euharistia este în întregime epicleză, 
este limpede că epicleza depăşeşte limitele Euharistiei şi că 
această epicleză, acest sens epicletic, acest sens de invocare, 
de dependenţă, acoperă şi defineşte întreg misterul Bisericii, 
întreaga relaţie a Bisericii cu Hristos. Biserica nu este decât 
Slujitoare, adică nu poate fi decât un releu, nu poate decât să dea 
mărturie şi să vestească ceea ce o depăşeşte şi ceea ce se face 
prin intermediul acestor „vase de lut” care sunt instituţiile noastre. 
Nu poate, deci, să fie decât în situaţie de penitenţă, dar cu convin- 
gerea, desigur, că prin lucrarea euharistică Biserica, comuni- 
tatea, este iertată, că trăieşte în această iertare şi că această 

iertare nu este altceva decât lumina învierii care izvorăște în 
ea. Epicleza este, deci, o dependenţă, o supunere deplină în 
Duhul Sfânt faţă de Hristos și faţă de Tatăl. Ea este, de aseme- 
nea, o așteptare și o chemare. 

Pentru a vorbi despre epicleza întregii Biserici, este foarte 
edificator să ne amintim de rugăciunea Bisericii primare, în 
„încăperea cea de sus”, dinainte de pogorârea Duhului Sfânt la 
Cincizecime. Putem spune că această rugăciune arzătoare a 
Bisericii adunate în locul comun al Cinei se împlineşte, se repetă, 
se oglindeşte în rugăciunea liturgică a Bisericii, a întregii Biserici 
în Euharistie. Întreaga Biserică este în rugăciune arzătoare, 
pentru că Euharistia este o Cincizecime permanentă, atât prin 
pregătirea Cincizecimii în această rugăciune, cât şi prin faptul 
că Duhul Sfânt este revărsat în Biserică. Avem două aspecte ale 
epiclezei, după cum avem două aspecte în Cincizecime: 1) pre- 
gătirea, cererea fierbinte, conştiinţa că Duhul Sfânt este Cel 
ce va să vină, şi Biserica se curăţește pentru aceasta, este deja 
în stare de comuniune, rugăciunea este deja o rugăciune co- 
mună, o rugăciune unanimă, şi 2) această unanimitate care, 
iniţial condiţie a venirii Duhului Sfânt, va fi apoi rodul acesteia 
(îndeosebi Fapt. 2). Epicleza ne pune în starea din ziua 
Cincizecimii, ne pune în situaţia Bisericii, în starea de Cincize- 
cime perpetuă. 

Spre deosebire de taina învierii şi a crucii, care s-au înfăptuit 
o dată pentru totdeauna, Cincizecimea nu este doar evenimen- 
tul unui moment, al unui timp, ci este inaugurarea timpului 
Bisericii, adică inaugurarea timpului revărsării permanente, 
constante a Duhului Sfânt peste comunitate. În Faptele Apos- 
tolilor, există o întreagă secvenţă a acestor revărsări multiple ale 
Duhului Sfânt în diferite stadii, în diferite etape normative ale 
creșterii Bisericii. Citind Fapte 8 şi 19, când Duhul vine asupra 
comunităţii, asupra celor doisprezece ucenici la Efes, ai impre- 
sia că ai de-a face aici dacă nu cu o repetare, măcar cu con- 


484 ÎMPĂRTĂŞIREA SFÂNTULUI DUH 


ştiinţa faptului că evenimentul primei Cincizecimi se con- 
tinuă. Anumiți Părinţi ai Bisericii - mai ales Nicolae Cabasila în 
Tâlcuirea dumnezeieștii Liturghii?0, au insistat mult asupra 
sensului cincizecimic al liturghiei, al Euharistiei. Această idee 
a Cincizecimii permanente este o idee profund tradiţională în 
Biserica primară şi îndeosebi în tradiţia orientală şi siriană. 


EUHARISTIA, COMUNIUNE A BISERICII 


Aş vrea să deosebesc mai multe planuri de comuniune: 

Comuniune treimică, şi aceasta este o idee la care ţin 
foarte mult, idee potrivit căreia comuniunea euharistică este 
o comuniune treimică, un dar, o prezenţă, o realizare a vieţii 
treimice în Biserică. Liturghia ortodoxă începe cu binecuvân- 
tarea Împărăției treimice: „Binecuvântată este Împărăţia Tatălui, 
a Fiului şi a Sfântului Duh”. Şi aceasta corespunde unei con- 
ştiinţe euharistice foarte profunde, chiar dacă uneori insufi- 
cient exprimată în învăţătura şi în doctrina clasică. Tratatele 
şcolare despre Euharistie au fost deseori puternic influențate 
de un fel de hristomonism euharistic, adică un fel de exclu- 
sivism în Hristos, lăsând de o parte orice referinţă la Tatăl și 
la Sfântul Duh. Hristos este calea către Tatăl: „Cel ce M-a văzut 
pe Mine a văzut pe Tatăl“ (loan 14, 9). Euharistia este îndrep- 
tată, deci, către Tatăl şi, la urma urmei, locul rugăciunii „Tatăl 
nostru” în Euharistie aminteşte tocmai faptul că întreaga comu- 
nitate euharistică trebuie să se situeze într-un context treimic, 
pentru ca Biserica să-şi amintească, în momentul comuniunii, 
că Euharistia este împărtăşirea cu Hristos prezent de-a dreapta 
Tatălui, Hristos înviat şi preaslăvit. 


20. Capit. 37, trad. franceză in Sources chretiennes, nr. 4 bis, Paris, 1968, 
p. 226-229 şi notă la Pr. S. Salaville, La Pentecôte eucharistique, p. 334336. 

Euharistia este o Cincizecime perpetuă. Noţiunea de împăr- 
tășire a Sfântului Duh în Euharistie este o noţiune vitală, care îşi 
are originea chiar la Sfântul Pavel, în salutul său treimic de la 
II Cor. 13, 13: „Harul Domnului nostru lisus Hristos şi dragos- 
tea lui Dumnezeu (Tatăl) şi impărtășirea Sfântului Duh să fie 
cu voi cu toţi”. În secolul al IV-lea, liturghiile bizantine au gene- 
ralizat această binecuvântare treimică chiar înainte de rugă- 
ciunea euharistică. Sfântul Vasile al Cezareii a dezvoltat tema 
împărtășirii Sfântului Duh în contextul disputelor despre dum- 
nezeirea Duhului, arătând că Duhul Sfânt se împărtășește cu 
plinătatea vieţii dumnezeieşti a Tatălui şi a Fiului şi că viața 
întregii Biserici este o împărtășire a Treimii în Sfântul Duh. 
Însăşi tema împărtășirii Sfântului Duh se întâlnește în mai multe 
rânduri în liturghia bizantină a Sfântului Vasile al Cezareii21.În 
liturghia ortodoxă actuală, una din cântările Cincizecimii este 
inclusă în rugăciunile de mulţumire de după comuniune: „Am 
văzut lumina cea adevărată, am primit Duhul cel ceresc, am 
aflat credinţa cea adevărată, nedespărţitei Sfintei Treimi închi- 
nându-ne, că aceasta ne-a mântuit pe noi”. La fiecare liturghie, 
putem cu adevărat să spunem că am văzut lumina cea adevă- 
rată, am primit Duhul cel ceresc... 

Euharistia este astfel comuniunea sfinților, comuniune a 
întregii Biserici, şi acest lucru a fost exprimat în liturghia bizan- 
tină, îndeosebi în ritualul proscomidiei, al pregătirii elemen- 
telor euharistice în potir şi pe disc, unde, alături de agneţul 
care-L simbolizează pe Hristos, preotul aşază părticelele sim- 
bolizând pe Maica Domnului, cele nouă cete ale sfinţilor, viii 
şi morţii. Şi astfel, în celebrarea euharistică, comunitatea la 
rândul său este chemată să ia parte la această reprezentare 
figurativă pe disc, trimiţându-şi la altar pomelnicele cu numele 
viilor şi morţilor, care vor fi pomeniţi în acel moment, în timp 


21. Cf. B. Bobrinskoy, „Liturgie et ecclesiologie trinitaire de Saint Basile”, în 
Verbum Caro, Paris, 1969, inclusă şi în prezentul volum. 

ce preotul va scoate părticelele de prescură pe care le va 
aşeza pe disc. Astfel, întreaga Biserică, adică Trupul lui Hristos, 
Hristosul total, cum spune Fericitul Augustin (Christus totus 
caput et corpus)22, Hristos întreg, cap şi trup, este reprezentat și 
participarea Sa reală este amintită în celebrarea Euharistiei. lar 
aceasta este adevărat nu numai pentru proscomidie, ci, în gene- 
ral, pentru toată liturghia, prin rugăciunea de mijlocire de după 
epicleză, în care Biserica pomeneşte pe Maica Domnului, pe 
sfinţi, pe vii şi pe morţi, toate nevoile şi suferinţele şi dorinţele 
lumii. Se poate cita, în legătură cu acest subiect, mai ales litur- 
ghia Sfântul Vasile al Cezareii, indeosebi rugăciunea sa euharis- 
tică de mijlocire, în care Biserica pomeneşte toate treptele şi 
toate categoriile de credincioşi, toate suferinţele celor care sunt 
în închisori, în prigoniri, ale văduvelor şi orfanilor etc25. 


„CU PACE SĂ IEŞIM”. 
MISIUNEA BISERICII 


Euharistia este în întregime îndreptată și sprijinită pe taina 
Paștelui, a Înălţării, a Cincizecimii şi a celei de-a doua veniri a 
lui Hristos. Misiunea creştină, misiunea Bisericii nu poate fi 
înţeleasă decât în funcţie de Paşte, de Învierea lui Hristos, ai 
cărei martori suntem în Euharistie, în funcţie de Cincizecime, 
ai cărei beneficiari suntem în Euharistie, şi de Înălțarea lui 
Hristos pe Care Îl însoţim şi a de Cărui slavă ne împărtășim tot prin 
Euharistie. Această misiune este, înainte de toate, o misiune 
a comunităţii, o misiune comunitară, pentru că, la rândul său, 
comunitatea trebuie să oglindească în sine iubirea: „Să vă iubiți 
unul pe altul, (...) pentru ca lumea să creadă, ...intru aceasta vor 
cunoaşte toţi că sunteţi ucenicii Mei” (loan 13, 34, 35; 15, 12, 
17 etc). 


22. In Evang. loannis, tr. XXVIII, PL 35,1622 et alia. 
23. Textul din anexă. 

Ite, missa est din liturghia latină sau Cu pace să ieşim din 
liturghiile bizantine, această concluzie comună a liturghiilor 
noastre, nu este decât vestirea sfârșitului primei etape a Euha- 
ristiei. În acel moment are loc nu ieșirea din Biserică, ci intrarea 
Bisericii în lume; această trimitere, această îimprăştiere a cre- 
dincioşilor este necesară; Biserica nu poate să rămână canto- 
nată şi închisă şi ferecată în sine. Slujba duminicală trebuie să 
se încheie şi să se continue de-a lungul săptămânii. În acest 
sens, nu putem înţelege Euharistia duminicală fără rugăciunea 
lăuntrică şi fără Euharistia dinlăuntrul credincioşilor din timpul 
săptămânii, de la locul și din timpul muncii lor, al vocației lor, 
al familiei lor. 

J. J. von Allmen deosebeşte în Euharistie două momente 
fundamentale, Liturghia și Euharistia24: 1) Liturghia, care înseamnă 
trimiterea, explozia, împrăștierea, dar o împrăştiere providen- 
țială, sacramentală a Bisericii în lume, asemenea „aluatului 
care dospeşte frământătura”, asemenea sării în bucate; 2) Euha- 
ristia, când Biserica se adună, când se unifică în locul acelui 
necesar şi unic „faţă către faţă” nu numai al insului, ci şi al 
comunităţii, cu Domnul său, întru Duhul Sfânt. J. J. von 
Allmen se foloseşte de imaginea inimii, a sistolei și diastolei: 
sistola, adunarea, afluxul de sânge la inimă, iar diastola, 
trimiterea, înnoirea celulelor trupului, prin sângele, el însuşi 
regenerat de suflarea dumnezeiască. 

Cred că toate acestea sunt de o mare importanţă: această 
noţiune a dimensiunii misionare a Bisericii, pornind de la adu- 
narea euharistică, de la ea și prin ea, într-un ritm perpetuu, 
mereu înnoit, este cea în care ar trebui să înţelegem taina Bise- 
ricii, creşterea şi maturizarea, mărturia şi chiar suferinţa sa, din 
Euharistie în Euharistie, până în Împărăţia lui Dumnezeu. 


24. Essai sur le Repas du Seigneur, p. 111-116. 


XXII 
LITURGHIE ŞI ESHATOLOGIE 


Nu voi vorbi despre eshatologie ca atare, nici din punct de 
vedere dogmatic, adică despre eshatologie în sine, nici măcar 
despre locul său general în viaţa liturgică; mă voi mărgini la 
Euharistie şi, mai precis, la anamneza şi epiclezele euha- 
ristice. Cu 15 ani în urmă, vorbind despre pnevmatologia cul- 
tului, alesesem ca titlu: „Câteva reflecţii cu privire la pnevma- 
tologia cultului”. Astăzi, aş putea spune: „Câteva reflecţii cu 
privire la eshatologia din Euharistie”. 


A 


Teologiile de şcoală, atât ortodoxă, cât şi catolică sau pro- 
testantă, au suferit o distorsiune considerabilă, prezentând esha- 
tologia ca şi cum aceasta ar privi exclusiv ţelurile ultime ale omu- 
lui şi ale lumii, într-o perspectivă strict liniară şi izolată în viitor, 
fie individualistă, fie cosmică şi universală, dar întotdeauna 
îndepărtată şi ireală. Decalajul dintre această eshatologie a 
manualelor noastre, dar şi a propovăduirii noastre, adesea, şi 
eshatologia inaugurată sau realizată de Noul Testament şi de 
viaţa eclezială și liturgică, este uriaş şi dramatic. În zilele noas- 
tre, Pr. Alexander Schmemann a ştiut să repună în valoare 
dimensiunea eshatologică a cultului şi a Euharistiei. După el, 
loan Zizioulas s-a străduit, la rândul său, să sublinieze aspectul 
eshatologic al adunării euharistice în jurul Domnului prezent 
în Biserica Sa. 

Rezumând în câteva cuvinte sensul eshaton-ului neotesta- 
mentar și eclezial, pentru a-l aplica realităţii liturgice, l-aş tra- 
duce în acelaşi timp prin termenul de ultim, dar şi de final 
(telos) şi de plenar (pleroma). Conjugarea, sau convergenţa 
acestor diferite sensuri ne îngăduie să redăm eshaton-ului biblic 
conţinutul său calitativ, pe lângă cel linear. Acest sens calita- 
tiv, de plenitudine şi de sfirşit, caracterizează venirea Dom- 
nului, întreaga Sa operă mântuitoare şi prezenţa Sa dătătoare 
de viaţă în Biserică. Acestui ultim aspect, modului eclezial şi 
permanent al eshatologiei, adică al Prezenţei Celui ce vine, aş 
dori să-mi consacru comunicarea. 


B 


Înălţarea Domnului şi Cincizecimea istorică (Fapt. 2), aceste 
două evenimente constituie o demarcaţie între modul evan- 
ghelic al prezenţei lui Hristos (arătat în trup, I Tim. 3, 6) şi mo- 
dul eclezial al acestei prezenţe. Dacă în timpul vieţii pământeşti 
a Mântuitorului, El era locul privilegiat şi deplin al prezenţei 
Duhului, de-acum înainte, Duhul care însufleţeşte trupul ecle- 
zial al lui Hristos este la rândul Său locul, spaţiul propriu al 
prezenţei lui Hristos, a „Celui ce este, Celui ce era și Celui ce 
vine”. loan Zizioulas a subliniat rolul „constitutiv” al Duhului 
Sfânt în viaţa omenească a lui Hristos, pe de o parte, şi în pre- 
zenţa Sa sacramentală şi eclezială, pe de altă parte (de ex. în 
L'Etre ecclesial, Geneva, 1981, p. 98). 

Aş porni şi eu de la această funcţie proprie Duhului Sfânt, 
de a-L face prezent pe lisus Hristos, în chip deplin, în toate 
dimensiunile şi domeniile vieţii Hristosului total, Cap şi Trup. 

Dacă ar fi să folosim noţiuni moderne pentru a vorbi de- 
spre eshatologia eclezială, sau mai curând despre perspectiva 
liturgică a eshatologiei, aş îndrăzni să folosesc termenii de im- 
plozie şi de explozie, într-o analogie cu fenomenele de con- 

tracţie şi dilatare fizică, în care, unei concentrări incredibile a 
masei, în care până şi spaţiul dintre atomi este desfiinţat, îi 
urmează o explozie sau o expansiune de energie într-un spa- 
țiu-timp uriaş. Potrivit acestei analogii, Duhul manifestă în 
două feluri prezenţa lui Hristos. Mai întâi, desfiinţând fron- 
tierele spaţio-temporale ale existenţei Sale multiple în expe- 
rienţa sacramentală a prezenţei Sale unificate, şi apoi, creând 
un elan dinamic de expansiune a Bisericii şi a membrilor ei 
către diferitele moduri, istoric, ceresc și ultim ale prezenţei lui 
Hristos. 

Astfel, pe de o parte, Sfântul Duh realizează prezenţa ple- 
nară şi unică a lui Hristos în multiplele Sale dimensiuni: Cu- 
vântul creator, lisus istoric, Hristosul slavei, Domnul parusiei 
şi al judecății. Această prezenţă reală a Domnului lisus trans- 
cende distanţele şi frontierele spaţiului şi ale timpului. Aceasta 
este funcţia sacramentală a „memorialului” euharistic şi liturgic 
care determină însăşi fiinţa Bisericii-Mireasă a lui Hristos. 

Liturghia euharistică realizează, deci, această prezenţă 
eshatologică a lui Hristos în Biserică, comemorând în memo- 
rialul său, în anamneza euharistică, mai întîi timpul istoric al 
mântuirii (crucea, mormântul, învierea), apoi slava cerească 
(înălţarea la cer, şederea de-a dreapta) şi în sfârşit parusia 
(cea de-a doua slăvită venire). Aclamaţiile liturgice ale Apo- 
calipsei exprimau deja, încă de la începuturile cultului creştin, 
lauda unică a „Celui ce este, Celui ce era și Celui ce vine” (XI 
4, 8 şi 11, 17)!. 

Această contemporaneitate multiformă a lui Hristos cu 
existenţa noastră (și a noastră cu existenţa Sa) este însă foarte 
greu de exprimat și de menţinut în mentalitatea noastră decă- 
zută, în gândirea noastră discursivă şi mai ales în limbajul 
nostru teologic, care poartă şi el, totuşi, întreaga povară a decă- 


1. Cf. B. Bobrinskoy, „L'Eucharistie, plénitude de l'Église”, în Intercommu- 
nion: des chrétiens s'interrogent, Paris, 1969, p. 26-27. 

derii noastre. Din această cauză mi-a fost intotdeauna nespus de 
greu să vorbesc despre dimensiunea eshatologică a credinţei, a 
cultului, şi am încercat o mare admiraţie faţă de cei care 
foloseau cu ușurință și ca de la sine această noţiune. 

Tendinţa firească a minţii omeneşti şi entropia demersu- 
lui teologic însuşi ne vor face să ne amintim întotdeauna de 
evenimentele istorice ale lucrării mântuitoare ca de nişte eve- 
nimente care aparţin trecutului, să contemplăm tainele slavei 
Sale cereşti ca fiind transcendente existenţei noastre pămân- 
teşti şi să privim întoarcerea lui Hristos în slavă ca pe o reali- 
tate viitoare foarte îndepărtată, anticipată, în cel mai bun caz, 
în întâlnirea faţă către faţă de la judecata personală, după 
moarte. În această perspectivă liniară, există tendinţa de a 
disocia aceste aspecte unele de celelalte şi de a-l izola pe fie- 
care (fie că este vorba despre viaţa istorică şi lucrarea mân- 
tuitoare a lui Hristos, crucea şi învierea, fie despre existenţa 
şi slava Sa cerească, fie despre întoarcerea Sa în slavă), în 
dauna viziunii de ansamblu a credinţei creştine. 

Astfel, credinciosul se află prins într-un spaţiu și într-o tem- 
poralitate ermetic închise, potrivit cărora existenţa multiplă a lui 
Hristos ne priveşte, desigur, dar din exterior, căci Hristos mă 
precede în istorie, mă depăşeşte în slava Sa cerească şi Se face 
așteptat în a doua Sa venire, la urma urmei atât de îndepărtată, 
încât pare ireală. Acestea sunt contururile nu numai ale psi- 
hologiei noastre religioase, individuale sau colective, cea a soci- 
etăţilor noastre ecleziale, ci constituie şi amprenta teologiilor 
noastre reci, conceptuale, şcolăreşti. 

Din păcate, toate acestea intră în ordinea firească a lucru- 
rilor. Este greu să vorbești „la rece” de prezenţa eclezială a lui 
Hristos, să o mărturisești în afara focului Sfântului Duh, tot 
aşa cum doar în flacăra Cincizecimii euharistice îndrăznim cu 
încredere şi fără osândă să-L chemăm pe Dumnezeu Tată şi 
să rostim „Tatăl nostru”. 

C 


Doar în acțiunea liturgică a Euharistiei devine apropiat Cel 
a cărui existență părea îndepărtată şi abstractă, în acțiunea 
liturgică a Euharistiei şi în corespondenţa acesteia lăuntrică şi 
caritabilă, adică în liturghia permanentă a inimii și în cea a 
milostivirii. Doar atunci se desființează frontierele spaţio-tem- 
porale atât de etanşe ale trecutului, ale cerescului şi ale 
viitorului, în prezenţa Celui care este, care era și care vine. 

Această prezenţă a lui Hristos în Biserică presupune, de 
asemenea, în replică, un întreit elan de iubire: 


1) un elan de iubire al Bisericii Mirese faţă de Mirele care 
S-a dat pentru ea (Efes. 5, 25); Biserica devine astfel contem- 
porana chenozei Sale, se asociază până la sfârșitul veacurilor 
crucii patimilor şi Învierii lui Hristos; 

2) totodată, implică şi un elan de iubire faţă de lisus Ma- 
rele Arhiereu, care a străbătut cerurile şi ne-a deschis și nouă 
calea către Slava Împărăției; un dinamism ascensional îşi 
pune pecetea pe Biserică, în cult şi în întreaga sa existenţă 
istorică; 

3) acest elan de iubire îndreaptă Biserica către Domnul 
slavei, care va veni să judece viii şi morţii, dar care vine încă 
de pe acum în permanenţa judecății Sale inaugurate în prezent, 
în acest „astăzi” al Bisericii. Astfel, Euharistia sporeşte dorinţa şi 
nerăbdarea Bisericii, căreia îi răspunde Domnul: „Da, vin 
curând” sau, în traducerea Bibliei de la Ierusalim: „Da, venirea 
Mea este aproape” (Ap. 2, 16; 3, 11; 22, 7; 12, 20). 

Prin lucrarea Sfântului Duh se realizează prezenţa multi- 
formă a lui Hristos în Biserica Sa prin intermediul memorialu- 
lui euharistic, după cuvintele Domnului Însuşi: „Vă va aduce 
aminte despre toate cele ce v-am spus Eu” (loan 14, 26). 
Desigur, să nu reducem memorialul la o formulă sau la o parte 
din rugăciunea euharistică. Tot cultul, toată învăţătura, toată 

tradiţia Bisericii nu sunt altceva decât o punere în actualitate, 
o re-prezentare, un memorial, o mărturisire a tainei lui Hristos. 

Memorialul lui Hristos este de nedespărţit, deci, de miş- 
carea totală de adorare şi de mulţumire (partea premergă- 
toare Jertfei şi cântarea „Sfânt, Sfânt, Sfânt”), nedespărţită la 
rândul ei de invocare şi jertfă (epicleză), nedespărţită de 
mijlocire şi de comuniunea care constituie Euharistia Bisericii. 
Doar în focul Duhului se săvârşeşte memorialul, se realizează 
prezenţa Domnului, cuvântul Său ziditor răsună, doar acolo 
Crucea şi mormântul gol, Tronul ceresc al Mielului şi Judecata 
eshatologică a Fiului Omului coincid, nu mai sunt decât una 
în acel astăzi sacramental al Bisericii. 

Astfel, pentru mine, a vorbi despre perspectiva eshato- 
logică a Euharistiei şi a cultului înseamnă a vorbi, înainte de 
toate, de taina prezenţei celei una şi multiple a Mântuitorului, 
în Capul şi în mădularele Sale, prezenţă care transcende tim- 
pul şi spaţiul, dar care uneşte în prezentul Bisericii oamenii 
dintotdeauna şi de pretutindeni, trecuţi, prezenţi şi viitori. 

Acestei implozii a Euharistiei de care vorbeam mai înainte 
îi urmează explozia sa cincizecimică. În Euharistie, timpurile 
şi locurile prezenţei lui Hristos şi a mădularelor Sale se con- 
densează mai întâi într-o taină ultimă a unităţii în Dumnezeu, 
în care întreaga lume este învăluită ca într-o rază de lumină?. 
Apoi, explozia sau expansiunea cincizecimică este reprezen- 
tată şi reînnoită în fiecare Euharistie prin împrăştierea sacra- 
mentală a creștinilor în lume. 


2. Vedenia Sfântului Benedict, relatată de Sfântul Grigorie Palama în Defense 
des saints hesychastes, Triade l, 3, par. 22, trad. fr. de J. Meyendorff, vol. |, 
Louvain, 1959, p. 156, citând Viaţa Sfântului Benedict scrisă de Sfântul Grigorie 
cel Mare, P. L. 66, 197 B; cf. şi Nicolae Cabasila, Explication de la divine liturgie, 
cap. 38, Sources chrétiennes, nr. 4 bis, 1967, p. 231. („Dacă am putea vedea 
Biserica lui Hristos aşa cum este ea unită cu EI şi pârtaşă la Trupul Sâu, nu am 
vedea nimic altceva decât Trupul Mântuitorului”). 

Această alternanță între adunarea şi expansiunea Euha- 
ristiei a fost subliniată în chip magistral de J. J. von Allmen 
prin comparaţia cu sistola şi diastola inimii, în lucrarea sa Essai 
Sur le Repas du Seigneur (Neuchâtel, 1966, p. 120). Acum, aş 
dori să lărgesc sfera acestei imagini, vorbind despre contracția 
şi dilatarea Domnului Însuşi (şi nu numai a Trupului Său, sau 
a mădularelor Sale) prin alternanţele binecuvântate sau dure- 
roase ale absenței Sale, ale aşteptării, venirii, prezenţei Sale 
în Euharistia Bisericii. Aş vrea să spun prin aceasta că Biserica 
(şi mădularele sale) este literalmente proiectată în Duhul către 
chenoza şi biruinţa pascală, căreia îi devine contemporană, 
martoră şi părtaşă. Totodată, nu este mai puţin dusă (şi noi în 
ea) către liturghia cerească a Mielului, la care participă prin 
fiecare din liturghiile sale. Ea (şi noi în ea) este îndreptată, în 
sfârşit, cu putere, către aşteptarea încrezătoare sau dureroasă 
a venirii Celui care vine, pe care-L aşteaptă și pe care-L 
vesteşte, rămânând prin aceasta o piatră de poticnire şi de 
scandal pentru lume. Până şi încercările Bisericii, prin mângâ- 
ierea Duhului, par niște semne premergătoare ale timpurilor 
din urmă, prin care Biserica este curăţită ca prin foc. 

Tema martiriului a fost amintită de Dom E. Lanne în legă- 
tură cu Sfântul lrineu5. Această noţiune a martiriului ar trebui 
extinsă la o dimensiune mai generală a ceea ce am putea 
numi, împreună cu papa loan Paul II, „suferinţe mintuitoare”, 
prin care Biserica participă la Patimile Domnului, completând 
ceea ce lipseşte din suferinţele sale, prin care ea (şi noi în ea) 
suntem supuşi unei adevărate naşteri duhovniceşti întru viaţa 
Duhului. Atunci vom spune cu Sfântul Pavel: „nu eu mai tră- 
ijesc, ci Hristos trăiește în mine” (Gal. 2, 20). Atunci se săvâr- 
şește mutaţia omului firesc în omul duhovnicesc (I Cor. 15, 44- 


3. A se vedea comunicarea sa intitulată „Liturgie et eschatologie dans 
St.lrenee de Lyon”. 

49), în care Apostolul (şi urmaşii săi) suferă durerile naşterii, 
până ce Hristos va lua chip în noi (Gal. 4, 19). 

Această devenire duhovnicească şi hristică, al cărei drum 
este jalonat de Euharistie, merindea nemuririi pentru trupul 
nostru, această devenire duhovnicească şi hristică, aşadar, 
depășeşte la nesfârșit cadrul destinului nostru individual. Ne 
aflăm în mișcarea de devenire a unui cer nou și pământ nou 
despre care vorbeşte Apocalipsa (21, 1), luând şi noi parte la 
Paştele eshatologic al lumii. 


D 


Aş dori să revenim acum la taina Cincizecimii atât în eve- 
nimentul său neotestamentar, cât şi în permanenţa sa eclezia- 
lă. Una din trăsăturile caracteristice ale cuvântării cincizeci- 
mice a lui Petru (Fapt. 2) este faptul că, deşi punctul de ple- 
care al acesteia este venirea eshatologică a Duhului, în zilele 
din urmă (Sintagma „zilele din urmă” fiind o glosă petrină adău- 
gată citatului din Ioil), venire a Duhului în putere şi în certitu- 
dine, totuși, obiectul însuşi al acestei cuvântări cincizecimice a 
Sfântului Petru este numai şi numai lucrarea mântuitoare a lui 
Hristos, Omul Durerilor înălţat prin dreapta lui Dumnezeu. 
Încheierea acestui lung citat din proorocul loil este un îndemn 
de a chema Numele Domnului („tot cel ce va chema Numele 
Domnului se va mântui”), adică Numele Mântuitorului Nostru 
lisus preaslăvit. Înainte chiar de adoptarea numelui de 
„creștini”, în Antiohia (Fapt. 11, 26), una din caracteristicile 
fundamentale ale credincioşilor va fi chemarea Numelui 
Domnului (Fapt. 9, 14 şi 21; 22, 16; Rom. 10, 12-14; 1 Cor. 
1, 2; 2 Tim. 2, 22). Aşa îi va numi Sfântul Pavel pe creştini. 
Permanenţa eclezială a Cincizecimii întemeiază astfel, încă 
de la începuturile sale, pietatea hristologică a Bisericii în 
această invocare. Ne aflăm, așadar, la izvoarele tradiţiei 
ecleziale şi liturgice a chemării Numelui lui lisus, Kyrios. 

Nimeni nu poate să zică „Domn este lisus”, avea să spună 
Sfântul Pavel, decât în Duhul Sfânt (1 Cor. 12, 3). 

Toată conştiinţa eshatologică a Bisericii apostolice îşi are 
astfel izvorul în experienţa cincizecimică, care va rămâne una 
din caracteristicile permanente ale Bisericii primare. Cea dintii 
epistolă către Corinteni vorbeşte despre comuniunea duhov- 
nicească cu Domnul şi culminează cu aclamarea liturgică Maran 
atha (16, 22). Cea de-a doua epistolă către Corinteni evocă 
vederea faţă către faţă a Împăratului slavei, dincolo de văluri 
şi de umbre (cap. 3). Epistolele către Efeseni şi cea către 
Coloseni vorbesc despre perspectiva şi realitatea cerească a 
mântuirii noastre deja împlinite în Hristos. Epistola către Evrei 
ne descrie participarea la suferinţele şi la slava Marelui Arhiereu 
lisus, Care pentru noi, ca Înaintemergător, a trecut dincolo de 
vălul slavei dumnezeieşti, El, Începătorul şi Plinitorul credinţei 
(12, 2). În sfârşit, Apocalipsa, într-un limbaj simbolic de o 
actualitate şi de un realism extrem, dă mărturie despre întâl- 
nirea faţă către faţă a Bisericii cu Mielul, despre lauda eclezială 
a Celui ce este, ce era şi ce vine, şi, în sfârşit, despre tensiunea 
eshatologică a Bisericii, însufleţită de Duhul, Care strigă împre- 
ună cu Biserica-Mireasă „Vino, Doamne lisuse” (22, 26). 
Această epicleză hristologică „Vino, Doamne lisuse”, această 
chemare a venirii Mirelui, acest strigăt al Duhului sau acest 
„gungurit de porumbel” (Fericitul Augustin), această chemare 
răsună în inima Bisericii. Până la revoluţia teologică şi cultuală a 
secolului al IV-lea, sărbătoarea Pogorârii Sfântului Duh sau, mai 
curând, timpul Cincizecimii pascale, era marcat în primul rând 
de o celebrare globală şi sintetică a tainelor slăvite ale lui 
Hristos înviat, mai curând decât printr-un memorial specific al 
sărbătorii istorice atestate de Sfântulul Luca. Atât în calen- 
darul anual, cât şi în anamneza euharistică, Duhul Sfânt nu 
este obiect al acestei aduceri-aminte, ci putere a ei, potrivit 
cuvintelor Mântuitorului Însuşi. 

indeosebi în cadrul disputei pnevmatologice de la sfâr- 
şitul secolul al IV-lea a fost definită acţiunea sfinţitoare, desă- 

vârșitoare a Duhului Sfânt (pe care o vesteau deja Sfântul Irineu 
sau Origen) atât în calendarul liturgic anual (prin evoluţia şi 
stabilirea statutului propriu şi a caracterului comemorativ al 
sărbătorii Pogorârii Sfântului Duh, nu ca ultimă zi a perioadei 
de cincizeci de zile de după Paşti şi semn eshatologic al Împă- 
răţiei, ci ca sărbătoare autonomă), cât şi în acţiunea sacramen- 
tală, prin inserarea definitivă a mirungerii sau punerea mâinilor 
post-baptismală şi a epiclezelor sfinţitoare ale Sfântului Duh 
în Euharistie. Dincolo chiar şi de conştientizarea de către Bise- 
rică a funcţiei sfinţitoare a Duhului Sfânt, principiul egalităţii 
de cinstire şi închinare a Duhului cu Tatăl şi cu Fiul a fost ela- 
borat de Sfântul Vasile cel Mare şi confirmat în articolul pnev- 
matologic al Sinodului de la Constantinopol din 381 („Care 
împreună cu Tatăl şi cu Fiul este închinat şi slăvit”). De acum 
inainte, Duhul Sfânt nu mai este doar puterea memorialului și 
a rugăciunii, izvor şi putere a chemării Miresei către Mirele, ci 
obiect şi ţel al rugăciunii: „Vino, Duhule Creator”, spune Sfân- 
tul Ambrozie; „Vino și Te sălășluieşte întru noi”, cântă litur- 
ghia bizantină, inspirată fără îndoială de Sfântul Vasile. 

Această irigare a Bisericii de către valurile cincizecimice 
ale Duhului este trăită ca o experienţă duhovnicească nece- 
sară şi fundamentală a poporului creştin în întregime. Expe- 
rienţă a comuniunii cu viaţa dumnezeiască intratrinitară. Dacă 
teologia ortodoxă de şcoală nu a fost scutită de efectele „robiei 
babilonice” a teologiei în general, în care hristologia şi pnev- 
matologia au fost grav disociate, în schimb, liturghia sacra- 
mentală ortodoxă şi-a menţinut rolul său stabilizator (lex orandi) 
exprimând dimensiunea treimică a acţiunii euharistice. 
„Binecuvântată este Împărăţia Tatălui şi a Fiului şi a Sfântului 
Duh”, rosteşte preotul la începutul liturghiei; „Nedespărţitei 
Sfintei Treimi închinându-ne”, cântă Biserica după comuniu- 
nea euharistică. 

Rugăciunea euharistică este adresată Tatălui, dar în unire 
cu Fiul şi cu Duhul („Tu şi Unul-Născut Fiul Tău şi Duhul Tău 

cel Sfânt”, se spune în partea premergătoare Jertfei). Obiectul 
memorialului este lucrarea mântuitoare săvârşită de Hristos, 
dar în plinătatea Duhului, în ascultarea Tatălui. Epicleza Duhu- 
lui se adresează Tatălui, dar are ca obiect prefacerea elemen- 
telor euharistice şi a noastră înșine în Trupul sfânt și în Sângele 
de viaţă dătător al lui Hristos. Roada Duhului este astfel pre- 
zenţa lui Hristos şi apropierea de Tatăl. „Dacă Mă iubește cine- 
va, va păzi cuvântul Meu și Tatăl Meu îl va iubi şi vom veni la 
el și vom face locaș la el” (loan 14, 23). Finalitatea epiclezei 
euharistice, a chemării Duhului Sfânt, ca şi comuniunea - 
acest lucru nu a fost remarcat îndeajuns - deci, finalitatea 
aceasta, tot atât cât și comuniunea euharistică, constă în 
invocarea Tatălui ceresc, invocarea Tatălui nostru, adică epi- 
cleza propriu zisă a Tatălui. „Te chemăm, (...) cerem şi ne rugăm 
şi cu umilinţă cădem înaintea Ta: învredniceşte-ne să ne împăr- 
tășim (...) cu cereştile şi înfricoşătoarele Tale Taine ale acestei 
sfinte şi duhovniceşti mese (...) spre împărtăşirea cu Sfântul 
Duh, spre moştenirea împărăției cerurilor, (...) şi ne învred- 
nicește pe noi, Stăpâne, cu îndrăznire, fără de osândă să 
cutezăm a Te chema pe Tine, Dumnezeul cel ceresc, Tată și a 
zice: „Tatăl nostru...”. Astfel, Tatăl nostru este în întregime 
eshatologic și îşi are locul în această parte finală a epiclezei 
nu numai prin pomenirea Împărăției, ci şi prin însăşi chema- 
rea Tatălui ceresc. Biserica anticipează astfel în Euharistie 
împărăţia ce va să vie, nu ca o a treia împărăție, a Duhului, 
cum credea loachim de Fiore și poate şi Pr. Florensky, ci ca 
împărăție a Tatălui, și, în El, a Treimii. Biserica reia intuiţia 
Sfântului Pavel (exprimată la I Cor. 15, 24 și 28), pe care o 
explică atât de magistral Sfântul Irineu: „Dumnezeu S-a arătat 
mai întâi prin Duhul proorociei. S-a arătat apoi prin Fiul, în 
înfiere. Va fi văzut, în cele din urmă, în Împărăţie, ca Tată, Duhul 
pregătindu-l pe om pentru Fiul lui Dumnezeu, Fiul ducându-l 
la Tatăl, iar Tatăl dăruindu-i nestricăciunea şi viaţa veşnică, 

care sunt roadele vederii lui Dumnezeu pentru cei care-L văd” 
(Adv. Haer. IV, 20, 5. Cf. şi V, 36, 2 şi Dem. 7). Toate acestea 
au fost foarte bine puse în lumină de cardinalul Danielou în 
cursul său de la Institutul Catolic, despre secolul al II-lea, origi- 
nile creştinismului şi îndeosebi despre Sfântul Irineu. 

Astfel, fiecare Persoană sau Ipostas treimic poartă în Sine 
şi împărtăşeşte celelalte ipostasuri. După cum spunea Sfântul 
Vasile în renumita sa scrisoare 38 (atribuită şi Sfântului Grigorie 
de Nysa, dar fără certitudine deplină): „După cum atunci când 
prinzi unul din capetele unui lanţ, tragi totodată şi pe celălalt, 
tot aşa când atragi pe Duhul, cum zice proorocul, prin El atragi 
în acelaşi timp şi pe Fiul şi pe Tatăl. Dacă apuci cu adevărat 
pe Fiul, Îl vei ţine de amândouă părţile, El va aduce, pe de-o 
parte pe Tatăl, şi din cealaltă, Duhul Său propriu”4. Poate că în 
epoca noastră, cercetarea teologică este mai sensibilă la co- 
muniunea treimică în întrepătrunderea dumnezeieştilor Ipos- 
tasuri decât la efectul propriu şi izolat al fiecărei Persoane. 
Această regulă a Sfântului Vasile ne îndeamnă la o anumită 
prudenţă şi smerenie în ceea ce priveşte judecata de valoare 
privind teologiile şi liturghiile noastre respective. În zilele noastre, 
asistăm la o reînviere a sensului eshatologic mai presus de 
frontierele confesionale dintre Bisericile noastre, într-o remar- 
cabilă convergenţă cu mărturia scrierilor Noului Testament şi 
ale Bisericii primare. 


E 


Alături de epiclezele pnevmatologice care afirmă venirea 
şi prezenţa Duhului în istorie, până la sfârşitul veacurilor, ală- 
turi de epicleză, în care Biserica invocă direct prezenţa şi apro- 
pierea Tatălui, după cum am văzut, Biserica primară a cunos- 


4. Epistola 38, 4, P. G. 6, 32, 332C; trad. fr. Belles Lettres, vol. I, 1957, p. 
86; trad. rom. Pr. Prof. Teodor Bodogae, Epistole, în vol. Sf. Vasile cel Mare, 
Scrieri, partea a IIl-a, col. PSB, nr. 12, Ed.Institutului Biblic, 1988, p. 181. 

cut încă din timpurile apostolice, începând de la Cincizecime, 
epicleze hristologice. Aici, în Duhul, în sânul însuși al Bisericii 
de care Duhul nu Se deosebeşte, se încheagă chemarea nerăb- 
dătoare, setea neostoită, flacăra de nestins a dorinţei venirii 
Mirelui. „Vino, Doamne lisuse“ (în toate modurile - dumnezeiesc, 
pământesc, smerit, pascal, ceresc, parusiac - ale existenţei Tale, 
ale prezenţei Tale). „Vino, Doamne lisuse!”. Strălucirea albă, 
cu neputinţă de suportat, a luminii prezenţei Sale se descom- 
pune în prisma multiplelor moduri ale venirii Sale, în timpul şi 
spaţiul care-i sunt supuse. 

Această chemare „Vino, Doamne lisuse”, „Maran atha” a dispă- 
rut din liturghiile noastre bizantine. Anumite comunităţi apusene 
au redescoperit-o şi o proclamă. Îndrăznesc să afirm că Pr. Alexander 
Schmemann nu a săvârșit nici o euharistie fără a chema în sinea 
sa acel „Maran atha” paulin în momentul epiclezei. 

„Kyrie eleison”, „Doamne miluieşte” este, desigur, un ves- 
tigiu al acestor invocări hristologice care şi-au pierdut puterea 
eshatologică. Bisericile pauline şi ioaneice purtau pecetea aces- 
tui sens al aşteptării şi al chemării neîncetate şi al apropiatei 
veniri a Domnului. În liturghia bizantină, desigur, anamneza 
exprimă această memorie sacramentală, deci împlinită, a lui 
Hristos trecut, ceresc şi viitor, reproducând astfel anamneza 
mântuirii din simbolul de credinţă niceo-constantinopolitan. 
„Amintindu-ne de tot ce s-a făcut pentru noi, de cruce, de mor- 
mânt, de învierea cea de a treia zi, înălţarea la cer, şederea de-a 
dreapta, cea de-a doua slăvită venire...”. Şi totuşi, enumerarea 
cronologică a evenimentelor succesive ale tainei unice a lui 
Hristos nu înlocuieşte această chemare a Domnului slavei pe 
care întreaga Biserică Îl aşteaptă, Îl cheamă cu toată credinţa 
şi cu toată puterea Duhului care se află în ea şi a cărui venire 
şi prezenţă le atestă. Absența acestor invocaţii din celebrarea 
liturgică mă apasă. „Vino, Doamne lisuse, da, vino curând!” 

Acest simţ al urgenţei şi al aşteptării nerăbdătoare a veni- 
rii lui lisus ne este insuflat de prezenţa Duhului dumnezeiesc. 

Vremurile tulburi pe care le trăim, nu îndrăznesc să spun apo- 
caliptice, într-un Apus ferit - pentru cât timp încă? - în chip mira- 
culos de cataclisme, aceste vremuri tulburi pe care le trăim ne 
îndeamnă, poate, să regăsim flacăra urgenţei sfârşitului, a acelor 
zile din urmă pe care le vestea deja Cincizecimea cea dintâi. 
Recent, cu prilejul unei cuvântări în deschiderea colocviului 
consacrat Pr. Serghei Bulgakov, aminteam sentimentul de 
urgenţă care-l stăpânea. Aminteam cum semnele premergă- 
toare şi apoi înseşi evenimentele apocaliptice ale revoluţiei 
ruseşti din 1917 îi întipăriseră în cuget pentru totdeauna sim- 
ţământul acut al unui sfârşit de lume şi, dincolo de experienţa 
istorică a sfârșitului unei lumi, înteţiseră în el setea venirii 
Mirelui. Puţine îi sunt scrierile care nu se încheie cu această 
chemare în Duhul: „Vino, Doamne lisuse”. 

Aş dori să-l citez şi pe Pr. Pavel Florensky, care scria în capi- 
tolul „Mângâietorul” al magistralei sale opere La colonne et le 
fondement de la vérité: „Pe măsură ce sfârșitul istoriei se apro- 
pie, raze noi, până acum nevăzute, razele trandafirii ale Zilei 
care se iveşte şi care este neinserată vin să mângâie cupolele 
Sfintei Biserici(...). Prin sfinţii timpurilor noastre, conchide el, ca 
prin nişte lentile telescopice, Îl vedem pe Cel ce vine” (p. 87). 

Fervoarea Duhului este cea la care ne îndemna Sfântul 
Pavel: „Cu duhul fiți fierbinţi” (Rom. 12, 11), „Duhul să nu-L 
stingeţi” (| Tes. 5, 19). În această flacără se conturează chipul 
Hristosului multiform, chipul Robului, dar şi slava Celui Înviat. 
Bisericile acestui secol XX au nevoie, nu mai puţin decât cele 
din Asia Mică şi din Laodiceea secolului I, de glasul Duhului 
care vorbește Bisericilor: „Astfel, fiindcă ești căldicel - nici 
fierbinte, nici rece, am să te vărs din gura Mea (...) Sârguiește 
dar şi te pocăiește. lată, stau la ușă şi bat; de va auzi cineva 
glasul Meu şi va deschide ușa, voi intra la el şi voi cina cu el 
şi el cu Mine” (Apoc. 3,16 şi 19, 20). 


5. Trad. fr. C. Andronikov, Lausanne 1975. 


Anexa Í 


EXTRASE DIN TRATATUL DESPRE SFÂNTUL DUH, 
AL SFÂNTULUI VASILE CEL MARE. 


(col. Părinţi și scriitori bisericești, vol. 12, trad. de Pr. prof. 
Constantin Corniţescu şi Pr. prof. Teodor Bodogae, EIBMO, 
1988). 


CAPITOLUL LX 


(...) Mai întâi, cine este acela care, auzind vorbindu-se 
despre Sfântul Duh, nu este răscolit în cugetul său şi nu se 
ridică cu mintea la o fire superioară? Este numit Duhul lui 
Dumnezeu, ‘Duhul adevărului, Care din Tatăl purcede'l, 'Duh 
drept' şi 'Duh conducător'2, însă numele Său prin excelenţă 
este Duhul Sfânt. Acesta este numele (care se dă fiinţei) celei 
fără de trup, nemateriale şi simple. De aceea şi Domnul, pen- 
tru a învăţa pe (femeia) care socotea că Dumnezeu trebuie 
adorat într-un anume loc5, fiindcă Cel netrupesc este nelimi- 
tat (în spaţiu), zice: "Dumnezeu este Duh'4. 

Prin urmare, nu este posibil ca atunci când auzi (cuvântul) 
Duhul să-ţi închipui o fiinţă limitată, supusă schimbărilor şi 
transformărilor sau întru totul asemenea creaturilor, ci, în- 
dreptându-ţi mintea către cele superioare, este necesar să te 
gândeşti la o fire spirituală, cu putere infinită, nelimitată (de 


1. loan 15, 26. 

2. Ps. 50, 11-13. 

3. Pe femeia samarineancă. 
4. loan 4, 24. 


504 EXTRASE DIN TRATATUL DESPRE SFÂNTUL DUH 


spaţiu), (a cărei existenţă) nu se măsoară cu secole şi ani, 
care abundă de bunătăţi. Către El se îndreaptă toate câte au 
nevoie de sfinţenie, pe El Îl doresc toate câte au nevoie de vir- 
tute, ca și când ar fi udate de sufletul Său și ajutate în rea- 
lizarea scopului pus în firea lor. Desăvârşitor al altora, El nu 
duce lipsă de nimic. Trăiește nu pentru că l-a dăruit cineva 
viaţa, ci pentru că EI (însuşi) este dătătorul vieţii. 

Nu se desăvârşeşte treptat, ci este de la început desă- 
vârşit. Rezidă în Sine şi Se află peste tot. Este cauza sfinţeniei, 
lumină duhovnicească ce dă oricărei puteri spirituale un fel de 
iluminare pentru aflarea adevărului. Este inaccesibil după 
natură şi perceput doar după bunătate; pe toate le umple cu 
puterea Sa, dar se comunică doar celor vrednici, şi acestora 
nu în aceeaşi măsură, ci împarte harul după credinţă (fiecă- 
ruia). Este simplu după esenţă, dar variat după lucrări; Se află 
în întregime în fiecare şi în întregime Se află peste tot prezent; 
Se împarte fără să sufere ceva şi Se comunică în întregime, 
asemenea razei solare. 

(Col. 109), a cărei lucrare, pe când se pare că este pre- 
zentă numai deasupra celui care se bucură de ea, străluceşte 
deasupra uscatului şi a mării, este amestecată cu aerul. La fel 
şi Duhul, pe când Se află în fiecare dintre primitori ca şi când 
ar fi singurul, împarte în continuare întreg harul Său tuturor. 
Cele câte se împărtăşesc (de Duhul) se bucură de harul Său 
pe cât este cu putinţă (firii lor), nu pe cât Acela poate (să Se 
împărtăşească). 

Unirea intimă a Duhului cu sufletul (nu constă) într-o 
apropiere în spaţiu, pentru că, cum s-ar putea apropia cel 
trupesc de cel netrupesc? —, ci în abţinerea de la păcate, 
care ulterior adăugate sufletului, datorită iubirii de trup, l-au 
înstrăinat de intimitatea lui Dumnezeu. Prin urmare, când se 
va curăţi cineva de ruşinea pe care a contractat-o din răutate 
şi va reveni la frumuseţea firească şi va reflecta prin 

curăţire, ca într-o oglindă împărătească, vechiul chip, numai 
atunci va putea să se apropie de Paraclet. 

Acesta însă, strălucind precum străluceşte soarele înain- 
tea ochiului curat, îi va arăta aceluia în el însuşi imaginea 
Celui nevăzut. În fericita contemplare a chipului vei vedea fru- 
museţea arhetipului. Prin Duhul inimile se înalţă, cei neputin- 
cioși sunt conduși de mână, cei ce sunt pe calea virtuţii se 
desăvârşesc. Luminând pe cei care s-au curăţit de orice pată, 
îi arată duhovniceşti, datorită comuniunii cu El. Şi după cum 
(se întâmplă cu) corpurile strălucitoare și cu cele transpa- 
rente, că, atunci când o rază cade peste ele, devin mai străluci- 
toare şi altă strălucire pornește din ele, la fel se întâmplă şi cu 
sufletele purtătoare şi iluminate de Duhul, ele însele devin 
duhovnicești și răspândesc altora harul. Urmare a acestui fapt 
este prevederea celor viitoare, tâlcuirea tainelor, cunoașterea 
celor ascunse, harismele, viaţa cerească, convieţuirea cu 
îngerii, bucuria fără margini, rămânerea permanentă (în 
comuniunea) cu Dumnezeu (...). 


CAPITOLUL XVIII 


(...) Pe când, ajutaţi de o putere iluminatoare, contem- 
plăm frumuseţea lui Dumnezeu Celui nevăzut, şi de la Acesta 
ne ridicăm (cu ochii minţii) la spectacolul răpitor al arhetipu- 
lui, Duhul cunoaşterii este undeva de faţă. El dă celor ce 
iubesc adevărul puterea de a contempla chipul, nu le arată 
din afară chipul, ci îi conduce să-l cunoască prin (intermediul 
vieţii în) El. De aceea, după cum 'nimeni nu cunoaște pe Tatăl 
afară numai de Fiul'5, la fel "nimeni nu poate să numească pe 


5. Matei 11, 27. 

lisus Domn decât în Duhul'6. Pentru că nu s-a zis "prin Duhul', 
ci "în Duhul”. "Duh este Dumnezeu, şi cei ce I se închină în duh 
şi adevăr trebuie să I se închine'7. S-a scris: ‘Întru lumina Ta 
vom vedea lumină'8, adică în iluminarea Duhului (vom vedea) 
"Lumina cea adevărată, care luminează pe tot omul care vine 
în lume'9. Astfel, "în EI' se descoperă slava Unuia-Născut şi se 
face cunoscut Dumnezeu. 

Prin urmare, drumul cunoaşterii lui Dumnezeu pomește de 
la Duhul cel unul, (trece) prin Fiul cel unul (şi ajunge) la Tatăl cel 
unul. Şi, invers, bunătatea, sfinţenia şi demnitatea împărătească 
(pornesc) de la Tatăl, (trec) prin Fiul cel unul şi ajung la Duhul. 
În felul acesta sunt recunoscute Persoanele, iar doctrina pioasă, 
referitoare la unicitatea lui Dumnezeu, nu este atinsă. 


CAPITOLUL XXVI 


(...) Încât, atunci când avem în vedere slava personală a 
Duhului, Îl considerăm cu Tatăl şi cu Fiul, iar când ne referim 
la harul care lucrează în cei care l-au primit, zicem că Duhul 
este în noi. Şi doxologia pe care o aducem "în Duhul' nu dă 
mărturie despre slava Lui, ci despre slăbiciunile noastre; (prin 
aceasta) arătăm că singuri nu suntem capabili nici laudă să 
aducem, că puterea noastră vine de la Duhul Sfânt, de către 
Care fiind întăriţi, aducem mulţumirile noastre lui Dumnezeu 
pentru binefacerile pe care le-am primit. (Fiecare dintre noi) 
primeşte ajutorul Duhului, unul mai mult, altul mai puţin - pe 
măsura curăţirii de răutate -, pentru a aduce jertfe de laudă 
lui Dumnezeu. lată, deci, un fel (Col. 185) de a aduce slavă, 


6. I Cor. 12, 3. 
7. loan 4, 24. 

8. Ps. 35, 10. 

9. loan 1, 9. 

cu cucernicie, ‘în Duhul', deşi este foarte greu să afirme cine- 
va că are în sine pe Duhul lui Dumnezeu și că aduce slavă, 
fiind înţelepţit de harul Său. Cu toate acestea, Pavel folosește 
expresia: 'Socotesc că şi eu am pe Duhul lui Dumnezeu'10, şi 
în alt loc (zice): "Lucrul cel bun păstrează-l cu ajutorul Duhului 
Sfânt care locuieşte în noi'll. Şi despre Daniil (s-a zis) că: 
“Duhul lui Dumnezeu era în el'12. (Acest lucru se poate spune 
despre) oricine se aseamănă acelor (oameni) după virtute. 

Al doilea sens, corect şi acesta, este că, după cum în Fiul 
vedem pe Tatăl, la fel în Duhul (vedem) pe Fiul. Închinarea în 
Duh luminează mintea noastră. Acest lucru îl deducem din 
cele ce a spus (lisus) samarinencei!5. Aceasta, amăgită de 
obiceiul locului, (credea) că adorarea se cuvine a se face într-un 
anumit loc; Domnul a învăţat-o că închinarea trebuie să se 
facă în Duh şi adevăr, înțelegând că El este adevărul. Adorând 
pe Fiul, adorăm pe Cel ce este chipul lui Dumnezeu şi Tatăl; 
adorând pe Duhul, adorăm pe Cel ce arată în Sine divinitatea 
Domnului. De aceea și în adorare Duhul Sfânt este nedespărţit 
de Tatăl şi de Fiul. Şi dacă te afli în afara harului Duhului, nici 
nu vei adora cu adevărat; iar dacă te miști înlăuntrul Lui, cu 
nici un fel nu-L vei separa de Dumnezeu. Pentru că este 
imposibil să vadă cineva chipul lui Dumnezeu cel nevăzut, 
fără iluminarea Duhului. Prin iluminarea Duhului vedem stră- 
lucirea slavei lui Dumnezeu, adică pe Fiul, iar de la Fiul ne ridi- 
căm cu mintea la Tatăl, a Cărui imagine și pecete este Fiul. 


10. I Cor. 7, 40. 
11. II Tim. 1, 14. 
12. Dan. 5, 11. 
13. loan 4, 24. 

Preotul: Cel ce eşti, Stăpâne, Doamne Dumnezeule, Părinte 
atotţiitorule cel închinat, vrednic cu adevărat şi drept şi 
cuvenit lucru este, pentru marea-cuviinţă a sfinţeniei Tale, pe 
Tine a Te lăuda, Ţie a-Ţi cânta, pe Tine a Te binecuvânta, Ție a 
ne închina, Ţie a-Ţi mulţumi, pe Tine a Te slăvi, Cel ce singur 
ești Dumnezeu cu adevărat, şi Ţie a-Ţi aduce această slujbă 
duhovnicească a noastră, cu inimă înfrântă şi cu suflet sme- 
rit; că Tu ești Cel ce ne-ai dăruit nouă cunoașterea adevărului 
Tău. Şi cine este în stare să grăiască puterile Tale, să facă 
auzite toate laudele Tale, sau să spună toate minunile Tale, în 
toată vremea? Stăpâne al tuturor, Doamne al cerului şi al pă- 
mântului şi a toată făptura cea văzută şi cea nevăzută, Cel ce 
şezi pe scaunul slavei şi priveşti adâncurile, Cel ce eşti fără de 
început, nevăzut, neajuns, necuprins, neschimbat, Tatăl Dom- 
nului nostru lisus Hristos, al marelui Dumnezeu și Mântuitoru- 
lui nostru, nădejdea noastră, Care este chipul bunătăţii Tale, 
pecete asemenea chipului, Care întru Sine Te arată pe Tine 
Tată, Cuvânt viu, Dumnezeu adevărat, Înţelepciune mai înain- 
te de veci, viaţă, sfințire, putere, Lumina cea adevărată, prin 
Care S-a arătat Sfântul Duh, Duhul adevărului, darul înfierii, 
arvuna moştenirii celei ce va să fie, începutul bunătăţilor celor 
veşnice, puterea cea făcătoare de viaţă, izvorul sfinţeniei, de 
Care toată făptura cea cuvântătoare şi înţelegătoare întărită 
fiind, Ţie slujeşte şi Ție pururea Îți înalță cântare de slăvire, că 
toate împreună slujesc Ţie. Că pe Tine Te laudă ingerii, Ar- 

hanghelii, Scaunule, Domniile, Începătoriile, Stăpâniile, Pu- 
terile şi Heruvimii cei cu ochi mulţi; Ție iţi stau împrejur Sera- 
fimii cei cu câte şase aripi, care cu două își acoperă feţele, cu 
două picioarele, iar cu două zburând, strigă unul către altul, 
cu neîncetate graiuri, cu laude fără tăcere: Cântarea de biru- 
inţă cântând, strigând, glas înălţând şi grăind. 

Strana: Sfânt, Sfânt, Sfânt, Domnul Savaot. Plin este cerul 
şi pământul de mărirea Ta. Osana întru cei de sus! Binecu- 
vântat este Cel ce vine întru numele Domnului. Osana întru 
cei de sus! 

Preotul: Cu aceste fericite Puteri, Stăpâne, lubitorule de 
oameni, şi noi păcătoşii strigăm şi grăim: Sfânt eşti cu ade- 
vărat şi Preasfânt, şi nu este măsură măreției sfinţeniei Tale, 
şi drept eşti întru toate lucrurile Tale; căci cu dreptate şi cu 
chibzuire adevărată ne-ai adus toate; că zidind pe om luând 
ţărână din pământ, şi cu chipul Tău, Dumnezeule, cinstindu-l, 
l-ai pus în raiul desfătării, făgăduindu-i întru paza poruncilor 
Tale viaţă fără de moarte și moștenirea veșnicelor bunătăţi. 
Dar neascultându-Te pe Tine, Adevăratul Dumnezeu, Care l-ai 
făcut pe dânsul, şi amăgirii şarpelui supunându-se și dat fiind 
morţii pentru păcatele sale, l-ai izgonit pe dânsul cu judecata 
Ta cea dreaptă, Dumnezeule, din rai în lumea aceasta şi l-ai 
întors în pământul din care a fost luat, rânduindu-i lui mân- 
tuirea cea din a doua naștere, cea prin Însuşi Hristosul Tău. 
Că nu Te-ai întors până la sfârşit de la zidirea Ta, pe care ai 
făcut-o, Bunule, nici n-ai uitat lucrurile mâinilor Tale, ci în 
multe chipuri le-ai cercetat întru îndurările milei Tale; prooroci 
ai trimis, minuni ai făcut prin sfinţii Tăi, care au bine-plăcut 
Ţie, din fiecare neam; grăitu-ne-ai nouă prin gura proorocilor, 
slujitorii Tăi, mai înainte vestindu-ne mântuirea ce avea să fie; 
Lege ne-ai dat spre ajutor; îngeri ai pus păzitori. lar când a 
venit plinirea vremii, ne-ai grăit nouă prin Însuşi Fiul Tău, prin 
Care și veacurile le-ai făcut. Care, fiind strălucirea slavei Tale 

şi chipul ipostasului Tău şi purtând toate cu cuvântul puterii 
Sale, nu răpire a socotit a fi asemenea Ție, lui Dumnezeu- 
Tatăl, ci Dumnezeu fiind mai înainte de veci, pe pământ S-a 
arătat şi cu oamenii a petrecut; şi din Sfânta Fecioară întru- 
pându-Se, S-a smerit pe Sine, chip de rob luând, făcându-Se 
pe Sine asemenea cu chipul smeritului nostru trup, ca să ne 
facă pe noi asemenea chipului slavei Sale. Că de vreme ce 
prin om a intrat păcatul în lume şi prin păcat moartea, a 
binevoit Unul-Născut Fiul Tău, Cel ce este în sânurile Tale, 
Dumnezeule şi Tată, să Se nască din femeie, din Sfânta 
Născătoare de Dumnezeu şi pururea Fecioara Maria, făcându-Se 
sub Lege, ca să osândească păcatul în trupul Său, pentru ca 
cei morţi întru Adam să învieze întru Însuşi Hristosul Tău. Şi 
vieţuind El în lumea aceasta, dându-ne porunci de mântuire, 
scoţându-ne pe noi din rătăcirea idolilor, ne-a adus la cunoaş- 
terea Ta, a Adevăratului Dumnezeu şi Tată, agonisindu-ne pe noi 
Sieşi popor ales, preoţie împărătească, neam sfânt. Şi cură- 
ţindu-ne prin apă şi sfinţindu-ne cu Sfântul Duh, S-a dat pe 
Sine schimb morţii, în care eram ţinuţi, fiind vânduți sub pă- 
cat. Şi pogorându-Se prin Cruce în iad, ca să plinească toate 
ale Sale, a nimicit durerile morţii. Şi înviind a treia zi şi cale 
făcând oricărui trup la învierea cea din morţi, că nu era cu 
putinţă a fi ţinut sub stricăciune Începătorul vieţii, făcutu-S-a 
începătură celor adormiţi, Întâi-Născut din morţi, ca să fie 
Însuşi Începătorul tuturor în toate. Şi suindu-Se la ceruri a 
şezut de-a dreapta slavei Tale întru înălţime. Care iarăşi va să 
vină ca să răsplătească fiecăruia după faptele sale. Şi ne-a 
lăsat nouă, aduceri aminte de patima Sa cea mântuitoare, 
Acestea pe care le-am pus înainte, după poruncile Lui. Că 
vrând să meargă la cea de voie şi pururea pomenită şi de viaţă 
făcătoare moarte a Sa, în noaptea în care S-a dat pe Sine 
însuşi pentru viaţa lumii, luând pâine în sfintele şi preacu- 
ratele Sale mâini, arătând-o Ţie, lui Dumnezeu-Tatăl, mulţu- 

mind, binecuvântând, sfințind şi frângând... A dat Sfinților Săi 
Ucenici şi Apostoli, zicând: Luaţi, mâncaţi, acesta este Trupul 
Meu, Care se frânge pentru voi spre iertarea păcatelor. 

Strana: Amin. 

Preotul: Asemenea şi paharul, din roada viței luând, ames- 
tecând, mulţumind, binecuvântând şi sfinţind... A dat Sfinţilor 
Săi Ucenici şi Apostoli, zicând: Beţi dintru acesta toţi, acesta 
este Sângele Meu, al Legii celei noi, Care pentru voi şi pentru 
mulţi se varsă spre iertarea păcatelor. 

Strana: Amin. 

Preotul: Aceasta să faceţi întru pomenirea Mea, că ori de 
câte ori veţi mânca pâinea aceasta şi veţi bea paharul acesta, 
moartea Mea veţi vesti, învierea Mea veţi mărturisi. Deci, po- 
menind şi noi, Stăpâne, patimile Lui cele mântuitoare, Crucea 
care făcătoare de viaţă, îngroparea cea de trei zile, învierea 
cea din morţi, înălţarea la ceruri, șederea de-a dreapta Ta, a 
lui Dumnezeu-Tatăl, şi slăvita și înfricoșătoarea Lui a doua 
venire, Ale Tale dintru ale Tale, Ţie Ţi-aducem de toate şi pen- 
tru toate... 

Pentru aceasta, Stăpâne Preasfinte, şi noi, păcătoşii şi 
nevrednicii robii Tăi, care ne-am învrednicit a sluji sfântului 
Tău jertfelnic, nu pentru dreptăţile noastre, că n-am făcut 
ceva bun pe pământ, ci pentru mila Ta şi îndurările Tale, pe 
care le-ai vărsat cu prisosinţă peste noi, îndrăznind, ne 
apropiem de sfântul Tău jertfelnic şi, punând înainte cele ce 
inchipuiesc Sfântul Trup şi Sânge al Hristosului Tău, Ţie ne 
rugăm şi de la Tine cerem, Sfinte al sfinţilor, cu bunăvoința 
bunătăţii Tale, să vină Duhul Tău cel Sfânt peste noi şi peste 
Darurile acestea ce sunt puse înainte şi să le binecuvinteze pe 
dânsele și să le sfinţească și să le arate: 

Pâinea aceasta, adică însuşi Cinstitul Trup al Domnului şi 
Dumnezeului și Mântuitorului nostru lisus Hristos. 


Diaconul: Amin. 

Preotul: lar ceea ce este în potirul acesta, însuși Cinstitul 
Sânge al Domnului şi Dumnezeului şi Mântuitorului nostru 
lisus Hristos, care s-a vărsat pentru viaţa lumii... Prefăcân- 
du-le cu Duhul Tău cel Sfânt. 

Diaconul: Amin, Amin, Amin. 

Preotul: lar pe noi pe toţi, care ne împărtășim dintr-o pâi- 
ne şi dintr-un potir, să ne uneşti unul cu altul prin împărtăşirea 
Aceluiași Sfânt Duh și pe nici unul dintre noi să nu ne faci a 
ne împărtăşi cu Sfântul Trup și Sânge al Hristosului Tău spre 
judecată sau osândă, ci să aflăm milă și har împreună cu toţi 
sfinţii, care din veac au bine-plăcut Ție: cu strămoșii, părinţii, 
patriarhii, proorocii, apostolii, propovăduitorii, evangheliştii, 
mucenicii, mărturisitorii, dascălii şi cu tot sufletul drept ce s-a 
săvârșit întru credinţă. 

Mai ales pe Preasfânta, curata, preabinecuvântata, mărita 
stăpâna noastră, de Dumnezeu Născătoarea şi pururea 
Fecioara Maria. 

Cu Sfântul loan Proorocul, Înaintemergătorul şi Bote- 
zătorul; cu sfinţii, măriţii şi întru tot lăudaţii apostoli; cu 
Sfântul (...), a cărui pomenire o săvârşim, şi cu toţi sfinţii; pen- 
tru ale căror rugăciuni, cercetează-ne pe noi, Dumnezeule, şi 
pomenește pe toţi cei mai dinainte adormiţi întru nădejdea 
învierii şi a vieţii celei de veci... 

Încă ne rugăm ie: Pomeneşte, Doamne, sfânta Ta sobor- 
nicească şi apostolească Biserică cea de la o margine până la 
cealaltă a lumii, pe care ai câștigat-o cu Scump Sângele Hris- 
tosului Tău, şi o împacă pe dânsa, şi sfânt locașul acesta 
intărește-l, până la sfârşitul veacului. Pomeneşte, Doamne, pe 
cei ce Ți-au adus Ţie aceste Daruri, şi de la care şi prin care şi 
pentru care au fost aduse acestea. Pomeneşte, Doamne, pe 
cei care aduc roade și fac bine în sfintele Tale biserici şi iși 
aduc aminte de cei săraci. Răsplăteşte-le lor cu bogatele și 
cereştile Tale daruri. Dăruieşte-le lor cele cerești în locul celor 

pământeşti; cele veşnice în locul celor vremelnice; cele 
nestricăcioase în locul celor stricăcioase. Adu-Ți aminte, 
Doamne, de cei din pustie și din munţi și din peşteri şi din 
crăpăturile pământului. Adu-Ţi aminte, Doamne, de cei ce în 
feciorie, în evlavie, în înfânare şi în viaţă cinstită petrec. 
Pomeneşte, Doamne, pe cârmuitorii pe care i-ai rânduit să 
stăpânească pe pământ; încununează-i pe dânşii cu arma 
adevărului, cu arma bunăvoinţei; veghează asupra capului lor 
în ziua de război, întărește braţul lor, înalţă dreapta lor, 
întăreşte stăpânirea lor, supune-le lor toate neamurile străine, 
care voiesc războaie; dăruiește lor adâncă și statomică pace; 
pune în inimile lor gânduri bune pentru Biserica Ta şi pentru 
tot poporul Tău, ca, în liniştea lor, viaţă paşnică și netulburată 
să vieţuim, în toată cucernicia şi curăţia. Pomeneşte, 
Doamne, toată cârmuirea și pe fraţii noştri cei din dregătorii 
şi toată oastea; pe cei buni în bunătate îi păzește, pe cei răi, 
buni îi fă, cu bunătatea Ta. Pomeneşte, Doamne, poporul ce 
stă înainte şi pe cei ce pentru binecuvântate pricini nu s-au 
întâmplat aici, şi-i miluieşte pe dânşii şi pe noi după mulţimea 
milei Tale. Cămările lor le umple de tot binele; căsniciile lor 
în pace şi în unire le păzeşte; pe prunci îi creşte, tinereţile le 
călăuzește, bătrâneţile le întăreşte, pe cei slabi de suflet îi 
îimbărbătează, pe cei risipiţi îi adună, pe cei rătăciţi îi intoarce 
şi-i uneşte cu sfânta Ta sobormnicească şi apostolească 
Biserică. Pe cei bântuiţi de duhuri necurate îi slobozește; cu 
cei ce călătoresc pe ape, pe uscat și prin aer, împreună că- 
lătoreşte; văduvelor le ajută, pe orfani îi apără, pe cei robiţi îi 
izbăveşte, pe cei bolnavi îi tămăduieşte. Adu-ţi aminte, 
Doamne, şi de cei ce sunt în judecăţi, în închisori, în prigoniri, 
în amară robie şi în orice fel de necaz, nevoie și strâmtorare. 
Adu-Ţi aminte, Dumnezeule, şi de toţi cei ce au trebuinţă de 
marea Ta milostivire, de cei ce ne iubesc și de cei ce ne urăsc 
pe noi, şi de cei ce ne-au poruncit nouă, nevrednicilor, să ne 
rugăm pentru dânşii. Adu-Ţi aminte, Doamne Dumnezeul nos- 

tru, şi de tot poporul Tău şi peste toţi varsă mila Ta cca 
bogată, împlinind tuturor cererile cele spre mântuire. Şi pe cei 
ce nu i-am pomenit, din neştiinţă sau uitare, sau pentru mul- 
ţimea numelor, Tu însuţi îi pomeneşte, Dumnezeule, Cel ce ştii 
vârsta şi numirea fiecăruia, Cel ce ştii pe fiecare din pântecele 
maicii lui. Că Tu eşti, Doamne, ajutătorul celor fără de ajutor, 
nădejdea celor fără de nădejde, izbăvitorul celor înviforaţi, 
limanul celor ce călătoresc pe ape, doctorul celor bolnavi. 
Însuţi, tuturor toate le fii, Cel ce știi pe fiecare şi cererea lui, 
casa şi trebuinţa lui. Izbăveşte, Doamne, oraşul (sau satul) şi 
ţara aceasta şi toate oraşele şi satele, de foamete, de ciumă, 
de cutremur, de potop, de foc, de sabie, de venirea asupra 
noastră a altor neamuri şi de războiul cel dintre noi. Întâi 
pomeneşte, Doamne, pe Prea Fericitul Părintele nostru (N), 
Patriarhul Bisericii Ortodoxe Române, [pe (Înalt-) Prea Sfinţitul 
(Arhi-) Episcopul (şi Mitropolitul) nostru (N)], pe care-l dă- 
ruieşte sfintelor Tale biserici în pace, întreg, cinstit, sănătos, 
îndelungat în zile, drept învățând cuvântul adevărului Tău... 

Strana: Pe toţi şi pe toate. 

Preotul: Pomeneşte, Doamne, pe toţi episcopii ortodocşi, 
care drept învaţă cuvântul adevărului Tău. Pomeneșşte, 
Doamne, după mulţimea îndurărilor Tale, şi a mea nevredni- 
cie. lartă-mi toată greşala cea de voie şi cea fără de voie, şi să 
nu opreşti, pentru păcatele mele, harul Sfântului Tău Duh de 
la Darurile ce sunt puse înainte. Pomeneşte, Doamne, 
preoțimea mea, cea întru Hristos diaconime, şi tot cinul 
preoţesc, şi să nu laşi ruşinat pe nici unul dintre noi, cei ce 
stăm în jurul sfântului Tău jertfelnic; cercetează-ne cu bună- 
tatea Ta, Doamne; arată-Te nouă cu bogatele Tale îndurări; 
vremuri bine întocmite şi de folos ne dăruieşte; pământului 
ploi line spre rodire trimite-i; binecuvintează cununa anului 
bunătăţii Tale. Fă să înceteze dezbinarea Bisericilor; potoleşte 
întărâtările păgânilor; răzvrătirile eresurilor strică-le degrab, 

cu puterea Sfântului Tău Duh. Pe noi pe toţi ne primeşte în 
împărăția Ta, fii ai luminii şi fii ai zilei arătându-ne; pacea Ta 
şi dragostea Ta dăruieşte-ne-o nouă, Doamne Dumnezeul nos- 
tru, că Tu toate ni le-ai dat nouă. Şi ne dă nouă, cu o gură şi 
o inimă, a Slăvi şi a cânta preacinstitul şi de mare-cuviinţă 
numele Tău, al Tatălui şi al Fiului şi al Sfântului Duh, acum şi 
pururea şi în vecii vecilor. 
Strana: Amin. 

Născut în anul 1925, la Paris, Părintele Boris Bobrinskoy este 
de peste patru decenii profesor - iar în prezent şi decan - al 
Institutului de Teologie Ortodoxă Saint Serge, din capitala Fran- 
tei. A publicat numeroase şi valoroase studii de teologie dog- 

lucrări Le mystere de la Trinite (Taina Sfintei Treimi). 

în adâncurile de taină ale Bisericii, odihnă dinamică, repet „a ha- 
rului peste har” care binecuvântează fiecare existență și „îndrep- 
tează” către Împărăţie. În Duhul Sfânt, Hristos, „Omul durerilor” 
cel preaslăvit, Se revelează a fi existență comunitară ce asumă 
întreaga umanitate şi transfigurează în chip tainic, sacramental, 
universul”. 

„Duhul Sfânt este astfel unicul iconograf al Bisericii, căci El 
este Cel care face să răsară din adâncul nostru Chipul lui Hristos, 
săpat dintotdeauna în inima noastră. Toate icoanele, pictate sau 
vii, oglindesc taina lui Hristos cel Unul, adevărată icoană a-Tatălui 
împărtăşită oamenilor în lumina Duhului Sfânt. în acel astăzi sa- 
cramental și duhovnicesc al Bisericii, până la sfârșitul veacurilor. 

Chemarea neincetată a Numelui lui lisus, potrivit tradiței celei 
mai autentice a Ortodoxiei, este, desigur, un mod privilegiat şi 
necesar al lucrării Duhului care ne modelează necontenit după 
chipul Fiului și intrupează în noi prezenţa Acestuia”. 

